
PRÉFACE 


La  fin  du  moyen  âge  n'est  pas  une 
ligne  idéale  tracée  arbitrairement  à  tra- 
vers l'histoire  de  l'Europe  :  elle  coïncide, 
en  France,  avec  la  décomposition  de  la 
société  féodale  et  avec  l'avènement  pré- 
coce, mais  éphémère,  d'une  bourgeoisie 
ambitieuse  et  remuante  dont  l'impor- 
tance a  tout  à  coup  grandi  dans  la  lutte 
entre  le  roi  et  les  grands  vassaux.  L'an- 
cien ordre  s'eflbndre;  mais  quel  ordre 
nouveau  lui  succédera?  La  couronne 
paraît  si  faible  encore  qu'on  peut  douter 
de  son  affermissement  définitif;  et,  tandis 
que  les  municipalités  triomphent  par  le 
désordre,  les  châteaux  dressent  toujours 


vers  le  ciel  leurs  orgueilleux  donjons, 
et  caressent  l'espoir  d'une  domination 
sans  fin.  Tel  est,  en  peu  de  mots, 
l'aspect  de  la  société  française  pendant  le 
second  quart  du  xv^  siècle,  lorsque 
l'Anglais  a  encore  plus  d'un  pied  sur  le 
sol  national,  et  que,  dans  les  villages, 
tout  est  ruine  et  désolation. 

Tel  état  social,  telle  littérature.  Quels 
sont  les  grands  écrivains  de  ce  temps? 
faut-il  nommer  Alain  Chartier  et  Georges 
Chastelain,  le  premier,  savant  élève 
d'Eustache  Deschamps,  expert  en  l'art 
de  bien  dire,  mais  poète  transi,  sans  ima- 
gination et  sans  verve;  le  second,  dé- 
clamateur  prétentieux  et  ampoulé?  au- 
dessous  d'eux  s'agite  le  flot  de  leurs  imi- 
tateurs, gens  célèbres  alors,  mais  dont 
les  noms,  aujourd'hui,  fuient  devant  la 
mémoire.  Il  y  a  Charles  d'Orléans  :  re- 
venu d'Angleterre,  il  joue  innocemment 
son  rôle  dans  la  triste  politique  d'alors  ; 
mais,  comme  poète,  ce  prince,  rêveur 
délicat,  est  absolument  ignoré  de  ses 
contemporains;  et  d'ailleurs  ses  vers, 
éclos  dans  la  serre  chaude  de   la  capti- 


vite,  relèvent  dune  poétique  antérieure, 
et  n'appartiennent  à  cette  époque  qu'au 
point  de  vue  chronologique.  L'Histoire 
est  représentée  par  un  bataillon  de  chro- 
niqueurs généralement  médiocres  et  sou- 
vent partiaux.  Chaque  parti  a  le  sien  : 
Bourgogne  a  Chastelain,  Orléans  a  Cou- 
sinot;  Jean  Chartier,  écrivain  officiel, 
continue  les  Chroniques  dt  France,  lanà'is 
que  le  plat  Monstrelet  s'attribue,  sans 
rougir,  la  succession  de  Froissart.  Enfin 
les  lauriers,  dés  longtemps  flétris  du 
roman  épique,  achèvent  de  s'effeuiller. 
Pendant  le  xiv<=  siècle,  ce  rejeton  bâtard 
de  la  chanson  de  geste  avait  occupé 
presque  seul  le  domaine  entier  de  l'Ima- 
gination ;  plus  d'histoires  gracieuses 
comme  Aucassin  et  NicokUe,  touchantes 
comme  la  Châtelaine  de  Vergi,  plus  de 
lablcaux  moqueurs  ;  les  continuateurs  du 
Roman  de  Renari  s'étaient  vus  forcés 
d'armer  leurs  héros  :  Noble  et  Isengrin 
chevauchaient  et  maniaient  la  lance  ;  ce 
n'étaient  plus  le  lion  ni  le  loup,  mais  le 
roi  et  le  vassal.  Sur  son  déclin,  l'esprit 
féodal  voulait   dominer    partout   et   ne 


supportait  aucune  œuvre  qui  n'affirmât 
sa  puissance  :  comme  certains  vieillards, 
il  s'était  pris  d'avarice  et  d'absolutisme. 

Le  caractère  général  de  cette  littéra- 
ture, c'est  le  manque  d'imagination  et 
de  pensée.  Ces  attributs  de  l'esprit  sont 
remplacés,  chez  les  poètes,  par  la  science 
du  rythme  et  le  précieux  des  mots,  dans 
la  chronique  par  l'invective  quand  les  faits 
ne  parlent  pas  d'eux-mêmes,  dans  le 
roman,  par  d'informes  compilations  d'épi- 
sodes. Après  un  siècle  de  décadence  et 
de  luttes  fratricides,  l'art  de  la  France, 
comme  son  sol,  se  trouvait  dans  un  état 
voisin  de  l'aridité.  Si  le  siècle  avait  dû 
s'achever  de  la  sorte,  les  hommes  de  la 
Renaissance  auraient-ils  eu  les  matériaux 
nécessaires  à  la  construction  de  leur 
brillant  édifice?...  l'étude  de  l'antiquité 
a  pu  leur  fournir  une  esthétique,  mais  la 
littérature  est  vie  avant  tout,  et  la  vie  est 
l'œuvre  ininterrompue  des  générations. 

Peut-être  la  Renaissance  française  au- 
rait-elle été  entravée  ou  retardée,  mais 
sûrement  elle  n'aurait  pas  donné  tous 
ses    fruits,    s'il    ne    s'était   trouvé   des 


hommes    assez     peu    soucieux    de    la 
mode,  assez  peu  jaloux  de  l'estime  de 
leurs  contemporains  pour  aller  chercher 
leurs  modèles  dans  un  passé  déjà  lointain, 
pour  rajeunir,  renouveler  l'art  du  moyen 
ào-e  qu'au  siècle  précédent  Froissart  et 
deux  ou  trois  conteurs  avaient  sauvé  à 
grand'peine.  Ce  n"est  que  vers  1450  que 
commence   ce    qu'on    peut   appeler    la 
partie  vivante  du  xv=  siècle.  Alors  Villon 
parait  et  lègue  au  monde,  dans  ses  deux 
Testaments,  son  inappréciable  trésor  de 
poésie  populaire;  et,  à  la  même  époque, 
toute  une  série  d'oeuvres  purement  sati- 
riques comme  les  Quinze  Joy es  de  Mariage 
et  les  Cent  Nouvelles  nouvelles,  ou  gra- 
cieuses comme  le  Petit  Jehan  de  Saintrè, 
des  farces  sans  nombre  dont  Pathelin  est 
la  plus  célèbre,   font  revivre  sous   des 
formes  nouvelles  l'art  des  fableaux,  (i) 


(i)  Ici  nous  étendons  un  peu  le  sens  de  ce 
mot  pour  l'appliquer  à  tout  récit  exempt  de 
surnaturel  et  relatif  à  la  vie  privée.  «  Les  récits 
circulant  oralement,  dit  M.  G.  Paris  dans  son 
Manuel  d'ancien  français,    s'appelaient    conte. 


que  le  xvi^  siècle  modifiera  à  son  tour,  et 
auquel  le  xvii=  siècle  donnera  la  forme 
définitive  du  roman  de  mœurs. 

Des  ouvrages  que  nous  venons  de 
mentionner,  chacun  a  son  caractère  et 
son  intérêt  propre;  si  l'on  excepte  les 
Cent  Nouvelles,  qui  sont,  en  somme,  le 
plus  original  de  tous  les  recueils  de  contes, 
ils  ne  doivent  rien  à  l'imitation;  tous 
ont  le  charme  d'un  style  aisé  et  naturel, 
et  ces  deux  qualités  éminemment  fran- 
çaise, la  finesse  et  la  netteté.  Entre  tous, 
le  Pelit  Jehan  de  Saint  ré  se  recommande 
par  son  sujet  même  autant  que  par  la 
grâce,  souvent  exquise,  du  récit.  Les 
autres  nous  dépeignent  les  ridicules  et 


aventure,  fable  ;  les  récits  en  vtrs  fablel.  »  Ceci 
n'est  pas  rigoureusement  exact,  car  nombre  de 
poèmes  sont  désii^nés,  par  leurs  auteurs  même, 
comme  des  contes.  Les  fableaux  proprement 
dits  étaient  des  anecdotes  mises  en  vers,  le 
plus  souvent  plaisantes,  et  à  tendances  très 
réalistes.  Quant  au  mot  de  roman,  on  sait  qu'il 
s'appliquait  dans  l'origine  à  tout  récit,  en  prose 
ou  en  vers,  même  historique,  écrit  dans  la 
langue  nationale,  par  opposition  au  latin. 


les  vices  d'une  bourgeoisie  peu  digne  de 
sa  passagère  fortune;  Saintré,  au  con- 
traire, nous  transporte  au  sein  du  monde 
aristocatique  :  son  théâtre,  c'est  la  cour; 
le  héros  est  un  chevalier,  ou  plutôt,  c'est 
le  chevalier.  Par  ce  côté,  il  semble  se 
rapprocher  du  roman  épique;  mais,  dans 
le  fond,  il  en  est   éloigné   de  toute  la 
distance  qui  sépare  l'observation  de  la 
convention.    Écrit  sous  l'influence  des 
idées  féodales   et   consacré  vraisembla- 
blement à  l'instruction  des  jeunes  che- 
valiers, il  offre  l'exemple  rare  d'un  livre 
didactique  moulé,  en  quelque  sorte,  dans 
une  amusante  fiction,  où  l'enseignement 
entre  si    parfaitement  dans  le  cadre^  du 
récit,  qu'ils  se  complètent  l'un  par  l'au- 
tre  et   semblent   inséparables.    Si   l'on 
sono-e  à  ce  qu'une  combinaison  si  heu- 
reuse exige  d'art  secret,  on  ne  s'étonnera 
pas  de  l'estime  particulière  dont  les  lettrés 
ont  honoré  ce  roman.  Accueilli  au xvi« siè- 
cle avec  une  faveur  qu'affirment  six  édi- 
tions   successives,   réimprimé  au   com- 
mencement du  xviiF  siècle,  le  Petit  Jehan 
de  Saintré  eut  à  subir,  à  l'approche  de  la 


Révolution,  une  autre  espèce  d'honneur, 
dont  il  se  serait  bien  passé  :  le  comte 
de  Tressan,  qui  dut  une  célébrité  spéciale 
à  ce  genre  de  travail,  en  fit  un  rajeunis- 
sement de  son  goût;    il   en    retrancha 
toute  la  partie  didactique,  donna  au  livre 
ainsi  diminué  la   couleur  libertine   qui 
plaisait  à  ses  contemporains,  et  le  ré- 
pandit dans    les    boudoirs.    Ce  fut   un 
succès  ;  et,  grâce  au  comte  de  Tressan, 
le  Petit  Jehan  de  Sa'mtrê  passa,  durant  un 
demi-siècle,  pour  un  de  ces  livres  qu'on 
n'expose  pas  à  la  curiosité  des  visiteurs, 
mais  que  l'on  cache  au  plus  profond  des 
bibliothèques.  En  1830  seulement  il  fut 
rétabli  dans  sa  forme  primitive  et  rendu 
à  son  véritable  auteur,   Antoine  de  La 
Sale.  Depuis  lors,  la  gloire  de  ce  dernier 
n  a  fait  que  grandir.    En    cette    même 
année    1830,   Pottier  lui   attribuait   les 
Quinze  Joyes  de  Mariage,  et  les  raisons 
sur  lesquelles  il  se  fonde  laissent  peu  de 
doute;    un  peu   plus    tard,    Leroux   de 
Lincy  concluait  de  même  à  l'égard  des 
Cent  Nouvelles  nouvelles.  Si  ces  opinions 
se  changeaient  en  certitude,  Antoine  de 


La  Sale  prendrait  la  maîtresse  place 
parmi  les  conteurs  de  son  temps,  et  de- 
vrait être  mis  au  nombre  des  meilleurs 
prosateurs  de  la  période  qui  commence 
à  l'avènement  des  Valois  et  précède  im- 
médiatement la  Renaissance  ;  mais  sa 
part  serait  encore  belle,  s'il  n'avait  écrit 
que  le  Petit  Jehan   de  Sainirc. 


Jean  de  Saintré  n'est  pas  un  héros 
imaginaire.  Il  appartient  à  l'histoire  et 
semble  même  avoir  joui  d'une  honorable 
célébrité,  car  Froissart  nous  apprend 
qu'il  était  tenu  «  pour  le  meilleur  et  le 
plus  vaillant  chevalier  de  France  ».  On 
le  voit,  dès  l'année  1350,  prendre  part 
aux  guerres  contre  les  Anglais  dans 
l'ouest  (ce  qui  le  fait  beaucoup  plus 
vieux  qu'il  ne  paraît  dans  le  roman).  Il 
fut  fait  prisonnier  à  Poitiers.  Nous  le 
trouvons  mentionné  dans  les  Chroniques 
de  Saint-Denis  au  nombre  des  six  che- 
valiers envoyés  par  le  roi  Jean  (janvier 

b 


1358)  pour  soumettre  au  duc  de  Nor- 
mandie et  au  couseil  de  régence,  les 
propositions  de  paix  qui  devaient  aboutir 
au  traité  de  Brétigny.  Cette  mission 
remplie,  le  régent  lui  confia  le  soin  d'ac- 
compagner les  ambassadeurs  du  roi 
d'Angleterre.  Plus  tard  il  fut  l'un  des 
quatre  commissaires  chargés  de  remettre 
aux  Anglais,  en  exécution  du  traité,  les 
provinces  de  Poitou,  Saintonge  et  An- 
goumois. 

De  ces  indications  biographiques,  on 
ne  trouvera  nulle  trace  dans  le  roman. 
Antoine  de  La  Sale  a  pris  le  nom  d'un 
chevalier  connu,  mais  il  ne  lui  attribue 
que  des  actions  imaginaires.  Sans  doute, 
le  jugement  de  Froissart  a  déterminé 
son  choix.  D'ailleurs,  il  fait  très  bon 
marché  de  l'histoire  :  le  roi  qu'il  nous 
présente  n'a  aucun  des  traits  de  Jean  le 
Bon;  il  change  à  son  gré  le  nom  et  la 
personne  de  la  reine;  et,  en  fait  d'hos- 
tilités contre  les  Anglais,  un  pas  d'armes 
lui  suffit.  Les  mœurs,  le  costume,  le 
luxe  frivole  qu'il  étale  complaisamment 
appartiennent  plutôt  au  xv"^  siècle  qu'au 


xiv^%  et  certains  personnages  sont  ses 
contemporains.  Il  nous  peint,  jusque 
dans  ses  moindres  détails,  la  vie  aristo- 
cratique de  son  époque;  mais  en  même 
temps  il  la  poétise.  Son  chevalier  idéal 
nous  semble  porter  avec  lui  les  souve- 
nirs et  les  espérances  de  la  féodalité. 
Dans  l'histoire,  il  n"a  pas  eu  une  grande 
page  depuis  Poitiers  et  Azincourt.  Tandis 
qu'il  troublait  le  royaume,  qu'il  n'avait 
pas  su  défendre,  le  vilain,  humble  mais 
tenace,  faisait  ses  enfances  (i)  dans  la 
chasse  à  l'Anglais.  Mais  l'exemple  venu 
de  si  bas  n'a  pas  abattu  l'orgueil  du 
chevalier  :  il  ignore  jusqu'aux  noms  des 
Guillaume  l'Aloue,  des  Jean  Boschier, 
des  PhiUppe  le  Cat  (2),   ces  héros  et 


(i)  Enfances,  premiers  exploits  d'un  héros, 

dans  les  chansons  de  geste. 

(2)  L'histoire  de  Guillaume  l'Aloue  et  de  son 
lieutenant,  le  grand  Ferré,  paysans  du  Beau- 
vaisis  (1358-59),  nous  a  été  conservée  par  la 
chronique  latine  de  Jean  de  Venette  ;  il  en  est 
parlé  dans  les  «  Histoires  de  France  »  les  plus 
récentes.  —  Jean  Boschier,  l'un  des  chefs  des 
trente  mille   paysans  normands  qui,  en   1434. 


ces  martyrs  obscurs  du  patriotisme,  dé- 
fenseurs dévoués  d'une  terre  pour  eux 
si  avare!  L'insuccès  n'a  pu  mordre 
sur  ses  illusions  :  il  leur  donne  carrière 
sur  la  lice  d'un  tournoi,  à  défaut  d'un 
champ  de  bataille  plus  vaste  et  plus 
sanglant;  dans  la  pompe  des  cérémo- 
nies, il  rêve  aux  brillantes  chevau- 
chées; il  se  fait  faire  des  récits  de  croi- 
sades. Le  voilà  déjà  prêt  pour  cette  fa- 
meuse conquête  de  Naples,  où  on  le 
verra,  tout  enflé  d'une  vame  gloire,  né- 
gliger de  vaincre,  dans  sa  hâte  de  triom- 
pher :  prestigieux  et  mémorable  triomphe, 
dont  seul,  trente  années  plus  tard,  le 
désastre  de  Pavie  calmera  l'ivresse  ! 

Le  faste  surprenant  que  nous  dépei- 
gnent les  chroniqueurs  et  les  romanciers 


marchèrent  sur  Caen  occupé  par  les  Anglais.  — 
Philippe  le  Cat  ou  le  Chat,  de  Cherbourg, 
prit  part  à  un  complot  ayant  pour  but  de 
rendre  cette  place  aux  Français.  Découvert,  il 
fut  décapité.  On  trouva  chez  lui,  pour  tout 
meuble,  une  harpe,  son  unique  bien.  (Voy.  La 
France  pendant  la  guerre  de  Cent  ans,  par  Si- 
méon  Luce.) 


du  xiv=  au  xvF   siècle  fait  songer   au 
costume  d'apparat  dont  on  revêt,  pour 
un  jour,  les  morts    illustres.   Ce   n'est 
déjà  plus  la  chevalerie,  c'est  son  cadavre 
brillamment  paré,  que  nous  voyons  là. 
Pendant  près  de  deux  siècles,  la  cheva- 
lerie   a  vécu  du  souvenir  des  guerres 
saintes;  comme  ses  poètes,  elle  a  refait 
sans  cesse  le  môme  roman,  sans   voir 
qu'autour  d'elle  tout  se  modifiait.  Main- 
tenant deux  siècles  de  progrès  la  séparent 
du  monde  qu'elle  prétend  diriger  encore  : 
elle  est  bien  morte!  Ce  qu'il  en    reste 
n'est  qu'un  vain  spectacle,  une  représen- 
tation pompeuse  du  passé,  bonne  à  di- 
vertir quelque  temps  une  société  nou- 
velle.  A  quatre  cents  ans  de  distance, 
éclairés  par  une  longue  suite  d'événe- 
ments, nous  en  jugeons  ainsi,  et  notre 
tardive    clair\'oyance    est    sans    mérite. 
Mais  le  contemporain  des  faits,  l'homme 
qui  vivait  à  l'ombre  des  grands,   dans 
une   petite   cour   rivale   de  la    cour  de 
France  par  l'orgueil  et  par  le  luxe,  et 
qui    se    prétendait   souveraine,    celui-là 
voyait  l'élan   de  la    jeunesse   où    nous 


voyons  l'agitation  sans  but  d'une  vieil- 
lesse rebelle  ;  il  devait  croire  la  cheva- 
lerie encore  en  sa  fleur;  et,  heureuse- 
ment pour  son  œuvre  et  pour  notre 
plaisir,  son  récit  a  gardé  le  reflet  de  cette 
illusion. 


Antoine  de  La  Sale,  en  effet,  passa 
toute  sa  vie  au  service  des  grands  feuda- 
taires  de  la  Couronne.  Né  en  1398,  en 
Bourgogne,  s'il  faut  en  croire  l'auteur 
des  Mémoires  de  la  République  séqua- 
noise  (i),  en  Touraine  selon  d'autres, 
nous  le  trouvons  à  Rome  en  1422;  à 
son  retour,  il  devient  secrétaire  de 
Louis  III  d'Anjou;  en  1424,  il  est  viguier 
d'Arles,  ville  dépendante  de  ce  seigneur. 
Plus  tard  il  passe  au  service  de  René 
d'Anjou,  roi  sans  couronne  et  trouba- 
dour. Ce  fut  alors  qu'il  composa  le  pre- 


(I)  Voy.  la  note  de  la  page  295. 


mier  de  ses  livres  :  la  Salade,  ainsi 
nommé''-  parce  que  en  la  salade  se  met 
plusieurs  bonnes  herbes.  Il  est  dédié  à  Jean 
d'Anjou,  fils  de  René,  alors  tout  jeune 
homme,  et  dont  Antoine  de  La  Sale  était 
gouverneur.  La  Salade  n'est  qu'un  pot- 
pourri  d'ouvrages  d'éducation,  où  l'on 
trouve  réunis  un  traité  de  morale  d'après 
Cicéron,  une  chronique  des  rois  de  Si- 
cile dont  Jean  était  l'héritier,  puis  de 
nombreux  détails  sur  le  cérémonial  des 
cours,  le  blason,  l'art  de  la  chevalerie,  etc. 
A  tout  cela,  La  Sale,  en  bon  précepteur, 
n'oublie  pas  de  joindre  la  récréation  né- 
cessaire à  tout  écolier,  une  merveilleuse 
histoire,  intitulée  le  Paradis  de  la  reine 
Sibille.  On  a  de  la  Salade  deux  éditions, 
la  première  sans  date,  la  seconde  pu- 
bliée en  1527  par  Philippe  le  Noir.  — 
C'est  de  1450  qu'est  daté  le  petit  livre 
des  Quinze  Joyes  de  Mariage,  attribué  par 
plusieurs  critiques  à  notre  auteur.  —  Les 
Cent  Nouvelles  nouvelles  suivent  les  Quinxe 
Joyes  à  foible  distance;  Antoine  de  La 
Sale  y  est  donné  pour  le  narrateur  de  la 
50'^  nouvelle  et  qualifié  premier  maistrc 


d'hostel  de  monseigneur  le  duc  (de  Bour- 
gogne). Cette  nouvelle  est  plus  que  gri- 
voise et,  à  notre  sens,  la  moins  avouable 
du  recueil.  Peut-être  est-ce  une  raison 
pour  attribuer  à  La  Sale  la  paternité  du 
livre  :  il  aurait  ainsi,  par  probité  d'auteur, 
pris  à  son  compte  un  récit  dont  per- 
sonne n'eût  envié  d'être  le  parrain.  —  Il 
a  donné  à  son  dernier  ouvrage  son 
propre  nom  pour  titre  :  Lasale.  Il  a  dédié 
cet  écrit,  terminé  en  1461,  deux  années 
après  le  Petit  Jehan  de  Saintré,  au  comte 
de  Saint-Pol,  dont  il  élevait  alors  les 
trois  fils.  —  N'oublions  pas  une  Addidion 
extraite  des  cronicques  de  Flandres  :  c'est 
une  courte  relation  de  la  victoire  rem- 
portée en  1340  par  Eudes,  duc  de  Bour- 
gogne, sur  Robert  d'Artois;  l'auteur  y  a 
joint  les  lettres  de  défi  d'Edouard  III,  roi 
d'Angleterre,  à  Philippe  de  "Valois.  Cet 
opuscule,  ainsi  qu'on  le  verra  plus  loin, 
semble  avoir  été  fait  pour  remplir  quel- 
ques pages  laissées  libres  dans  le  manus- 
crit original  du  Petit  Jehan  de  Saintré  ; 
c'est  ainsi,  selon  nous,  qu'il  faut  com- 
prendre le  titre  à'Addiction. 


L'Hystoyre  et  plaisante  cronicque  du  Petit 
Jehan  de  Saintré  et  de  Ja  jeune  Dame  des 
Belles  cousines,  dont  la  Bibliothèque  na- 
tionale possède  trois  manuscrits,  porte 
la  date  de  1459.  Dans  le  plus  correct  et 
le  plus  complet  de  ces  manuscrits  (anc. 
fonds,  n°  7569),  elle  est  suivie  de 
l'épître  dédicatoire  que  nous  reprodui- 
sons en  tête  de  notre  édition;  puis 
viennent  à  la  suite  le  roman  de  Floridan 
et  Ellinde,  traduit  du  latin  de  Nicolas  de 
Clamanges  par  Rasse  de  Brinchamel,  et 
ÏAddidion  extraite  des  cronicques  de  Flan- 
dres que  nous  avons  mentionnée  plus 
haut;  elle  porte  la  signature  d'Antoine 
de  La  Sale.  Le  tout  est  précédé  d'une 
lettre  d'envoi  adressée  à  Jean  d'Anjou  et 
relative  aux  trois  ouvrages. 

Le  xvi«  siècle  vit  paraître  six  éditions 
du  Petit  Jehan  de  Saintré.  La  première, 
imprimée  par  Michel  Le  Noir  (Paris, 
15 17,  in-folio),  a  servi  de  modèle  aux 


suivantes.  Elle  renferme  les  trois  ou- 
vrages contenus  au  manuscrit  7569  ; 
mais  elle  est  fort  incorrecte,  comme 
toutes  les  éditions  de  cette  époque,  qui 
fut  pour  l'imprimerie  un  temps  de  fièvre. 
Cette  édition  fut  réimprimée  telle 
quelle  en  1520,  1523,  1528,  1533;  la 
sixième,  sans  date,  est  de  Jehan  Trep- 
perel,  qui  reproduisit  purement  et  sim- 
plement les  précédentes.  Le  xvii^  siècle, 
tout  occupé  de  son  propre  culte,  parut 
ignorer  qu'il  y  eût  eu  une  littérature 
française  avant  Malherbe,  et  il  nous  faut 
descendre  jusqu'à  l'année  1724  pour 
trouver  une  nouvelle  édition  du  Petit 
Jehan  de  Saintré;  elle  reproduit,  d'ail- 
leurs, avec  toutes  ses  incorrections,  le 
texte  des  éditions  du  xvi«  siècle,  auquel 
Gueulette  a  joint  des  notes  souvent  fort 
hasardées.  Enfin  deux  éditions  ont  vu  le 
jour  en  notre  siècle.  La  première,  parue 
en  1830  chez  Firmin-Didot,  marque  un 
progrès  sur  les  précédentes;  cependant 
elle  renferme  encore  nombre  d'incorrec- 
tions, et  même  des  contresens  que  le 
dernier  éditeur,   M.    Marie    Guichard, 


s'est  complu  à  signaler.  Pour  nous,  sans 
suivre  M.  Marie  Guichard  sur  ce  terrain, 
nous  nous  contenterons  de  dire  que  son 
édition  (Paris,  Gosselin,  1843)  est  la 
seule,  jusqu'à  ce  jour,  qui  renferme  un 
texte  suffisamment  bon  du  Petit  Jehan  de 
Saintré.  Il  a  cru  devoir  faire  quelques 
corrections  au  texte  des  manuscrits  ;  nous 
les  avons  adoptées,  en  nous  réservant  de 
signaler  les  plus  importantes  dans  nos 
notes.  Nous  avons  aussi,  à  notre  tour, 
corrigé  un  petit  nombre  de  fautes  trop 
évidentes  pour  n'être  pas  des  erreurs  de 
copie  (i).  Mais  nous  avons  scrupuleuse- 


(i)  Ainsi,  page  66,  le  texte  des  manuscrits 
donne  :  Gardez  vous  bien  que  dame  ou  damoiselle 
ne  soit  blas  niée  pour  vous,  ne  pour  autre  femme  ; 
nous  avons  mis  71e  autre  femme.  —  Page  181  : 
Je  suis  Jehan  de  Saintré,  venu  au  jour  et  heure 
que  le  très  excellent  prince...,  ainsi  qu'il  nous  a* 
ordonné  ;  nous  avons  supprimé  ainsi  qu'il.  — 
Ailleurs  le  texte  portait  planter  au  lieu  de 
planté  (Voir  au  Glossaire),  ceur  pour  cueur, 
donray  pour  donrez  (p.  \02),  vindre  pour  vin- 
drent,  eut  suffis t  pour  eust  suffi  (p.  2i8),  des 
singuliers  pour  des  pluriels,  des  masculins  pour 
des  féminins,  etc.... 


ment  respecté  les  leçons  douteuses,  et 
notamment  celles  qui  nous  ont  paru  dé- 
river des  anciens  usages.  En  effet,  la 
transformation  de  la  grammaire,  au 
xve  siècle,  n'a  pas  été  l'œuvre  d'un 
jour,  et  la  grammaire  du  moyen  âge  a 
laissé  longtemps  des  traces.  On  en  trou- 
vera quelques-unes  dans  ce  roman  : 
c'était  notre  devoir  de  les  conserver. 

Gustave  Helléky. 


L'HYSTOYRE  et  PLAISANTE  CRONICQUE 

DU 

PETIT    JEHAN    DE    SAINTRÉ 

et  de  la  jeune  dame 
DES     BELLES     COUSINES 


L'Acteur, 


Avons,  très  excellent  et  puissant  prince, 
nionseignetir  Jehan  d'Anjou ,  duc  de 
Calahre  et  de  Lorraine ,  marchis  et 
marcqins  du  Pont,  et  mon  très  redoublé  seigneur. 
Se  aucunement,  pour  trop  ou  peu  escripre, 
j'avoye  failly;  ce  que  de  legier  pourroye  faire, 
actendu  que  ne  suis  saige  ne  aussi  clerc,  il  vous 
plaise,  aussi  à  tous  et  à  toutes,  le  moy  pardon- 
ner; car  maintes  fois  tel  fait  du  mieulx  qu'il 
peut,  qui  ne  fait  gueres  bien,  dont  n'est  mye 
merveilles,  moy  qui  suis  et  ay  tousjours  esté 
rude  et  de  gros  engin  en  maintien,  en  fai:(  et  en 
di^.  Mais,  pour  accomplir  l'o:^  prières  qui, 
entre  tous  les  seigneurs,  me  sont  entiers  com- 
mandemens,    j'ay   fait   escripre  ce   livre,    dict 

Saintré,  que  en  façon  d'une  lectre  je  vous 
envoyé,  en  vous  suppliant  que  le  preigne:^  en 
gré.  Et  sur  ce,  pour  le  présent,  mon  très  rt- 
doubté  seigneur,  aultre  chose  ne  vous  escripts, 
fors  que  si  très  humblement,  comme  je  sçay  et 
puis,  me  recommande  à  vostre  très  bonne  et 
désirée  grâce  oii  que  je  soye;  et  prie  le  Dieu  des 
Dleulx  qu'il  vous  doint  entière  joye  de  trestous 
w:(  désirs.  Escript  à  Geneppe  en  Brebant,  le 
xxve  jour  de  septembre,  l'an  de  nostre  Seigneur 
mil  cccc  cinquante  et  neuf. 

Vostre  très  IrvmbU  et  très  obéissant 
serviteur, 


Anthoine  de  la  sale. 


L'HYSTOYRE 

ET   PLAISANTE    CRONICQUE 
du 

Petit  JEHAN  de  SAINTRÉ 

ET  DE  LA  JEUNE   DAME 

DES    BELLES    COUSINES 


CHAPITRE    PREMIER 

Comment  Jehan  de  Saintré  servait  en  la  court  du 
roy  Jehati  de  France  d' enffant  d' honneur  et  de 
paige  setiliement,  allant  après  le  roy.  Et  pre- 
tnieretnent  de  madicte  dame  des  Belles  Cousines, 
et  de  Saintre'. 

OU  temps  du  roy  Jehan  de  France,  filz 
aisné    du   roy    Phelippes  de    Valiois, 
estoit    en    sa    court    le    seigneur   de 
Pouilly  en   Touraine,  qui    en  son  ostel  avoit 

ung    très    débonnaire    et    gracieulx    jouvencel 

nommé  Jehan,  et  aisné  filz  au  seigneur  de 
Saintré,  en  Touraine  aussi.  Lequel  jouven- 
cel,  par  sa  debonnaireté,  vint  en  grâce  au 
roy,  et  tellement  que  il  le  voult  avoir  en  sa 
court,  car  il  estoit  encore  bien  jeune,  l'ordonna 
à  estre  son  paige,  pour  seullement  après  luy 
chevauchier,  et  au  sourplus  servir  en  salle  comme 
ses  aultres  paiges  et  enffans  d'honneur.  Lequel 
Jehan  de  Saintré,  sur  tous  les  aultres  paiges  et 
nobles  enffans,  servoit  ung  chascun  à  table 
illecques  très  dilligemment,  et  assez  plus  que  nulz 
des  aultres,  et  especialement  les  dames  ;  en 
tous  les  plaisirs,  honneurs  et  services  que  elles 
luy  commandoient,  il  le  faisoit  à  son  povoir  ; 
du  sourplus,  selon  son  aage  de  xiij  ans,  estoit 
prompt,  habille  et  hardy  jouvencel,  feust  pour 
servir  ou  chevauchier  ung  bien  rigoreux  cour- 
sier, feust  à  chanter,  à  danser  ou  à  jouer  à  la 
paulme,  à  courir,  à  saillir,  et  à  tous  aultres 
affaires  et  esbas  qu'il  veoit  aux  hommes  faire  ; 
à  toutes  choses  celui  jouvencel  se  vouloit  bien 
et  joyeusement  employer,  combien  que  sa  per- 
sonne estoit  et  feust  toujours  linge  et  menue. 
Mais  son  cueur  estoit  entre  les  aultres  tout  fer 
et  acier.  Par  lesquelles  habilletez  et  doulceurs, 
courtoisies  et  debonnairetez,  estoit  si  très  bien 
amé,  prisié  et  loué  du  roy,  de  la  royne,  des  sei- 
gneurs, des  dames  et  de  toutes  gens,  tant  que 
chascun  jugoit  et  disoit  que  vraiement  il  seroit 


LE   PETir  JEHAN   DE   SAINTRE 


bien  ung  des  renommez  gentilz  hommes  de 
France,  se  il  vivoit.  Et  vraiement  ainsi  fut  il, 
car,  à  son  trespassement  de  ce  monde,  il  fut  tenu 
des  chevaliers  le  plus  prudent  et  vaillant,  ainsi 
que  de  une  partie  de  ses  fais  cy  après  l'istoire 
fera  mencion. 


CHAPITRE  II 


Comment  en  la  court  de  la  royne  de  France  estait 
7ine  jeune  dame  qui  point  ne  se  voulait  remarier, 
nonobstant  qu'elle  en  fut /art  sollicitée.  Et  des 
responces  quelle  faisait  touchant  les  dames 
anciennes. 


L'acteur.  —  En  celui  temps,  en  la 
court  de  la  royne  Bonne  de  Bouesme, 
femme  dudict  roy  Jehan,  avoit  une 
assez  jeune  dame  vefve,  qui  des  Belles  Cou- 
sines de  France  estoit  :  mais  de  son  nom 
et  seigneurie  l'istoire  s'en  taist,  à  cause  de 
ce  que  cy  après  pourrez  veoir  et  oyr.  Laquelle 
dame,  oncques  puis  le  trespas  de  feu  monsei- 
gneur son    mary,  ne   se   voult  remarier  pour 

quelque  occasion  que  ce  feust,  ou  pour  ressem- 
bler aux  autres  vrayes  vefves  de  jadis,  dont 
les  histoires  romaines,  qui  sont  les  suppella- 
tives  de  toutes,  font  tant  de  glorieuses  men- 
cions  ;  desquelles  pour  lors  je  me  passe  pour 
abregier  ma  matière  et  venir  à  mon  propos 
de  ceste  dame,  qui  oncques  puys  qu'elle  fut 
vefve,  à  nul  mary  ne  se  voult  accompaignier. 
Si  me  semble,  de  prime  face,  que  elle  vouloit 
ensieuvir  les  anciennes  vefves  de  jadis;  si  comme 
les  histoires  dient  que  les  Romains  avoient  une 
très  loable  coustume  de  très  grandement  exaul- 
cier,  loer  et  honnourer  les  bonnes  femmes 
vefves,  celles  qui,  après  le  trespas  de  leurs  pre- 
miers maris,  jamais  plus  ne  se  vouloient  rema- 
rier; ains  pour  la  très  grande  et  loyalle  amour 
qu'elles  leur  portoient,  vouloient  garder  hon- 
nesteté  et  entière  chasteté.  Et  de  ce  dit 
l'Apostre  en  sa  première  Epistre  ad  Thymo- 
thetun,  ou  V"  chapitre  :  Honnoure  les  vefves. 
Celles  ne  sont  droictes  vefves,  qui  ne  se  rema- 
ryent,  pour  ce  qu'elles  ne  treuvent  à  qui  ;  c'est 
assavoir  à  l'empire  de  leur  delict  ou  aussi  à 
leur  prouffit,  ou  pour  aucune  autre  cause;  et  ne 
le  font  mie  pour  l'amour  de  Dieu,  ne  pour 
l'amour  qu'elles  avoient  à  leurs  premiers  maris  ; 
comme  les  aultres  qui  ne  se  veullent  acompai- 
gner  à  pires  ne  à  meilleurs.  Si  comme  dit  Vir- 
gille  au  quart  livre  de  Eneas,  lequel  Eneas  tant 

ama  Dydo  que  il  en  mouroit  ;  mais  Dydo  de 
son  amour  ne  tenoit  compte,  car  tant  avoit  amé 
et  encore  amoit  son  mary  tout  mort,  qu'elle  ne 
le  povoit  oublier  ;  et  à  Anne  sa  sœur,  quant  elle 
lui  parloit  de  marier,  disoit  les  paroles  qui  s'en- 
suivent : 

nie  meos  primus  qui  me  sibi  junxit  amores 
Absiulit,  iile  liabeat  secum,  servetque  sepulchro. 

Duquel  vers  la  sentence  est  telle  :  Celui  qui 
premier  me  joignist  à  lui,  lasse  moi  !  il  emporta 
mes  vraies  amours,  lequel  je  vueil  qu'il  les  ait 
tousjours,  et  qu'il  les  garde  en  son  sépulcre 
avecques  lui.  Les  Romains,  ainsi  qu'ilz  honno- 
roient  de  couronnes  ceulx  qui  faisoient  les  grans 
vaillances  d'armes,  si  comme  celui  qui  premier 
passoit  le  fossé  ou  le  palis  de  l'ost  aux  ennemis, 
estoit  couronné  de  la  couronne  Valere,  et  celui 
qui  premier  montoit  sur  l'eschielle  et  sur  les 
murs,  à  l'assault  d'une  cité  ou  chastel  ou  ville, 
estoit  couronné  de  la  couronne  Muralle,et  ainsi 
des  aultres  vaillances  pareillement  avoient  ilz 
acoustumé  ;  et  semblablement  couronnoient  ilz 
très  solemnellement  les  femmes  vefves,  qui  pour 
l'amour  et  honneur  de  leurs  marys  premiers  ne 
se  vouloient  plus  marier  et  vouloient  honneste- 
ment  garder  leur  chasteté,  de  la  couronne  de 
Chasteté,  qui    estoient  trop    plus   honnourées 

que  les  aultres  vefves  n'estoient.  Et  sur  ce  dist 
sainct  Jerosme  au  second  livre,  parlant  contre 
Jovinian,  de  celles  vefves,  et  met  exemple  de 
plusieurs  qui  ne  vouldrent  nulz  secons  maris  ; 
si  comme  de  Marcia  qui  estoit  fille  de  Cathon, 
qui  sans  cesser  estoit  en  deuil  de  son  mary.  Ses 
amis  en  la  reconfortant  lui  demandoient  et  di- 
soient :  «  Las  !  et  quant  cessera  vostre  dueil  ?  » 
Et  elle  leur  respondit  qu'il  cesseroit  le  très  be- 
noist  et  dernier  jour  qu'elle  mourroit.  Encore 
recite  d'une  aultre  nommée  Lucia,  qui  jour  et 
nuyt  ne  cessoit  de  plourer  et  ramentevoir  son 
bon  mary  mort  ;  et  pour  la  jecter  hors  de  son 
deuil,  son  père  luy  parla  d'un  aultre  nouvel 
mary.  «  Helas  !  dist  elle,  sire,  pour  Dieu,  ne 
m'en  parlez  plus.  »  Et  quant  son  père  la  blas- 
moit  de  ainsi  jeune  vefve  demeurer,  elle,  pour 
conclusion,  luy  respondoit  :  «  Sire,  j'amoye  tant 
cestuy,  que  je  ne  pourro3'e  jamais  nul  aultre 
tant  soit  peu  amer  ;  et  se,  par  ma  desordonnée 
simplesse,  je  en  prenoye  ung  qui  me  feust  bon, 
jamais  mon  cueur,  pour  doubte  de  le  perdre, 
joie  ne  pourroit  avoir;  et  s'il  m'estoit  fier  ou 
rigoreux,  ma  doloureuse  vie  finiroit  brief- 
ment.  >•>  Dont  par  ainsi  voult  en  cest  estât  toute 
sa  vie  demourer.  Et  maint  biaulx  aultres  exem- 
ples met  ledit  benoit  saint  Jherosme,  desquelz 
je  me  délaisse,  car  là  les  pourra  veoir  qui  veult. 
Entre  lesquelz  exemples  de  mariage,  il  en  met 

ung  aultre,  qui  est  riable  au  iiii  xx  xvj  de  son 
Epistre.  C'est  d'une  femme  à  Rome,  qui  ne  fut 
point  de  ces  très  parfaictes  vefves  ;  car  elle  es- 
pousa  xxij  maris,  dont  il  advint  que  par  aven- 
ture se  trouva  ung  homme  de  la  ville  qui  avoit 
eu  xx  femmes  espousées  :  desquels  à  grant  riz 
et  à  grant  feste  le  mariage  se  fist,  dont  le  peuple 
de  Rome  en  eut  grant  soûlas  et  joye,  desirans 
veoir  lequel  d'eulx  l'autre  surmonteroit.  Si  ad- 
vint que  la  femme  morut  premier.  Alors  vin- 
drent  tous  les  gallans  de  Rome  qui  lui  baillè- 
rent en  sa  main  une  branche  de  lorier,  en  signe 
de  sa  victoire  sur  celle  qui  avoit  desconfit  xxij 
maris,  et  sur  son  chief,  en  signe  de  grant  joie, 
luy  misrent  ung  chappel  de  rame  vert  ;  et  ainsi 
le  menèrent  par  la  ville  à  tambours  et  busines 
en  le  acompaignant,  cryant  par  tout  :  «  \'ive, 
vive  Palmo,  qui  a  desconfit  la  femme  aux  xxij 
maris.»  Et  cy  donrray  fin  à  ces  exemples  pour 
revenir  à  l'istoire  de  ma  dame  et  du  petit 
Saintré. 

que  les  aultres  vefves  n'estoient.  Et  siir  ce  dist 
sainct  Jerosme  au  second  livre,  parlant  contre 
Jovinian,  de  celles  vefves,  et  met  exemple  de 
plusieurs  qui  ne  vouldrent  nulz  secons  maris  ; 
si  comme  de  Marcia  qui  estoit  fille  de  Cathon, 
qui  sans  cesser  estoit  en  deuil  de  son  mary.  Ses 
amis  en  la  reconfortant  lui  demandoient  et  di- 
soient :  «  Las  !  et  quant  cessera  vostre  dueil  ?  » 
Et  elle  leur  respondit  qu'il  cesseroit  le  très  be- 
noist  et  dernier  jour  qu'elle  mourroit.  Encore 
recite  d'une  aultre  nommée  Lucia,  qui  jour  et 
nuyt  ne  cessoit  de  pleurer  et  ramentevoir  son 
bon  mary  mort  ;  et  pour  la  jecter  hors  de  son 
deuil,  son  père  luy  parla  d'un  aultre  nouvel 
mary.  «  Helas  !  dist  elle,  sire,  pour  Dieu,  ne 
m'en  parlez  plus.  »  Et  quant  son  père  la  blas- 
moit  de  ainsi  jeune  vefve  demourer,  elle,  pour 
conclusion,  luy  respondoit  :  «  Sire,j'amoye  tant 
cestuy,  que  je  ne  pourroye  jamais  nul  aultre 
tant  soit  peu  amer  ;  et  se,  par  ma  desordonnée 
simplesse,  je  en  prenoye  ung  qui  me  feust  bon, 
jamais  mon  cueur,  pour  doubte  de  le  perdre, 
joie  ne  pourroit  avoir;  et  s'il  m'estoit  fier  ou 
rigoreux,  ma  doloureuse  vie  finiroit  brief- 
ment.  v  Dont  par  ainsi  voult  en  cest  estât  toute 
sa  vie  demourer.  Et  maint  biaulx  aultres  exem- 
ples met  ledit  benoit  saint  Jherosme,  desquetz 
je  me  délaisse,  car  là  les  pourra  veoir  qui  veult. 
Entre  lesquelz  exemples  de  mariage,  il  en  met 

ung  aultre,  qui  est  riable  au  iiii  xx  xvj  de  son 
Epistre.  C'est  d'une  femme  à  Rome,  qui  ne  fut 
point  de  ces  très  parfaictes  vefves  ;  car  elle  es- 
pousa  xxij  maris,  dont  il  advint  que  par  aven- 
ture se  trouva  ung  homme  de  la  ville  qui  avoit 
eu  XX  femmes  espousées  :  desquels  à  grant  riz 
et  à  grant  feste  le  mariage  se  fist,  dont  le  peuple 
de  Rome  en  eut  grant  soûlas  et  jo3'e,  desirans 
veoir  lequel  d'eulx  l'autre  surmonteroit.  Si  ad- 
vint que  la  femme  morut  premier.  Alors  vin- 
drent  tous  les  gallans  de  Rome  qui  lui  baillè- 
rent en  sa  main  une  branche  de  lorier,  en  signe 
de  sa  victoire  sur  celle  qui  avoit  desconfit  xxij 
maris,  et  sur  son  chief,  en  signe  de  grant  joie, 
luy  misrent  ung  chappel  de  rame  vert  ;  et  ainsi 
le  menèrent  par  la  ville  à  tambours  et  busines 
en  le  acompaignant,  cryant  par  tout  :  «  Vive, 
vive  Palmo,  qui  a  desconfit  la  femme  aux  xxij 
maris.  »  Et  cy  donrray  fin  à  ces  exemples  pour 
revenir  à  l'istoire  de  ma  dame  et  du  petit 
Saintré. 

CHAPITRE   III 


Comment  ladite  jeune  dame  délibéra  en  soy  défaire 
renommer  le  petit  Saintré,  et  le  fist  appeller  en 
sa  chambre,  l interrogant  qui  estoit  sa  dame  par 
amours;  de  laquelle  chose  le  petit  Saintré  fut 
tout  honteulx  et  ne  respundoit  parolle  du  monde, 
fors  qu'en  la  un  dist  qu'il  n'en  ar oit  point. 


L'acteur.  —  Geste  dame,  comme  dit  est, 
ayant  emprins  pour  quelque  occasion  que 
ce  feust  de  jamais  plus  soy  marier;  et 
nonobstant  ce,  elle  ayant  son  cueur  en  diverses 
pensées,  entre  lesquelles  par  maintes  fois  se  ap- 
pensa  que  vraiement  elle  vouloit  en  ce  monde 
faire  d'aucun  jeune  chevalier  ou  escuyer,  ung 
renommé  homme  ;  et  en  celle  pensée  se  arresta 
totalement.  Si  regarda  par  plusieurs  jours,  çà  et  là, 
les  bonnes  meurs  et  condicions  de  tous  les  jeunes 
gentilz  hommes  en  enffans  de  la  court,  pour  en 
choisir  ung  le  plus  à  son  gré.  Mais  à  la  parfin 
sur  le  petit  Saintré  s'arresta.  Si  advint  que 
elle,  pour  veoir  son  maintieng  et  son  parler, 
plusieurs  fois  publicquementde  plusieurs  choses 
l'arraisonna,  dont,  tant  plus  à  lui  elle  parloit,  et 

tant  plus  lui  venoit  à  plaisir.  Mais  d'aultre 
chose  qui  d'amours  touchast,  ne  s'en  osoit,  ne 
vouloit  descouvrir.  Si  advint  ainsi  que,  fortune 
et  amours  l'eurent  permis,  ma  dame  venoit  en 
sa  chambre,  qui  sur  ce  jour  avoit  mis  la  royne  à 
dormir,  et  en  passant  sur  les  galleries  avec  ses 
escuiers,  dames  et  damoiselles,  qui  après  elle 
venoient,  trouva  le  petit  Saintré  là,  qui  regar- 
doit  bas  en  la  court  les  joueurs  de  paulmes 
jouer.  Et  quant  il  vit  les  escuiers  de  ma  dame 
passer,  incontinent  à  genoulx  se  mist,  faisant 
sa  révérence.  Mais  quant  ma  dame  le  vit,  elle 
fut  bien  aise,  et  en  passant  oultre,  lui  dist  : 
«  Saintré,  que  faictes  vous  cy?  Esse  la  conte- 
nance d'un  escuyer  de  bien,  que  de  non  convoyer 
les  dames  ?  Or  çà,  maistre,  passez  et  vous  mectez 
devant.  »  Alors  le  petit  Saintré,  tout  honteux, 
le  viz  de  honte  tout  enflambé,  soy  inclinant,  se 
met  devant  avec  les  aultres.  Et  quant  ma  dame 
le  vit  devant,  alors  s'en  alla  tout  en  riant 
avecques  ses  femmes  et  leur  dist  :  «  Mais  que 
soyons  en  la  chambre,  nous  rirons.  »  Lors  dist 
dame  Jehanne  :  «  Ma  dame,  et  de  quoy?  —  De 
quoy,  dist  ma  dame,  vous  verrez  tantost  la 
bataille  du  petit  Saintré  et  de  moy.  —  Helas  ! 
ma  dame,  dist  dame  Katherine,  et  que  a  il  fait? 
il  est  si  bon  filz.  »  Et  entendisque  ces  parolles 
estoient,  ma  dame  en  sa  chambre  entra,  alors 
dist  à  tous  ses  gens  :  «  Allez  deshors  entre  vous 

hommes,  et  nous  laissiez  icy.  »  A  ces  parolles 
chascun  saillit  dehors,  et  le  petit  Saintré  à 
genoulx  print  congié  ;  et  quant  ma  dame  le  vit 
à  genoulx,  elle  lui  dist  :  «  Vous  demourrez, 
maistre,  vous  n'estes  pas  au  compte  des  hommes  ; 
je  vueil  cy  parler  à  vous.  »  Alors  la  porte  fut 
close.  Ma  dame,  assise  sur  les  pies  du  petit  lit, 
le  fist  entre  elle  et  ses  femmes  venir;  et  lors 
print  sa  foy  de  lui  dire  de  toutes  ses  demandes 
la  vérité.  Mais  le  povre  jouvencel  qui  ne  pen- 
soit  pas  à  ce  où  ma  dame  vouloit  venir,  si  lui 
promist,  et  en  ce  faisant  pensoit  :  «  Las  !  que 
ay  je  fait?  mais  que  sera  cecy?  »  Et  en  ces 
pensemens,  ma  dame,  en  soubzriant  à  ses 
femmes,  lui  dist  :  «  Or  çà,  maistre,  par  la  foy 
que  j'ay  de  vous,  dictes  moy  tout  premier  com- 
bien il  y  a  que  vous  ne  veistes  vostre  dame  par 
amours?  »  Et  quant  il  oy  parler  de  dame  par 
amours,  comme  celui  qui  oncques  ne  l'avoit  em- 
pensé,  les  yeulx  lui  lermoyent,  le  cueur  lui  fre- 
mist,  et  le  viz  lui  palist,  si  qu'il  ne  sceut  ung 
seul  mot  sonner.  Alors  ma  dame  lui  dist  :  «  Et 
qu'esse  cy?  maistre,  et  que  veult  dire  ceste 
chiere  ?  »  Les  autres  dames,  qui  entour  rioyent, 
lui  dirent  :  «  Et,  Saintré,  mon  amy,  pourquoy 
ne  dictes  vous  à  ma  dame,  puis  quant  vostre 
dame  ne  veistes?  ce  n'est  pas  grant  demande  ;  » 
et  tant  le  pressèrent,  qu'il  dist  :  «  Ma  dame,  je 
n'en  ay  point.  —  N'en  avez  vous  point?  dist 

ma  dame,  et  qui  seroit  la  bien  heureuse  qui  ung 
tel  ami  aroit?  peult  bien  estre  que  n'en  avez 
point,  bien  le  croy  ;  mais  de  celle  que  plus  vous 
aimez,  et  vouldriez  que  feust  vostre  dame,  puis 
quant  ne  la  veistes  vous?  »  Le  petit  Saintré, 
qui,  comme  dit  est,  n'avoit  senty  ne  gousté  des 
amoureux  désirs  nullement,  dont  par  ce  avoit 
perdu  toute  contenance,  fors  de  entortiller  le 
pendant  de  sa  sainture  entour  ses  dois,  sans 
mot  parler  fust  longuement  ;  et  quant  ma  dame 
veit  qu'il  ne  respondoit  riens,  si  lui  dist  :  «  Et, 
beau  sire,  quelle  contenance  est  la  vostrei  Ne 
dictes  vous  mot?  Se  je  vous  demande  puis 
quant  ne  veistes  celle  que  plus  desirez  à  estre 
sien,  je  ne  vous  fais  nul  tort.  »  Alors  dame 
Jehanne,  dame  Katherine,  Ysabel  et  les  autres, 
qui  de  ce  toutes  rioyent,  en  heurent  pitié.  Lors 
dirent  à  ma  dame  :  «  Il  n'est  pas  ores  pourveu 
de  vous  faire  telle  responce,  mais  se  il  vous 
plaist  ceste  fois  lui  pardonner,  il  la  vous  fera 
demain.  —  Demain,  dist  ma  dame,  ains  qu'il 
parte  d'icy,  je  le  vueil  sçavoir.  »  Alors  toutes 
lui  dirent,  l'une  «  mon  filz,  »  l'autre  «  mon 
amy,  »  et  l'autre  «  petit  Saintré,  dictes  sceure- 
ment  à  ma  dame  puis  quant  ne  veistes  vostre 
dame,  ou  aultrement  vous  estes  son  prison- 
nier. »  Et  quant  il  fut  bien  d'elles  tout  assailly, 
alors  il  dist  :  «  Que  voulez  vous  que  je  vous 
dye?  quant  je  n'en  ay  point,  et  se  j'en  eusse. 

povre  desprisonné  print  à  genoulx  de  ma  dame 
congié  et  puis  des  aultres,  lors  s'en  va;  et  au 
congié  d'elles  lui  dirent  :  «  Souviengne  vous  de 
la  promesse,  car  nous  sommes  pleiges  pour 
vous.  »  Et  quant  il  fut  hors  de  la  chambre,  lors 
commença  tant  qu'il  peult  à  fuyr,  comme  s'il 
feust  de  cinquante  loupz  chassie.  Ma  dame  et 
ses  autres  dames,  qui  sur  jour  dormir  dévoient, 
ne  cessèrent  de  rire  et  raisonner  du  grand  effroy 
qu'il  avait  eu  en  son  logis,  et  tant  en  rirent  et 
raisonnèrent,  que  vespres  sonnèrent,  et  sans 
dormir  les  convint  lever.  Et  quant  Saintré  eut 
les  autres  enffans  ses  compaignons  trouvés, 
Dieu  scet  s'il  leur  compta  de  ses  adventures 
nouvelles.  Lors  de  la  grant  joye  qu'il  avoit 
d'estre  eschappé,  peu  à  peu  sa  promesse  oublia, 
fors  de  tant  qu'il  veoit  ma  dame  et  ses  aultres 
femmes  qu'il  fuyoit  comme  le  venin,  dont  elles 
s'en  rioyent  par  grand  délit.  Mais,  une  des  fois 
au  disner,  les  deux  dames  estant  à  table  le 
veoient  çà  et  là  par  les  tables  servir  toutes  les 
aultres  dames  et  damoiselles,  comme  il  avoit 
acoustumé,  fors  que  elles  seulement  ;  si  le  firent 
à  elles  venir,  puis  luy  dirent:  «  Et,  beau  sire 
Saintré,  à  quel  jeu  vous  avons  nous  perdu? 
Vous  nous  soûliez  servir  comme  les  autres,  et 
ores  vous  nous  fuyez?  —  Mes  dames,  dist  il, 
baissant  les  yeulx  de  honte,  sauf  vostre  grâce  ;  » 
et  en  disant  ce,  il  s'en  partit.   Alors  commença 

le  ris  moult  longuement  de  l'une  à  l'autre.  Ma 
dame,  qui  estoit  assise  au  bas  bout  de  la  table 
du  roy  et  de  la  royne,  d'aventure  vit  devant 
elle  le  petit  Saintré,  et  vit  aussi  comment  elles 
rioyent  après  lui  ;  si  leur  demanda,  après  que 
les  tables  furent  levées,  ce  que  le  petit  Saintré 
leur  avoit  dit  de  quoy  elles  tant  rioyent.  Lors 
lui  dirent  comment  il  servoit  toutes  les  dames 
fors  que  elles,  et  ce  qu'elles  lui  avoient  dit  et 
ce  qu'il  avoit  respondu  en  passant  oultre.  «Or, 
laissiez  moy  faire,  dist  ma  dame,  encore  en 
rirons  nous  plus  avant,  mais  que  ma  dame  soit 
couchiée.  »  Et  quant  vint  au  vin  de  congié 
prendre,  ma  dame  qui  vit  le  petit  Saintré  por- 
tant une  tasse  à  servir,  le  Est  à  soy  venir  et  luy 
dist  :  «  Saintré,  allez  vous  en  es  galleries  et  là 
me  attendez,  comment  qu'il  soit,  car  je  vous 
vueil  envoyer  en  la  ville  pour  moy  faire  ung 
plaisir,  et  vous  serez  bien  mon  amy.  »  Le  petit 
Saintré,  qui  oyt  ma  dame  si  doulcement  parler^ 
fut  bien  content,  et  pensa  qu'elle  eust  toute  sa 
promesse  mis  en  oubly,  si  lui  dist  :  «  Ma  dame, 
très  volentiers.  »  Alors  le  roy  se  retraist,  et 
aussi  fist  la  royne.  Lors  le  petit  Saintré  s'en 
alla  aux  galleries,  si  ne  tarda  guaires  que  le  roy 
ne  se  mist  à  dormir,  et  que  ma  dame  revint  en 
sa  chambre  où  elle  trouva  le  petit  Saintré, 
comme  elle  lui  avoit  dict;  lors  lui  dit  :  «  Allez 
devant  avecques  les  aultres.  »  Et  quant  elle  fut 

en  sa  chambre,  assise  sur  les  piez  du  petit  lit, 
dist  à  tous  ses  escuiers  et  aultres  qu'ilz  s'en 
allassent  hors.  Alors  appella  le  petit  Saintré  et 
lui  dit  :  «  Or,  sire,  vous  ay  je  ci,  où  est  vostre 
foy,  que  par  deux  foys  me  promistes,  et  par 
quatre  jours  vous  fuyez  de  moy?  quelle  ven- 
geance et  quelle  pugnicion  doit  on  prendre 
d'ung  homme  qui  a  menty  sa  foy?  »  A  ces 
dures  et  cruelles  paroUes  ne  pensa  moins  que 
d'estre  mort  ;  lors  tout  à  coup  à  genoulx  et  à 
mains  jointes  se  mist,  requérant  à  ma  dame 
mercy,  disant  que  vrayement  il  avoit  eu  gran- 
dement à  faire.  Ma  dame,  qui  derrière  luy  veoit 
ses  femmes  rire,  s'en  tenoit  le  plus  qu'elle  po- 
voit,  si  luy  dist  :  «  Or  bien,  sire,  prenons  qu'il 
soit  ainsi  comme  vous  dictes;  en  ces  quatre 
jours  avez  vous  dame  choisie?  »  Et  quant  il 
ou)rt  de  ce  parler,  il  ne  prisa  plus  sa  vie  que 
sa  mort  ;  lors  commencèrent  ses  yeulx  à  plourer, 
son  viz  à  pallir  et  à  tressuer  comme  celluy  qui 
avoit  jà  tout  ce  oublié,  si  ne  sceut  plus  que 
dire,  ne  comment  soy  excuser.  Lors  ma  dame, 
qui  le  vit  en  tel  party,  en  soubzriant  à  ses 
femmes  dist  :  «  Que  diriez  vous  d'ung  failly 
escuyer,  qui  par  deux  fois  a  donné  sa  foy  à  une 
dame,  comme  vous  savez  bien,  et  pour  si  peu 
de  chose  il  a  failly  ;  quelle  pugnicion  doit  il 
avoir?  Et  à  vous,  dame  Jehanne,  j'en  demande 
tout  premier.  »  Et  quant  le  povre  gentil  homme 


LE   PETIT   JEHAN    DE    SAINTRE 


se  ouyt  ainsi  de  ma  dame  reprocher,  il  ne  cuyda 
pas  moins  que  à  ce  coup  il  ne  fust  perdu  et  à 
tousjours  deshonnoré.  Lors  à  jointes  mains, 
estans  toujours  à  genoulx,  requist  de  rechief  à 
ma  dame,  pour  Dieu,  mercy  ;  puis  se  tournoit 
envers  les  aultres  dames  que  toutes  priassent 
pour  luy.  Ma  dame,  qui  de  tout  ce  estoit  très 
aise,  et  tant  plus  qu'elle  le  veoit  si  humble  et 
innocent,  l'aymoit  trop  mieulx,  pensant  que  se 
elle  pouvoit  par  bonne  façon  en  son  service 
l'acquérir,  qu'elle  le  mectroit  bien  à  son  ploy; 
et  neantmoins  voult  elle  à  dame  Jehanne  et  aux 
autres  sa  demande  entretenir.  Dame  Jehanne 
esmeue  de  toute  pitié,  ne  prenant  pas  garde, 
non  faisoient  nulles  des  autres,  là  où  ma  dame 
vouloit  saillir,  luy  dist  :  «  Helas  !  ma  dame,  s'il 
a  failly  dans  sa  promesse,  vous  avez  ouy  son 
excuse,  pour  les  grans  affaires  qu'il  a  euz,  dont 
il  vous  en  requiert,  à  genoulx  et  à  mains  jointes, 
très  humblement  mercy,  et  aussi  faisons  nous 
toutes  pour  luy.  —  Et  vous,  dame  Katherine, 
qu'en  dictes  vous  ?  —  Helas  !  ma  dame,  je  ne 
sçay  que  dire,  fors  que  il  s'en  repent,  et  le 
trouverez  ainsi  ;  si  vous  requiers  pour  luy 
mercy.  —  Et  vous,  Ysabel,  qui  estes  la  plus 
ainsnée,  qu'en  dictes  vous.'  —  Ma  dame,  j'en 
dy  comme  les  aultres;  et  oultre  plus  vous  sça- 
vez  que  le  povre  prisonnier  vous  confessa 
loyaulment  qu'il  n'avoit  point  de  dame  advisée 

pour  servir,  dont  je  le  croy  mieulx  que  aultre- 
ment  ;  ma  dame,  pardonnez  luy,  car  il  a  bien  à 
penser  le  cueur  d'ung  nouvel  amant  délibéré  de 
loyaulment  servir,  comme  le  sien  est,  de  bien 
choisir,  et  soy  du  tout  asservir  aux  entiers 
commandemens  de  sa  dame,  s'il  n'est  d'amours 
bien  grandement  amy  ;  mais  sur  ma  foy,  ma 
dame,  je  croy  que  amours  il  ne  vit  oncques,  ne 
ne  parla  à  luy  ;  et  n'est  il  pas  vray,  dit  Ysabel, 
mon  filz  ?  —  Par  ma  foy,  Ysabel  ma  mère,  ouy, 
que  oncques  je  ne  parlay  à  luy,  ne  ne  le  vy.  — 
Or  regardez  doncques,  ma  dame,  ce  povre  sup- 
pliant qui  oncques  ne  le  vit,  ne  le  congnust, 
ne  parla  à  luy,  comment  pourroit  si  tost  avoir 
choisi  dame  ?  car  ceulx  qui  jà  en  ont  esté  accoin- 
tez, doubtant  le  reffuz,  y  font  de  pensemens 
assez.  Et  pour  ce,  ma  dame,  je  dis  que  vraye- 
ment  pour  ceste  fois  il  luy  doibt  estre  pardonné. 
—  Et  qu'en  dictes  vous,  Marguerite,  Aliz  et 
vous  aultres  femmes?  Je  vueil  que  chascune  en 
dye  son  dit.  »  Alors  toutes  ensemble  s'arres- 
terent  à  l'oppinion  de  Ysabel,  comme  la  plus 
ancienne  et  qui  plus  avoit  veu  et  avoii  ouy. 

CHAPITRE   IV 


Comment  le  petit  Saintré  respondit  a  la  dame, 
comme  contrainct,  et  celluy  qui  point  n'avait 
encor  gotisté  les  estincelks  d'amours,  que 
Matheline  de  Coursy  estait  sa  dame,  qui 
n'avait  encore  que  dix  ans. 


LA  DAME.  —  Or  dit  ma  dame  :  «  J'ay  oui  de 
vous  toutes  voz  oppinions  qui,  au  regard 
de  la  foi  mentie  et  du  pardon,  sont  de  l'op- 
pinion  de  Ysabel,  et  quant  à  moi,  pour  l'amour 
de  vous  toutes,  pour  ceste  fois  je  luy  pardonne; 
mais  d'une  chose  vous  advise,  qu'il  a  failly  en 
tant  qu'il  devoit  avoir  dame  choisie,  et  ne  l'a 
point  faict.  —  Ha!  ma  dame,  dirent  elles  en 
riant,  et  que  si.  —  Et  que  non,  dit  ma  dame.  — 
Et,  dirent  elles,  cuydez  vous,  ma  dame,  qu'il 
ait  mis  quatre  jours,  fors  que  pour  bien  choisir 
celle  qu'il  voudra  servir?  —  Et  que  non,  dit 
ma  dame.  —  Et  que  si,  dirent  elles,  nous  nous 
faisons  fortes  pour  luy.  »  Lors  elles  lui  dirent  : 
«  N'est  il  pas  vray,  mon  filz  ?  »  Le  poxTC  tout 
esbahy,  et  ainsi  jehenné  d'elles,  force  luy  fut 
de  dire  oui.  Lors  ma  dame  luy  dit  :  «  Or,  estes 

VOUS  homme  de  bien?  mais  que  ainsi  soit;  or, 
nous  dictes  qui  elle  est,  et  vous  serez  bien  mon 
amy.  »  A  ces  paroles  luy  fut  force  d'en  nom- 
mer une;  dont  ses  yeulx  commencèrent  à  plou- 
rer,  et  sa  vive  face  à  couleur  changer,  comme 
celuy  qui  oncques  ne  l'avoit  empris.  Alors  ma 
dame  à  ses  femmes  dit  :  «  Et  ne  vous  le  disois 
je  pas  bien,  qu'il  n'a  ce  dit  fors  pour  eschap- 
per?  —  Helas  !  dirent  elles,  Saintré,  dites  le  à 
ma  dame  seurement  ;  et  vous,  ma  dame,  tirez 
le  à  part,  si  vous  le  dira  ;  cuidez  vous  que  ung 
vray  amant  doibve  ainsi  publier  le  nom  de  sa 
dame,  qu'il  ayme  tant?  »  Alors  ma  dame  luy 
dit  :  «  Or  vous  tirez  donc  çà,  »  et  puis  lui  dist  : 
«  Saintré,  mon  ami,  icy  n'a  que  vous  et  moy 
qui  nous  peust  ouyr;  or,  le  me  dictes  seure- 
ment. »  Et  quant  le  petit  Saintré  veit  qu'au- 
trement n'en  peut  eschapper,  luy  dit  :  «  Helas  ! 
ma  dame,  qu'il  me  soit  pardonné,  et  puis  que 
tant  en  voulez  savoir.  »  En  pensant  de  laquelle 
il  diroit,  ainsi  que  nature  désire  et  actraict  les 
cueurs  à  son  semblable,  se  appensa  de  nommer 
une  jeune  fille  de  la  court  et  de  l'aage  de  dix 
ans.  «  Lors,  dit  il,  ma  dame,  c'est  Matheline 
de  Coursy.  »  Et  quant  ma  dame  ouyt  nommer 
Matheline  de  Coursy,  pensa  bien  que  amours 
d'enfance  et  ignorance  y  ouvroit.  Neantmoins 
plus  que  par  avant  fist  un  grand  effroy  en  son 
logis,  et  luy  dist  :  «  Or,  voy  je  bien  que  vraye- 

ment  vous  estes  un  très  failly  escuyer  de  avoir 
choisi  Matheline  à  servir.  Je  ne  dy  pas  que 
Matheline  ne  soit  une  très  belle  fille  et  de  bon 
lieu  et  meilleur,  sire,  qu'à  vous  n'appartient  ; 
mais  quel  bien,  quel  prouffit,  quel  honneur, 
quel  subcide,  quel  advantaige,  quel  confort, 
quel  ayde  et  quel  conseil  pour  vous  mettre  sus, 
vous  en  peult  advenir  pour  estre  vaillant 
homme?  Quelz  sont  les  biens  que  vous  povez 
avoir  de  Matheline,  qui  n'est  encore  que  ung 
enfant?  Sire,  devez  vous  choisir  dame  qui  soit 
de  haut  et  noble  sang,  saige ,  et  qui  ayt  de 
quoy  vous  ayder,  et  mectre  sus  à  voz  beson- 
gnes,  et  celle  tant  servir  et  loyaulment  aymer, 
pour  quelque  peine  que  en  ayez  à  souffrir, 
qu'elle  congnoisse  bien  la  parfaicte  amour  que 
sans  deshonneur  luy  portez.  Et  ne  créez  que 
s'ainsi  est  que,  au  long  aller,  qui  qu'elle  soit, 
se  elle  n'est  sur  toutes  la  plus  cruelle,  ce  que 
oncques  je  ne  ouys,  qu'elle  n'ayt  congnois- 
sance,  pitié,  mercy  et  miséricorde  de  vous,  ou 
qu'elle  ne  vous  en  saiche  très  bon  gré  ;  et  par 
ainsi  deviendrez  homme  de  bien.  Aultrement  je 
ne  donne  de  vous,  ne  de  voz  faitz  une  pomme. 
Ainsi  que  sur  ce  dit  le  Alaistre,  en  sa  balade  qui 
dit  ainsi  : 

«     LE     MAISTRE. 

«  C'est  tout  que  d'aj-mer  loyaulment, 
En  ung  tout  seul  lieu  c'est  assez  ; 

Quiconcques  le  fait  aultrement. 
Il  est  de  bien  faire  lassez 
Et  tous  ses  beaulx  faitz  sont  passez. 
Car  ung  cueur  qui  par  tout  s'espart 
Et  requert  dames  de  tous  lez, 
En  doit  avoir  petite  part. 

«  Se  part  en  a,  c'est  meschamment, 
Et  vient  de  lieux  mal  renommés, 
Et  ne  se  peult  faire  aultrement; 
Et  puis  quant  il  s'y  est  boutté 
Et  s'est  après  bien  aJvisez, 
Dieu  scet  s'il  congnoist  lors  4  part, 
Comment  des  riches  biens  celiez 
En  doit  avoir  petite  part. 

ce  Celle  part  ne  vault  pas  gramment, 
Quant  plusieurs  s'y  sont  ahurtez; 
N'amours  n'accorde  nullement 
Que  telles  gens  soient  aimez, 
Ains  soient  par  tout  diffamez  ; 
Car  ung  cueur  qui  par  tout  s'espart 
Et  requiert  dames  de  tous  lez. 
En  doit  avoir  petite  part. 

CHAPITRE    V 

Comment  la  dame  enseigna  le  petit  Saintrê  de 
maintes  bonnes  choses  et  salutaires  doctrines, 
touchant  la  manière  comment  on  doit  fuyr  les 
sept  péchiez  mortels. 

ENCORE  sur  ce  propos  vous  dis  je  plus,  que 
celuy  qui  entend  à  loyaulment  une  telle 
dame  servir,  je  dis  qu'il  peult  estre  sauvé 
en  ame  et  en  corps,  et  veez  cy  la  raison  comment  : 
au  regard  de  l'ame  nous  devons  sçavoir  que  qui 
se  garde  de  pechier  mortellement,  qu'il  est  sau- 
vé ;  car  les  aultres  péchiez  véniels,  parvraye  con- 
fession, sont  estaintz  et  anullez  à  bien  peu  de 
pénitence.  Dont  pour  soy  garder  de  pechié  mor- 
tel, s'il  ayme  ainsi  que  s'ensuit,  il  est  sauvé. 

«  Et  premier,  au  regard  du  pechié  d'orgueil, 
l'amant,  pour  acquérir  la  très  désirée  grâce  de 
sa  dame,  s'efforcera  d'estre  doulx,  humble, 
courtoys  et  gracieux,  affin  que  nul  deshonneste 
parler  ne  peust  estre  dit  de  luy.  En  ensuivant 
le  dit  du  sage  Talles  de  Milesie,  qui  dit 
ainsi  : 

Si  tibi  copia,  si  sapientia  formaque  detur; 
Sola  superbia  descruit  omnia,  si  committetur. 


LE   PETIT   JEHAN   DE    SAINTRE 


«  C'est  à  dire,  mon  amy  :  Se  tu  as  habon- 
dance  de  richesses,  se  tu  as  sagesse,  se  tu  as 
noblesse  et  toute  perfection  de  corps,  le  seul 
orgueil,  s'il  est  en  toy,  destruict  toutes  les 
vertus.  Et  à  ce  propos  dit  S  ocrâtes  : 

Quantumcumque  bonus  fueris,  essendo  superbus, 
Totum  dépravât,  te  sola  superbia  dampnat. 

«  C'est  à  dire,  mon  amy  :  Combien  que  tu 
soyes  bon,  se  tu  es  orgueilleux,  tout  est  gasté, 
ton  seul  orgueil  te  dampne.  Et  à  ce  propos  dit 
encore  Themistides,  le  philosophe  : 

Ut  non  infleris,  memor  esto  quod  morieris  ; 
Unde  venis,  cerne  quo  vadis,  te  quoque  sperne. 

«  Affin  que  tu  ne  soies  orgueilleux,  sou- 
viengne  toy  que  tu  mourras.  Regarde  dont  tu 
viens,  et  où  tu  vas  ;  si  te  despiteras. 

«  Et  tant  d'aultres  auctoritez  qui  trop  lon- 
gues seroient  à  escripre,  desquelles  à  présent  je 
me  vueil  délaisser  pour  venir  à  mon  propos 
que  ung  vray  amoureux,  tel  que  je  dis,  les 
ensuyvra  toutes  pour  acquérir  la  très  désirée 
grâce  de  sa  très  belle  dame  ;  dont  par  ainsi 
bannira  ce  très  desplaisant  et  abhominable 
pechié  d  orgueil  et  de  toutes  ses  circonstances, 
et  se  accompaignera  de  la  très  doulce  vertu  de 

humilité,  dont  par  ainsi  il  sera  de  pechié  quicte 
et  sauve. 

La  dame.  —  «  Et  quant  au  deuziesme  pe- 
chié, qui  est  de  ire,  certes  oncques  vray  amou- 
reux ne  fut  ireux.  J'ay  bien  ouy  que  aucunes 
fois  amours  leur  ont  donné  desplaisance  pour 
les  essaier  ;  mais  ce  n'estoit  pas  ire,  s'ilz  n'es- 
toient  feruz  d'autre  mal  que  d'amours.  Et  pour 
ce,  mon  amy,  que  ce  pechié  est  à  Dieu  desplai- 
sant, si  est  il  à  l'honneur  et  au  corps  de  celluy 
qui  l'est.  Et  pour  ce  vueilles  le  fouyr  à  ton 
povoir  et  ensuivir  le  dit  du  philosophe  qui 
dit  : 

Tristiciam  mentis  caveas  plusquara  mala  demis; 
Segniciera  fugias,  nunquam  piger  ad  bona  fias. 

«  C'est  à  dire,  mon  amy  :  Fuy  tristesse  de 
pensée  plus  que  le  mal  des  dens.  Aussi  fuy 
paresse,  pour  passer  la  douleur  de  ton  cueur,  et 
fay  tousjours  bien.  Et  sur  ce  propos  dit  Pitacus 
de  Mitilene  : 

Efiugias  yram,  ne  pestem  det  tibi  diram; 
Juris  délira,  nutrix  est  schismatis  ira. 

«  C'est  à  dire,  mon  amy  :  Fuy  courroux  et 
ire,  affin  qu'ilz  ne  te  baillent  pas  leur  cruelle 
pestilence  ;  car  ce  sont  les  voyes  qui  font  for- 
voyer  du  droit  chemin,   et  sont  nourrices  de 

tous  scismes  et  divisions.   Et  à  ce  propos  dit 
l'Evangile  : 

Non  odias  aliquem,  sed  eum  potius  tibi  plaça; 
Quisquis  odit  fratrem,  censetur  ab  hoc  homicida. 

«  C'est  à  dire,  mon  amy  :  Que  ne  portes  à 
nul  ire,  ne  haine,  mais  que  vous  pacifiez  à 
chascun  ;  car  quiconques  hait  son  prochain,  il 
est  homicide,  comme  dit  l'Evangile.  Et  à  ce 
propos  dit  sainct  Augustin,  en  une  de  ses  Epis- 
tres,  que  tout  ainsi  que  le  maulvais  vin  gaste  et 
corromp  le  vaissel  s'il  y  demeure  longuement, 
tout  ainsi  yre  gaste  et  corrompt  les  cueurs  où 
elle  se  tient.  Et  à  ce  propos  s'accorde  l'Apostre 
qui  dit  :  Sol  non  occidat  super  iracondiam  ves- 
tram.  C'est  à  dire  que  le  soleil  ne  se  doit  pas 
esconser  sur  vostre  courroux,  ne  yre.  Et  encore 
à  ce  propos  dit  Cathon  : 

Irapedit  yra  animum,  ne  possit  ceraere  verum. 

«  C'est  à  dire,  mon  amy,  que  yre  et  courroux 
empeschent  et  aveuglent  le  couraige  de  la  per- 
sonne, en  telle  façon  qu'elle  ne  peult  regarder 
à  ce  qui  est  \Tay.  Et  pour  ce,  mon  amy,  que  le 
vray  amoureux,  tel  que  je  dis,  est  tousjours  et 
doit  estre  joyeulx,  espérant  que,  par  bien  et 
loyaulment  servir,  en  amours  et  en  sa  très 
désirée  dame  il  trouvera  mercy.  Et  par  ainsi  il 

chante,  dance  et  est  joyeulx  en  ensuivant  le  dit 
de  Salomon,  qui  en  la  fin  de  son  derrain  livre 
conclud  et  dit  :  Bene  vivere  et  letari.  C'est  à 
dire  :  Bien  vi\Te  et  jo5'eusement;  mais  ce  bien 
vivre  ne  s'entent  pas  seuUement  pour  manger 
bonnes  viandes,  boire  bons  vins  et  dormir  lon- 
gues matinées  et  en  bons  licts,  et  le  surplus 
vivre  en  tous  delicts  ;  mais  s'entend  vivre  pre- 
mier avec  Dieu,  bien  soy  maintenir  véritable- 
ment honnestement,  et  en  ce  joyeusement.  Dont 
par  ainsi  je  dy  que  tous  vrays  amoureux  qui, 
pour  acquérir  la  très  désirée  grâce  de  leurs  bel- 
les dames,  fuient  à  tout  povoir  ce  très  desplai- 
sant à  Dieu  et  au  monde  pechié  d'ire,  et  se 
acompagne  à  celle  très  amoureuse  vertu  de 
pascience  ;  dont  par  ainsi  sont  du  très  desplai- 
sant et  envieux  pechié  d'yre  quictez. 

La  dame.  —  «  Et  quant  au  troyziesme 
pechié  qui  est  d'envye,  ce  vray  amoureux,  tel 
que  je  dis,  jamais  sur  homme  ne  sera  envieulx, 
car  s'il  venoit  à  congnoissance  de  sa  dame,  il 
la  perdroit  vrayement  ;  car  oncques  dame 
d'honneur  ne  peust  aymer  homme  envyeulx,  se 
ne  feust  les  bonnes  vertus  pour  en  estre  le 
meilleur;  comme  à  l'église  le  plus  devost,  à 
table  le  plus  honneste  mengeant,  en  compai- 
gnie  de  dames  le  plus  gracieulx  et  plaisant,  aux 
armes  armigeres  et  aux  armes  courtoyses  le 
plus  vaillant,  et  de  ce  avoir  envie  pour  faire 

le  mieulx  et  non   aultrement.  Et  à  ce  propos 
dit  Seneque  : 

Quid  melius  auro?  jaspis.  Quid  jaspide?    sensus. 
Q.uid  sensu?  racio.  Q.uid  racione?  modus. 
Omnibus  adde  modum,  modus  est  pulcherrima  virtus. 

«  C'est  à  dire,  mon  fîlz  et  amy  :  Quel  chose 
est  meilleur  que  l'or?  jaspe.  Quel  chose  est 
meilleur  que  jaspe?  sens.  Quel  chose  est  meil- 
leur que  sens  ?  raison.  Quel  chose  est  meilleur 
que  raison  ?  manière  ;  car  manière  est  la  cou- 
ronne de  toutes  vertus.  Et  encores  à  ce  propos 
dit  le  philosophe  : 

Filius  ancille  moratus  plus  valet  ille 
Q.uam  régis  natus,  si  non  sit  moriginatus. 

«  C'est  à  dire,  mon  amy,  que  le  filz  de  la 
chambrière,  bien  moriginé,  vault  assez  plus 
que  le  filz  d'ung  roy  qui  est  mal  condicionné. 
Et  encores  à  ce  propos,  pour  entretenir  les 
bonnes  meurs,  je  vous  recorde  le  dit  du  sage 
Solon  d'Athènes  qui  dit  ainsi  : 

Per  vinum  miser,  per  talcs  et  mulieres; 
Hec  tria  si  sequeris,  semper  egenus  eris. 

«  C'est  à  dire,  mon  amy,  que  par  vin,  par 
jeu  de  dez,  et  compaignie  de  femmes  folles,  de 
les  hanter,  serez  tousjours  povre,  meschant  et 

malheureux,  et  hay  de  toutes  bonnes  g^ens.  Et 
encores  de  ce  vil  pechié  d'envye  dit  Plato  : 

Invidiam  fugere  studeas  et  amore  carere 

Que  reddii  siccum  corpus,  faciens  cor  inicum. 

«  Estudie  toy  à  fuyr  envye,  car  envye  est 
sans  amour,  et  seiche  le  corps,  et  fait  le  cueur 
inique  et  maulvais  ;  et  pour  ce,  mon  amy,  fuys 
tous  vices  et  toutes  gens  vicieux  ;  car  amours 
et  dames  d'honneur  le  commandent  à  tous 
vrays  amoureux,  en  ensuyvant  le  dit  du  philo- 
sophe qui  dit  : 

Malo  mori  famé  quam  nomen  perdere  famé. 

«  C'est  à  dire,  mon  bon  amy  :  J'ayme  mieulx 
mourir  de  fain  que  perdre  le  nom  de  bonne 
renommée.  Dont  pour  conclure,  mon  amy,  sou- 
viegne  vous  de  ce  dit  que  j'ay  plus  chier 
mourir  de  fain,  que  perdre  ma  bonne  renom- 
mée. Et  encores  au  propos  de  ce  dit  du  philo- 
sophe, le  sage  Chilon  de  Lacedemonie  dit 
ainsi  : 

Nobilis  es  génère,  debes  nobilis  magis  esse; 
Nobilitas  morum  pluris  est  quam  genitorum; 
Kobilitas  generis  mortem  superare  nequibit. 

«  C'est  à  dire,  mon  amy  :  Se  tu  es  noble  de 
lignée,  tu  dois  estre  plus  noble  de  vertu  ;  car  la 

noblesse  des  bonnes  meurs  vault  trop  mieulx 
que  la  noblesse  des  parens,  et  ne  peult  la 
noblesse,  tant  soit  elle  grande  ne  puissante, 
surmonter  la  mort  ;  doncques  pour  estre  ce 
vray  amoureux  que  je  dis,  vous  escheverez  ce 
très  deshonneste  pechié  d'envie,  et  vous  vous 
acompaignerez  de  celle  très  glorieuse  vertu  de 
charité,  qui  est  fille  de  Dieu  et  qu'il  nous  a 
tant  recommandé  comme  dit  est;  si  serez  net, 
quitte  et  saulve,  au  regard  de  ce  pechié. 

La  dame.  —  «  Et  quant  au  quatriesme 
pechié,  qui  est  avarice  ;  certes  avarice  ne  vrayes 
amours  ne  pevent  loger  en  ung  cueur  ensem- 
ble. Et  se  l'aver  par  quelque  cause  est  amou- 
reux, n'est  point  à  croire  que  ce  ne  soit  de 
meschant  et  ville  chose,  pour  n'avoir  cause  de 
riens  despendre.  Mais  le  vray  et  loyal  amou- 
reux ne  contendra  que,  à  toute  largesse,  hon- 
norablement  servir  sa  dame  et  amours,  pour 
soy  tenir  bien  habillé,  bien  monté  et  toutes  ses 
gens  selon  son  estât.  Et  qui  plus  en  fait  qu'il 
ne  peult,  il  en  sera  fol  et  mal  content  ;  car 
amours  et  dames  d'honneurs  n'ayment  nulz 
amoureux  prodigues,  ne  telz  gens  ;  mais  ayment 
ceulx  qui  selon  leur  estât  se  gouvernent  hon- 
nestement;  c'est  assavoir  pour  eulx  mons- 
trer  en  armes,  en  tournois,  en  joustes  et  en 
toutes  nobles  assemblées,  honnestement  à  leur 
povoir,  sans  fol  despens,  et  qui  de  leurs  biens 

donnent  pour  Dieu  aux  plus  nécessaires  lieux, 
en  ensuivant  l'Evangile  qui  dit  :  Beati  miséri- 
cordes :  quoniam  ipsi  misericordiam  consequentur. 
Mathei  V.  cap.  C'est  à  dire,  mon  amy  :  Bien 
sont  heureulx  ceulx  qui  sont  misericords  ;  car 
miséricorde  ilz  ensuyvront.  Et  ainsi  que  dit 
Periander  de  Corinthe  : 

Ut  sis  preclarus,  non  sis  cupidus  nec  avarus. 

«  C'est  à  dire,  mon  amy  :  Affin  que  tu  soyes 
très  clerc,  ne  soyez  pas  convoiteux,  ne  avaricieux, 
et  eusses  jà  des  richesses  assez  ;  car  homme  de 
telle  condition  ne  peult  estre  de  nully  aymé, 
ains  est  hay  de  tous.  Et  à  ce  s'accorde  le  phi- 
losophe qui  dit  : 

Funum,  rapinatn,  fenus,  fraudera,  simoiiiara, 
Causal  avaritia,  luctam,  perjuria,  bella, 
Radix  cunctorum,  sit  nempe  cupido  malorum. 

«  C'est  à  dire,  mon  amy,  que  avarice  est  cause 
de  iarrecin,  de  rapine,  d'usure,  de  fraulde,  de 
symonnie,  de  parjuremens,  de  batailles,  et  con- 
clusion de  tous  les  maulx.  Et  à  ce  s'accorde  Bias 
de  Prienne  qui  dit  ainsi  : 

Plus  flet  perdendo  cupidus,  quam  gaudet  babendo  ; 
Et  magis  est  servus,  cum  plus  sibi  crescit  acenus. 

«  C'est  à  dire,  mon  amy  :  Le  convoiteux  plus 
pleure  en  perdant,  qu'il  ne  s'esjouyst  en  ayant; 
et  plus  amasse,  et  plus  est  serf  ei  chetif.  Et  sur 
ce  dit  sainct  Augustin,  que  le  cueur  avaricieux 
est  semblable  à  enfer;  car  enfer  ne  scet  tant 
engloutir  des  âmes  qu'il  die  :  C'est  assez.  Et 
ainsi  est  de  l'avaricieux,  car  se  tous  les  trésors 
du  monde  estoient  en  son  povoir,  jamais  ne 
diroit  qu'il  en  eust  assez.  Et  à  ce  propos  dit 
l'Escripture  :  Insatiabilis  oculus  cupidi,  in  parte 
iniquitatis  :  non  sacialitur,  etc.  Ecclesiastici. 
Cap.  XIV.  C'est  à  dire,  mon  amy  :  L'oeil  du  con- 
voiteux est  insaciable,  et  il  ne  sera  pas  saoul 
en  partie  d'iniquité.  Et  tant  d'aultres  auctorités, 
qui  se  trouveroient  très  longues  à  dire,  que 
pour  le  départir  me  fault  laisser.  Dont  par  ce, 
le  vray  amoureux,  tel  que  je  dy,  pour  acquérir 
la  très  désirée  grâce  de  sa  très  belle  dame,  toutes 
les  acomplist,  et  laisse  ce  très  desplaisant  pechié 
d'avarice,  et  se  acompaigne  avec  celle  très 
doulce  et  très  amiable  vertu  de  largesse  qui  est 
amye  de  Dieu,  et  honnorée  du  monde  ;  et  par 
ainsi  est  il  sauvé. 

La  dame.  —  «  Et  quant  au  cinquiesme  pe- 
chié qui  est  de  paresse  ;  certes,  mon  amy, 
oncques  vrai  amoureux  ne  fut  paresseux  ;  car 
le  très  doulx  et  amoureux  penser  qu'il  a,  jour 
et  nuyt,  pour  acquérir  la  très  désirée  grâce  de 
sa  très  belle  dame,  ne  le  pourroit  consentir.  Car, 

soit  pour  chanter,  soit  pour  dancer,  sur  tous  les 
aultres  il  est  le  plus  diligent  et  le  plus  joyeulx  ; 
lever  matin,  dire  ses  heures,  ouyr  messe  dévo- 
tement, aller  à  la  chasse  et  au  gibyer  là  où  les 
pouacres  d'amours  sont  à  dormir  ;  et  lors  fuit  ce 
pechié,  en  ensuivant  le  dict  du  philosophe 
Epicurus  qui  dit  : 

Otia,  vina,  dapes  caveas,  ne  sint  tibilabes; 
Vix  homo  sit  castus  requiescens,  et  bene  pastus. 

«  C'est  à  dire,  mon  amy  :  Eschieve  oyseuse 
superfluité  de  vins  et  de  viandes,  affin  qu'eh 
luxure  tu  ne  soyes  souillé;  car  la  personne 
oyseuse  et  bien  repeue,  à  grant  peine,  peut 
garder  chasteté.  Et  encore  de  ce  meschant  pe- 
chié de  paresse  dict  sainct  Bernard  :  Vtdi  stultos 
se  excusantes  sub  forhinam  ;  vix  autem  diligen- 
tiam,  cum  infortuniis  sociabis.  C'est  à  dire,  mon 
amy  :  J'ay  veu  aucuns  folz  eulx  excuser  sur 
fortune,  à  peine  trouveras  que  un  diligent  peust 
estre  infortuné  ;  mais  tousjours  verras  que  de 
paresse  et  de  infortune  seront  toujours  acom- 
paignés.  Et  à  ce  propos  dit  encores  sainct  Ber- 
nard :  Revidere  que  sua  sunt,  quomodo  sunt, 
summa  prudentia  est.C'tsX.  à  dire,  mon  amy,  que 
revoir  ses  choses  quelles  et  comment  elles  sont, 
est  souveraine  prudence.  Et  ne  dit  pas  seuUe- 
ment  veoir  ses  choses,  mais  revoir,  et  ce  revoir 

s'entend  que  nul  ne  le  peut  trop  veoir.  Et  à  ce 
propos  dit  encores  Atheneus  le  poète  où  il  dit  : 

Otia  sunt  juvenum  menti  plerumque  veaenum; 
Et  juvenum  viciorum  corpora,  maxima  causa. 

«  C'est  à  dire,  mon  amy,  que  oysivetés  sont 
souvent  le  venin  de  la  pensée  des  jeunes  gens  ; 
car  le  corps  des  jeunes  est  especialle  cause  des 
vices.  Et  à  ce  propos  dict  Senecque  : 

Pigritiam  linque  que  dat  mala  tedia  vite  ; 
Tedia  virtutis  fuge,  nam  sunt  damna  salutis. 

«  C'est  à  dire,  mon  amy  :  Laisse  paresse, 
laquelle  donne  à  la  vie  mauvais  ennuy,  et  fuy 
les  ennemys  et  ennemyes  de  la  chose  vertueuse. 
Pour  ce,  mon  amy,  que  les  amoureux,  telz  que 
je  dis,  sont  par  telles  vertuz  saulvez,  haban- 
donnent  ce  très  vil  et  maleureux  pechié  de  pa- 
resse, pour  eulx  acompaigner  avec  la  très  res- 
plandissante  vertu  de  diligence,  vous  prie  que 
soyez  de  ceulx.  Et  lors  serez  de  ce  maleureux 
pechié  de  paresse  saulve  et  quicte. 

La  dame.  —  «  Et  quant  au  sixiesme  pechié 
qui  est  de  gueulle  ou  de  gloutonnie,  certes  le 
vray  amoureux  n'en  a  tant  soit  peu  ;  car  ce  qu'il 
menge  et  boit  n'est  que  pour  vivre  seullement 
sobrement;  ainsi  que  le  philosophe  dit  que  l'on 
doit  seullement  menger  et  boire  pour  vivre,  et 

non  pas  vi\Te  pour  boire  et  pour  menger, 
comme  les  pourceaulx  font  ;  et  sur  ce  le  saige 
Taies  de  Milesnes  dit  : 

Pone  gule  frenum,  ne  sumas  inde  venenum  ; 
Nâm  maie  digestus  cibas  exsiat  sepe  molestus. 

«  C'est  à  dire,  mon  amy  :  Metz  le  frain  à  ta 
bouche,  affin  que  par  elle  tu  ne  preigne  le  venin  ; 
car  habondances  de  viandes  mal  digérées  sont 
au  corps  très  nuysables  venins.  Encores  sur  ce 
dit  le  saige  Solon  d'Athènes  : 

Ne  confunderis,  nunquam  vino  replearis; 
Vilis  diceris,  nisi  te  vino  moderaris. 

«  C'est  à  dire,  mon  amy  :  Tu  ne  soyes  jamais 
remply  de  vin,  affin  que  tu  ne  puisses  estre  con- 
fondu ;  car  tu  seras  réputé  à  villain,  se  tu  ne 
fais  attremprance  de  toy  ou  vin,  et  du  vin  àtoy. 
Encores  sur  ce  propos  de  gloutonnie  dict  sainct 
Bernard,  es  Moralles,  que  quant  le  vice  de  glou- 
tonnie prend  à  seigneurir  la  personne,  elle  pert 
tout  le  bien  qu'elle  a  jamais  fait  ;  et  quant  le 
ventre  n'est  retrait  par  droicte  ordre  de  absti- 
nence, toutes  les  vertuz  sont  en  luy  noyées.  Et 
sur  ce  dict  sainct  Pol  :  Quorum  finis  interitus: 
quorum  Deus  venter  est  :  et  gloria  in  confusione 
ipsorum  qui  terrena  sapiunt.Ad  Philip.  III,  cap. 
C'est  à  dire,  mon  amy,  que  la  fin  de  ceulx  qui 

assavourent  les  choses  terriennes,  est  la  mort  ; 
desquelz  aussi  font  de  leur  ventre  leur  Dieu  ; 
et  ceste  leur  gloire  sera  d'ames,  d'honneur  et 
de  corps  leurs  confusions.  Si  vous  prie  que  ne 
soyez  pas  de  ceulx  ;  ains  ensuivez  le  dit  de 
Avicenne,  pour  eschever  tout  ce  que  dit  est  : 


Sic  simper  comedas,  ut  surgas  esuriendo  ; 
Sic  etiam  sumas  moderate  vina  bibendo. 


«  C'est  à  dire,  mon  amy  :  Menge  tousjours  en 
telle  manière  que  quant  tu  te  lèveras  de  la  table, 
ton  appétit  ne  soit  pas  saoul,  et  aussi  ton  boire 
soit  prins  attrempeement  ;  dont  par  ainsi  vivras 
par  cours  de  nature  très  longuement,  et  seras  en 
la  grâce  de  Dieu.  Au  regard  de  ce  pechié,  aussi 
d'amours  et  de  vostre  dame,  et  par  ainsi  aurez 
laissé  ce  très  villain  et  deshonneste  pechié  de 
gueuUe,  et  vous  vous  acompaignerez  avec  la 
très  doulce  vertu  de  abstinence,  fleur  de  toutes 
vertus,  et  lors  serez  de  ce  pechié  quicte  et 
saulve.  Et  si  vous  donneray  fin  au  saulvement 
des  vrays  et  loyaulx  amoureux,  touchant  le 
sixiesme  pechié  mortel  qui  est  de  gueulle. 

La  dame. —  «  Et  quant  au  septiesme  pechié 
qui  est  de  luxure  ;  vrayement,  mon  amy,  ce 
pechié  est  au  cueur  du  vray  amant  bien  estaint  ; 
car  tant  sont  grandes  les  doubtes  que  sa  dame 
n'en   preigne   desplaisir,  qu'ung    seul  deshon- 

neste  penser  n'en  est  en  luy  ;  dont  par  ainsi  il 
ensuit  le  dict  de  sainct  Augustin  qui  dict  ainsi  : 

Luxuriam  fugito,  ne  vili  nomine  fias, 

Garni  non  credas,  ne  Christum  noraine  ledas. 

«  C'est  à  dire,  mon  amy  :  Fuy  luxure  à  ce 
que  tu  ne  soyes  brouillé  en  deshonneste  re- 
nommée ;  aussi  ne  croys  point  ta  chair,  affin 
que  par  pechié  tu  ne  blesses  Jésus  Christ.  Et  à 
ce  propos  encores  se  accorde  sainct  Pierre 
l'Apostre,  en  sa  première  Epistre  où  il  dit  : 
Ohsecro  vos,  ianquatn  advenus  et  peregrinos, 
abstinere  vos  à  carnalibus  desideriis  que  militant 
adversus  animam.Prtma  Ep.  II.  cap.  C'est  à  dire, 
mon  amy  :  Je  vous  prie,  comme  estrangiers  et 
pellerins,  que  vous  vous  abstinez  des  délits 
charnels  ;  car  ilz  bataillent  jour  et  nuyt  à  ren- 
contre de  l'ame.  Et  à  ce  propos  dict  encores  le 
philosophe  : 

Sex  perdunt  vere  homines  in  muliere  : 
Ingeuium,  mores,  animani,  vim,  lumina,  vocem. 

«  C'est  à  dire,  mon  amy,  que  homme  qui 
hante  les  folles  femmes,  pert  six  choses,  dont  la 
première  est  que  pert  l'ame,  la  seconde  l'engin, 
la  troiziesme  ses  bonnes  meurs,  la  quatriesme 
sa  force,  la  cinquiesme  sa  clarté,  et  la  sixiesme 
sa  voix.  Et  pour  ce,  mon  amy,  fuy  ce  pechié  et 

toutes  ses  circonstances,  ainsi  comme  dit  est. 
Cassiodore  dict,  sur  le  Psaultier,  que  vanité  feist 
devenir  l'ange  dyable,  et  au  premier  home 
donna  la  mort  et  vuida  de  la  bieneureté  qui 
luy  estoit  octroyée,  et  que  vanité  est  nourrisse 
de  tous  maulx,  la  fontaine  de  tous  vices,  la  voye 
d'iniquité  qui  mect  home  hors  de  la  grâce  de 
Dieu.  Et  à  ce  propos  dit  David  en  son  Psaul- 
tier en  parlant  à  Dieu  :  Odisti  observantes  vani- 
tates  supervaciu ,  Psal.  XXX.  C'est  à  dire,  mon 
amy  :  Tu,  mon  seul  Dieu,  as  hay  et  haiz  tous 
ceulx  qui  gardent  vanitez.  Et  tant  d'aultres  au- 
toritez  ont  escript  les  sainctz  docteurs  desaincte 
Eglise,  et  qui  plus  est,  les  philosophes,  les 
poètes  et  aultres  saiges  payens,  qui  encores 
n'avoient  senty  la  vraye  cognoissance,  la  très 
saincte  et  très  amoureuse  grâce  de  nostre  vray 
Dieu,  le  sainct  Esperit,  qui  ont  ce  pechié  tant 
blasmé,  que  les  escripteures  en  seroient  trop 
longues  à  reciter;  desquelles  je  me  vueil  passer 
pour  ensuivir  le  surplus,  fors  seullement  du  dict 
de  Boece,  qui  sur  ce  dict  :  Luxuria  est  ardor  in 
accessu,  foelor  in  recessu,  brevis  delectacio  co7-po- 
ris,  et  anime  destruclio.  C'est  à  dire,  mon  amy, 
que  luxure  est  ardeur  à  l'assembler,  puantise  au 
départir,  briefve  délectation  du  corps,  et  de 
l'ame  destruction.  Et  pour  ce,  mon  amy,  que  ce 
pechié  est  si  très  deshonneste,  le  vray  amou- 
reux, corne  j'ay  dit,  pour  doubte  que  sa  dame 


LE  PETIT   JEHAN   DE    SAINTRE  43 


n'en  preigne  desplaisir,  pour  acquérir  sa  grâce, 
à  tout  povoir  le  fuit  ;  et  se,  par  vive  contrainte 
d'amours,  aucunement  il  y  encheoit,  tant  et  sy 
très  tant  sont  les  angoisseuses  peines  et  dan- 
giers  pour  les  grans  perilz  et  dangiers  qui  s'en 
pevent  ensuivir,  que  les  très  angoisseux  cueurs 
des  loyaulx  amans  ont  à  souffrir,  que  ce  ne  leur 
doibt  point  estre  compté  à  pechié  mortel;  et  se 
aucun  pechié  y  a,  vrayement  il  doibt  bien  estre 
estainct  par  lesdictes  peines,  qu'ilz  en  ont  tant 
à  souffrir;  dont  par  ainsi  je  puis  bien  dire  que 
le  vray  amoureux,  tel  que  je  dy,  de  ce  mortel 
pechié  et  de  tous  les  aultres  est  quicte,  franc  et 
sauvé. 


CHAPITRE    VI 


Cûinment  la  datne  donne  d'aulires  enseigtiemens 
au  petit  Sainti-é,  touchant  les  vertus,  l' estât, 
et  moyen  de  noblesse. 


LA  DAME.  —  «  Et  quant  au  sauvement  du 
corps,  que  j'ay  dit  que  le  vray  amoureux 
tel  peut  estre  saulvé  en  ame  et  en  corps. 
Apres  le  sauvement  des  sept  péchiez  mortelz,  qui 

touchent  à  l'ame,  je  vous  diray  le  sauvement 
du  corps,  et  par  plusieurs  façons,  dont  le  pre- 
mier est  sur  le  faict  d'amours. 

«  Le  vray  et  loyal  amoureux,  qui  est  gentil- 
home  sain  et  nect  de  sens  et  de  corps,  et  qui 
nuyct  et  jour  tend  à  l'amoureuse  queste  et 
grâce  de  sa  très  belle  dame,  et  par  les  sept 
façons  contraires  aux  sept  péchez  mortelz,  si 
comme  j'ay  dict  :  laquelle  dame  sera,  quant  à 
honneur,  la  nompareille  des  autres  ;  j'appelle 
toutes  dames,  car  toutes  sont  dames  en  amours  ; 
prenons  qu'elle  n'ayt  jamais  volunté  d'aymer 
ne  luy,  ne  autre,  par  amours  :  si  veult  nature, 
droit  et  raison,  qu'elle  l'en  doit  trop  mieulx 
aymer,  priser  et  honnorer  ;  et  tellement  que  de 
son  bien,  de  son  honneur,  et  de  tout  son  avan- 
cement elle  en  sera  joyeuse,  et  par  contraire, 
dolente  de  son  desplaisir,  quelque  dame  qu'elle 
soit.  Et  luy,  pour  quelque  gentilhomme  qu'il 
soit,  tel  que  j'ay  dit,  de  ses  biens  à  son  besoing 
ne  luy  fauldra  jamais,  ou  elle  de  nature  aultre- 
ment  seroit  villaine,  ingrate  et  digne  d'estre 
bannye  de  toutes  gens  de  bien,  et  puis  gectée 
au  très  grant  et  puant  abisme  du  pechié  de  in- 
gratitude, en  ame  et  en  corps;  combien  que 
jamais  n'en  ouy  parler  de  nulle  que  telle  fut. 
Et  par  ainsi  le  vray  amoureux  qui  est  sauvé  en 
ame,  se  peut  ainsi  sauver  en  corps. 

La  dame.  —  «Et  quant  au  surplus, touchant 

l'autre  sauvement  du  corps,  le  vray  amoureux 
^gentilhomme  qui  n'est  point  ordonné,  ne  dis- 
posé aux  estudes  des  très  prudentes  et  sainctes 
sciences  de  théologie,  des  decretz,  des  loix,  ne 
aultres  estudes  de  science,  fors  que  à  très  noble 
et  illustre  science  et  mestier  d'armes  ;  auquel 
pour  acquérir  honneur  à  la  très  désirée  grâce 
de  sa  très  belle  dame,  quant  il  y  est,c'est  celiuy' 
qui  se  monstre  et  qui  se  présente  le  premier,  et 
fait  tant  que  entre  les  aultres  il  est  nouvelle  de 
luy.  Et  quant  il  est  à  la  messe,  c'est  le  plus 
devost  ;  à  table  le  plus  honneste  ;  en  compai- 
gnie  de  seigneurs  et  de  dames  le  plus  adve- 
nant; de  ses  oreilles  nul  villain  mot  escouter, 
de  ses  yeulx  ung  faulx  regard  ;  de  sa  bouche 
ungdeshonneste  parler  ;  de  ses  mains  nulz  faulx 
sermens,  ne  attouchemens  ;  de  ses  piez  en  nul 
lieu  deshonneste  aller.  Que  vous  diroisje?  Il 
sur  tous  sera  le  mieulx  condicionné,  et  en  faictz 
d'armes  le  mieulx  et  le  plus  nouvellement  armé, 
monté  et  habillé,  et  pour  l'amour  de  sa  dame, 
fera  armes  à  cheval  et  à  pié  :  et  jaçoit  ce  qu'on 
pourroit  dire  que  ces  armes  sont  faictes  de  va- 
nitez,qui  sont  par  l'Eglise  deffendues,  ainsi  que 
au  décret  est  escript,  qui  dit  ainsi  comme  j'ay 
ouy  recorder  et  premier  où  il  dit: A/on  temptabis 
Dominum  Deum  tuum.  Car  on  veult  savoir  se 
Dieu  aidera  à  celuy  qui  a  bon  droit.  Item,  cap. 
Predestinationes,  XXIII.  Quest.  IV.  Où  expérience. 

ne  droict  ne  permet  ce  faict.  Encores  vueil 
prouver  que  c'est  pour  tempter  Dieu,  car  les 
clercz  dient  que  demander  chose  contre  nature 
est  pour  miracle,  ou  pour  tempter  Dieu.  Et 
puis  :  De  purgatione  vulgari,  per  totum,  in  capit. 
Consubiisti.  ij.  Quest.  V.  Item  capit.  Predestina- 
tiones  XXXIII,  Ouestwne  \Y .  Et  notabiliter  in  capit. 
Gloriosus  de  veneratione  sanctorum,lib.\'l.Item, 
capit.  Ut  neffio  in  propria  causa  jtts  siôi  dicat,per 
totum,  capit.  De  gladiatoribus  tollendis,  lege  una, 
lib.  XI.  Et  des  autres  decretz  sans  nombre, def- 
fendans  tous  gaiges  de  bataille,  et  ces  armes 
que  je  dis  :  mais  les  empereurs,  les  rois  et  les 
autres  princes  terriens,  selon  leurs  droitz  et 
coustumes  de  seigneuries  temporelles,  telles  ba- 
tailles ont  ordonnées  et  maintenues  en  cas  que 
la  chose  le  requière  ;  et  de  ceste  question  fut 
ung  grant  débat,  entre  le  sainct  père  pape 
Urbain  cinquiesme  en  celluy  nom,  et  le  bon 
roy  Jehan  de  France,  d'un  gaige  de  bataille 
qu'il  tint  de  deux  chevaliers,  l'ung  françois, 
l'autre  anglois,  à  la  ville  neufve  d'Avignon.  Et 
combien  que  le  pape  voulsist  garder  les  droits 
des  decretz,  commanda  et  fist  mectre  cedulle, 
par  toutes  les  portes  des  églises,  que  personne 
sur  peine  d'excommunication  ne  allast  veoir 
ceste  bataille  ;  et  non  pourtant  le  très  chrestien 
roy,  pour  garder  ses  privilleges  royaulx,  ne  s'en 
voulut  point  détenir,  et  voulut  user  des  loix  des 

princes  temporels,  qui  dient  ainsi  :  Leges  Fe. 
De  pace  et  ejus.  §.  Si  guis  hominem.  Eadem  lege 
et  una.  §.  Si  guis  aliurn.  L.  Lombarda  gue  inci- 
pit  :  Si  guis,  ^.tiltimo.  L.  Lombarda  de  homicidio. 
L.  Si  guetn  in  Lombarda  de  adulterio.  L.  iij.  Et 
maintes  autres  sur  ce  fait  de  batailles  par  que- 
relles ;  les  loix  qui  se  dient  Lombardes,  les  per- 
mettent longuement  et  en  plusieurs  façons. 
Toutesfois  aujourd'huy  elles  sont  moult  deffen- 
dues  par  l'ordonnance  du  très  chrestien  roy,  le 
bon  roy  Phelippes,  desquelles  aujourd'huy  nous 
usons,  c'est  assavoir  par  quatre  choses  seuUe- 
ment  et  pour  nulle  plus. 

«  La  première  oause  est  qu'il  soit  chose  no- 
toire, certaine  et  évidente,  que  le  maléfice  soit 
advenu  ;  et  ce  signifie  la  clause,  où  il  apperra 
evidammant  homicide,  trahyson,  ou  autre  vray 
semblable  maléfice  par  évidente  suspeccion.  La 
seconde  cause  est  que  le  cas  soit  tel,  que  mort 
naturelle  s'en  doye  ensuyvir.  La  tierce  est  que 
nul  ne  peut  estre  pugny,  aultrement  que  par 
voye  de  gaige  ;  et  ce  signifie  la  clause  du 
meurdre,  ou  de  trahyson  reponste  :  si  que  cel- 
luy  qui  l'auroit  faicte,  ne  se  pourroit  deffendre 
que  par  son  corps.  La  quatriesme  est  que  celuy 
que  on  veult  appeller,  soit  diffamé  du  faict,  par 
incides,  ou  presumptions  semblables  à  vérité  ; 
et  ce  signffie  la  clause  des  incides.  Et  jaçoit  ce 
que  ces  gaiges  de  batailles  soient  ainsi  deffen- 

duz  et  reservez  pour  les  clauses  que  l'Eglise  et 
décret  ont  ordonné,  les  ungs  pour  les  péchiez 
de  tempter  Dieu,  les  autres  de  vanitez  ;  le  vray 
amoureux,  retournant  à  mon  propos,  ne  le  fait 
pour  nul  de  ces  deux  péchiez,  fors  seuUement 
pour  accroistre  son  honneur,  et  sans  querelle, 
ne  le  préjudice  de  nully  ;  car  je  respons  pour 
luy,  que  à  l'entrer  des  armes  il  ne  vouldroit  le 
mal,  ne  le  deshonneur  de  celluy  à  qui  il  le  fe- 
roit,  autant  que  le  sien  ;  et  à  ce  on  doit  requerre 
Dieu  en  ayde  et  en  tesmoing,  dont  en  tant  que 
touche  à  luy,  et  que  Dieu  le  vueille  mieulx 
ouir,  ilz  vont,  confez  et  repentans,  pour  les  pe- 
rilz  qui  s'en  pevent  ensuyvir  ;  des  sermens  qu'ilz 
font,  et  des  serimonies,  je  m'en  passe  à  présent 
pour  abréger.  Mais  quant  le  vray  amoureux 
part  de  son  pavillon,  tout  armé,  comme  il  doibt 
estre  garny  de  sa  pavesme  et  de  tous  ses  bas- 
tons  que  sur  luy  il  doibt  porter,  lors  faict  le 
grant  signe  de  la  croix,  puis  baisse  sa  banerolle. 
Et  lors  on  luy  baille  en  sa  dextre  main  sa  lance, 
ou  son  espée  de  gect  pour  offendre,  et  soy  def- 
fendre  au  mieulx  que  il  peut.  Et  là  est  assis  sus 
l'escabel,  ou  sur  ses  piez  jusques  à  l'appel  ou 
dit  du  juge,  ou  mareschal  du  camp.  Alors  ce 
vray  et  loyal  amoureux  desmarche  et  se  part 
hardiement  et  fièrement,  semblant  qu'il  doye 
tout  manger,  et  faict  aussi  sur  sa  garde  les  pre- 
miers  coups    mesureement    et  attrempeement. 

ainsi  que  dit  Valerius  Maximus  en  son  cin- 
quiesme  livre,  où  il  dit  que  c'est  grant  blasme 
au  duc  de  la  bataille,  ou  combateur  de  dire  :  Je 
ne  cuidoye  pas  qu'il  fist  ainsi,  car  entre  toutes 
les  choses  qui  se  concluent  et  finissent  par  fer, 
coname  font  les  batailles  qui  sont  les  plus  pé- 
rilleuses ;  car  nul,  pour  les  amander,  ne  les  peut 
reffaire  deux  fois,  et  semblablement  des  faictz  de 
guerre,  qui  se  doivent  conclure  et  puis  conduyre 
par  meur  et  sain  conseil.  Et  à  ce  conferme 
Vegece  en  son  premier  livre  de  l'Art  de  cheva- 
lerie, où  il  dit  :  Ceulx  qui  errent  en  toutes 
choses  sans  raison,  tout  se  peut  amender,  fors 
que  les  erreurs  désordonnées,  guerres  et  batailles, 
ausquelz  n'est  nul  qui  se  puist  opposer,  car  la 
peine  incontinent  ensuit  son  meffaict.  Et  pour 
ce,  mon  amy,  le  sage,  vray  et  leal  amoureux, 
est  loyal,  et  doit  astre  en  tous  ses  faitz  et  dictz 
ordonné  et  amesuré,  et  ce  sont  ceulx  qui  com- 
munément, jaçoit  ce  qu'ilz  ne  soient  de  corps 
ou  de  gens  d'armes  les  plus  fors  ou  puissans, 
occient  souvent  es  batailles  et  soubzmectent  les 
armigeres  guerres  et  les  corps,  en  ensuyvant  le 
dit  du  saige  qui  dit  comme  est  dit  devant  : 

Malo  mori  famé,  quam  nomen  perdere  famé. 

«  C'est  à  dire,  mon  amy  :  J'aime  mieulx  mou- 
rir de   fain,  que  perdre   bonne  renommée.   Et 

encores  ce  parfaict  amoureux  à  tous  ceulx  qui 
bien  luy  ont  fait,  ou  feront,  fut  à  conseiller,  en 
chastoy,  ou  en  dons,  il  ensuit  tous  les  jours  le 
dit  de  Aristote  qui  dit  :  Diis,  parentibus  et  doc- 
torihus  non  possuriius  reddere  equivalens.  C'est  à 
dire,  mon  amy,  que  aux  dieux,  aux  parens,  est 
entendu  qu'à  Dieu,  aux  pères,  mères,  et  autres 
de  son  sang,  et  amis  de  doctrine,  jamais  ne 
pourrons  rendre  l'équivalent  des  biens  qu'ilz 
nous  ont  fait. 


CHAPITRE    Fil 


Comment  la  dame  s'efforçoit  de  sçavoir  l'in- 
tencion  du  petit  Saintré,  touchant  le  fait 
d'amours. 


LA  DAME  ENCORES.  —  «  Ores,  mon  amy, 
je  vous  ay  remonstré  et  dit  beaucoup 
de  choses  ;  si  prie  à  Dieu  que  tout,  ou  la 
plus  grant  partie,  vous  doint  bien  avoir  ouy 
et  retenu  ;  qu'en  dites  vous  ?  Vostre  cueur  s'en 
sent  il  assez,  par  temps  advenir,  puissant  de 
ce   faire?  Or  me  dictes  vostre  intencion  ?  » 

L'acteur. —  Et  quant  ma  dame  eut  ainsi  ses 
paroles  finées,  Saintré,  comme  enffant  et  tout 
esprins  de  tant  de  belles  doctrines,  ne  respondit 
riens.  Lors  celle  luy  dit  :  «  Et,  beau  sire,  qu'en 
dictes  vous  ?  Auriez  vous  cueur  de  faire  ainsi  ?  » 
Alors  le  povre  conjuré,  en  levant  ses  yeulx  sur 
elle,  en  basse  voyx  luy  dit  :  «  Ouy  bien,  ma 
dame,  voulentiers.  —  Feriez,  mon  amy?  —  Ma 
dame,  ouy  de  bon  cueur  ;  mais  qui  est  la  dame 
telle  que  vous  dictes  qui  vouldroit  mon  service, 
et  amer  ung  tel  que  je  suis?  —  Et  pourquoy 
non  ?  dict  ma  dame,  n'estes  vous  pas  gentil 
homme?  N'estes  vous  pas  beau  jeune  filz? 
N'avez  vous  yeulx  pour  regarder,  oreilles  pour 
ouyr,  bouche  et  langue  pour  parler?  Bras  et 
mains  pour  servir?  Jambes  et  piez  pour  aller? 
Cueur  et  corps  pour  accomplir,  et  loyaument 
vous  employer  à  ce  qu'elle  vous  vouldroit  com- 
mander? —  Ma  dame,  si  ay.  —  Et  doncques, 
dit  elle,  pourquoy  ne  vous  advanturez  vous  ? 
Cuydez  vous  que  pour  quelque  bien  qui  soit  en 
vous,  il  soit  dame  qui  ayme  tant  soit  peu  son 
honneur  que  de  la  servir  elle  vous  doye  prier? 
Combien  que  aucunes  sont  tant  contrainctes 
par  amours,  que  par  force  leur  est  de  monstrer 
doulcement  le  bon  vouloir  qu'elles  ont,  et  par 
ce  donnent  façon  de  procéder  ;  et  doncques 
pourquoy  ne  vous  adventurez  vous  ?  Car  tant 
plus  sera   la  dame    de    bien,  jaçoit  ce  qu'elle 

honnestement  se  deslivre  de  vous,  si  vous   en 
prisera  elle  mieulx.  * 

SainTRÉ.  —  «  Ma  dame,  j'aymeroys  aussi 
chier  mourir,  que  de  moy  offrir  et  estre  reffusé, 
et  puis  estre  mocqué  et  farce,  ainsy  comme 
d'autres  ont  esté,  que  j'ay  ouy  dire.  Et  pour  ce, 
ma  dame,  il  me  vault  mieulx  estre  tel  que  je 
suis.  »  Et  quant  ma  dame  l'oyt  ainsi  parler,  et 
par  raison  qu'il  n'entend  pas  où  elle  veult  venir, 
lors  ne  se  peut  tenir  de  son  cueur  descouvrir  et 
luy  dit  : 


CHAPITRE     VIII 


Comment  la  dame  ouvrit  son  couratge  au  petit 
Saintrè ,  luy  monstrant  qu'elle  le  voulait 
aymer. 


LA  DAME.  —  <<  Or  çà,  comme  bon  chrestien 
et  gentilhomme  que  vous  estes,  vous  me 
promectez  sur  Dieu,  sur  vostre  foy  de 
chrestien,  et  sur  vostre  honneur,  cy  n'a  que  vous 
et  moy  qui  nous  puisse  ouyr,  que  de  choses  que 

je  VOUS  die,  à  personne  qui  puisse  vivre  ne  mou- 
rir, par  quelque  façon  que  ce  soit,  vous  ne  direz, 
ne  descouvrerez,  ne  ferez  savoir  ce  que  je  vous 
diray  présentement,  ne  autres  fois  ;  et  que  ainsi 
de  vostre  main  en  la  mienne  le  me  promectez  ? 
—  Oui,  dict  il,  ma  dame,  sur  ma  foy.  » 

La  Dame.  —  Alors  ma  dame  luy  dist  :  «  Or 
çà,  Saintré,  se  j'estoye  celle  que  vous  ay  dit,  et 
vous  voulsisse,  pour  moy  servir  loyaulment, 
faire  des  biens,  et  à  grant  honneur  parvenir  ; 
me  vouldriez  vous  obeyr  ?  » 

L'acteur. —  Le  petit  Saintré  qui  en  service 
de  telle  dame  d'amours  oncques  n'avoit  eu 
pensée,  ne  sceut  que  dire,  fors  soy  agenouiller, 
et  dit  :  «  Ma  dame,  je  feroye  tout  ce  que  vous 
me  vouldriez  commander.  —  Ainsi  de  vostre 
main  en  la  mienne  vostre  foy  me  promectez  ?  — 
Ouy,  par  ma  foy  et  par  ma  loyaulté,  ma  dame, 
ainsi  que  je  le  vous  promectz,  le  tiendray,  et 
feray  tout  ce  que  me  vouldrez  commander.  —  Or 
vous  levez  et  entendez  bien  mes  paroUes  et  les 
retenez. 

CHAPITRE    IX 


Comment  la  dame  admonesta  le  jeune  Saintrê, 
touchant  les  dix  commandemens  de  la  Loy,  et 
lestât  des  vertus  et  bonnes  meurs. 


LA  DAME.  —  «  Tout  premier  je  vueil  et 
commande  que  sur  toutes  choses  vous  ay- 
mez  Dieu  de  tout  vostre  cueur,  selon  les 
commandemens  de  saincte  Eglise,  au  mieulx 
que  pourrez  et  saurez.  Encore  vueil  et  vous  com- 
mande que  après  Dieu  vous  aimez  et  servez  la 
benoiste  vierge  Marie,  sur  toutes  les  autres 
choses,  le  mieulx  que  vous  pourrez.  Encores 
vueil  et  vous  commande  que  vous  aymez  et 
vous  recommandez  à  la  très  benoiste  vraye  croix  ; 
sur  laquelle,  pour  nous  saulver,  nostre  Sei- 
gneur fut  mort  et  passionné,  qui  est  nostre 
vray  signe  et  deffence  à  l'encontre  de  tous  nos 
ennemys  et  maulvais  esprits.  Encores  vueil  et 
vous  commande  que,  tous  les  jours,  de  quelque 
Pater  noster,  ou  aultre  oraison,  vous  servez  et 
vous  recommandez  à  vostre  bon  ange,  auquel 
nostre  Seigneur  a  donné  le  commandement  et 

garde  de  l'ame  et  du  corps  de  vous  ;  qu'il  vous 
conduise,  garde  et  deffende,  se  par  vous  n'est, 
et  qu'il  soit  à  vostre  vie  et  à  vostre  mort. 
Encores  vueil  et  vous  commande  que  ayez 
sainct  Michel,  sainct  Gabriel,  ou  aucun  aultre 
ange,  sainctz  ou  sainctes  de  paradis  en  vostre 
cueur,  à  tous  les  jours,  affin  que  ilz  soient 
envers  nostre  Seigneur  et  nostre  Dame  voz 
advocatz,  procureurs  et  ambassadeurs  :  ainsi 
que  ont  communément  en  la  court  des  ro3's  et 
aultres  grants  seigneurs,  ceulx  qui  ne  les  pe- 
vent  veoir,  ne  à  eux  parler.  Encores  vueil  et 
vous  commande  que  les  dix  commandemens 
de  la  Loy,  à  vostre  povoir,  vous  accomplissez 
et  gardez.  Si  vous  les  declaireray  : 

Premièrement,    tu  ne  adoreras  nulles   ydoles,   ne  nulz 

faux  dieux. 
Tu  ne  jureras  point  le  nom  de  Dieu  en  vain. 
Tu  garderas  les  dimenches  et  festes  commandées. 
Tu  honnoreras  père  et  mère. 
Tu  ne  feras  point  homicide. 
Tu  ne  feras  point  adultère 
Tu  ne  feras  point  larrecin. 
Tu  ne  feras  point  faulx  tesmoignage. 
Tu    ne    désireras,    ou    convoiteras    la    femme    de    ton 

prochain  ; 
Et  sy  ne  convoiteras  point  l'autruy. 

La  dame.  —  «  Encores  vueil  et  vous  com- 
mande que  totallement  vous  croyez  les  douze 
articles  de  la  Foy,  qui  sont  Vertus  théologien- 

nés,  mères  au  bon  esperit;  ainsi  que  dit  Cas- 
siodore,  en  l'exposicion  du  Credo,  que  foy  est 
la  lumière  de  l'ame,  la  porte  de  paradis,  la 
fenestre  de  vie,  et  le  fondement  de  salut  par- 
durable;  car  sans  foy  ne  peult  nul  à  Dieu 
plaire.  Et  à  ce  propos  dit  sainct  Pol  l'Apostre  : 
Sine  fide  autem  impossibile  est  placer e  Deo.  Ad 
Hehr.  XI  cap.  C'est  à  dire,  mon  amy,  que  sans 
avoir  foy,  il  est  impossible  que  nul  fust  plai- 
sant à  Dieu.  Dont  les  six  articles  regardent  la 
divinité  de  Dieu  le  père,  et  les  aultres  six  la 
humanité  de  Jesus-Christ  ;  lesquelz  six  appar- 
tenans  à  la  divinité  de  Dieu  le  père  sont 
telz  : 

«  Croire  en  Dieu  le  père  tout  puissant,  créa- 
teur du  ciel  et  de  la  terre.  Croire  en  son  vray 
filz  et  homme  Jésus  Christ,  nostre  vray  saul- 
veur.  Croire  en  Dieu  le  sainct  Esperit,  vray  zel 
et  amour  de  Dieu  le  père  et  de  Dieu  le  filz. 
Croire  en  la  saincte  Eglise  et  à  ses  commande- 
mens.  Croire  en  la  communion  des  sainctz  et 
remission  des  péchiez.  Croire  en  la  generalle 
résurrection  de  la  chair  et  de  la  vie  pardu- 
rable. 

«  Et  les  six  appartenans  à  l'humanité  de 
Jésus  Christ  sont  tieulx  : 

«  Croire  que  la  seconde  personne  de  la  Tri- 
nité, c'est  assavoir  que  Jésus,  le  fils  de  Dieu  le 
père,  fut  conceu  du  sainct  Esperit  et  né  de  la 

vierge  Marie.  Croire  qu'il  fut  crucifié,  mort  et 
ensepvely  dessoubz  Ponce  Pylate.  Croire  que 
incontinent  qu'il  fut  mort,  il  descendit  aux 
enfers  pour  délivrer  les  sainctz  prophètes  et 
justes  personnes  qui  là  estoient.  Croire  que  au 
tiers  jour  il  ressuscita,  par  sa  propre  puis- 
sance, de  mort  à  vie.  Croire  que  quarante 
jours  après  qu'il  fut  ressuscité,  il  monta  es 
cieulx  en  corps  glorifié,  et  que  là  sied  à  la 
dextre  de  Dieu  le  père.  Croire  qu'il  viendra 
juger  les  vifs  et  les  morts  au  très  espouvanta- 
ble  jour  du  jugement. 

«  Encores  vueil  je  et  vous  commande  que  les 
sept  vertus  principalles  soient  en  vous,  dont  les 
trois  sont  divines,  les  quatre  sont  moralles.  Les 
trois  qui  sont  divines,  sont  :  foy,  espérance  et 
charité  ;  et  les  quatre  moralles  sont  :  prudence, 
attrempance,  force  et  justice. 

«  Encores  vueil  je  et  vous  commande  que  les 
sept  dons  du  sainct  Esperit,  vous  devez  croire 
et  obeyr  ;  c'est  assavoir  :  le  don  de  paour,  le 
don  de  pitié,  le  don  de  science,  le  don  de  force, 
le  don  de  conseil,  le  don  d'entendement,  le 
don  de  sapience. 

«  Encores  vueil  et  vous  commande  que  les 
huit  béatitudes  vueillez  ensuivir  et  croire  ;  et 
premier  :  povreté  d'esperit,  debonnaireté  de 
cueur,  pleurs  de  voz  péchiez  et  des  aultres, 
désir    d'exécution   de  vraye  justice,   estre   en 

cueur  piteux  et  misericors,  avoir  purté  d'espe- 
rit,  paix  à  chascun,  et  estre  pacient. 

«  Encores  vueil  et  vous  commande  que  es 
quatre  douaires  du  corps  vous  delictez  ;  c'est 
assavoir  :  en  clarté,  en  subtilité,  en  agilité,  en 
paisibleté. 

«  Encores  vueil  et  vous  commande  que  les 
sept  oeuvres  de  miséricorde  espirituelles  soient 
tousjours  en  vous;  c'est  assavoir  les  ygnorans 
enseigner,  les  deffaillans  corriger,  les  errans  et 
desvoyez  addresser,  les  vices  d'aultruy  celler, 
les  injures  supporter,  les  desconfortez  consoler 
et  pour  tous  les  pécheurs  prier. 

«  Encores  vueil  et  vous  commande  que  les 
aultres  sept  oeuvres  de  miséricorde  corporelles 
vous  accomplissez  ;  et  tout  premier  :  repaistre 
les  affamez,  abbreuver  ceux  qui  ont  soif,  her- 
berger  les  povres,  vestir  les  nudz,  visiter  les 
malades,  rachepter  les  prisonniers,  ensepvelir 
les  morts.  Et  sur  ce,  dit  monseigneur  sainct 
Jherosme,  en  son  Epistre  à  Nepotian  :  Je  ne 
suis  point  souvenant  avoir  leu  ne  ouy  parler 
que  nul  soit  mort  de  malle  mort,  qui  ait  vou- 
lentiers  acomplies  les  oeuvres  de  miséricorde  ; 
car  Monseigneur  a  tant  de  intercesseurs  qu'il 
est  possible  que  les  prières  de  plusieurs  ne 
soient  exaulcées  ;  et  à  ce  propos  dit  nostre  Sei- 
gneur en  l'Evangile  :  Beati  miséricordes  :  quo- 
niamipsimisericordiam  consequentur.  MaitheiV. 

Cap.  C'est  à  dire,  mon  amy  :  Bien  sont  eureux 
ceulx  qui  sont  misericors,  car  ilz  ensuyvront 
miséricorde  ;  à  tant  de  intercesseurs  qu'il  est 
possible. 

«  Encores  vueil  et  vous  commande  que  fer- 
mement vous  croyez  les  sept  sacremens  de 
saincte  Eglise  ;  c'est  assavoir  :  Au  sainct  ba- 
tesme,  en  la  saincte  confirmation,  en  la  vraye 
pénitence,  au  sainct  sacrement  de  l'autel,  aux 
sainctes  ordres,  au  sainct  ordre  de  mariage  et 
en  la  saincte  unction. 

«  Encores  vueil  et  vous  commande  que  à 
tout  vostre  povoir  vous  gardez  de  cheoir  en 
aulcuns  des  sept  péchiez  mortelz.  Et  premier  : 
d'orgueil,  d'envie,  d'avarice,  de  paresse,  de 
gloutonnie,  de  yre  et  de  luxure. 

«  Encores  vueil  et  vous  commande  que  bien 
vous  gardez  d'encheoir,  ne  tomber  pour  chose 
qu'il  vous  puisse  advenir,  en  nul  des  sept 
péchiez  contre  le  sainct  Esperit;  c'est  assavoir  : 
de  desesperacion,  de  presumption,  de  impugner 
vérité,  de  endurcir  en  pechié  d'envye  frater- 
nelle et  de  lésion  de  chanté,  desesperacion 
finalle  de  pénitence. 

«  Encores  vueil  et  vous  commande  que  les 
sermons  et  les  services  de  saincte  Eglise,  quant 
vous  porrez,  les  oyez.  Et  pour  abréger,  tout  ce 
que  saincte  Eglise  veult  et  commande,  quoy 
que  nul  dye,  vous  obéissez. 

«  Encores  vueil  et  vous  commande  que  à 
l'entrée  ou  au  melleu  de  Karesme,  à  Pasques,  à 
la  Penthecouste,  et  aux  cinq  fastes  de  nostre 
Dame,  à  la  Toussains,  à  Noël,  vous  confessez  ; 
et  querez  bon  médecin  de  l'ame,  ainsi  que 
querriez  pour  la  guarison  du  corps. 

«  Encores  vueil  et  vous  commande,  pour 
quelque  compaignie  de  roy,  de  royne,  de  sei- 
gneurs et  de  dames,  où  que  vous  soyez,  soit 
par  champs,  par  villes,  par  maisons,  quant 
vous  verrez  les  ymages  de  nostre  Seigneur,  de 
nostre  Dame,  en  quelque  façon  qu'ilz  soyent, 
aussi  de  la  croix,  des  anges,  des  saincts  et 
sainctes,  ausquelz  vous  ayez  vostre  devocion, 
que,  pour  honte  du  parler  ne  du  penser  des 
gens,  vous  ne  laissez  à  oster  votre  chaperon, 
chapel  ou  barette,  dessus  vostre  chief,  se  vous 
luy  avez,  et  sinon  que  de  vostre  cueur  le  saluez. 
Et  le  semblable  soit  il  des  povres  qui  vous 
requerront  aulmosne,  se  vous  povez,  et  sinon 
que  en  vostre  cueur  au  moins  vous  en  deuillez 
et  appelez  Dieu  à  tesmoing.  Et  se  de  ce  faire, 
pour  la  honte  des  gens  vous  laissez,  vous  pé- 
cheriez mortellement,  tout  ainsi  que  feriez  par 
vaine  gloire  et  vanité  du  monde. 

La  dame  encores.  —  «  Encores  vueil  et 
vous  commande  que  quant  vous  serez  grant,  et 
que  vous  suyvrez  les  très  nobles  faits  d'armes, 

comme  les  hommes  de  bien  font,  qui  sont  es 
batailles,  par  mer,  par  terre,  corps  à  corps,  ou 
en  compaignies,  en  rencontres,  en  mines,  en 
saillies,  en  eschielles,  en  barrières,  en  escar- 
mouches, ou  auhrement,  vous  n'oubliez  pas 
ceste  très  saincte  beneisson  que  nostre  Sei- 
gneur dit  à  Moyse  pour  la  dire  à  Aaron  son 
frère,  qui  estoit  prestre  de  la  Loy  pour  beignir 
les  filz  d'Israël,  si  comme  dit  la  Bible,  ou 
livre  des  Nombres,  et  au  sixiesme  chap.  :  Be- 
nedicat  tibi  Dominus,  et  custodiat  te.  Ostendat 
tibi  faciem  suam  Dominus,  et  misereatur  tui. 
Convertat  Dominus  vuîtiim.  suum  ad  te,  et  det 
tibi  pacem.  Car  ceste  beneisson  partant  de  la 
bouche  vraye  de  nostre  Seigneur  me  semble 
estre  plus  louable  et  plus  profitable  que  nulle 
que  je  sache  ;  et  pour  ce,  la  vous  recommande 
au  lever  et  au  coucher  de  vostre  lict.  Mais  il 
me  semble  que  vous,  en  la  disant,  bénirez  les 
aultres  et  non  pas  vous  ;  pour  ce  me  semble 
que  en  faisant  sur  vous  le  signe  de  la  croix, 
devez  dire,  c'est  assavoir  :  Benedicat  mtchi 
Dominus,  et  custodiat  me.  Ostendat  michi  faciem 
suam.  Dominus,  et  misereatur  mei.  Convertat 
Dominus  vultum.  suum  ad  me,  et  det  michi 
pacem.  Et  puis  faictes  ce  que  devrez  faire  lie- 
ment  ;  car  jà  mal  ne  vous  en  pourra  venir. 
Laquelle  beneisson  monseigneur  sainct  Fran- 
çois dist  à  frère  Lion  son  compaignon,  tempté 

d'aucune  diabolique  temptation,  laquelle  onc- 
ques  puis  ne  lui  vint. 

La  dame.  —  «  Encores  vueil  et  vous  com- 
mande que  quant  vous  serez  et  yrez  aux  faits 
des  armes  et  aux  batailles,  et  quant  vous  serez 
seigneur  de  voz  ennemis,  et  que  serez  tempté 
de  vengeance  ou  de  cruelle  chaleur,  qu'il  vous 
souviengne  des  parolles  que  Dieu  dist  au  pre- 
mier livre  de  la  Bible  de  Genesis  :  Quicumque 
effiiderit  humanum  sanguinem,  fundetur  sanguis 
illius.  Encores  dit-il  en  sa  Passion  :  Qui  gladio 
percusserit ,  gladio  peribit.  Encores  dit-il  à 
David  :  Non  edificabis  micki  domum,  quia  vir 
sanguinis  es.  Encores  dit  il  par  la  bouche  de 
David  :  Vir  sanguineus  et  dolosus  non  videbit 
dies  suas.  C'est  à  dire,  mon  amy,  que  l'homme 
de  sang  ne  vera  jà  la  fin  de  son  âge  ;  et  dit, 
mon  amy,  cy  devant,  que  qui  de  coustel  tue, 
de  coustel  sera  tué  ;  encores  dist  il  :  Virum 
sanguinum  et  dolosum  abominabitur  Domitius. 
C'est  à  dire,  mon  amy,  que  l'homme  de  sang  et 
malicieux  est  abominable  à  nostre  Seigneur  ; 
encores  dist  il  par  la  bouche  de  David  :  Si 
occideris,  Deus,  peccatores  :  viri  sanguinum, 
declinate  a  me.  C'est  à  dire,  mon  amy  :  Se  tu 
tues  les  pécheurs,  o  Dieu,  que  les  hommes  de 
sang  s'esloingnent  de  moy.  Et  tant  d'aultres 
petites  miséricordes  nous  a  il  recommandées 
et   monstrées    en    sa    propre    personne  ;    dont 

toutes  les  escriptures  en  sont  plaines,  que  trop 
seroit  longue  chose,  à  plus  grant  clerc,  les 
vouloir  toutes  exposer  ;  et  pour  ce,  mon  amy, 
de  ce  très  inhumain  pechié,  comme  de  tous  les 
autres,  vueil  et  vous  commande  que  vous  gar- 
dez à  tout  povoir  de  offendre  Dieu,  nostre 
Dame  et  toute  la  court  de  paradis,  et  prendre 
exemple  aux  très  belles  parolles  de  Senecque 
qui  estoit  payen,  qui  dit  :  Si  scirem  Deos  ignosci- 
tttros,  et  hommes  ignoraiuros,  non  tatnen  digna- 
rer  peccare  propter  vilitatem  ipshts  peccati.  C'est 
à  dire,  mon  amy  :  Se  je  sçavoye  les  dieux 
n'avoir  point  de  congnoissance  et  que  tous 
hommes  fussent  ignorants,  si  ne  daigneroie 
je  pécher  pour  la  grande  vileté  qui  est  de 
pécher.  Or  advise  doncques,  mon  amy,  de 
cestuy  Senecque  qui  estoit  payen  et  tant  abho- 
minoit  les  vices  et  pechiés  :  dont  les  devons 
bien  abhominer,  nous  qui  sommes,  par  vray 
baptesme,  en  la  saincte  foy  de  Jésus  Christ; 
lesquelles  choses  je  vueil  et  vous  prie  que 
faictes  vostre  povoir  de  les  accomplir. 

La  dame  encores.  —  Et  quant  au  surplus 
qui  touche  vostre  personne,  je  vueil  et  com- 
mande que  tous  les  matins  quand  vous  lèverez, 
et  tous  les  soirs  quant  vous  coucherez,  vous 
vous  seignez,  en  faisant  le  signe  de  la  croix 
bien  parfaictement,  et  qu'il  ne  soit  ne  par  tors 
ne  par  biaiz,  ainsi  que  vous  ay  dit,  et  que  ces 

dyabolicques  caractères  font  ;  et  à  Dieu,  et  à 
nostre  Dame  et  à  la  vraye  croix,  et  à  vostre  bon 
Ange,  et  à  tous  sainctz  et  sainctes  voz  advo- 
catz,  vous  recommandez  ;  et  assez  matin  vous 
levez,  et  habillez  le  plus  joyeusement  et  hon- 
nestement  que  vous  pourrez,  et  sans  grant 
bruyt.  Et  quant  serez  en  vostre  porpoint  laccé, 
et  voz  chausses  bien  nectes  et  bien  tendues,  et 
voz  soulliers  bien  nectz,  lors  vous  peignez,  et 
voz  mains  et  vostre  face  lavez,  puis  nectoiez 
voz  ongles,  et  s'il  est  besoing  les  roingnez  ;  alors 
vous  saignez  et  vostre  robbe  bien  cueilliez.  Et 
quant  serez  tout  habillé,  à  l'yssir  de  vostre 
chambre,  faictes  le  signe  de  la  croix  ;  à  nostre 
Seigneur,  et  à  nostre  Dame,  et  à  vostre  bon 
Ange,  et  à  tous  sainctz  et  sainctes  vous  recom- 
mandez, et  faites  ce  que  dit  est.  Sainct  Augus- 
tin dit  :  Primo  querite  regnum  Dei.  C'est  que, 
avant  nulle  euvre,  quelle  qu'elle  soit,  à  l'église 
vous  en  allez,  et  prenez  de  l'eaue  benoiste  ; 
puis  oyez  messe  se  la  trouvez.  Et  sinon,  devant 
la  figure  et  remembrance  de  nostre  Seigneur 
Jésus  Christ  à  genoulx  vous  mectez,  et  aussi 
devant  notre  Dame  ;  et  à  joinctes  mains,  sans 
regarder  çà  ne  là,  faictes  voz  prières  et  orai- 
sons de  tout  vostre  cueur  ;  non  pas  à  eulx, 
mais  pour  l'amour  de  celluy  qui  est  es  cieulx. 
Et  puis  en  la  chambre  de  parement  vous  en 
allez  ;   et   là ,     avec    les    aultres    chevaliers   et 

escuyers,  actendez  tant  que  mon  seigneur  le  roy 
et  ma  dame  la  royne,  ou  l'ung  d'eulx,  voise  la 
messe  ouyr,  et  aussi  les  convo)'ez  ;  et  se  vous 
n'avez  ouy  messe,  lors  à  genoulx  vous  mectez, 
sans  regarder  nulle  part  :  fors  advisez  que  ne 
soyez  devant  quelque  seigneur  ou  dame,  qui 
par  honneur  voise  devant  vous.  Et  aussi  ne 
vous  mectez  pas  ou  nombre  des  varletz  ;  car  des 
tous  estas  le  moyen  est  le  meilleur,  ainsi  que 
dit  le  philosophe  en  Ethiques  où  il  dit  -.'Virtus 
consistit  in  medio.  C'est  à  dire,  mon  amy,  que 
la  vertu  consiste  es  choses  mo)'ennes.  Et  le 
vercifieur  sur  ce  dit  :  Médium  teniiere  heati.  C'est 
à  dire,  mon  amy,  que  les  gens  qui  ne  cherchent 
monter  trop  hault,  et  sont  contens  de  raison, 
ilz  sont  benoistz.  Et  là  honnestement  et  de  bon 
cueur  oyant  messe,  dictes  voz  heures,  et  aultre 
service  que  avez  accoustumé  de  dire  quand 
vous  Toyez,  et  puis  mon  seigneur  et  ma  dame 
honnestement  reconvoiez  ;  et  se  vous  avez  fain 
ou  soif,  allez  seurement  desjeuner,  et  legiere- 
ment,  actendant  le  disner;  mais  que  ce  ne  soit 
pas  gloutonnie  de  boire  ou  de  mangier,  fors 
ainsi  que  le  philosophe  dit  que  l'en  doit  seul- 
lement  mengier  et  boire  pour  vivre,  et  non  pas 
vivre  pour  boire  et  pour  mengier.  Et  est  bien 
\Tay  le  commun  dict  des  maistres,  que  la 
goulle  tue  plus  de  gens  que  les  cousteaulx  ne 
font.    Et  encores   vous    deffens   que  ne    soyez 

noyseux,  ne  menteux,  ne  rapporteur  de  choses 
mal  dictes,  dont  nul  mal  s'en  peust  ensievir. 
Cassiodore  dict  au  livre  des  louanges  sainct 
Pol,  que  la  condicion  de  maulvaistié  est  telle, 
que  d'elle  mesme,  où  elle  n'a  nulz  contredisans, 
si  deschiet  elle  et  se  publie  à  l'apparant  de 
tous  ;  mais  au  contraire  est  la  condicion  de 
vérité,  car  elle  est  très  estable,  et  si  ferme  que 
tant  plus  a  elle  de  contredisans,  s'eslieve  elle 
plus  et  croist.  Et  à  ce  propos  dit  la  saincte 
Escripture  :  Super  ovtnia  veritas.  Secund.  Esdre. 
iij.  cap.  C'est  à  dire,  que  vérité  est  sur  toutes 
choses.  Et  pour  ce,  mon  amy,  soyez  tousjours 
ferme  et  véritable,  et  fuyez  la  compaignie  des 
bourdeurs  et  des  rumoreux,  où  trop  périlleuses 
gens  sont.  Aussi  que  soyez  loyal  de  bouche,  de 
mains,  et  servez  chascun  à  vostre  povoir,  sans 
desservir  et  sans  nul  service  reproucher.  Suivez 
la  compaignie  des  bons,  oyez  et  retenez  leurs 
parlers  ;  soyez  humble  et  courtoys,  où  que 
vous  soyez,  sans  vous  vanter  ne  trop  parler, 
ne  aussi  estre  muet  ;  car  le  proverbe  dit  que 
pour  trop  parler  et  estre  muet,  peut  on  estre 
pour  fol  tenu.  Gardez  vous  bien  que  dame  ou 
damoiselle  ne  soit  blasmée  pour  vous,  ne  autre 
femme,  quelle  qu'elle  soit.  Et  se  vous  trouvez  en 
compaignie  que  l'on  en  parle  deshonnestement, 
monstrez  par  vostre  gracieux  parler  qu'il  vous 
en  desplaist,  et  vous  en  départez. 

La  dame  êncores.  —  «  Encores  vueil  et 
vous  commande  que  des  povres  soyez  piteux, 
et  ne  diffamez  povreté  à  autruy,  et  selon  vos- 
tre  puissance  de  voz  biens  leur  départez.  Et 
vous  souviengne  du  dict  Albertus  : 

Non  tua  claudatur  ad  vocern  pauperis  auris. 

«  C'est  à  dire,  mon  amy  :  Que  tes  oreilles 
ne  soient  pas  closes  à  la  voix  des  povres 
gens. 

«  Encores  vueil  et  vous  commande  que  se 
Dieu  vous  avoit,  par  les  dons  de  fortune,  en 
aucun  hault  estât  monté,  que  bien  gardez  de 
non  oublier  les  très  glorieuses  et  pardurables 
richesses  des  cieux,  pour  celles  de  ceste  téné- 
breuse et  transitoire  vie.  Sur  ce  vous  avons  jà 
dit  le  dit  du  versifieur,  qui  dit  ainsi  : 

Quando  dives  moritur, 
In  très  partes  dividitur  : 
Caro  datur  vermibus, 
Pecunia  parentibus, 
Anima  demonibus, 
Kisi  Deus  miseretur. 

«  C'est  à  dire,  mon  amy,  que  quant  le  riche 
sera  mort,  lui  et  ses  biens  seront  partis  ;  et 
premier  la  chair  sera  donnée  aux  vers,  son  or, 
son  argent  et  ses  bagues  et  tout  ce  qu'il  a,  à 
ses  parens,  et  son  ame  aux  dyables,  se  Dieu  de 


68  LE   PETIT   JEHAN    DE    SAINTRÉ 


sa  grâce  n'en  a  mercy.  Et  à  ce  propos,  mon 
amy,  souviengne  vous  de  ce  très  beau  dit  de 
Aristote,  qui  dict  ainsi  : 

Vir  bone,  quam  curas  res  villes  et  perituras. 
Nil  profituras,  darano  quandoque  futuras. 
Kemo  diu  mansil  in  crimine  :  sed  cito  transit. 
Et  brevis,  atque  levis  in  mundo  gloria  queris. 

«  C'est  à  dire,  mon  amy,  que  Aristote  en  sa 
generalle  doctrine  dit  :  O  tu,  homme  qui,  par 
advantureuse  force,  t'efforce  de  monter  es 
haulx  estats  de  gloire  et  de  richesses,  prens 
garde  que  par  ces  mesmes  forces  tu  ne  soyes 
tresbuché  en  bas  :  car  oncques  nulle  efforceuse 
haultesse  ne  fut  sans  grant  péril,  et  quant  tout 
est  faict,  et  qui  plus  est,  il  fault  mourir. 

La  dame.  —  «  Encores  vueil  et  vous  com- 
mande, pour  vous  recorder,  que  en  vostre  grant 
prospérité  il  vous  souviengne  du  dit  Senecque 
en  son  sixiesme  livre  des  Bénéfices,  ou  xxx  cha- 
pitre, où  il  dit,  que  ceulx  qui  sont  levez  aux 
haulx  estatz,  qu'ilz  n'ont  de  riens  plus  grand 
besoing,  fors  que  on  leur  die  vérité.  Et  sur  ce 
ensuit  sa  sentence  sur  les  envies  et  grans 
debatz  qui  sont  es  cours  des  grans  seigneurs, 
à  qui  leur  pourra  mieulx  complaire  et  plus  sub- 
tilement flater  ;  et  de  ce  est  escrit  en  Polithique, 
au  huitiesme  li\Te  et  au  neufviesme  chapitre, 
que   le  flateur   est  ennemy  de  toute  vérité,    et 


LE   PETIT  JEHAN   DE   SAINTRÉ  69 


qu'il  fiche  ainsi  que  un  clou  en  l'euil  droit 
de  son  seigneur,  quant  il  l'escoute  ;  adonc  les 
seigneurs  sont  aveuglez  :  par  quoi  ilz  en  per- 
dent l'amour  de  Dieu,  honneur  et  cognoissance 
d'eulx  mesmes,  dont  ne  sceivent  les  plusieurs 
quelle  chose  ilz  doivent  prendre,  ne  quelle 
chose  doivent  laisser  ;  et  cuident  estre  très  bien 
louez  de  ce  dont  ilz  sont  très  fors  blasmez,  et 
blasmés  de  ce  dont  ilz  seroient  fort  loés;  et 
tout  ce  n'est  que  par  faulte  que  l'on  ne  dit 
pas  la  vérité.  Et  pour  ce,  mon  amy,  entre  tou- 
tes les  aultres  choses  que  je  vous  ay  devant 
dictes  et  diray,  vous  gardez,  eschevez  et  fuyez 
la  très  périlleuse  compaignie  de  telz  flateurs. 
dont,  se  vous  avez  estât  et  dequoy,  en  trouverez 
assez.  Lesquelles  choses  je  vous  ay  dictes  pour 
estre  vray  amy  de  Dieu,  et  ung  des  hommes 
renommez  de  ce  royaulme,  voire  du  monde  de 
ceulx  du  jourd'huy;  et  par  ainsi  ne  pourrez 
faillir  que,  en  les  suivant,  au  service  de  vostre 
dame  et  d'amours  ne  soyez  vrayement  sauvez, 
non  seulement  en  corps,  mais  en  l'ame  et  en 
corps.  Sy  vous  doit  suffire  pour  ceste  fois.  Et 
quant  je  verray  que  ainsi  vous  gouvernerez,  ou 
au  moins  de  toutes  ces  choses  ferez  le  mieulx 
que  vous  pourrez,  alors  je  vous  ameray,  et 
feray  des  biens,  et  serez  mon  amy  vrayement. 
Et  qu'en  dites  vous  de  cecy?  avez  vous  cueur 
de  moy  obéir  ?  » 

SaINTRÉ.  —  Lors  le  petit  Saintré  à  genoulx 
se  mist,  puis  dit  :  «  Ma  dame,  de  tout  ce  je 
vous  remercie,  et  le  feray  bien,  se  à  Dieu 
plaist.  » 

La  dame.  —  «  Ferez,  dit  ma  dame,  et  je  verray 
que  vous  ferez.  Or  faictes  doncques  bonne  chère, 
comment  qu'il  soit,  et  de  chose  que  je  vous 
die  à  présent  ne  vous  souciez  :  ne  aussi  vueil 
je  que  point  vous  en  riez,  affin  que  mes  fem- 
mes ne  s'apperçoyvent  de  noz  |voulentez  ;  mais 
devant  elles  faictes  ainsi  l'esbahi,  comme  faisiez 
par  avant,  et  actendez  moy  cy,  car  je  reven- 
dray  tantost.  » 

L'acteur.  —  Lors  ma  dame ,  qui  estoit 
assise,  se  lieve,  et  tout  hault  à  ses  femmes  dit 
«  Et  que  cuydez  vous  de  ce  faulx  garson,  l'ay 
je  bien  longuement  confessé?  il  n'est  en  ma 
puissance  que  j'aye  peu  savoir  qui  sa  dame  est.  » 
Lors,  comme  par  courroux,  luy  dist  :  «  Allez 
vous  en,  garson,  car  jamais  ne  vauldrez  riens.  » 
Et  à  l'entrer  de  sa  garde  robe,  elle  se  tourna, 
comme  par  courroux,  et  puis  dit  :  «  Actendez 
moy,  maistre,  actendez,  car  je  vueil  encores 
compter  à  vous.»  Lors  tout  asseuré,  comme  elle 
luy  avoit  dit,  faisant  un  peu  l'esbahy,  il  se 
arresta.  Si  ne  tarda  guieres  que  ma  dame 
revint,  puis  l'appella,  et  dit  hault,  si  que  tou- 
tes la  povoient  bien  ouyr  :  «  Or  çà,  maistre, 
çà,    pourray  je  savoir  qui   vostre  dame   est.' 

et  se  je  la  devinois,  par  votre  foy,  le  me  diriez 
vous?  Est  ce  point  telle,  telle,  ne  telle?  —  Ma 
dame,  nenny,  telle,  telle,  ne  telle.  —  Or  som- 
mes nous  desobligées,  dit  ma  dame  Ysabelle, 
car  nous  vous  estions  tenues  pour  luy  que  à 
ceste  fois  il  auroit  dame  choysie,  et  vous  veez 
que  ce  n'est  de  celles  aucunes  ;  et  doncques 
fault  il  qu'il  en  ait  une.  Et  puisque  ainsi  est, 
tirez  le  à  part,  et  s'il  est  tel  qu'il  doit  estre, 
il  la  vous  dira,  et  sera  quicte  de  sa  foy.  »  Et 
lors  ma  dame,  tout  en  riant  et  par  manière  de 
farce,  tout  à  part  le  tira,  et  puis  coiement  luy 
dit  : 


CHAPITRE    X 


Comment  la  dame ,  ja  frappée  de  l'amour  du  petit 
Saintrê,  luy  dotnia  douze  escuz  pour  faire  se 
acoustrer  et  habiller  honnestement. 


LA  DAME.  —  «  Mon  amy,  je  vous  donne 
ceste  bourcette,  telle  qu'elle  est,  et  douze 
escuz  qui  sont  dedans.  Si  vueil  que  les.cou- 
leursdont  elle  est  faicte  et  les  lectres  entrelacées, 

doresenavant  pour  l'amour  de  moy  vous  portiez, 
et  les  douze  escuz  vous  les  employez  en  ung 
pourpoint  de  damas  ou  de  satin  cramoysi,  et 
deux  paires  de  fines  chausses,  les  unes  de  fine 
escarlate  et  les  autres  de  fine  brunette  de  sainct 
Lo,  qui  seront  toutes  brodées  du  long  et  par 
dehors  de  couleur  et  devise  que  la  bourse  est  ; 
et  sy  en  aurez  quatre  paires  de  draps  linges  et 
quatre  coeuvrechiefs  bien  déliez,  des  souliers  et 
des  patins  qui  soient  bien  faictz  ;  et  que  je  vous 
voye  bien  joly  dimenche  prochain  :  et  se  de 
cecy  vous  vous  gouvernez  bien  et  saigement, 
bien  brief,  au  plaisir  de  Dieu,  je  vous  feray 
mieulx.  » 

Saintré.  —  Le  petit  Saintré,  comme  jeune 
enfant  innocent  et  plain  de  honte,  voult  la 
bourse  reffuser,  en  disant  :  «  Ma  dame,  je  vous 
en  mercie  ;  et,  ne  vous  desplaise,  je  n'en  pren- 
dray  riens,  car  je  ne  vous  l'ay  pas  desservy.  » 

La  dame.  —  «  Desservy,  dist  ma  dame,  bien 
sçay  que  ne  le  m'avez  pas  desservy,  mais  vous 
le  me  desservirez,  se  Dieu  plaist.  Si  vueil  et 
vous  commande  que  vous  la  preniez.  »  En  di- 
sant ce,  celleement  et  coyement,  d'ung  atour 
bien  enveloppé  la  luy  mist  au  seing,  puis  lui 
dit  :  «  Or  vous  en  allez  et  pensez  de  bien  faire 
et  que  j'aye  bonnes  nouvelles  de  vous,  et  à 
Dieu  soyez,  mais  ne  revenez  plus  à  la  galierie 
jusques  à  ce  que  vous  soyez  habillé  ;  et  pour  le 

présent,  aultre  chose  ne  vous  die,  fors  que  je 
prie  à  Dieu  que  toutes,  ou  la  plus  grant  partie 
des  choses  que  je  vous  ay  dictes,  puissent  estre 
en  vous.  »  Alors  ma  dame,  à  haulte  voix,  fai- 
gnant  estre  courroucée  :  «  Or,  vous  en  allez, 
fuyez,  faill}'  de  cueur  et  de  pensée  ;  pour,  ceste 
fois,  allez,  mais  encores  n'estes  pas  quicte,  une 
aultre  fois  nous  compterons  à  vous.  » 

L'acteur.  —  Et  quant  il  fut  hors  de  la 
chambre  et  eut  prins  son  piteux  congié,  elle  dit 
à  ses  femmes,  en  riant  :  «  Je  croy  que  nous 
perdrons  bien  nostre  temps,  et  qu'il  n'a  pas 
encores  tant  de  sens  qu'il  entende  d'avoir  dame, 
ne  qu'il  pensast  oncques  d'estre  amoureux  ; 
mais  au  moins  nous  en  aurons  ris,  et  encore 
rirons.  »  Alors  ma  dame  se  fait  desvestir  sa 
robe  et  se  mect  à  dormir,  et  ainsi  font  toutes; 
dont  à  plusieurs  ce  long  parler  de  ma  dame  à 
Saintré,  pour  le  tallent  de  dormir,  leur  ennuyoit 
mallement.  Et  si  me  tairay  ung  peu  de  ma 
dame  et  de  ses  femmes,  pour  revenir  au  petit 
Saintré. 

CHAPITRE    XI 


Comment  le  petit  Saintré  s  acoustra  honnestement , 
comme  la  dame  luy  avait  commandé  :  puis 
comment  la  dicte  le  trouva  es  galeries  ;  le  fai- 
sant ve?i!r  en  sa  chambre,  et  l' interrogant  de 
la  devise  qu'il  portait,  et  tout  à  cause,  affin  que 
ses  damoiselles  ?ie  sceussent  de  ses  amours;  et 
luy  bailla  encores  soixante  escuz  en  une  bourse. 


L'acteur  encores.  —  Le  petit  Saintré, 
quand  il  fut  bien  loing  de  la  chambre,  se 
tira  à  un  costé  et  regarda  de  çà  et  de  là,  se 
nul  ne  le  veoit.  Lors  tira  sa  bourse  de  sa  manche, 
et  la  desveloppa  et  regarda  ;  et  quant  il  la  veit 
si  belle,  et  les  douze  escuz  dedans,  n'est  pas  à 
douter  s'il  en  fut  content.  Lors  commença  en 
son  cueur  la  joye  telle  qu'il  ne  pensoit  pas 
estre  moins  riche  que  le  roy.  Mais  pour  donner 
fin  aux  commandemens  de  ma  dame,  et  pour 
estre  dimanche  ainsi  joly,  fist  en  son  cueur 
mains  petis  pensemens  joyeulx.  Lors  s'en  va  à 
Perrin  de  Selle,  qui  tailleur  du  roy  estoit,  et 
luy  dit  :  «  Perrin,  mon  amy,  pour  combien  au- 
rois  je,  dimenche  prochain,  ung  pourpoint  pour 

moy,  tout  fait,  qui  fust  de  damas  bien  cra- 
moisy?  »  Perrin,  qui  l'advisa  ung  petit,  prit  sa 
mesure,  puis  luy  dist  :  «  Avez  vous  de  l'ar- 
gent? —  Ouy,  Perrin,  mais  qu'il  ne  me  fust 
pas  trop  chier.  »  Et  lors  Perrin,  pour  ce  qu'il 
estoit  à  tous  si  gracieux,  luy  dist  :  «  Mon  filz 
Saintré,  sur  ma  foy,  je  ne  puis  à  moins  de  six 
escuz,  mais  il  sera  du  plus  fin.  »  Adonc  Sain- 
tré, comme  jeune  et  voulentiers,  mect  la  main 
à  la  bource  et  lui  bailla  les  six  escuz.  Et  quant 
il  eut  son  pourpoint  paie,  lors  s'en  va  à  Jehan 
de  Buffes  qui  de  chausses  servoit  le  roy,  fîst 
marché  que  deux  paires  de  chausses  luy  cous- 
teroient,  l'une  parmy  l'autre,  deux  escuz,  qu'il 
paya  tantost.  Puis  vint  à  François  de  Nantes, 
brodeur  du  roy,  et  lui  monstra  la  bourse  pour 
broder,  ainsi  que  ma  dame  l'avoit  devisé,  dont 
le  marché  fust  à  deux  escuz  ;  et  par  ainsi  ne  luy 
restoient  plus  que  deux  escuz.  Lors  s'en  va  à 
une  bourgeoyse  de  Paris,  à  qui  le  seigneur  de 
Saintré  son  père  l'avoit  plusieurs  fois  recom- 
mandé, et  lui  dist  :  «  Marie  de  Lisle,  ma  bonne 
mère,  aurois  je  bien  deux  paires  de  fins  draps 
linges  pour  ung  escu?  —  Ouy  bien,  dist  Marie. 
—  Ma  mère,  veez  le  cy,  et  faictes  que  dimenche 
je  puisse  porter  les  ungs.  »  Lors  de  son  seing 
tira  la  bourse,  ainsi  enveloppée,  et  luy  monstra 
les  deux  escuz.  «  Et  mon  filz,  dist  elle,  qui  les 
vous  a  donnés?  —  Certes,  dist  il,  ma  dame  ma 

mère  m'en  a  envoyé  douze,  et  vous  prie  que 
l'ung  soit  employé  en  linges,  et  l'autre,  avecques 
la  boursette,  me  soit  gardé.  »  Et  quant  Marie 
vit  la  belle  boursette,  si  en  fut  moult  aise  pour 
l'amour  de  luy,  et  dist  :  «  Dieu  doint  bonne 
vie  à  ma  dame,  qui  ainsi  pense  de  son  filz  !  » 
Puis  luy  dit  :  «  Et  où  sont  les  aultres  dix 
escuz  ?  —  Ma  mère,  dist  il,  ilz  sont  jà  emplo- 
yez. —  Helas!  mon  fils,  dist  elle,  je  croy  que 
les  avez  jà  perdus,  ou  très  mal  employez.  — 
Ma  mère,  dist  il,  non  ay  vrayement,  et  dimenche 
vous  le  verrez.  »  Et  ainsi  passa  toute  celle  sep- 
maine  jusques  au  dimenche  au  matin,  qu'en  la 
chambre  de  Jacques  Martel,  premier  escuyer  de 
l'escuyrie  du  roy,  où  le  petit  Saintré  et  les 
autres  paiges  du  roy  dormoient,  vindrent  ledit 
Perrin  de  Solles,  tailleur  du  roy,  Jehan  de 
Buffe,  chaussetier,  François  de  Nantes,  brodeur, 
et  Guillaume  Soldan,  cordonnier,  tous  du  roy, 
qui  portoient  l'ung  le  pourpoint,  l'autre  les 
chausses  brodées,  soulliers  et  patins  tout  à  un 
coup.  Et  quant  Jacques  Martel  sceut  qu'ilz 
estoient  à  l'huys  de  sa  chambre  assemblez,  leur 
fist  ouvrir;  et  quant  ilz  furent  entrez  ens,  et  il 
leur  veit  porter  ces  choses,  leur  demanda  pour 
qui  c'estoit.  Nostre  maistre,  dirent  ilz,  c'est 
pour  nostre  maistre  le  petit  Saintré  ;  nous 
sommes  tous  à  luy.  Alors  Jacques  se  tourna 
vers  le  petit  Saintré,  et  en  riant  luy  dist  :  «  Je 

croy,  Saintré,  que  vous  avez  à  voz  recepveurs 
compté.  —  Nostre  maistre,  dist  il,  c'est  ma 
dame  ma  mère  qui  y  a  doncques  compté  ;  car 
elle  m'a  envoyé  de  l'argent  pour  moy  esbanoyer 
et  pour  mes  nécessitez,  et  me  semble  que  d'ar- 
gent n'ay  je  mye  grandemment  à  faire»  fors 
pour  moy  honnestement  habiller.  —  Et  vraye^ 
ment,  dist  l'escuyer,  je  vous  aymoye  bien  para- 
vant,  mais  encores  vous  ayme  je  assez  mieulx.  » 
Lors  se  tourna  vers  les  autres  gentilz  hommes 
paiges,  et  leur  dit  :  «  Ha  !  très  mauvais  gar- 
çons, vous  ne  feriez  empiece  ainsi  ?  Ains  les 
yriez  plutost  despendre  en  jeux  de  dez  par  ca- 
baretz  et  par  tavernes,  et  en  aultres  deshon- 
nestes  lieux;  si  vous  en  ay  je  bien  batuz  pour 
en  estre  chastiez.  »  Et  lors  il  dist  aux  maistres  : 
«  Or  sus  habillez  le  moy  tost,  et  le  me  faictes 
bien  joly.  »  Et  quant  il  fut  du  tout  habillé,  le 
petit  Saintré,  qui  desjà  avoit  tout  payé,  donna 
aux  compaignons  la  moitié  d'ung  escuet  l'autre 
moitié  aux  varlets  de  l'escuyer,  qui  jà  assez  plus 
que  nul  des  autres  paiges  l'aymoient,  pour  ce 
qu'il  leur  donnoit  de  ses  despouilles  voulen- 
tiers.  Et  quant  l'escuyer  et  tous  furent  habillez, 
après  luy  s'en  vont  à  la  messe;  puis  en  la 
chambre  de  parement,  actendre  le  roy  ;  mais  ce 
n'estoit  pas  sans  grans  envyes,  ne  sans  grans 
raisonnemens  que  les  autres  paiges  sur  luy 
avoient.  Et  quant  le  roy  saillit  de  sa  chambre, 

et  veit  le  petit  Saintré  ainsi  habillé,  il  se  print 
à  rire,  et  demanda  à  l'escuyer  dont  ce  venoit 
qu'il  estoit  ainsi  joly  devenu.  «  Sire,  dist  il,  je 
fus  huy  matin  très  esmerveillé,  quant  Perrin  de 
Solle,  Jehan  de  Buffe,  François  de  Nantes, 
Guillaume  Soldan  et  leurs  varletz  vindrent  en 
ma  chambre  apporter  ses  habillemens  ;  je  cuy- 
day  bien  estre  prins.  »  Lors  le  roy  et  tous  les 
seigneurs  qui  avec  luy  venoient,  commencèrent 
fort  à  le  louer  ;  puis  dist  le  roy  :  «  Je  vouldroye 
qu'il  eust  plus  trois  ou  quatre  de  mes  ans,  il 
seroit  mon  varlet  tranchant.  »  Et  à  ces  parolles, 
le  roy  entra  en  sa  chapelle,  et  la  royne  qui  ve- 
noit après  luy.  Et  quant  les  messes  furent 
dictes,  au  retourner  qu'ilz  firent,  ma  dame  veit 
le  petit  Saintré  ung  petit  loing,  ainsi  gracieu- 
sement habillé.  Lors  en  allant  s'avança,  et  dist 
à  la  royne  :  «  Hée!  ma  dame,  veez  cy  le  petit 
et  gentil  garson  Saintré,  comment  il  est  joly! 
—  Ha  !  dict  la  royne,  Belle  Cousine,  vous  dictes 
vérité,  et  vrayement  il  le  faict  bon  veoir.  »  Lors 
entrèrent  en  la  grant  salle  pour  disner.  Ma 
dame,  à  qui  ses  yeul.x  ne  cessoient  de  le  regar- 
der, pour  plus  couvertement  le  veoir  et  povoir 
à  luy  parler,  appella  les  aultres  dames,  et  leur 
dist  :  «  Voulons  nous  veoir  quelz  devises  en 
chausses  porte  le  petit  Saintré?  Et  n'a  pas  Dieu 
bon  temps,  dit  elle,  quant  telz  gens  veulent 
devises  porter  et  contrefaire  l'amoureux.  —  Hée  ! 

ma  dame,  il  Iriy  part  de  bonne  voulenté.  *  Lors 
dist  l'une  :  «  Hée  !  pour  Dieu,  ma  dame,  voyons 
que  c'est.  »  Et  l'autre  dist  :  «  Ma  dame,  dé- 
portons nous  en.  »  Et  lors  ma  dame  et  elles 
vers  une  des  fenestres  se  retrahyrent,  puis  le 
firent  à  elles  venir  ;  si  luy  dist  ma  dame,  tout 
ainsi  que  s'elle  n'en  sçavoit  riens  :  «  Çà  ! 
maistre,  çà  !  nous  voulons  sçavoir  et  veoir  quelle 
devise  est  que  vous  portez  en  voz  chausses  ?  » 
Alors  le  petit  Samtré,  qui  à  genoulx  estoit,  se 
fist  aucunement  prier.  «  Certes,  dirent  elles, 
nous  le  verrons,  et  faisons  test,  car  le  roy  veult 
disner.  »  Lors  l'une  prent  le  bras,  l'autre  le 
prent  par  l'espaule,  les  aultres  parmy  le  corps, 
tant  que  sur  piez  le  font  lever  ;  lors  madame 
et  toutes  les  aultres  dames  qui  là  estoient, 
et  plusieurs  qui  n'y  furent  pas  appellées,  ces 
belles  devises  virent,  dont  il  fut  très  loué  ;  mais 
du  grant  plaisir  que  ma  dame  en  print,  son 
cueur  et  son  corps  en  fut  tout  rassasié.  Et  quant 
les  tables  furent  levées  et  les  Grâces  dictes, 
pour  abréger,  lors  tabours  et  menestriers  com- 
mencèrent à  bien  corner,  et  les  cueurs  joyeux 
commencèrent  à  dancer,  puis  à  chanter,  tant 
que  le  roy,  pour  soy  retraire,  demanda  les 
espices  et  vin  de  congié.  Et  endemantiers  qu'ilz 
dançoient,  le  petit  Saintré  les  yeulx  de  ma 
dame  ne  cessoient  de  regarder,  tant  dançoit  et 
chantoit  bien.  Lors  elle  s'appensa  qu'elle  vou- 

loit  veoir  plus  à  loisir  sa  devise  et  à  luy  parler, 
car  tant  plus  elle  le  regardoit,  et  tant  plus  il 
luy  plaisoit  ;  car  en  la  cour  n'avoit  cellu}'  ne 
celle  qui  ne  le  jugeast  une  fois  estre  homme  de 
bien.  Dont,  endemantiers  qu'il  portoit  la  tasse 
ou  vin  de  congié,  ma  dame  en  passant  luy  dist  : 
«  Faictes  comme  l'aultre  jour,  petit  Saintré.  » 
Laquelle  parole  il  entendit  bien.  Si  ne  tarda 
gueres  que  le  roy  se  retrahit,  et  que  la  royne  à 
dormir  se  mist.  Lors  ma  dame  s'en  vint  en  sa 
chambre,  si  trouva  le  petit  Saintré  aux  galle- 
ries,  comme  elle  luy  avoit  dist.  Si  luy  dist, 
comme  demy  esbahye  :  «  Hé  !  maistre,  vous 
estes  moult  joly,  si  marchez  devant,  vous  vous 
estes  fouy  cinq  ou  six  jours,  il  faut  compter  à 
vous.  »  Puis  se  tourna  à  ses  femmes,  et  leur 
dist  :  «  Il  nous  fault  veoir  les  devises  de  ce 
garson,  et  sçaurons,  se  nous  povons,  dont  il  les 
a,  et  que  c'est?  je  ne  puis  croire  qu'il  ait  le 
sens,  ne  l'entendement  d'estre  amoureux.  »  Et 
en  devisant  ces  choses,  elle  fut  en  sa  chambre  ; 
lors  donna  à  tous  congié,  fors  que  à  luy,  puis 
list  clore  la  porte.  Et  là,  au  meilleu  de  toutes, 
voult  ma  dame  ses  devises  bien  regarder,  puis 
luy  dist  :  «  Ha  !  maistre,  maistre,  vous  dictes 
que  n'avez  point  de  dame,  et  vous  vous  faictes 
si  joly.  —  Ma  dame,  dist  il,  c'est.  Dieu  merci, 
ma  dame  ma  mère  qui  m'a  fait  ainsi  joly.  —  Et 
comment,  -dist    ma  dame,   vous   a   elle  fait  si 

joly?  elle  qui  est  en  Touraine,  et  croy  que 
jamais  ne  fut  icy.  —  Ma  dame,  dit  il,  douze 
escuz  qu'elle  m'a  envoyés  en  une  belle  bour- 
sette  d'or  et  de  soye  m'ont  fait  ainsi  joly.  — 
Et  vrayement,-  dist  ma  dame,  il  nous  faut  veoir 
ceste  boursette,  et  sçavoir  où  sont  ces  douze 
escuz  allez  ;  et  s'ilz  ne  sont  bien  employez,  je 
luy  escripray  qu'elle  ne  vous  en  envoyé  plus.  » 
Lors  le  petit  Saintré  traict  du  seing  la  bour- 
sette enveloppée  d'un  fin  petit  coeuvrechief,  et 
ma  dame,  qui  bien  assurée  estoit  que  nulle  de 
ses  femmes  ne  la  congnoistroit,  prent  la  bour- 
sette, et  devant  toutes  la  regarde,  comme  se 
jamais  veue  ne  l'eust  ;  et  puis  regarda  les  de- 
vises de  ses  chausses  et  celles  de  la  boursette, 
et  vit  que  toutes  estoient  semblables  ;  lors  luy 
dit  :  «  Or  çà,  maistre,  tout  premier,  que  vous 
cousta  ce  pourpoint  ?  —  Ma  dame,  tout  ainsi 
fait,  j'en  ay  payé  à  Perrin  de  SoUes  six  escuz. 
—  Et  les  chausses,  dit  ma  dame,  qui  les  a 
faictes,  et  que  vous  ont  elles  cousté  ?  —  Ma 
dame,  dist  il,  ces  chausses  d'escarlate,  et  unes 
aultres  de  brunette  fine  de  sainct  Lo,  m'ont 
cousté  deux  escuz  à  Jehan  de  Buffe,  et  la  bro- 
deure  de  ces  chausses  m'a  cousté  de  François 
de  Nantes  aultres  deux  escuz.  —  Et  qu'avez 
vous  fait  des  aultres  deux?  —  Ma  dame,  de 
l'ung  avec  trois  sols  j'en  ay  eu  deux  paires  de 
fins  draps  linges,  et  des  xx  sols  j'en  ay  eu  trois 

paires  de  souillers  et  trois  paires  de  patins,  et 
le  surplus  donné  pour  le  vin  aux  compaignons 
des  maistres  ouvriers  et  aux  varletz  de  nostre 
maistre  l'escuyer.  »  Ma  dame,  qui  de  tout  ce  fut 
bien  aise,  et  voit  que  sa  gracieuseté  devers  les 
maistres  ouvriers  luy  a  aydié,  aussi  la  largesse 
bien  employée,  dit  en  riant  à  ses  femmes  :  «  Il 
en  a  la  moitié  cabassé.  —  Par  ma  foy,  ma  dame, 
dit  il,  sauf  vostre  grâce,  il  ne  m'en  est  demouré 
denier.  »  Et  lors  dit  ma  dame:  «A  ce  coup 
sçauray  je  qui  est  vostre  dame?  Or  ça,  venez 
parler  à  moi.  —  Ha!  ma  dame,  dirent  elles, 
ha  !  par  Dieu  !  vous  luy  donnez  trop  à  souffrir 
pour  sçavoir  de  luy  tant  de  choses.  —  Ne  vous 
chaille,  dist  ma  dame,  tirez  vous  toutes  arrière, 
car  je  le  vueil  sçavoir.  »  Et  quant  toutes  furent 
arrière,  ma  dame  luy  dit  :  «  Or  ça,  mon  amy, 
jusques  ici  je  suis  bien  contente  de  vous  ;  pen- 
sez tousjours  de  bien  faire,  car  vous  n'en  vaul- 
drez  que  mieulx  ;  entre  toutes  choses  vous  com- 
mande que  tant  soit  il  vostre  amy,  qu'il  ne 
saiche  rien  de  noz  faictz.  —  Non  sera  il,  ma 
dame,  car  par  ma  foy  je  aymerois  mieux  mou- 
rir. —  Or  ça,  mon  amy,  je  vueil  que  vous  a3'ez 
deux  aultres  robbes,  dont  l'une  sera  de  fine 
brunette  de  sainct  Lo,  qui  sera  fourrée  de 
martres,  et  l'autre  sera  d'ung  fin  gris  de  Mon- 
tevillier,  qui  sera  doublée  d'ung  fin  blanchet, 
pour  vestir   à  tous  les  jours,  fors  quant  vous 

chevaucherez  après  monseigneur  le  roy.  Et  si 
aurez  deux  chapperons,  l'ung  d'escarlate,  l'aultre 
noir  ;  et  si  aurez  encores  ung  pourpoint  de  satin 
bleu,  et  deux  aultres  paires  de  fines  chausses, 
coeuvrechiefs,  chemises,  patins  et  aultres  choses 
nécessaires.  Aussi  que  vous  jouez  et  esbatez  de 
fois  à  fois  à  la  paulme,  avoir  des  arcs  et  flesches 
qui  sont  jeuz  honnestes,  et  dont  les  corps  par 
raison  en  vallent  mieulx.  Et  pour  ce  faire  et 
vous  entretenir,  je  vous  donray  soixante  escuz, 
et  verray  comment  vous  vous  gouvernerez  ;  car 
encores  n'avez  point  de  varlet  ;  pour  ce  vueil 
je  qu'à  Gillet,  qui  est  bon  et  loyal  serviteur  de 
l'escuyer,  vous  donnez  tous  les  mois  huit  solz 
de  pension,  et  qu'il  preigne  bien  garde  à  voz 
robbes,  chausses  et  habillemens  ;  et  se  bien  et 
honnestement  vous  gouvernez,  vous  aurez  col- 
lier et  chaisne,  ceintures  de  Bahaigne,  robbe  de 
damas  et  aultres  biens  assez  ;  mais  que  soyez 
loyal,  secret  et  homme  de  bien.  —  Ma  dame, 
dist  il,  si  seray  je,  se  à  Dieu  plaist.  —  Or,  mon 
amy,  entendez  à  raoy  :  De  quelconques  me- 
nasses, parolles  rigoureuses  que  devant  mes 
femmes,  ne  ailleurs,  je  vous  dye,  vous  ne  soyez 
mal  content.  —  Non  seray  je,  ma  dame,  puis- 
qu'il vous  plaist,  ne  vous  esmayez  de  riens.  » 
Lors  ma  dame,  devant  ses  damoyselles,  et 
comme  de  luy  très  mal  contente,  devant  ses 
femmes  le  tança,  puis  en  sa  garde  robe  ouvrit 

l'escrinet,  en  une  boursette  de  soye  mect  Ix 
escuz,  lors  revient,  et  l'appella  :  «  Çà,  maistre, 
çà,  estes  vous  encores  à  deviser,  et  ne  vous 
fierez  vous  point  en  moy?  et  se  à  moy  ne  le 
voulez  dire,  dictes  le  à  dame  Jehanne,  ou  à 
dame  Katherine,  ou  à  Ysabel,  ou  à  qui  mieulx 
vous  plaira.  —  Et  que  vous  dirois  je,  ma  dame, 
quant  je  n'en  ay  point?  —  Et  vous  portez  de- 
vises et  lectres  entrelacées,  sire  morveux  que 
vous  estes,  et  faictes  de  l'amoureux?  —  Ma 
dame,  sur  ma  foy,  je  vous  ay  dit  celle  que 
j'ayme  mieulx  en  ce  monde,  et  qui  me  fait 
porter  ces  devises.  —  Ha  1  maistre,  maistre, 
vous  nous  cuydez  abuser  que  ce  soit  vostre  mère  ; 
je  croy  bien  que  vous  aymez  vostre  mère,  et 
que  c'est  celle  qui  vous  entretient,  mais  ce  n'est 
pas  celle  pour  qui  vous  portez  caste  devise  ;  or 
çà,  venez  à  moy,  je  me  suis  appensée  d'une 
aultre  que  je  n'ay  pas  nommée.  »  Lors  l'appella 
à  part,  et  luy  dist  :  «  Tenez  ceste  boursette, 
gardez  bien  que  ne  la  perdiez,  il  y  a  soixante 
escuz  dedans  ;  or  verray  bien  comment  vous 
vous  gouvernerez  ;  et  si  vueil  que  vous  ne  ve- 
niez plus  aux  galleries  à  l'heure  que  je  y  doy 
passer,  ne  que  trop  souvent  devant  moi  vous  ne 
arrestiez ,  mais  quant  vous  me  verrez,  que  d'une 
espingle  je  purgeray  mes  dens,  ce  sera  signe 
que  je  vouldray  parler  à  vous,  et  lors  frotterez 
vostre  droit  oeil,  et   par  ce  congnoistray  que 

VOUS  m'entendez,  et  à  celle  foys  y  viendrez.  Or, 
avez  vous  bien  entendu  ce  que  je  vous  ay  dit  ? 
—  Oy,  ma  dame,  très  bien.  —  Or,  pensez 
doncques  de  bien  faire,  si  vous  aymeray  ;  et 
quant  je  verray  que  bien  vous  gouvernerez, 
alors  je  vous  tiendray  pour  mon  amy,  et  vous 
feray  très  bien  joly.  —  Ma  dame,  dist  il,  si 
feray  je,  se  à  Dieu  plaist.  —  Or,  vous  en  allez, 
je  vueil  dormir,  et  de  chose  que  je  vous  tance, 
die  et  rabroue  devant  les  gens,  comme  je  vous 
ay  dit,  ne  vous  esbahyssez  de  riens.  » 


CHAPITRE     XII 


Comment  la  dame  menaça  /ahitement  le  petit 
Saintré,  luy  disant  devant  ses  dames,  qiiil  ne 
•vauldr oit  jamais  riens.  Et  après  cela  s  en  alla 
ledit  Saintré  faire  tailler  aultres  habillemens  de 
l'argejtt  que  la  dame  luy  avait  baillé  ;  et  puis 
comment  la  dame  parla  à  hiy,  a  laquelle  il  dist 
que  sa  mère  luy  avait  envoyé  l'argent  duquel  il 
s'estait  habillé. 


E 


NCORES  l'acteur.  —  Lors  ma  dame, 
comme  par  courroux,  luy  dist  :  «  Allez 
vous  en,  garson,  allez,  car  jamais  ne  vaul* 

drez riens.  —  Helas  !  madame,  dirent  elles  toutes, 
que  ne  soit  pas  le  grant  congié  !  Et  pour  ce,  Sain- 
tré,  il  vous  vaulsist  mieulx  à  ma  dame  dire  la 
vérité.  »  Saintré,  qui  de  ma  dame  avoit  sa  leçon, 
faignant  estre  couroucé,  se  agenouilla,  et  sans 
dire  mot  print  congié.  Alors  toutes  se  prindrent 
à  rire  des  grans  assaulx  que  ma  dame  luy  fai- 
soit,  disans  :  «  Or,  l'avons  nous  perdu,  et  ne 
aurons  de  luy  plus  nostre  desduyt.  »  Mais  elles 
ne  sçavent  pas  les  doulces  convenances  de  ma 
dame  et  de  luy.  «  Taisez  vous,  dit  ma  dame, 
encore  n'est  il  pas  quicte,  le  bon  du  jeu  ne  fait 
que  venir.  —  Hélasse  moy  dolente  !  dist  Ysabel, 
ce  povre  enfant  est  bien  devant  nous  géhenne.  » 
Et  à  tant  me  tairay  cy  à  ung  peu  parler  des  ris 
et  des  jeux  que  ma  dame  et  ses  femmes  en  fai- 
soient,  et  vendray  à  parler  comment  il  employa 
ses  soixante  escuz. 

L'acteur.  —  Quant  le  petit  Saintré  fut 
party  de  ma  dame,  il  s'en  alla  tantost  compter 
son  trésor.  Et  quant  il  vit  telle  monjoie  d'escuz 
en  sa  main,  il  fut  si  très  ravy,  qu'il  ne  savoit 
que  faire,  ne  que  penser.  Toute  celle  journée 
fut  en  pensement  où  il  les  pourroit  musser  ; 
car  à  l'escuyer,  ne  à  aultre  ne  les  oseroit  bail- 
ler en  garde,  pour  ce  que  ma  dame  luy  avoit 
très  expressément  deffendu  que  nul  n'en  sceust 
riens.  Si  pensa  qu'il  les  musseroit  en  ses  puis- 
settes  jusques  au  lendemain,  pour  les  employer, 

et  ainsi  le  fist;  car  celle  nuyct  liiy  fut  si  lon- 
gue, que  oncques  si  longue  ne  fut,  se  lui  sem- 
bloit.  Adonc  au  plus  matin  qu'il  fut  levé,  et 
eust  ouy  messe,  il  s'en  alla  à  Perrin  de  Solle, 
et  lui  fit  faire  les  trois  robbes  que  ma  dame 
lui  avoit  ordonné,  qui  furent  fourrées,  desquel- 
les il  en  vestit  une  le  dimanche  ensuyvant,  et 
le  pourpoint  de  damas  bleu  ;  car,  pour  accom- 
plir tout,  trouva  argent  assez  et  assez  de 
demeurant. 

L'acteur.  —  Et  quant  ma  dame  vit  le  petit 
Saintré  vestu  de  sa  robbe  noire  fourrée  de 
martres,  et  son  pourpoint  de  damas  bleu,  plus 
qu'elle  n'avoit  dit,  fut  très  joyeuse  ;  lors  en  le 
guignant,  fist  de  son  espingle  le  signal,  auquel 
il  respondit.  Et  quant  ma  dame  en  sa  chambre 
retourna,  le  trouva  es  galleries,  et  de  si  loing 
qu'elle  le  vit,  dist  à  ses  femmes  :  *  Veez  là 
nostre  esbatement,  il  nous  fault  conter  à  luy.  » 
Et  quant  il  l'apperceut,  fit  semblant  de  soy 
desvoyer,  et  prendre  aultre  chemin.  Lors  ma 
dame  le  fist  appeller,  puis  luy  dist  :  «  Ha  ! 
maistre,  maistre,  esse  la  façon  de  fuyr  les 
dames?  Vous  n'y  faictes  riens,  or,  marchez 
devant.  »  Et  quant  ma  dame  fut  en  sa  cham- 
bre, donna  congié  à  tous  ses  gens,  fors  à  Jehan 
de  Soussy  escuyer  de  la  royne,  et  à  Thibault 
de  Roussy  son  escuyer  ;  les  deux  qui  meilleurs 
bouches  avoient  pour  franchement   parler  tout 

ce  que  ne  pourroient  celle r,  et  leur  dist  :  «  Je 
vous  ay  cy  retenuz  pour  rire  avecques  nous.  » 
Alors  ma  dame  au  petit  Saintré  commença  à 
dire  :  «  Or,  çà,  maistre,  çà,  par  tant  de  fois 
que  nous  toutes  vous  avons  prié  de  nous  dire 
qui  vostre  dame  par  amours  est,  et  oncques 
pour  prières,  pour  requestes,  pour  menaces,  ne 
pour  injures  ne  l'avons  pu  sçavoir  ;  et  puis  que 
ainsi  est  que  de  nulle  de  nous  ne  vous  estes 
tant  voulu  fier,  au  moins  dictes  le  à  Jehan  de 
Soussy  et  à  Thibault  de  Roussy,  ou  à  l'ung 
d'eulx  qui  sont  bien  voz  amys.  —  Et,  ma  dame 
dist  Jehan  de  Soussy,  pourquoy  le  diroit  il  plus 
tost  à  nous  qu'il  ne  l'a  voulu  dire  à  vous  ?  » 
Le  petit  Saintré  qui  jà  estoit  tout  asseuré,  et 
congnoissoit  bien  les  paroUes  de  ma  dame,  fei- 
gnant d'estre  esbahy,  ne  disoit  mot  ;  et  quant 
ma  dame  vit  qu'il  se  taisoit,  dist  à  Jehan  et  à 
Thibault  :  «  Ce  maistre  cy,  que  vous  veez  por- 
ter robe  de  martre  fourée,  pourpoint  de  soye 
et  chausses  brodées  et  si  jolyes,  nous  veult 
faire  entendre  qu'il  n'a  point  de  dame,  et,  qui 
pis  est,  qu'il  n'est  point  amoureux  ;  par  ma  foy, 
quant  j'ay  bien  regardé,  elle  seroit  en  vous 
bien  assenée  d'avoir  ung  tel  amoureux.  »  Et  à 
ces  parolles  se  montra  très  rigoureuse  contre 
luy,  et  puis  lui  dit  :  «  Or,  sire,  vous  qui  estes 
encores  ung  paige,  combien  que  soyez  de  bon 
hostel,  dont  vous  sont  venuz  ceste  robe  et  cest 

pourpoint  ?  —  Ma  dame,  dit  il,  puis  qu'il  plaist 
à  ma  dame  ma  mère,  qui  veult   que  je   soye 
ainsi    et   me    l'a   mandé,    il    fault  que  je    luy 
obeysse  à  sa  voulante.  —  Et  combien   vous    a 
elle  envoyé?  —  Soixante  escuz,  ma  dame. — 
Soixante  escuz,  dist  elle,  vous  en  avez  la  moytié 
cabassé.  —  Non  ay,  par  ma  foy,  ma  dame.  — 
Et  ceste  robbe,  ce  chapperon,  ce  pourpoint  et 
ces     'chausses,    que    vous    ont    elles    cousté  ? 
soixante  escuz?  je  le  \'ueil  sçavoir.  —  Nennil, 
ma  dame  ;  j'en  ay  avec  tout  ce  que  vous  veez 
une  aultre  robbe  de   fin   bleu   fourrée    de   fins 
aigneaulx  de  Romenie,  et  une  aultre  robbe  de 
fin  gris  de  Montevillier,    doublée  de  fin   blan- 
chet,    deux  chapperons,  deux  paires    de   fines 
chausses,    dont    les   unes   sont  de  graigne,  et 
quatre  escuz  de  demourant.  —  Et  qui  a  esté 
vostre  conducteur  à  faire  tant  de  choses  ?  — 
Ma  dame,  nul.  —  Fors  Perrin  de    SoUe,   dist 
ma  dame,  je  say  bien  qu'il  est  preudhomme,  et 
à    voz    affaires   l'a   bien    monstre  ;    car    vostre 
argent  est  à  mon  advis  bien   employé.    Et  ne 
me  dictes  vous  pas  dernièrement  qu'elle  vous 
avoit  envoyé  douze  escuz,  dont  estiez  si  joly  ?  — 
Ma    dame,   ouy.  —  Et    Dieu   vous   gard   telle 
mère   et  vueil    que    vous  luy  soyez   bon    filz. 
Or  çà,  allez    vous  en    tous,  car  il   nous  fault 
dormir.  *  A  ces  parolles  tous  partirent,  et  s'en 
allèrent.  En  allant,  Jehan  de  Soussy  et  Thibault 

de  Roussy  louèrent  fort  le  petit  Saintré,  et  luy 
dirent  que  les  rigoreuses  parolles  de  ma  dame, 
ne  print  pas  à  desplaisir;  et  d'autre  part  se 
plaignoient  de  ma  dame  qui  parloit  ainsi  rigo- 
reusement,  sans  ce  que  la  chose  luy  touchast, 
vouloit  tant  savoir  son  faict.  «  Vo3Te,  dist  il, 
et  qui  prendroit  plaisir  à  tant  de  malgracieuses 
parolles  qu'elle  me  dist,  pour  ce  que  ne  luy  dis 
qui  est  ma  dame,  et  à  ces  femmes  aussi,  'et  ne 
me  veult  point  croire  que  je  n'en  aye,  ne  vueille 
avoir  nulle  ;  et  par  ma  foy,  se  j'en  avoye, 
jamais  je  ne  leur  diroie,  tant  m'ont  ennuyé.  » 
Et  lors  ilz  commencèrent  à  rire  ;  et  sur  ce  fut 
leur  départir,  que  puis  à  ma  dame  et  à  toutes 
les  aultres  ilz  dirent,  dont  entre  elles  en  fut 
grant  ris.  Si  ne  tarda  gueres  que  les  paroles  de 
ma  dame  et  d'elles  toutes  avec  le  petit  Saintré, 
par  eulx,  en  plusieurs  lieux  furent  semées,  tout 
ainsi  que  ma  dame  pensoit,  et  des  aultres 
choses  s'ilz  l'eussent  sceu,  dont  en  fut  bien  ris. 
Et  par  ainsi  demoura  ceste  loyalle  et  bonne 
amour  secrette  jusques  à  ce  que  fortune  par  sa 
variableté  leur  voulut  le  dos  donner  ainsi  que 
après  s'ensuyt. 

L'acteur.  —  Ceste  amour  ainsi  loyalle  et 
secrette  dura  XVJ  ans  ;  entre  lesquels,  quant  ma 
dame  vouloit  parler  au  petit  Saintré,  pour  le 
faire  plus  secrettement  elle  luy  dist  :  «  Mon 
amy,  il  n'y  a  que    faire   d'entrer   à    la   dance. 

mais  d'en  saillir  à  honneur  ;  pour  ce  que  assez 
de  fois  vous  ay  fait  venir  icy  de  la  gallerie,  et 
jaçoit  ce  que  vous  dictes  que  vostre  mère  vous 
a  ainsi  habillé  et  faict  joly,  toutesfois  plusieurs 
de  gens  pourroient  penser  beaucoup  de  choses, 
et  n'en  fault  qu'une  pour  deviner  et  publier 
tout.  Et  pour  ce  me  suis  appensée  que  je  ne 
vous  vueil  plus  trouver  en  la  gallerie  ;  mais 
quant  je  voudray  parler  à  vous,  ou  vous  à  moi, 
nous  ferons  nos  deux  seignaulx  ainsi  que  est 
dit  ;  et  lors  viendrez  et  ouvrerez  l'huys  de  mon 
preau,  quant  vous  verrez  que  je  m'en  seray  par 
nuict  retournée  en  ma  chambre,  et  veez  cy  la 
clef.  Et  ià  parlerons  et  deviserons  ensemble  à 
noz  plaisirs.  »  , 


CHAPITRE   XIII 


Comment  la  dame  advertit  la  royne  de  parler  au 
}-oy,  affiu  qu'il  fis  t  le  petit  Saintré  son  escnyer 
trenchant. 


L 


'acteur.  —  Et  quant  vint  le  troysiesme 
an  de  leurs  amours,  qu'il  fut  en  son 
seiziesme  an,  ma  dame  se  appensa  que 

il  estoit  jà  assez  grant  pour  estre  hors  de  paige, 
car  il  savoit  bien  trancher,  et  seroit  bon  pour 
estre  varlet  trenchant  du  roy  ou  de  la  royne, 
se  elle  povoit.  Lors  elle  s'appensa  comment 
elle  le  pourroit  mieulx  faire,  et  dist  en  soy 
mesme  :  «  Se  tu  le  dis  à  l'escuyer  qui  a  de 
luy  la  charge,  à  cause  des  xij  escuz,  et  puis 
des  aultres  choses,  il  pourroit  penser  que  de 
toy  viendroient;  et  se  tu  le  dis  à  tel  seigneur, 
à  tel,  ou  à  tel  encores,  aucun  d'eux  pourroit 
penser  la  cause  ;  et  toutesfois  fault  il  qu'il  soit 
aydié,  et  qu'il  ne  soit  plus  paige.  »  Et  sy  se 
conclud  qu'elle  mesme,  de  par  luy,  en  supplie- 
roit  la  royne,  qui  en  feroit  la  requeste  au  roy. 
Lors  elle  fit  le  signal  de  l'espingle,  auquel  le 
petit  Saintré  respondit. 

L'acteuk.  —  Et  quant  ilz  furent  au  preau 
ensemble,  elle  en  le  très  amoureusement  bai- 
sant, luy  dist  :  «  Mon  très  loyal  désir,  vous 
estes  en  l'aage  de  xvj  ans,  et  doresenavant 
estes  trop  grand  pour  estre  paige  ;  je  me  suis 
appensée  que  pour  vous  mectre  plus  avant,  je 
feray  à  ma  dame  la  royne,  de  par  vous,  prière 
que  monseigneur  le  roy  vous  en  boute  hors,  et 
que  soyez  de  l'ung  ou  de  l'autre  varlet  tren- 
chant ;  car,  à  la  première  fois  qu'il  vous  vist  si 
joly,  il  dist  en  riant  qu'il  vouldroit  que  eussiez 
quatre  ou  cinq  de  ses  ans,  qu'il  vous  ordonne- 
roit  à  trenrher  devant  lu}'.    Pourquoy  je   vous 

advertiz  que  se  ma  dame  vous  en  parloit  par 
quelque  façon  que  ce  fust,  affin  que  je  ne  fusse 
pas  trouvée  mensongiere,  que  très  humblement 
vous  l'en  raerciez.  » 

L'acteur  encores.  —  De  ces  paroles  le 
petit  Saintré  fut  très  joyeux,  et  très  humble- 
ment en  remercia  ma  dame,  qui,  après  ces 
parolles,  en  le  baisant  très  doulcement,  luy 
donna  congié.  Lors  Saintré  se  part,  et  après 
luy  ma  dame  tout  coyement  ferma  la  porte, 
puis  s'en  alla  dormir. 

L'acteur.  —  Ma  dame,  qui  de  avancer  son 
très  humble  servant  jour  et  nujxt  ne  cessoit,  le 
matin,  au  lever  de  la  royne,  luy  dist  en  riant  : 
«  Ma  dame,  il  faut  que  je  me  acquite  ce  que 
j'ay  par  plusieurs  jours  oublié  ;  c'est  de  vous 
faire  une  requeste  de  par  ung  jeune,  très  hon- 
teux escuyer,  et  qui  est  tant  craintif  qu'il  ne 
la  vous  ose  faire.  —  Et  qui  est  il?  dist  la 
royne.  —  Ma  dame,  c'est  le  petit  Saintré.  — 
Et  que  veult  il  ?  —  Ma  dame,  il  dit  qu'il  a 
honte  d'estre  plus  paige,  et  qu'il  a  jà  xvj  ou 
xvij  ans  ;  qu'il  vous  plaise  faire  la  requeste  à 
monseigneur  le  roy  qu'il  soit  son  varlet  tren- 
chant,  et  il  escripra  à  son  père  et  à  sa  mère 
qui  luy  ayderont  de  chevaulx  et  à  le  mectre  en 
point.  —  Et  en  vérité,  dist  la  royne,  sa  requeste 
est  raisonnable  et  honneste  ;  si  le  ferons  très 
voulentiers,  car  je  say  que  monseigneur  l'ayme 

bien,  et  si  est  très  gracieux  jeune  filz  ;  et  ay 
espoir,  belle  dame,  qu'il  sera  une  fois  très 
homme  de  bien.  »  Laquelle  requeste  par  la 
royne  ne  tarda  gueres  qu'elle  ne  fust  faicte  au 
roy.  Le  roy,  qui  par  ses  gracieusetez  et  par  les 
bons  raports  qu'il  en  avoit,  l'accorda  très  vou- 
lentiers.  Dont,  pour  non  mectre  la  chose  plus 
en  delay,  aussi  tost  que  la  royne  vist  le  mais- 
tre  d'hostel  devant  le  roy,  elle  l'en  fist  souve- 
nir. Alors  le  roy  commanda  que  le  petit 
Saintré  le  servist  de  varlet  trenchant,  et  qu'il 
commençast  à  ce  disner,  et  eust  trois  chevaulx 
et  deux  varletz  de  livrée.  Le  maistre  d'hostel, 
qui  congneut  le  bon  vouloir  du  roy  et  la  risée 
de  la  royne,  et  veit  le  petit  Saintré  entre  les 
autres  gentilz  hommes,  si  l'appella,  et  puis  luy 
dist  :  «  Petit  Saintré,  mon  amy,  comment  est 
vostre  nom.  —  Monsieiu-  le  maistre  d'hostel, 
dist  il,  j'ay  nom  Jehan.  —  Jehan,  dist  il, 
doresenavant  vous  ne  serez  plus  paige,  le  roy 
vous  a  son  varlet  trenchant  ordonné,  à  trois 
chevaulx  de  livrée  et  deux  varletz  :  et  pour  ce, 
mon  filz,  se  vous  fistes  oncques  bien,  faictes 
tousjours  mieulx  ;  car  par  la  relacion  de  voz 
gracieulx  services,  sans  desservir  nully,  le  roy 
vous  ayme,  si  n'en  soyez  point  orgueilleux, 
car  j'espère  qu'il  vous  fera  tousjours  mieulx; 
tenez  voz  mains  et  voz  ongles  netz,  et  le  sur- 
plus   de    vostre    corps    au    mieulx    que    vous 

pourrez  ;  car  en  tous  les  offices  de  servir  sei- 
gneur à  table,  le  vostre  le  requiert.  »  Et  tous 
ceulx  de  la  salle  qui  ces  parolles  ouyrent,  et  de 
l'avancement  du  petit  Saintré,  furent  tous  bien 
joyeulx.  Et  pour  ce,  est  très  belle  et  proufitable 
chose  à  tous  jeunes  escuyers  de  servir  sans 
desservir,  d'estre  doulx,  humble  et  patient, 
pour  acquérir  la  grâce  de  Dieu  et  puis  de  tou- 
tes gens,  ainsi  que  dit  le  proverbe  commun  : 
Oui  bien  ne  mal  ne  peult  souffrir,  à  graut 
honneur  ne  peut  venir. 


CHAPITRE  XIV 


Comment  le  petit  Saintré  remercia  le  rov ,  la 
royne  et  ma  dame,  pour  ce  qu'il  avoit  esté  faict 
escuyer.  Et  comment  il  trancha  devant  le  roy, 
et  fist  son  office  bien  saigetnent. 


L'acteur.  —    Alors  Jehan    de    Saintré, 
comme     humble,    doulx     et    gracieulx, 
incontinent    à   genoulx    devant    le   roy 
se  gecta,  et  le  remercia  du  grant  honneur  qu'il 

luy  faisoit.  Le  roy,  comme  seigneur  saige, 
doulx  et  débonnaire,  luy  dit  :  «  Saintré,  faictes 
bien  seullement,  et  nous  le  vous  recongnois- 
trons.  *  Si  se  vira  au  maistre  d'hostel,  et  là, 
présent  le  roy  et  tous,  le  remercia  des  bons 
enseignemens  qu'il  luy  disoit,  et  n'eut  pas 
honte,  comme  plusieurs  auroient,  de  le  remer- 
cier publicquement.  Et  lors  se  part,  et  va  à  la 
royne,  qui  estoit  en  sa  chambre  ;  lors  public- 
quement, sans  faire  nul  semblant  à  ma  dame, 
devant  tous  ceulx  et  celles  qui  là  estoient,  à 
genoulx  très  humblement  la  mercia.  Et  la 
ro3'ne  lui  dist  :  «  Saintré,  les  services  et  gra- 
cieusetez  que  avez  faictz  à  tous,  et  especialle- 
ment  aux  dames,  ont  avancez  voz  jours  à  vous 
faire  saillir  de  paige  et  devenir  escuyer  de 
monseigneur  et  de  nous  ;  et  pour  ce,  mon 
amy,  pensez  tousjours  de  bien  faire  et  de 
complaire  à  chascun,  car  ung  jour  viendra  qui 
payera  pour  tous.  »  Alors  les  tables  furent 
dressées,  et  le  maistre  d'hostel  pour  disner  la 
vint  quérir.  Ma  dame  se  montrant  ignorante  de 
toutes  ces  choses,  avecques  les  autres  dames  et 
damoiselles,  qui  de  Saintré  tout  bien  disoient, 
ne  dit  plus  fors  que  :  «  En  vérité  il  a  esté,  et 
est  bon  valeton.  » 

L'acteur.  —  Quant  le  roy  et  la  royne 
furent  assis,  et  ma  dame  au  bas  bout  de  la 
table,  le  maistre  d'hostel  print  le  chenevas  du 

pain,  la  serviette,  et  sur  l'espauUe  Jehan  de 
Saintré  la  mist;  lors  il  conamença  à  faire  son 
office  de  varlet  tranchant,  et  si  gracieusement 
que  au  roy,  à  la  royne  et  à  tous  pleut  grande- 
ment. Ma  dame,  qui  au  bas  bout  de  la  table 
seoit,  le  regardoit,  de  fois  à  aultres,  moult 
souvent,  et  puis  pensoit  que  vrayement  il  con- 
venoit  qu'il  eut  ses  trois  chevaulx  qui  luy 
estoient  ordonnez  et  ses  deux  varletz  ;  lors 
print  l'espingle  de  sa  poitrine,  en  façon  de 
curer  ses  dens,  iist  son  signal  par  tant  de  fois 
que  Jehan  de  Saintré  l'apperceut  ;  et,  au  plus 
honnestement  qu'il  peut,  de  son  signal  res- 
pondit. 


CHAPITRE     Xy 


Comment  le  petit  Saintré  fut  parler  à  ma  dame 
en  son  preau  ;  lequel  elle  baisa  cordialement ,  et 
luy  bailla  cent  soixante  escus  pour  avoir  ung 
cheval  et  autres  choses  nécessaires. 


L 


'acteur.  —  Et  quant  le  soir  fut 
venu,  il  ouvrit  le  preau,  et  là  actendit 
ma    dame,    qui    ne   tarda   pas   longue- 

ment.  Et  lors  la  chiere  fut  entre  eulx  telle 
qu'il  n'est  celuy  ne  celle  qui  penser  le  peust, 
se  amours  ne  leur  eust  fait  sçavoir.  Puis  luy 
dist  :  «  Mon  seul  amy  et  ma  très  doulce  pensée, 
car  cy  longuement  ne  povez  estre,  baisiez  moy 
par  vrayes  amours;  et  tenez  cy  en  ceste  bour- 
sette  cent  et  soixante  escus  d'or,  que  je  vous 
donne  pour  achapter  ung  gent,  frisque  et  frin- 
gant cheval  de  compaignon,  qui  soit  bien  vif 
et  saillant,  quo)-qu'il  vous  couste  jusques  à 
quatre  vingtz  escuz  ;  et  ung  autre  de  bonne 
taille,  pour  vostre  chevaucher  à  tous  les  jours, 
du  prix  de  vingt  escuz  ;  et  ung  aultre  cheval 
double,  pour  porter  vostre  malle  et  ung  varlet, 
du  prix  de  trente  escuz  ;  et  sont  xxx  escuz  qui 
resteront  :  tous  semblables  vous  en  ferez  faire 
de  beaulx  harnoys  de  draps,  et  vestirez  voz 
gens  et  serviteurs  de  vostre  livrée  quant  che- 
vaucherez, et  du  demourant  vous  servirez  tant 
qu'ilz  dureront;  et  quant  ilz  fauldront,  faictes 
moy  seignal,  sans  plus.  »  Et  à  ces  parolles  dit  : 
«  A  Dieu,  mon  ami,  à  Dieu,  mon  espoir  et  tout 
mon  bien,  et  à  Dieu,  à  Dieu  mon  trésor.  —  A 
Dieu  et  à  Dieu,  ma  dame,  celle  qui  me  peut 
plus  commander,  et  que  je  doy  et  vueil  plus 
obéir.  »  Et  à  ces  parolles  ilz  s'en  vont. 

L'acteur.  —  Jehan  de  Saintré  pour  celle 
nuyct  s'en  va  coucher  en  la  chambre  de  l'es- 
cuyer,  qui   luy  dist  :  «  Mon  filz   Saintré,  j'ay 

grant  regret  que  nous  laissiez  ;  mais  je  suis 
très  joyeulx  de  vostre  bien.  »  Et  puis  dist  aux 
aultres  paiges  du  roy,  qui  entour  luy  estoient  : 
«  Or  advisez,  mes  enfans,  n'est  ce  pas  belle 
chose  que  de  bien  faire  et  d'estre  doulx,  hum- 
ble et  paisible  et  à  chascun  gracieulx?  veez  cy 
vostre  compaignon  qui,  pour  estre  tel,  a  acquis 
la  grâce  du  roy  et  de  la  royne,  et  de  tous.  Et 
vous,  qui  estes  noyseux,  joueurs  de  cartes  et 
de  dez,  et  suivez  deshonnestes  gens,  tavernes 
et  cabaretz,  ne  pour  batre  qu'on  vous  face,  ne 
vous  en  puis  chastier;  dont  par  ainsi  combien 
que  de  bon  lieu  vous  estes,  tant  plus  croissez, 
se  ne  vous  amandez,  et  plus  chetifz  et  mes- 
chans  serez.  »  Et  en  disant  ces  parole?,  tous 
furent  despouillez  et  s'en  vont  couchier. 

L'acteur.  —  Le  petit  Saintré,  qui  n'osoit 
descouvrir  l'embusche  de  ses  cent  soixante 
escus,  en  ses  puissettes  celle  nuyct  les  fist 
dormir,  de  paour  qu'ilz  ne  luy  fussent  robez. 
Dieu  scet  se  celle  nuyct  luy  fut  longue,  pour 
les  chevaux  achapter  ;  mais  quant  le  jour  fut 
venu,  et  il  fut  prest  et  habillé,  après  qu'il  eut 
ouy  messe,  incontinent  s'en  va  à  celle  bour- 
geoise Marie  de  Lisle,  et  luy  dist  :  «  Marie, 
ma  bonne  mère,  nouvelles  vous  dy.  —  Quo}', 
mon  filz  ?  —  Le  roy  de  sa  grâce  m'a  osté  de 
paige,  et  me  fît  hyer  trancher  devant  luy,  et 
m'a  mis  en  l'ordonnance  de  trois  chevaulx  et 

deux  varletz,  et  puis  tout  secrètement  par  ung 
de  sa  chambre  m'a  fait  donner  cent  Ix  escus, 
pour  moy  monter  et  habillier,  moy  et  mes 
varletz,  et  que  je  me  trouve  bien  en  point  ;  moy 
deffendant  que  nul  ne  le  saiche,  pour  l'envie 
qu'on  en  pourroit  avoir;  si  vous  prie,  ma  très 
bonne  mère,  que  nulle  personne  du  monde  n'en 
puist  riens  savoir.  —  Ha  !  mon  beau  filz,  dist 
Marie,  que  loué  en  soit  Dieu.  Or  ne  le  dictes 
à  personne,  car  jamais,  par  ma  foy,  n'en  sera 
parlé.  Et  comment  le  ferez  vous?  il  faut  que 
ayez  homme  qui  se  congnoisse  bien  en  chevaulx, 
et  qui  vous  adresse  à  avoir  bons  serviteurs.  — 
M'amye  et  ma  mère,  je  me  suis  appensé  de 
l'escripre  à  monseigneur  qu'il  m'en  envoyé  un 
ou  deux  ;  et  au  regard  des  chevaulx,  nostre 
maistre  l'escuyer  m'y  aydera  très  voulentiers, 
et  des  aultres  assez,  quant  je  les  vouldray 
prier  ;  mais  je  ne  m'en  vueil  pas  trop  haster 
pour  la  suspeccion  des  gens.  » 

L'acteuk.  —  Que  vous  dirois  je?  ains  qu'il 
fut  ung  mois  acompli,  il  eut  varletz  et  fut  bien 
monté,  et  luy  et  ses  varlets  bien  rhabillez  ;  que 
encores  l'ayma  plus  le  roy  et  le  tint  chier,  si 
fîst  la  royne,  tant  qu'il  leva  bruit.  Et  quant 
ma  dame  aperceut  la  bonne  chiere  que  le  roy 
luy  faisoit,  print  l'espingle  et  en  fist  le  signal 
par  tant  de  fois  que  Saintré  l'aperceut,  et  lors 
luy  respondit.  Et  quant  ilz  furent  au  preau  le 

soir  ensemble,  ma  dame  luy  dist  :  «  Mon  amy 
et  mon  cueur,j'apperçois  bien  que  monseigneur 
et  ma  dame,  la  mercy  Dieu,  vous  ont  bien  en 
grâce;  il  nous  fault  penser  que  vous  y  puissiez 
bien  entretenir,  laquelle  chose  est  en  court  très 
forte,  par  le  faulx  parler  des  envieulx  ;  sy  n'est 
pour  acquérir  amys  les  plus  prochains  de  entour 
eulx,  les  ungs  par  dons,  les  autres  par  promes- 
ses, qu'on  ne  peult  fournir  à  tous,  lesquelles  en 
temps  et  en  lieu  se  doibvent  accomplir  ;  à  l'ung 
le  cheval,  à  l'aultre  la  hacquenée  ou  robbe  :  car 
les  dons  et  promesses,  quant  on  les  peult 
accomplir,  les  honneurs,  les  bonnes  chères, 
selon  les  gens,  esjouissent,  lient  et  emprison- 
nent leurs  cueurs,  tellement  que  tous  sont  siens. 
Et  aux  officiers  les  robbes  de  livrée,  affin  que 
pour  vous  tous  soient;  à  ma  dame  la  royne 
aucunes  fois  la  belle  hacquenée,  aucunes  fois  le 
beau  cheval  pour  sa  littiere  ou  pour  son  chariot. 
Aux  aultres  dames,  selon  ce  qu'elles  sont; 
aux  unes  les  haulx  atours,  aux  aultres  les  sein- 
tures  d'argent  bien  dorées  ;  aux  unes  fins 
tissus  seulement,  et  aux  aultres  les  belles 
ferrures  ;  aux  unes  les  gracieulx  dyamans, 
et  aux  aultres  les  verges  d'or  gentement 
esmaillées  ;  et  les  basses  damoyselles,  gans, 
bourses,  laccetz  et  espingles,  selon  ce  qu'elles 
sont  ;  et  par  ainsi  au  regard  de  vostre  largesse, 
honneur,  grâce  et   amour   de    çhascun   sçront 

avecques  vous  ;  et  se  vous  me  demandez  dont 
vous  doivent  venir  tant  de  choses,  je  vous 
répons  :  tant  que  vous  me  servirez  loyaulment, 
je  vous  fourniray  du  tout.  Et  quant  vous  serez 
aulcunement  du  corps  plus  puissant,'alors  vueil 
que  vous  entrepreniez  aulcunes  gracieuses  ar- 
mes, dont  porterez  l'emprise  que  je  vous  donray  ; 
et  si  parviendrez  encores  plus  hault  €n  l'amour 
et  grâce  de  monseigneur  et  de  ma  dame,  aussi 
de  tous.  Et  pour  commencer  à  ces  choses,  veez 
cy  en  ceste  bourse  trois  centz  escuz,  dont  les 
cent  seront  pour  une  bonne  haquenée  ou  pour 
ung  bon  cheval,  que  premier  donrez  à  ma  dame, 
et  la  remercierez  de  l'honneur  que  monseigneur 
vous  a  fait  à  sa  requeste.  Et  les  aultres  cent 
escuz  pour  faire  livrées  de  robbes  à  leurs  var- 
letz  de  chambre,  toutes  d'ung  drap  et  d'une 
couleur  et  à  voz  devises,  et  pour  plus  de  fami- 
liarité, vous  en  porterez  une  à  ceste  feste  de 
Toussains.  Et  quant  serez  à  la  feste  de  Noël, 
vous  aurez  fait  pour  tous  les  aultres  officiers  à 
chascun  sa  robbe  de  vostre  mesme  devise,  et 
d'aultre  couleur  de  drap.  Et  les  aultres  cent 
escuz  seront  pour  achepter  aux  aultres  dames, 
damoyselles  et  autres,  tout  ce  que  vous  ay  dit, 
pour  les  estrener  à  ce  premier  jour  de  l'an. 
Aussi  des  robbes  que  donrez  aux  rois  d'armes 
et  heraulx,  trompettes  et  menestriers.  Et  sur  ce 
cas  plus  ne  povons  estre  ensemble,  mon  cueur. 

mon    bien,    et  mon  très  loyal  servant,    baisez 
moy,  et  à  Dieu  soyez.  » 

L'acteur.  —  Jehan  de  Saintré,  qui  voit  et 
congnoist  les  grands  biens  et  honneurs  que  ma 
dame  luy  fait  et  pourchasse,  ainsi  jeune  qu'il 
est,  à  genoulx  très  humblement  la  remercia, 
disant  :  «  Ah  !  ma  très  redoubtée  dame,  la  plus 
parfaicte  en  tous  biens  et  en  tous  honneurs  qui 
au  monde  soit,  las  !  comment  vous  poray  je 
jamais  servir  à  la  millesiesme  partie  de  ce  que 
à  vous  servir  suis  tenu;  mais,  ma  très  vraye 
dame,  j'en  feray  ce  que  je  poray,  et  Dieu,  qui 
scet  mon  vray  penser  et  mon  désir,  me  acquit- 
tera du  surplus.  »  Alors  ma  dame  le  fist  lever, 
puis  le  baisa,  en  luy  disant  :  «  A  Dieu  soyez.  » 


CHAPITRE    XVI 

Comment  le  petit  Saintré  s'acoustra  de  chevaulx , 
comme  ma  dat7ie  luy  avait  dit.  Puis  la  vint  re- 
merciei-,  lequel  elle  admonesta  de  rechief,  et 
apprint  a  se  gouverner  en  court  et  en  guerre, 
et  en  toutes  autres  sortes. 


L 


'acteur.  —  Et  quant  lendemain  fut 
venu,  après  la  messe  ouye,  Jehan  de 
Saintré  ne  cessa  qu'il   eust   les  palefre- 

freniers  et  les  mareschaulx  du  roy  et  de  la 
royne.  Si  les  fist  en  sa  chambre  bien  desjeuner, 
puis  leur  dist  :  «  Je  vouldrois  bien  employer 
quatre  vingts  ou  cent  escuz  pour  une  belle  et 
bonne  hacquenée  ;  qui  la  pourroit  trouver?» 
Alors  envoyèrent  quérir  des  plus  souffisans  et 
feables  couratiers  de  chevaulx,  et  se  informèrent 
des  plus  belles  hacquenées  qui  fussent  à  Paris, 
qu'ilz  allèrent  veoir  et  en  achapterent  une,  dont 
luy  mesme  fist  son  présent  à  la  royne,  et  tout  à 
part  luy  dist  :  «  Ma  souveraine  dame,  tant  et  si 
humblement  que  je  sa)?  et  puis,  vous  remercie 
des  biens  et  honneurs  que  le  roy,  à  vostre  re- 
queste,  et  vous  aussi  m'avez  tant  faitz  ;  et  en 
souvenance  de  ces  choses,  s'il  vous  plaist  ung 
peu  venir  à  la  fenestre,  ma  dame,  vous  verrez 
une  petite  hacquenée  que  je  vous  présente,  en 
vous  suppliant  que  la  prenez  en  gré,  car  à  petit 
mercier  petit  panier.  »  La  royne  très  doulce- 
ment  s'excusa,  mais  à  la  parfin  elle  vint  veoir  la 
hacquenée  aux  fenestres,  qui  moult  belle  et 
bonne  estoit,  couverte  d'ung  parement  de  soye 
aux  couleurs  et  devises  de  la  royne,  dont  elle  fut 
très  contente.  Et  quant  il  se  fut  depaity,  lors 
commença  la  royne  à  dire  tous  les  biens  de  luy; 
dont  ma  dame,  sans  en  monstrer  le  semblant, 
en  fut  très  jo3'euse.  Et  quant  la  feste  de  Noël 
fut  venue,  tous  les  varletz  de  chambre,  et  puis 
les  officiers,  rois  d'armes,  heraulx,  trompettes  et 

menestriers,  comme  dit  est,  furent  tous  vestuz, 
et  les  dames  eurent  leurs  estrennes;  et  ma  dame 
choisit  la  sienne,  qui  fut  le  moindre  de  tous  les 
rubis.  Lors,  par  toute  la  court  et  le  royaulme, 
sa  richesse  fîorissoit,  combien  que  ce  ne  fut  pas 
sans  grans  envies,  ainsi  que  par  toutes  cours 
de  coustume  est.  Toutesfois  les  bons  le  louèrent 
tant  que  le  roy  et  la  royne  l'eurent  plus  en 
grâce  que  jamais  n'avoit  esté.  Et  en  ceste  façon 
se  gouverna  tant  que,  de  jour  en  jour,  le  roy 
l'aymoit  plus.  Si  obtint  du  roy  maintes  grâces, 
et  acquist  mains  bons  amys.  Ne  pour  semblant 
que  le  roy  fist,  ne  pour  grâce  qu'il  obtint, 
oncques  d'orgueil  ne  fut  surmonté,  ains  s'effor- 
çoit  de  complaire  à  ceulx  qui  estoient  ses  en- 
nemys  couverts.  Et  ainsi  demoura  en  ceste  or- 
donnance l'espace  de  trois  ou  quatre  ans.  Ma 
dame,  qui  veoit  et  sçavoit  toutes  ces  choses,  ne 
tarda  gueres  qu'elle  voult  parler  à  luy;  lors  fist 
son  signal  de  l'espingle,  auquel  il  respondit.  Et 
quant  ilz  furent  au  preau  ensemble,  elle  lui  dist  : 
«  Mon  seul  amy,  la  Dieu  mercy,  il  n'est  roy, 
royne,  duc,  seigneur,  dame,  ne  damoiselle,  jus- 
ques  aux  plus  petits,  que  chascun  ne  s'efforce  à 
dire  bien  de  vous,  à  cause  que  avez  esté  et 
estes  humble  et  gracieulx;  et  ores,  par  vostre 
largesse,  vostre  renommée  florist.  Si  vous  prie 
et  recorde,  que  sans  nulle  folle,  ne  prodigue 
despense  qui  redonde  trop  plus   à  honte   qu'à 

14 


I06  LE   PETIT  JEHAN    DE    SAINTRÉ 


honneur,  à  dommage  qu'à  proffit,  largesse  bien 
employée  vous  soit  recommandée,  car  elle  porte 
en  soit  telles  vertus,  et  premier  :  elle  couronne 
l'ame  de  gloire  pardurable,  elle  se  garde  en 
l'amour  de  chascun  et  sy  acquiert  nouveaulx 
amys,  elle  florist  en  bonne  renommée,  elle  es- 
taint  des  cueurs  les  3Tes,  elle  porte  toute  seu- 
reté,  car  elle  fait  ennemys,  amys.  Et  pour  ce, 
mon  am3',je  la  vous  recommande.  Et  se,  par  le 
plaisir  de  Dieu,  fortune  venoit  en  vostre  ayde, 
employez  vostre  temps,  soit  en  conquestes 
d'armes,  soit  en  services  de  seigneurs  ou  en 
estre  servy;  que  vostre  désir  soit  de  acquérir 
l'amour  de  Dieu  et  de  plusieurs  amys  ;  et  ne 
vous  fiez  pas  tant  en  l'amour  de  fortune,  s'elle 
vous  a  jà  de  ses  biens  départis,  que  ne  ayez 
regard  au  dit  de  Alanus  in  Anti  Claudiano,  où 
il  dist  : 

Tempore  felici,  raulti  inveniumur  amici; 
Cum  fortuna  périt,  nullus  amicus  erit. 

«  C'est  à  dire,  mon  am}',  que  ou  temps  que 
fortune  est  amie  de  quelque  homme  et  qu'elle 
l'a  mis  en  aucun  estât,  alors  il  trouvera  des 
amis  sans  nombre  ;  mais  quant  elle  luy  tourne 
le  dos,  il  n'en  trouvera  ung  seul.  Et,  pour  ce, 
est  pire  que  fol,  qui  à  elle  se  fie. 

CHAPITRE    XVII 


Comment  la  dame  cottseilla  au  petit  Saintré  de 
lyre  livres  et  romans ,  affin  de  congnoistre  les 
gestes  des  nobles  du  temps  passé. 


LA  DAME.  —  «  Encores  vueil  et  vous 
prie  que  vostre  plaisir  soit  à  souvent 
lire  belles  hystoires,  especialement  les 
auctentiques  et  merveilleulx  faictz  que  les  Ro- 
mains firent  sur  tous  ceulx  de  la  monarchie  du 
monde,  lisez  Titus  Livius  ou  Orose  ;  se  voulez 
sçavoir  des  douze  Cesaires,  lisez  Suetonius  :  et 
se  voulez  sçavoir  les  faicts  de  Cathiline  et  de 
la  conspiracion  ou  conjuracion,  lisez  Salustius 
Se  voulez  sçavoir  de  la  très  fiere  gfuerre  de 
Jules  César  et  de  Pompée,  aussi  de  la  souve- 
raine bataille  en  laquelle  ledit  Pompée  fut  des- 
confit, lisez  Lucan  ;  et  se  voulez  sçavoir  des 
roys  d'Egj^pte,  lisez  Macrobius  ;  et  se  voulez 
sçavoir  des  Troians,  lisez  Dares  Phrigius  ;  et  se 
voulez  sçavoir  de  la  diversité  des  langues,  lisez 
Arnobius  ;  et  se  voulez  sçavoir  des  Juifs  et  de 
la  destruction  de  Jérusalem,  lisez  Josephus  ;  et 

se  voulez  sçavoir  des  hystoires  d'AfFricque,  lisez 
Victor.  Mais  Pompeius  Trogus,  selon  que  Va- 
lerius  escript,  c'est  celuy  qui  a  le  plus  escript 
de  son  temps  en  sus,  car  il  parle  ainsi  que  du 
commencement  de  toutes  régions  et  de  la  si- 
tuation des  terres. 

La  dame.  —  «  Et  cy  vous  donray  fin  des 
anciennes  hystoires,  auxquelles  vous  prie  et 
commande,  que  vueillez  prendre  plaisir  à  es- 
couter  et  à  lire  ;  que  pour  assubtillier  vostre 
esperit  en  toutes  nobles  et  illustres  euvres,  ne 
pourrez  myeulx  vostre  temps  employer,  ainsi 
que  le  vercifieur  dit  : 

Ut  ver  dat  florem,  flor  fructum,  fructus  odorem  ; 
Sic  siudium  mores,  mos  sensum,  sensus  honorera. 

«  C'est  à  dire,  mon  amy  :  Comme  le  printemps 
donne  la  fleur,  comme  la  fleur  donne  le  fruict, 
et  comme  le  fruict  donne  l'odeur;  ainsi  l'estude 
donne  les  meurs,  et  les  meurs  donnent  le  sens, 
et  le  sens  donne  les  honneurs.  Doncques,  par 
ainsi  escouter  et  retenir  les  nobles  hystoires, 
exemples  et  enseignemens,  pourrez  acquérir  la 
pardurable  joye  de  paradis,  honneur  en  armes, 
honneur  en  sens,  et  honneur  en  richesses,  et 
vivre  liement  et  honnorablement;  et  quant 
vostre  seigneur,  ou  aulcuns  aultres,  feablement 
vous   requerront  de    conseil,  ensuivez  le  dict 

Claudien  le  poète,  quant  il  enhorta  Honorius 
l'empereur,  en  son  deuxiesme  panégyrique, 
quant  il  luy  dist  : 

Tu  civem,  patremque  géras;  tu  coiisiile  cunctis, 
Non  tibi  :  nec  tua  te  moveant,  sed  publica  vota. 

«  C'est  à  dire  :  Comme  père  et  amy  tu  portes 
des  bons  conseils,  tu  les  confortes  ;  à  toy  seul- 
lement  ne  t'applique,  ayme  Dieu  et  le  bien 
publicque.  Car  ainsi  furent  les  bons  Romains, 
et  par  ce  dominèrent  en  toute  la  monarchie  du 
monde,  et  donnèrent  loix  desquelles  encores 
nous  usons.  Et  sur  ce  sainct  Augustin,  au  cin- 
quiesme  livre  de  la  Cité  de  Dieu  et  au  dou- 
ziesme  chapitre,  recorde  les  parolles  de  Cathon, 
une  des  auctoritez  de  Saluste,  qui  dit  :  Les 
choses  qui  firent  noz  Romains  si  très  puissans, 
sont  sens,  industrie  et  vray  conseil  en  noz 
cueurs,  et  assemblées  de  conseils.  Et  pour  ce, 
mon  amy,  je  les  vous  recommande,  afin  que  le 
conseil  de  vostre  seigneur  et  de  tous  autres  qui 
se  fieront  en  vous,  soit  loyaulment  gardé  et 
tenu  secret  ;  car  à  ce  pend  largement  de  vostre 
honneur  et  de  ceulx  qui  aultrement  le  font. 

«  Or,  mon  amy,  je  vous  ay  assez  dit  pour 
ceste  fois  ;  si  prie  à  Dieu  que  tout  ou  la  plus 
grant  partie  vous  doint  bien  acomplir.  » 

CHAPITRE    XVIII 


Comment  le  petit  Saintrê  se  mist  a  genoulx 
devant  ma  dame,  et  la  remercya;  puis  com- 
ment le  roy  et  la  royne  luy  donnèrent  argent 
pour  soy  advencer;  et  puis  comment  enfin  ma 
dame  luy  dist  qu'elle  voulait  qu'il  eust  ung  bra- 
cellet  esmaillé  a  sa  devise  le  premier  jour  de 
may,  et  le  portast  ung  an  entier  pour  s'esprou- 
ver  encontre  quelque  chevalier  au  faict  des 
armes. 


L'acteur.  —  Et  quant  ma  dame  eut  ses 
parolles  finées,  Jehan  de  Saintré  se  mist 
à  genoulx,  et  lors  humblement  la  remer- 
cia, et  dist  :  «  Ma  très  redoubtée  dame,  celle  qui 
me  peut  plus  commander  que  tout  le  surplus 
du  monde,  si  très  humblement  que  je  sçay  et 
puis,  vous  remercie.  »  Alors  elle,  pour  l'heure 
tarde,  le  baisa,  et  puis  luy  dist  :  «Allez  vous  en, 
je  say  bien  que  voulez  dire,  et  laissez  le  sur- 
plus faire  à  moy.  » 

L'acteur.  —  Lendemain,  aussi  tost  que  le 
jour  apparut,  Saintré  se  leva  ;  et  après  la  messe 
dicte,  au  plus  tost  qu'il  peut,  s'en  va  le  premier 
à  la  chambre  de  parement.  Et  ne  tarda  guerres 

que  les  aultres  chevaliers  et  escuyers  y  vin- 
drent  ;  et  lorsque  le  roy  va  à  la  messe  et  vit 
Saintré  si  bien  et  si  gentement  habillé,  dist  au 
sire  d'I\Ty  :  «  Je  seray  bien  trompé  se  Saintré 
n'est  une  fois  bon  homme  ;  mais  dont  luy  vient 
ce  dont  il  est  si  bien  habillé?  —  Sire,  dist  le 
seigneur  d'Ivry,  j'ai  entendu  que  ma  dame  sa 
mère  le  pourvoit  ainsi,  et  croy  bien  que  c'est 
du  vouloir  de  son  père,  qui  luy  en  donne 
l'honneur.  » 

L'acteur.  —  Le  roy  se  teust  à  ceste  fois,  et 
pensa  en  luy  mesme  que  il  luy  vouloit  aider  ; 
et  quant  il  fut  revenu  en  sa  chambre,  manda 
quérir  son  trésorier,  et  ordonna  que  Saintré  eut 
cinq  cens  escuz.  Et  quant  la  royne  le  sceust  luy 
en  fist  donner  trois  cens  et  une  pièce  de  damas. 
Et  fust  Saintré  tellement  en  la  grâce  du  roy  et 
de  la  royne,  qu'il  n'y  avoit  nul  escu3'er  qui  y 
fust  tant  ;  et  tout  ce  par  le  bon  conseil  de  ma 
dame,  qui  par  l'espace  de  sept  ans  l'avoit  aymé. 
Et  quant  il  fut  en  l'aage  de  vingt  à  vingt  et  ung 
ans,  auquel  temps  le  roy  luy  fist  beaucoup  de 
bien  ;  des  aultres  fois  que  ma  dame  voult  parler 
à  luy  je  m'en  passe,  car  trop  seroit  long  à  re- 
citer. 

L'acteur  ENCORES.  —  Et  quant  Saintré  fut 
en  l'aage  que  j'ay  dit,  ma  dame,  à  qui  tous  ses 
esperitz  tendoient  de  le  faire  homme  de  bien  et 
renommé,  se  appensa  que  \Tayement  il  avoit 

cueur  et  corps  assez  pour  faire  parler  de  luy.  Et 
quant  ilz  furent  assemblez,  après  leurs  amou- 
reuses devises,  à  chiere  très  lye,  ma  dame  luy 
dist  :  «  Mon  vray  amy,  mon  cueur  et  ma  très 
joyeuse  pensée,  puis  que  à  Dieu  plaist  que 
estes  tant  en  grâce  de  monseigneur  le  roy  et  de 
ma  dame  la  royne,  et  aussi  de  tout  le  surplus, 
je  me  suis  appensée  que  vous  estes  desoremais 
assez  homme  pour  faire  en  armes  quelque 
bien  ;  affin  qu'il  soit,  en  ce  royaulme  et  dehors, 
quelques  nouvelles  de  vous;  et,  pour  ce  faire,  à 
ce  prochain  et  premier  jour  de  may,  je  vueil 
que  pour  l'amour  de  moy  vous  portez  un  bra- 
celet d'or  esmaillé  à  noz  devises,  brodé  de  six 
bons  diamans,  de  six  bons  rubis  et  de  six 
bonnes  et  grosses  perles,  de  quatre  à  cinq  caras, 
qui  sont  cy  dedans  enveloppées  en  une  bour- 
sette  qui  est  en  ce  saichet,  auquel  sont  encore 
deux  mil  escuz  pour  vous  mectre  en  point;  et 
du  surplus  de  vostre  despence  d'aller,  demourer 
et  retourner,  ne  vous  esmayez  ;  car  je  trouveray 
assez  façon  que  monseigneur,  ma  dame  et  mes- 
seigneurs  mes  beaulx  oncles  d'Anjou,  de  Berry 
et  de  Bourgongne,  et  autres  seigneurs  de  nostre 
sang,  chacun  vous  aydera  ;  et  se  ores  ne  le 
faisoient,  mon  seul  amy,  ne  vous  souciez  tant 
que  dix  mille  escuz  pourront  durer.  » 

L'acteur.  —  Et  quant  Saintré  entend   les 
très    grans    biens,    les    honneurs    et   la   grant 

amour  que  ma  dame  hiy  porte,  comme  ravy  de 
joye  a  perdu  le  parler  :  toutes  fois  à  genoulx 
se  mist,  et  toutlemieulx  qu'il  peut  la  remercia. 
Ma  dame,  qui  congneut  la  façon  de  son  parler, 
luy  dist  :  «  Mon  amy,  je,  qui  vous  ay  sur  tous 
autres  pour  moy  servir  choysi,  vous  prie  encores 
que  ne  vous  souciez  fors  que  d'estre  lie  et 
joj'eulx,  et  par  tout  faire  bonne  chiere  ;  d'or  et 
d'argent  et  de  bagues,  pour  vous  mectre  bien 
en  point  à  ce  vostre  commencement,  je  vous 
fourniray  assez.  Et  quant  vostre  bracelet  sera 
parfaict, -la  nuict  de  ce  premier  jour  de  may, 
qui  sera  briefvement,  vous  venrez  ici  à  moy,  et 
je  le  mectray  en  vostre  bras  la  première  fois  ; 
et  le  jour  ensuivant  vous  le  porterez  par  l'es- 
pace d'ung  an,  se  en  celui  temps,  vous  n'avez 
trouvé  aucun  chevalier  ou  escuyer  de  nom  et 
d'armes,  sans  reprouche,  qui,  pour  acomplir 
vostre  emprise,  à  cheval  ou  à  pié,  le  vous  ait 
osté,  par  convenant  de  ne  le  vous  rendre  jus- 
qu'à ce  que  par  les  armes  à  pié,  qu'il  fera  à 
vous,  s'il  a  du  meilleur,  il  le  ait  gaingné,  les- 
quelles armes  seront  :  et  premier  de  course  de 
cheval,  l'ung  contre  l'aultre,  en  harnois  et  selles 
de  guerre,  tant  que  l'ung  ait  premier  bien 
rompu  lances  ;  c'est  à  sçavoir  demi  pié  au  des- 
soubz  de  la  douille  de  fer,  et  ung  pié  au  devant 
de  la  rondelle.  Et  celui  qui  premier  les  aura 
bien  rompues,  son  compaignon,  tout  à  cheval 

présent  le  juge,  luy  donra  ung  diamant  lye, 
encore  du  prix  de  trois  cens  escuz  ou  au  dessuz, 
pour  donner  à  sa  très  belle  dame  ;  et  le  jour 
ensuivant,  et  Dieu  ait  gardé  vostre  corps  de 
desloyal  exoyne,  ou  autrement  le  huitiesme 
jour  à  l'heure  ordonnée  par  le  juge,  tous  deux 
combactrez  à  pié  l'ung  contre  l'autre,  de  deux 
haches  d'armes  tantseuUement  ;  lesquelles  vous 
délivrerez  tant  que  l'ung  ou  l'autre  soit  porté 
par  terre,  ou  des  deux  mains  perdu  son  baston. 
Et  se  au  départir  de  ceste  arme  vostre  compai- 
gnon  est  le  meilleur,  je  vueil  et  ordonne  que,  là 
présent,  luy  donnez  vostre  dit  bracelet  ;  et  se 
Dieu  vous  donne  le  meilleur,  il  sera  quicte 
pour  vous  rendre  sa  hache,  là  présent,  et  puis 
pour  tout  le  jour  son  harnois,  quant  il  sera 
desarmé. 

La  dame.  —  «  Car,  mon  amy,  vous  estes 
jeune  d'aage,  et  si  n'estes  pas  des  plus  grans, 
ne  puissans  de  corps  ;  mais  pour  ce  ne  devez 
nulz  doubter  ;  car  souvent  est  advenu  que  le 
plus  foible  a  desconfit  le  plus  fort  ;  et  en  ba- 
taille, le  moins  de  nombre  assez  tost  desconfit 
le  plus  grant,  quant  ilzsont  bien  avecquesDieu  ; 
car  à  ce  mestier  les  gens  combatent,  et  Dieu 
donne  la  victoire  à  qui  luy  plaist.  Et  pour  ce, 
vous,  de  tout  vostre  cuer,  requérez  le  conseil,  la 
force,  l'ayde  de  Dieu  ;  si  ne  pourrez  mal  finer. 
Et  se  fortune  vous  estoit  contraire,  ce  que  j'es- 

pere  en  Dieu  que  non,  ne  vous  en  souciez,  car 
jà  pour  ce  mon  bon  vouloir  ne  changera  vers 
vous,  ains  vous  en  aymeray  trop  mieulx  ;  car 
selon  les  droitz  d'honneurs  et  d'armes,  vous  en 
serez  plus  à  priser,  et  pour  ce  ne  pouvez  que 
bien  faire,  quelque  chose  que  vous  faciez  ;  mais 
que  Dieu  garde  vostre  corps  d'exoine,  comme  il 
fera,  se  de  bon  cueur  à  lui  vous  recommandez, 
et  auroye  plus  chier  que  eussiez  affaire  à  ung 
homme  renommé  qu'à  ung  jeune  comme  vous; 
et  pour  ceste  cause,  ains  qu'ilz  vous  voient,  je 
loue  et  vueil,  que  avant  vostre  parlement  ung 
mois,  vous  envoyez  encores  ung  roy  ou  herault 
à  la  court  premier  du  roy  d'Arragon,  puis  à 
celle  du  roy  de  Navarre,  qui  sont  des  Espaignes 
les  premiers,  puis  à  celle  du  roy  de  Castille,  et 
puis  du  roy  de  Portingal,  qui  sont  quatre  rois 
chrétiens,  présenter  les  lectres  de  voz  armes  ; 
se  vrayement  il  n'est  trouvé,  à  l'une  des  pre- 
mières cours,  aucun  chevalier  ou  escuyer,  tel 
que  dit  est,  qui  ait  emprins  de  vous  délivrer, 
duquel,  sur  vostre  chemin,  il  vous  rapportera 
sa  lectre  et  son  scel,  et  se  Dieu,  comme  j'espère, 
est  du  tout  en  partie  pour  vous,  mon  amy  et 
mon  cueur,  vous  serez  l'escuyer  renommé.  Et 
Dieu  scet  comment  monseigneur  et  ma  dame  la 
royne  et  chascun  vous  aymera  et  prisera,  et 
celle  seuUe  pensée  est  souffisante  de  desconfire 
ung  géant;  et  pour  ce, mon  amy, pensez  d'estre 

vaillant  et  à  Dieu  requérir  vostre  conseil  et 
aide,  si  ne  pourrez  faillir  ;  et  à  ces  paroUes  il 
nous  en  faut  départir,  plus  ne  vous  en  dis  main- 
tenant. » 


CHAPITRE  XIX 


Comment  le  petit  Saintré  remercya  ma  dame, 
puis  fist  faire  le  bracelet  comtne  elle  luy  avoit 
commandé ,  et  puis  vmt  à  elle,  et  luy  monstra; 
dont  elle  fut  bien  joyeuse. 


L'acteur.  —  Lors  Saintré  à  genoulx  se 
met  et  dist  :  «  Ma  très  redoubtée  dame, 
ma  déesse  et  mon  seul  bien,  si  très  hum- 
blement que  je  sçay  et  puis,  du  tout  vous  re- 
mercie ;  et  quant  aux  armes  que  me  ordonnez, 
Dieu  avant,  nostre  dame  et  monseigneur  sainct 
Michel  l'ange,  oncques  de  choses,  après  vostre 
grâce  et  amour,  je  ne  fuz  si  content  ;  car  vous 
orrez,  au  plaisir  de  Dieu,  nouvelles  telles  que, 
vous  et  messeigneurs,  tous  serez  contens.  »  Lors 
print  congié  d'elle  et  par  ung  amoureux  baiser, 

dix,   quinze   ou    vingt    rendus,    et  :  «  à   Dieu 
soyez.  » 

L'acteur.  —  Saintré,  sur  ce  nouvel  pense- 
ment,  fut  toute  celle  nuji;.  Et  quant  le  jour  fut 
venu  et  qu'il  eut  messe  ouye,  lors  fist  à  soy 
venir  Gilbert  Lorin,  orfèvre  du  roy,  qui  renom 
de  preudhomme  avoit,  et  à  part  lui  dist  :  «  Gil- 
bert, mon  amy,  je  vouldroye  ung  bracelet  d'or 
esmaillé  de  mes  couleurs  et  à  ma  devise,  et 
brodé  aux  deux  lez  de  deux  diamans,  six  rubis 
et  six  perles  que  veez  cy.  »  Lors  les  monstra  à 
Gilbert,  qui  moult  lui  pleurent  ;  et,  pour  abré- 
ger, en  deux  jours  le  bracelet  fut  faict.Et  quant 
Saintré  fut  en  la  présence  de  ma  dame,  il  frota 
son  dextre  oeil,  pour  le  signe  qui  estoit  entre 
eulx,  auquel  ma  dame  de  son  espingle  respon- 
dit  ;  et  quant  ilz  furent  ce  soir  au  preau  pour 
deviser,  Saintré  lui  monstra  le  bracelet  à  la 
clarté  de  la  lune;  mais  bien  veoir  ne  se  pouvoit. 
Ma  dame  luy  dist  :  «  Je  le  verrai  à  la  torche,  et 
aussi  demain,  puis  le  vous  rendrai  demain  au 
soir,  quant  revendrons  cy  ensemble  et  à  noz 
plaisirs  deviserons.  » 

CHAPITRE  XX 


Comment  la  dame  conseilla  au  petit  Saintré  qu'il 
failloit  qu'il  fist  publier  son  entreprise  par  ung 
herault  d'armes,  contenant  comment  le  mieulx 
dansant,  fust  escuyer  ou  dame,  aurait  pris  con- 
venable, et  luy  mût  le  bracelet  au  bras;  puis 
comment  Saintré  fist  ung  banquet  a  tous  sei- 
gneurs et  dames  ;  et  puis  la  nuyct  retourna  au 
tr eau  parler  a  la  dame,  qui  luy  dist  qu'il  fail- 
loit publier  ses  lectres  d'armes  en  la  court  de 
quatre  roys. 


ET  quant  ma  dame  eust  lendemain  veu  le 
très  bel  et  riche  brasselet,  fut  très  joyeuse  ; 
lors  à  Saintré  fit  son  signal,  auquel  Sain- 
tré promptement  respondit.  Et  quant  ilz  furent 
ensemble,  ma  dame  luy  dist  :  «  Mon  amy,  veez 
cy  vostre  bracelet,  lequel  me  semble  tant  bel, 
que  à  peine  le  pourroit  estre  plus  ;  si  me  suis 
appensée,  à  l'asseoir  des  tables,  que  demain, 
qui  sera  la  veille  du  premier  jour  de  may,  vous 
donrez  ung  très  bel  soupper  à  plusieurs  che- 
valiers, dames  et  damoiselles  de  la  court  et 
autres^  auquel  je  ne  vueil  point  estre,  combien 

que  vous  m'y  convirez.  Et  lorsque,  pour  publier 
vostre  emprise  plus  honnorablement,  par  le  roy 
d'armes  ou  Hérault  vous  ferez  crier,  que  la  dame 
ou  damoiselle,  chevalier  ou  escuyer  qui  seront 
les  mieulx  chantans  à  icelle  feste,  la  dame  ou 
damoiselle  aura  de  vous  ung  bel  dyamant,  et  le 
chevalier  ou  escuyer  aura  ung  bel  rubys  ;  et 
semblablement  donrez  à  la  dame  ou  damoiselle, 
chevalier  ou  escuyer  mieulx  dansant  ;  et,  chan- 
sons dictes,  vous  aurez  tout  prest  le  bel  et  gra- 
cieulx  banquet  qui  sera  d'entremetz  et  d'autres 
viandes  assez,  auquel  vous  ferez  porter  le  paon 
et  lors  les  seigneurs,  les  dames  et  damoiselles, 
les  chevaliers  et  escuyers  feront  leurs  veuz  ;  et 
quant  ilz  les  auront  tous  faitz,  alors  vous  vouerez 
aux  dames  et  au  paon,  à  vostre  dame  faicte  ou  à 
faire,  que  ce  premier  jour  de  may,  qui  sera  de- 
main, vous  mectrèz  ung  bracelet  d'or,  tel  que 
sera,  en  vostre  bras  senestre  par  l'espace  d'un 
an  ;  se  dedans  icelluy  vous  ne  trouvez  chevalier 
ou  escuyer  de  nom  et  d'armes,  sans  reprouche, 
et  le  surplus  comme  dist  est,  retenu  sur  toute 
chose  le  vouloir  et  plaisir  du  roy;  et  quant 
vous  aurez  tout  fait  et  acompaigné  les  dames, 
portez  avecques  vous  le  bracelet  au  sain,  afhn 
que  ce  soir  je  le  vous  mecte  pour  la  première 
fois.  —  Ma  dame,  dist  Saintré,  le  vray  Dieu 
qui  rend  tous  les  biens  faitz,  le  vous  veuille 
rendre,  et  me  doint  grâce  de  le  vous  desservir, 

ainsi  que  mon  cueur  et  ma  pensée  n'ont  aultre 
désir.  »  Et  ma  dame,  à  l'usance  et  coustume,  lui 
donna  congié. 

L'acteur.  —  Le  jour  ensuyvant,  qui  fut  le 
derrain  jour  d'apvril,  aussi  tost  qu'il  fust  jour, 
Saintré  d'avoir  queux  et  viandes  de  diverses 
façons  fist  diligence,  et,  pour  abréger,  fist  le 
soupper  et  le  banquet  comme  ma  dame  avoit 
dit.  Puis  convia  seigneurs,  dames,  damoiselles, 
chevaliers,  escuyers,  bourgeois,  bourgeoises  de 
Paris  et  autres  à  planté.  Et  quant  le  soupper,  le 
banquet,  les  dances  et  les  veuz  furent  tous  faitz, 
et  Saintré  avecques  les  autres  eust  convoyées 
les  dames  de  la  court,  et  que  le  roy  et  la  royne 
eurent  pris  le  vin  de  congié,  et  que  tous  furent 
departiz,  Saintré,  comme  ma  dame  avoit  or- 
donné, s'en  alla  au  preau.  Si  ne  tarda  guerres 
que  ma  dame  y  vint.  Et  lors  elle,  pour  la  pre- 
mière fois,  le  bracelet  en  son  bras  senestre  luy 
mist,  en  le  baisant;  et  pour  ce  que  l'heure  étoit 
tarde,  n'y  furent  gueres  qu'il  ne  les  convint 
despartir;  mais  en  luy  mectant, lui  dist  :  «Mon 
amy  et  mon  vray  désir,  je  prie  à  Dieu  et  à 
nostre  Dame  que  en  tel  heure  et  en  tel  point 
le  vous  puisse  je  mectre,  que  à  tout  honneur 
en  puissez  revenir  ;  et  se  ainsi  est,  je  leur  voue 
que  tous  les  vendredis  je  ne  porteray  linge  sur 
ma  chair  nue,  par  autant  de  vendredis  ou  de 
samedis    que    serez    dehors    —  Ha!  madame. 

dit  il,  et  que  vous  ay  je  mérité  que  une  telle 
dame  face  telz  veuz  pour  moy  !  —  Ouy,  mon  amy, 
dist  elle,  car  vous  estes  tel  que  je  vueil.  Il  m'est 
advis  que  le  plus  test  que  vous  pourrez,  ayant 
le  bon  vouloir  et  congié  de  monseigneiu^,  que 
vous  envoyez  vos  lectres  d'armes,  à  quatre  cours 
desdits  quatre  rois,  par  quelque  Hérault  ou 
poursuivant  qui  vous  apporte  sur  le  chemin  la 
responce.  »  Et  à  ces  parolles,  ma  dame  lui  donna 
congié.  Et  par  ainsi  les  cueurs  soupirans,  les 
yeulx  l'ung  de  l'aultre  lermoyans,  s'en  dépar- 
tirent. 


CHAPITRE  XXI 


Comment  le  petit  Saintrè  fut  devers  le  roy  et  la 
royne  présente)-  sa  lectre  d' armes  et  demander 
congié  dô  le  obtenir,  ce  que  le  roy  fit  quasi 
comme  contrainct. 


L'acteur    encokes.   —   Le   jour   ensui- 
vant, qui   fut   le  premier  jour  de  may, 
Saintré  fut  tout  de  neuf  et  ses  gens  bien 
habillez,  et  mit    son   bracelet;    puis  s'en  alla 

la  messe  ouyr,  qu'il  fit  dire  du  saint  Esprit,  et 
là  assembla  tous  ses  amis  que  ma  dame  lui 
avoit  dit.  Lors  tout  de  bon  cueur  l'acompai- 
gnerent  devers  le  roy  et  furent  plusieurs  qui  à 
le  ser\'ir  ou  voyage  se  offrirent.  Et  au  saillir 
que  le  roy  fist  de  sa  chambre,  où  ce  jour  estoient 
messeigneurs  ses  frères  et  aultres  plusieurs  de 
son  sang,  Saintré  et  tous  ses  amis  à  genoulx 
se  mirent.  Lors  il  commença  joyeusement  à 
parler  et  dist  :  «  Nostre  souverain  seigneur,  il 
est  de  coustume  à  tous  nobles  hommes  de 
acroistre  leurs  honneurs  par  le  très  noble  mes- 
tier  d'armes  et  en  plusieurs  façons,  dont  je, 
désirant,  comme  l'ung  de  ceulx,  espérant  le 
congié  et  licence  de  vostre  bonne  grâce,  et  non 
aultrement,  vouay  arsoir  en  mon  petit  banquet, 
présent  mes  très  redoubtez  seigneurs,  dames  et 
damoiselles,  chevaliers,  escuyers  telz  quelz,  et 
plusieurs  autres,  que  cest  matin  je  porteroye  en 
mon  bras  senestre  ung  bracelet  d'or  tel  qu'il 
estoit,  lequel  veez  cy,  et  le  surplus  pour  la 
façon  que,  se  vostre  bon  plaisir  est,  pourrez 
veoir  cy  en  escript.  »  Lors  le  roy  print  les 
lectres  d'armes  et  publiquement  les  fist  lire 
devant  luy,  puis  à  la  responce  fut  longuement, 
pensant  aux  armes  fortes  et  à  l'aage  de  Saintré, 
pour  la  grant  amour  que  à  luy  avoit.  Et  quant 
il  vit  la  longue  response  du  roy,  doubta  moult 
le   reffus,  lors    luy  dist  :  «  Hé  !  sire,   pour  la 

première  requeste  d'armes  que  oncques  je  vous 
fis,  pour  Dieu  vueillez  la  moi  accorder!  Alors 
messeigneurs  ses  frères  et  tous  ceulx  qui  là 
estoient,  voyans  sa  très  grande  et  bonne  vou 
lente,  prièrent  au  roy  pour  luy,  et  tant  que  tous 
lui  supplièrent  qu'il  en  fut  content.  Lors  le  roy 
s'en  alla  à  la  messe,  et  Saintré,  après  ce  qu'il 
l'eut  très  humblement  mercié,  à  la  royne  qui 
venoit  près  lui,  se  avança,  et  toute  sa  compai- 
gnie  après.  Lors  à  genoulx  se  mist,  puis  lui 
dist  :  «  Nostre  souveraine  dame,  il  a  pieu  au 
roy  moi  donner  congié  de  acomplir  mon  em- 
prinse  d'armes,  dont  veez  cy  le  bracelet,  à  l'ayde 
de  Dieu,  de  nostre  Dame  et  de  monseigneur 
sainct  Michel  l'ange,  ainsi  que  en  ceste  lectre 
d'armes  est  contenu  ;  si  vous  supplie,  ma  sou- 
veraine dame,  que  ainsi  soit  vostre  bon  plaisir. 
—  Et,  mon  ami,  dist  la  royne,  voulez  vous  jà 
faire  armes?  Qui  le  vous  a  conseillé?  —  Ma 
dame,  dist  il.  Dieu  et  honneur  le  m'ont  con- 
seillé. —  Et  puis  qu'ilz  vous  ont  conseillé,  je  leur 
prie  et  supplie  qu'ilz  vous  en  facent  joyeulx.  — 
Madame,  firent  plusieurs,  faictes  lire  les  lectres 
pour  en  veoir  la  façon  ;  nous  ferons  tant  que  de 
la  messe  reviendrons.  »  A  ces  parolles  se  avança 
ma  dame,  qui  de  très  bon  euil  le  regardoit,  et 
aussi  toutes  les  aultres,  pour  oyr  ce  qu'il  disoit. 
Alors  la  royne  lui  dist  :  «  Saintré,  de  ce  que 
monseigneur  est  content,  je  le  dois  bien  estre  ; 

si  prie  à  Dieu,  à  nostre  Dame  et  à  monseigneur 
sainct  Jehan,  puisque  ainsi  est,  que  vous  en 
doint  toute  joye,  et  telle  que  desirez.  »  Lors  la 
royne  s'en  va  à  la  messe.  Au  revenir  qu'elle  eut 
fait,  elle  demanda  la  lectre  d'armes  et  la  voulut 
ouyr  ;  puis  dit  :  «  Helas  !  ce  jeune  homme,  qui 
n'est  encore  que  ung  enfant,  comment  a  il  eu 
cueur  d'entreprendre  telles  armes?  11  faut  dire 
qu'il  luy  part  de  très  grant  et  bon  vouloir,  et 
se  Dieu  le  ramené  en  bon  point,  il  me  semble 
qu'il  ne  vouldra  faire  autre  chose,  puis  que  si 
jeune  s'y  va  bouter.  »  Et  à  ces  parolles  la  royne 
s'en  va  à  table  pour  disner. 


CHAPITRE   XXII 


Comment  le  petit  Saintrè  entra  en  jouste ,  trium- 
phant  et  bien  acotcstrê,  et  se  porta  vaillamment , 
si  qu'  il  fut  prisé  et  honnoré  de  chascun. 


L'acteur.  —  Et  quant   les  tables  furent 
ostées,  le  roy,  la  royne,  les  dames  et  tous 
vont  aux  hours  pour  veoir  les  joustes  qui 
se  vouloient  commencer.  Lors  vint  Saintré,  sur 

son  destrier  housse  d'ung  damas  blanc,  tout 
brodé  à  fleurs  de  ne  m'oubliez  mye.  Et  lors 
commença  la  jouste  de  ceulx  de  dehors  à  ceux 
de  dedans,  desquelz,  pour  abréger  le  conte,  je 
me  passe  ;  et  aussi  de  ceux  qui  à  celle  jouste 
furent,  fors  de  Saintré,  qui  rompit  des  lances, 
bouta  ung  par  terre  jus  de  la  selle  de  son  des- 
trier, et  deux  avecques  leurs  destriers,  et  tant 
dura  en  son  heaulme,  qu'il  fut  de  tous  les  jous- 
teurs  premier  et  derrain  sur  les  rencz.  Se  ma 
dame  estoit  aise,  il  ne  le  fault  pas  demander  ; 
et  en  vérité  aussi  estoient  le  ro}',  la  royne  et 
tous  les  aultres  de  la  court,  eulx  donnans  mer- 
veilles de  son  eureux  jouster  ;  et  pour  la  pre- 
mière fois  eust  de  ceulx  de  dehors  ung  très  bel 
diamant,  qu'il  donna  à  ma  dame. 

L'acteur.  —  Le  jour  ensuivant  encores  vint 
il  sur  les  joustes,  housse,  luy  et  son  destrier, 
d'ung  aultre  nouvel  parement  tout  de  satin  vert 
à  fleurs  de  pensées.  Oue  vous  dirois  je  ?  Encores 
fist  il  si  bien  que  chascun  s'en  esmerveilloit  ; 
mais  pour  l'emprise  qu'il  devoit  faire,  le  roy 
doubtant  aucim  inconvénient,  l'en  fist  reiraire  ; 
et  par  ainsi  durant  ces  joustes  ne  jousta  plus. 

CHAPITRE  XXIII 


Commetit  Saintré fut  au  preau  parler  a  ma  dame, 
et  luy  déclara  de  point  en  point  comment  il 
estait  acoustré,  quelz  gens  et  officiers  il  avoit 
pour  parfaire  son  entreprise  ;  et  comment  la 
dame  voiclut  sçavoir  de  ses  couleurs  et  de  ses 
armes.  Puis  prindrent  congié  l'ung  de  l'autre  a 
très  grans  pleurs  et  regretz. 


L'acteur  ENCORES.  —  Et  quant  les  pre- 
mières festes  furent  passées,  Saintré  ne 
cessa  de  quérir  puissans  destriers,  et 
aussi  requérir  chevaliers,  escuyers,  ses  parens  et 
amis,  rois  d'armes,  heraulx,  trompettes,  menes- 
triers  et  deux  tabourins,  et  de  faire  robbes, 
orfaveries,  harnois,  paremens,  plumes  et  autres 
choses  à  luy  nécessaires  pour  briefvement  faire 
son  voyage  et  accomplir  ses  armes  ;  et  quant  il 
fut  du  tout  bien  en  point,  il  fit  à  ma  dame  son 
seignal.  Et  quant  il  fut  le  soir  au  preau,  il 
conta  et  devisa  tout  ce  qu'il  avoit  fait,  et  com- 
ment il  avoit  trois  chevaliers  :  «  tel,  tel  et  tel, 
à  xiv  chevaulx  ;  ix  escuyers  à  xxij  chevaulx  ; 
un  chapellain  à  deux  chevaulx  ;  le  roy  d'armes 

d'Anjou  à  deux  chevaulx  ;  Thouraine  et  Lusi- 
gnen,  les  heraulx,  à  quatre  chevaulx;  quatre 
trompettes  à  six  chevaulx,  deux  tabourins  à 
deux  chevaulx,  et  quatre  très  beaulx  et  puis- 
sans  destriers  que  beaux  petits  paiges  chevau- 
cheront tout  le  pais,  conduitz  par  deux  varlets 
à  cheval,  qui  les  penseront  ;  deux  queux  à  trois 
chevaulx,  ung  fourier,  ung  mareschal  et  ung 
armurier  à  quatre  chevaulx;  huyt  sommiers, 
quatre  pour  moy  et  quatre  pour  ma  compai- 
gnie  ;  et  douze  aultres  gens  à  cheval  pour  ma 
chambre  servir,  et  tel  à  trois  chevaulx  pour 
maistre  d'hostel  ;  somme  toute  iiij.  xx.  ix.  che- 
vaulx, qui  tous  seront  vestus  de  voz  couleurs  et 
de  vostre  devise.  »  Lequel  nombre  de  gens  et 
de  chevaulx  il  dit  tout  coyement,  ainsi  comme 
s'il  luy  semblast  trop  grant  nombre,  pour  en 
ordonner  à  son  plaisir. 

L'acteur.  —  Et  quant  ma  dame,  qui  de  l'oyr 
estoit  très  joyeuse,  luy  sembla  qu'il  eust  dit 
crainctivement,  doublant  de  trouver  la  des- 
pense et  finance  à  ce  nécessaire,  lors  elle  luy 
dist  :  «  Mon  amy,  il  me  semble  que  avez  fait 
si  bien  qu'on  ne  pourroit  mieulx.  Et  quant  au 
regard  de  la  despence,  je  ne  vueil  que  vous  en 
souciez  ;  car  j'espère  que  monseigneur,  ma  dame 
et  messeigneurs  mes  beaulx  oncles,  especiale- 
ment  vous  y  ayderont  ;  et  s'ilz  ne  le  faisoient, 
pour  vostre  despence  d'ung  an,  vrayement,  mon 

am}',  voslre  honneur  ne  demourra  pas.  Et,  mon 
amy,  de  quoy  sont  voz  paremens?  —  Ma  dame, 
j'en  ay  trois,  qui  sont  assez  riches,  dont  l'ung 
est  de  damas  cramoisy  très  richement  broché  de 
drap  d'argent,  qui  est  bordé  de  martres  sebe- 
lines  ;  et  en  ay  ung  aultre  de  satin  bleu,  lo- 
sengé  d'orfaverie  à  nos  lectres  branlans,  qui 
sera  bordé  de  lestisses  ;  et  si  en  ai  ung  aultre 
de  damas  noir,  dont  l'ouvrage  est  tout  pourfillé 
de  fil  d'argent,  et  le  champ  tout  empli  de 
houlpes  couchées  de  plumes  d'autrusse,  verdes, 
violettes  et  grises  à  voz  couleurs,  bordé  de 
houpettes  blanches  d'autrusse,  mouchetées  de 
houpes  noires,  ainsi  que  hermines,  et  sur  cestuy 
j'entens  faire  mes  armes  à  cheval,  retenu  vostre 
bon  plaisir  :  et  dit  chascun  qu'ilz  sont  très 
riches,  et  les  fait  beau  veoir  ;  et  si  en  ai  ung 
autre,  et  ma  cotte  d'armes  toute  semblable,  sur 
lequel  je  viendray  sur  les  lices  pour  faire  mes 
armes  à  pié,  qui  est  de  satin  cramoisy,  tout 
semé  de  branlans  d'or,  esmaillé  de  rouge  cler, 
à  une  grant  bande  de  satin  blanc,  toute  semée 
de  branlans  d'argent  à  trois  lambeaulx  de  satin 
jaulne,  tout  semé  de  branlans  de  fin  or  luysant 
qui  seront  mes  armes.  —  Et,  mon  amy,  je  vous 
prie  que  vous  les  blasonnez  autrement.  —  Ma 
dame,  mes  armes  sont  de  gueulles  à  une  bande 
d'argent  à  quatre  lambeaulx  d'or.  —  Hé  !  Dieux, 
dist  ma  dame,  et  que  c'est  belle  chose  en  ve- 

rite  !  Je  les  verrois  voulentiers,  se  ne  fust  la 
doubte  du  parler  des  gens  ;  mais  j'en  trouvera}' 
bien  honnestement  la  façon,  car  je  le  diray  par 
bonne  manière  à  ma  dame,  qui  vous  en  priera. 
—  Or  bien,  dist  Saintré,  ma  dame,  je  suis  tout 
prest  doresenavant,  quant  seroit  vostre  bon 
plaisir,  car  il  me  semble  que  le  plus  brief  est 
le  meilleur;  je  pense  que  ores  Lusignen  le 
herault  soit  là,  et  se  par  advanture  pour  moy 
délivrer,  je  debvroie  sur  mon  chemin  rencon- 
trer. »  Lors  prindrent  le  jour  de  partement,  au 
quinziesme  jour  du  prouchain  moys  de  juillet 
ensuyvant.  A  ces  paroUes  l'ung  de  l'aultre,  à 
très  grans  soupirs  et  très  amoureux  baisers,  se 
départirent. 

CHAPITRE  XXIV 


Comment  la  dame  advertit  la  royne  que  Saintré 
estait  merveilleusement  bien  acoustré  de  coursiers 
et  aultres  choses  ;  parquoy  ladicte  royne  dist  a 
Saintré  qu'il  fi st  admener  ses  chevaulx  en  la 
gallerie ,  pour  les  voir,  ce  qu'il fist.  Et  comment 
le  roy  et  la  royne  les  virent,  qui  moxilt  le  pri- 
sèrent. 


L'acteur.  —  Lendemain  au  matin,  à 
l'atourner  de  la  royne,  ma  dame  n'eust 
pas  mis  en  oubly  la  veue  de  ses  beaulx 
paremens  ;  si  dist  à  la  royne  tout  bellement  : 
*  Ma  dame,  j'ay  ouy  dire  que  ce  jeune  filz 
Saintré  a  fait  faire  très  beaulx  paremens  à  mer- 
veilles ;  vrayement  je  ne  le  puis  croire  ;  toute- 
fois, ma  dame,  se  c'est  vostre  bon  plaisir,  que 
vous  les  voyez?  et  entre  nous  femmes  sans 
plus,  car  j'entens  qu'il  les  tient  bien  serrez  ;  et 
quant  vous  l'en  prierez,  il  le  fera  très  voulen- 
tiers.  —  Dictes  vous.  Belle  Cousine,  qu'ilz  sont 
si  beaulx,  selon  ce  que  on  dit?  —  Ma  dame, 
encore  plus  beaulx,  que  je  ne  vous  sçauroye 
dire.  —  Alors,  dit  la  royne,  se  nous  ne  sommes 

esconduyttes,  nous  les  verrons,  ma  dame,  et 
sçaurons  que  c'est  pour  ce  qu'il  les  tient  si 
cellées.  —  Dictes  luy  qu'il  face  venir  ses  quatre 
destriers  cy  bas  en  la  petite  court,  et  face  por- 
ter les  paremens  couverts,  lesquelz  seront  là 
mis  dessus,  et  vous  ferez  les  portes  clore  et  bien 
garder.  —  Ha!  par  ma  foy,  dist  la  royne,  vous 
dictes  très  bien  ;  faictes  m'en  souvenir  quant  le 
verrez.  »  Et  ces  parolles  fînées,  la  royne  va  à 
la  messe,  et  en  la  chambre  de  parement  vit 
Saintré  qui  là  estoit.  Lors  ma  dame  s'avança, 
et  dist  bellement  à  la  royne  :  «  Ma  dame,  veez 
là  Saintré.  »  Lors  la  royne  appella  Guillaume 
de  Lins,  son  huyssier  d'armes,  et  fit  appeller 
Saintré  :  «  Saintré,  se  Dieu  vous  doint  joye, 
dist  la  royne,  de  la  chose  que  plus  desirez, 
nous  vous  prions  que  puissions  veoir  voz  pare- 
mens d'armes  sur  voz  destriers,  qu'on  dit  qui 
sont  si  beaulx.  —  Eh  !  ma  dame,  dist  il,  saulve 
l'honneur  des  diseurs,  ce  ne  sont  que  paremens 
à  simples  compagnons  ;  ce  seroit  à  moy  honte 
que  vous  veissiez  si  povre  chose.  —  Et,  beau 
sire,  telz  qu'ilz  sont,  nous  vous  prions  que  les 
veons  en  ceste  basse  court  après  disner,  et  nous 
ferons  clorre  et  bien  garder  les  portes  ;  et  pour 
le  faire  plus  celement,  se  vous  voulez,  faictes 
porter  voz  paremens  couvers  par  voz  gens  ;  et 
puis  faictes  venir  tous  voz  destriers  ;  et  quant 
ils  seront   couvers,    faictes    nous    secrètement 

appeller.  —  Ma  dame,  puis  que  ainsi  vous  plaist, 
dit  Saintré,  voz  prières  me  sont  entiers  com- 
mandemens.  » 

L'acteur.  —  Après  que  le  roy  et  la  royne 
eurent  disné,  et  que  les  tables  furent  levées, 
Saintré  manda  quérir  ses  paremens  et  puis  les 
destriers.  Les  portes  furent  closes  ainsi  que 
ordonné  estoit,  et  puis  les  paremens  mis  sur  les 
destriers.  Alors  Saintré  s'en  va  à  la  ro3'ne, 
ainsi  qu'elle  avoit  dict.  Lors  la  royne,  hastée  de 
ma  dame  et  du  désir  qu'elle  en  avoit,  ne  se 
peut  tenir  que  au  roy  ne  dist  la  venue  des  des- 
triers couvers.  «  Et  comment,  dist  le  roy,  sont 
ilz  si  beaulx  ?  —  Monseigneur,  vous  les  verrez, 
se  vous  plaist.  —  Ouy,  vrayement,  dist  le  roy, 
faisons  venir  le  vin  de  congié.  —  Ah  I  monsei- 
gneur, dist  la  royne,  que  gueres  de  gens  n'y 
soient.  »  Après  le  vin  de  congié,  le  roy  et  la 
royne  se  partirent,  et  de  dessus  les  galleries 
virent  les  destriers  couvers,  qui  leur  semblèrent 
très  riches  et  très  beaulx.  Lors  toutes  dames  et 
damoiselles  commencèrent  à  louer  Saintré,  et  à 
faire  veuz  et  prières  que  Dieu  luy  donnast 
grâce  de  à  grant  honneur  retourner.  Et  quant 
le  roy  se  voulut  retraire  appella  Saintré,  et  en 
devisant  de  plusieurs  choses,  il  fut  entré  en  sa 
chambre,  puis  s'en  va  en  sa  garde  robbe  ;  et  ne 
tarda  guère  que  par  Jehan  de  Seuffle,  son  var- 
let  de  chambre,  luy  envoya,  en  trois  saichetz, 

trois  mille  escus,  pour  employer  aux  affaires  de 
ses  armes.  Et  quant  la  royne  entend  que  le  roi 
lui  a  donné  trois  mille  escus,  elle  en  fut  très 
joyeuse.  Lors  appella  ma  dame,  et  luy  dist  : 
«.  Belle  Cousine,  je  suis  très  joyeuse  de  ce  que 
monseigneur  a  donné  à  Saintré  trois  mille  escuz 
pour  employer  à  son  voyage;  vrayement,  dist 
elle,  moins  de  mille  ne  luy  en  puis  je  donner, 
et  je  vous  prie  que  luy  en  donnez  deux  ou  trois 
cens.  —  Ha  !  ma  dame,  dist  ma  dame  à  la 
royne,  vous  taillez  larges  courroies  d'autruy 
cuyr.  »  Et  à  ce  faire  se  fit  moult  prier.  Et  quant 
messeigneurs  d'Anjou,  de  Berry  et  de  Bour- 
goigne  sceurent  ce  que  le  roy  luy  avoit  donné 
et  la  royne,  chascun  d'eulx  luy  en  donna  mille. 
Ainsi  furent  sept  mille  qu'il  eust,  sans  les 
autres  dons  que  plusieurs  aultres  seigneurs  luy 
firent.  Et  en  vérité  il  n'en  enquist,  ne  fit  en- 
quérir oncques  deniers,  dont  il  fut  assez  plus 
prisé,  et  disoit  on  :  «  Nous  devons  nous  bien 
ayder  à  un  tel  jeune  escuyer,  qui  n'est  encores 
que  ung  enfant,  et  de  la  bonté  de  son  cueur 
entreprend  tant  de  vaillance  ;  en  vérité,  il  se 
doit  bien  aymer.  » 

CHAPITRE    XXV 


Comment  Samtrê,  après  qu'il  fut  prest  pour 
partir,  vint  demander  congié  au  roy  pour  faire 
son  entreprise ,  laquelle  chose  le  roy  luy  con- 
céda,  nonobstatit  qu'il  fust  marry  de  son 
départ. 


L'acteur.  —  Et  quant  le  terme  de  son 
partement  aproucha,  huit  ou  dix  jours 
avant,  Saintré  atout  ses  trois  chevaliers, 
ses  neuf  escuyers,  roys  d'armes,  heraulx  et 
tout  le  surplus  de  ses  gens,  luy  et  eulx  tous 
vestuz  de  robbes  à  sa  devise,  accompaigné  de 
plusieurs  aultres  seigneurs ,  chevalliers  et 
escuyers  ses  amys,  vindrent  tous  à  genoulx 
devant  le  roy,  présents  messeigneurs  d'Anjou, 
de  Berry  et  de  Bourgoigne  ses  frères.  Et  lors 
Saintré  très  humblement  luy  dist  :  «  Nostre 
souverain  seigneur,  il  a  pieu  à  vostre  Grâce 
estre  content  que  je  portasse  l'emprise  de  ce 
bracelet,  pour  acomplir  armes  à  cheval  et  à  pié, 
que  vous  veistes  par  escript  ;  si  vous  viens  très 
humblement  supplier  que  vostre  plaisir  soit 
moy  donner  congié,  tel  que  le  quinziesme  jour 

du  mois  de  juillet,  messeigneurs  mes  frères  et 
mes  amys  qui  cy  sont,  et  qui  de  leurs  courtoi- 
sies me  veullent  acompaigner,  puissions,  à 
l'aide  de  Dieu,  de  nostre  Dame  et  de  monsei- 
gneur sainct  Michel,  partir  et  commencer  mon 
voyage.  » 

L'acteur.  —  Le  roy,  qui  jà  comme  dist  est, 
avoit  donné  le  congié,  dist  :  «  Comment, 
Saintré,  estes  vous  jà  prest  ?  —  Sire,  dist  il, 
ouy.  »  Lors  luy  dist  :  «  Saintré,  vous  estes 
noble  homme,  en  vostre  hostel  a  eu  de  vaillans 
gens.  Dieu  vous  doint  grâce  de  les  ressembler, 
comme  j'espère  que  si  ferez,  car  vous  encom- 
mencez  bien  jeune  ;  et  ne  vous  souciez  quelque 
chose  qui  de  vous  adviengne,  car  vous  n'estes 
d'armes  que  ung  escollier  ;  si  ayez  espoir  en 
Dieu,  que  par  tems  vous  en  serez  maistre. 
Mais  d'une  chose  vous  recorde  :  en  quelque 
façon  d'armes  que  vous  soyez,  que  vous  gaignez 
ou  perdez  honnestement  et  joyeusement.  »  Et 
lors  le  roy  fut  content  de  son  partement,  dont 
Saintré  très  humblement  l'en  mercia  ;  et  lors 
le  roy  se  part,  et  Saintré  aussi  très  humble- 
ment remercia  mes  dicts  seigneurs  des  dons 
qu'ilz  luy  avoient  faitz. 

CHAPITRE    XXVI 


Comment  Saintré  fut  au preau  prendre  congiè  de 
la  dame,  qtii  l'advertit  de  rechief  de  iotis  ses 
affaires  ;  et  comment  en  la  fin  prindrent  congié , 
non  pas  sans  gecter  grosses  larmes  d'une  part 
et  d'autre. 


L'acteur  encores.  —  Et  quant  les  dix, 
les  douze  et  les  quatorze  jours  du  moys 
furent  venus,  ma  dame,  pour  les  très 
grands  et  angoisseux  regretz  que  elle  avoit  en 
luy,  tous  les  jours  faisoit  son  signal  de  l'espin- 
gle,  auquel  il  respondoit.  Et  quant  ilz  estoient 
au  preau  assemblés,  dont  pour  le  très  brief 
parlement  estoient  maints  durs  soupirs  et 
maintes  larmes  gectées,  lors  ma  dame  luy  dist  : 
«  Mon  seul  bien,  et  tout  tant  que  je  puis  dire, 
monseigneur  le  roy  vous  a  donné  trois  mille 
escuz,  ma  dame  mille,  messeigneurs  mes  beaulx 
oncles  chascun  mille,  qui  sont  sept  mille,  sans  le 
surplus  des  autres  seigneurs.  Et  pour  ce  qu'on  ne 
scetdesavantures,je  vous  en  donray  trois  mille, 
qui  seront  dix  mille  ;  desquelz,  sans  trop  grans 

excès,  ne  prodigues  despenses,  en  pourrez  longue- 
ment bonne  despence  maintenir.  D'une  chose 
vous  prie,  que  à  la  fin  de  vostre  messe,  chascun 
jour,  vous  estant  à  genoulx,  vostre  prebstre,  après 
ce  que  il  aura  donné  la  generalle  beneysson  que 
nostre  Seigneur  dist  à  Moyse  de  sa  propre 
bouche,  si  comme  est  contenu  en  la  Bible, 
ainsi  que  devant  vous  ay  dit,  que  pour  la  vous 
ramentevoir  encores  die  :  Benedicat  tibi  Domi- 
nus,  et  custodiat  te.  Ostendat  faciem  suam  tibi, 
et  misereatur  fui.  Convertat  Dominus  vultum 
S7itim  ad  te,  et  det  tibi pacem.  Laquelle  beneys- 
son encores  vous  prie  que,  sur  le  point  de  des- 
marcher pour  faire  voz  armes,  soit  à  pié,  soit  à 
cheval,  vous  mesme  de  bon  cueur,  en  faisant  le 
signe  de  la  croix,  faictes  en  disant  :  Benedicat 
michi  Dominus,  et  custodiat  me.  Ostendat  tnichi 
faciem  suam  Dominus,  et  misereatur  met.  Con- 
vertat Dominus  vultum  sutim  ad  me,  et  det 
michi  pacem.  Et  lors  partez  seurement,  et  faic- 
tes vertueusement  ce  que  devez  faire,  car  par 
ainsi  ne  pourrez  faire  chose,  gaigne  ou  perte, 
que  tout  ne  vous  soit  à  honneur;  et  en  advien- 
gne  ce  qu'il  pourra,  car  jamais  ne  vous  faul- 
dray.  »  Et  à  ces  parolles,  la  source  des  larmes 
de  son  cueur  saillirent  de  ses  yeulx  tellement 
que  sa  langue  cessa  pour  leur  donner  paix. 

L'acteur.  —  Et  quant  Saintré,  qui    jà,  par 
les  grans  biens  et  honneurs  que  ma  dame  luy 

avoit  tant  fais,  à  laquelle  il  se  tenoit  sur  tous 
les  aultres  amans  du  monde  le  plus  eureux,  et 
tant  plus,  quant  tous  les  jours  de  bien  en 
mieulx  renouvelloient  les  biens,  les  honneurs  et 
les  très  nobles  et  chevaleureux  records  qu'elle 
luy  faisoit,  à  très  grant  destresse  de  son  cueur 
liii  dist  :  «  Ha  !  maistresse  haulte  et  souveraine 
déesse  sans  per,  vous  qui  me  deveriez  reconfor- 
ter du  très  desplaisant  dueil  que  mon  cueur  a, 
à  cause  du  départir  de  vous  qui  estes  mon  seul 
désir,  mon  seul  plaisir  et  mon  bien  souverain, 
et  je  voy  ores  que  vostre  dueil,  allié  du  mien, 
ont  tant  assailiy  et  combatu  mon  cueur,  qu'ilz 
l'ont  vaincu  et  navré  à  mort  ;  et  par  ainsi  je 
m'en  vois  ailleurs  mourir,  et  ma  dame  à  Dieu 
soyez.  »  Et  à  ces  paroles  il  tourna  ses  espauUes 
pour  soy  partir. 

L'acteur.  —  Ma  dame,  à  qui  le  ruyssel  de 
ses  larmes  estoit  presque  vuidé,  oyant  les 
paroles  de  Saintré,  par  ung  très  merveilleux 
souspir  meslé  de  sa  paroUe,  luy  dist  :  «  Hé  ! 
mon  amy,  revenez  se  vous  voulez,  vous  savez 
que  nous  femmes  avons  les  cueurs  tendres  et 
piteux  aux  choses  qui  sont  par  nous  aymées, 
si  ne  vous  soit  en  desplaisir,  car  je  suis  toute 
reconfortée,  espérant  que  Dieu  vous  ramènera  à 
très  grant  joye.  Or,  mon  très  loyal  amy,  or, 
mon  bien,  or,  ma  pensée,  or,  le  .trésor  de  ma 
vie  et  de  ma  mort,  faictes  bonne  chiere,  allez 

joyeusement  ;  car,  sur  ma  foy,  pour  l'amour  de 
vous,  je  me  tiendray  joyeuse  et  lie;  et  de  voz 
nouvelles  gardez  bien  que  vous  ne  m'escripvez 
sur  tant  que  avez  ma  vie  chiere,  mais  bien  à 
plain  à  ma  dame  en  escripvez,  et  de  là  sans 
nul  danger  je  sçauray  tout  à  plain  ;  et  sur  ce, 
mon  amy,  nous  fault  baisier.  »  Et  là  furent 
donnez  baisiers,  et  baisiers  rendus  sans  compte 
et  sans  mesure,  tous  acompaignez  de  piteux 
souspirs.  Et  tant  furent  en  ce  doloreux  plaisir 
et  en  celle  desconfortée  joye,  que  la  minuyt 
sonna,  dont  furent  tout  esbahys.  Et  alors  con- 
vint que  le  très  doloreux  départir  se  fist.  Et  au 
prendre  congié,  ma  dame,  le  baisant,  en  l'ung 
de  ses  doigtz  un  très  bel  et  riche  dyamant  luy 
mist  ;  et  «  à  Dieu  soyez  !  » 

CHAPITRE    XXVI I 


Comment  Sainiré  print  congié  du  rov ,  de  lu 
royne  et  des  dames,  ausquelles  il  donna  a 
chascune  une  verge  d'or  ;  et  comment  la  royne 
en  demanda  une,  laquelle  il  luy  bailla  en  s' ex- 
cusant, disant  que  il  ne  cuy doit  pas  qu  elle  eust 
daigné  preiidre  si  petit  présent. 


L  ACTEUR.  —  Le  matin  ensu3'vant,  quin- 
ziesme  jour  de  juillet,  que  le  terme  estoit 
du  partir,  après  la  messe  ou3'e,  et  que  le 
prebstre  eust  à  Saintré  donnée  la  beneysson, 
Saintré  atout  sa  compaignie,  vestu  de  sa  li^Tée, 
vindrent  prendre  congié  du  roy,  qui  lui  dist  : 
«  Saintré,  Dieu  vous  doint  bien  aller,  bien 
besoingner  et  à  vostre  grant  honneur  retour- 
ner !  d'une  chose  vous  ay  prié  et  prie,  qu'il 
vous  souviengne  de  gaigner  ou  de  perdre 
honnorablement  et  honnestement.  —  Sire,  dit  il, 
au  plaisir  de  Dieu,  vous  n'en  orrez  jà  autre- 
ment parler.  »  Lors  le  bon  roy  luy  toucha  la 
main.  Puis  s'en  va  à  la  royne,  qui  lui  dist  : 
«  Hé  !  Saintré,  puis  qu'il  faut  que  vous  en 
ailliez,  nous  toutes  prions  à  Dieu  qu'il   vous 

doint  pris  d'armes,  et  joye  de  voz  amours.  — 
Ma  dame,  dist  il,  il  en  soit  à  vostre  bon  plai- 
sir du  prix  d'armes,  mais  mes  amours  sont  à 
servir  vous  et  le  roy  aussi.  »  Et  à  ces  parolles 
il  print  congié  d'elle,  puis  de  ma  dame  assez 
briefvement,  fors  que  en  souspirant  elle  luy 
dist  :  «  J'ay  jà  prins  congié  de  vous.  »  Puis  va 
aux  autres  dames  et  damoyselles,  à  chascune 
desquelles  il  donna  une  vergette  d'or,  toutes 
esmaillées  à  fleurs  de  souviengne  vous  de  moy, 
dont  n'y  avoit  celle  qui  tenir  se  peust  de  plo- 
rer,  tant  l'avoient  toutes  a3"mé  et  l'amoient.  Et 
quant  la  ro3'ne  ouyt  le  bruyt  de  ces  vergettes 
données,  elle  apella  Saintré,  et  en  riant  lui 
dist  :  «  Et,  beau  sire,  ne  sommes  nous  pas, 
Belle  Cousine  et  moy,  dames  comme  les  aul- 
tres  ?  Que  ne  nous  faites  vous  de  vostre  livrée  ? 
—  Ha!  madame,  dist  Saintré,  pour  Dieu, qu'il 
me  soit  pardonné,  car  je  n'avoye  hardement, 
ne  cuydoie  que  telles  dames  daignassent  pren- 
dre de  moy  si  petit  don.  —  Si  ferons,  dist  la 
royne.  »  Alors  leur  donna  de  toutes  celles  qu'il 
avoit,  combien  que  toutes  fussent  pareilles  ; 
puis  luy  dirent  :  «  Saintré,  grant  mercy.  »  Et 
à  ces  parolles,  Saintré  reprent  congié.  Et  à  son 
département  ma  dame  ne  se  peut  tenir  de  1er- 
moier;  alors  elle,  pour  son  excuse,  dist  à  la 
royne  :  «  Jamais  pour  deuil,  ne  pour  regret 
que  j'eusse,  je  vouldroye   que   je   ne    peusse 

lerme  gecter,  sinon  quant  je  voy  les  aultres 
plorer.  —  Et  en  vérité,  ma  dame,  dirent  les 
aultres,  qui  est  le  cueur  de  femme  qui  se  por- 
roit  tenir  de  plorer  à  veoir  cest  enfant  qui  va 
en  si  grant  péril,  et  qui  est  nourri  avecques 
nous,  et  qui  tant  de  plaisir  nous  a  fait  tous  les 
jours.  » 


CHAPITRE    XXVIII 


Comment,  après  que  Sainiré  eut  prins  congiè  des 
barons  et  seigneurs  de  la  court  du  roy,  s'en 
alla  disner  avecques  ses  compaignons,  ausquelz 
comme  il  disnoit,  la  royne  luy  efivoya  ung  très 
fin  drap  d'argent,  et  plusieurs  seigneurs  aultres 
dons  et  largesses  ;  et  comment  a  sa  despartie  se 
fit  conduire  par  les  heraulx,  trompettes  et 
joueurs  d'i)tstrumens,  et  leur  donna  à  soupper 
au  Bourg  la  Royne,  où  il  logea. 


L'acteur  sur  le  partement  de  sain- 
TRÉ.  —  Et  quant  Saintré  eut  prins 
congié  des  dames  à  l'hostel,  il  va  pren- 
dre congié  de  mesdits  seigneurs  qui  très  bonnes 
parolles  chascun  luy  dist.  Et  lors  s'en  va  atout 

sa  compaignie  en  son  hostel  disner.  Et  ende- 
mentiers  qu'ilz  disnoient,  la  royne  luy  envoya 
une  pièce  d'ung  très  fin  drap  d'argent  ;  mon- 
seigneur d'Anjou  luy  envoya  ung  très  bel 
courcier  très  bien  en  point  ;  et  monseigneur  de 
Berry,  ung  biau  mantel  et  cinq  cens  doz  de 
fines  martres  sebelines  ;  et  monseigneur  de 
Bourgongne,  cinquante  mars  de  vaisselle.  Et 
n'y  eut  celluy,  ne  ceulx  qui  firent  les  presens,  à 
qui  il  ne  donnast  cent  escuz  pour  l'honneur  et 
amour  de  ma  dame  la  royne  et  desditz  seigneurs. 
Et  quant  ilz  eurent  disnez,  tous  montèrent  à 
cheval,  là  furent  chevaliers  et  escuyers  de  la 
court  du  roy,  de  la  royne  et  de  mesdits  sei- 
gneurs, et  plusieurs  aultres,  au  nombre  d'envi- 
ron mille  chevaulx,  touz  venus  pour  le 
convoyer.  Lors  il  fait  partir  tous  les  premiers, 
ses  deux  fourriers,  ses  queux  et  son  chapellain, 
quatre  trompettes  portans  les  banieres  de  ses 
armes  et  puis  ses  troys  heraulx  ;  et  après  ses 
trois  chevaliers  et  neuf  escuyers,  deux  à  deux 
et  tous  leurs  gens  après,  vestuz  de  sa  livrée  ; 
ses  cinq  sommiers,  couvers  de  tappis  à  ses 
armes,  menés  par  deux  varlets  à  pié,  et  puis 
ses  tabourins  ;  et  après  ses  quatre  destriers, 
couvers  de  paremens  de  fin  taffetas  de  Florence, 
gris,  vert  et  violet,  à  grans  lectres  d'argent  à 
sa  devise,  et  sur  leurs  testes  chascun  ung  très 
bel   champffrain    d'acier    bien    garny  de   très 

belles  plumes  d'autrusse  faictes  de  broderies 
et  bien  emplies  de  branlans  d'argent  ;  et  dessus 
les  destriers  quatre  très  gents  paiges,  vestuz  de 
sa  devise,  toutes  les  manches  chargées  de 
branslans  d'argent,  et  sur  leurs  chiefs  chascun 
ung  très  bel  chappel  de  plumes  à  ses  couleurs. 
Et  après  les  destriers  venoient  les  deux  palle- 
freniers,  et  puis  le  mareschal.  Après  venoient 
plusieurs  tabourins,  et  après  les  menestriers  qui 
le  venoient  convoyer.  Après  les  menestriers 
venoient  les  poursuivans;  et  après,  les  heraulx 
des  seigneurs  et  puis  ceulx  du  roy,  et  puis  les 
roys  d'armes  royaulx.  Et  après  venoient  toutes 
les  trompettes  et  les  clairons,  premiers  ceulx 
des  seigneurs,  et  puis  ceulx  du  roy.  Et  après 
ses  trompettes  venoit  il,  vestu  de  sa  devise 
comme  ses  paiges,  les  manches  toutes  d'orfa- 
veries  branlans,  et  sur  son  chief  ung  semblable 
chappel  de  plumes,  sur  le  très  bel  coursier  que 
monseigneur  d'Anjou  à  son  partement  luy  avoit 
envoyé,  et  venoit  au  meilleu  de  quatre  sei- 
gneurs, deux  devant  et  deux  après,  et  puis  tous 
les  aultres  seigneurs,  chevaliers,  escuyers,  comme 
ilz  povoient,  et  en  ce  très  grant  honneur, à  son 
partement  de  la  court,  en  la  ville  de  Paris  une 
bonne  lieue.  Et  au  départir  fit  venir  avec  luy 
tous  les  roys  d'armes,  heraulx,  poursuyvans, 
trompettes,  menestriers,  tabourins,  et  aultres 
compaignons  d'esbatement,   soupper  avecques 

luy  au  Bourg  la  Ro3'ne,  où  pour  celluy  jour  il 
se  logea,  lesquelz  il  tint  bien  aises.  Et  au  matin 
leur  donna  cinquante  escuz.  Et  à  tant  me  tairay 
cy  de  son  partement,  et  parleray  de  son 
chemin  et  de  la  venue  de  Lesignen  le  pour- 
suyvant. 


CHAPITRE    XXIX 


Comment  Saifitré,  estant  en  Avignon,  le  roy 
d'armes  d'Anjou  lui  apporta  le  scelle  de  la 
responce  de  sa  lectre  d'armes,  et  luy  compta 
tout  comment  il  avait  parlé  a  Enguerrant,  et 
monstre  sa  lectre  d'armes,  qui  en  fut  moult 
joyeulx. 


L'acteur.  —  Et  quant  Saintré  fut  en 
Avignon,  pour  la  grant  nouvelle  de  sa 
venue,  le  roy  d'armes  d'Anjou,  qui  le 
scelle  de  sa  response  portoit,  au  saillir  de  la 
messe,  à  Saintré  ledit  scelle  présenta.  Et  quant 
Saintré  eut  bien  leu  et  devisé  ledit  scelle,  devant 
chascun  publicqueraent  retourna  incontinent  àt 
l'église  remercier  Dieu  dévotement,  puis  audi 

roy  demanda  devant  tous  toute  la  façon  de  son 
delivrement,  et  qui  estoit  celluy  qui  emprins 
avoit  à  le  délivrer.  Lors  dit  Lesignen  :  «  Je 
premier  arrivay  à  Barselonne  le  troisiesme  jour 
de  juing,  assez  tart,  et  celle  nuyt  me  reposé. 
Le  matin,  après  la  messe  ouye,  je  revins  en 
mon  logis,  et  vesty  vostre  cocte  d'armes,  ainsi 
que  mon  droit  estoit,  et  mis  la  boite  où  vostre 
lectre  d'armes  estoit,  en  mon  saing,  puis  par  le 
varlet  de  l'hostel  me  fis  conduire  au  palais  du 
roy.  Et  quant  je  fuz  à  l'entrée,  je  rencontray 
ung  chevalier  très  bel  de  corps  et  bien  acom- 
paigné,  nommé  messire  Enguerrant  de  Servil- 
lon,  lequel  en  passant  je  saluay  humblement  ; 
et  quant  il  me  veit  vostre  cocte  d'armes  vestue, 
subitement  il  me  appela,  disant  :  «  Hérault 
que  vous  estes,  au  semblant  de  la  cocte  d'ar- 
mes vestue  que  vous  portez,  comment  est  vostre 
nom?  —  IMonseigneur,  dis  je,  mon  nom  de 
mon  office  est  roy  d'armes  d'Anjou,  de  Thou- 
raine  et  du  Maine.  »  Alors  il  me  dist  :  «  Roy 
d'armes,  vous  soyez  le  bien  venu  ;  il  me  semble 
que  venez  en  ceste  court  du  roy  pour  quelque 
fait  d'armes,  et  se  ainsi  est,  je  vous  pri^  que 
vous  le  me  declairez.  —  Monseigneur,  dis  je,  il 
est  vray  que  je  suis  envoyé  de  part  ung  noble 
et  renommé  escuyer  du  royaume  de  France, 
nommé  Jehan  de  Saintré,  lequel  au  premier 
jour  de  ce  derrain  mois  de  may,  par  veux  fais. 

presens  plusieurs  haultes  et  nobles  dames  et 
damoiselles,  seigneurs,  chevaliers  et  escuyers 
à  grant  nombre,  print  emprinse  de  porter  en 
son  bras  senestre  ung  très  riche  bracelet  d'or 
paré  de  pierres  précieuses,  et  ce  par  l'espace  d'ung 
an,  et  jusques  à  tant  qu'il  trouve  aucun  cheva- 
lier ou  escuyer  de  nom  et  d'armes,  sans  reprou- 
che,  qui  le  veuille  délivrer  des  armes,  à  cheval 
et  à  pié,  comme  ceste  lectre  contient  ;  si  luy  por- 
teray  le  scelle  de  celluy  qui  le  vouldra  déli- 
vrer. Et  pour  ce  faire,  il  vient  en  ce  royaulme, 
tout  premier,  en  la  court  de  ce  très  noble  roy, 
où  il  sera  ung  mois  entier,  actendant  sa  déli- 
vrance par  ung  chevalier  ou  escuyer  tel  que  j'ay 
dit.  Et  au  cas  qu'il  ne  le  trouve  cy,  il  yrasem- 
blablement  à  la  court  du  roy  de  Navarre,  puis 
du  roy  de  Castille,  puis  de  Portingal,  à  chas- 
cune  court  demourer  ung  mois,  s'il  ne  treuve 
son  expedicion  comme  j'ay  dit.  —  Ores,  roy 
d'armes,  je  vous  prie  que  ces  lectres  je  puisse 
veoir,  vous  promettant,  sur  la  foy  de  noble 
chevalier,  que  se  elles  sont  armes  honorables 
que,  au  bon  plaisir  de  Dieu,  de  monseigneur 
sainct  George  et  de  mon  souverain  seigneur  le 
roy,  que  je  seray  celuy  qui  à  mon  povoir  luy 
accompliray  ses  armes.  »  Et  quant  à  son  estât 
bien  accompaignié,  façon  de  corps  et  honneste 
de  parler,  aussi  la  foy  qu'il  me  promettoit,  je 
apperceuz  bien  que  noble  estoit  :  et  me  sembla 

ce  que  je  queroye  avoir  trouvé.  Lors  de  mon 
seing  je  prins  voz  lectres  et  les  lui  baillay,  les- 
quelles à  son  plaisir  leues,  me  dist  :«  Roy  d'ar- 
mes, venez  vous  en  avec  moy.  »  Lors  il  retourna 
et  parla  à  plusieurs  chevaliers  et  gens  de  la  court, 
ausquels  montra  voz  lectres.  Puis  me  redist  : 
«  Roy,  venez  à  moy.  »  Lors  me  print  par  la 
main,  et  me  mena  devers  le  roy,  qui  de  sa  messe 
sailloit.  Alors  luy  et  moy,  tenant  l'un  l'autre 
par  la  main,  nous  agenouillasmes  et  tous  les 
aultres  aussi,  puis  en  son  langaige  dist  :  «  Sei- 
gneur, moy  saillant  de  ce  vostre  palais,  ay, 
par  bonne  advanture,  trouvé  le  roy  d'armes 
d'Anjou  qui  est  cy  présent ,  et  à  la  cotte 
d'armes  qu'il  porte  vestue  j'ay  congneu  que, 
sans  cause  de  quelque  fait  d'armes,  ne 
la  portoit  especialement  en  la  court  d'ung 
si  très  hault  prince  comme  vous  estes.  Si 
l'appellay  et  demanday  dont  il  venoit  et  la 
cause  pourquoy  il  portoit  cotte  d'armes  vestue, 
en  ceste  vostre  court,  actendu  que  vous  estes 
en  paix  avec  tous  les  princes  chrestiens.  Si  me 
respondit  ainsi  que  s'il  vous  plaist  ouyr  je  vous 
diray.  » 

CHAPITRE     XXX 


Comment  le  roy  d'armes  d'Anjou  recita  a 
Saintré  que  le  rov  d'Arragon  avait  dontié 
congié  a  Enguerrant  pour  le  délivrer  de  son 
entreprise,  et  luy  avait  faicte  bonne  ckiere, 
parquoy  Saintré  et  ses  compaignans  furent 
moult  joyeulx. 


LE  ROY  d'armes. — «  En  disant  ces  parolles 
le  roy,  qui  très  fort  me  regardoit,  me 
dist,  en  moy  touchant  la  main,  que  je 
feusse  le  très  bien  venu.  Puis  me  dist,  que  je 
disse  ce  que  j'avoye  dit  à  messire  Enguerrant 
de  Servillon.  Alors  je  dis  de  mot  à  mot  tout  ce 
que  luy  avoye  dit  ;  pour  abréger  :  «  Et  où  sont 
les  lectres,  dist  le  roy.  —  Seigneur,  dist  messire 
Enguerrant,  veez  les  cy.  »  Lors  le  roy  les  fist 
lyre.  Et  quant  elles  furent  leues,  messire 
Enguerrant  lui  dist  :  «  Sire,  vous  savez  que  les 
très  nobles  previleges  mondains  et  d'honneur 
requièrent  aux  nobles  cueurs  que,  par  le  très 
noble  mestier  d'armes,  chascun  de  bien  en 
mieulx  à  son  povoir  se  doit  employer  d'acqué- 
rir la  très  noble  grâce  d'honneur,  soit  en  armes 

d'emprises,  ou  soit  en  guerres  guerroyables,  et 
en  toutes  aultres  honnestes  façons.  Et  pour  ce 
que  la  grâce  de  ceste  advanture  est  premier 
addressée  à  moy,  jaçoit  ce  que  plusieurs  aultres 
sont  icy  en  vostre  court,  assez  meilleurs,  plus 
puissans  et  plus  suffisans  que  je  ne  suis;  tou- 
tefois, sire,  pour  l'heur  de  mon  advanture,  qui 
suis  le  premier,  si  très  humblement  que  je  sçay, 
que  je  doy  et  que  je  puis,  vous  requiers  et 
supplie,  que  se  vous  accordez  ces  armes  parfaire 
à  nuUy  de  vostre  court,  que  ce  soit  à  moy.  » 

Le  ROY  d'armes.  —  «  Et  quant  le  roy  en- 
tend sa  requeste,  comme  saige  prince,  avant 
qu'il  fist  responce,  se  tira  à  part,  et  apella  plu- 
sieurs seigneurs,  et  aultres  chevaliers  et  escu- 
yers,  anciens  de  conseils,  qui  là  estoient.  A 
laquelle  ne  demoura  gueres  qu'il  l'appella,  et 
publiquement  lui  dist  :  «  Messire  Enguerrant, 
nous  avons  ouy  vostre  humble  et  honnorable 
requeste,  laquelle,  pour  l'honneur  et  amour  de 
vous,  aussi  du  noble  escuyer  qui  porte  l'em- 
prise, nous  le  vous  accordons,  et  donnons  jour 
à  voz  armes,  le  quinziesme  jour  après  sa  venue  ; 
si  vrayement  que  Dieu  vous  ait  tous  deux  en 
sa  bonne  garde  !  et  par  ainsi  donrez  plaisir  aux 
dames.  »  De  laquelle  très  gracieuse  responce 
du  roy,  messire  Enguerrant  et  tous  ses  am3S 
très  humblement  le  remercièrent,  et  aussi  fis  je 
de  par  vous.  Alors  le  roy  se  part  et  va  disner, 

et  messire  Enguerrant  me  mena  en  son  hostel, 
.et  envoya  quérir  mes  chevaulx  et  mener 
avecques  les  siens,  puis  avecques  luy  très  bien 
disner,  et  oster  vostre  cocte  d'armes  et  despouil- 
1er  en  pourpoint;  puis  me  donna  une  très  belle 
et  riche  robbe  de  velours  bleu  figuré,  et  très 
richement  brochée  d'or  et  fourrée  de  martres 
sebelines,  laquelle  j'ay  en  ma  mallette  icy,  et 
puis  me  fist  tout  ce  jour  et  le  lendemain  sé- 
journer, et  plus  assez  se  j'eusse  voulu.  Et  en- 
dementiers  qu'il  vous  faisoit  sa  responce,  les 
heraulx  du  roy  me  vindrent  festoyer  et  mener 
par  la  ville.  Et  quant  mes  lectres  furent  faictes, 
il  me  mena  prendre  congié  du  roy,  qui  me  fit 
très  bonne  chiere,  et  pour  l'amour  de  notre  sire 
le  roy,  aussi  de  vous,  me  fist  donner  ung  tabart 
de  veloux  figuré  noir,  fourré  de  martres  sebe- 
lines et  cent  florins  d'Arragon.  Et  au  prendre 
congié,  très  doucement  me  dist  que  de  sa  part 
vous  saluasse.  Desquelles  voz  armes,  comme  il 
m'a  par  plusieurs  fois  esté  dict,  la  royne,  les 
dames  et  damoyselles,  aussi  chevaliers  et  escu- 
yers,  toute  la  cité  et  le  pays  en  ont  telle  joye, 
que  tout  en  bruyt.  Et  au  prendre  congié  de 
messire  Enguerrant,  il  me  dist  :  «  Roy,  vous 
me  recommanderez  bien  à  mon  frère  Jehan  de 
Saintré,  et  luy  dictes  que,  au  plaisir  de  Dieu, 
je  serai  tout  en  point  à  la  journée  que  le  roy 
nous  a   donnée,  et  aussi   me  recommandez  à 

toute  sa  compagnie,  et  à  Dieu  soyez  !  »  Et  quant 
je  fuz  pour  monter  à  cheval,  il  m'envoya  qua- 
rante florins  d'Arragon.  » 

L'acteur.  —  Et  quant  Saintré  et  toute  sa 
compaignie  ouyrent  le  rapport  et  bonnes  nou- 
velles, et  sa  très  briefve  délivrance,  la  joye  fut 
merveilleuse  entreulx,  et  fut  ceste  nouvelle  par 
tout  publiée  et  portée  au  roy  et  à  la  royne,  dont 
ma  dame  le  sceut,  et  aussi  toute  la  court,  et 
par  le  royaulme  espandue.  Alors  commencèrent 
dames  et  damoiselles  à  jeusner,  à  faire  veuz, 
pellerinages  et  prières  pour  l'amour  de  luy  ; 
mais  de  ces  bonnes  nouvelles,  Saintré,  comme 
bon  chrestien,  et  qu'il  tenoit  de  Dieu  ses  hon- 
neurs et  ses  aydes,  retourna  arrière  au  mous- 
tier,  et  là,  à  genoux,  chief  descouvert  et  mains 
joinctes,  à  Dieu  et  à  nostre  Dame  faict  dévo- 
tement ses  prières  et  oblacions  ;  et  puis  s'en 
vont  disner. 

CHAPITRE  XXXI 


Comtnent  Saintré,  estant  logé  a  Parpignen,  les 
nouvelles  en  vindrent  au  roy  d' Arragon  qui 
ordonna  son  logis  à  Barselonne.  Et  puis  com- 
ment Enguerrarit  ftit  au  devant  de  luy,  hors  la 
ville ,  l' espace  d'une  lieue ,  et  le  recetit  honnora- 
blement  ;  et  des  devises  et  tarolles  de  l'ung  à 
l'autre. 


L'acteur  de  l'entrée  de  barcelonne. 
—  Endementiers  que  ces  choses  estoient, 
et  que  messire  Enguerrant  se  mectoit  en 
point,  ne  tarda  gueres  que  Saintré  arriva  en  la 
ville  de  Parpignen.  Alors  au  roi  fut  fait  assa- 
voir sa  venue,  son  grand  estât  et  la  belle  com- 
paignie  qu'il  menoit.  Lors  le  roy  et  tous  les 
aultres  seigneurs  se  apperceurent  que  vrayement 
il  devoit  estre  homme  de  bien  ;  et  incontinent 
ordonna  à  Barselonne  très  honnestement  son 
loger,  lequel  fut  à  ses  fourriers  li\Té  deux  jours 
de  devant  sa  venue.  Et  à  l'entrer  qu'il  fit  en  la 
cité,  messire  Enguerrant,  qui  jà  fut  une  lieue 
au  devant  de  luy  et  plus,  très  bien  accom- 
paigné,   et  plusieurs  aultres   seigneurs,  cheva- 

liers  et  escuyers  qui  furent  très  emerveilliés  de 
deux  choses  :  l'une  du  très  jeune  aage  de 
Saintré,  l'autre  de  sa  très  belle  ordonnance,  où 
luy  et  ses  gens  estoient  en  sa  venue,  tout  ainsi 
que  au  partir  de  Paris.  Et  quant  messire  En- 
guerrant  vit  le  jeune  aage  de  Saintré,  fut 
esbahy  d'avoir  telles  armes  à  faire  à  ung  qui 
poroit  estre  son  filz.  Si  le  regarda  très  grande- 
ment plusieurs  fois,  soy  merveillant  de  la  haulte 
entreprinse  d'ung  homme  si  jeune  qu'il  estoit. 
Et  quant  ilz  furent  au  logis,  messire  Enguer- 
rant,  honteulx  des  armes  que  avecques  luy  de- 
voit  faire,  à  part  luy  dist  :  «  Jehan  de  Saintré, 
mon  frère,  vous  estes  ung  jeune  gentil  homme, 
escuyer,  et  je  suis  ung  vieil  gentil  homme, 
chevalier;  se  vostre  vouloir  estoit  me  quicter 
du  scelle  de  ma  promesse,  je,  pour  acomplir 
voz  armes,  ai  compaignon  mon  propre  nepveu, 
qui  est  de  vostre  aage,  et  chevalier  comme  je 
suis;  et  de  ce  vous  voldro3^e  bien  prier.» 
Saintré,  comme  sage  et  courtois,  de  soy  mesme 
fist  responce,  et  dist  :  «  Monseigneur  messire 
Enguerrant,  il  a  pieu  à  Dieu  et  à  ma  bonne 
fortune  que  mon  emprise  est  premièrement 
venue  en  voz  mains,  dont  tant  comme  je  puis 
et  sa}^,  humblement  je  vous  en  remercie,  et  de 
vostre  grâce,  comme  chevalereux  chevalier, 
m'avez  volu,  et  par  vostre  scelle  promis  de  dé- 
livrer;  et  jaçoit  ce   que   monseigneur   vostre 

nepveu  soit  souffisant  et  digne  de  délivrer  le 
meilleur  chevalier  du  roiaume  de  France,  toutes 
fois,  puisque  mon  aventure  m'a  à  vous  adressé, 
à  vous  je  me  tiens  et  arreste,  et  vous  prie  que 
le  me  pardonniez  ;  et  se  par  aucune  occasion, 
que  je  ne  sçay  ne  puis  penser,  de  vostre  pro- 
messe me  défailliez,  je  me  tiendray  de  mon  veu 
pour  très  honnestement  et  honnorablement 
quicte  et  délivré.  » 

L'acteur.  —  Et  quant  messire  Enguerrant 
oy  d'un  sy  très  jeune  homme  son  gracieulx 
parler,  fust  esmerveillié,  et  comprinst  en  son 
cueur  qu'il  vouloit  dire  qu'il  n'osoit,  parquoy  il 
se  tiendroit  quicte  de  son  veu,  lors  se  délibéra 
de  l'accomplir,  et  luy  dist  :  «  Saintré,  mon 
frère,  j'ai  oy  vostre  très  illustre  parler,  ce  que  je 
vous  ay  promis  par  mon  scelle,  au  plaisir  de 
Dieu,  de  nostre  Dame  et  de  monseigneur  sainct 
George,  je  le  vous  accompliray  au  jour  et  heure 
que  le  seigneur  roy  vous  a  promis  et  ordonné  ; 
et  pour  plus  tost  donner  fin  à  ces  choses  et 
plus  honnorablement,  me  semble  que  au  saillir 
des  vespres  du  roy,  je  vous  venray  quérir  ;  vous 
serez  tout  prest,  et  vendrez  faire  la  reverance 
au  roy  et  à  la  royne,  qui  vous  verront  très  vo- 
lentiers  ;  et  là,  présent  le  roy,  vous  deslieray 
vostre  bracellet.  Puis  demain  le  vous  rendray, 
ainsi  que  en  voz  armes  est  contenu,  car  j'ay 
espoir  en  monseigneur  sainct  George  que  ma 

dame  y  aura  bonne  part.  »  Et  sur  ce  prent 
congié.  Dont  pour  priera  nulle  Saintré  ne 
voult  demourer  au  disner;  mais  pour  veoir  sa 
contenance  et  maintien,  messire  Enguerrant  le 
fist  demourer. 


CHAPITRE   XXXII 


Co7mnent  messire  Enguerrant  présenta  Saintré 
au  roy  et  a  la  royne,  qui  luy  firent  tris  bel 
recueil  et  festoyèrent  sollennellement. 


L'acteur  encores.  —  Alors  messire 
Enguerrant  va  au  roy  luy  conter  sa 
merveilleuse  bonté  et  gracieulx  parler  ; 
dont  le  roy,  qui  jà  aucunement  en  avoit  ouy 
conter,  l'en  prisa  très  grandement,  et  eut  grand 
désir  de  le  veoir,  aussi  la  royne  et  toutes  les 
dames  de  la  court.  Et  après  les  vespres,  mes- 
sire Enguerrant  très  bien  accompaigné,  vint 
devers  Saintré,  et  le  tenant  par  dessoubz  les 
bras,  tout  à  genoulz  le  présenta  au  roy,  où  la 
royne  estoit.  Et  quant  le  roy  le  commença  à 

veoir,  deux  ou  trois  pas  au  devant  s'advança, 
puis  dist  :  «  Bien  vienne  ce  beau  filz  et  commen- 
cement d'escuyer.  »  Lors  les  fist  lever  ;  et  quant 
ilz  furent  levez,  messire  Enguerrant  le  mena  à 
la  royne  présenter,  qui  luy  dist  :  «  Jehan,  vous 
soyez  le  très  bien  venu.  »  Lors  le  prent  et  le 
fait  lever.  Messire  Enguerrant  le  maine  devers 
les  dames,  et  jaçoit  ce  qu'il  ne  fust  de  cous- 
tume,  il  les  lui  fit  toutes  baisier,  car  ainsi  estoii 
il  ordonné.  Lors  revindrent  devers  le  roy,  et 
tous  deux  à  genoulx  se  misrent  ;  messire  En- 
guerrant dist  au  roy  :  «  Seigneur,  vous  avez 
veu  la  lectre  de  mon  frère  de  Saintré  sur  le 
contenu  de  ses  armes,  de  vostre  grâce  m'avez 
donné  licence,  jour  et  place  pour  le  délivrer  ; 
doncques  à  vostre  bon  congié  voulez  que  je 
parface  ce  que  en  son  veu  contient,  c'est  pre- 
mier :  de  deslier  le  bracelet  que  en  son  bras 
senestre  il  tient.  »  Alors  le  roi,  comme  saige 
prince,  voult  de  bouche  à  bouche  savoir  à 
Saintré  s'il  le  confessoit,  et  illecques  publique- 
ment fist  lire  la  lectre  et  sçavoir  s'il  l'advouoit  ; 
puis  luy  dist  :  «  Jehan  de  Saintré,  portez  vous 
ce  bracelet  d'emprinse  par  la  façon  que  vostre 
lectre  contient?  —  Sire,  oyl,  dist  Saintré.  — 
Or  doncques,  dist  le  roy,  je  vous  donne  congié 
de  le  deslier.  »  Alors  messire  Enguerrant  le 
bracelet  osta,  et  osté  qu'il  fut,  tout  ce  jour,  par 
ung  très  bel  cordon  de  soye  et  d'or  à  son  col  le 

porta,  et  puis  le  matin  luy  rendit.  Et,  ce  faict, 
vont  vers  la  royne  et  les  aultres  dames  qui  très 
grant  honneur  et  bonne  chère  luy  firent.  Puis 
vont  en  la  chambre  de  parement,  et  illec  jouèrent 
à  maints  jeux,  tant  que  l'eure  fut  de  souper. 
Alors  Saintré  prinst  congié,  et  messire  Enguer- 
rant  avecques  plusieurs  chevaliers  et  escuj'ers 
le  retint  au  soupper;  dont  tout  ce  soir  et  plu- 
sieurs jours  après  ne  cessa  le  deviser  de  la 
beaulté  et  gracieuseté  de  Saintré  et  de  tous  les 
siens.  Et  au  quatriesme  jour  le  roy  voult  que 
la  royne  le  fist  convyer  et  semondre,  et  les 
gentilz  hommes  de  sa  compaignie,  tous  à  disner  ; 
et  après  les  dances  et  chansons,  où  Saintré,  qui 
très  bien  dansoit  et  chantoit,  et  aucuns  de  sa 
compaignie  pleurent  très  grandement  au  roy,  à 
la  royne  et  à  tous.  Et  ainsi  par  chascun  jour 
en  celle  court  estoient  festoyez.  Et  du  surplus, 
pour  abregier  l'hystoire,  je  m'en  délaisse  pour 
venir  au  fait. 

CHAPITRE   XXXI II 


Comment  Saintrè  entra  pompeusement  dedans  les 
lices,  avecgues  mainte  belle  compaignie  de 
princes  et  chevalliers  gui  le  coitduy soient,  et  de 
l'ordre  qui  y  fut. 


L'acteur  sur  la  venue  de  saintré 
SUR  LES  LICES.  —  Quant  le  XV  jour 
après  sa  venue  fut  venu,  le  jour  ordonné 
de  commencer  leurs  armes,  auquel  jour  tous 
furent  habillez  et  appareilliez  ;  à  ce  dit  jour, 
sur  l'eure  de  dix  heures  au  matin,  le  roy,  comme 
saige  et  très  honnourable  prince,  pour  honnou- 
rer  les  estrangers,  envoya  à  Saintré,  pour  l'ac- 
compaigner,  le  conte  de  Cardonne,  don  Fedrich 
de  Lune,  messire  Arnault  de  Parreilles  et 
messire  Françoys  de  Moncade,  quatre  moult 
nobles  seigneurs  et  chevaliers  de  la  court,  très 
bien  accompaigniez,  pour  l'honnourer  et  aller 
sur  les  rens  ;  et  ce  ordonné,  le  roy  se  part,  et 
s'en  va  sur  son  hourt,  qui  à  l'ung  des  costez 
des  lices  estoit,  très  richement  tapissié  de  tous 
costez,  et  avecques  luy  les  princes,  seigneurs  et 
plusieurs  aultres  chevaliers  et  escuyers  de  son 

conseil.  Et  à  sa  senestre  main,  la  royne  en  son 
hourt,  accompaignée  de  plusieurs  princesses, 
dames  et  damoyselles  de  sa  court,  du  roiaulme, 
illecques  venues  pour  ces  armes  veoir.  Et  quant 
le  roy  et  la  royne  furent  tous  en  leurs  hours 
reposez,  lors  par  l'ordonnance  du  roy,  les  roys 
d'armes  et  heraulx  portèrent  aux  deux  parties 
le  commandement  de  faire  leurs  devoirs.  Alors 
Saintré,  qui  jà  estoit  en  point  comme  le  com- 
menceur  et  entrepreneur  de  l'emprinse,  monta 
à  cheval  avec  toute  sa  compaignie,  et  partit  par 
la  manière  que  s'ensuyt  : 

Et  premier  de  son  logis  partirent  ses  tam- 
bourins à  cheval,  avecques  tous  les  aultres  qui 
estoient  venus  le  convoyer  et  accompaigner, 
deux  à  deux. 

Après  les  tambourins  venoient  ses  trois  som- 
miers, qui  portoient  les  coffres  de  son  harnois, 
tous  couvers  de  tapis  à  ses  armes  faictz  de  bro- 
derie, chascun  conduict  à  main  par  ses  varletz  ; 
et  après  eux  venoient  à  pié  les  deux  armuriers. 

Après  les  armuriers  venoient  tous  les  pour- 
suyvans,  cottes  d'armes  vestues  de  costé,  deux 
à  deux. 

Et  après  les  poursuivans  venoient  les  menes- 
triers  de  Saintré. 

Et  après  les  menestriers  de  Saintré  venoient 
les  menestriers  du  roy  et  les  trompettes  d'Ara- 
gon. 


LE   PETIT   JEHAN    DE    SAINTRÉ  l6l 


Après  les  trompettes  d'Aragon  venoient  les 
heraulx  d'Aragon. 

Après  les  heraulx  d'Aragon  venoient  les 
heraulx  françoys. 

Après  les  heraulx  françois  venoient  les  deux 
roys  d'armes  d'Aragon  et  d'Anjou,  trestous 
portant  les  cottes  d'armes  vestues  de  leurs  sei- 
gneurs ;  et  ceulx  de  France,  celle  de  Saintré 
moult  richement  brodée. 

Après  les  rois  d'armes,  ses  quatre  trompettes 
et  clairons,  et  après  eulx  les  chevaliers  et  escu- 
yers,  qui  sur  leurs  cuysses  portoient  xij  grosses 
lances  ;  dont  les  six  estoient  du  tout  armées  et 
vestues  de  drap  d'argent  à  ses  couleurs,  four- 
rées de  martres,  et  les  aultres  six  très  riche- 
ment peintes  en  semblable  façon. 

Après  les  douze  lances  venoit  sur  ung  très 
bel  coursier  ledit  don  Bernard  de  Cardonne, 
qui  sur  sa  cuysse  portoit  une  lance,  où  estoit 
un  gonfanon  d'ung  très  fin  veloux  cramoisy, 
endossé  d'hermines  et  brodé  d'une  très  riche 
frange  d'or  ;  et  à  chascun  des  letz  du  gonfTanon 
estoient  de  très  riches  brodures,  les  quatre  bla- 
sons des  quatre  principalles  lignées  de  Saintrc. 

Après  le  gonffanon  venoit  don  Federich  de 
Lune,  sur  son  très  puissant  coursier,  qui  tenoit 
ung  tronson  de  lance,  vestu  et  fourré  comme 
les  six  lances  armées,  sur  lequel  estoit  son 
heaulme,  qui  au  dessus  avoit  une  grant  fleur  de 

chardon  à  quatre  grans  feuilles  d'or,  qui  toutes 
cou\Toient  le  chief  du  heaulme  ;  et  au  pié  de  la 
fleur  pendoit  une  longue  touaille  de  plaisance 
voilant,  moult  richement  frangée  de  fil  d'or  et 
de  grosses  perles,  et  le  surplus  semée  de  lectres 
d'or  branlans. 

Après  le  heaulme  venoit  Saintré  sur  ung  très 
bel  et  fringant  destrier,  qui  en  son  chief  por- 
toit  ung  champfrain  d'acier  à  trois  grans  plumes 
en  façon  d'austrusse,  et  à  ses  trois  couleurs  très 
richement  brodées  ;  luy  et  son  destrier  houssez 
d'ung  satin  cramoysy  tout  semé  à  cueur  d'har- 
mines  et  bordé  de  grans  franges  d'argent  cap- 
ponnées  de  soye  à  ses  trois  couleurs  ;  sur  son 
chief  un  très  bel  et  frisque  chappel  de  plumes, 
et  luy  armé  de  ses  avant  bras,  barnoys  de 
ambes  et  souleretz,  sans  plus  ;  et  en  sa  main 
droicte  sa  baniere,  là  où  estoit  nostre  Dame  et 
son  enffant,  de  laquelle  de  pas  à  pas  il  se  sei- 
gnoit. 

Après  Saintré  venoient  messire  François  de 
Moncade  et  messire  Arnault  de  Pareilles,  chas- 
cun  son  très  bel  coursier  per  à  per;  et  après 
eulx  tous  les  aultres  chevaliers  et  escuyers  à 
grant  nombre,  qui  par  l'ordonnance  du  roy 
l'accompaignoient.  Et,  atout  celle  ordonnance 
et  très  belle  compaignie,  vint  descendre  en  sa 
grant  loge,  toute  bien  tendue,  que  le  roy  aux 
entrées  hors  des  lices  pour  chascun  avoit  fait 

faire,  et  illecques  descendit,  et  avec  luy  ses 
quatre  seigneurs  conseilliers,  et  des  siens  ceulx 
qu'il  avoit  ordonnez. 

Et  s'y  venoient,  après  ledit  Saintré  et  devant 
lesdictz  seigneurs,  ses  quatre  paiges  montez 
sur  quatre  coursiers  couvers  de  paremens  qu'ilz 
avoient,  et  les  paiges  habilliez  ainsi  qu'ilz 
estoient  à  l'issue  et  au  département  de  Paris, 
comme  cy  devant  est  dit. 


CHAPITRE  XXXI F 


Comment  messire  Eiiguerrant  entra  pareilletnent 
dedans  les  lices  en  moult  triumphant  arroy. 


L'acteur  de  la  venue  de  messire 
ENGUERRANT  ES  LICES.  —  Et  quant 
Saintré  fut  descendu,  incontinent  les  roys 
d'armes,  heraulx,  poursuivans,  trompettes  et 
menestriers,  pour  faire  honneur  et  corapaignie, 
furent  à  messire  Enguerrant,  lequel  aussy  trou- 
vèrent tout  en  point  prest  à  monter;  et  aussy 
partirent  tout  premier  les  tambourins  ;  et  après 
les  menestriers,  venoient  plusieurs  seigneurs, 

chevaliers  et  escuyers,  qui  venus  estoient  pour 
le  convoyer. 

Après  les  chevaliers  et  escuyers  venoient  ses 
trois  destriers  sellez,  et  leurs  selles  couvertes  de 
mesme  drap  d'or  dont  ilz  estoient  houssez,  dont 
le  premier  destrier  estoit  housse  d'ung  très 
riche  satin  bleu,  figuré  et  brochié  d'or,  à  grans 
hourletz  de  fin  gris.  Le  second  destrier  estoit 
housse  d'ung  aultre  satin  figuré  bleu  et  brochié 
d'or,  à  grans  bors  de  martres  sebelines.  Le  troi- 
siesme  destrier  housse  d'ung  aultre  très  riche 
satin  figuré  en  coulleur  de  pourpre  tout  broché 
d'or,  qui  estoient  ses  trois  couleurs,  et  brodez 
d'ermines,  et  conduitz  à  main  par  trois  varlets 
à  pié. 

Après  les  trois  destriers  venoient  douze  che- 
valiers sur  beaulx  coursiers  qui  portoient  douze 
lances  ;  dont  les  six  estoient  deux  à  deux  des 
trois  mesmes  draps  d'or,  et  semblablement 
ourlés  comme  estoient  les  paremens. 

Après  ces  douze  lances  venoient  les  trom- 
pettes du  roy,  et  après  eux  le  roy  d'armes 
d'Aragon,  qui  vestue  avoit  sa  très  riche  cocte 
d'armes,  et  à  son  col  portoit  une  moult  luysante 
et  legiere  targe  d'acier  ouvrée  par  tiers  de  trois 
draps  d'or,  et  à  chascun  des  quatre  quartiers  de 
la  targe,  avoit  ung  blason  de  ses  quatre  lignées 
dont  il  estoit  yssu,  et  au  milieu  des  quatre  bla- 
sons le  sien. 

Après  le  roy  d'armes,  venoit  le  comte  d'Orgel 
qui,  sur  ung  très  bel  et  puissant  coursier, 
portoit  sur  ung  tronsson  de  lance  le  demi 
heaulme  de  messire  Enguerrant,  sur  lequel 
estoit  ung  demy  cerf,  d'or  macif,  portant  un 
collier  où  estoient  par  tiers  un  très  bel  rubis,  et 
ung  très  bel  diamant  et  ung  très  bel  balaiz, 
chascun  enclos  entre  deux  belles  perles. 

Après  le  demy  heaulme  venoit  messire  En- 
guerrant armé  de  toutes  ses  armes,  excepté  du 
chief,  auquel  il  portoit  ung  très  bel  chapellet  de 
diverses  fleurs  et  feuilles,  sur  ung  très  bel  et 
puissant  destrier,  housse  d'un  très  riche  veloux 
cramoysy,  figuré,  tout  brodé  d'or  sur  or,  et 
bordé  à  grant  bort  d'ermines,  et  en  sa  dextre 
main  ung  tronçon  de  lance  sur  lequel  son  bras 
se  reposoit. 

Après  messire  Enguerrant,  venoient  le  comte 
de  Prades  et  le  conte  de  Cardonne,  ses  con- 
seillers, et  puis  les  autres  seigneurs,  chevaliers 
et  escuyers,  sans  nombre,  venuz  pour  le  con- 
voyer; et  ainsi  vint  descendre  en  sa  loge,  et 
illecques  fut  armé  de  son  demy  heaulme,  et 
servi  de  ce  qu'il  luy  falloit. 

CHAPITRE   XXXV 


Comment  le  rov fist  mesurer  les  lances  des  deux 
champions ,  et  comment  Saintré  se  contenait 
homiestement  quant  il  passait  par  devant  le 
roy  et  la  royne,  estans  en  leurs  hoiirs. 


L'acteur  sur  les  armes.  —  Et  quant 
ilz  furent  venus,  le  roy  incontinent  fist 
mesurer  leurs  lances,  qui  dévoient  estre 
de  la  poincte  jusques  à  l'arrest  de  xiij  pies  de 
long  ;  et  quant  elles  furent  mesurées  et  à  chas- 
cune  partie  livrées,  le  roy  manda  à  Saintré 
qu'il  saillist  le  premier,  et  ainsi  fist  il;  mais 
quant  il  fut  à  cheval  sur  son  destrier,  il  de- 
manda sa  banerolle,  et  en  fist  un  grant  signe 
de  la  croix,  en  disant  sa  benediccion,  que  ma 
dame  luy  avoit  enseignée,  comme  dit  est.  Et 
ainsy,  soy  seignant,  pas  à  pas  entra  dedans  les 
lices,  en  son  reng  ordonné,  et  avecques  luy  ses 
quatre  seigneurs,  ses  conseillers,  et  ceulx  à  che- 
val et  à  pié,  par  semblable  nombre,  comme  es- 
toit  ordonné.  Et  fist  son  tour  d'aller  et  de  venir 
tout  le  long  de  la  toille  qui  toute  estoit  de  fin 

drap  vermeil  ;  et  tant  de  l'aller  que  du  venir, 
quant  il  estoit  devant  les  hours  où  le  roy  et  la 
royne  estoient,  tant  bas  qu'il  povoit  se  incli- 
noit,  et  leur  faisoit  révérence  ;  par  laquelle  chose 
le  roy  dist  à  ses  gens.  «  Et  vraiement,  cest  es- 
cuyer,  en  tous  ses  fais  et  en  tous  ses  dis, 
monstre  bien  qu'il  est  gentil,  et  qu'il  est  nourry 
en  la  court  et  à  l'escoUe  de  tout  honneur.  » 
La  royne  et  toutes  ses  aultres  dames  ne  le 
louèrent  pas  moins  ;  car  n'y  avoit  celle  qui  ne 
dist  bien  et  honneur  de  luy,  dont  la  plus  grant 
partie  prioient  Dieu  qu'il  luy  feust  en  ayde. 
Lors  pas  à  pas  s'en  va  mectre  au  bout  de  son 
reng,  et  là  print  sa  lance  sur  sa  cuisse;  puis, 
en  son  arrest  la  coucha,  et  très  fringamment 
d'aler  et  de  retourner,  la  tourne  de  bout  à 
aultre. 

Le  roy  fait  messire  Enguerrant  venir,  qui, 
pour  abrégier,  tout  ainsi  que  Saintré  vint  faire, 
fist.  Quant  ilz  furent  en  leurs  bouts  des  rencz, 
le  roy  ordonna  qu'ilz  feissent  ce  que  faire 
dévoient. 

CHAPITRE    XXXVI 


Comment  Saintré  Jist  le  signe  de  la  croix  par  trois 
fois  devant  que  esbranler  sa  lance ,  puis  cou- 
rurent les  deux  champions  vaillantement.  Et 
comment  a  la  première  journée  le  roy  Jist  saillir 
Enguerrant  le  premier  des  lices,  disant  que 
Saintré  avait  gaigné  tour  ce  jour  la  victoire. 


L'ACTEUR  SUR  LA  PREMIERE  JOURNÉE. 
—  Alors  Saintré,  qui  sa  banerolle  tenoit, 
recommença  à  faire  le  signe  de  la  croix 
et  par  trois  fois  sa  beneisson  dire.  Et  puis  sur 
la  cuisse  prist  sa  lance  ;  puis,  en  brochant  son 
destrier  des  espérons,  la  coucha  ;  et  le  semblable 
messire  Enguerrant  fist  :  en  laquelle  première 
course  fut  comme  faulte.  Et  à  la  deuxiesme 
course,  messire  Enguerrant,  sa  poincte  clinssa 
soubz  la  venue  de  Saintré,  et  Saintré  atoucha 
au  bas  du  grant  gardebras,  et  en  brisant  sa 
lance  ung  peu  plo3'a.  Et,  à  ce  rompre  de  lance, 
trompettes  à  desroy  commencèrent  à  sonner. 

La  troiziesme  cource,  messire  Enguerrant 
baissa  trop  sa  lance  qu'il  rompy  à  l'arçon,  et 
Saintré  le  cerf  sur  son  demy  heaulme  emporta. 

Lors  trompettes  commencèrent  à  sonner;  mais 
pour  cause  que  la  lance  n'estoit  pas  bien  rom- 
pue, le  ro}'  commanda  cesser. 

A  la  quatriesme  course,  ledit  messire  En- 
guerrant  print  au  milieu  de  la  pièce  et  rompit 
très  bien  sa  lance  ;  et  Saintré  le  fiert  au  bas  du 
demy  heaulme,  et  sa  lance  clinssa  entre  la 
pièce  de  la  rondelle  et  la  lance,  si  entra  le  fer 
entre  la  main  et  le  gantelet,  lequel  luy  em- 
porta sans  prendre  à  la  chair,  dont  la  main  fut 
endormie  tellement  que,  jusques  au  quatriesme 
jour  après,  ne  peurent  leurs  armes  parfaire.  Et 
au  trespasser  qu'il  fit,  sa  lance  rompit  auprès 
de  la  douelle,  qui  ne  fust  point  comptée. 

Alors  le  roy  fist  lire  les  lectres  qui  portoient 
l'ung  actendre  l'autre  jusques  à  l'espace  de 
huyt  jours  ;  et,  par  ce,  ordonna  que  chascun 
s'en  voulsist  par  sa  porte  descendre  en  son 
hostel  ;  et  ainsi  chascun  s'en  retourna  tout 
armé,  fors  que  de  leurs  chiefs.  Mais,  tant  voulut 
le  roy  honnourer  Saintré,  qu'il  feist  messire 
Enguerrant  yssir  le  premier,  disant  que  la 
place  estoit  demourée  à  Saintré. 

CHAPITRE    XXXVIl 


Comment  le  roy  envoya  quérir  les  deux  cha»ipions 
pour  soiipper  avecques  luy.  Et  puis  comment  le 
lendemain  retournèrent  aux  lices,  faisant  mer- 
veilles l'ung  à  l'autre. 

L'acteur.  —  Et  quand  ilz  furent  tous 
desarmés  et  aucunement  reposés,  et  mes- 
sire  Enguerrant  appareillé  de  sa  main,  le 
roy  les  manda  quérir  pour  soupper  avecques 
luy;  et  fit  Saintré  seoir  à  sa  dextre,  comme es- 
tranger,  et  messire  Enguerrant  à  senestre, 
comme  subgect  de  l'hostel,  lequel  portoit  sa 
main  lyée  et  en  escharpe.  Et  quant  les  tables 
furent  ostées,  le  roy  fit  venir  la  rojTie  et  les 
dames  ;  lors  commencèrent  les  dances,  et  la 
royne  print  Saintré,  et  les  aultres  dames  et 
damoyselles  prindrent  aussi  chevaliers  et  es- 
cuyers  qui  estoient  venus  avecques  luy.  Là  fut 
Saintré  de  tous  et  de  toutes  moult  loué.  Mes- 
sire Enguerrant,  de  l'aultre  lez,  de  tout  son 
povoir,  honnoroit  et  festoyoit  Saintré,  qui  fut 
ainsi  festo3'é  jusques  à  ce  que  messire  Enguer- 
rant fust  bien  guary. 

Et  au  quatriesme  jour,  pour  parfaire  leurs 
armes,  le  roy  ordonna  qu'ilz  fussent  sur  les 
rencz  tous  armez  ;  et  tout  ainsi  que  l'autre  fois 
venuz  estoient,  ilz  y  vindrent,  fors  que  du  chief 
n'estoient  point  armez,  eulx  et  leurs  destriers 
de  nouveaulx  paremens  tous  houssez.  Et  quant 
ilz  furent  tous  en  point  es  lices,  le  roy  com- 
manda qu'ilz  feissent  leurs  devoirs.  Alors  l'ung 
contre  l'autre,  leurs  lances  arrestées,  brochèrent 
leurs  destriers. 

A  ceste  cinquiesme  cource,  messire  Enguer- 
rant  print  joignant  la  broche  au  double  du 
grant  gardebras,  et  Saintré  au  pié  du  demy 
heaulme  ;  et  tous  deux  rompirent  bien  leurs 
lances,  et  tellement  que  les  esclas  voilèrent  en 
l'air,  dont  leurs  destriers  furent  en  grant  branle 
de  cheoir.  Et  alors  les  trompettes  de  sonner,  et 
les  criz  du  peuple,  tellement  que  à  paine  se 
peurent  rappaiser,  et  par  ainsi  chascun  très 
bien  rompist  sa  lance. 

A  la  sixiesme  course,  messire  Enguerrant 
print  encores  au  meillieu  du  gardebras,  et 
Saintré  au  bas  de  la  baniere,  et  tous  deux  rom- 
pirent leurs  lances.  Et,  par  ainsi,  chascun  a 
bien  rompu  ses  trois  lances. 

A  la  septiesme  course,  au  joindre  des  lances, 
le  destrier  de  messire  Enguerrant  se  voistra,  et 
par  ainsi  ne  firent  riens. 

A  la  huitiesme  course,  quant  ce  destrier  vit 

Saintré  approcher,  tout  à  coup  se  tourna,  et  se 
Saintré  n'eust  au  coup  levé  sa  lance,  il  eust 
par  derrière  féru  messire  Enguerrant;  dont  le 
roy,  la  royne,  les  seigneurs  et  aussi  tout  le 
peuple  l'en  louèrent  grandement.  Et  lors  mes- 
sire Enguerrant  se  partit,  et  s'en  alla  en  sa 
loge  pour  changer  destrier.  Et  quant  ilz  furent 
venus,  lors  couchèrent  leurs  lances  et  brochèrent 
leurs  destriers,  tellement  que  l'ung  ne  l'aultre 
ne  toucha. 

A  la  neuviesme  course,  messire  Enguerrant, 
pour  la  fureur  de  son  destrier  fraiz,  haulsa  ung 
peu  trop  sa  lance,  et  Saintré  l'actaint  au  bas  de 
la  rondelle,  et  clinssa  sur  la  pièce,  puis  sur 
l'arrest  qui  du  tout  se  descloua  ;  et  au  desclouer, 
messire  Enguerrant  très  fort  bransla.  Et  par 
ainsi  Saintré  eust  bien  ses  quatre  lances  rom- 
pues. El  messire  Enguerrant  courut  soy  retraire 
pour  sa  pièce  changer;  et  quant  il  fut  sur  les 
rencz  retourné,  et  que  chascun  eust  sa  lance 
sur  sa  cuysse,  lors  brochèrent  tant  qu'ilz  peurent 
leurs  destriers,  et  ne  rencontrèrent  point. 

A  ceste  dixiesme  course,  fortune  voulut  que 
tous  deux  croisèrent  leurs  lances,  et  de  la  grant 
aleure  des  destriers,  l'ung  hurta  à  l'autre  ;  si 
qu'il  n'y  eut  haye,  qui  de  drap  vermeil  estoit 
pendant  alarde,  tellement  que  le  destrier  de 
messire  Enguerrant  tomba,  et  celui  de  Saintré 
fut  espaulé.  Alors  Saintré  descendit  à  terre  et 

monta  sur  ung  roussin,  et  en  son  logis,  pour 
changer  destrier,  s'en  alla  ;  mais  oncques  pour 
conseil  d'homme  ne  se  voult  desheaulmer.  Et 
quant  messire  Enguerrant  fut  relevé  et  re- 
tourné à  son  costé  de  la  lice, il  actendit  Saintré 
qui  brièvement  vint. 

A  la  unziesme  course,  messire  Enguerrant 
baissa  un  peu  sa  lance  et  arresta  au  bas  des 
lames,  et  Saintré  à  la  rondelle  qu'il  faulsa  bien 
avant.  Alors  messire  Enguerrant,  à  cause  du 
ferir  bas,  ploya,  et  tous  deux  rompirent  bien 
leurs  lances  ;  et  par  ainsi  messire  Enguerrant 
n'en  rompit  que  quatre,  et  Saintré  les  siennes 
cinq,  dont  les  esclas  voilèrent  en  plusieurs  parts 
du  champ.  Alors  trompettes  de  sonner,  et  voix 
du  peuple  de  crier,  tellement  que  bien  grant 
temps  fut  passé  avant  de  cesser.  Et  à  ce  coup 
que  les  cinq  lances  de  Saintré  furent  rompues, 
ainsi  qu'en  l'emprinse  estoit  déclaré,  messire 
Enguerrant,  qui  jà  bien  veoit  et  scet  que  les 
cinq  lances  de  Saintré  sont  rompues,  et  qu'il  en 
a  l'onneur,  requiert  à  Saintré  la  lance  des 
dames,  dont  il  fut  content.  Et  quant  le  roy  en- 
tend qu'ilz  veullent  courir  la  lance  aux  dames, 
lors  envoya  deffendre  la  jouxte,  pour  le  péril 
des  armes  à  pié  ;  et  lors  commanda  que  tous 
deux,  ainsi  qu'ilz  estoient,  vensissent  devant 
lui.  Et  quant  tous  deux  y  furent,  commanda  les 
desarmer,  puis  par  son  roy  d'armes,  qu'il  avoit 

fait  sur  son  hourt  monter,  fist  lire  les  paroUes 
qui  s'ensuyvent  : 


CHAPITRE    XXXVIII 


Comrnent  le  herault  d'artnes  proiioncea  le  dicton 
de  la  victoire  que  gaingua  Sainiré;  des  p7-is  et 
offertes  faictes  de  l'ung  a  l'autre,  et  de  l'yssue 
des  lices. 


LE  JUGEMENT  DE  CES  ARMES.  —  «  Mes 
deux  seigneurs  qui  estes  cy  presens, 
sans  nommer  l'ung  ne  l'autre,  nostre  sei- 
gneur roy  a  bien  veu  voz  chevalereuses  armes, 
si  très  bien  faictes  et  acomplies  par  chascun, 
que  nul  au  monde  porroit  mieulx  faire,  ainsi 
que  elles  s'ensuyvent  cy  après.  »  Et  toutes  les 
courses,  de  point  en  point  escriptes,  les  leut  et 
puis  dist  :  «  Et  pour  ce  que  à  la  dernière  course 
par  le  noble  escuyer  Jehan  de  Saintré,  vous 
avez  tant  de  lances  bien  rompues  per  à  per,  par 
la  cinquiesme  que  vous,  très  noble  escuyer 
Jehan  de  Saintré,  avez  très  bien  rompue,  et  fin 
de  voz  armes  à  cheval,  le  seigneur  roy  vous  en 

adjuge  le  pris.  »  Alors  messire  Enguerrant 
s'approcha  de  Saintré,  pour  soy  acquiter  du 
ruby;  mais  quant  Saintré  le  vit  à  luy  venir,  lors 
brocha  son  destrier,  et,  tant  comme  il  peut, 
s'advança  à  luy.  Lors  en  soy  fort  inclinant  lui 
toucha  la  main, et,  au  mieulx  qu'il  peut,  l'accola, 
puis  luy  dist  :  «  Monseigneur  et  mon  frère,  tant 
et  de  si  bon  cueur  comme  je  puis,  vous  remercie 
du  grant  honneur  que  vous  m'avez  faict.»  Alors 
messire  Enguerrant,  comme  saige  et  gracieulx 
chevalier,  luy  dist  :  «  Et  que  dictes  vous,  mon 
frère,  c'est  vous  que  je  doy  mercier  de  ce  que 
m'avez  très  bien  batu  ;  si  prie  à  Dieu  et  à  mon- 
seigneur sainct  George,  qu'il  vous  doint  faire 
de  bien  en  mieulx  persévérer  ;  et  aussi  à  vostre 
très  belle  dame  qu'elle  le  vous  vueille  mériter, 
à  laquelle  humblement  je  me  recommande,  que, 
en  tesmoing  de  toutes  ces  paroUes,  vers  elle  je 
m'acquite  de  ce  ruby,  qu'elle  vous  a  fait 
loyaulment  gaigner,  luy  priant  qu'elle  le  vueille 
prendre  en  gré.  »  Alors  Saintré  soy  inclinant, 
le  très  bel  ruby  il  print,  et  humblement  l'en 
mercia,  et  puis  luy  dit  :  «Or,  monseigneur  mon 
frère,  c'est  par  vous  que  je  l'ay  gaigné,  qui  vous 
estes  faint;  mais  affin  que  vostre  très  désirée 
dame  ne  perde  son  droit,  vous  prie,  en  moy 
humblement  recommandant  à  elle,  ce  petit 
dyamant  vous  plaise  luy  porter  et  donner.  »  Et 
quant  messire  Enguerrant  vit  ce  très  bel  et  gros 

dyamant,  et  la  franche,  liberalle  et  haulte  cour- 
toisie de  Saintré,  se  tourna  aux  aultres  seigneurs 
prochains,  et  en  son  langaige  castellan  leur  dist  : 
«  Et  vrayment  cestuy  est  bien  la  fleur  de  tous 
les  jeunes  gentilz  hommes.  »  Puis  dist  à  Saintré  : 
«  Certes,  sire,  je  vous  en  remercye,  de  par  ma 
seigneurie  et  de  par  moy  ;  et  autant  de  gré  vous 
en  sçavons  que  se  je  le  prenoye,  ou  se  elle 
l'avoit  receu  ;  mais  vous  me  pardonnerez  à  ceste 
fois,  car  je  ne  le  prendray  point  ;  ainsi  le  don- 
neray  à  celle  qui  l'a  bien  desservy  et  gaigné.  » 
Saintré  moult  l'en  prie,  et  messire  Enguerrant 
s'en  deffent,  en  le  refusant,  tant  que  le  roy  de- 
manda que  c'estoit.  Et  quant  il  le  sceut,  et  la 
royne  aussi,  n'est  pas  à  demander  se  Saintré  fut 
du  roy  et  de  la  royne,  des  seigneurs  et  des 
dames,  des  chevaliers  et  des  damoyselles,  des 
escuyers  et  de  tout  le  commun,  très  grande- 
ment loué.  Toutesfois  le  roy,  voyant  les  grandes 
prières  de  Saintré,  manda  à  messire  Enguerrant 
que  le  diamant  print,  puis  que  de  sa  courtoysie 
il  l'en  requeroit  tant  qu'il  ne  le  devoit  point 
reffuser.  Alors  messire  Enguerrant  le  print  ;  et 
ce  fait,  trompettes  et  menestriers  commencèrent 
à  sonner.  Et  le  roy  ordonna  qu'ilz  s'en  allassent 
desarmer.  Messire  Enguerrant  et  Saintré  par 
leurs  grandes  courtoysies  vouldrent  l'ung  l'autre 
convoyer,  illecques  firent  moult  de  prières  ; 
mais  en  la  fin,  messire  Enguerrant  gaingna,  et 

pour  plus  amplement  monstrer  sa  courtoysie,  le 
print  par  sa  main  dextre,  per  à  per.  Et  quant 
ilz  furent  au  logis  de  Saintré,  Saintré  fist  tout 
son  povoir  et  devoir  de  le  reconvoyer,  et  l'eust 
bien  fait,  se  les  seigneurs  de  la  court,  tant  d'un 
costé  que  d'aultre,  n'eussent  Saintré,  oultre  son 
gré,  retenu.  Saintré  pria  moult  les  seigneurs, 
ses  conseillers,  et  aultres,  de  soupper  celle  nuyt 
avec  luy,  mais  pour  prière  nulle,  aucun  n'y 
voulut  demourer  ;  ains  le  laissèrent  tous  celle 
nuyt  reposer.  Et  ainsi  fut  demessireEnguerrant, 
pensant  lendemain  aux  armes  à  pié  besongner  ; 
mais  le  roy,  comme  doulx,  saige,  gracieulx  sei- 
gneur et  prince,  celle  nuyt  considéra  la  peine 
que  celuy  jour  ilz  avoient  prinse,  fit  leurs  armes 
pour  ce  jour  delaier,  pour  chascun  bien  à  son 
aise  reposer. 

CHAPITRE    XXXIX 


Comment  Saintré,  après  qu'il  eut  oiiye  la  messe, 
envoya  par  deux  heraulx  d'armes  deux  haches 
a  messire  Engtierrant,  selon  le  contenu  de  son 
entreprise.  Fuis  comment  le  roy  envoya  son 
Hérault  signifier  a  Saintré  l heure  pour  aller 
aux  lices. 


L'acteur.  —  Au  deuxiesme  jour  après, 
jour  des  armes  assigné,  Saintré,  avant 
que  nulle  chose  ne  fit,  ouyt  sa  messe  de 
sainct  Esperit,  où  il  se  fist  donner  la  beneysson. 
Puis  par  deux  heraulx  et  ung  varlet  fist  à  mes- 
sire Enguerrant  porter  ses  deux  haches  cou- 
vertes, pour  en  prendre  le  chois,  ainsi  que  en 
son  emprinse  estoit  contenu.  Et  lesquelles 
haches,  l'une  choisie  et  prinse,  les  heraulx  trou- 
vereut  le  roy  d'armes  d'Aragon,  qui  à  Saintré 
tout  premier  venoit  donner,  de  par  le  roy, 
l'heure  à  deux  heures  après  midy,  pour  venir  es 
lices  parfaire  ses  armes  à  pié  ;  auquel  roy 
d'armes,  Saintré  remercia  le  roy  très  humble- 
ment, puis  luy  donna  ung  très  bel  mantel  de 
damas  cramoisy,  broché  d'argent  et  fourré  de 

fines  martres  sebelines,  pour  la  très  bonne  et 
joyeuse  nouvelle  qu'il  apportoit,  lequel  puis 
fist  son  rapport  au  roy. 

L'acteur. —  Et  quant  une  heure  après  midy 
fut  sonnée,  le  roy  et  la  royne,  ainsi  que  dist  est, 
furent  montez  en  leurs  hours,  lors  il  envoya 
dire  aux  parties  qu'ilz  vinssent.  Alors  Saintré, 
comme  le  commenceur  et  entrepreneur,  et  non 
mye  appellant,  fut  à  cheval  le  premier,  saisi  de 
sa  banerolle  et  faisant  le  vray  signe  de  la  croix, 
en  disant  sa  dicte  beneysson  ;  et  le  surplus  par 
la  façon  qui  s'ensuyt. 


CHAPITRE    XL 


Comment  les  deux  champions  entrèrent  la  tierce 
fois  dedans  les  lices  sollennellement. 


L'acteur  encores.  —  Et  premier  les 
tabourins,  et  après  les  sommiers,  et  son 
harnois  couvert,  comme  dit  est,  et  mené 
par  varletz  ;  et  après  ses  sommiers,  ses  deux  ar- 
muriers à  pié,  et  après  eux  ses  quatre  menas- 

triers,  deux  à  deux.  Après  venoient  les  pour- 
suyvans,  et  puis  les  heraulx  des  seigneurs  du 
pays  ;  tous  heraulx  et  poursuyvans  portans  les 
coctes  d'armes  en  la  façon  qu'ilz  les  dévoient 
porter.  Et  après  les  heraulx,  venoient  les  cheva- 
liers et  escuyers  françois  de  sa  compaignie,  tous 
vestuz  pareilz,  et  après  eulx  venoient  les  rois 
d'armes  et  heraulx  du  roy,  per  à  per  à  ceulx 
de  France  et  à  leur  basse  main.  Et  après  les 
heraulx,  venoient  ses  trompettes  et  clarons,  et 
puis  ceulx  du  roy.  Et  après  les  trompettes  du 
roy,  venoit  le  conte  de  Prades  qui,  sur  un  très 
puissant  coursier,  portoit  sa  hache  devant.  Et, 
aux  deux  costez  du  conte,  alloient  don  Bernard 
de  Cardonne  et  don  Federich  de  Lune.  Et  après 
eulx  venoit  Saintré,  tout  desarmé,  excepté  de 
ses  avans  bras,  de  son  harnois  de  jambes  et  de 
ses  solleretz,  sur  son  très  bel  et  puissant  des- 
trier qui,  sur  son  chief,  portoit  ung  très  bel 
chappel,  où  estoient  trois  belles  plumes,  en  façon 
d'ostrusse,  faictes  de  très  riches  broderies,  ver- 
nées  de  petis  dyamans,  rubis  ballais  et  aultres 
piereries,  naissans  d'ung  très  bel  et  riche  affic- 
quet,  où  estoit  ung  très  gros  dyamant  envi- 
ronné de  trois  gros  ballais  et  de  trois  très  grosses 
perles.  Luy  et  son  destrier  housses  d'ung  satin 
cramoysi,  tous  couverts  de  branlans  d'argent,  es- 
maillez  de  blanc  à  trois  lambeaulx  de  fin  or, 
qui  estoient  ses  armes  ;  et  en  sa   dextre  main 

portoit  sa  baneroUe,  où  nostre  Dame  et  son 
enfFant  estoient,  de  laquelle  de  pas  en  pas  il  se 
seignoit.  Et  après  luy,  venoient  ses  paiges  mon- 
tés sur  beaulx  destriers  couvers  de  riches  pare- 
mens.  Et  après  eulx,  venoient,  per  à  per,  ledit 
messire  Arnault  de  Pareilles  et  messire  François 
de  Moncade  ;  et  après,  tous  les  chevaliers  et 
escuyers  que  le  roy  y  avoit  envoyez  pour  le  con- 
voyer. Et  en  cest  estât  il  vint  en  sa  tente  des- 
cendre, qui  assez  près  des  portes  des  lices  estoit 
vers  son  cousté.  Et  illecques  fut  armé  de  toutes 
ses  armes,  excepté  du  chief.  Et  quant  messire 
Enguerrant  fut  semblablement  venu,  en  sa 
tente  descendit.  Lors  le  roy  commanda  à  son 
roy  d'armes  faire  appel  ;  alors  Saintré,  acom- 
paigné  de  ses  seigneurs  et  aultres,  ses  conseil- 
liers,  vint  à  la  porte  des  lices,  tout  à  pié  ;  et 
illecques  estoit  le  mareschal  du  roy,  qui  lui  de- 
manda qui  il  estoit,  et  qu'il  venoit  là  faire  ?  Au- 
quel humblement  en  soubzriant  il  respondit  : 
«  Monseigneur  le  mareschal,  je  suis  Jehan  de 
Saintré,  venu  au  jour  et  heure  que  le  très 
excellent  prince,  le  roy  cy  présent,  comme  vray 
juge  competant  de  monseigneur  mon  frère, 
messire  Enguerrant  de  Servillon,  et  de  moy, 
nous  a  ordonné  pour  à  pié  parfaire  les  armes 
de  mon  emprise,  ainsi  que  mes  lectres  le 
contiennent.  »  Alors,  ouyes  ces  parolles,  le 
mareschal  va  au  roy  faire  son  raport  ;  lors  le 

roy  commanda  luy  faire  ouvrir  la  porte  des 
lices,  pour  soy  retraire  en  son  pavillon.  Et 
quant  les  portes  furent  ouvertes,  Saintré  des- 
marcha pour  entrer  dedans  ;  et  de  sa  banne- 
roUe  fist  ung  très  grant  signe  de  la  croix,  puis 
la  baissa,  et  en  son  pavillon  entra.  Et  messire 
Enguerrant,  pour  abregier,  en  ceste  propre 
façon  entra;  mais  quant  tous  deux  furent  en 
leurs  pavillons,  ne  tarda  gueres  que  le  mares- 
chal,  accompaigné  des  quatre  gardes,  l'ung 
après  l'autre,  vint  ;  et  premier  à  Saintré  com- 
mença ;  et,  armé  de  toutes  ses  armes,  après  luy 
ses  ordonnés  conseillers,  le  mena  et  présenta  au 
roy,  qui  en  son  hourt  estoit.  Dont  en  allant, 
passa  devant  le  hourt  où  la  royne  et  les  aultres 
dames  estoient,  lors  faisant  sa  révérence,  Saintré 
sur  son  genouil  s'enclina  ;  lors  veissez  dames  à 
joinctes  mains  prier  Dieu  qu'il  le  gardast  de 
meschief.  Et  devant  le  roy  s'en  va,  auquel  sera- 
blablement  fist  révérence  à  genoulx  ;  et  illec- 
ques  tant  fut  que  incontinent  vint  messire 
Enguerrant.  Lors  Saintré  envers  luy  fort  s'en- 
clina, ce  qui  n'estoit  point  de  coustume,  puis 
luy  dist  :  «  Monseigneur  mon  frère,  sans  pré- 
judice de  nully,  je  prie  à  Dieu  qu'il  vous  doint 
bien  et  honneur.  —  Et  à  vous  aussi,  mon  frère,  » 
dist  messire  Enguerrant.  Lors  tous  deux  devant 
le  roy  se  misrent  à  genoulx  ;  alors  le  roy  com- 
manda à  son  mareschal  prendre   les   sermens 

telz  que  en  ce  cas  appartient.  Lors  le  mares- 
chal  les  fist  jurer  sur  les  sainctes  Evangilles,  que 
sur  la  foy  qu'ilz  tenoient  de  Dieu,  sur  leurs  vies 
et  sur  leurs  honneurs,  ilz  ne  portoient,  ne  sa- 
voient  porter  chose  sur  eulx,  ne  entendoient 
porter,  comme  briefves  parolles,  charmes,  herbes , 
conjuracions,  ne  aultres  diabolicques  opérations 
de  mal  engin  ;  pour  quoy  l'ung  contre  l'autre 
ne  puissent  offendre  ne  deffendre,  et  sans  nulles 
haynes,  ne  envyes,  ou  mal  tallent,  fort  seule- 
ment pour  acquérir  honneur  et  bonne  renom- 
mée, et  les  très  désirées  grâces  de  leurs  dames 
Lesquelz  sermens  faicts,  chascun  se  leva,  puis 
va  en  son  pavillon  ;  mais  au  lever  que  Saintré 
fist,  sur  son  desmarcher,  il  se  tourna,  et  au  roi 
de  rechief  fist  sa  révérence,  et  semblablement  à 
la  royne  et  aux  dames,  comme  il  avoit  jà  fait. 
Et  lors  se  retrahit  en  son  pavillon,  et  aussi 
messire  Enguerrant,  pour  leurs  bassinetz  faire 
cramponner. 

CHAPITRE    XLl 


Comment  Hz  yssirent  ae  leurs  pavillons 
pour  faire  leurs  armes. 

QUANT  ilz  furent  tous  deux  en  point,  et, 
pour  abregier,  tous  les  criz  et  defences 
faictes  que  en  tel  cas  appartient,  le  roy 
commanda  les  faire  yssir  hors  de  leurs  pavil- 
lons. Mais  à  l'yssir  que  Saintré  fist  sa  visière 
levée,  il  baisa  sa  bannerolle,  en  disant  sa  be- 
neysson  que  ma  dame  luy  avoit  monstrée,  en 
faisant  ung  très  grant  signe  de  la  croix  ;  puis 
la  rebaisa,  et  la  bailla  à  ung  de  ses  conseillers. 
Et  ce  fait,  baissa  sa  visière  et  commença  en  son 
harnois  à  haulcer  ses  bras  et  ses  espaulles,  puis 
sur  un  genoil,  puis  sur  l'aultre,  aussi  propre- 
ment que  s'il  feust  en  pourpoint  sans  armes 
tenant  sa  hache  en  ses  poings.  Et  quant  tous 
deux  furent  hors  de  leurs  pavillons,  et  leurs 
pavillons  mis  hors  des  lices,  lors  par  le  com- 
mandement du  roy,  le  mareschal,  au  meillieu 
des  lices,  commença  à  haulte  voix  crier  :  «  Laissez 
les  aller.  » 

CHAPITRE    XLII 


Comment  l'ung  contre  l autre  desmarcherent,  et 
combatirent  très  vaillamment. 


ET  quant  le  mareschal  eut  fait  son  cry, 
l'ung  contre  l'aultre  desmarcherent  si  que 
ce  sembloit  deux  lyons  deschainez  ;  mais 
au  desmarchier  que  fist  Saintré,  il  s'escria  à 
haulte  voix  :  «  A  ma  très  doulce  dame,  à  qui 
je  suis  !  »  Et  lors  commencèrent  l'ung  sur  l'aul- 
tre à  ferir.  Messire  Enguerrant,  qui  très  vaillant 
chevalier  estoit,  fort  et  puissant,  et  plus  grande 
personne  que  Saintré  n'estoit,  haussa  sa  haiche, 
et  le  ferit  tel  coup  au  dessus  de  la  charnière, 
que  tout  le  fit  chancelier  ;  et  Saiutré  l'actaint 
de  l'estoc  de  sa  hache  au  pertuis  de  la  visière, 
qui  le  fist  ung  grant  pas  en  arrière  desmar- 
cher. Lors  messire  Enguerrant  rehaulsa  sa 
hache,  et  de  toute  sa  force  descend  son  coup, 
ainsi  que  premier  avoit  fait  ;  mais  Saintré, 
qui  le  premier  coup  avoit  jà  bien  senti,  se  cou- 
vrit de  sa  hache,  tellement  qu'il  ne  fut  point 
touché.  Alors  messire  Enguerrant  rehaussa   sa 

hache  pour  feiir ;  mais  Saintré,  au  desmarcher 
qu'il  fist,  descharge  et  l'actaint  du  tranchant  de 
sa  hache  sur  les  dois  de  sa  main  droicle,  telle- 
ment que  riens  n'y  vault  la  rondelle,  que  tous 
les  dois  ne  luy  froissast  et  endormist.  Messire 
Enguerrant  estant  chault,  non  sentant  le  mes- 
chief  qu'il  avoit,  cuyda  hausser  sa  hache,  mais, 
alors  qu'il  sentit  sa  dolleur,  ne  peut  sa  hache 
soubtenir,  et,  comme  chevalier  hardy  et  preux, 
tint  fort  sa  hache  en  sa  main  senestre,  ouvrant 
ses  bras  pour  soy  lyer  avecques  Saintré.  Mais 
quant  Saintré  apperceut  sa  voulenté,  combien 
qu'il  ne  sçavoit  pas  le  meschief,  pour  paour 
d'estoc  de  sa  hache,  ferit  souvent,  et  ne  laissoit 
approucher  de  lu}'.  Et  quant  il  se  fut  âdvisé, 
tout  à  coup  luy  donna  tel  coup  sur  la  main 
senestre  qui  la  hache  tenoit,  que  du  poing  la 
lui  fist  cheoir  à  terre.  Et  quant  messire  Enguer- 
rant  se  vit  sans  hache,  comme  désespéré,  tout 
à  coup  s'advança  et  vint  Saintré  par  le  corps 
lyer  ;  et  Saintré  se  defïent  luy  d'ung  bras,  car 
de  l'aultre  tenoit  sa  hache.  Et  quant  le  roy  vit 
la  hache  de  messire  Enguerrant  à  terre,  et  leurs 
deux  corps  lyez,  comme  prince  et  juge  droic- 
turier,  prestement  gecta  sa  verge  et  dist  :  «  Ho  ! 
Ho  !  »  Alors  par  les  gardes  furent  les  cham- 
pions despartis.  Et  à  ces  paroUes  le  roy  par  le 
seneschal  les  fist  devant  luy  venir,  et  puis  leur 
fist  dire  :  «  Vous,  messire  Enguerrant,  et  vous, 

Jehan  de  Saintré,  le  roy  vous  mande  que  tous 
deux  avez  si  haultement  et  si  vaillamment  fait 
voz  armes,  voz  devoirs  et  voz  honneurs,  que  on 
ne  pourroit  mieulx.  Selon  le  contenu  de  la 
lectre  de  voz  armes,  Jehan  de  Saintré,  le  sei- 
gneur roy  qui  cy  est,  dit  qu'elles  concluent 
combattre  de  voz  haches,  tant  que  l'ung  soit 
porté  par  terre,  ou  sa  hache  perdue  de  ses 
deux  mains,  dont  le  comprins  d'icelles,  Jehan 
de  Saintré,  le  seigneur  roy  vous  adjuge  le  pris.» 
Alors  tous  deux,  qui  à  genoulx  estoient,  le  roy 
commanda  lever,  et  les  faire  de  leurs  bassinetz 
desarmer.  Et  quant  Saintré  entend  le  jugement 
et  sentence  du  roy,  tant  humblement  qu'il 
peut,  l'en  remercia,  disant  :  «  Très  excellent  et 
puissant  prince,  de  l'honneur  que  il  vous  plaist 
moy  faire,  et  de  la  sentence  de  noz  armes,  que 
pour  moy  vous  adjugez,  si  très  humblement 
que  sçay  et  puis,  vous  en  remercie  ;  mais  au  re- 
gard du  pris  que  m'adjugez,  si  très  humblement 
vous  supplie  que  sur  ce  vous  plaise  trop  mieulx 
penser  et  bien  adviser  comment  monseigneur 
mon  frère,  qui  cy  est,  m'a  de  sa  hache  bien 
festoyé  ;  et  ce  que  j'en  ay  fait,  sire,  n'a  été  que 
d'adventure,  dont  y  devez  penser.  »  Desquelles 
paroUes  dictes  par  Saintré  furent  tous  les  cueurs 
des  escoutans  esmerveillés,  dont  par  ce  les 
langues  furent  à  tous  et  à  toutes  desliées  pour 
le  louer  ;  et   quelque  amour  qu'ilz  eussent    à 

messire  Enguerrant,  tenir  ne  se  povoient  qu'ilz 
ne  dissent  de  Saintré  que  vrayement  il  estoit 
bien  la  montjoye  et  l'addresse  de  tout  honneur 
et  d'humilité.  Le  roy  en  son  hourt,  et  tous  les 
seigneurs  qui  avecques  luy  estoient,  en  furent 
tous  très  esmerveillez  ;  la  royne,  ma  dame 
Alienor  de  Cardonne,  femme  dudit  messire 
Enguerrant,  et  toutes  les  aultres  princesses, 
contasses,  baronnesses,  dames  et  damoiselles 
qui  au  hourt  de  la  royne  estoient,  se  prindrent 
toutes  à  le  très  grandement  louer.  Et  messire 
Enguerrant,  aux  aultres  qui  entour  luy  estoient, 
ne  se  povait  tenir  de  dire  :  «  Or  escoutez  le 
très  noble  parler  de  cestuy  ;  où  est  celluy,  ne 
où  fut  oncques,  qui  d'ung  tel  honneur  se  voul- 
sist  desarmer  en  ceste  manière,  pour  le  donner 
à  sa  partie  contraire  ?  »  Le  roy,  qui  tant  pre- 
noit  plaisir  à  oyr  les  louanges  qu"on  disoit  de 
Saintré  qui  ne  prenoit  garde  à  luy  et  encores 
estoit  à  genoulx,  subitement  luy  commanda  à 
lever,  et  puis  luy  dist  :  «  Jehan  de  Saintré,  à 
ce  que  vous  me  requérez  que  je  me  advise,  je 
vous  respons  que  j'en  suis  tout  ad  visé  ;  et  affin 
que  chascun  congnoisse  la  grâce  et  honneur 
que  Dieu  vous  a  aujourd'hui  donnée,  je  la 
vous  vueil  garder.  »  Alors  le  roy  ordonna 
que  messire  Enguerrant  courtoisement  luy  ren- 
dist  sa  hache,  et  du  surplus  fist  son  devoir, 
quant  seroit  désarmé.  Et  lors  messire  Enguer- 

rant  se  fist  bailler  sa  hache,  et  de  sa  main 
blecée,  au  myeulx  qu'il  peut,  à  l'ayde  de  sa 
senestre,  sa  hache  courtoisement  luy  rendit, 
disant  :  «  Mon  frère,  je  vous  rens  vostre  hache, 
et  du  surplus  m'acquiteray,  ainsi  que  en  voz 
lectres  d'armes  est  contenu,  priant  à  Dieu  et  à 
monseigneur  sainct  George,  que  de  bien  en 
mieulx  vous  accroissent  voz  honneurs.  »  Et 
quant  Saintré  entent  l'ordonnance  du  roy  et  le 
gracieulx  parler  de  messire  Enguerrant,  se  fist 
bailler  son  bracelet,  que  l'ung  de  ses  gens 
tenoit.  Lors,  ayant  receu  sa  hache,  à  messire 
Enguerrant  s'enclina,  et  dist  :  «  Monseigneur 
mon  frère,  puis  que  le  bon  plaisir  du  roy  est 
tel,  je  luy  vueil  obeyr;  mais  vous,  comme  celluy 
qui  l'avez  bien  desservi,  je  m'acquitte  et  vous 
donne  mon  bracelet,  en  vous  priant  de  très  bon 
cueur  que  le  preniez  en  gré.  »  Messire  Enguer- 
rant et  tous  les  aultres  furent  plus  émerveillez 
que  oncques  n'avoient  esté  ;  messire  Enguer- 
rant luy  dist  :  «  Ha!  mon  frère  Jehan  de 
Saintré,  voz  honneurs  cesseront  ilz  jamais  ?  De 
vostre  bracelet  et  de  l'honneur  que  vous  me 
faictes,  je  vous  remercie,  tant  comme  je  puis  ; 
mais  à  vostre  très  belle  dame  vous  le  retourne- 
rez en  vérité.  »  Et  à  ces  paroUes  le  roy  demanda 
quelz  prières  ilz  faisoient?  le  mareschal  luy 
dist  :  *  Sire,  c'est  Jehan  de  Saintré  qui,  à  toute 
force,'  veult  donner  à  messire  Enguerrant  son 

bracelet,  ainsi  que  s'il  l'avoit  gaigné,  ou  eust 
le  pris.  —  Le  bracelet  ?  »  dist  le  roy.  Lors  se 
tourna  vers  les  princes  et  aultres  seigneurs  qui 
avecques  luy  estoient,  et  leur  dist  :  «  Et  que 
dictes  vous  de  l'honneur  et  vaillance  d'ung  si 
jeune  escuyer  ?  Oncques  tel  ne  veis.  —  Et 
vrayement,  dirent  les  aultres,  sire,  aussi  ne 
veismes  nous  ;  et,  à  la  vérité,  bien  semble  qu'il 
est  de  noble  lieu  party,  et  qu'il  a  bien  veu  et 
aprins  en  la  très  noble  court  où  il  a  esté 
nourry;  et  aussi  le  sont  tous  ceulx  de  sa  com- 
paignie.  »  Et  ces  paroUes  finées,  incontinent  le 
roy  ordonna  que  son  bracelet  voulsist  garder  ; 
et  quant  Saintré  entend  le  roy,  à  genoulx  luy 
dist  :  «  Ah  !  sire,  pour  Dieu  mercy,  au  moins 
soyez  content  que  en  aultre  part  je  l'employé.  — 
En  aultre  part,  dist  le  roy,  nous  l'accordons  ; 
le  bracelet  est  vostre,  employez  le  là  où  il  vous 
plaist  ;  mais  nous  ne  vouldrions  que  on  dist 
que  ce  fust  par  nous,  ne  par  nostre  jugement, 
que  l'eussiez  donné.  —  Sire,  dist  Saintré, 
vostre  bonne  mercy.  »  Lors  appella  le  roy 
d'armes  d'Arragon,  Thouraine  et  Lesignen,  les 
heraulx  qui  estoient  avecques  luy  venuz,  et  au 
roy  d'armes  bailla  le  bracelet,  puis  tous  trois 
les  envoya  à  ma  dame  Alienor  de  Cardonne, 
femme  de  messire  Enguerrant,  qui  ou  hourt  de 
la  ro)'ne  estoit,  en  disant  :  «  Recommandez 
moy  très  humblement  à  elle,  et  comme  à  celle 

que  par  raison  je  doy  penser  et  croire  que  sur 
toutes  c'est  celle  qui  myeulx  a  desservy  le 
bracelet  ;  laquelle  je  requiers  et  prie  que,  de 
par  ma  très  redoubtée  dame  qui  le  me  donna, 
luy  plaise  le  prendre  en  gré  très  plaisant,  que 
pour  l'honneur  et  amour  d'elle  il  n'est  pas 
riche  et  tel  comme  à  elle  appartient.  »  La 
royne,  ma  dame  Alienor  et  les  autres  princes- 
ses et  dames,  qui  avecques  elles  estoient,  aussi 
le  roy,  qui  en  son  hourt  à  dextre  estoit,  et  tous 
les  aultres  seigneurs  de  sa  compaignie,  n'est 
point  à  escripre  se  tous  furent  esmerveillez. 
Lors  ma  dame  Alienor  au  roy  d'armes  et 
heraulx  respondit  :  «  Roy  d'armes,  et  vous  aul- 
tres  heraulx,  mes  amys,  ce  très  gracieulx  et 
vaillant  escuyer  de  Saintré  je  remercie  ;  mais, 
sauve  sa  grâce,  je  ne  suis  pas  celle  qui  ay  ce 
bracelet  gaigné,  ne  desservy  envers  luy,  comme 
il  dict,  mais  c'est  bien  à  celle  par  qui  il  a  ce 
jour  tant  de  grâce  et  honneur  acquis,  et  pour 
ce  luy  reporterez,  et  luy  direz  qu'il  me  soit 
pardonné.  »  La  royne,  comme  très  saige  et 
advisée  dame,  quant  elle  entendit  celle  parolle, 
luy  dist  :  «  Et  vrayement,  Belle  Cousine,  vous 
ne  debvez  pas  cest  honneur  refuser,  et  d'ung 
si  très  accompli  gentil  homme  comme  cestui 
est  ;  si  vous  prie  et  requiers  que  le  preniez.  » 
Lors  ma  dame  Alienor  fist  le  vouloir  de  la 
royne  ;  et  en  son  bras  senestre  la  royne  voult 

estre  celle  qui  au  bras  lui  mist.  Et  quant  ledit 
bracelet  fut  ou  bras  de  ma  dame  Alienor  mis, 
lors  elle,  du  pendant  de  son  collier  ung  très  bel 
et  riche  affiquet  print,  d'une  très  fine  et  grosse 
perle  de  quatre  à  cinq  caratz,  environnée  de 
trois  très  gros  dyamans  et  de  trois  très  beaulx 
rubis,  que  au  roy  d'armes  elle  bailla,  puis  luy 
dist  :  «  Vous,  et  vous  heraulx  qui  estes  cy,  don- 
rez  vous  cette  petite  bague  à  ce  très  gracieulx 
escuyer  Jehan  de  Saintré,  en  moy  recomman- 
dant à  luy  de  très  bon  cueur  ;  et  luy  direz  que 
jaçoit  ce  que  son  bracelet  appartenoit  trop  plus 
et  myeulx  à  sa  très  belle  et  très  bonne  dame 
qu'à  moy,  toutes  fois  à  sa  requeste  je  l'ay 
prins  ;  et  qu'il  me  semble  que  sa  très  belle 
dame  aucunement  se  doit  sentir  de  l'honneur 
qu'il  a  ce  jour  acquis  ;  et  pour  ce  vous  prie 
que  de  par  moy  ce  petit  afficquet  vous  luy 
bailliez,  luy  priant  que,  en  moy  bien  recom- 
mandant à  elle,  le  luy  vueille  présenter.  » 
Lesquelles  paroUes  dictes,  et  bagues  prinses  et 
données,  quant  le  roy  le  sceust,  il  en  fut  très 
content;  lors  commanda  que  tous  deux  fussent 
desarmez.  Lors  chascun  de  son  costé  s'en 
retourna  pour  monter  à  cheval  ;  et  quant 
Saintré  fut  à  cheval  monté,  incontinent  se 
trahit  vers  messire  Enguerrant,  qui  pour  la 
doUeur  de  sa  main  se  faisoit  aucun  peu  habil- 
ler ;  et  quant  il  aperceut  Saintré,  lui  dist  :  «  Ha  ! 

frère,  vostre  dame  vous  a  elle  commandé  que  de 
telz  picaudes  festoyez  ceulx  qui  se  jouent  avec- 
ques  vous?  »  Et  quant  ilz  furent  montez  à 
cheval,  lors  fut  la  grant  prière  entr'eulx,  qui 
pour  l'honneur  l'uug  de  l'autre  sauldroit  le 
derrennier.  Le  roy,  qui  entendoit  que  l'hon- 
neur fust  à  Saintré,  incontinent  manda  que 
tous  deux  saillissent  per  à  per  ;  mais  pour  ce 
que  Saintré  avoit  le  pris,  voult  qu'il  allast  à  la 
dextre  main.  Et  puis  chascun,  comme  il  estoit 
venu,  alla  en  son  logeis;  mais  au  départir 
furent  les  grans  prières,  car  chascun  veut 
accompaigner  son  compaignon.  Et  quant  le 
roy  vit  leurs  prières,  de  rechief  leur  envoya 
dire  que  ces  grans  honneurs  laissassent,  c'est 
assavoir  que  chascun  print  son  chemin.  Lors 
prindrent  congié  l'ung  de  l'autre,  et  s'en  allè- 
rent en  leur  logis  desarmer  et  reposer  tout  le 
jour  jusques  à  l'heure  du  soupper,  que  la  royne 
les  envoya  quérir.  Dont,  pour  abréger,  là 
furent  de  bons  vins  et  viandes,  de  metz  et 
d'entreraetz,  très  largement  serviz  ;  puis  de 
chaiiçons,  de  danses  et  de  morisques  de  plu- 
sieurs façons,  moult  joyeusement  festoyez.  Et 
à  tant  laisseray  cy  à  parler  des  grans  hon- 
neurs, des  disners  et  des  souppers  que  le  roy,  la 
ro3'ne,  les  aultres  seigneurs  et  dames,  donnè- 
rent à  Saintré,  et  Saintré  à  eulx,  et  diray  du 

congié  qu'il  print,  et  des  dons   qui  des   ungs 
aux  aultres  furent  faictz. 


CHAPITRE    XLIII 

Comment  Saintré print  congié  du  roy,  de  la  royne 
et  de  tous  ceulx  de  la  court,  et  des  dons  qui  se 
firent. 

APRÈS  que  Saintré  eust  ses  armes  fai- 
tes, par  la  façon  que  avez  03' ,  il 
demeura  deux  jours  à  Barselonne,  fes- 
toianl  et  faisant  bonne  chère.  Et  au  quatriesme 
jour  il  print  congié  du  roy  et  de  la  royne,  des 
seigneurs,  des  dames  et  damoyselles  de  la  court, 
aussy  des  aultres  princes,  princesses  et  aultres 
dames  du  pays,  là  venues  pour  ces  armes  veoir, 
dont  l'en  tenoit  assez  plus  de  com])te  que  l'en 
ne  fait  aujourd'hui  ;  et  vouldrent  le  roy  et  la 
royne  que,  à  ce  congié,  la  coustume  du  pays 
fust  rompue,  en  tant  que  touchoit  les  person- 
nes de  Saintré,  des  chevaliers  et  escuyers  de 
sa  compaignie  ;  c'est  assavoir  que  tous  fussent 
des  dames    baisiés.  Ht   premier  la  royne   voult 

commencer,  qui  baisa  Saintré  et  puis  les  che- 
valiers et  escuyers  de  sa  compaignie  ;  et  ainsi 
firent  toutes  les  dames  et  damoiselles,  ce  que 
par  la  coustume  du  pays  oncques  n'avoient 
faict,  ne  depuis  ne  firent,  sinon  par  grant  espe- 
cialité  d'amys.  Auquel  congié  prendre,  helas  ! 
amours,  qui  jà  avoit,  d'ung  costé  et  de  l'autre, 
aucunes  de  ces  très  doulces  ardans  estincelles 
leurs  piteux  cueurs  alumez,  qui  à  ce  très  dur 
départir,  tenir  ne  se  peurent  que  l'eauede  leurs 
très  dolans  cueurs  ne  saillit  par  les  3'eux  aval 
leur  face,  quelques  faintifs  semblant  de  ris  que 
ils  feissent.  Et  après  son  congié  prins  et  son 
bagaige  party,  fist  au  roy  présenter  le  plus  bel 
et  le  plus  puissant  de  ses  quatre  destriers,  cou- 
vert du  plus  riche  parement  qu'il  eust,  et  ung 
très  bel  et  gent  paige,  son  nepveu,  moult  gen- 
tement  habillé,  dessus.  Et  d'aultre  part  à  la 
royne  fist  présenter  cent  aulnes  de  la  plus  belle 
toille  d'atour,  et  aultres  cent  aulnes  de  la  plus 
fine  toille  de  Reins  qu'il  avoit  peu  finer  à 
Paris,  et  unes  très  belles  heures  garnies  de 
fines  pierres  et  de  fin  or  ;  et  semblablement  à 
toutes  les  dames  et  damoiselles  de  la  court  fist 
présenter  aultres  deux  cents  aulnes  desdictes 
toilles  que  à  la  royne  avoit  faict  présenter  ;  à 
la  chambre  du  roy  et  de  la  royne,  et  aux  aultres 
officiers  par  moitié  cent  escuz  ;  aux  roys  d'ar- 
mes et  heraulx  d'Arragon  et  estrangers,  excepté 

les  siens,  aultres  cent  escuz  ;  aux  trompettes  et 
tous  menestriers,  cinquante  escuz  ;  à  ma  dame 
Aliéner,  une  très  belle  et  blanche  hacquenée, 
sellée  et  couverte  d'ung  très  riche  drap  de 
veloux  velouté,  cramoisy,  broché  à  grans  ou- 
■\Taiges  de  fin  or,  tous  frangez  d'or  et  campon- 
nez  de  soye  à  ses  couleurs  ;  à  messire  Enguer- 
rant  envoya  ung  aultre  de  ses  meilleurs 
destriers,  sellé  et  couvert  de  l'ung  de  ses  aultres 
plus  riches  paremens,  avecques  une  très  belle 
espée  garnye  de  fin  or;  et  à  chascun  des  aul- 
tres seigneurs,  ses  conseillers,  envoya  ung 
aultre  coursier  très  bel.  Le  roy  luy  envoya 
ung  très  bel  et  puissant  coursier  puillois  et 
deux  beaulx  genetz  de  l'Andelosie,  une  très 
belle  coupe  et  son  aiguière  d'or,  trente  mars 
de  tasses  bien  dorées  et  cinquante  mars  de 
vaisselle  de  cuysine  bien  belle  ;  et  à  ses  trois 
chevaliers,  chascun  une  pièce  de  veloux  cra- 
moisy, et  aux  neuf  escuyers  trois  pièces  de 
damas  cramoisy  ;  à  ses  heraulx,  trompettes  et 
menestriers  deux  cents  florins  d'Arragon,  et  au 
surplus  cent  florins.  La  royne  luy  envoya  ung 
très  riche  drap  de  veloux  en  pourpre  cramoisy 
et  broché  d'argent,  comme  à  l'escuyer,  deux 
pièces  de  fin  damas,  l'une  cramoysi  et  l'autre 
noir,  et  aux  trois  chevaliers  de  sa  compaignie 
à  chascun  sa  pièce  de  satin  plain  et  bleu.  Ma 
dame  Aliéner  luy  envoya  une  très  belle  chaisne 

de  quatre  mars  d'or.  Messire  Enguerrant  luy 
envo3'a  ung  très  bel  coursier  d'Êspaigne  et  ung 
très  bel  genêt  de  l'Andelosie,  et  sur  chascun  un 
paige  more  très  bien  habillez  à  la  morisque,  et 
une  pièce  de  damas  cramoysi,  broché  d'argent. 
Le  conte  de  Cardonne  luy  envoya  cinquante 
mars  de  vaisselle  d'argent.  Don  Federich 
de  Lune  luy  envoya  douze  très  belles  et 
grosses  arbalestres  d'acier  et  douze  brigan- 
dines,  dont  les  quatre  estoient  couvertes  de 
veloux  plain,  brochées  et  garnies  d'or,  les 
aultres  quatre  de  veloux  bleu,  et  les  aultres  de 
diverses  couleurs  de  damas,  garnies  d'argent 
doré.  Messire  Arnault  de  Pareilles  lui  envoya 
ung  more  noir,  très  richement  habillé,  sur  ung 
très  bel  et  puissant  genêt,  armé  et  habillé  tout 
à  la  morisque  ;  et  messire  François  de  Mon- 
cade  deux  très  biaulx  harnoys  tous  completz, 
l'ung  d'armes  et  laultre  de  joustes,  très  riche- 
ment garnis,  et  une  très  belle  espée  garnie 
d'or,  toute  esmaillée  de  blanc,  et  encores  ung 
turcq,  sa  femme  et  ses  enfants,  très  grands,  en 
forme  d'imayge,  ouvrez  très  richement  de  fil 
d'or  et  de  soye,  que  Saintré  depuis  donna  à  la 
royne,  qui  très  grant  joye  en  fist.  Des  aultres 
dames  et  damoyselles  de  la  court,  n'y  eut  celle 
qui  ne  luy  donnast  chemises  brodées  d'or  et  de 
soye,  arcandoUes,  bourses  et  gants  brodés  tout 
à  la  façon  du  pays,  mistes  oyselletz  de  Chippre 

et  tant  d'aultres  odorifiques  odeurs  que  très 
longue  chose  seroit  à  voloir  tout  reciter;  tant 
estoit  le  regard  d'elles  à  luy  et  aux  siens  que 
à  paine  poroit  on  plus.  Que  vous  dirois  je  ?  Ce 
fut  le  gentil  homme  et  aussi  ses  compaignons 
que,  par  avant  ne  après,  je  aye  leu,  ne  veu,  ne 
ouy  dire  qui  à  si  grant  grâce  et  louange  de 
tous  en  soi  jamais  parti. 


CHAPITRE    XLIV 


Comment  Saintré,  accompaigné  de  tous  les  sei- 
gneurs, se  part  de  Barselone  pour  retourner  en 
France. 


ET  quant  Saintré  fut  prest  pour  monter  à 
cheval,  print  congié  de  son  hoste  et  de 
plusieurs  aultres.  Là  furent  les  contes 
de  Prade,  de  Cardonne,  d'Orgel  et  les  aultres 
seigneurs  que  j'ay  dit,  et  moult  d'aultres  che- 
valiers et  escuyers  jusqu'au  nombre  de  mille  à 
douze  cens  chevaulx,  pour  le  convoyer.  Et  en 
oultre,  le  roy  le  fist  tout  defïrayer  tant  que  son 
royaulme  dura,    par   ung    maistre    d'hostel  et 

clerc  de  chambre  aux  deniers.  Et  à  tant  lais- 
serai cy  à  parler  des  grans  honneurs  qui  furent 
laicts  à  Saintré,  et  des  offres  et  des  congiez 
prins,  et  parleray  de  sa  venue  devers  le  roy, 
des  veuz  et  des  voyages  pour  lu}-  que  ma  dame 
fist. 


CHAPITRE    XLF 


Comment  Saintré  et  ses  compaignons  viennent,  et 
de  la  bonne  chère  que  le  roy,  la  royne  et  aiiltres 
leur  firent. 


QUANT  Saintré  fut  en  son  logis,  le  soir 
qu'il  fut  party  de  Barselonne,  pour 
plus  honnestement  faire  sçavoir  à  ma 
'dame  le  contenu  de  ses  lectres  et  de 
ses  armes,  son  retour  et  son  faict,  se  advisa  que 
se  il  envoyoit  au  roy  aulcuns  de  ses  heraulx, 
que  on  poroit  penser  que  ce  seroit  en  soy  glo- 
rifiant de  sa  bonne  nouvelle,  dont  aucunes  foiz 
des  gens  en  poroit  estre  reprins  ;  et,  pour  ce, 
se  pensa  qu'il  le  diroit  à  messire  Pierre  de 
Preuill}-,  auquel  moult  se  fioit.  Lequel  luy  dist 

que  vrayement  plus  honneste  seroit  de  le  faire 
par  ung  aultre,  et  non  par  nulz  de  ses  heraulx, 
jaçoit  ce  que  ce  feust  leur  office  ;  et  encores  que 
à  roy,  ne  à  royne,  ne  à  quelconcques  aultres,  il 
ne  escripvit;  a  mais  se  vous  vouliez  que  j 'en- 
voyé Guillaume,  mon  nepveu,  au  nom  de  mo}^, 
ce  sera  le  meilleur  ;  et  escripray  au  roy,  à  la 
royne  et  aux  dames,  l'honneur  qu'avez  eu  ;  et 
aussi  Guillaume,  qui  est  assez  bien  entendant, 
contera  bien  tout,  et  je  l'en  informeray  à  la 
vérité.  »  Et  ainsi  fut  fait.  Et  quand  le  roy,  la 
royne,  especiallement  ma  dame  et  les  aultres  de 
la  court  le  sceurent,  la  joye  fut  tout  par  tout, 
que  il  fut  plusieurs  jours  qu'à  paine  parloit  on 
d'aultre  chose.  Très  desirans  de  son  retour,  ma 
dame  qui  depuis  son  partement  à  paine  cessoit 
elle  que  nuyct  et  jour  ne  fust  en  prières  et 
oraisons,  faisant  tous  les  rendredis  et  sabmedis 
son  promis  veu  de  non  porter  sur  sa  chair  nue 
aucun  linge  jusques  à  sa  venue,  comm.e  dist  est  ; 
mais  quant  elle  sceut  puis  la  nouvelle  que,  à  la 
court  du  roy  d'Arragon,  il  seroit  délivré  par 
ung  chevalier  qui  avait  l'octroy  du  roy,  acreut 
son  veu  que  tous  les  mercredis  feroit  dire 
messes,  et  aulmosnes  donner  jusques  à  la  des- 
pense de  dix  escuz,  en  oultre  plus,  de  faire 
pellerinages  secrettement  par  la  ville.  Adonc 
elle  se  penoit  moult  souvent,  et  en  especial  aux 
termes  qu'elle   savoit  des   armes  ;   dont   ende- 

mentiers  qu'elle  estoit  en  prières,  Guillaume 
de  Preuilly,  par  messire  Pieixe,  son  oncle, 
envoyé  à  la  court,  apporta  la  nouvelle  telle  que 
j'ay  dit.  Et  quant  ma  dame  sceut  celle  très 
désirée  nouvelle  que  Ysabel  tout  en  courant  luy 
apporta,  lors  ma  dame,  de  ce  bien  acertainée, 
incontinent,  en  son  cueur,  levant  les  yeux  au 
ciel,  nostre  Seigneur  remercya  ;  puis  s'en  alla 
en  sa  chambre,  et  là  à  nudz  genoulx  et  mains 
jointes,  à  part  soy,  nostre  Seigneur  remercya. 
Que  vous  dirois  je?  Tant  estoit  sa  grant  joye 
d'un  costé,  que  à  peine  tenoit  sa  contenance  ; 
et,  de  l'autre  costé,  le  désir  de  le  veoir  si  grant, 
que,  jour  et  nuyct,  reposer  ne  povoit,  et  tel 
que  à  peu  n'efFaçoit  le  plaisir  que  de  son  bien 
y  avoit.  Et  à  tant  laisseray  cy  à  parler  de  la 
grant  jo)'e  qu'elle  avoit  convertie  en  très  dures 
douleurs,  par  l'ardent  désir  de  le  veoir;  et 
diray  de  sa  venue  devers  le  roy,  et  du  grant 
honneur  et  bonnes  chères  qui  luy  furent 
faictes. 


26 

CHAPITRE    XLVI 


Comment  Saintrê  par  ses  journées  est  venu 
devers  le  roy  ;  l'honneur  et  les  bonnes  chères 
qui  luy  furent  f aides,  et  le  cueur  de  ma  dame 
guery. 


ET  quant  Saintré  et  sa  compaignie  eurent 
tant  chevauchié,  par  leurs  journées, 
qu'ilz  furent  à  deux  lieues  de  Paris,  ilz 
trouvèrent  maintz  barons,  chevaliers,  escuyers, 
bourgeois  et  aultres  de  la  ville  de  Paris,  tous 
venus  à  rencontre  pour  l'honnourer  et  aconvoyer, 
tant  estoit  amé  et  bien  volu  de  tous.  Lors  fut 
la  joye  des  ungs  aux  aultres  telle  que  c'estoit 
ung  plaisir  de  les  veoir.  Et  quant  il  eut  au  roy 
et  à  la  royne  faictes  ses  révérences,  qui  très 
grant  joye  luy  firent,  lors  va  à  ma  dame,  qui 
de  joye  avoit  tant  que  à  paine  savoit  soy 
maintenir  ;  et  combien  que,  comme  saige  dame 
qu'elle  estoit,  sa  très  entière  joye  elle  celloit. 
Puis  va  aux  aultres,  qui  très  grant  joye  luy 
firent,  lesquelles  aiant  toutes  baisiées,  lors  pour 
sa  venue  la  royne  commanda  à  dancer.  Et  ende- 
mentiers  que  les  dances  estoient,  ma  dame,  qui 

avecques  la  royne  estoit,  luy  dist  :  «  Hé  !  ma 
dame,  vous  avez  oy  que  Saintré  en  Arragon  a 
assez  dancé,  aussi  est  il  las,  pour  ce  faictes  le 
appeler,  et  le  faictes  seoir  cy  en  bas  avecques 
nous,  et  lui  demandez  des  estatz  et  des  façons 
des  dames  d'Arragon.  —  Et  en  vérité,  dist  la 
royne,  ma  Belle  Cousine,  vous  dictes  bien.  » 
Lors  la  royne  fist  Saintré  appeller,  et  encores 
trois  aultres  dames,  lors  dist  à  Saintré  :  «  Sain- 
tré, mon  amy,  nous  voulons  que  vous  reposez.  » 
Puis  dist  aux  aultres  trois  dames  :  «  Seezvous 
toutes,  et  la  plus  courtoyse  le  servira  de  la 
queue  de  sa  robe.  »  Ma  dame,  pour  le  veoir 
plus  clerement  vis  à  vis,  ne  voult  pas  estre  la 
plus  courtoise,  ainsi  fist  le  sourt.  Lors  la  royne 
premier  arraisonna  Saintré  de  sa  venue  à  la 
court  d'Arragon,  de  la  chiere  que  le  roy  et  la 
royne,  les  seigneurs,  et  especiallement  les 
dames  luy  firent  ;  puis  demande  de  ses  armes, 
tant  à  cheval  comme  à  pié,  des  beaultez,  des 
maintiens  et  des  habillements  des  dames. 
Desquelles  choses  premier  Saintré  touchant  ses 
armes  en  passa  bien  legierement,  comme  il 
devoit,  et  de  ce  qu'il  en  dist,  fut  plus  à  l'hon- 
neur de  messire  Enguerrant  que  au  sien  ;  mais 
du  surplus,  loua  les  dames  en  toutes  façons 
grandement,  et  aussi  fist  le  roy  et  tous  les  sei- 
gneurs, dont  trop  louer  ne  s'en  povoit.  Et  à 
tant  laisseray  cy  à  parler  des  louenges  et  hon- 


204       LE  PETIT  JEHAN  DE  SAIKTRE 


nours  dont  il  fut  interrogué  par  la  royne  et  les 
dames,  et  diray  de  la  très  parfaicte  joye  et 
bonne  chiere  que  ma  dame  luy  fit,  et  com- 
ment elle  repaissoit  ses  yeux,  de  fois  à  aultre, 
quant  elle  osoit. 

L'acteur.  —  Ma  dame,  endementiers  que 
ainsy  devisoient,  comme  se  rien  n'y  pensast, 
regardoit  à  dextre  et  à  senestre,  puis  çà,  puis 
là,  et  puis  tout  à  coup  son  très  doulx  regard 
fléchissait  sur  luy  ;  et  en  ce  faisant  elle  print  de 
son  atour  une  espingle,  puis  commença  à  pur- 
ger ses  dens,  ainsi  que  son  signal  estoit.  Et 
quant  Saintré  apperceust  de  ma  dame  son 
signal,  incontinent  luy  respondit  en  frotant 
ung  peu  son  ueil  droit  ;  et  ainsi,  à  très  joyeuse 
destresse  de  leiu-s  cueurs,  passèrent  ce  très  long 
et  ennuyeulx  jour,  et  jusques  à  la  nuyt  et  heure 
entr'eulx  ordonnée,  qu'ilz  se  trouvèrent  au 
jardin  ;  et  lors  commencèrent  l'ung  à  l'autre 
festoyer,  où  furent  mains  baisiers  donnez,  et 
mains  rendus.  Là  furent  leurs  joyes,  là  furent 
leurs  désirs  conjoints,  et  leurs  cueurs  et  maulx 
gueriz  ;  auxquels  delitz  ilz  furent  depuis  unze 
heures  jusques  à  deux  heures  après  minuit,  que 
force  leur  fut  l'ung  de  l'autre  départir.  Et  à 
tant  laisseray  cy  à  parler  de  leurs  parfaictes 
joyes,  et  diray  de  l'avancement  de  Saintré,  et 
de  la  compaignie  du  premier  dit  Bouci- 
quault. 

CHAPITRE    XL VII 

Cy  parle  comment  Saintrê  fut  chambellant  du 
roy,  et  des  aliances  de  luy  et  de  l'escuyer  dit 
Bouciqiiault. 


LE  roy,  qui  jà  tant  aymoit  Saintré,  ainsi 
que  avez  ouy,  l'honneur  de  luy  peu 
à  peu  creut  tant  en  peu  de  temps 
qu'il  l'ordonna  à  dormir  dans  sa  chambre,  et 
puis  son  premier  chambellant.  Saintré,  qui 
bien  avoit  retenu  les  doctrines  de  ma  dame, 
quant  elle,  en  son  enfance,  l'adreçoit  à  estre 
vertueux  et  bien  moriginé,  recordant  le  dit  de 
Albertus,  qui  disoit  : 

Non  tua  claudatur  ad  vocem  pauperis  auris. 

Et  encores  du  très  bel  vers  que  Aristote  dit 
ainsi  : 

Vir  bone,  quam  curas  res  viles  et  perituras; 
Nil  profituras,  dampno  quandoque  futuras. 
Nemo  diu  mansit  in  crimine,  sed  cito  transit, 
Et  brevis,  atque  levis  in  mundo  gloria  queris. 


206  LE   PETIT   JEHAN    DE    SAINTRÉ 


Et  plusieurs  aultres  enseignemens  touchant 
ceulx  qui  sont  eslevez  es  haulx  estas.  Et,  pour 
ce,  oncques  pour  estât  qu'il  eust  du  roy,  onc- 
ques  son  cueur  ne  s'en  orgueillit,  ne  ses  main- 
tiens n'en  furent  plus  grans  ;  ains  à  ung  chas- 
cun  plus  doulx  et  aymable  et  plus  courtois  se 
monstroit  tous  les  jours.  Et  en  celuy  temps 
estoit  en  la  court  ung  très  jeune  escuyer,  très 
gracieulx,  de  la  duchié  de  Thouraine,  qui  par 
esbatement  fut  nommé  Bouciquault,  grant  père 
des  Bouciquaulx  qui  sont  aujourd'hui  ;  très 
saige,  subtil,  et  estoit  celluy  très  advenant 
escuyer,  qui  assez  avant  en  la  grâce  du  roy 
estoit.  Celuy  Bouciquault  voyant  Saintré  qui 
si  tant  en  la  grâce  du  roy  estoit,  et  plus  que 
les  aultres,  s'en  acointa.  Saintré  qui  jeune 
estoit,  le  voyant  si  homme  de  bien,  aussy  pour 
l'amour  du  pais  très  voulentiers  s'en  acointa  ; 
et  tellement  se  accompaignerent  et  aymerent, 
que  deux  frères  ne  sceussent  mieulx  se  plus 
entre  aymer.  Pour  laquelle  amour  d'eulx,  le 
roy,  qui  jà  bien  aymoit  Bouciquault,  fut  con- 
tent et  ordonna  qu'il  couchast  avec  Saintré  en 
la  couchette,  c'est  assavoir  quant  il  ne  couchoit 
avecques  la  royne.  Que  vous  dirois  je?  Ces 
deux  escuyers  se  aymerent  tant  que  oncques 
deux  frères  ne  se  aymerent  plus,  et  furent, 
l'ung  et  l'autre,  sy  loyaulx  et  sy  certains  que 
oncques  une  seuUe  faulte  ne  fut  faicte  entr'eulx. 

Et  quant  l'ung  d'eulx  alloit  hors  pour  ses 
affaires,  ou  pour  emprises,  ou  voyages  d'armes, 
comme  ilz  faisoient  souvent,  l'ung  à  l'autre 
gardoit  la  place,  tellement  que  nul  n'y  peust 
entrer.  Et  jaçoit  ce  que  Bouciquault  fust  puis 
très  vaillant  chevalier,  oultre  plus  estoit  il 
soubtil  et  attrempé  plus  que  Saintré  n'estoit  ; 
mais  au  faict  des  armes,  Saintré  estoit  tenu  le 
plus  vaillant.  Et,  pour  ce,  les  heraulx  et  roys 
d'armes  en  firent  un  commun  proverbe  en 
disant  : 

Quant  vient  à  ung  assault, 

Mieulx  vault  Saintré  que  Bouciquault  ; 

Mais  quant  vient  à  un  traité. 

Mieux  vault  Bouciquault  que  Saintré. 

C'est  assavoir  :  l'ung  pour  les  armes,  l'aultre 
pour  le  conseil.  Dont  pour  ainsy  tant  qu'ilz 
vesquirent  ensemble,  leur  amour  et  estât  dura. 
Et  à  tant  laissera}'  cy  à  parler  d'eulx,  et  diray 
des  aultres  nouvelles  armes  que  ledit  Saintré 
fist  à  rencontre  du  seigneur  de  Loisselench, 
baron  de  Poullaine,  qui  porte  d'argent  à  ung 
beuf  rampant  de  gueulles,  cornes  et  ongles  de 
sable  ;  lesquelles  armes  furent  à  Paris  devant 
le  roy  et  la  royne,  ma  dame  et  aultres  seigneurs 
et  dames  sans  nombre. 


208  LE   PETIT   JEHAN    DE   SAINTRÉ 


CHAPITRE    XL  VI II 


Comment  77ia  dame  ordonna  a  Saintrê  d'osier 
l'emprise  que  le  seigneur  de  Loisselench  por- 
ioit. 


EN  après  que  les  armes  de  Saintré,  à 
rencontre  de  messire  Enguerrant,  furent 
accomplies,  le  seigneur  de  Loisselench, 
baron  de  Poullaine,  grant,  fort  et  puissant 
chevalier,  qui,  pour  acquérir  honneur  et  la  très 
désirée  grâce  de  sa  dame,  très  bien  accompai- 
gné  de  quatre  barons,  aussi  de  Poullaine,  c'est 
assavoir  :  le  sire  d'Andach  qui  porte  de 
gueulles  à  ung  faulcon  perse  de  sinople,  le  sei- 
gneur de  Nulz  qui  porte  d'or  à  une  teste  de 
beuf  de  sable,  le  seigneur  de  Morge  qui  porte 
d'argent  à  trois  testes  de  sable,  et  le  seigneur 
de  Terg  qui  porte  d'or  à  une  croix  de  gueulles 
vuydée,  qui  tous  quatre,  faictes  ces  armes, 
alloient  de  compaignie  à  Saint-Jacques.  Lequel 
seigneur  de  Loisselench  portoit,  pour  emprise 
d'armes  à  cheval  et  à  pié,  deux  cercles  d'or  : 
l'ung  au  dessus  du  coulde  du  bras  senestre,  et 
l'aultre  au  dessus  du  coup  du   pié,  tous  deux 

enchaînez  d'une  assez  longue  chayne  d'or,  et 
ce  par  l'espace  de  cinq  ans,  se,  entre  deux,  il 
ne  trouvoit  chevalier  ou  escuyer  de  nom  et 
darmes,  sans  reprouche,  qui  le  delivrast  des 
armes  qui  s'ensuyvent.  Et  lesquelles,  pour  plus 
tost  et  plus  honnourablement  accomplir,  s'ap- 
pansa  venir  en  la  très  belle  court  de  France, 
où  tous  nobles  et  chevaleureux  hommes 
estoient  très  honnourablement  receuz,  et  aussi 
pour  avoir  cognoissance  et  accointance  d'eulx. 
Lors,  par  Brunsvich,  le  herault  qui  avecques 
luy  estoit,  fist  lire  sa  lectre  d'armes,  et  declai- 
rer  du  langaige  pouUain  en  françoys,  qui,  pour 
abregier,  disoit  ainsi  :  «  Que  celuy  qui  le  deli- 
\Tera  et  luy,  seront  tenuz  de  courre  à  cheval, 
l'ung  contre  l'autre,  dix  courses  de  lances 
d'armes  que  le  prince  ordonneroit  et  de  la 
mesure,  et  en  harnois  et  selle  de  guerre,  sans 
aultre  avantage  nul  ;  sy  vrayemerit  que  entre 
lesdictes  courses  ne  fussent,  premier  trois  lances 
bien  et  raisonnablement  rompues,  au  dict  du 
prince.  Et  se,  à  la  fin  desdictes  dix  courses,  ou 
trois  lances  bien  rompues.  Dieu  garde  le  corps 
de  malle  exoine,  le  deuxiesme  jour  après,  ilz 
combattront  à  pié  dix  poulx  de  lance  sans 
reprinse  ;  puis  seront  reprins  pour  changer 
baston,  c'est  assavoir  haches  pareilles,  desquel- 
les ilz  combattront  d'estoc,  de  mail  ou  de  taille, 
ainsy  que  mieulx  leur  plaira,  sans  reprinse  et 

aultres  coups  ;  et  après  l'emprinse,  recomba- 
teront  de  leurs  espées  dix  aultres  coups,  et 
semblablement  feront  des  dagues  d'armes. 
Desquelles  lances,  à  pié  et  à  cheval,  toutes 
garnies,  aussi  des  aultres  bastons  dessusdits,  il 
sera  tenu,  et  voult  que  en  la  lice  il  en  donnera 
le  choys.  Et  s'il  advenoit  que,  en  faisant  les- 
dictes  armes,  l'ung  d'eulx  fust  d'aucune  pièce 
de  son  harnois  desarmé,  il  sera  tenu  en  tel 
estât  les  accomplir  ou  quicter,  pour  soy  acqui- 
ter  d'iceluy  pris.  Et  celuy  à  qui,  des  cinq 
armes  accomplies,  Dieu  aura  donné  le  meilleur 
pour  les  armes  à  cheval,  son  compaignon  sera 
tenu  luy  donner  un  dyamant,  sur  la  place,  du 
pris  de  trois  cens  escuz  ou  au  dessus  ;  et  pour 
les  poulx  des  lances  à  pié,  ung  ruby  de  mesme 
pris  ;  et  pour  les  haches,  une  fine  perle  de  qua- 
tre caras  ou  au  dessus  ;  et  des  espées,  ung 
balay  dudit  pris  ;  et  des  dagues,  un  saphir 
dudit  pris  aussy.  Et  s'il  advenoit,  dont  Dieu  les 
deffendel  que,  en  faisant  lesdictes  armes  à 
cheval  ou  à  pié,  l'ung  d'eulx  fust  tellement 
exoiné,  que,  pour  ce  jour,  parfaire  ne  les  peust, 
ou  qu'il  fust  hors  de  ses  arsons,  ou  de  ses  pies 
porté  à  terre,  ou  fust  de  teste,  de  corps  ou  de 
bras,  tellement  desarmé,  qu'il  refusast  en  tel 
estât  parfaire  lesdictes  armes,  celles  et  cestes 
qui  seroient  faictes,  seroyent  tenues  pour  par- 
faictes.  Et  sera  tenu  celui  de  payer  tous  les  pris 

des  armes  à  faire,  comme  s'il  les  avoit,  l'ung 
après  l'autre,  tous  perdus.  Chascun  de  nous 
sera  tenu,  avant  le  commencer  des  armes,  les 
mectre  es  mains  du  prince  pour  les  ordonner  à 
son  bon  plaisir.  v> 

L'acteur.  —  Lesquelles  armes  ainsi  publiées, 
ma  dame,  sans  plus  y  penser,  fist  à  soy  venir 
Saintré,  et  tout  coyement,  au  plus  brief  qu'elle 
peut,  luy  dist  :  «  Mon  amy,  or  est  la  journée 
venue  que  Dieu  et  fortune  vous  ont  promis 
pour  vous  honourer  et  mectre  sus,  par  la  venue 
de  ce  chevalier  poullain,  dont  ses  armes  sont 
publiées  ;  si  vous  prie,  tant  comme  je  puis,  que 
vous  soyez  tout  le  premier  devant  monseigneur 
le  roy,  faisant  la  requeste  de  le  délivrer  ;  et  de 
la  despense  ne  vous  souciez,  car  Dieu  et  nous 
pourvoirons  à  tout.  Et  jaçoit  ce  que  vous  soyez 
mon  seul  ami,  trestout  mon  bien,  celui  que  au 
monde  plus  je  ayme  et  désire,  parquoy  sur 
tous  aultres  le  vous  devroye  desconseiller,  et 
qui  plus  est,  deffendre  de  plus  vous  mectre  en 
telz  perilz  ;  mais  tant  est  l'honneur  bonne  que 
je  vous  porte,  que  je  vous  vouldroye,  en  tous 
endroitz,  le  plus  vaillant  et  le  meilleur,  espé- 
rant en  Dieu  qu'il  vous  partira  de  l'honneur.  -«^ 
Et  quant  Saintré  entend  ma  dame  si  haulte- 
ment  parler,  jaçoit  ce  que  son  cueur  estoit 
conclu,  lors  à  ung  genoil  se  mect,  et  très 
humblement  l'en  remercia,  et  dist  :  «  Ma  très 

redoubtée  dame,  sur  l'amour  et  foy  que  je  tiens 
à  vous,  j'estoye  ores  en  ce  pensement,  et  com- 
ment j'en  poroye  parler  à  vous.  —  Allez  tost, 
dist  elle,  affin  que  nul  soit  le  premier.  »  Lors 
hastivement  s'en  va  au  roy,  '  et  incontinent  à 
genoulx  se  mist,  et  luy  fist  sa  prière  ainsy  qu'il 
appartenoit.  Le  roy,  qui  moult  l'aymoit,  le 
reg^arde  en  soubzriant,  comme  esmerveillé,  en 
pensant  que  ung  si  jeune  homme,  et  de  assez 
menue  façon,  avoit  cueur  de  si  fortes  armes 
emprendre  à  ung  si  grant  et  puissant  homme, 
comme  ce  chevalier  pouUain  estoit,  et  puis 
luy  dist  :  «  Et  Saintré,  y  avez  vous  bien 
pensé  ?  —  Sire,  dist  il,  oyl,  dès  aussi  tost  que 
je  le  vis,  je  n'eus  oncques  puis  aultre  désir.  » 
Et  endementiers  qu'ilz  estoient  en  ces  parolles 
arriva  le  viconte  de  Beaumont,  qui  au  roy  fist 
semblable  requeste.  En  la  faisant,  y  vint  enco- 
res  le  seigneur  de  Craon  ;  et  sur  ce,  le  seigneur 
de  Vergy  ;  puis  le  viconte  de  Quaisnes,  le  sei- 
gneur de  Saucourt,  le  seigneur  de  Hangest,  et 
tant  d'aultres  faire  tous  au  roy  leur  requeste. 
Et  quant  le  roy  entent  la  prière  de  tant  de 
seigneurs,  alors  leur  dist  :  «  Mes  amys,  à  telz 
choses  les  premiers  vont  devant  ;  vous  voyez 
cy  Saintré  le  premier,  qui  encores  est  à 
genoulx  ;  certes,  combien  qu'il  soit  jeune,  nos- 
tre  Seigneur  est  le  Dieu  des  forts  et  des  foibles 
des  vieulx  et  des  jeunes  ;  et  comme  Dieu  est 

pour  les  foibles  autant  que  pour  les  fors,  et 
pour  les  jeunes  comme  pour  les  vieulx,  et, 
pource,  nous  sembleroit  luy  faire  tort,  veu  le 
bon  vouloir  qu'il  a.  »  Alors  chascun  se  leva, 
louant  son  bon  vouloir  et  plaisir,  et  plus  con- 
tens  de  Saintré  qu'ilz  n'estoient  l'ung  de  l'au- 
tre ;  lors  Saintré,  tant  humblement  qu'il  peut, 
remercya  le  roy.  Le  roy  pour  le  lendemain  fist 
prier  le  seigneur  de  Loysselench,  les  aultres 
quatre  barons,  chevaliers  et  escuyers  de  leur 
compaignie.  ausquelz  furent  fais  très  grans 
honneurs.  Et  après  disner,  les  dances  avecques 
les  dames,  le  royne  présente  qui  très  amyable- 
ment  tous  recueillit,  puis  aucunement,  par  gens 
de  deux  langues,  leur  demanda  des  dames  et 
estas  de  leurs  pays,  disans  estre  très  desplai- 
sant qu'elle  ne  les  entendoit.  Et  quant  les  dances 
furent  cessées,  avant  les  espices  venues  et  le 
vin  du  congié,  lors  fut  Monjoye,  roy  d'armes 
des  François,  qui  de  par  le  roy  fist  relire  la 
lectre  d'armes,  présent  la  royne,  seigneurs  et 
dames  à  planté.  Et  quant  la  lectre  fut  leue, 
Montjoye  demanda  audit  chevalier  s'il  estoit 
celuy  de  ses  armes,  et  s'il  advouait  tout  ce  qui 
estoit  en  la  lectre.  Et  quant  en  fut  donné  à 
entendre  audit  chevalier,  il  dist  que  son  scel  et 
sa  lectre  il  advouait.  Alors  Saintré  à  genoulx 
se  mist  devant  le  roy,  et  fist  renouveller  son 
congié  ;    lors   se   leva,  et  dist  au  chevalier   : 

«  Monseigneur,  vous  soyez  le  très  bien  venu  ;  à 
l'aide  de  Dieu,  de  nostre  Dame  et  de  monsei- 
gneur sainct  Michel,  je  vous  desprisonneray  de 
vostre  veu,  et  des  cercles  et  chaînes  dont  vous 
estes  emprisonné.  »  Et  lors  s'advança  pour  les 
cerclas  oster.  Et  quant  le  chevalier  vit  Saintré 
si  jeune  et  si  menu,  comme  de  honte  se  recula, 
et  en  son  poullain  dist  à  ses  gens  :  «  Et  est 
celuy  qui  me  doit  délivrer?  n'y  a  il,  en  ceste 
court,  si  hardy  que  luy  ?  »  Lors  luy  fut  dit  qui 
il  estoit,  et  comment  le  roy  le  aymoit,  et  que 
jà  il  avoit  fait  armes  en  Arragon,  à  cheval  et  à 
pié,  et  que  de  tous  deux  en  avoit  eu  l'honneur. 
Lors  le  regarda  moult  fort,  puis  dist  :  «  Je  ne 
le  puis  doncques  refuser,  face  doncques  son  bon 
plaisir  ;  bien  dis  que  telz  gens  sont  plus  à 
doubter  aucunes  fois  que  les  plus  puissans.  » 
Alors  fut  dict  à  Saintré  que  jà  le  voult  requérir 
de  plus  avant  :  «  Saintré,  faictes  ce  que  avez 
commencé,  car  il  vous  remercie  de  très  bon 
cueur.  »  Alors  Saintré  osta  les  cercles  ;  et,  ce 
fait,  le  roy  donna  de  celuy  jour  au  trentiesme 
jour  enssuivant,  pour  le  jour  des  armes  à  che- 
val, puis  en  sa  chambre  se  retrahit.  Et  lors 
Saintré  portant  les  deux  cercles  d'or,  l'ung 
devant  l'autre  derrière,  pendant  à  la  chaîne 
environnée  entour  son  col,  fut  accompaigner, 
et  plusieurs  aultres,  ledit  chevalier  en  son 
hostel.  Et  cy  laisseray  à  parler  des  grans  hon- 

neurs  et  bonnes  chieres  que,  tant  qu'ilz  furent 
là,  leur  furent  faictes  ;  et  diray  des  grans  dou- 
leurs que  ma  dame  eut  en  son  cueur,  et  des 
belles  parolles  qu'elle  dist  à  Saintré. 


CHAPITRE    XLIX 


Comment  ma  dame  se  complaint  a  Saintri,  et  les 
doulces  parolles  qu'elle  luy  dit. 


MA  dame,  qui  encores  n'avoit  veu  le 
chevalier  que  au  lever  les  cercles, 
quant  elle  le  vit  si  hault  et  corpu- 
lant,  fut  moult  esbahye,  et  se  repentit  des 
parolles  qu'elle  avoit  dictes  à  Saintré,  que  onc- 
ques  puis  ne  fut  joyeuse  ;  mais  puis  que  la 
chose  estolt  si  avant,  aultre  conseil  ne  se  po- 
voit  prendre  ;  dont,  jour  et  nuyct,  ne  cessoit  de 
plaindre  et  de  souspirer,  et  en  ses  plains  disoit  : 
«  Helas!  moy  dolante,  et  que  as  tu  faict?  Et 
que  pensoyes  tu  quant  tu  conseillas  et  mis  en 
voj^e  de  telz  perilz  celluy  que  en  ce  monde  plus 
aymoye,  et  que  sur  tous  et  toutes  l'en  devoye 

desmouvoir  ?  Helas  !  il  aura  à  faire  à  ung  si 
grant  homme,  si  fort  et  si  puissant,  qu'il  n'est 
nul  qui  doubter  ne  le  doye  ;  dont  s'aulcun 
meschief  du  corps  ou  de  son  honneur  luy  en 
advenoit,  ce  que  Dieu  ne  vueillel  lasse! 
dolante,  maleureuse,  jamais  mon  cueur  ne 
auroit  joye.  Et  qui  pis  est,  luy  par  advanture 
jamais  ne  te  aymeroit;  et  vrayement  il  auroit 
droit;  combien  que  à  ce  je  l'aye  conforté, 
seullement  pour  estre  entre  les  bons  et  les 
preux  chevaliers  renommez.  Et,  de  ce,  mon 
vray  Dieu,  je  t'en  appelle  à  tesmoing,  et  aussi 
ta  benoiste  mère,  à  laquelle  je  le  voue  de  cire 
armé  de  son  harnois,  de  son  destrier,  et  housse 
de  ses  armes,  tout  pesant  trois  mille  livres  ;  à 
genoulx  et  à  mains  jointes,  Vierge,  toy  sup- 
pliant que  en  honneur  et  en  corps  le  me  vueil- 
lez  rendre  et  sauver  ;  et  du  surplus  adviengne 
ce  que  poral  »  Et  quant  ma  dame  eut  finées 
ces  parolles,  elle  vint  oti  la  royne  estoit,  si  ne 
tarda  gueres  qu'elle  apperceut  Saintré  ;  lors 
print  son  espingle,  et  son  signal  luy  fist. 
Saintré  qui,  de  l'aultre  part,  moult  desiroit 
parler  à  elle,  incontinent  luy  respondit.  Et 
quant  la  nuyct  fut  venue,  et  l'heure  aussi,  et 
qu'ilz  furent  ensemble,  ma  dame,  qui  le  vit  sy 
très  joyeulx,  lors  son  cueur  changea  pourpos,  et 
se  mist  de  très  grant  dueil  en  très  grant  joye, 
et  lors  luy  dist  :  «  Or,  mon  amy,  pensez  de 

bien  faire,  et  vertueusement  perdez  ou  gaignez 
honnorablement  ;  car  quoy  que  de  vous  advien- 
gne  à  ung  tel  et  sy  puissant  homme,  vous  n'y 
povez  avoir  que  honneur  ;  et  ne  doublez  la 
grandeur,  ne  la  force  de  ce  géant,  au  regard  de 
vous  ;  car  Dieu  est  par  dessus  tous,  et  ayde  à 
ses  amys  qui  en  ont  besoing;  et  luy  requerent 
dévotement  ;  et  la  raison  est  ceste  :  car  les  plus 
forts  mesprisent  les  plus  foibles  et  combatent 
en  orgueil,  et  les  foibles  requièrent  l'ayde  de 
Dieu,  qui  les  conforte  et  est  pour  eulx  ;  dont 
d'omme  à  femme,  de  povoir  à  povoir,  nul  que 
Dieu  n'en  est  certain.  Et  ceulx  qui  sont  de 
povoir  et  de  nombre  esgal,  et  qui  tous  de  bon 
cueur  requièrent  l'ayde  de  Dieu,  l'ung  contre 
l'aultre,  se  garde  bien  qui  aura  tort  ;  car  Dieu 
est  le  vray  juge,  et  rend  à  chascun  son  droit. 
Doncques,  mon  amy,  adviengne  de  vous  ce  que 
à  Dieu  plaira;  se  il  en  donne  aucun  peu 
d'honneur  d'ung  aultre,  et  s'il  vous  surmonte, 
comme  ung  géant  qu'il  est  au  regard  de  vous,, 
il  ne  peult  tant  vous  fouller  que  le  monde  ne 
vous  en  prise  trop  mieulx,  que  se  n'aviez  eu 
affaire  à  luy;  car  j'ay  aux  preux  des  armes  ouy 
conter,  que  le  gentil  homme  sans  querelle, 
foullé  en  armes,  est  plus  prisié  qu'il  n'estoit 
devant  ;  car  les  gens  combatent,  et  Dieu  donne 
les  victoires  à  ceulx  qu'il  luy  plaist  ;  dont,  mon 
amy,  ne  vous   souciez   que  de   bien  faire.   Et, 

quant  au  regard  de  vostre  despence,  et  de  vous 
habiller  honorablement,  veez  cy  en  ce  saichet 
six  mille  escuz,  et  les  despendez  honnorable- 
ment,  et  à  Dieu  soyez!  » 

L'acteur.  —  Saintré,  qui  voit  l'amour  de 
ma  dame  envers  luy  fleurir  tous  les  jours,  tant 
humblement  qu'il  peut  et  sent,  l'en  remercia  ; 
dont,  pour  abregier,  print  d'elle  congié,  et  toute 
nuyct  eut  tant  de  joye  que,  de  ce  nouvel  pen- 
sement,  il  ne  dormit.  Et  quant  le  jour  fut  venu, 
ouye  la  messe  et  dictes  ses  heures,  de  beson- 
gnier  il  ne  cessa,  et  tant  que,  à  l'ayde  de  Dieu, 
du  roy,  de  ma  dame,  il  fut  d'armes,  de  destriers, 
de  très  riches  paremens  et  d'aultres  habillemens 
sy  bien  en  point;  que  vous  dirois  je?  ce  qu'il 
eut,  bien  eust  suffi  à  ung  baron  royal.  Et  à 
tant  laisseray  cy  à  parler  de  toutes  ces  choses, 
et  du  grant  bruit  qui  partout  estoit  de  ses 
armes,  et  de  la  prière  que  chascun  faisoit  pour 
luy,  qui  tant  estoit  jeune  et  menu  homme  au 
regard  de  ce  chevalier  poullain,  que  il  sembloit 
à  chascun  que,  tous  les  coups,  il  le  foulleroit  ; 
or  diray  je  des  armes  faictes  au  terme  et  jour 
ordonné. 

CHAPITRE   L 


Comment  le  seigneur  de  Loisselench  et  Saintrê 
vindrent  es  lices  faire  leurs  armes  a  cheval, 
présent  le  roy,  la  royne  et  plusieurs  princes, 
seigneurs  et  dames. 


QUANT  le  XXX'  jour  fut  venu  après  ce 
que  Saintré  eust  osté  l'emprise  au  sei- 
gneur de  Loysselench,  et  jour  ordonné 
de  commencer  leurs  armes,  le  seigneur  de  Loys- 
selench fist  le  matin,  soubz  le  hourt  du  ro^-, 
porter  vingt  grosses  lances,  toutes  armées,  fors 
de  fers,  sans  avantage,  ainsi  que  en  tel  cas 
appartient.  Et  quant  le  roy,  la  royne,  et  tous 
les  aultres  seigneurs  et  dames  furent  sur  les 
hours  et  par  les  fenestres  de  la  grant  rue  Saint 
Anthoine  à  Paris,  le  seigneur  de  Loysselench 
par  ung  heraulx  envoya  ung  coffret  de  cuir,  tout 
plain  de  très  biaulx  fers  de  lances,  dont  ilz 
dévoient  jouster,  et  donner  la  mesure  telle  qui 
luy  plairroit.  Et  endementiers  que  les  lances 
se  ferroient  à  très  belle  et  grande  compaignie 
de  seigneurs,  chevaliers  et  escuyers  françoys 
que  le  roy  avait  ordonnez,  arriva  le  seigneur  de 

Loisselench,  aussi  les  chevaliers  et  escuyers  de 
sa  compaignie,  qui  estoient  plus  de  cent  cin- 
quante chevaulx,  tous  vestus  de  robbes  neufves, 
apareillées,  et  devant  luy  cinq  très  biaulx  des- 
triers ;  dont  les  quatre  estoient  houssez  de  pa- 
remens  de  veloux  de  diverses  couleurs  et  de 
diverses  façons  d'orphaverie,  et  le  cinquiesme 
estoit  de  veloux  figuré  au  blazon  de  ses  armes, 
chargé  d'orphaverie,  c'est  assavoir  :  d'argent,  à 
un  beuf  rampant  de  gueuUes,  cornes  et  ongles 
de  sable  ;  et  sur  chascun  ung  très  bel  et  gent 
paige  richement  habillé.  Et  après  ce  destrier, 
venoit  le  conte  d'Estampes,  qui  sur  ung  coupon 
de  lance  portoit  son  heaulme,  sur  lequel  estoit 
ung  demy  beuf  de  gueuUes,  entre  deux  penars 
d'argent,  naissans  d'ung  carcoys  de  mesme  et 
de  gueulles.  Et  après  luy,  ledit  seigneur  de 
Loysselench,  sur  un  très  puissant  destrier,  armé 
de  toutes  ses  armes,  fors  du  chief,  sur  lequel  il 
portoit  ung  très  bel  chappel  de  diverses  vio- 
lectes  ;  luy  et  son  destrier,  housse  d'ung  très 
riche  veloux  cramoisy,  velousté  et  broché  d'or 
sur  or,  tout  fourré  de  fines  martres  sebelines; 
et,  à  sa  dextre,  venoit  le  duc  de  Berry  qui, 
pour  l'onneur  et  ordonnance  du  roy,  comme 
estranger,  l'acompaignoit.  Et  quant  ilz  furent 
arrivés  à  l'entrée  des  lices,  le  roy  sans  nulles 
serimonyes  le  fist  entrer,  et  aller  soubz  l'ombr." 
d'un   bien    grant    ciel    de    tapisserie,  couvert 

d'une  bien  grande  couverture  d'ung  bout  à 
aultre  à  annelets  courans,  où  estoit  le  lieu  et 
dressouer  pour  l'arriver,  vin,  fruiz  et  espices  à 
planté,  pour  tous  rafreschir.  Et  endémentiers 
qu'il  estoit  en  l'ombre  de  son  ciel,  arriva Saintré, 
semblablement  armé  de  toutes  ses  armes,  ex- 
cepté du  chief  qui  couvert  estoit  d'ung  très  bel 
chappel  de  bievre,  environné  d'une  très  belle 
touaille  de  plaisance  voilant,  toute  brodée  et 
frangée  de  fin  or;  et  au  front  estoit  ung  très 
riche  afficquet  d'ung  très  gros  dyamant,  envi- 
ronné de  trois  gros  ballais  et  de  trois  grosses 
perles  de  quatre  carats,  que  ma  dame  luy  avoit 
tout  ainsy  donné  ;  luy  et  son  destrier,  tout 
housse  de  très  fines  harmines  fourrées  de  mar- 
tres sebelines,  qu'il  faisoit  très  bel  à  veoir.  De 
ses  six  aultres  destriers  et  de  ses  paiges  très  bien 
habillez,  qui  devant  luy  alloient,  je  m'en  passe, 
car  chascun  le  doit  penser.  Après  ces  six  des- 
triers, venoit  le  duc  d'Alançon,  qui  tant  l'aymoit 
que,  sur  ung  tronçon  de  lance,  son  harnois  de 
teste  voult  porter.  Et  après  luy,  venoit  Saintré, 
et  à  dextre  le  duc  d'Anjou  et  de  Thouraine,  qui 
tant  le  voulut  honnorer.  Et  après  eulx,  sans 
nombre,  chevaliers  et  escuyers  qui  le  vouldrent 
accompaigner.  Et  quant  il  fut  à  l'entrée  des 
lices,  il  fîst,  comme  bon  chrestien,  de  sa  bane- 
roUe  où  nostre  Dame  estoit,  un  très  grant  signe 
de  la  croix, en  disant  la  bene3'sson  que  madame 

luy  avoit  apprinse  ;  et  quant  ma  dame  le  veit, 
si  lui  sembla  trop  plus  bel  que  oncques  n'avoit 
faict  ;  dont,  tant  pour  la  grant  amour  qu'elle 
avoit  à  luy,  comme  pour  le  péril  qu'il  lui  sem- 
bloit  où  elle  l'avoit  mis,  tant  se  repentoit  que 
peu  à  peu  en  celle  grant  douleur,  estant  au 
hourt  avecques  la  royne,  le  cueur  luy  faillit.  Et 
quant  la  royne  et  ses  aultres  dames  la  veirent 
pasmée,  comme  morte,  car  pas  ne  sçavoient 
son  mal,  pour  non  troubler  le  roi  et  sa  compai- 
gnie,  sans  faire  bruyt,  arrouserent  son  viz  et 
ses  mains  de  vin  aigre,  et  luy  firent  tous  les  re- 
mèdes qui  se  peurent  trouver.  Et  tant  bien  fut 
frotée  et  secourue,  que  peu  à  peu  elle  revint  à 
soy.  Lors  se  print  à  ouvrir  les  yeulx,  et  regar- 
der, puis  çà,  puis  là,  puis  l'ung,  puis  l'aultre  ; 
puis  se  print  à  parler,  et  dist  :  «  Ha  !  très  be- 
noiste  Dame,  vueillez  moy  reconforter.  »  Lors 
fut  reconfortée.  Mais  pour  prière  que  la  royne 
luy  fist,  oncques  pour  lors,  à  veoir  les  armes  ne 
se  voult  tourner. 

L'acteur.  —  Saintré  entrant  dedens  les 
lices,  en  soubzriant  regarda  les  hourt  du  roy, 
et  puis  des  dames,  et  en  passant  osta  son  cha- 
pellet  tant  humblement,  et  si  bas  qu'il  peut, 
s'enclina  ;  mais  de  ce  qu'il- ne  vit  madame,  en 
fut  aulcunement  esprins.  Toutesfois  il  se  ap- 
pensa  bien  que  c'estoit,  doubtant  que  ma  dame 
n'eust  cueur  souffîsant  à  veoir  ses  armes,  ainsi 

que  jà  elle  luy  avoit  dit.  Lors,  tout  à  cheval, 
entra  dedens  son  grant  ciel,  ainsy  courtine,  paré 
et  garny,  comme  l'autre  estoit  ;  et  avecques 
luy,  messeigneurs  le  duc  d'Anjou  et  le  duc 
d'Alençon,  et  ceulx  qui  ordonnés  y  estoient  pour 
le  servir,  sans  plus. 

L'acteur  encores.  —  Et  quant  ilz  furent 
tous  deux  venuz,  et  par  la  manière  que  j'ay  dit, 
le  roy,  qui  jà  avoit  ordonné  la  mesure  des 
lances  et  fait  toutes  ferrer,  ordonna  qu'ilz  fus- 
sent du  tout  armez,  et  que  le  seigneur  de  Loys- 
selench,  comme  entrepreneur,  fust  sur  les  rencs 
le  premier;  et  ainsi  fut  faict.  Et  après  ordonna 
que  Saintré  venist,  et  que  sur  son  harnois  de 
teste  portast  son  chapel  de  bievres  et  ainsi 
garny,  comme  sur  son  chief  il  le  portoit.  Et 
quant  tous  deux  furent  venus,  le  roy  manda  au 
seigneur  de  Loisselench,  et  luy  envoya  dix 
lances  esgalles,  par  dix  chevaliers,  et  qu'il  en 
choisist  les  cinq.  Le  seigneur  de  Loysselench, 
comme  saige  et  gracieulx  chevalier  qu'il  estoit, 
remercia  le  roy  très  grandement,  et  puis  les 
envoya  à  Saintré,  qui  choisist  ainsi  que  en  son 
emprinse  estoit  contenu.  Saintré,  pour  abregier, 
l'en  merc3a,  et  dist  que  les  cinq  plus  grosses 
l'on  retint.  Lors  ledit  seigneur  duc  d'Anjou, 
qui  le  voult  servir,  en  print  l'une  que  sur  sa 
cuysse  luy  mist  jusques  au  départir.  Et  quant 
les  dix  lances  furent   baillées,  le    roy  de   par 

Dieu  les  ordonna  partir.  Lors  à  ces  paroles 
chascun  brocha  son  destrier  l'ung contre  l'aultre, 
si  qu'il  sembloit  que  jamais  à  temps  n'y  peus- 
sent  venir.  Et  à  ceste  course,  le  seigneur  de 
Loysselench  actaint  Saintré  sur  la  double  du 
coude  senestre,  qui  esclissa,  et  Saintré  actaint 
au  faulx  du  plastron  ;  et  le  coup  fut  ung  peu 
bas,  dont,  en  rompant  sa  lance  par  maints  es- 
clats,  il  ploya.  Alors  le  cry  des  gens  et  des  trom- 
pettes fut  si  grant  que  longue  pièce  dura.  A  la 
deuxiesme  course,  le  seigneur  de  Loysselench 
ataint  Saintré  à  la  buffe,  tellement  que  à  bien 
peu  ne  l'endormit.  Et  Saintré  l'ataint  au  fronc 
de  son  heaulme,  et  perça  son  beuf  d'argent,  tel- 
lement que  au  passer  que  les  chevaulx  firent,  le 
sien  tourna  ce  devant  derrière  ;  et  à  ceste  course 
Saintré  ung  peu  se  reposa.  A  la  troisiesme 
course,  tout  ainsi  que  Saintré  l'avoit  actaint,  il 
actaint  Saintré,  et  lui  emporta  son  chapel  des- 
sus la  poincte  de  sa  lance,  tout  ainsi  garny 
comme  il  estoit  ;  et  Saintré  l'actaint  ou  hault 
de  son  grant  gardebras,  qu'il  luy  faulsa,  aves- 
ques  son  double,  et  rompit  les  tresses,  et  le 
gardebras  vola  par  terre.  Et  alors  recommença 
le  cry  et  bruyt  des  gens  et  trompettes,  telle- 
ment qu'à  peine  les  povoit  on  faire  cesser.  Et 
quant  le  seigneur  de  Loysselench  fut  ainsi  de- 
sarmé, le  roy  voulut  reveoir  la  lectre  des  armes, 
pour    bien  veoir  comment  elle  contenoit  ;    si 

trouva  sur  ce  trois  clauses,  dont  la  première 
estoit  que  s'il  advenoit,  qu'en  faisant  lesdictes 
armes  à  cheval  ou  à  pié,  l'un  d'eulx  fust  telle- 
ment exoinié  que  pour  ce  jour  parfaire  ne  les 
peust,  ou  qu'il  fust  hors  de  ses  arsons,  ou  de 
ses  pieds  porté  par  terre,  ou  qu'il  fust  de  teste, 
de  bras  ou  de  corps,  tellement  desarmé  qu'il  re- 
fusast  à  parfaire  lesdictes  armes  en  tel  estât, 
cestes  et  celles  qui  seroient  à  faire  seroient 
tenues  pour  faictes;  et  sera  tenu  celluy  de 
payer  tous  les  pris,  ainsi  que  se  l'ung  après 
l'autre  il  les  avoit  tous  perdus.  Et  pour  celle 
cause  le  roy  fit  cesser  la  jouxte,  et  au  seigneur 
de  Loysselench  fist  remonstrer  le  contenu  de  sa 
lectre  par  les  quatre  seigneurs  d'Andach,  de 
Nulz,  de  Morg  et  de  Terg,  barons  pouUains, 
venuz  en  sa  compaignie,  ainsi  que  dit  est,  qui 
présent  eulx  fut  leue  ;  les  priant  que  de  sa  part 
les  recordassent,  et  qu'il  ne  voulsist  pas  mectre 
son  ame,  son  honneur,  son  corps  et  par  adven- 
ture  sa  vie,  en  péril  de  mort.  Le  seigneur  de 
Loysselench,  qui  ouyt  les  choses  dessusdictes, 
remercia  très  humblement  le  roy  ;  mais,  comme 
très  desplaisant  de  son  meschief,  dist  que  ad- 
venist  de  luy  ce  que  à  Dieu  plairoit,  car  vraie- 
ment  il  parferoit  ses  armes.  Les  seigneurs  fran- 
çois,  que  le  roy  luy  avoit  baillez  pour  le  servir, 
ne  l'en  peurent  destourner.  Lors  lesdits  sei- 
gneurs pouliains  luy  dirent  tout  court,   qu'ilz 

ne  le  serviroient  plus  en  tel  estât.  Alors  le  sei- 
gneur de  Loysselench  dist  :  «Vous  voyez  mieulx 
'mon  honneur  et  ma  honte  que  moy,  je  les  re- 
mets à  vous  et  à  voz  mains.  »  Alors  luy  dirent 
que  sur  eulx  ilz  le  prenoient,  pour  le  très  grant 
dangier  où  ilz  le  veoient,  le  confortant  que  aux 
armes  à  pié  il  se  poroit  bien  recouvrer  ;  et  lors, 
à  très  grant  peine  et  douleur  de  son  cueur,  il  le 
consentit.  Laquelle  nouvelle  rapportée  au  roy, 
il  les  fist  tous  deux  retraire,  et  de  leurs  chiefz 
desarmer,  et  puis  tout  à  cheval  venir  devant  luy, 
chascun  garny  du  pris  qu'il  devoit  donner. 
Quant  la  royne  et  les  aultres  dames  virent  que 
le  seigneur  de  Loysselench  estoit  ainsy  desarmé, 
accoururent  toutes  à  ma  dame,  qui  sur  les 
quaiTeaulx  d'or  et  de  S03'e  gisoit,  faisant  à  Dieu 
et  à  nostre  Dame  de  Liesse,  à  qui,  comme  dict 
est,  l'avoit  voué,  prières  et  oraisons.  La  royne 
luy  dist  :  «  Hé  !  Belle  Cousine,  levez  vous  sus, 
et  venez  veoir  tant  de  belles  choses  ;  et  com- 
ment nostre  bon  filz  Saintré  a  le  Poullain  de- 
sarmé, tant  que  monseigneur  les  a  faict  cesser 
et  venir  devers  luy,  je  ne  say  pourquoy,  fors 
que  pour  donner  le  pris.  »  Ma  dame,  qui  de 
celle  très  désirée  nouvelle  fut  sy  joyeusement 
reconfortée  que  son  cueur  ne  sçavoit  où  il 
estoit,  faignoit  aucunement  que  point  ne  lui  en 
chailloit.  Alors  la  royne  luy  dit  :  «  Ha!  ha! 
Belle  Cousine,  bien  appercevons  que  vrayement 

estes  peu  joyeuse  de  Thonneur  que  ce  très  vail- 
lant escuyer  a  huy  conquis,  dont  monseigneur 
et  naoy  y  partons  ;  or  sus,  levez  vous  apperte- 
ment.  »  Lors  la  prent  par  la  maib,  et  les 
aultres  dames  par  raultre,tant  qu'elle  fut  levée 
et  fut  à  la  veue  du  hourt.  Ma  dame  qui  tant 
avoit  sa  joie  renouvellée,  embuschée  du  deul 
Eoubz  l'ombre  du  parler  que  la  royne  luy  avoit 
dict,  covrant  sa  restorée  maladie,  à  la  royne 
dist  :  «  Hé  !  ma  dame,  comment  est  ce  cheva- 
lier poullain  ainsy  desarmé  ?  »  Alors  la  royne 
luy  compta  toutes  les  armes  :  et  comment 
Saintré  rompit  sa  première  lance,  comment  il 
perça  le  beuf  d'argent  du  chevalier,  et  le  re- 
tourna ce  devant  derrière,  et  comment  il  l'avoit 
desarmé.  En  devisant  ces  choses,  ma  dame  de 
joie  ses  yeulx  mouvoir  ne  povoit  de  regarder 
Saintré  ;  et  Saintré  regardoit  puis  çà,  puis  là,  et 
puis  son  regard  tout  à  coup  flechissoit  sur  elle. 
Alors  ma  dame  luy  fist  son  signal,  auquel  très 
gracieusement  il  respondit.  Et  quant  ilz  furent 
devant  le  roy,  il  leur  fist  dire  par  Montjoie,roy 
d'armes  des  François  :  «  Monseigneur  de  Loys- 
selench,  et  vous,  Jehan  de  Saintré,  le  roy,  mon 
souverain  seigneur,  cy  présent,  m'a  commandé 
vous  dire,  l'ung  et  l'aultre,  que  tous  deux  avez 
sy  haultement  et  honnorablement  faictes  voz 
armes  du  jour  d'huy,  qu'ilz  ne  sont  hommes 
nulz  qui  mieulx  les  sceussent  faire  ;  mais  pour 

vostre  gardebras,  monseigneur  de  Loysselench. 
du  coup  de  lance  desarmé,  à  vous,  Jehan  de 
Saintré,  le  roy,  par  le  contenu  de  la  lectre,  vous 
adjuge  de  ces  armes  le  pris,  et  à  vous,  monsei- 
gneur de  Loysselench,  que  vous  acquitiez,  et 
veez  cy  de  quoy.  »  Lors  luy  bailla  le  bel  et 
riche  dyamant  du  pris,  que  le  roy  avoit  eu  en 
garde.  Lesquelles  parolles  dictes,  par  Brunsvich, 
le  heraiilt  venu  avecques  luy,  furent  de  mot  en 
mot  données  à  entendre.  Alors  le  seigneur  de 
Loysselench  s'enclina  devers  le  roy,  et  en  son 
poullain  le  remercia  très  humblement  de  l'hon- 
neur qu'il  luy  avoit  fait,  et  dist  que  vrayement 
Saintré  avoit  loyaulment  gaigné  le  pris.  Et  à 
ces  paroles  il  print  le  d3'amant,  et  vers  Saintré 
s'advança,  et  en  son  langaige  très  doulcement 
le  remercya,  et  mist  en  sa  main  le  dyamant.  Et 
lors  le  roy  ordonna  que  chascun  s'en  alla  de- 
sarmer. Mais  au  départir  l'ung  de  l'autre,  en 
toutes  façons,  Saintré,  per  à  per  et  à  sa  dextre, 
le  convoya;  alors  trompettes,  clarons  et  menes- 
triers  commencèrent  à  corner.  Dont  la  joie  fut 
tant  grande  par  la  ville  qu'elle  ne  se  poroit 
compter.  Et  à  tant  laisseray  cy  à  parler  d'eulx 
qui  s'en  vont  desarmer,  et  puis  soupper  avec- 
ques le  roy,  qui  grandement  honnora  ledict 
chevalier  et  sa  compaignie  ;  et  de  Saintré,  que 
la  royne  voult  retenir  avec  elle  à  soupper,  je 
parleray. 

L'acteur.  —  Quant  le  souper  fust  prest,  le 
roy  envoya  quérir  le  seigneur  de  Lo3'sselench 
et  tous  les  aultres  quatre  barons,  chevaliers  et 
escuyers  poullains  ;  alors  Saintré  s'en  va  les 
quérir  très  bien  accompaigné.  Et  quant  ilz 
furent  devers  le  roy,  on  leur  fist  très  bonne 
chiere  et  grant  honneur  ;  lors  les  tables  furent 
dressées,  et  le  souper  prest.  Et  le  roy  fist  le 
seigneur  de  Loysselench  seoir  à  sa  dextre,  et  à 
sa  senestre  les  aultres  quatre  barons  ;  et  les 
aultres,  à  l'aultre  première  table  après  celle  du 
roy;  de  vins,  de  viandes  de  diverses  façons 
urent  très  bien  servis,  et  ne  les  fault  jà  devi- 
ser, car  chascun  peult  penser  et  sçavcir  que  ce 
fut  haulte  chose.  Saintré,  après  ce  qu'ilz  furent 
tous  servis,  s'en  va  soupper  avec  la  royne,  ainsi 
qu'elle  luy  avoit  dit.  Des  bonnes  chieres  que 
ma  dame  et  les  aultres  dames  et  damoiselles 
luy  firent,  ne  fault  point  demander;  car  il  n'y 
avoit  celle  qui  s'en  peust  cesser.  Ma  dame,  qui 
sur  toutes  les  aultres  estoit  celle  qui  plus  le- 
gierement  s'en  passoit,  toutesfois  ne  se  peut 
tenir  de  regarder  ce  bel  dyamant  du  pris,  qu'il 
portoit  à  son  col  à  une  chaîne  d'or  ;  alors  la 
royne  aussi  le  voulut  veoir,  et  plusieurs 
aultres  dames  et  damoiselles.  Lors  ma  dame 
luy  dist  :  «  Certes,  Saintré,  la  dame  est  bien 
heureuse  qui  l'a  gaigné.  »  Lors  la  royne  qui  oy 
ces  paroUes,  luy  dist  :  «  Je  prie  à  Dieu,  Sain- 

tré,  que,  de  bien  en  mieulx,  puissez  vous  tous 
les  aultres  pris  gaigner.  »  Lors  à  genoulx  leur 
dist  :  «  Ha  1  mes  dames,  vostre  bonne  raercy  ; 
mais  je  ne  l'ay  pas  à  Dieu  desservy,  et  ce  qui 
en  est  me  vient  de  luy  par  voz  bonnes  priè- 
res. »  A  ces  parolles,  le  maistre  d'hostel  vint, 
qui  fist  laver  la  royne,  et  quant  elle  fust  assise, 
malgré  que  Saintré  en  eust,  elle  le  fist  seoir 
à  sa  dextre.  Que  vous  dirois-je?  La  joye  y  fut 
telle,  d'ung  costé  et  d'aultre,  qu'elle  ne  se 
poroit  conter.  Mais  quant  les  tables  furent 
levées,  le  roy  d'ung  costé,  et  la  royne  de 
l'aultre,  s'en  vont  en  la  grant  salle,  pour  veoir 
les  dances  et  morisques  de  diverses  façons  ; 
mais  pour  les  affaires  que  le  seigneur  de  Loys- 
selench  avoit  eu  ce  jour,  et  aussi  Saintré  de 
son  cousté,  le  roy  hasta  les  espices  et  le  vin 
de  congié  ;  puis  se  retrahit  en  sa  chambre,  et 
chascun  print  congié.  Saintré  et  tous  les  aul- 
tres, chascun  prend  son  escuier  ou  chevalier 
soubz  le  bras,  et  aultre  belle  compaignie, 
menèrent  Loysselench  et  les  aultres,  en  son 
hostel.  Et  cy  laisseray  à  parler  des  honneurs, 
vins  et  viandes  que  tous  les  jours  leur  envoyoit, 
et  du  jour  des  affaires  pour  les  armes  à  pié  ; 
et  diray  de  ma  dame  et  de  Saintré,  et  de  la 
parfaicte  joye  que,  celle  nuyct,  ils  firent  au 
preau. 

L'actei'k.   —   Celle   nuyct,    ainsi    que  ma 

dame  avoit  à  Saintré  son  signal  donné,  ilz  se 
trouvèrent  au  preau  ensemble;  alors  furent  les 
baisiers  à  grant  largesse  donnez,  et  les  baisiers 
renduz.  Que  vous  dirois-je  ?  Telz  que  oncques 
ne  pensèrent  estre  à  si  parfaictz  plaisirs.  Et 
lors  ma  dame  luy  dist  :  «  Helas  !  mon  cueur, 
helas!  ma  joye,  helas!  mon  seul  et  souverain 
désir,  je  veiz  huy  l'heure  que  jamais  ne  vous 
cuydoie  veoir  vif;  et  quand  je  vous  veiz  entrer 
es  lices,  de  la  grant  paour  que  de  vous  j'euz, 
le  cueur  me  amortist  tellement  que  je,  comme 
morte,  cheuz  ;  et  se  je  n'eusse  esté  tost  secou- 
rue, vrayement  je  rendoye  mon  esprit;  mais 
quant  je  ouys  de  vous  les  vertueuses  nouvel- 
les, incontinent  mon  cueur  se  revesquit  ;  et  ma 
dame,  avec  les  aultres  dames,  me  vindrent 
sourdre,  et  à  la  veue  du  hourt  avecques  elles 
me  firent  venir.  —  Helas!  très  haulte  et 
excellente  dame,  que  me  dictes  vous .'  Las  !  se 
je  l'eusse  sceu,  qu'eust  fait  mon  très  doloreux 
cueur.?  Pour  lors,  trop  mieulx  m'eust  valu  la 
mort  que  la  vie  ;  je  feusse  demouré,  de  mes 
arme^  à  faire,  à  grant  deshonneur  ;  mais  loué  soit 
Dieu  et  gracié  que  je  n'en  ay  riens  sceu!  Lors 
que  jentray  es  lices,  je  vous  vy  de  lez  la  royne  ; 
mais  quant  je  vins  tout  armé  sur  les  rencs,  je  vy 
la  royne  et  toutes  les  aultres  dames,  fors  que 
vous  ;  SI  me  pensay  que  n'aviez  cueur  de  veoir 
l'esbatement  de  la  jouste,  ainsy  que  jà  m'aviez 

dit,  et  ne  pensay  en  vostre  mal  plus  avant. 
Ores,  ma  très  redoubtée  dame,  loué  soit  Dieu 
et  nostre  Dame,  de  l'honneur  que  j'ay  aujour- 
d'huy  eu  par  vous,  en  espérant,  ma  dame,  de 
bien  en  mieulx.  Si  vous  supplj'e  que  faictes 
bonne  chiere,  et  du  surplus  ne  vous  souciez  ; 
car  Dieu,  qui  a  esté  à  noz  armes,  sera  aux 
aultres.  »  Et  à  ces  parolles  prindrent,  l'ung  de 
l'aultre,  son  très  gracieulx  congié,  et  cy  laisse- 
ray  à  parler  de  leurs  affaires,  et  diray  des 
armes  à  pié,  et  comment  elles  furent  faictes. 


CHAPITRE    LI 


Comment  le  seigneur  de  Loysselench  et  Sainlr  é 
viendrent   es  lices ,    et    ûrent    leurs    armes  a 
pié. 


LE  jour  que  les  armes  dévoient  estre,  et 
à  l'eure  qui  leur  fut  ordonnée,  le  roy  et 
la  royne,  les  seigneurs  et  les  dames, 
furent  sur  leurs  hours.  Le  sire  de  Loysselench, 
par  les  sires  d'Andach  et  de  Morg,  envoya  au 

roy  deux  lances  à  poulcez,  pareilles,  ferrées  et 
armées  chascune  de  sa  rondelle  pour  couvrir 
la  main  devant,  et  painctes  en  vermeil,  et 
aussi  deux  haches,  deux  espées  et  deux  dagues, 
toutes  pareilles,  sans  nulle  différence.  Lors 
le  roy,  pour  abregier,  print  de  ces  poinctes 
quatre,  qu'il  envoya  à  Saintré,  et  les  aultres 
quatre  rendit  ausdits  seigneurs  d'Andach  et  de 
Morg,  pour  les  reporter  au  seigneur  de  Loys- 
selench.  Et  ce  faict,  le  seigneur  de  Loysselench, 
armé  de  toutes  armes,  fors  que  du  chief,  se 
partit  de  son  logeis, .  à  telle  ordonnance  que, 
aux  aultres  armes  à  cheval,  avoit  fait.  Et  tant 
plus  que  les  contes  de  Nevers,  de  Boullongne, 
et  de  Tancarville,  et  de  Restel,  devant  luy 
portoient  les  quatre  pointes,  à  cheval  ;  et  après 
eulx,  le  duc  de  Berry,  qui  portoit  son  harnois 
de  chief  ;  et  puis  luy,  armé  de  toutes  ses  ar- 
mes, housse  de  son  destrier  de  fin  veloux,  aux 
couleurs  de  ses  propres  armes,  et  après  luy, 
mains  barons  et  aultres  nobles  hommes  ;  et  en 
tel  estât  vint  entrer  es  lices,  et  descendre  en 
son  nouvel  pavillon  que  le  roy  lui  avoit  fait 
dresser,  et  avecques  luy,  ceulx  qui  ordonnez  y 
estoient.  Et  quant  il  fut  descendu,  ne  tarda 
guieres  que  Saintré  vint  à  très  belle  et  noble 
corapaignie  ;  et  devant  luy,  venoient  les  contes 
du  Perche,  de  Clermont,  de  Sainct  Pol  et  de 
la  -Marche,  qui  portoient   ses  quatre   poinctes 

devant  luy  ;  et  après  eulx,  le  duc  d'Anjou,  qui 
semblablement  portoit  le  harnoys  de  son  chief  ; 
et  en  celle  très  belle  compaignie,  vint  pareille- 
ment descendre  en  son  aultre  pavillon  que  le 
roy  aussi  luy  avoit  faict  dresser  pour  luy.  Des 
rois  d'armes,  des  heraulx,  poursuyvans,  trom- 
pettes, clarons  et  menestriers  de  divers  instru- 
mens,  qui  devant  eulx  alloient,  je  délaisse, 
pour  abréger.  Et  quant  ilz  furent  tous  deux 
en  point,  le  roy  ordonna  les  faire  yssir;  alors 
chascun  des  deux  seigneurs  ducz  leur  baillèrent 
leurs  lances  à  poulcez  ;  et  au  prendre  par 
Saintré,  il  baisa  sa  banerolle,  en  faisant  le 
signe  de  la  croix.  Lors  à  très  grant  pas  des- 
marcha tout  le  premier,  et  vint  trouver  le  sei- 
gneur de  Loysselench  assez  près  de  son  partir. 
Et  au  premier  coup  qu'il  fist,  à  haulte  voix 
s'escria  :  «  A  notre  Dame,  et  à  ma  très  doulce 
dame  1  »  A  cest  assembler  qu'il  fist,  le  seigneur 
de  Loysselench  ne  cuydoit  pas  moins  que 
bientost  le  porter  par  terre  ou  le  fouUer  ;  et 
croy  que  par  sa  force,  trop  plus  puissante  que 
celle  de  Saintré,  il  luy  fust  bien  advenu  ;  mais 
à  qui  Dieu  veult  aidier,  nulz  ne  luy  peut 
nuyre.  Lors  le  seigneur  de  Loysselench,  de 
toute  sa  force,  actaint  Saintré  sur  le  hault 
cousté  du  faulx  du  corps,  et,  sans  attacher,  sa 
lance  clinssa  une  toise  outre  ;  et  Saintré  de  ce 
premier   coup    aussi   clinssa    sa   lance.  Et,  au 

clinssant  qu'elle  fist,  le  vint  actaindre  entre  la 
lance  et  la  main  droicte  que  par  le  meilleu,  à 
tout  le  gantel  et  trois  bons  dois,  la  lui  faulsa. 
Et  quant  ilz  cuyderent  le  deuxiesme  coup 
repousser,  le  seigneur  de  Loysselench  sa  main 
droicte  ne  peut  à  soy  retraire,  ne  aussi  Saintré 
sa  lance,  qui  tant  prinse  estoit.  Lors  le  sei- 
gneur de  Loysselench  habandonna  sa  lance 
pour  soy  joindre  à  Saintré,  mais  ne  povoit  ; 
car  Saintré,  voyant  sa  lance  atachée,  boutoit 
tant  qu'il  povoit  avant  ;  et  quant  le  roy  apper- 
ceut  la  lance  de  Loysselench  à  terre,  lors  dist 
que  de  ses  armes  n'y  avoit  plus,  et  que  Dieu 
estoit  pour  cest  enffant.  Lors  les  fist  prendre 
tous  deux,  et  en  leurs  pavillons  aller  pour  leurs 
chiefs  desarmer,  et  appareiller  Loysselench,  et 
puis  devant  luy  venir.  Ne  vous  poroye  à  demy 
dire  le  très  grant  dueil  que  le  seigneur  de 
Loysselench  fist  tant  de  sa  maie  fortune, 
comme  de  ce  qu'ung  si  jeune  homme  l'avoit  à 
cheval  et  à  pié  foullé  ;  dont  tout  ainsi,  la  main 
persée,  que  ne  se  povoit,  de  chault  ne  de 
courroux,  le  sang  estancher,  vouloit  parfaire 
ses  aultres  armes;  mais  tant  estoit  de  sang 
yssu,  que  force  luy  fust  de  s'en  désister.  Et 
quant  il  fut  mediciné,  sa  main  lyée  et  son 
bras  desarmé,  à  l'issue  de  sa  tente  Saintré  le 
vint  reconforter,  et  le  seigneur  de  Loysselench 
doulcement  l'acolla,  et   puis  en  son   poullain 

luy  dist  :  «  Mon  frère  Saintré,  se  vous  conti- 
nuez es  armes  ainsi  qu'avez  commencé,  il  ne 
sera  celluy  qui  résister  puisse  à  vous.  »  Lors 
Saintré,  estant  informé  de  ce  qu'il  avoit  dit,  en 
soubzriant  luy  respondit  :«  Ha!  monseigneur 
mon  frère,  tout  ce  que  vous  dictes  est  du  bien 
de  vous,  et  se  en  aucune  manière  je  m'y  em- 
ployé, ce  n'est  que  de  porter  la  pièce  d'armes, 
c'est  le  baston  ;  car  ma  très  redoublée  dame 
faict  le  surplus.  »  Et  à  ces  paroUes,  messei- 
gneurs  les  ducz  les  menèrent  devant  le  roy.  Et 
cy  laisseray  ung  peu  à  parler  comment  les  pris 
urent  donnés,  et  diray  de  lagrant  joye  que  la 
royne,  ma  dame  et  les  aultres  dames  et  damoy- 
selles  en  font  toutes,  et  comment  ma  dame  se 
mist  en  contemplacion. 

La  royne  et  ma  dame,  avecques  les  aultres 
dames  et  damoyselles,  ne  cessoient  de  rire  et 
de  faire  joye  pour  l'amour  de  Saintré,  qui  avoit 
du  meilleur.  Et  quant  ma  dame,  qui  l'ueil 
dessus  Saintré  ne  bougeoit,  s'apensa  que  vraye- 
ment,  actendu  l'évidente  grâce  que  nostre 
Seigneur  luy  avoit  fait  à  la  requeste  de  nostre 
Dame,  qu'elle  les  en  remerciroit  ;  et  lors  fist 
semblant  d'avoir  mal  en  sa  teste,  puis  dist  à  la 
royne  :  «  Ma  dame,  il  me  soit  pardonné,  car  il 
me  fault  ung  peu  coucher.  —  Belle  cousine,  dict 
la  royne,  faictes  tout  à  vostre  plaisir.  »  Et 
quant  ma  dame  fut  couchiée,  en  la  chambre  du 

hourt  elle  renvoya  toutes  ses  femmes.  Lors  se 
leva,  à  genoulx  se  mist,  les  mains  joinctes,  les 
yeulx  levés  au  ciel,  dévotement  rend  à  Dieu  et 
à  nostre  Dame  mercy  de  la  grâce  qu'à  Saintré 
avoient  faicte,  et  à  ce  fut  longuement.  Et  quant 
sa  devocion  fut  faicte,  ainsi  que  toute  guérie, 
à  la  royne  vint  joyeusement.  Saintré  qui,  de 
fois  à  aultre  et  souvent  les  dames  regardoit,  et 
ne  veoit  point  ma  dame,  pensa  que  ce  fust 
ainsi  que  l'aultre  fois.  Mais  quant  il  apper- 
ceust  ma  dame  revenue,  son  cueur  en  fut  cent 
mille  fois  plus  joyeulx.  Et  cy  laisseray  à  parler 
de  ces  choses,  et  diray  comment  les  pris  furent 
donnés. 


CHAPITRE    LU 


Comment  le  roy  ordonna  que  les  pris  fussent 
donnés. 


LE  roy,  qui  garny  estoit  de  huit  joyaulx 
sufïisans,  qui  estaient  le  prix,  quatre  des 
ungs,  quatre  des  aultres,  pour  les  don- 
ner à  celluy  à  qui  il  appartiendroit,  ordonna 

audict  Monjoie,  roy  d'armes  des  François,  qui 
sur  le  hourt  estoit,  qu'il  portast  les  paroles 
toutes  telles  qui  s'ensuivent.  Lors  par  un  ung 
Hérault  fut  à  haulte  voix  crié  :  «  Silence  de 
par  le  roy,  >■>  affin  que  chascun  le  puist  ouyr. 
Lors  dit  Montjoye  :  «  Messeigneurs  de  Loysse- 
lench,  et  vous,  Jehan  de  Saintré,  le  roy  nostre 
souverain  seigneur,  qui  cy  est,  m'a  commandé 
et  ordonné  de  vous  dire  que  de  ces  voz  der- 
nières armes,  tous  deux,  avez  bien  et  vaillam- 
ment faict  ;  mais  puis  que  vous,  monseigneur 
de  Loysselench,  ne  vous  sentez  aisé  pour  les 
accomplir,  selon  le  contenu  de  voz  lectres 
d'armes,  luy,  comme  vostre  juge,  seul  et  com- 
petant,  vous  ordonne  que  vous  acquitez  de  voz 
quatre  pris  ;  lesquelz,  de  son  commandement, 
congié  et  licence,  je  vous  rens.  »  Et  quant  le 
seigneur  de  Loysselench  vit  Montjoye  qui  eut 
finées  ses  parolles,  demanda  qu'il  avoit  dit, 
lesquelles  à  luy  declairées  furent  ;  et  bien  ouye 
la  sentence  du  roy,  de  laquelle  il  ne  pensoit 
pas  moins,  à  genoulx  dist  très  humblement 
qu'il  remercioit  le  roy,  et  bien  se  doulloit  de 
sa  maie  aventure,  qui,  tant  à  pié  comme  à 
cheval,  n'avoit  laissé  ses  armes  parfaire,  pour 
le  plaisir  des  dames  plus  longuement  durer  ; 
mais  puisque  ainsy  fortune  le  vouloit,  il  estoit 
prest  de  soy  acquiter,  ainsi  qu'il  ordonneroit 
et  que  raison  le  voulloit.  Et  ces  parolles  dictes, 

Montjoye  descendit,  qui,  pour  soy  acquitter, 
luy  bailla  ses  quatre  joyaulx  ;  et  quant  il  les 
eut  prins,  à  Saintré  s'avança  pour  les  bailler. 
Lors  son  cueur  fut  tellement  estrainct,  qu'il 
ne  peut  ung  seul  mot  parler.  Les  aultres  qua- 
tre barons  poullains  congneurent  bien  son 
grant  dueil  ;  et  à  ce,  chascun,  qui  mieulx  le 
sceut  dire,  s'efforcèrent  de  l'excuser.  Alors 
Saintré,  que  monseigneur  d'Anjou  conduysoit, 
s'avança  en  soy  inclinant,  pour  les  quatre 
joyaulx  prendre,  puis  en  soubzriant  luy  dist  : 
«  Monseigneur  mon  frère,  de  l'honneur  qu'il 
vous  a  pieu  me  faire,  je  vous  remercie,  tant 
comme  je  puis  et  sçay.  »  Alors  trompettes  et 
clairons  commencèrent  à  sonner,  et  par  telle 
façon  que  à  paine  les  povoit  on  faire  cesser. 
Et  ces  choses  faictes,  le  roy  ordonna  en  leurs 
pavillons  eulx  retraire,  et  puis  à  cheval  mon- 
ter pour  aller  en  leur  logeis  desarmer.  Et 
quant  Saintré  fut  sur  son  cheval  monté,  mon 
dit  seigneur  d'Anjou  luy  dist  :  «  Nous  vou- 
lons, Saintré,  que  vous  soyez  honnorable  et 
gracieulx.  »  Lors  le  mena  au  seigneur  de 
Loysselench,  qui  jà  sur  son  destrier  estoit 
monté.  Lors  les  assembla  tous  deux,  puis  luy 
et  monseigneur  de  Berry  se  misrent  devant,  et 
ainsi  jusques  à  son  logis,  le  conduyrent.  Des 
honneurs,  des  prières  l'ung  de  l'aultre,  je  me 
veux  passer,  et  des  choses  que   depuis  firent 

jusques  à  l'heure  du  soupper  ;  et  diray  des 
grans  joyes  et  devises  que  la  royne,  ma  dame 
et  les  aultres  dames  et  damoyselles  firent,  et 
aussi  du  roy  et  de  toute  la  court,  et  aussi 
par  toute  la  ville,  tout  ce  jour  et  celle  nuyct, 
qu'il  n'estoit  celluy  ne  celle  qui  taire  se  peust 
de  louer  Saintré. 


CHAPITRE    LUI 


Comment  le  seigneur  de  Loysselenck   soupa 
avecques  la  royne. 


LE  roy  et  la  royne,  quant  ilz  furent  des- 
cenduz  en  leur  hostel  de  Saint  Pol,  lors 
le  rcy  ordonna  que  la  royne  fist,  par  ses 
maistres  d'hostel,  prier  le  seigneur  de  Loysse- 
lench  et  sa  compaignie  venir  au  soupper,  et 
voult  que  Saintré  y  fust  aussi.  Et  quant  l'eure 
de  soupper  fut  venue,  lors  Saintré,  bien  accom- 
paigné,  les  alla  quérir  ;  et  quant  ilz  furent 
venuz  à  la  royne,  en  devisant  avecques  les 
dames,  le  maistre  d'hostel  vint  pour  les   faire 

soupper.  Lors  la  royne  print  en  sa  main  dextre 
le  seigneur  de  Loysselench  et  le  fist  seoir,  et 
puis  dist  à  Saintré  :  «  Saintré,  puisqu'il  est 
aujourd'huy  l'ung  des  jours  de  voz  fentes,  je 
vueil«stre  entre  vous  deux.  »  Et  à  très  grans 
excuses,  honneurs  et  révérences,  force  luy  fut 
d'obeyr.  Ma  dame,  qui  tant  estoit  joieuse  du 
grant  honneur  de  son  amy,  luy  dist  :  «  Sain- 
tré, beau  sire.  Dieu  vous  accroisse  voz  hon- 
neurs. —  Ma  dame,  dit  iî,  vous  voyez  que 
c'est  du  monde,  et  que  c'est  du  commandement 
de  la  royne,  et  non  point  que  je  l'aye  des- 
servy;  et  se  aucune  chose  y  a  esté  par  moy 
faicte,  c'est  par  celle  que  Dieu  me  doint  bien 
servir.  »  Alors  la  rojme  demanda  le  seigneur 
de  Morg,  pour  ce  que  il  parloit  françois,  et  le 
fist  seoir  vis  à  vis  du  seigneur  de  Loysse- 
lench, affin  de  mieulx  deviser  à  luy.  Les  autres 
barons,  chevaliers  et  escuyers  poullains  fist  elle 
seoir  entre  les  aultres  dames  et  damoiselles, 
qui  très  grans  honneurs  et  festes  leur  firent. 
De  vins  et  de  viandes  de  diverses  façons,  ne 
fault  point  escripre,  ne  demander  ;  et  quant  les 
tables,  pour  abréger,  furent  levées,  les  menes- 
triers  sonnèrent  pour  dancer.  Le  roy,  avecques 
messeigneurs  ses  frères  et  aultres  du  sang 
royal,  ne  tarda  gueres  qu'ilz  vindrent.  Adonc 
après  les  dances  et  maintes  chansons  dictes 
pour  le  traveil  et  blessure  du  seigneur  de  Loys- 

31 


242       LE  PETIT  JEHAN  DE  SAINTRÉ 


selench,  le  roy  manda  le  vin  et  les  espices  ;  et, 
après  ce,  tous  prindrent  congié.  Lors  Saintré, 
avecques  très  belle  et  grande  compaignie,  fut 
ledict  seigneur  de  Loysselench  convoier  ;  et  au 
départir  qu'il  fist,  le  pria  et  toute  sa  compai- 
gnie pour  le  lendemain  au  disner.  Que  vous 
dirois  je  ?  A  ce  disner  furent  seigneurs,  dames, 
damoiselles,  chevaliers  et  gens  d'estat,  que  de 
si  long  temps  ung  tel  disner  n'avoit  esté  faict  ; 
dont,  pour  abréger,  les  tables  ostées,  les  menes- 
triers  commencèrent  pour  dancer.  Lors  firent 
basses  dances,  chansons,  morisques  très  riches, 
et  aultres  joyeusetés  ;  car  c'estoit  le  jour  qu'il 
n'estoit  mie  mémoire  que  si  belle  et  joyeuse 
feste  eust  esté  faicte,  ne  sy  bien  ordonnée. 
Mais  pour  la  paine  que  le  seigneur  de  Loysse- 
lench portoit  de  sa  main,  convint  la  fèste  assez 
'plus  tost  abréger  ;  et  lors  tous  et  toutes,  l'ung 
de  l'aultre,  prindrent  congié. 

L'ACTEUR.  —  Le  cinquiesme  jour  après,  le 
seigneur  de  Loysselench,  qui  fut  aucunement 
plus  amande,  pria  Saintré,  et  aucuns  seigneurs 
et  dames,  pour  le  lendemain  disner,  à  la  façon 
de  Poullaine,  avecques  luy.  De  vins,  de  viandes 
de  merveilleuses  façons,  selon  leurs  coustumes, 
furent  très  grandement  servis  ;  dont  au  lever 
des  tables  furent  les  dances  et  maintes  chan- 
sons dictes  ;  et  puis,  après  le  très  remply 
bancquet  où   fut  faicte  bonne  chiere,    et   au 

départir  des  tables,  le  seigneur  de  Loysse- 
lench,  portant  ung  grand  bassin  d'argent  où 
avoit  mains  rubys  et  dyamans  lyez  en  or,  tous 
meslez  ensemble,  que  au  long  des  tables  n'y 
avoit  dame  ne  damoiselle  qui  ne  print  le 
sien  :  et  ce  fait,  tous  prindrent  congié  les 
ungs  des  autres,  et  à  Dieu  pour  celle  nuyct. 


CHAPITRE    LIV 

Comment  le  seigneur  de  Loysselench  print  congié. 

LE  jour  ensuyvant,  le  seigneur  de  Loys- 
selench et  tous  les  aultres  de  sa  com- 
paignie  furent  prendre  congié  du  roy, 
de  la  royne,  et  de  tous  messeigneurs  les  frères 
du  roy  et  aultres  seigneurs  du  sang  royal  et 
des  dames,  les  principalles,  pour  eulx  partir  le 
lendemain  pour  faire  leur  voiage  à  Sainct 
Jacques.  Et  ce  soir,  le  ro)'  envoya  payer  leur 
hoste  de  tout  ce  qu'ilz  avoient  despendu  ;  et 
au  seigneur  de  Loysselench,  le  matin,  envoya 
une  pièce  de  veloux  velouté,    cramoysy,    en 

pourpre  et  très  richement  broché  d'or  sur  or, 
vingt  marcz  de  vaisselle  d'or  et  deux  marcz 
de  vaisselle  d'argent  doré,  et  ung  très  bel 
coursier  puillois  ;  à  chascun  des  aultres  quatre 
barons,  une  pièce  de  veloux  cramoysy  et  ung 
autre  bel  coursier  ;  et  à  chascun  des  aultres 
chevaliers,  une  pièce  de  veloux  plain  cramoysy  ; 
et  aussi  aux  escuyers,  une  pièce  de  satin  cra- 
moysy ;  à  Brunschwich,  le  herault,  une  de  ses 
très  riches  robes  et  cent  francz,  avecques  ung 
cheval.  Et  la  royne,  audict  seigneur  de  Loysse- 
lench,  donna  une  aultre  pièce  d'ung  beau 
veloux  velouté  d'azur,  broché  d'or,  et  ung  très 
riche  affiquet  d'une  table  de  dyamant  environ- 
née de  trois  grosses  perles  et  trois  bons  rubis  ; 
et  aultres  quatre  barons,  à  chascun  une  pièce 
de  satin  azuré,  figuré  et  broché  d'or  ;  et  aux 
aultres  escuyers,  à  chascun  sa  pièce  de  satin 
plain,  azuré.  Ma  dame  luy  envoya  un  très 
riche  dyamant  de  cinq  cens  francs.  Et  n'y  eut 
celluy  des  frères  du  roy,  que  chascun  ne  leur 
donnast,  les  ungs  coursiers,  les  aultres  draps 
de  soye  brochés  d'or,  les  aultres  vaisselle  dorée, 
et  de  blanche  à  planté.  Et  quant  ilz  virent  les 
grans  honneurs  du  roy,  de  la  royne  et  de 
mesdicts  seigneurs,  aussi  de  ma  dame,  jaçoit 
ce  que  ilz  eussent  prins  congié,  si  ilz  vouldrent 
arrière  retourner,  pour  les  très  humblement 
remercier.    Et  au    partement  de  leur  hostel. 

Jehan  de  Saintré,  qui  par  tout  les  convoioit, 
luy  présenta  ung  très  puissant  destrier,  sellé  et 
armé  de  toutes  pièces,  et  de  champfrain  bien 
empiumé,  et  d'unes  très  cleres  et  relu5-santes 
bardes  de  fin  argent,  bien  dorées,  avecques 
frappes  de  veloux  veloutés,  brochés  et  frangés 
d'or  et  de  soye,  à  ses  couleurs,  qu'il  faisoit  très 
bel  veoir.  Et  d'autre  part,  le  seigneur  de 
Loysselench  luy  présenta  son  bel  destrier  aussi 
couvert  de  drap  d'or  et  de  soye,  à  ses  couUeurs, 
et  fourré  de  martres  sebelines,  sur  lequel  il 
avoit  faictes  ses  armes  avecques  lu)',  qui  jà 
pour  luy  donner  estoit  en  point.  Lors  chascun 
deulx  monta  sur  son  destrier,  et  à  celle  très 
belle  compaignie,  Saintré  les  convoya  plus 
d'une  lieue.  Et  à  tant  laisseray  cy  à  parler  de 
Loysselench  et  de  sa  compaignie,  qui  s'en 
vont  à  Sainct  Jacques,  très  grandement  louant 
du  roy,  de  la  royne,  des  seigneurs,  de  ma 
dame  et  de  toute  la  court  de  France,  pour  les 
dons  et  grans  honneurs  qu'on  leur  a  faictz, 
disant  partout  que  vrayement  la  court  de 
France  est  la  fleur  de  toute  largesse  et  l'estoille 
de  tout  honneur. 

L'acteur.  —  Après  le  partement  de  ces 
seigneurs  de  Poullaine,  Saintré  fut  bien  à 
loysir  festoyé  du  roy,  de  la  royne,  des  dames 
et  de  toute  la  court.  Des  très  doulces  et  amya- 
bles  chères,  aussy  que  ma  dame,  à  loisir,  luy 

fist,  ne  fault  plus  escripre  ne  demander,  car 
chascun  le  peut  et  doit  bien  penser.  Et  ainsi 
fut  l'espace  d'environ  ung  an,  que  ma  dame 
s'appensa  que  vrayement  il  estoit  temps  qu'il 
renouvellast  aucune  chose,  pour  faire  encore 
parler  de  luy  ;  et  que  comme  François  aussi 
avant  au  service  du  roy,  comme  il  estoit,  seroit 
bon  qu'il  emprint  de  faire  contre  les  Anglois 
aulcunes  armes.  Et  qUant  ilz  furent  ensemble, 
elle  luy  dist  :  «  Mon  seul  désir  et  toute  ma 
pensée,  jour  et  nuict  je  ne  cesse  de  penser  à 
l'accroissement  de  vostre  honneur  ;  si  me  suis 
appensée  que  à  tant  d'armes  que  vous  avez 
faictes,  ne  vous  estes  encores  point  fait  con- 
gnoistre  aux  Anglois.  Pour  ce,  vous  prie 
qu'entendez  que  Dieu,  nostre  Dame  et  bonne 
fortune  sont  avecques  vous:  que,  après  le 
congié  de  monseigneur  le  roy,  trois  jours  de 
la  sepmaine  de  ce  premier  jour  de  may,  ayant 
loyal  sauf  conduit  du  roy  d'Angleterre,  vous 
tenez  ung  pas  entre  Gravelines  et  Callais,  où 
n'a  que  trois  lieues  et  tout  plain  chemin,  pour 
recepvoir  à  la  j ouste  de  guerre  ung  chevalier 
ou  escuyer  seulement,  le  premier  qui,  à  l'ung 
des  trois  jours  de  la  sepmaine,  se  vendra  sur 
les  rencz  présenter  à  cheval,  armé  en  selle  de 
guerre  pour  courre  contre  vous,  et  vous  contre 
luy,  dix  courses  de  lances,  toutes  d'une  me- 
sure ;  si  vrayement  que  l'ung  de  vous  deux  eust 

bien  rompues  trois  lances,  où  fust  exoiné  de 
corps  ;  et  celluy,  à  qui  Dieu  aura  donné  du 
meilleur,  gaignera  un  dyamant  ou  ruby  de 
cent  nobles  ou  au  dessubz.  Et  par  ainsi  que 
l'adventurier  ait  lectres  de  son  roy  ou  de  prince 
royal,  à  scel  pendant,  qu'il  est  gentil  homme 
de  nom  et  d'armes,  sans  reprouche  ;  et  pour 
avoir  juges  competans,  et  aussi  que  plus  vou- 
lentiers  ilz  y  viennent,  monseigneur  le  roy  et 
le  roy  d'Angleterre,  chascun  pour  son  party,  y 
commectra  ung  de  ses  roys  d'armes,  qui  sont 
publiques  personnes,  l'ung  François  et  l'autre 
Anglois.  Et  quant  vostre  pas  sera  faict,  se 
Dieu  vous  gard  le  corps  de  exoine,  comme  je 
l'en  requiers  dévotement,  et  il  soit  aucun  noble 
homme,  comme  dit  est,  qui  vous  vueille 
requérir  de  faire  aulcunes  autres  armes  à  cheval 
ou  à  pié,  mon  ami,  je  vueil  que,  à  l'ayde  de 
Dieu,  de  nostre  Dame  et  de  monseigneur  sainct 
Michel,  à  Paris,  devant  monseigneur  le  roy, 
ou  là  où  il  voudra,  vous  luy  accomplissez  ;  affin 
que  vostre  bonne  renommée  florisse  de  bien  en 
mieulx.  »  Et  à  ces  parolles  ma  dame  cessa. 

L'acteur.  —  Lesquelles  si  haultes  et  si 
nobles  parolles  luy  pleurent  moult,  pour  les- 
quelles incontinent  à  genoulx  se  mist,  et,  tant 
humblement  qu'il  peut  et  seut,  l'en  remercia. 
Et  quant  ilz  furent  l'ung  de  l'aultre  départis, 
nuict  et  jour  ne  cessa  que  secrètement  il  eust 


248  LE    PETIT   JEHAN    DE    SAINTRÉ 


son  bon  congié  du  roy,  qui  à  grant  difficulté 
fut.  Lors  luy  accorda,  et  ordonna,  pour  son 
juge,  François,  roy  d'armes  d'Anjou,  de  Thou- 
raine  et  du  Maine  ;  et  ce  jour  ne  cessa  de 
quérir  bons  destriers,  de  soy  armer  et  housser 
de  douze  paremens  pour  les  douze  jours,  riches, 
frisques  et  apparans.  Et  endementiers  qu'ainsi 
se  mectoit  en  point,  il  manda  le  herault  des 
Normans,  et  l'envoya  au  roy  d'Angleterre  luy 
signifier  son  pas,  luy  supplyant  qu'il  ne  vaul- 
sist  reffuser  les  trêves  des  deux  moys  :  c'est 
assavoir  du  quinziesme  jour  d'avril  jusques  au 
quinziesme  de  juing,  par  le  pays  de  Guynes  et 
de  Boullaine,  françois  et  anglois,  et  es  frontiè- 
res de  Callais,  affin  que  chascun  y.  peust  venir. 
Lesquelles  à  très  grant  joye  consentyes  des 
deux  partyes,  fut  la  nouvelle  par  tout  espan- 
due  ;  parquoy  y  furent  plusieurs  gens. 

L'acteur  ENCORES.  —  Quant  le  quinziesme 
jour  d'avril  fut  passé,  et  les  trêves  commen- 
cées, lors  Saintré  envoya  maistres  de  Paris 
pour  dresser  bois,  et  planchoyer  deux  maisons 
semblables,  l'une  pour  luy,  et  l'aultre  pour  les 
seigneurs  anglois  et  ceulx  de  leur  compaignie 
qui  viendroient  faire  armes  en  son  pas.  Esquelles 
maisons  avoit  gentes  salles,  chambres,  garde- 
robes,  chalis,  dressouers,  bancs,  tables,  estables 
et  aultres  nécessitez.  Et  l'une  et  l'autre  des 
maisons  par  dedans  bien  tendue  de  tapisserie, 

à  demy  trait  d'arc  loing  l'une  de  l'aultre,  toutes 
closes  de  fortes  hayes,  et  dedens  estables  pour 
trois  cens  chevaulx.  Et  au  bout  des  rens,  à 
l'endroit  de  ferir,  avoit  faict  ung  bel  eschafault 
bien  tapissé,  où  les  deux  juges  et  heraulx 
dévoient  estre.  Et  quant  le  terme  du  pas  s'ap- 
procha, et  que  Saintré  eust  prins  congié  du 
roy,  de  la  royne,  de  ma  dame  et  de  tous  les 
seigneurs,  à  très  belle  compaignie  de  trois 
cens  chevaulx  arriva  à  Gravellines,  où  il  logea 
celle  nuyct.  Des  dons,  des  conforts  que  ma 
dame  luy  fist,  et  aussi  des  beaulx  parlers,  je 
m'en  passe,  pour  abréger.  Et  quant  il  veit 
les  deux  logis  sy  bien  appareillés ,  fut  très 
joyeulx.  Lors  la  nouvelle  fut  à  Guynes  et  à  Cal- 
lais,  que  Saintré  estoit  venu,  et  par  toutes  les 
frontières;  dont  le  conte  de  Boucaingham,qui  jà 
estoit  à  Callais  pour  commencer  les  armes,  sai- 
chant  la  venue  de  Saintré,  fut  bien  content. 
Lors  luy  envoya  le  roy  d'armes  de  la  Jare- 
tière,  commis  à  juge  pour  leur  party,  et  avec 
luy  quatre  heraulx  pour  le  veoir,  et  soy  offrir  à 
luy,  et  certifïier,  de  par  leur  roi,  que  tous  les 
douze  qui  venoient  faire  armes  à  son  pas, 
estoient  seigneurs  du  sang,  et  aultres  barons 
dénommés  et  ordonnés  de  par  le  roi,  pour  oster 
la  voulenté  de  tant  qui  y  vouldrent  venir. 
Ausquels  roy  d'armes  et  heraulx,  Saintré  fist 
très  grant  chère,   et    après   disner   les    mena 

veoir  leurs  logis,  en  leur  priant  qu'ilz  le  pre- 
nissent  en  gré.  Et  quant  le  roy  d'armes  fut 
retourné,  dist  au  conte  tout  le  bien  qu'il  avoit 
trouvé,  et  la  grant  noblesse  et  grant  estât  qu'il 
avoit  illecques  amené,  et  puis  du  logis  si  bien 
tappissé  et  orné,  fors  que  de  linge  et  de  lictz 
qui  encores  n'y  estoient.  Lors  commencèrent 
tous  à  tant  le  louer,  que  à  peine  on  ne  poroit 
mieulx.  Et  ainsi  furent  jusques  au  troyziesme 
jour  ensuyvant,  qui  fut  le  premier  jour  du 
moys  et  ouverture  du  pas. 

LE  COMMENCEMENT  DU  PAS 

Le  dimenche  premier  jour  du  moys  et  ouver- 
ture du  pas,  arriva  ledit  seigneur  et  conte  de 
Boucaingham,  le  matin  après  la  messe,  en  très 
grande  et  belle  compaignie,  qui  fist  sur  le 
hault  pignon  de  son  logis  mectre  sa  banière 
qui  portoit  d'Angleterre  à  une  bordure  d'ar- 
gent, et  crioit  :  Angleterre,  Sainct  George. 

L'acteur.  — ;  Et  quant  l'heure  fut  venue  de 
commencer  le  pas,  leurs  deux  juges,  roys 
d'armes  de  Champaigne  et  Jartierre,  accompai- 
gnés  de  tous  leurs  heraulx,  furent  montés  sur 
leur  hourt,  pour  mieulx  juger,  lors  commença 
la  jouxte,  qui  fut  forte,  fiere  et  très  honnou- 
rable  pour  tous  deux  :  mais  non  pourtant  que 
ledit  conte,  à  la  dernière  cource,  fut  aulcun 

peu  blessé  en  sa  main  droicte.  Pour  avoir 
sa  lance  mieulx  rompu,  il  gaingna  le  dya- 
mant. 

Le  deuxiesme  jour  vint  le  conte  Mareschal, 
qui  aussi  fist  mectre  sa  bannierre  sur  le 
pignon,  en  très  grant  estât,  qui  portoit  d'An- 
gleterre, à  trois  lambeaulx  d'argent,  et  crioit  : 
Angleterre,  Sainct  George.  Lequel  fist  très 
honnestement  ;  mais  pour  les  lances  bien  rom- 
pre, Saintré  gaigna  le  dyamant. 

Le  troysiesme  jour  vint  le  seigneur  de  Go- 
behen,  en  moult  bel  estât,  qui  portoit  de 
gueulles  à  ung  chevron  d'or,  à  trois  lyons  de 
sable  sur  le  chevron,  et  cryoit  :  Sainct  George, 
Gobehen.  Et  fist  mectre  sa  bannière  sur  le 
pignon  ;  mais  de  la  septiesme  course,  luy  et 
son  destrier  furent  portés  par  terre  ;  dont  par 
ainsi  il  paya  le  rubis. 

Le  premier  jour  de  la  seconde  sepmaine, 
vint  le  seigneur  Dangorde,  en  très  bel  estât, 
qui  fist  mectre  sa  bannière,  comme  les  aultres, 
qui  estoit  d'ermines  à  chevrons  de  gueulles,  et 
dessus  trois  besans  d'or,  et  cryoit  :  Sainct 
George,  Dangorde.  Lequel  gaigna  le  dya- 
mant. 

Le  deuxiesme  jour  de  la  seconde  sepmaine, 
vint,  en  très  bel  estât,  le  conte  de  Warvich, 
qui  ainsi  fist  mectre  sa  bannière,  qui  estoit  de 
gueulles    à   une    faisse    d'or    à   croisettes   de 

mesmes,  et  cryoit  :  Sainct  George,  Warvich. 
Qui  perdit  le  dyamant. 

Le  troisiesme  jour  d'icelle  sepmaine,  vint 
en  moult  bel  estât, -le  seigneur  de  Clisfort, 
qui  aussi  fist  mectre  sa  bannière,  qui  estoit 
chiquetée  d'or  et  d'azur  à  une  bordure  d'ar- 
mines,  et  crioit  :  Sainct  George,  Clisfort.  Et 
perdit  le  dyamant. 

Le  premier  jour  de  la  troisiesme  sepmaine, 
vint  le  conte  de  Hostindon,  en  très  bel  estât, 
qui  ainsi  fist  mectre  sa  bannière,  qui  estoit 
d'azur,  semée  de  croisettes  d'or  recroisetées 
aux  longs  pies,  au  chief  d'or,  et  cryoit  :  Sainct 
George,  Hostindon.  Et  perdit  le  ruby. 

Le  deuxiesme  jour  d'icelle  sepmaine,  vint, 
en  bel  estât,  le  conte  d'Arondel,  qui  fist  aussi 
mectre  sa  bannière,  qui  estoit  de  gueulles  au 
lyon  langue  et  armé  d'argent,  et  cryoit  :  Sainct 
George,  Arondel.  Et  perdit  le  ruby. 

Le  troysiesme  jour  ensuyvant,  vint,  en  très 
bel  arroy,  le  seigneur  de  Beauchamp,  qui  ainsi 
fist  mectre  sa  bannière  qui  estoit  de  gueulles  à 
une  faisse  d'or,  et  cryoit  :  Sainct  George, 
Beauchamp.  Et  perdit  le  dyamant. 

Le  premier  jour  de  la  dernière  sepmaine, 
vint,  en  très  bel  et  grant  estât,  le  conte  de  Nor- 
fort,  qui  semblablement  fist  mectre  sa  bannière 
qui  estoit  party  en  pal  d'or  et  de  sinople,  à 
ung  lyon  de  gueulles,  à  une  fasse  d'or  sur  le 

tout,  armé  d'argent,  et  cryoit  :  Sainct  George, 
Norfort.  Et  gaigna  le  dyamant. 

Le  deuxiesme  jour  de  la  dernière  sepmaine, 
vint,  en  très  bel  et  moult  grant  estât,  le  sei- 
gneur de  Brues,  qui  ainsi  fist  mectre  sa  ban- 
nière qui  estoit  de  gueulles  au  lyon  d'or  à 
queue  forchée,  et  cryoit  :  Sainct  George  à 
Brues.  dui  perdit  le  ruby. 

Le  troysiesme  et  dernier  jour  du  pas,  vint, 
en  très  grant  estât,  le  comte  de  Cambruges, 
qui  fist  sa  très  riche  baniere,  qui  estoit  d'An- 
gleterre à  trois  lambeaulx  couponnez  d'argent 
et  de  gueulles,  mectre  comme  les  aultres,  et 
cryoit  :  Angleterre,  Sainct  George.  Et  gaigna 
le  ruby. 

L'acteur.  —  De  laquellejouste  entre  les  juges 
fut  grant  difficulté^  car  les  lances  furent  si  bien 
rompues,  qu'ilz  ne  sçavoient  du  meilleur.  Si 
furent  une  fois  délibérés  que  chascun  se  par- 
tist  sans  prix  ;  toutesfois  ilz  conclurent  à  la  fin 
que  nul  ne  perdist  son  droit  ne  sa  peine,  et 
ordonnèrent  que,  se  perte  y  avoit,  l'ung  le 
payast  à  l'aultre,  et  que  le  conte  commençast, 
car  Saintré  avoit  rompu  le  premier.  Et  par 
ainsy  Saintré  perdit  trois  dyamans  et  en  gaigna 
huyt,  qui  sont  unze,  et  le  douziesme  perdu  et 
gaigné. 

L'acteur  encores.  —  Desquelles  armes  et 
coups  qui  y  furent  faitz,  je  me  passe,  car  trop 

longue  chose  seroit  à  escripre,  fors  que  tous 
firent  très  bien  et  mieulx*  les  ungs  que  les 
aultres,  et,  Dieu  mercy  !  sans  aulcune  mort  et 
grant  effusion  de  sang  ;  dont,  au  départir  les 
ungs  des  aultres,  firent  tant  d'honneurs  et  de 
révérences  que  s'ilz  estoient  frères  ;  et  n'y  eut 
celluy  qui  ne  donnast  à  l'aultre,  oultre  le  pris 
gaigné,  dons^  bagues,  draps  d'or  et  de  soie, 
chambres  de  tapisserie,  coursiers,  hacquenées, 
vaisselle  d'or  et  d'argent,  et  maintes  aultres 
choses  ;  dont  par  ainsi  les  uns  des  aultres  très 
contens  se  départirent.  Et  donna  Saintré  à 
soupper  à  eulx  tous,  après  que  les  armes  furent 
faictes,  et  au  départir  donna  à  Jartière  la  pre- 
mière houssure  de  son  destrier,  qui  estoit  de 
cramoisy  chargé  d'orphaverie  à  grans  hors  de 
martres  sebelines,  et  deux  cens  frans  à  cheval  ; 
et  aux  aultres  heraulx  donna  leurs  dicts  logis, 
leur  hourt,  et  cent  francs  aux  trompettes,  cla- 
rons  et  menestriers  angloys  ;  donna  à  tous 
ensemble  deux  cens  francs  ;  et  au  roy  d'armes 
de  Champaigne,  l'ung  de  ses  juges,  donna  sa 
dernière  housseure  de  son  destrier,  qui  estoit 
d'ung  très  riche  cramoysy  de  satin  figuré  en 
drap  d'argent,  tout  fourré  de  martres  sebelines, 
et  trois  cens  frans  ;  et  aux  aultres  heraulx  et 
poursuyvans  françois,  donna  son  logis  et  deux 
cens  frans;  aux  trompettes  et  menestriers  de  sa 
compaignie,  qui  grant  nombre  estoient,  donna 

trois  cens  frans.  Et  n'y  eut  chevalier,  escuyer, 
herault,  ne  aultre  de  sa  compaignie,  qui  n'eust 
robbe  de  livrée,  sans  les  aultres  dons  qu'il 
donna  à  part  à  certains  chevaliers  et  escuyers 
qui  accompaigné  l'avoient  ;  qui  eut  bien  souffiz 
à  ung  des  haulx  princes  de  la  couronne.  Et 
ainsi,  les  ungs  des  aultres,  très  haultement  con- 
tens  de  luy,  se  partirent. 

L'acteur.  —  Et  quant  Saintré  fut  retourné 
devers  le  roy,  Dieu  scet  l'onneur  et  la  haulte 
chiere  qu'il  lui  fist;  aussi  la  royne,  et  tous  et 
toutes,  pour  abréger.  Ma  dame^  comme  dit 
est,  ne  fault  point  escripre  ne  parler,  car 
chascun  en  soy  le  doit  penser,  tant  à  cause  de 
l'amour  que  à  luy  avoit  que  pour  le  grant  bien 
que  chascun  en  disoit.  Et  à  tant  laisseray  cy  à 
parler  de  ces  honneurs  et  des  amours  de  ma 
dame  et  de  Saintré,  qui  par  ung  aultre  assault 
d'armes  fut  assailly. 

CHAPITRE   LV 

Comment  messire  NicoUe  de  Maltestes  chevalier, 
et  Galias  de  Mantua  escuyer,  vindrent  faire 
arme  a  la  court. 

LE  quinziesme  jour  après  ce  que  Saintré 
fut  revenu,  arrivèrent  à  Paris  deux 
jeunes  hommes  nobles  et  vaillans  des 
Italies,  que  nous  disons  Lombards  ;  l'ung  che- 
valier et  l'aultre  escuyer,  en  très  belle  compai- 
gnie,  qui  venoient  de  faire  armes  devant  l'em- 
pereur au  seigneur  de  Wallambergue,  qui 
portoit  d'ermines  à  ung  escusson  de  gueulles, 
et  au  seigneur  d'Estaindenbourg,  qui  portoit  à 
trois  tourteaulx  de  gueulles.  A  cause  de  l'em- 
prise que  lesdictz  Lombars  portoient,  l'empe- 
reur voyant  leur  bataille  si  fiere  et  si  bien 
combatue,  à  l'honneur  des  deux  parties,  com- 
manda qu'ilz  fussent  prins.  Et  par  ainsi  leur 
partie,  qui  contenoit  l'ung  party  ou  l'aultre 
estre  remis,  demoura  sur  pies  et  en  leur 
emprinse  première. 

L'acteur.  —  Et  quant  ilz  furent  arrivés  à 
Paris  et  logiés  à  l'hostel  de  l'Ours,  à  la  porte 
Baudoier,  ung  des   heraulx  du  roy  congneut 

l'ung  des  deux,  et  sceut  qui  ilz  estoient,  et 
pourquoy  ilz  venoient  ;  incontinent  le  vint  dire 
au  roy,  présent  la  royne  et  ma  dame.  Lors  ma 
dame  fait  quérir  hastivement  Saintré,  et  au 
herault  deffendre  que  à  nulz  plus  ne  publie 
ceste  nouvelle.  Et  quant  Saintré  fut  à  elle, 
elle  luy  dist  hastivement  le  venue  de  ces  Lom- 
bars,  vernte  en  grant  estât  pour  faire  armes, 
luy  demanda  se  son  cueur  estoit  assez  souffi- 
sant  pour  estre  l'ung  des  deux  à  accomplir 
leurs  armes.  «  Souffisant,  dist  il,  helas  !  Ma 
dame,  et  qu'avez  vous  plus  veu  en  moy  que 
mon  cueur  vous  samble  estre  moins  souffisant 
que  les  aultres  fois  ?  —  Or  sus,  dist  elle,  pour 
abréger,  avant  que  nulz  aultres  expédient,  me 
semble  de  bien  tost  requérir  Bouciquault,  vostre 
frère,  et  avant  tous,  s'il  vouldroit  estre  le 
deuxiesme.  »  Et  quant  Saintré  ouyt  de  ma 
dame  ceste  très  plaisante  nouvelle,  sans  faire 
semblant,  très  humblement  l'en  remercia  ;  puis 
à  Bouciquault  s'en  va,  et  luy  dist  :  «  Frère, 
Dieu  et  nostre  Dame  avant,  bonnes  nouvelles 
vous  apporte  ;  ilz  sont  à  présent  descenduz  en 
l'hostel  de  l'Ours,  à  la  porte  Baudoier,  les 
deuxgentilz  hommes  lombars,  en  très  bel  estât, 
portant  emprinse  d'armes,  et  sont  venuz  icy 
pour  estre  délivrés.  Qu'en  dictes  vous?  les 
délivrerons  nous?  —  Délivrer,  dist  Bouciquault, 
frère,  vous  et  voz  bonnes  nouvelles,  soyez  le 

très  bien  venu  ;  mais  tant  comme  je  puis  vous 
en  requiers  et  prie,  et  pour  estre  les  premiers, 
allons  au  roy  hastivement  requérir  la  grâce,  » 
que  le  roy,  à  grant  difficulté  et  prière,  leur 
voulut  consentir  ;  mais  que  premier  ilz  sceus- 
sent  qui  ilz  estoient  et  quelle  emprise  ilz  por- 
toient.  Alors  ilz  mandèrent  le  roy  d'armes  de 
Guyenne,  saige  et  souffisant  Hérault; -pour  soy 
informer  bien  du  tout.  Lequel  rapporta  qu'ilz 
estoient  ung  chevalier  nommé  messire  Nicolle 
de  Maltestes,  moult  noble  et  puissant  baron  de 
la  marche  d'Enchonne  ;  et  l'aultre  estoit  ung 
escuyer  lombart,  moult  noble  homme,  nommé 
Galias  de  Mantua,  qui  tous  deux  portoient  aux 
coudes  de  leurs  bras  senestres  une  grant  garde 
de  bracellet  d'or  et  avironnés  de  fines  perles  ; 
lesquelz  portoient  par  les  cours  des  six  roiaulmes 
chrestiens,  car  des  Sarrazins  fier  ne  s'y  osoient, 
se  premier  ne  trouvoient  deux  chevaliers  ou 
escuyers  de  nom  et  d'armes,  et  sans  reproche, 
comme  ilz  estoient,  qui  à  pié  les  eussent  com- 
batuz  de  haches  et  d'espées  de  corps  seule- 
ment, tant  que  l'ung  partist  ou  l'aultre  fust 
porté  à  terre,  ou  faict  perdre  leurs  bastons. 

De  Galias  de  Mantua,  je  croy  qu'il  fut  puis 
celluy,  moult  renommé  chevalier,  qui  combatit 
à  oultrance  messire  Jehan  le  Maingre,  mares- 
chal  de  France,  devant  le  seigneur  de  Padua 
dernier,  peu  de  tems  avant  que  les  Venissiens, 

par  durée  de  très  long  siège,  l'eussent  conquis, 
que  puis  en  prison  le  firent  mourir  et  estran- 
gler  ;  dont  fut  très  grant  dommaige,  et  fut 
moult  plaint  par  toutes  les  Ytalies,  comme  le 
père  et  l'ospital  de  tous  les  aultres  desvoiés. 


CHAPITRE    LVl 


Comment  Saintré  et  Bouciquault  furent  quérir 
les  deux  champions ,  pour  venir  parler  au  roy 
de  France,  et  joiisterent  contre  eux. 

L'acteur.  —  Doncques,  pour  revenir  à  mon 
propos,  quant  Saintré  et  Boussiquault 
sceurent  la  très  joyeuse  nouvelle,  comme 
cueurs  très  amoureux  et  vaillans,  au  roy  s'en 
vont  hastivement  luy  dire  au  long  la  nouvelle, 
reconfortant  leur  très  désiré  congié.  Laquelle 
nouvelle  et  venue  des  Lombars,  et  le  consen- 
tement du  roy,  fut  incontinent  par  toute  la 
court  espandue  ;  dont  chascun  de  vouloir  plus 
requérir  cessa.  Alors  les  deux  frères,  très  bien 
accompaignés,  par  semblant  de  les  veoir  et 
festoyer,  d'eulx  mesmes  sceurent  franchement 

leur  emprinse,  telle  que  dit  est.  Et  quant 
l'heure  fut  venue,  que  le  roy  les  voult  veoir, 
Saintré  et  Boussiquault;  à  très  belle  compai- 
gnie,  les  allèrent  quérir;  ausquels  le  roy,  la 
royne  et  tous  les  seigneurs  firent  très  bonne 
chiere.  Que  vous  dirois  je  ?  Là  devant,  Saintré 
leva  l'emprinse  de  messire  NicoUe,  et  Bouci- 
quault  de  Gallias,  Et  lors  le  roy  donna  le  jour.  ■ 
Et  quant  le  jour  fut  venu,  et  que  le  roy,  la 
royne,  les  seigneurs,  ma  dame,  et  que  tous 
furent  sur  les  hours,  et  eulx  venuz  en  leurs  pa- 
villons, des  honneurs  et  triumphes  je  me  passe 
pour  abréger  ;  le  roy,  qui,  es  aultres  batailles, 
l'avait  sommé  et  requis  de  le  faire  chevalier, 
encores  à  ceste  le  requist  ;  mais  à  toutes  s'ex- 
cusa, disant  que  jamais  ne  le  seroit,  se  ce 
n'estoit  soubz  la  baniere  des  Sarrazins,  ou 
encontre  eulx.  Et  quant  ilz  furent  en  leurs 
pavillons,  et  qu'ilz  eurent  fais  leurs  sermens, 
et  puis  leurs  pavillons  boutés  hors,  et  que  le 
mareschal  eut  fait  son  esdit,  tous  quatre,  qui 
assis  estoient  sur  les  escabelles  viz  à  viz,  alors 
se  despartirent  comme  lyons  deschaynés,  et  lors 
fut  la  bataille  dure  et  fiere,  qui  dura  moult 
longuement  sans  sçavoir  qui  eust  du  meilleur. 
Dont  en  combatant,  Saintré  encontre  messire 
NicoUs,  par  meschief  à  Saintré  sa  hache  luy 
voila  à  terre,  et  n'est  point  à  doubter  se  ma 
dame  et  tout  le  party  furent  espouvantez.  Lors, 

comme  escuyer  pourveu  d'advis  et  de  harde- 
ment,  sans  perdre  ung  pié  de  terre,  incontinent 
tira  son  espée,  de  laquelle  à  deux  mains  se  va 
couvrant,  et  à  chascune  haulcée  de  la  hache 
que  messire  NicoUe  faisoit,  Saintré  s'appro- 
choit;  tant  qu'il  le  desmarcha  de  son  espée,  et 
qu'il  le  gecta  bien  loing;  mais  à  la  parfin  mes- 
sire Nicolle,  à  cause  du  grant  advantaige  qu'il 
avoit  de  sa  hache,  s'avança,  et  vint  enferrer 
d'un  coup  d'estoc  la  pointe  de  sa  hache  en 
ung  des  pertuys  de  la  visière  à  Saintré,  si 
que  ung  peu  l'esbranla .  Lors ,  voiant  que 
sa  pointe  tenoit  fort,  par  ardent  désir  de  le 
desmarchier,  habandonna  cueur  et  corps,  et 
avecques  la  force  de  ses  bras  boute  Saintré 
qui  ferme  et  sur  sa  garde  se  tenoit,  tellement 
que,  au  démarcher,  à  costé  du  pié  droit,  qu'il 
fist,  avecques  le  bouter  de  son  espée  tenue 
courte  à  ses  deux  mains,  contre  sa  hache,  le 
coup  et  desmarcher  fut  tout  ung.  Lors  par  la 
grant  force  de  bouter,  messire  Nicolle  tomba 
des  deux  mains  à  terre.  Alors  tout  à  coup 
Saintré  haulsa  son  pié  pour  le  ferir  au  costé 
et  le  faire  renverser  à  terre  ;  mais,  pour  son 
honneur  garder,  s'en  tint.  Lors  s'en  va  à  l'ayde 
de  son  frère,  qui  jà  avoit  gaigné  sur  Gallias 
plus  d'une  grant  lance  de  terre  ;  et  endemen- 
tiers  que  Saintré  alloit,  messire  Nicolle  fut 
levé,  qui  encores  tenoit  sa  hache  en  l'une  de 

ses  mains,  et  part  pour  courre  sus  à  Saintré  ; 
mais  le  roy,  qui  là  estoit,  en  son  desmarcher 
le  fist  prendre.  Alors  Gallias,  qui  à  tous  deux 
se  combatoit,  estant  porté  par  terre,  très  vou- 
lentiers  se  rendit.  Et  lors  par  ainsy  leur  em- 
prinse  d'armes  ,  très  vaillament  des  deux 
costez,  fut  mise  à  fin.  Des  honneurs,  des  dons 
et  des  bonnes  chieres  qui  leur  furent  faictes, 
autant  ou  plus  qu'à  nulz  autres,  pour  abréger, 
je  me  passe  d'en  parler  ;  fors  que  tant  par  tout 
ilz  s'en  louèrent,  eulx  merveillans  de  tant 
d'honneurs,  de  tant  de  noblesses,  de  richesses, 
et  de  gens  de  bien  qui  tant  estoient  en  celle 
court,  que  escripre  ne  dire  ne  se  poroit.  Et 
ainsi  prindrent  congié  du  roy,  de  la  royne,  et 
de  tous  les  aultres  seigneurs  et  aussi  des  dames, 
et  s'en  partirent,  de  Saintré,  de  Bouciquault 
et  de  plusieurs  aultres  très  bien  accompaignés. 
Et  cy  laisseray  à  parler  d'aulx  et  d'aultres 
choses  qui  à  la  court  survindrent,  pour  deviser 
d'aultres  matières. 

CHAPITRE    LVII 


Cttnment  Saintré  jousta  contre  le  baron  de  Tresto, 
et  f tirent  jugiez  estre  pareilz. 

L'acteur.  —  La  nouvelle  de  ceste  bataille 
fut  en  brief  temps  par  tout  sceue,  et 
especialement  à  la  court  du  roy  d'An- 
gleterre, par  laquelle  fut  renouvellée  la  con- 
dicion  du  pas  de  Saintré  ;  et  tellement  que  le 
baron  de  Tresto^  ayant  ouy  dire  que  la  lectre 
contenoit  qu'après  le  pas  tenu,  s'il  estoit  che- 
valier ou  escuyer  de  nom  et  d'armes,  sans 
reproche,  qui  le  vaulsist  requérir  de  faire 
aucunes  armes,  à  cheval  ou  à  pié,  que  devant 
le  roy  de  France,  son  souverain  seigneur,  ou 
son  commis,  en  gardant  Dieu  son  corps  de 
péril  et  loyal  exoine,  il  accompliroit  sa  re- 
queste.  Lors  il  s'appensa  que  vrayement  il  le 
requerroit  de  quatre  poinctes  à  combatre,  corps 
à  corps,  jusques  à  oultrance,  ou  les  quatre 
bastons  perdus.  Et  ainsi  fust  donc,  pour  abré- 
ger, la  bataille  devant  le  roy,  la  royne,  les  sei- 
gneurs et  ma  dame,  très  forte  et  fiere  ;  et  telle- 
ment qu'en  combatant,  Saintré  perdit  sa  hache, 

qui  luy  revint  à  ung  grant  bien  ;  mais  il  print 
sagrant  espée  d'armes  qui,  à  son  costé  dextre, 
pendoit  à  ung  crochet,  et  de  celle  se  combatoit 
et  se  couvroit  très  vaillamment.  Et,  en  com- 
batant  l'ung  contre  l'aultre,  fortune  voult  que 
le  baron  de  Tresto  rencontrast  la  hache  de 
Saintré  gisant  à  terre,  tellement  que  la  poincte 
luy  entra  bien  avant  au  pié;  et  lors,  en  recu- 
lant, pensant  faire  tomber  la  hache,  Saintré  le 
poursujrvoit  très  fièrement  ;  quant  le  roy,  pour 
garder  l'honneur  de  l'ung  et  de  l'aultre,  gecta 
sa  fleiche,  et  furent  prins,  et  per  à  per  fist  yssir 
hors  des  lices  à  cheval.  Puis  audict  baron  fist 
de  grans  dons  et  très  bonnes  chieres.  Lors 
print  congié,  et  s'en  retourna  en  Angleterre. 
Et  à  tant  laisseray  cy  à  parler  de  toutes  ces 
armes  et  des  aultres  que  puis  il  fist,  car  très 
longue  chose  seroit  à  dire,  et  parleray  du  sur- 
plus. 

L'acteur.  —  Estant  Saintré  en  la  grâce  du 
roy,  de  la  royne,  des  seigneurs,  de  ma  dame  et 
de  tous  les  aultres,  pour  abréger,  le  plus  aymé 
et  honnouré  escuyer  de  France,  à  cause  de  sa 
grant  doulceur  et  humilité,  et  aussi  de  sa  lar- 
gesse, qui  ayde  bien  ;  car  oncques  pour  gloire 
d'armes,  d'amour  de  roy  ne  d'aultres,  ne  d'hon- 
neur qu'il  eust,  ung  seul  semblant  d'orgueil  ne 
fut  oncques  en  luy.  Et  en  ce  temps  ne  tarda 
guieres  que  la  nouvelle  du  trespas  de  son  père 

luy  vint.   Dont,  par   ainsy,  il  fut  seigneur  de 
Saintré. 


CHAPITRE    LVIII 


Comment  la  dame  requist  a  Saintré  d'aller  en 
Prusse  contre  les  Sarrazins;  et  comment  il 
luy  promist  d'y  aller,  et  le  fist  le  roy  chief  de 
cinq  cens  lances. 

L'acteur  E^xoRES.  —  Advint  que  celle 
mesme  année  le  voyage  de  Prusse  se  tint. 
Alors  madame  luy  dist  :  «  Mon  seul  désir 
et  toute  ma  pensée,  tant  est  l'amour  saine  et  en- 
tière que  j'ay  en  vous,  pour  vous  faire  le  meil- 
leur et  le  plus  vaillant  du  monde  que  vrayement 
elle  estaint  de  mon  cueur  la  doubteuse  crainte 
que  j'ay  et  doibz  avoir  de  vous,  mais  pour  ceste 
fois  seullement  et  non  plus,  vous  y  vueil  ad- 
vanturer  ;  par  armes  que  vous  ayez  faictes  à  la 
requeste  de  monseigneur  le  roy  et  aultres 
n'avez  volu  estre  chevalier,  vous  excusant  que 
jamais  ne  le  seriez,  se  ce  n'estoit  contre  les 
Sarrazins,  et  soubz  la  baniere  de  mondict  sei- 
gneur, dont   vouldroye   bien   que  luy  eussiez 

faict  ce  plaisir;  dont  par  ainsi,  voz  biens  en 
armes  vous  y  seroient  comptez.  Mais  d'une 
chose  me  resconforte,  que  nul  bien  fait  ne  fut 
oncques  perdu  ;  et  pour  ce,  me  suis  appensée 
que  vrayement  il  vous  fault  estre  comme  voz 
prédécesseurs  ont  esté  ;  et  pour  ce  faire,  il  me 
semble  que  plus  sainctement  et  honnorablement 
ne  le  povez  estre  que  à  ce  très  puissant  voyage 
de  Prusse,  à  celle  très  sainte  bataille  qui  doit 
estre  à  rencontre  des  Sarrazins  ;  nous  voulons 
que  vous  y  aillez,  en  grant  estât,  à  l'honneur 
de  monseigneur  qui  vous  aydera,  et  aussi  ferons 
nous.  »  Quant  Saintré  entend  ce  très  noble  et 
hault  vouloir  de  ma  dame,  incontinent  à 
genoulx  se  mist  et  luy  dist  :  «  Ha  !  ma  très 
noble  et  souveraine  déesse,  celle  qui  me  peut 
et  doit  plus  commander,  et  celle  à  qui  je  vueil 
et  doy  plus  obeyr  que  à  tout  le  demeurant  du 
monde,  tant  et  si  humblement  que  je  puis,  de 
vostre  bon  voloir,  conseil  et  commandement,  à 
joinctes  mains  vous  remercye;  auquel  vostre 
voloir,  à  l'ayde  de  Dieu,  de  nostre  Dame  et  de 
la  saincte  vraye  croix,  je  obeyray  et  accompli- 
ray  de  très  bon  cueur,  espérant,  en  leur  saincte 
mercy,  que  vous  en  aurez  nouvelles  telles  que 
vous  desirez.  »  £t  ces  paroUes  finées,  quoyque 
fust  du  surplus,  il  print  congié  d'elle.  Alors 
s'en  va  au  roy,  auquel,  jour  et  nuyct,  ne  cessa 
de  faire  ses  prières,  tant  qu'il  eut  congié.  Le 

roy,  qui,  comme  vous  ay  dict,  plus  que  nul 
aultre,  hormis  les  seigneurs  de  son  sang,  le 
aymoit,  luy  donna  de  ses  finances  largement  ; 
et  oultre  ce,  tant  le  voult  honnorer  que,  pour  le 
service  de  Dieu  et  de  saincte  religion  et  foy 
chrestienne,  à  ce  très  sainct  passage  de  Prusse 
qui  hastivement  contre  les  Sarrazins  se  faisoit, 
le  vault  faire  chief  de  cinq  cens  lances,  tous 
nobles  hommes,  et  trois  mille  hommes  de  traict, 
sans  les  seigneurs  qui  alloient  à  leurs  despens, 
qui  furent  plus  de  deux  cens  lances  avecques  le 
traict;  et  pour  accompaigner  sa  baniere,  or- 
donna que  des  douze  marches  de  son  royaulme 
en  yroient  cinquante  ;  dont  la  nouvelle  par  tout 
respandit,  tant  par  son  royaulme  que  dehors, 
et  les  seigneurs  et  les  nobles  vindrent  qui  se 
présentèrent  ;  desquels  le  roy,  contrainct  à 
grans  prières,  en  accorda  tant  qu'ilz  furent  cent 
et  soixante  banieres,  desquelles  il  donna,  comme 
dit  est,  la  charge  à  Saintré.  Et  quant  Saintré, 
qui  excuser  ne  se  peut,  en  eut  très  humblement 
remercyé  le  roy,  il  assembla  à  part  tous  les 
seigneurs,  et  puis  en  riant  leur  dist  :  «  Mes- 
seigneurs,  vous  avez  veu  comment  le  roy  de  sa 
grâce,  pour  quelconque  excusation  que  j'aye 
faicte,  a  voulu  moy  tant  honnorer  que  de  moy 
donner  ceste  si  grant  charge,  qui  souffiroit  bien 
à  ung  des  seigneurs  royaulx,  et  a  faict  de  moy, 
ainsi  que  dit  ung   petit  moyne,  dont  l'histoire 

dit  ainsi  :  Il  fut  jadis  ung  seigneur,  qui,  tout 
housé  et  esperonné,  à  toute  sa  gent  va  en  une 
abbaye  pour  ouyr  messe,  qui  près  de  son  logeis 
estoit.  Et  quant  la  messe  fut  dicte,  illec  furent 
cinq  ou  six  des  plus  petits  enfans  de  celle 
église,  moyneaulx  qui  desboucloient  ses  espé- 
rons. Lors  qu'il  se  vit  de  telz  gens  assailly  par 
les  deux  pies,  il  demanda  que  c'estoit  ?  Ses 
gens,  en  riant,  luy  dirent  :  «  La  coustume  de 
toutes  celles  églises  est  de  rachapter  des  no- 
visses  les  espérons  que  l'on  porte  aux  cueurs.  » 
Lors  leur  fist  bailler  ung  escu  ;  puis  appella  le 
plus  jeune  et  innocent  de  tous,  et  luy  dist  : 
«  Je  vueil  sçavoir  lequel  est  le  plus  saige  de 
vous  tous  ?  »  Adonc  l'enfant,  sans  plus  penser, 
luy  dist  :  «  Monseigneur,  celuy  que  damp 
Abbez  veult.  »  Laquelle  responce  moult  fut 
notée.  Dont  par  ainsi  se  peut  dire  de  moy,  car 
combien  que  je  soye  le  plus  simple  de  vous, 
toutes  fois  par  celle  raison  il  faut  que  je  soye 
le  plus  saige,  puisque  le  roy  le  veult.  »  De 
laquelle  plaisant  nouvelle,  tous  se  prindrent  à 
rire,  et  dirent  que  le  roy  sçavoit  bien  qu'il  fai- 
soit.  Dont  pour  obeyr,  et  pour  amour  de  luy 
qui  le  vouloit,  tous  furent  lyez  et  contens.  Et 
à  tant  laysseray  cy  à  parler  de  ces  choses,  et 
diray  des  seigneurs,  barons  et  banieres  qui  y 
furent,  dont  les  blasons  s'ensuyvent. 

S'ensuyvent  les  noms  des  princes  et  seigneurs 
qui  furent  contre  les  Sarrazins  en  Prusse. 
Et  premièrement  ceulx  de  la  marche  de  l'Isle 
de  France. 

Le  seigneur  de  Montmorency,  qui  porte  d'or 
à  une  croix  de  gueuUes,  à  cinq  aygletes  d'azur, 
et  crye  :  Dieu  ayde  au  premier  chrestien.  Le 
seigneur  de  Trie,  qui  porte  d'or  à  une  bande 
d'azur,  et  crye  :  Boulongne.  Le  seigneur  de 
Rosny,  d'or  à  deux  faisses  de  gueuUes^  et  crye  : 
Rosnj'.  Le  seigneur  de  Forest,  de  gueulles  à 
six  merlectes  d'argent.  Le  seigneur  de  Viez 
Pont,  qui  porte  d'argent  à  dix  anneaulx  de 
gueulles.  Le  vidame  de  Chartres,  d'or  à  trois 
faisses  de  sable,  à  ung  orle  de  six  merlectes 
de  mesmes,  et  crye  :  Merlo.  Le  seigneur  de 
Beaumont,  geronné  de  douze  pièces  d'argent 
et  de  gueulles.  Le  seigneur  de  Sainct  Brison, 
d'azur  à  fleurs  de  lis  d'argent.  Le  Boutellier, 
escartellé  d'or  et  de  gueulles,  et  crye  :  Les 
Granges.  Le  seigneur  de  Marolles,  bandé  de 
sept  pièces  d'argent  et  de  gueulles. 

CEUX   DE    BEAULXVOYSIN,    DE   LADICTE    MARCHE 
DE    FRANCE 

Le  conte  de  Clarmont,  de  gueulles  à  deux 
barres  d'or  endoussées,  à  croisettes   recroisse- 

tées  de  mesmes  aux  longs  pies,  et  crye  :  Clar- 
mont.  Le  seigneur  d'Offemont,  semblable  à 
trois  lambeaulx  d'or,  et  crye  :  Offemont.  Le 
seigneur  de  Gaucôurt,  d'ermines  à  deux  barres 
endoussées  de  gueulles,  et  crye  :  Gaucôurt.  Le 
seigneur  d'Espineuse,  d'ermines  à  ung  escusson 
de  gueulles.  Et  plusieurs  aultres  chevaliers 
et  escuyers  de  ladicte  marche  de  Beaulx- 
voysin. 

CEULX    DE   LA    MARCHE     DE    CHAMPAIGNE 

Monseigneur  Jehan  de  Champaigne,  d'azur 
à  une  bande  d'argent,  à  deux  croisettes  d'or 
potencées,  contre  potencées,  à  trois  lambeaux 
de  gueulles,  et  crye  :  Passe  avant.  Le  comte 
de  Retel,  de  gueulles  à  trois  rateaulx  d'or  des- 
manchés,  et  chascun  de  six  dens  de  mesmes, 
et  crye  :  Retel.  Le  conte  de  Brienne,  d'azur 
au  lyon  d'or  billecté  de  mesmes.  Le  vicomte 
de  Rosel,  barré  d'or  et  d'azur,  à  deux  faisses  de 
gueulles.  Le  seigneur  de  Castillon,  de  gueulles 
à  trois  paulx  de  vair,  au  chief  d'or,  et  crye  : 
Castillon.  Le  seigneur  de  Conflans,  d'azur  au 
lion  d'or,  à  billectes,  à  ung  baston  de  mesmes. 
Le  seigneur  de  Roussy,  de  Castillon  à  une 
aigle  de  sable  sur  le  chief,  et  crye  :  Castillon. 
Le  seigneur  de  Janville.  Le  seigneur  de  Mar- 
neil  en   Brie,  de  gueulles   à   trois   tourteaulx 

d'or,  et  crye  :  Marneil.  Et  maints  aultres  che- 
valiers et  aussi  escuyers  d'icelle  marche  de 
Champaigne. 

CEULS     DE    LA   MARCHE   DE    FLANDRES 

Le  seigneur  du  Gaure,  qui  portoit  de  Flan- 
dres à  troix  lambeaulx  de  gueuUes ,  et  crie  : 
Flandres  au  lion.  Messire  Henry  de  Flandres, 
qui  portoit  de  Flandres,  au  baston  coupponné 
d'argent  et  de  'gueulles,  et  crye  :  Flandres  au 
coupplet.  Messire  Jehan  du  Gaure,  qui  portoit 
les  pleines  armes  de  Gaure,  qui  estoient  de 
gueulles  à  trois  lions  d'argent,  couronnés  et 
armés  d'or,  et  cryoit  :  Gaure.  Le  seigneur  de 
Roddez,  qui  portoit  d'aziu"  au  lyon  d'or,  lan- 
gue de  gueulles  et  armé  d'argent,  et  cryoit  : 
Roddez.  Le  seigneur  de  Ghistelle,  de  gueulles 
au  chevron  d'ermines,  et  cryoit:  Ghistelle.  Le 
seigneur  de  Commines,  d'or  à  l'escusson  de 
sable,  diapré,  à  ung  orle  de  roses  de  gueulles, 
et  cryoit  :  Commines.  Le  seigneur  de  Hallung, 
d'argent  à  trois  130ns  de  sable  couronnés,  lan- 
gues et  armés  d'or,  et  cryoit  :  Hallung.  Et 
maints  aultres  chevaliers  et  escuyers  de  Flan- 
dres. 


272  LE   PETIT   JEHAN    DE    SAIMTRÉ 


CEULX    DE    LA    MARCHE    D  ACQUITAINE 

Le  conte  de  Perigort,  qui  portoit  d'argent  au 
fer  de  molin  de  sinople,  à  une  bande  de  gueul- 
les,  et  cryoit  :  Perigort.  Le  conte  de  Bigorre, 
qui  portoit  d'or  à  deux  lyons  passans  de  gueul- 
les,  couronnés  d'argent,  et  cryoit  :  Bigorre.  Le 
conte  de  Vantadour,  qui  portoit  eschaquecté 
d'or  et  de  gueulles,  et  cryoit  :  Vantadour.  Le 
viconte  de  Caours,  qui  portoit  de  sable  à  trois 
lyons  d'argent,  et  cryoit  :  Caours.  Le  viconte 
de  Limoges,  qui  portoit  d'ermines  bordé  de 
gueulles ,  et  cryoit  :  Limoges.  Le  seigneur 
d'Albert,  qui  portoit  d'argent  à  un  lyon  de 
gueulles,  couronné  d'azur,  langue  et  armé  de 
sable.  Le  viconte  de  Combronne.  Le  seigneur 
de  Lesparre,  losengé  d'or  et  de  gueulles,  et 
cryoit  :  Lesparre.  Le  seigneur  de  Villars,  es- 
cartellé  d'or  et  de  gueulles,  et  cryoit  :  Villars. 
Le  seigneur  de  Herpadame,  de  gueulles  à  une 
harpe  d'or,  et  crioit  :  Herpadame.  Le  seigneur 
de  Cardillac,  de  gueulles  au  lyon  d'argent,  à 
ung  orle  de  besans  de  mesmes.  Le  seigneur  de 
Barbesan,  d'azur  à  la  croix  d'or,  et  crioit  :  Bar- 
besan.  Le  seigneur  de  Montmiral,  qui  portoit 
burellé  d'argent  et  de  sable,  à  ung  lyon  de 
gueulles,  et  cryoit  :  Montmiral.  Le  seigneur  de 
la  Trimoille,  d'or  à  trois  aigles  d'azur,  à  ung 

chevron  de  gueulles.  Le  seigneur  de  la  Salle, 
ondoyé  d'argent  et  de  gueulles,  de  huyt  pièces, 
et  cryoit  :  Mars.  Et  mains  aultres  chevaliers  et 
escuyers  de  Guyenne  françois. 

CEULX  aUI  Y  FURENT  DE  LA  DICTE  MARCHE 
TENANT  LE  PARTY  DES  ANGLOIS,  ET  QUI,  POUR 
ESTRE  A  CELLE  TRÈS  SAINCTE  JOURNÉE,  VOUL- 
URENT PASSER  SOUBZ  LA  BANIERE  DU  ROY,  ET 
PREMIERS  : 

Le  conte  de  Bearn,  qui  portoit  d'or  à  deux 
vaches  de  gueulles,  couronnées  d'azur,  collées 
et  couponnées  d'argent,  et  cryoit  :  Bearn.  Le 
Capptau  de  Bueil,  d'or  à  une  croix  de  sable,  à 
cinq  coquilles  d'argent.  Le  Loup  de  Fouiz,  qui 
portoit  de  gueuUe  à  ung  loup  d'or,  langue, 
ongle  et  denté  d'argent.  Le  seigneur  de  Mont- 
ferrant,  d'or  à  quatre  paulx  de  gueulles,  à  la 
bordure  de  sable,  et  cryoit  :  Montferrand.  Le 
seigneur  d' Auras,  qui  portoit  à  ung  lyon  d'azur 
à  la  bande  d'argent,  et  cryoit  :  Auras.  Et  plu- 
sieurs aultres  chevaliers  et  escu3-ers  dudict  party 
et  marche  d'Acquitaine. 

CEULX  DE  LA  MARCHE  d'aNJOU,  OU  SONT  THOU- 
RAIXE  ET  LE  MAYNE 

Et  premiers  d'Anjou  :  le  viconte  de  Beau- 
mont,  qui  portoit  de  France  à  lyon  langue  et 

armé  de  gueulles,  et  cryoit  :  Beaumont.  Mes- 
sire  Hue  de  Craon,  losengé  d'or  et  de  gueulles 
à  une  bordure  d'argent,  et  cryoit  :  Craon.  Le 
seigneur  de  Maulevrier,  d'or  au  chief  de  gueul- 
les, et  cryoit  :  Maulevrier.  Le  seigneur  de  Ma- 
teselon,  qui  portoit  de  gueulles  à  six  escussons 
d'or,  et  cryoit  :  Mateselon.  Le  seigneur  d'Avoir, 
qui  portoit  d'argent  au  lyon  d'azur,  à  trois 
lambeaulx  de  mesmes,  et  cryoit  :  Avoir  :  Le 
seigneur  de  Chastel  Fromont,  qui  porta  la  ba- 
niere,  et  portoit  de  gueulles  à  une  croix  d'or 
ancrée,  et  cryoit  :  Chastel  Fromont.  Le  sei- 
gneur de  Bueil,  d'azur  à  sept  croyzettes  d'ar- 
gent, les  pointes  contre  mont,  à  six  croisettes 
d'or  recroisettées  aux  longs  pies,  et  cryoii  : 
Bueil.  Le  seigneur  de  Montejehan,  qui  portoit 
d'or  frété  de  gueulles,  et  cryoit  :  Montejehan. 
Le  seigneur  de  Beauveau,  d'argent  à  quatre 
lionceaulx  de  gueulles  et  couronnés  d'azur,  lan- 
gues et  armés  d'or,  et  cryoit  Beauveau.  Et 
mains  aultres  chevaliers  et  escuyers  d'Anjou. 

CEULX    DE   LA   THOURAINÉ,    DE    LA   DICTE    MARCHE, 
QUI   Y   FURENT 

Le  seigneur  d'Amboise,  qui  portoit  pallé  de 
six  pièces  d'or  et  de  gueulles,  et  cryoit  :  Am- 
boise.  Le  seigneur  de  Mally,  ondoyé  d'or  et  de 
gueulles,  et   cryoit  :   Mally.    Le  seigneur    de 

Pressigny,  qui  portoit  pallé,  contre  pallé,  à 
quatre  quartiers,  gironné  et  faissé,  contre  faissé 
d'or  et  d'azur,  à  ung  escusson  d'argent  ou 
meilleu,  et  cryoit  :  Pressigny.  Le  seigneur  de 
Lisle  Bouchart,  de  gueulles  à  deux  liepars 
d'argent,  langues  et  armés  d'azur,  et  cryoit  : 
Lisle  Bouchart.  Le  seigneur  de  Montbason, 
qui  portoit  de  gueulles  au  lyon  d'or,  et  cryoit  : 
Montbason.  Le  seigneur  de  Sainte  More,  que 
portoit  d'argent  à  la  faissé  de  gueulles,  et 
cryoit  :  Sainte  More.  Le  seigneur  de  Mer- 
mande,  qui  portoit  d'or  à  deux  fasses  de  sable, 
et  cryoit  :  Mermande.  Le  dict  seigneur  de 
Saintré,  qui  portoit  de  gueulles  à  la  bande 
d'or,  à  trois  lambeaulx  de  mesmes,  et  cryoit  : 
Saintré.  Et  mains  aultres  chevaliers  et  escuyers 
de  ladicte  duchié  de  Thouraine  et  marche 
d'Anjou. 

CEULX    QUI    Y    FURENT    DE    LA     CONTÉ    DU    MAINE, 
ET    PREMIERS 

Le  seigneur  de  Laval,  qui  se  fîst  faire  che- 
valier, qui  portoit  d'or  à  une  croix  de  gueulles, 
à  cinq  coquilles  d'azur  et  quatre  aiglettes  de 
mesmes  sur  chascun  quartier,  et  cryoit  :  Laval. 
Le  seigneur  de  Tucé,  qui  portoit  de  sable  à 
quatre  faisses  d'argent  jumelles,  et  cryoit  : 
Tucé.  Le  seigneur  de    Sarcel,  de    sinople  au 

lyon  d'argent.  Le  seigneur  de  Cormes,  d'argent 
à  trois  faisses  jumelles  de  sable.  Le  seigneur 
des  Eschelles,  qui  portoit  de  gueulles  à  trois 
fasses  d'argent.  Le  seigneur  de  la  Forest,  qui 
portoit  d'argent,  au  chief  endenté  de  sable.  Le 
seigneur  de  Beauchamp,  qui  portoit  à  une 
faisse  de  gueulles  en  chief,  à  une  orle  de  six 
merlectes  de  mesmes.  Le  seigneur  de  Montfort, 
de  gueulles  à  deux  liepars  d'or,  armés  d'argent. 
Et  mains  aultres  chevaliers  et  escuyers  de  la- 
dicte  conté  du  Maine  et  marche  d'Anjou. 


CEULX    DE    LA    MARCHE   DE   PONTHIEU 

Le  viconte  de  Quesnes,  qui  portoit  d'argent 
à  une  croix  de  gueulles,  frétée  d'or.  Le  sei- 
gneur de  Rambures,  d'or  à  trois  faisses  de 
gueulles.  Le  seigneur  de  Bruneu,  d'argent  à 
trois  aigles  de  gueulles,  membrées  d'azur.  Le 
seigneur  de  Prequigny,  qui  portoit  fasse  d'ar- 
gent et  d'azur,  à  la  bordeure  de  gueulles,  et 
cryoit  :  Prequigny.  Le  seigneur  de  Cambronne, 
fasse  de  huit  pièces  d'or  et  de  gueulles.  Le  sei- 
gneur de  Cresqui,  d'or  à  ung  crequier  de 
gueulles,  et  cryoit  :  Cresqui.  Le  seigneur  de 
Baconne,  de  gueulles  à  deux  bras  d'or,  endous- 
sés  et  croisettés,  recroisettés  de  mesmes.  Le 
seigneur  de  Linieres,  d'argent   à  la   bande  de 

gueulles,  et  crye  :    Linieres.  Et  mains  aultres 
chevaliers  et  escuyers  d'icelle  marche. 

DE  LA  MARCHE  DE  VERM ANDOIS 

Le  seigneur  de  Angest,  qui  portoit  d'or  à  la 
croix  de  gueulles,  et  cryoit  :  Angest.  Le  sei- 
gneur de  Jeuly,  d'argent  à  une  croix  de  gueul- 
les, à  cinq  coquilles  d'or.  Le  seigneur  de  Moy, 
de  gueulles  frété  d'or,  et  cryoit  :  Cercelles.  Le 
seigneur  de  Flavy,  d'ermines  à  la  croix  de 
gueulles,  à  cinq  coquilles  d'or,  et  cryoit  :  An- 
gest. Le  seigneur  de  Roye,  de  gueulles  à  la 
bande  d'argent,  et  cryoit  :  Ro}'e.  Et  mains 
aultres  chevaliers  et  escuyers  de  ladicte  mar- 
che. 

CEULX   DE    LA   MARCHE    DE    CORBIE     QUI   Y    FURENT 

Le  seigneur  de  Saucourt,  qui  portoit  d'ar- 
gent frété  de  gueulles,  et  cryoit  :  Saucourt.  Le 
seigneur  d'Herilly,  qui  portoit  de  gueulles  à  la 
bande  d'or,  et  cryoit  :  Herilly.  Le  seigneur  de 
Mailly,  d'or  à  trois  mailles  de  sinople,  et 
cryoit  :  Mailly.  Le  seigneur  de  Rubenpré, 
d'argent  à  trois  faisses  jumelles  de  gueulles:  et 
cryoit  :  Rubenpré.  Le  seigneur  de  Miraumont, 
d'argent  à  six  tourteaulx  de  gueulles,  et  cryoit  : 
Miraumont.    Le  seigneur  d'Aubigny,  d'argent 

à  une  fasse  de  gueulles,  et  cryoit  :  Aubigny. 
Et  mains  aultres  chevaliers  et  escuyers  de  la- 
dicte  marche. 

CEULX  DE  LA  MARCHE  DE  NORMANDIE 

Le  seigneur  de  Chastel  Gontier,  filz  au  conte 
du  Perche,  qui  portoit  d'argent  à  deux  che- 
vrons de  gueulles,  et  cryoit  :  Le  Perche.  Le 
seigneur  d'Yvry,  qui  portoit  d'or  à  trois  che- 
vrons de  gueulles,  et  cryoit  :  Yvry.  Le  seigneur 
de  Manny.  de  sable  à  une  croix  d'argent  es- 
lessée,  et  cryoit  :  Manny.  Le  seigneur  de  Gra- 
ville,  qui  portoit  d'azur  à  une  faisse  d'argent 
croisettée  d'or,  et  cryoit  :  Graville.  Le  seigneur 
de  Forges,  d'azur  à  six  tourteaulx  d'or,  et 
cryoit  :  Forges.  Le  seigneur  de  la  Haye,  d'ar- 
gent à  trois  escussons  de  gueulles,  et  cryoit  : 
La  Haye.  Le  seigneur  de  Braquemont,  de  sa- 
ble à  ung  chevron  d'argent.  Le  seigneur  de 
Tronville,  qui  portoit  d'argent  à  deux  bandes 
de  gueulles,  à  ung  orle  de  cocquilles  de  mes- 
mes.  Le  seigneur  de  Ferrieres,  de  gueulles  à 
ung  escusEon  d'ermines,  à  une  faisse  de  gueul- 
les, l'escu  ourlé  de  fers  à  cheval  d'or,  et  cryoit  : 
Ferrieres.  Le  seigneur  de  Gamaches,  d'argent 
au  chief  d'azur,  à  ung  baston  de  gueulles,  et 
cryoit  :  Gamaches.  Et  plusieurs  aultres  che- 
valiers et  escuyers  de  Normandie. 

CEULX   DES    MARCHES    DE    BERRY,    DE    BOURBONNOIS 
ET   d'aUVERGN'E 

Le  conte  de  Sansserre,  qui  portoit  d'azur  à 
une  bande  d'argent,  à  deux  costiss'es  d'or 
potencées,  à  la  bordure  de  gueuUes,  et  crye  : 
Passe  avant.  Le  viconte  de  Villemin,  qui  por- 
toit d'argent  au  lyon  d'azur,  et  cryoit  :  A  la 
Belle.  Monseigneur  Philippe  de  Bourbon,  qui 
portoit  d'or  au  lyon  de  gueulles,  à  ung  orle 
de  coquilles,  et  cryoit  :  Bourbon.  Le  seigneur 
de  Chastel  Morant,  de  gueulles  à  trois  lyons 
d'argent,  couronnés  et  armés  d'or,  et  cryoit  : 
Chastel  Morant.  Le  seigneur  des  Barres,  d'or 
à  la  croix  de  sinople,  et  cryoit  :  Les  Barres. 
Le  seigneur  de  la  Tour  d'Auvergne,  qui  por- 
toit de  France  à  une  tour  de  gueulles,  et 
cryoit  :  La  Tour.  Le  seigneur  de  Montagu, 
qui  portoit  de  gueulles  à  ung  lyon  d'ermines, 
et  cryoit  :  Montagu.  Monseigneur  de  Chalen- 
çon,  qui  portoit  de  gueulles  à  trois  testes  de 
lyon  d'or  arrachées,  et  cryoit  :  Chalençon.  Et 
mains  aultres  chevaliers  et  escuyers  de  ladicte 
marche. 

CEULX  DE  LA  MARCHE  DE   BRETAIGNE  QUI  Y  FURENT 

Le  conte  de  Lisle,  qui  portoit  de  gueulles  à 
la  croix  d'or  vuidée,  eslessée  et  pommelée,   et 

cryoit  :  Lisle.  Le  viconte  de  Lesbesliere,  qui 
portoit  escartelé  d'argent  et  de  gueulles,  et 
cryoit  :  Lesbesliere.  Le  seigneur  de  Chastel 
Briant,  de  gueulles  semé  à  fleurs  de  lys  d'or, 
et  cryoit  :  Chastel  Briant.  Le  seigneur  de  Raiz, 
qui  portoit  d'or  à  une  croix  de  sable,  et  cryoit  : 
Raiz.  Le  seigneur  de  Malestroit,  de  gueulles 
à  tourteaulx  d'or,  et  cryoit  :  Malestroit.  Et 
mains  aultres  chevaliers  et  escuyers  d'icelle 
marche. 

CEULS   DE    LA    MARCHE   d'aRTOYS 

Messire  Loys  d'Artoys,  qui  portoit  d'Artoys, 
c'est  de  gueulles  à  ung  lyon  d'or  armé  d'azur, 
et  cryoit  :  Artoys.  Le  conte  de  Saint  Pol,  qui 
se  fist  chevalier,  d'argent  au  lyon  de  gueulles  à 
la  queue  fourchée  et  croisée,  couronné  et  armé 
d'or.  Le  seigneur  de  Prennes,  qui  portoit  d'ar- 
gent au  lyon  de  sable,  et  cryoit  :  Prennes.  Le 
seigneur  de  Bethune,  qui  portoit  d'argent  à  une 
fasse  de  gueulles,  et  cryoit  :  Bethune.  Le  sei- 
gneur de  Renty,  d'argent  à  trois  dolloueres  de 
gueulles,  et  cryoit  :  Renty,  Le  seigneur  de 
Creseques,  d'azur  à  trois  faisses  jumelles  d'or, 
et  cryoit  :  Bourboing.  Le  seigneur  de  Bailleul, 
d'azur  frété  d'or  et  de  sable,  et  cryoit  :  Bail- 
leul. Le  seigneur  d'inchy,  faissé  de  six  pièces 
d'or  et  de  sable,  et  cryoit  :   D'inchy.  Le  sei- 

gneur  des  Humieres,  d'argent  frété  de  sable  à 
trois  lambeaulx  de  gueulles.  Et  mains  aultres 
chevaliers  et  escuyers  d'icelle  marche. 

DE    LA    MARCHE    DU    DUCHIÉ    ET     CONTÉ    DE 
BOURGOIGNE 

Le  conte  de  Bourgoigne,  qui,  pour  servir  le 
roy,  s'offrit  à  aller  soubz  sa  bannière,  combien 
qu'il  ne  fust  point  son  subject,  qui  portoit 
d'azur  à  ung  lyon  d'or,  et  cryoit  :  Chastillon. 
Le  conte  d'Ausserre,  qui  portoit  de  gueulles  à 
la  bande  d'or,  et  cryoit  :  Ausserre.  Le  seigneur 
de  Montagu,  d'azur  au  lyon  d'argent,  et  cryoit  : 
Montagu.  Le  seigneur  de  Vergy,  de  gueulles  à 
trois  quintes  feuilles  d'or,  et  cryoit  :  Verg}'. 
Le  seigneur  de  Saint  George,  de  gueulles  à 
une  croix  d'or.  Le  seigneur  de  Chargny,  de 
gueulles  à  trois  escussons  d'argent,  et  cryoit  : 
Chargny.  Le  seigneur  de  Chassennay,  de 
gueulles  à  la  faisse  d'or.  Le  seigneur  d'Auchi- 
gny,  de  sable  à  deux  braz  endossez  d'or,  à 
croisectes  recroisectées  de  mesmes,  et  cryoit  : 
Auchigny.  Et  mains  aultres  chevaliers  et 
escuyers  desdits  pais  de  Bourgongne. 


36 

CEULX  DE  BARROYS  ET  DE  LORRAINE  QUI,  POUR 
HONKORER  LA  BANNIERE  DU  ROY,  s'y  FIRENT 
MECTRE. 

Le  seigneur  du  Pont  à  Mousson,  qui  por- 
toit  de  Bar  à  trois  lambeaulx  d'argent,  et 
cryoit  :  Le  Pont.  Le  seigneur  de  Pierrefort, 
/de  Bar  bordé  de  gueulles,  et  cryoit  :  Pierrefort. 
Le  seigneur  de  Duni,  qui  portoit  d'or  à  la  bor- 
dure d'erraines,  et  cryoit  :  Duni.  Messire  Jeffroy 
de  Vaudemons,  qui  portoit  burellé  d'argent  et 
de  sable,  et  cryoit  :  Vaudemons.  Le  seigneur  de 
Beffromont,  voiré  d'or  et  de  gueulles  et  cryoit  : 
BefFromont.  Le  seigneur  d'Apremont,  de  gueul- 
les à  la  croix  d'argent,  et  cryoit  :  Apremont.  Le 
seigneur  de  Tolon,  qui  portoit  de  Vaudemons 
au  baston  de  gueulles.  Le  seigneur  de  Ruppes, 
qui  portoit  de  Befiromont  au  baston  d'azur. 
Le  seigneur  des  Armoyses,  qui  portoit  geronné 
de  douze  pièces  d'or  et  d'azur.  Le  seigneur  de 
Ludres,  bandé  de  six  pièces  d'or  et  d'azur.  Et 
mains  aultres  chevaliers  et  escuyers  et  gentilz 
hommes. 

CEULX  DE  LORRAINE  ET  DE  BARROYS  TOUS  ENSEMBLE, 
ET  PREMIERS 

Monseigneur  Nicolle  de  Lorraine,  qui  por- 
toit de  Lorraine  à  une  bordure  endentée  d'azur, 

et  cryoit  :  Pregny.  Le  conte  de  Chiny,  burellé 
d'or  et  de  gueulles  au  lyon  de  sable,  et  cryoit  : 
Chiny.  Le  conte  de  Clarmont  en  Bassigny, 
qui  portoit  de  gueulles  à  un  cerf  d'argent.  Le 
conte  de  Grant  Pré,  burellé  d'or  et  de  gueulles. 
Le  seigneur  de  Grancy,  qui  portoit  d'argent  au 
chief  de  gueulles.  Le  seigneur  de  Brey,  escha- 
quecté  d'or  et  de  sable.  Le  seigneur  d'Archi- 
mont,  qui  portoit  à  la  bande  d'argent,  à  deux 
costisses  de  mesmes.  Et  mains  aultres  cheva- 
liers et  escuyers  des  marches  d'Almaigne,  que 
on  dit  les  ruyers. 

CEULX  DU    DAULPHINÉ    QUI   SE    OFFRIRENT  AU  ROY, 
ET  Y  FURENT 

Le  seigneur  de  Clermont,  qui  portoit  de 
gueulles  à  deux  cerfs  d'argent  en  saultoirs,  et 
cryoit  :  Clermont.  Le  seigneur  de  Vaubonnoys, 
de  gueulles  semé  de  fleurs  de  liz,  et  cryoit  : 
Vaubonnoys.  Le  seigneur  de  Sassenayge,  burellé 
d'argent  et  d'azur  au  lyon  de  gueulles  couronné 
d'or,  et  cryoit  :  Sassenayge.  Le  seigneur  de  Mau- 
bec,  qui  portoit  de  gueulles  à  trois  liepars  d'or 
armez  d'argent,  et  cryoit  :  Maubec.  Le  seigneur 
de  Montchenu,  de  gueulles  à  la  bande  engreslée 
d'argent,  et  cryoit  :  Montchenu.  Le  seigneur 
de  Chasteau  Neuf,  d'argent  au  chief  de 
gueulles,  et  cryoit  :  Chasteau  Neuf.    Le  sei- 

gneur  de  Belle  Combe,  d'or  à  la  bande  de 
sable,  et  cryoit  :  Belle  Combe.  Le  seigneur  de 
MoUor,  d'or  au  lyon  de  vair.  Le  seigneur  de 
Chastel  Vilain,  geronné  d'argent  et  de  sable  de 
huit  pièces.  Le  seigneur  de  Grere,  de  vair  au 
chief  de  gueuUes,  à  ung  demy  lyon  d'or.  Et 
mains  aultres  chevaliers  et  escuyers  pour  servir 
le  roy,  soubz  sadicte  bannière,  en  la  bataille, 
où  furent  plus  de  cent  soixante  bannières.  Or 
laisseray  cy  à  parler  de  ceste  très  puissante 
noblesse,  des  seigneurs,  barons  et  bannières  ; 
et  diray  du  très  piteux  et  regretteux  parlement 
de  Saintré,  et  de  tous  les  seigneurs  françoys, 
quant  se  partirent  du  roy  et  de  la  court. 

CHAPITRE    LIX 


Comment,  après  que  le  terme  fut  venu  pour 
aller  en  Prusse,  le  roy  bailla  sa  baniere  a 
Saintré,  le  commettant  son  commissaire.  Puis 
comment  ledict  Saintré  et  les  aultres  seigneurs 
prindrent  congié  du  roy,  de  la  royne  et  des 
dames,  qui  menèrent  grant  dueil  au  départir , 
especiallement  la  dame. 


ET  quant  le  terme  de  partir  fut  venu,  et 
que  Saintré  et  toute  la  compaignie 
furent  en  bon  point,  et  eurent  mandé 
leurs  harnoys  et  leurs  bagaiges,  par  chariolz  et 
aultrement,  et  aussi  leurs  gens  de  traict,  qui 
tous  portoient  jacquettes  vermeilles  où  la  croix 
blanche  dessus  estoit,  alors  Saintré  et  tous  les 
nobles  qui  vestus  estoient  aussi  de  semblables 
robes  comme  leurs  gens,  qui  estoient  très 
belles  choses  à  veoir,  après  la  solempnelle 
messe  ouye,  que  l'evesque  chanta  à  Nostre 
Dame  de  Paris,  eulx  tous  confessez,  leur  donna 
la  bénédiction  et  la  papale  de  paine  et  de 
coulpe  absolucion  ;  et  illec  présent  le  roy,  fut 
benoiste  sa  baniere  et  toutes  les  aultres.  Lors 

accompaignerent  le  roy,  puis  allèrent  disner. 
Et  quant  vint  aux  deux  heures,  que  tous  furent 
absoubz,  allèrent  au  ro}',  qui  en  la  grant  salle 
estoit  ;  la  royne,  messeigneurs  et  dames,  là  tous 
presens,  vindrent  prendre  congié.  Et  quant 
tous  furent  à  genoulx,  le  roy  dist  à  Saintré  : 
«  Saintré,  je  vous  baille  de  ce  voyage  la  con- 
duite, et  la  charge  de  ma  bannière  qui  repré- 
sente ma  personne,  aussi  des  seigneurs  et 
aultres  nobles  qui  cy  sont,  et  seront  en  la 
compaignie.  »  Et  puis  aux  aultres  seigneurs 
dist  :  «  Mes  amys,  vous  tous  estes  nobles  et 
de  nobles  maisons  partiz,  esquelles  il  a  eu  de 
très  vaillans  hommes  assez,  ausquelz  vous  avez 
par  voz  vaillances  maintes  fois  semblé  ;  ores 
vous  allez  au  service  de  nostre  vray  Dieu 
Jésus  Christ,  où  vous  pourez  acquérir  le  vray 
sauvement  de  voz  âmes  ;  et  vous  recommande 
à  tous  nostre  bannière,  la  très  saine  te  foy  et 
voz  honneurs.  Les  gens  combatent,  et  Dieu  à 
ses  gens  donne  les  victoires;  dont  n'est  point 
à  doubter,  que  se  vous  et  les  aultres  princes  et 
seigneurs  chrétiens,  et  tous  ceulx  qui  combatre 
doivent,  que  se  vous  estes  bien  avec  Dieu, 
qu'il  ne  soit  assez  mieulx  avecques  vous,  pour 
quelconque  grant  puissance  que  les  Sarrazins 
soient,  qui  sera  telle  que  le  nombre  ne  s'en 
pourra  extimer  ;  et,  quant  à  moy,  je  vous  jure 
ma  foy  que,  se  ne  fussent  les  grans  affaires  que 

j'ay,  nous  serions  tous  d'une  compaignie.  Et 
de  ce  je  me  cesse,  mais  d'une  chose  à  tous  je 
vous  prie,  du  plus  grant  au  plus  petit,  que 
soyez  amys  et  frères,  sans  envyes,  sans  desbas 
et  sans  noyses  ;  car,  par  ce,  sont  maintes  fois 
compaignies  rompues  et  mises  à  deshonneur  et 
perdicion.  »  Et  alors  prent  sa  baniere  et  la 
baille  au  baron  de  Chastel  Fromont  à  porter, 
et  puis  leur  dist  :  «  Ores,  mes  amys,  comme 
vostre  roy  et  vostre  chief  à  tous,  je  vous  vueil 
donner  ma  benedicion.  »  Lors  fist  le  signe  de 
la  croix,  et  dist  :  «  Au  nom  du  Père,  nostre 
Dieu  créateur,  au  nom  du  Filz,  nostre  rédemp- 
teur, et  au  nom  du  sainct  Esprit,  nostre  Dieu 
illumineur,  ung  vray  seul  Dieu  en  trois  noms 
et  en  trois  personnes,  puissez  vous  tous  aller  et 
retourner  au  saulvement  de  voz  âmes  et  de 
voz  honneurs  ;  vous  priant  tous,  que  chascun, 
perte  ou  gaingne,  que  soyez  honnorablement, 
vous  recordant  que  nul  ne  retourne  s'il  fait 
autrement.  »  Et  à  ces  paroUes,  en  lermoyant 
des  yeulx,  et  à  grant  peine  disant  :  «  A  Dieu, 
mes  amys,  »  il  toucha  la  main  à  tous.  Lors 
ouyssiez  de  tous  coustez  cueurs  tendrement 
souspirer,  et  veissiez  yeulx  de  toutes  gens 
plourer,  qu'il  n'estoit  celluy  ne  celle  qui  peust 
ung  seul  mot  parler.  Lors  vont  à  la  royne,  qui 
pour  ses  pleurs  estoit  avecques  ses  dames 
traicte   arrière   et  de  cousté  ;  adonc    Saintré 

pour  tous,  en  mieulx  qu'il  peust,  commença  à 
parler  et  dist  :  «  Notre  souveraine  dame,  est  il 
nulle  chose  qu'il  vous  plaise  moy  commander  ?» 
La  royne  envers  eulx  se  tourna,  et,  sans  dire 
mot,  à  tous  toucha  les  mains.  Puis  vont  à  mes 
trois  seigneurs  les  frères,  et  dirent  semblable- 
ment  ;  lors  dist  monseigneur  d'Anjou  :  «  Sain- 
tré,  et  vous  aultres  beaulx  cousins  et  noz  très 
bons  amys,  vous  avez  ouy  ce  que  monseigneur 
le  roy  a  dict,  allez  joyeusement,  et  le  faictes  ; 
si  ne  pourrez  que  bien  finer.  »  Puis  vont  à  ma 
dame  ;  de  celle  ne  fault  point  à  parler,  car 
combien  qu'elle  efforçoit  sa  nature  et  la  très 
griefve  passion  qu'elle  avoit  en  regardant 
Saintré,  que  à  bien  peu  s'en  faillit  qu'elle  ne  se 
pasma,  et  fust  à  l'envers  tombée,  se  elle  ne  se 
feust  bien  tost  levée.  Puis  s'en  vont  aux  aultres 
dames  et  damoyselles,  qui  toutes  ensemble  tel 
dueil  faisoient  plus  que  se  tous  leurs  parens  et 
amys  fussent  mors,  disant  entre  elles  :  «  Helas  ! 
dolentes,  jamais  ensemble  telle  et  si  joyeuse 
compaignie  ne  verrons.  Les  officiers  de  la  court 
tous  plouroient,  en  regrettant  Saintré,  l'ung  à 
l'aultre  disans  :  «  Hélas  !  or  s'en  va  celuy  qui  en 
noz  adversitez  nous  confortoit,  et  qui  en  nez 
affaires  nous  conseilloit,  et  qui  en  noz  nécessi- 
tés nous  secouroit  ;  et  si  ne  sçavons  se  jamais 
le  verrons.  »  Lors  de  tous  coustés  le  prenoient, 
faisans  prières  et  veuz  en  leurs  cueurs,  que  à 

très  grant  peine  le  peurent  laissier.    Et   ainsi 
s'en  vont  tous  pour  ce  jour  reposer. 

L'acteur.  —  Et  quant  lendemain  fut  venu 
au  matin  les  trompettes,  pour  mectre  selles 
commencèrent  à  sonner.  Lors  trestous  vont  au 
moustier,  et  quant  les  messes  furent  dictes 
chascun  monta  à  cheval,  et  commencèrent  à 
partir;  là  furent  mes  trois  seigneurs  d'Anjou 
de  Berry,  de  Bourgoigne  et  tous  leurs  gens 
qui,  pour  honnorer  la  bannière  du  roy,  hors  de 
Paris  les  vouldrent  accompaigner  ;  et  des 
aultres  chevaliers  et  escuyers,  bourgeois  et 
marchands  de  la  ville,  tant  que  à  peine  y  en 
demeura  ung  seul. 

LE    PARTEMENT   DES   BANNIERES 

Premièrement  partirent  les  poursuyvans  à 
cheval,  portant  codes  d'armes  vestues,  le 
devant  et  le  derrière  sur  les  bras,  deux  à 
deux. 

Après  eulx,  venoient  les  heraulx,  portans  les 
coctes  d'armes  de  leurs  seigneurs  vestues  à 
l'endroit  deux  à  deux. 

Après  venoient  les  trompettes  grant  nombre, 
deux  à  deux. 

Après  venoient  les  roys  d'armes  des  mar- 
ches, portant  les  coctes  d'armes  du  roy  vestues 
à  l'endroict,  deux  à  deux. 

37 

Après  venoit  Montjoye,  le  roy  d'armes  des 
Françoys,  la  cocte  d'armes  royalle  vestue,  tout 
seul. 

Après  venoit  le  seigneur  de  Chastel  Fro- 
mont,  qui  portoit  la  bannière  du  roy,  entre 
messeigneurs  d'Anjou  et  de  Berry. 

Après  venoit  monseigneur  de  Bourgoigne  à 
dextre  main,  et  Saintré  à  senextre. 

Après  Saintré,  venoient  les  trois  premières 
banieres,  et  plus  anciennement  levées  par  l'or- 
donnance du  roy,  aux  relacions  des  plus  anciens 
livres  des  Montjoyes,roys  d'armes  des  François, 
qui  anciennement  en  soulloient  avoir  la  con- 
gnoissance  par  les  visitacions  des  marches  du 
royaulme,  accompaignez  des  aultres  roys  d'ar- 
mes des  susdictes  marches,  pour  garder  les 
honneurs  où  il  appartenoit,  et  eschever  les 
dames  et  seigneurs  d'envies  et  de  noyses.  Et 
après  lesdictes  trois  banieres,  venoient  les  trois 
seigneurs  à  qui  elles  estoient  ;  et  ainsi  de  trois 
en  trois,  sans  nulle  desordonnance,  ilz  allèrent 
par  Paris.  Lequel  partement  et  ordonnance 
fut  à  tous  une  très  somptueuse  chose,  tant  fut 
belle  à  veoir  ;  du  tout  ce  jour,  à  cause  de  ce 
partement,  n'y  eut  homme  qui  ouvrast  néant 
plus  que  le  jour  de  Pasques.  Mais,  quant  ainsi 
ilz  alloient  par  la  ville,  maintes  dames  et 
damoyselles,  bourgeoys,  bourgeoyses  et  gens 
de  tous  mestiers,  estoient  sur  les  estaulx  et  par 

leurs  fenestres,  pour  veoir  celle  très  belle  et 
très  noble  compaignie  passer.  Lors  veissiez  de 
regret  et  de  pitié  tous  souspirer,  plaindre  et- 
plorer,  et  n'y  avoit  celluy  ne  celle  qui  tenir  se 
peust  à  mains  joinctes  et  haulte  voix  crier  : 
«  Ah  1  gentil  escu3-er  Saintré,  Dieu  te  doint 
grâce,  et  à  ta  compaignie,  à  très  grant  joye  et 
honneur  retourner  !  »  Et,  en  ce,  promectant  à 
Dieu  messes,  pellerinages,  veux  et  aulmosnes. 
Et  quant  ilz  furent  aucun  peu  esloignez  de 
Paris,  ilz  prièrent  à  messeigneurs  de  retourner, 
et  illecques  d'eulx  et  des  aultres  ilz  prindrent 
congié.  Et  à  tant  de  leur  congié  et  de  leurs 
regrets  laisseray  cy  à  parler,  et  des  grants 
regrets  que  le  roy  et  la  royne,  messeigneurs, 
dames  et  damoyselles,  et  chascun  fait  d'eulx,  et 
principallement  ma  dame,  qui  oncques  puis  ne 
cessa  de  faire  veux,  faire  aulmosnes,  faire  dire 
messes,  et  à  part  de  plaindre  et  plorer  ;  et  diray 
de  Saintré  et  de  sa  compaignie,  qui  sont  tous 
à  très  grant  joye  en  Prusse  et  en  la  ville  de 
Torrin  arrivez. 

L'acteuk.  —  Saintré,  atout  sa  compaignie 
de  gens  d'armes  et  de  trait,  par  leurs  journées 
errèrent  tant  qu'ilz  sont  venuz  en  Prusse,  et 
arrivez  en  ladicte  ville  de  Torrin,  où  l'assem- 
blée se  faisoit.  Et  là  trouvèrent  les  prélats, 
princes  et  seigneurs  qui  s'ensuyvent,  dont  la 
plus  grant  partie  furent  au  devant,  pour  bon- 

nourer  la  bannière  du  roy,  qui  très  joyeulx 
furent,  quant  i!z  virent  tant  de  noblesse,  de 
bannières  et  de  gens  si  bien  en  point  que,  pour 
cinq  ou  six  mille  bons  combatans,  on  ne  pour- 
roit  mieulx. 

L'acteur.  —  Au  regard  du  roy  d'Angleterre, 
pour  les  affaires  qu'il  avoit  emprins,  n'y  voulut 
aller  ne  envoyer,  mais  à  bien  grant  peine 
donna  aux  seigneurs,  qui  sont  cy  après  nom- 
mez, congié  de  y  aller,  et  lesquels  y  furent. 
C'est  à  savoir  : 

Au  conte  de  La  Marche,  qui  portoit  d'azur 
à  trois  faisses  d'or,  à  l'écusson  d'argent  sur  le 
chief,  et  cryoit  :  La  Marche. 

Au  conte  de  Northestonne,  qui  portoit  d'azur 
à  une  bande  d'argent,  à  trois  molectes  de 
gueulles  sur  la  bande,  et  cryoit  :  Northes- 
tonne. 

Au  conte  de  Suffolc,  qui  portoit  de  sable  à 
la  croix  d'or,  et  cryoit  :  Suffolc. 

Au  seigneur  de  Gobeheur,  qui  portoit  de, 
gueulles  au  chevron  d'or,  à  trois  lyons  de  sable 
et  cryoit  :  Haston. 

Au  seigneur  de  Clifort,  qui  portoit  escha- 
queté  d'or  et  d'azur,  à  la  bande  d'erraines,  et 
cryoit  :  Clifort. 

Au  seigneur  de  Lisle,  qui  portoit  d'or  à  deux 
chevrons  de  sable,  et  cryoit  :  Lisle. 

Au   seigneur   des  Moulins,   qui   portoit  de 

sable  au  chief  d'argent,  à  trois  losenges  de 
gueuUes  sur  le  chief,  et  cr3'oit  :  Moulins. 

Au  seigneur  de  Rocqueby,  qui  portoit  d'ar- 
gent au  chevron  de  sable,  et  cryoit  :  Rocqueby. 

Lesqueulx  huit  seigneurs  allèrent  ensemble, 
accompaignez  de  cent  lances  et  de  trois  cens 
archers. 

Et  pour  oster  et  afFoiblir  la  très  grant  puis- 
sance et  assemblée  des  Sarrazins,  les  quatre 
roys  d'Espaigne,  c'est  à  sçavoir  :  de  Castille, 
d'Aragon,  de  Portingal  et  de  Navarre,  s'estoient 
allez  pour  guerroyer,  par  mer  et  par  terre,  les 
roys  de  Grenade,  de  Maroch  et  de  Bellemarine, 
Sarrazins  les  plus  prochains  ;  mais  jà  pourtant 
ne  demoura  que  leur  assemblée  ne  fust  si 
grande  que  merveilleuse  chose  estoit,  ainsi  que 
cy  après  s'ensuyt  : 


LES  PRELATZ,   PRINCES   ET  LES    AULTRES  SEIGNEURS 
QUI  LA  FURENT  ET  PREMIEREMENT 

Le  duc  de  Brunswich  pour  l'empereur  qui 
pour  sa  maladie  n'y  peult  estre,  et  avoit  la 
charge  de  sa  bannière,  qui  estoit  d'or  à  ung 
aigle  de  sable,  à  deux  testes  couronnées  d'or, 
et  membre  de  sable  ;  et  de  tous  les  princes  et 
seigneurs  commandés  pour  l'accompaigner,  c'est 
à  sçavoir  :  le  duc  d'Osterich,  le  duc  de  Bavière, 

le  duc  de  Brabant,  le  duc  de  Statin,  le  duc  de 
Lenbourg,  le  duc  de  Luxanbourg,  le  duc  de 
Mons,  le  marquis  de  Maisse,  le  marquis  de 
Brandebourg,  le  conte  de  Haynau,  le  conte 
d'Estambourg,  le  conte  de  Lemont,  le  conte  de 
Nasse,  le  conte  de  Espehem,  le  conte  de  Mont- 
gellin,  le  conte  de  ^'^rackenberghe,  le  conte  de 
Sone,  le  conte  de  Berembourg,  le  conte  de 
Maigne,  le  conte  de  Vindo,  le  conte  de  Nivert, 
le  conte  de  Vallestain,  le  conte  de  Guerlles,  le 
conte  de  Hollandes,  le  conte  de  Zellandes,  le 
conte  de  Sene,  le  conte  de  Oste,  le  conte  de 
Cille,  le  conte  de  Puilly,  le  conte  d'Ausse- 
bourg,  le  conte  de  Lost,  le  conte  marquis  de 
Blencquebourg,  le  conte  de  Lindo,  le  conte  de 
Witembourg,  le  conte  de  Saulne,  le  conte  de 
Viermenbourg,  le  conte  de  Limoges,  le  conte 
de  Salebrune,  le  conte  de  Richecourt,  le  conte 
de  Wardance,  le  seigneur  d'Anghien,  le  sei- 
gneur d'Aurech,  le  seigneur  d'Entourg,  le 
seigneur  de  Lingue,  le  seigneur  de  Fontaines, 
le  seigneur  de  Boussut,  le  seigneur  de  Bar- 
benson,  le  seigneur  de  Lehamede,  le  seigneur 
de  Lalain,  le  seigneur  de  Coudde,  le  seigneur 
de  Marquettes,  le  seigneur  de  Ouesnoy,  le 
seigneur  de  Sainct  Wast,  le  seigneur  de  Fon- 
tenay,  le  seigneur  de  Jumont,  le  seigneur  de 
Trasiguies,  le  seigneur  de  Homes,  le  seigneur 
de  Roberssart,  le  seigneur  d'Oysy,  le  seigneur 

de  Clermont,  le  seigneur  de  Crepy,  le  seigneur 
de  Meries,  tous  hannoj'ers  qui  y  furent. 

LES    ASSEBENOYS     DE    LA    CONTE    d'ALOST    QUI    Y 
FURENT 

Le  seigneur  d'Argemont,  le  seigneur  de 
Moirraumes,  le  seigneur  Descouvenost,  le  sei- 
gneur Deslemalle,  le  seigneur  du  Serf,  le 
seigneur  de  Gaulles,  le  seigneur  de  Semalle, 
messire  Robert  de  Namur,  le  seigneur  de 
Rochefort,  le  seigneur  de  Chaudemont,  le 
seigneur  de  Gentel,  le  seigneur  de  Don,  le 
seigneur  de  Haepam,  le  seigneur  de  Baressies, 
le  seigneur  de  Rummes,  le  seigneur  de  Landry, 
le  seigneur  de  Duras,  le  seigneur  de  Bangines, 
le  seigneur  de  Montgardin,  le  seigneur  de 
Salles,  le  conte  de  Namur,  le  seigneur  de 
Opel,  messire  Anthoine  de  Namur,  le  seigneur 
Huffalaise,  le  seigneur  de  Wassebech,  le  sei- 
gneur de  X'ille,  le  seigneur  de  Sulx  ;  tous 
ruyers  assebenoix. 

LES  RUYERS  DES  DUCIIIEZ  DE  LEMBOURG,  DE 
LUXEMBOURG  ET  DE  BLANCQUEBOURG,  QUI  Y 
FURENT. 

Le  conte  des  Mons,  le  seigneur  de  Fauque- 
mont,  le  seigneur  de  Lesselle,  le  seigneur  de 

Haulsedenge,  le  seigneur  de  Rameberg,  le 
seigneur  de  Collebellans,  le  seigneur  de  Win- 
bourg,  le  seigneur  d'Estelles,  le  seigneur  de 
Rodemarch,  le  seigneur  de  Trumenge,  le  sei- 
gneur de  Humbeghe,  le  seigneur  de  Lempast, 
le  seigneur  de  Blasemarre,  le  seigneur  de  Riche 
Espée,  le  seigneur  de  Zarmalle, 

LES  ALEMANS  DE  BAVIERE  QUI  Y  FURENT 

Le  seigneur  de  Sesraalhe,  le  seigneur  de 
Naudes,  le  seigneur  de  Houdines,  le  seigneur 
d'Estenbourg,  le  seigneur  de  Rodon,  le  sei- 
gneur de  Boncourt,  le  seigneur  de  Palengest, 
le  seigneur  de  Lesigny,  le  seigneur  de  Walem- 
berghe,  le  seigneuf  de  Hellens,  le  seigneur 
de  Maudresset. 

LES    RUYERS    ALEMANS    DE    BRABANT 

Le  seigneur  de  Malines,  le  seigneur  de 
Wasemale,  le  seigneur  de  Waselar,  le  seigneur 
de  Brauch,  le  seigneur  de  Warbays,  le  sei- 
gneur de  Hulhe,  le  seigneur  de  Pirressein,  le 
seigneur  de  Bellare,  le  seigneur  de  Her,  le 
seigneur  de  Briqueval,  le  seigneur  de  Grau- 
berghe,  le  seigneur  de  Roselar,  le  seigneur  de 
Rolye,    le   seigneur   de   Souberf,   le  seigneur 

d'Hornes,  le  seigneur  de  Walein,  le  seigneur 
de  Gousseberghe,  le  seigneur  de  Diestre,  le 
seigneur  de  Durs,  le  seigneur  de  Houdeber- 
ghe,  le  seigneur  de  Handeberghe,  le  seigneur 
de  Grietz,  le  seigneur  d'Anvers,  le  seigneur  du 
Roy,  le  seigneur  de  Braindres.' 

LES  RUYERS    HOLLANDOIS    ET   ZELLANDOIS 
QUI   Y    FURENT 

Le  marquis  de  JuUes,  le  seigneur  de  Bred- 
derode,  le  seigneur  de  Waltrelie,  le  seigneur 
de  Houdrues,  le  seigneur  de  Pullane,  le  sei- 
gneur de  Harbar,  le  seigneur  de  Lisestain,  le 
seigneur  de  Raderoude,  le  seigneur  de  Tranne- 
bor,  le  seigneur  de  la  Leque,  le  seigneur  de  Cas- 
tendrich,  le  seigneur  de  Hamestede,  le  seigneur 
Dierbie,  le  seigneur  de  Hornes,  le  seigneur  de 
Licque,  le  seigneur  d'Argemonde,  le  seigneur 
d'Abecot,  le  seigneur  de  Lavore,  le  seigneur 
de  Wuoste,  le  seigneur  de  Bandebourg,  le  sei- 
gneur de  Houdeberghe,  le  seigneur  de  Tho- 
mas ;  tous  venuz  très  bien  en  point  ou  service 
de  Dieu  et  au  mandement  de  l'empereur,  qui 
furent  trente  mille  chevaulx,  et  de  gens  de 
traict  douze  mille,  et  aultres  vingt  mille  com- 
batans  à  pié. 

LES    PRELATZ    DES    AI.LMAIGNES   QUI    Y    FORENT 

L'archevesque  de  Coulongne,  à  trois  mille 
chevaulx,  deux  mille  hommes  de  traict,  et  trois 
mille  combatans  à  pié. 

L'archevesque  de  Trêves,  à  trois  mille  che- 
vaulx, deux  mille  hommes  de  traict,  et  cinq 
mille  combatans  à  pié. 

L'evesque  de  Mayance,  à  deux  mille  che- 
vaulx, mille  hommes  de  traict,  et  quinze  cens 
combatans  à  pié. 

L'evesque  de  Passo,  à  deux  mille  chevaulx, 
mille  hommes  de  traict,  et  quinze  cens  com- 
batans à  pié. 

L'evesque  de  Liège,  deux  mille  chevaulx, 
mille  hommes  de  traict,  et  quinze  cens  com- 
batans à  pié. 

Le  maistre  de  Prusse  et  tout  l'ospital,  quatre 
mille  chevaulx,  deux  mille  hommes  de  traict, 
et  cinq  mille  combatans  à  pié. 

Et  y  furent  le  dispost  de  Romenie,  pour  son 
frère  l'empereur  de  Constantinople,  avecques 
sa  baniere,  accompaigné  de  trois  mille  che- 
vaulx et  quatre  mille  hommes  à  pié. 

Le  conte  de  Sil,  pour  l'empereur  de  Trape- 
sonde,  avecques  sa  bannière,  accompaigné  de 
deux  mille  chevaulx  et  deux  mille  hommes  à 
pié. 

Le  duc  de  Lestot,  pour  l'empereur  de  Boul- 
guerie,  avecques  sa  bannière,  accompaigné  de 
mille  cinq  cens  chevaulx  et  deux  mille  hommes 
à  pié  ;  tous  trois  venuz  ensemble. 

Et  si  y  fut  le  roy  de  Behaigne  en  personne, 
qui  portoit  de  gueulles  à  ung  lyon  d'argent, 
la  queue  nouée,  fourchée  et  croisée,  couronné 
et  armé  d'or;  et  en  sa  compaignie,  le  duc  de 
Sazoungue,  le  marquis  de  Blandebourg,  le 
conte  Palatin,  le  conte  de  Grave,  le  conte  de 
Marque,  le  conte  de  Wautebourg,  le  seigneur 
de  Usembourg,  le  seigneur  d'Estremembourg, 
le  seigneur  de  Plomineau,  le  seigneur  de 
Doury,  le  seigneur  de  Brunech,  le  seigneur  de 
Flamenqueton,  le  seigneur  de  Bousseielt,  le 
seigneur  de  Misque,  le  seigneur  de  Stone,  le 
seigneur  de  Wertemberghe,  et  plusieurs  aul- 
tres  chevaliers  et  escuyers  ou  nombre  de  dix 
mille  chevaulx,  six  mille  hommes  de  traict,  et 
huit  mille  hommes  combatans  à  pie. 

Et  si  y  fut  le  duc  de  Lectonem,  pour  le  roy 
de  Poullaine,  qui  portoit  de  gueulles  au  cheval 
d'argent,  chevaulché  d'un  hom  armé,  tenant 
une  espée  d'argent  ou  poing,  croisée  et  pom- 
mée d'or  ;  et  avecques  luy  le  duc  de  Crasponne, 
le  duc  d'Orighe,  le  duc  de  Surduich,  le  mar- 
quis de  Nasse,  le  conte  de  Velendech,  le  conte 
de  Surtainberghe,  le  conte  de  Graine,  le  sei- 
gneur de  Loysselench,  le  seigneur  de  Cliselich, 

le  seigneur  d'Andach,  le  seigneur  de  Brique- 
bourg,  le  seigneur  de  Lisemberge,  le  seigneur 
de  Nulz,  le  seigneur  d'Enterg,  le  seigneur  de 
Salleberg,  le  seigneur  de  Don,  le  seij^neur  de 
Morg,  le  seigneur  de  Pargehe,  le  seigneur  de 
Sauserg,  le  seigneur  de  Sablomg,  le  seigneur 
de  Vuarsnich,  le  seigneur  Dunasmes,  le  sei- 
gneur de  Ploin  ;  et  plusieurs  auitres  chevaliers 
et  escuyers,  ou  nombre  de  unze  mille  chevaulx, 
huit  mille  hommes  de  traict,  et  dix  mille  com- 
batans  à  pié. 

L'acteur.  —  Et  si  fut  le  seigneur  de  Migrane, 
avecques  la  baniere  du  roy  de  Honguerie,  qui 
estoit  faissé  de  huj-t  pièces  de  gueulles  et 
d'argent,  avecques  grant  compaignie  de  ducs, 
de  princes,  de  marquis,  de  contes,  de  vicontes, 
de  barons,  de  cinq  banieres,  de  bacheliers,  et 
d'aultres  chevaliers  et  escuyers,  desquelz  pour 
abréger  je  me  passe,  jusques  au  nombre  de 
douze  mille  combatans  à  cheval,  et  deux  mille 
'  combatans  à  pié.  En  laquelle  assemblée  furent 
de  cent  à  six  vingt  mille  combatans  à  cheval, 
où  estoient  de  trente  à  quarante  mille  cheva- 
liers et  escuyers  bien  en  point  ;  et  de  gens  de 
traict  et  auitres,  de  cent  à  quarante  ou  cin- 
quante mille  bons  combatans. 

CHAPITRE    LX 


Comment  les  Sarrazins  estaient  en  grant  nom- 
bre de  Titrez  et  infidelles,  plus  qu'on  n'avoit 
veu  depuis  le  temps  de  Mahommet. 


L'acteur.  —  De  la  partie  des  Sarrazins  es- 
toit  la  plus  grande  armée  que  depuis  la  loy 
de  Mahommet  ilz  eussent  faicte  :  car  tous 
le  souldans,  les  roys,  les  seigneurs  des  trois  ré- 
gions y  estoient,  c'est  assavoir:  d'Asie  la  Majour, 
où  sont  six  provinces,  c'est  assavoir  :  Judie, 
Persie,  Sirie,  Egypte,  Surie  et  Asie .  Geste  partie 
de  Judie  est  enclouse  de  la  mer  qui  est  devers 
le  midy,  que  aucunz  dient  la  mer  Noire,  et 
aultres  l'appellent  la  mer  batue,  pour  le  grant 
desbatement  en  quoy  elle  est  jour  et  nuyt,  à 
cause  de  sept  mille  cinq  cens  quarante  et  huyt 
isles  qui  y  sont,  desquelles  en  y  a  une  bien 
grande,  où  sont  dix  cités;  la  principale  s'ap- 
pelle Gelbona,  et  en  ceste  cité  a  grant  quan- 
tité d'or  et  de  pierreries  précieuses,  et  y  mul- 
tiplient plus  les  olifans  que  en  aultre  partie  du 
monde;  laquelle  fut  jadis  convertie  par  sainct 

Thomas,  l'apostre,  jaçoit  ce  que  la  plus  grant 
partie  du  pays  soient  mescreans. 

Et  ceulx  de  la  seconde  région  des  Sarrazins 
qui  y  furent,  estoient  de  Perse,  c'est  de  Tur- 
quie qui  a  de  diverses  provinces,  c'est  assavoir  : 
Auffricque,  Medie,  Persie,  Mésopotamie,  où 
est  la  grant  cité  de  Ninive  qui  a  trois  jour- 
nées de  long,  et  ores  est  dicte  Babilonne;  et 
illec  est  le  commencement  de  la  merveilleuse 
tour  de  Babel,  qui  a  quatre  mille  pas  de  large; 
et  illec  sont  les  provinces  de  Caldée,  d'Arra- 
bie,  de  Sabba  et  de  Tarsie.  Et  en  ceste,  est  le 
mont  de  Sinay,  où  les  anges  portèrent  le  corps 
de  ma  dame  saincte  Katherine,  qui  ores  gist 
en  l'église  saincte  Marie  de  Ruer,  assez  près 
dudit  mont. 

L'acteuk.  —  Ceulx  de  la  tierce  région  qui  y 
furent,  estoient  de  la  région  de  Surie,  en  la- 
quelle sont  les  provinces  de  Damas,  d'Antio- 
che,  et  la  terre  de  Finicie  ;  dont  furent  Thir 
et  Sidon,  et  là  est  le  mont  de  Liban,  dont 
sault  le  fleuve  de  Jourdain  ;  et  là  sont  les  cités 
de  Palestine,  de  Judée,  de  Hierusalem,  de  Sa- 
marie,  de  Gabeste,  de  Gallilée  et  de  Nazareth, 
et  en  ceste  terre  furent  les  deux  cités  de  So- 
dome  et  de  Gomorre,  qui  par  leur  très  abho- 
minable  pechié  fondirent  en  abisme.  Et  de  ces 
trois  régions  à  celle  grant  bataille  furent  tant 
de  roys,  de  seigneurs  et  de  peuple,  que  toute 

la  terre  en  estoit  couverte,  cuydans  conquérir  le 
surplus,  ainsi  que  j'ay  dit.  Desquelz  sei^eurs 
sarrazins  j'en  nommeray  aucuns  cy  après. 

L'acteur.  —  Et  quant  lejour  prefiz  de  la  ba- 
taille fut  venu  ;  et  que  tous  les  seigneurs  chres- 
tiens  furent  sur  les  champs,  ouye  leur  haulte 
et  solempnelle  messe  bien  matin,  que  l'arche- 
vesque  de  Couloigne  dist,  et  tous  estans  en 
estât  de  grâce,  comme  il  appartenoit  à  tous 
bons  chrestiens,  et  après  Tabsolucion  donnée 
par  le  cardinal  d'Ostie  qui  légat  du  pape  estoit, 
et  les  ungs  aux  aultres  requerans  pardon  ;  lors, 
qui  se  voult  desjeuner,  desjeuna.  Puis  tous 
montèrent  à  cheval,  chascun  en  ses  batailles 
ordonnées,  Saintré  monte  sur  son  destrier,  et 
s'en  va  au  roy  de  Behaigne  ;  lors  devant  luy 
tira  son  espée,  et  de  par  Dieu,  et  nostre  Dame 
et  monseigneur  sainct  Denys,  luy  requist 
l'ordre  de  chevalerie.  Le  bon  roy,  qui  aymoit 
ledit  Jehan  et  tous  les  François,  à  très  grant 
joye  l'acollée  et  ordre  luy  donna,  priant  à  Dieu 
qu'il  luy  donnast  honneur  et  joye,  telle  qu'il 
desiroit  ;  et  dès  lors  par  tout  fut  appelé  le  sei- 
gneur de  Saintré.  Lors,  qui  voult  estre  cheva- 
lier, s'avança  ;  là  furent  maintes  banieres  le- 
vées, et  coupées  les  queues  de  maints  penons. 
Et  quant  tout  ce  fut  fait,  et  retournez  en  leurs 
lieux,  lors,  chascun  faisant  le  signe  de  la  croix, 
commencèrent  à  chevaulcher. 

l'ORDOXNAXCE   des    BATAILLES 

Dieu  avant  et  nostre  Dame,  fut  ordonné  que 
la  bannière  de  France,  celle  de  l'ordre  de 
Prusse,  celles  des  cinq  prelatz,  avecques  celles 
de  certains  ducs,  contes,  princes  et  barons  alle- 
mans,  avecques  celles  des  Anglois,  jusques  au 
nombre  de  treize  mille  chevaulx,  où  estoient 
quatre  mille  chevaliers  et  escuyers  esleus,  fe- 
roient  l'avant  garde  qui  estoit  d'argent  à  une 
croix  de  sable. 

Le  roy  de  Behaingue  et  sa  compaignie,  qui 
estoit  dix  mille  chevaulx,  feroient  une  des  esles 
à  dextre  cousté. 

Le  duc  de  Lectonem,  avecques  la  baniere 
du  roy  de  PouUaine,  dont  il  avoit  la  charge, 
et  sa  compaignie  qui  estoient  unze  mille  che- 
vaulx, feroient  l'autre  esle  au  senestre  cousté. 

La  baniere  de  nostre  Dame,  que  portait 
messire  Gadiffer  de  la  Salle,  qui  une  aultre 
fois  l'avoit  portée,  et  celles  des  quatre  empe- 
reurs, c'est  assavoir  :  d'Almaigne,  de  Constan- 
tinople,  de  Trapesonde  et  de  Boulguerie,  avec- 
ques celles  des  aultres  ducs,  princes,  barons  et 
nobles  hommes,  qui  estoient  à  cheval  de  vingt 
cinq  à  trente  mille  bons  combatans,  feroient 
la  grant  bataille;  et  que  le  duc  de  Migrane 
qui  avoit  la  charge  de   la  baniere  du  roy  de 

Honguerie,  et  sa  chevalerie  qui  estoient  douze 
mille  chevaulx,  feroient  l'arriére  garde  ;  et  des 
soixante  mille  hommes  à  pié  seroient  faictes 
deux  batailles,  parties  de  moytié,  l'une  à 
dextre  et  l'aultre  à  senestre,  tout  per  à  per, 
aucun  peu  devant  ;  et  aux  deux  letz  de  l'avant 
garde,  poursuyvroient  une  enseigne  sans  passer 
homme  devant  ;  et  ceulx  qui  n'estoient  point 
de  traict,  porteroient  chascun  ung  grantpavays 
qui  se  appu}Toient,  tous  pains  à  grans  croix 
blanches,  et  ceulx  s'arresteroient  quant  l'ensei- 
gne s'arrestroit,  pour  couvrir  les  gens  de  traict. 
Et  quant  tous  furent  ainsi  ordonnez,  et  que 
tous  furent  déjeunez,  et  tous  très  liement  recon- 
fortez par  leurs  conducteurs  et  princes,  en  telle 
manière  que  oncques  gens  ne  furent  mieulx 
asseurez,  à  celle  belle  ordonnance  par  le  grant 
plain  de  Bellehoch,  pas  à  pas,  chevaulcherent. 
Si  ne  tarda  gueres  qu'ilz  virent  leurs  chevaul- 
cheurs  revenir,  qui  leur  apportèrent  la  très 
joyeuse  nouvelle  de  leurs  ennemys;  et  quant 
ilz  en  furent  à  une  lieue  près,  lors  s'arreste- 
rent,  pour  les  gens  à  pié,  et  mandèrent  che- 
vaucheurs  pour  les  garder,  qu'ilz  dirent  qu'ilz 
n'avoient  que  trois  batailles  près  à  près,  et  sans 
nulles  esles,  où  avoit  du  menu  peuple  assez. 

L  ORDONNANCE    ET  FAÇON  DES  BATAILLES  AUX 
SARRAZINS 

Les  Sarrazins  avoient  faict  six  batailles,  c'est 
assavoir  :  trois  à  cheval  et  trois  à  pié  ;  les- 
quelles à  pié  dévoient  suyr  et  ferir  tantost  en 
après,  pour  tuer  tous  ceulx  qu'ilz  abatroient,  et 
tailler  jambes  et  pies  des  Chrestiens  et  de 
leurs  chevaulx  ;  dont  à  la  première  vouUut  estre 
Abazin,  le  grand  Turcq  de  Perse,  qui  pour  lors 
estoit,  et  qui  en  sa  baniere  portoit  de  gueulles  à 
une  grande  espée  turquoj'se  d'argent,  et  bande 
amanchée  d'azur,  croisée  et  pommellée  d'or, 
qui,  pour  le  grant  orgueil  de  sa  puissance,  qui 
estoit  bien  accompaigné  de  trente  à  quarante 
mille  chevaulx  et  plus  de  cent  mille  hommes  à 
pié,  ne  prisoit  riens  les  Chrestiens. 

Et  en  la  seconde  bataille  venoit  Zizach,  qui 
se  disoit  empereur  de  Cartaige,  et  qui  en  sa 
baniere  portoit  de  sable  aux  deux  testes  de 
chevaulx  d'or,  endossées  ;  et  Alemoch,  Soub- 
dam  de  Babillonne,  qui  en  sa  bannière  portoit 
tout  d'or,  sans  plus  ;  et  Arachul,  Soubdam  de 
Mabaloth,  accompaigné  de  soixante  mille  che- 
vaulx ;  et  après  eulx,  cent  et  soixante  mille 
hommes  à  pié. 

Et  à  la  tierce  bataille  furent  les  roys  de  la 
grant  Hermenie,  de  Sep,  de  Allapie,  et  Baz- 

<;azul ,  seigneur  de  Valaquie ,  qui  avoient 
soixante  mille  chevaulx,  et  de  trois  à  quatre 
cens  mille  hommes  à  pié,  d'Hermenie,  de 
Barbarie,  de  Russie,  de  Samare  et  de  Tartarie, 
que  toute  la  terre  couverte  en  estoit. 


CHAPITRE     LXI 


Comment  en  la  bataille  des  Sarrazins  Saintré 
tua  le  Turcq  de  prime  face,  et  faisait  si  bien 
son  debvoir,  que  tous  les  ennemis  luy  faisaient 
place.  Et  puis  comment  l'empereur  de  Car- 
taige,  'les  deux  Soudans  de  Babillonne  et  Ma- 
baloth,  le  grand  Turcq,  furent  mis  à  mort, 
et  aultres  plusieurs  tant  d'ung  party  que 
d'aultre. 


CV    COMMEN'CE    LA    BATAILLE 

ET  quant  les  ungs  dee  aultres  furent  appro- 
chés, ainsi  comme  le  trait  d'ung  arc,  le 
Turcq  fist  sa  bataille  arrester,  pour  veoir 
l'ordonnance  des  Chrestiens,  et  pour  tenir  eulx 
tous  et  leurs  chevaulx  en  alaine;  mais  quant  il  vit 

que  l'avant  garde  ne  bougeoit  ou  mouvoit,  et  que 
le  grant  traict  des  canons  et  coulevrines,  des 
arcs  et  arbalestres  des  deux  esles,  grandement 
les  dommageoient,  lors  se  pensa  de  rompre 
son  repos,  et  manda  faire  deux  pars  de  ses  gens 
à  pié,  qui  derrière  luy  estoient,  et  que  chas- 
cune  part  courust  sus  aux  batailles  des  gens  de 
traict;  mais  quant  ilz  se  sentirent  et  furent  du 
traict  si  merveilleusement  touchez,  n'y  eut 
celluy  qui  osast  approcher,  et  qui  ne  recullast. 
Alors  le  Turcq,  comme  désespéré,  fist  avancer 
ses  bannières,  et  tant  que  chevaulx  peurent 
aller,  les  ungs  parmy  les  aultres,  eulx  escriant, 
viennent  vers  l'avant  garde  ;  lors  les  nobles 
François  cryerent  à  haulte  voix  :  «  Jhesus, 
nostre  Dame,  Montjoye,  sainct  Denys!  »  La 
bannière  du  roy  et  toutes  les  aultres  là  furent, 
et  tant  que  destriers  peurent  aller,  les  ungs 
parmy  les  aultres  s'entrefierent,  tellement  que 
le  seigneur  de  Saintré,  qui,  sur  son  très  puis- 
sant destrier,  armé  estoit,  tous  deux  très  ri- 
chement housses  d'orfaverie  esmaillée  de 
ses  armes,  et  sur  son  bacinet  une  très  riche 
houppe,  par  sus  tous  moult  apparant,  comme 
à  Dieu  pleut,  actaint  de  sa  lance  le  Turcq  par 
l'estroict  de  sa  visière,  si  que  il  luy  mist  tout 
le  fer  dedans  ;  et,  à  l'empraindre  que  il  fist,  le 
renversa  tout  mort  à  terre.  Lors  commença  la 
bataille  très  dure  et  forte,  car  gueres   d'eulx 

encores  ne  sçavoient  la  mort  '  de  leur  seigneur  ; 
lors  veissiez  gens  et  chevaulx  cheoir  et  tres- 
buscher  les  ungs  sur  les  aultres,  et  de  toutes 
pars  cryer,  que  c'estoit  merveilleuse  chose. 
Mais  quant  le  seigneur  de  Saintré  se  yit  de's- 
garny  de  sa  lance,  incontinent  met  la  main  à 
l'espée,  et  fiert  à  dextre  et  à  senestre,  qu'il  n'y 
avoit  Turcq  qui  place  ne  luy  fist  ;  et  quant  il 
volt  joindre  à  la  bannière,  lors  fut  de  toutes 
pars  assailly,  que,  se  ne  fut  l'ayde  de  Dieu,  et 
qu'il  fut  bien  tost  secouru,  sans  nul  remède  il 
estoit  mort  ;  mais  la  bannière  du  roy,  qui  par 
tout  le  suyvoit,  à  l'ayde  des  bons  et  vaillans 
François  et  des  aultres  qui  la  conduysoient  et 
faisoient  de  merveilleuses  armes,  donnèrent  de 
fors  affaires  aux  ennemys.  Et  de  les  nommer 
seroit  trop  longue  chose,  et  de  declairer  leurs 
proesses  ;  et  aussi  qui  ne  feroit  declaracion  des 
armes  des  ungs  comme  des  aultres,  en  pourroit 
estre  en  malle  grâce  ;  pourquoy,  je  prie  à  tous 
que  à  tant  leur  vueille  seuffire,  et  soye  tenu 
pour  excusé;  mais  du  seigneur  de  Saintré,  duquel 
l'istoire  parle  par  exprès,  me  convient  plus 
avant  procéder.  Quand  le  seigneur  de  Saintré 
fut  ainsi  délivré,  alors  brocha  son  destrier  des 
espérons,  et  vint  au  Turcq  qui  tenoit  la  ban- 
nière, et  luy  donna  si  grant  coup  sur  le  bras 
de  son  espée,  si  qu'il  en  fist  la  bannière  cheoir 
à  terre  ;  les  aultres  Turcs  qui  actendoient,  en 

combatant,  leurs  secours,  se  deffendoient  comme 
les  plus  vaillans  d'eulx  tous.  Et  endementiers 
que  ceste  si  fiere  bataille  se  faisoit,  les  deux 
Souldans  s'approchèrent  ;  mais  quant  ilz  rirent 
la  bannière  du  grant  Turc  à  terre,  se  arreste- 
rent  pour  prendre  conseil  quel  party  ilz  pren- 
droient,  et  quelle  chose  ilz  feroient.  Les  Turcs, 
qui  ne  se  peurent  plus  porter,  ne  la  charge 
soustenir,  tant  à  cheval  comme  à  pié,  se  rom- 
pirent. Alors,  tant  que  chevaulx  peurent  aller, 
les  deux  Souldans  à  grant  haste  envoyèrent 
faire  haster  la  tierce  bataille  pour  les  venir  se- 
courir; et  à  ce  coup  fut  heur  que  pour  confor- 
ter, ayder  et  secourir  l'avant  garde  de  noz 
gens  qui  lassez  et  travaillez  estoient,  le  roy  de 
Behaigne  et  sa  bataille  qui  faisoit  une  des 
esles,  et  le  duc  de  Lectonem  qui  faisoit  l'aul- 
tre  esle  d'autre  part,  les  vindrent  tellement 
hurter,  que  tous  passèrent  jusques  aux  ban- 
nières, dont  l'une  fut  portée  et  gectée  par  terre; 
et  quant  leur  bataille  de  pié,  qui  après  eulx 
venoit,  apperceut  la  bannière  de  leur  seigneur 
à  terre,  n'y  eut  celluy  qui  osast  passer  plus 
avant.  Et  quant  la  troysiesme  bataille,  que 
conduysoient  les  roys  de  la  grant  Arménie,  de 
Sep,  de  Maroch  et  de  Aliapie,  et  le  seigneur  de 
Vallaquie,  virent  les  aultres  deux  batailles  des- 
confites, et  que  encores  n'avoient  assemblé  à 
la   grant  bataille  l'arriére  garde,  ne   les  deux 

esles  des  gens  de  pié,  furent  tous  esbahis  ; 
toutesfois  pour  ce  que  venus  estoient  pour  com- 
battre, et  estoient  de  gens  à  cheval  et  à  pié  si 
très  puissans,  conclurent  que  le  plus  tost  qu'ilz 
pourroient  fussent  assemblez.  Et  quant  la,grant 
bataille  des  Chrestiens  virent  la  dernière  ba- 
taille des  Turcs  approcher,  lors  les  princes  qui 
la  gouvernoient,  et  qui  n'avoient  encores  veu 
qu'il  leur  fust,  ou  eust  esté  besoing  d'assembler, 
mandèrent  à  l'arriére  garde  que  quant  ilz  les 
verroient  assemblez,  que  hastivement  s'appro- 
chassent pour  ferir  du  cousté  ;  car,  en  ce  grant 
plain,  n'avoient  boys  ne  vallées  où  gens  se 
peussent  embuscher  ;  laquelle  chose  et  ordon- 
nance fut  bien  tenue,  et  sur  ces  parolles  furent 
tous  assemblez.  Là  fut  la  très  fïere,  cruelle  et 
mortelle  bataille  qui  eust  fait  du  mal  assez; 
mais  l'arriére  garde,  au  cry  de  nostre  Dame  et 
du  ro}'  de  Honguerie,  c'est  assavoir  Lancelot, 
tant  qu'ilz  peurent  courre  les  lances  couchées 
sur  les  arrests,  frappèrent  au  travers  ;  et  les 
deux  esles  du  traict  ferirent  sur  eulx  d'autre 
part.  Et  incontinent  qu'ilz  sentirent  le  traict, 
se  rompirent  et  mirent  en  fuyte  ;  alors  fut  la 
mortalité  si  grande,  sans  plus  de  deffence, 
comme  se  fust  de  brebis.  Mais  la  bataille  des 
gens  à  cheval  dura  très  longuement,  et  eust  eu 
assez  plus  de  dure'e  pour  le  grant  nombre 
qu'ilz  estoient,    se  l'arriére   garde    ne  se  fust 

avancée,  qui  fut  cause  de  leur  desconfiture 
plus  briefve  ;  et  à  ce  coup  furent  leurs  ban- 
nières portées  par  terre  et  desconfites,  et  le 
surplus  de  ceulx  qui  s'en  peurent  eschapper 
par  la  grâce  de  Dieu,  mis  à  la  fuytte.  Là  fut 
d'eulx  l'occision  si  grande  que,  paravant  ne 
oncques  puis  la  bataille  de  Pharsale,  où  Pom- 
pée fut  desconfit,  ne  fut  faicte  la  semblable. 
Et  là  furent  morts  l'empereur  de  Cartaige,  les 
deux  Souldans  de  Babillonne  et  de  Mabaloch, 
le  grant  Turcq  Bazul,  le  seigneur  de  Vala- 
quie,  les  roys  de  Maroch  et  de  Alapie  prinz, 
et  tant  d'aultres  grans  seigneurs  prinz  et 
mortz,  que,  pour  abréger,  je  m'en  passe  ;  dont 
dura  la  bataille  plus  de  six  heures,  et  pour 
la  nuyct  qui  survint,  fut  besoing  à  noz  gens 
de  retraire,  et  d'eulx  loger  sur  les  mara3-s  d'ung 
estang  et  à  l'entrée  d'un  boys  ;  et  là  se  rafîre- 
chirent  et  reposèrent  eulx  et  leurs  chevaulx, 
qui  moult  laz  et  travaillez  estoient,  et  medeci- 
nerent  les  personnes  et  chevaulx  blessez,  jus- 
ques  au  lendemain  bien  matin  qu'on  alla  visi- 
ter et  recongnoistre  les  trespassez.  Et  quant 
furent  sur  la  place,  trouvèrent  entre  les  morz 
maints  Sarrazins,  navrez  et  feruz,  qui  ten- 
doient  les  mains  pour  eulx  rendre,  mais  tous 
furent  mis  et  rendus  à  mort.  Et  lors  tirèrent 
tous  les  Chrestiens  qui  furent  cogneus  aux 
croix  qu'ilz  portoient  de  diverses  couleurs  ;  et 

ceulx  qui  n'estoient  morz,  furent  prins  et  me- 
nés en  l'ost,  et  puis  es  bonnes  villes  pour  les 
guérir  ;  et  les  morz  à  très  grans  honneurs  et 
solempnels  services  de  Dieu  furent  enterrez; 
et,  par  sur  tous,  les  Françoys  furent  exemple 
des  aultres,  car  tous  se  vestirent  de  noir,  et 
par  celle  amour  qu'ilz  monstrerent  porter  l'ung 
à  l'autre,  furent  de  tous  très  grandement 
louez. 


CHAPITRE    LXII 


Comment  les  nouvelles  courwent  par  tout,  spé- 
cialement en  France,  que  le  petit  Saintré 
avait  f aie  t  merveilles  ;  specialletnent  entre  les 
autres  choses,  avoit  tué  le  grand  Turcq  et 
abatti  sa  bannière  :  dont  le  roy  fut  grande- 
ment  joyeulx,  et  en  remercya  Dieu  et  les 
saincts  en  grant  sollempnité . 

L'ACTEUR.  —  De  laquelle  très  saincte  vic- 
toire les  nouvelles  allèrent  partout,  ainsi 
que  fist  de  Perseus  pour  Pegasus,  le  che- 
val volant  ;  de  laquelle  chascun  escript  en  ses 
marches,  et  comment  avoit  esté,  dont  entre  les 

vaillances  que  chascun  avoit  faictes,  celles  d'ung 
jeune  et  nouvel  chevalier  de  France,  que  on 
nommoit  le  seigneur  de  Saintré,  furent  par  tout 
portées  et  dictes  ;  et  comment  à  l'assembler  des 
premières  batailles,  du  coup  de  sa  lance  il  porta 
le  grant  Turcq  mort  à  terre,  et  puis  par  sa  très 
grant  proesse  et  valleur,  tant  fist  d'armes  qu'il 
vint  à  la  bannière  d'icelluy  Turcq,  qu'il  porta 
à  terre,  et  tant  d'aultres  armes  merveilleuses, 
que  l'escripture  seroit  longue  chose. 

Macteur.— Et  quant  celle  très  saincte  nou- 
velle fut  ainsi  par  tout  publiée,  lors  tous  vrays 
chrestiens,  de  quelque  part  qu'ilz  fussent,  in- 
continent coururent  aux  églises,  à  grans  sons 
de  campanes,  nostre  Seigneur  remercyer  ;  dont 
entre  les  aultres  princes  chrestiens,  le  roy  de 
France  incontinent  monta  à  cheval,  et  s'en 
alla  en  la  grant  église  remercyer  Dieu  et  nostre 
Dame,  et  puis  sainct  Denys.  Mais  ne  tarda 
gueres  que  le  roy  d'armes  d'Anjou,  qui  à  la  ba- 
taille avoit  esté,  vint  au  roy,  et  de  bouche  luy 
dist  la  chose  ainsi  qu'elle  avoit  esté  faicte,  et 
les  vaillances  des  nobles  de  son  royaulme,  vifz 
et  morz,  que  on  ne  pourroit  compter,  et  en 
especial  celles  du  seigtieur  de  Saintré,  ainsi 
que  toutes  les  lectres  le  contenoient.  Et  quant 
le  roy  eut  entendu  la  vérité  de  ceste  chose, 
lors  dist  :  «  Ha!  beau  sire  Dieu,  soyes  tu  loué! 
Veuilles  avoir  mercy  de  ceulx  qui  en  ton  ser- 

vice  sont  trespassés  !  »  Et  pour  j-celle  bonne, 
nouvelle  audict  roy  d'armes  donna  sa  robe  et 
trois  cens  escuz.  Alors  fut  la  joie,  par  la  court 
et  par  la  ville,  telle  que  on  doit  et  peut  bien 
penser  ;  fors  que  des  dames  et  damo3selles  et 
de  ceulx  qui  avoient  perdu  leurs  amys.  Et  à 
tant  laisseray  cy  à  parler  d'eulx  et  de  ces 
choses,  et  reviendray  audict  seigneur  de 
Saintré.  / 


CHAPITRE    LXIIl 


Comment  Saintré  et  toute  la  noble  compaignie 
des  ckrestiens  françois,  après  la  desconfiture 
des  infidelles,  retournèrent  a  Paris,  où.  Hz 
furent  joyeusement  receuz  du  roy,  de  la  roy  ne 
et  de  tout  le  peuple. 

QUANT  le  seigneur  de  Saintré  et  celle 
noble  et  chevalereuse  compaignie 
furent  venuz  à  Sainct  Denys,  et 
faites  en  l'église  leurs  devocions  pour  entrer 
à  Paris,  furent  au  devant  d'eulx  les  trois  sei- 
gneurs ducs  dessusdicts  et  tant  d'aultres,  qu'à 

peine  en  demoura  ung  seul  ;  et  en  celle  mesme 
ordonnance  revindrent,  comme  partis  en  es- 
toient,  descendre  en  la  grant  court  de  Sainct 
Pol,  fors  que  des  bannières  des  morz  et  du 
seigneur  du  Chastel  Fromont  et  aultres  qui 
estoient  demourez  navrez  ;  et  en  son  lieu  porta 
le  seigneur  de  Maulevrier  la  bannière  du  roy, 
par  élection  de  tous.  Lors  furent  faictes  à  eulx 
très  grans  honneurs  et  bonnes  chieres,  aussi 
des  aultres  à  eulx.  Et  quant  ilz  furent  devers 
le  roy  et  la  royne,  ma  dame  et  leurs  compai- 
gnies  qui  en  la  grant  salle  estoient,  et  eurent 
au  roy  à  l'entrée  faictes  leurs  révérences  pre- 
mières, le  roy,  qui  assis  estoit,  pour  les  hon- 
norer  et  pour  la  grant  joye  qu'il  avoit,  se  dressa 
sur  pies,  et  fist  ung  ou  deux  pas  au  devant, 
puis  à  celle  très  grant  joye  toucha  les  mains  à 
tous  ;  et  endementiers  que  tous  le  touchoient,  le 
seigneur  de  Saintré  et  les  aultres  allèrent  faire 
la  révérence  à  la  royne,  à  ma  dame  et  à  toutes 
les  dames  qui  là  estoient,  et  de  leur  venue 
très  grant  joye  faisoient,  fors  aucunes  à  qui 
leurs  parens,  amys  estoient  demourez.  Et  quant 
tous  eurent  faict  leurs  révérences,  et  les  dames 
et  damoyselles  baisées  et  accoUées,  le  roy 
reffut  en  sa  chaire  assis,  qui  leur  dist  :  «  Mes 
amys,  nostre  Seigneur  soit  loué  et  sa  très 
benoiste  mère,  quant  à  tel  honneur  et  joye 
estes  retournez,  et  vueille  Dieu  pardonner  aux 

ames  de  ceulx  qui  y  sont  demeurez,  ainsi  que, 
selon  nostre  saincte  foy,  le  devons  croire,  et 
qu'ilz  sont  sauvez  ;  mais  affin  que  nostre  Sei- 
gneur vueille  délivrer  leurs  ames  des  paines 
de  purgatoire  et  les  mectre  en  repoz  et  en  son 
très  glorieux  royaulme  de  paradis,  nous  vou- 
lons et  ordonnons  que  aux  vespres  nous  soyons 
tous  à  Nostre  Dame,  et  ferons  dire  les  vespres 
et  vigilles  des  morz,  et  demain  les  recomman- 
dacions  et  solempnelles  messes  que  l'evesque 
dira  ;  et  par  toutes  les  aultres  Eglises  seront 
dictes  messes  de  Requiem,  par  tant  qu'il  y 
viendra  des  prebstres  ;  si  vous  prie  que  tous  y 
soyons,  lequel  service  voulons  et  ordonnons 
estre  ainsi  par  trente  jours  continué  ;  et,  en 
outre  ce,  ordonnons  une  messe  perpétuelle,  à 
tous  les  jours,  au  service  de  Dieu.  »  Et  ainsi 
fut.  Et  à  tant  laisseray  cy  à  parler  de  ces  cho- 
ses, et  diray  comment  ma  dame,  très  désirant 
de  parler  audict  seigneur  de  Saintré,  luy  fist 
son  signal,  et  comment  par  le  sien  il  luy 
respondit. 

L'acteur.  —  Après  ce  que  toutes  ces  cho- 
ses furent  ainsi  faictes,  ce  soir  que  le  roy  et  la 
royne,  messeigneurs,  les  dames  et  damoiselles 
et  ung  chascun,  au  mieulx  que  pouvoient,  fes- 
toyoient  les  seigneurs  nouvellement  revenuz,  et 
especiallement  le  seigneur  de  Saintré,  ma  dame 
qui  pas  si  grant  semblant  que  les  aultres  n'en 

faisoit,  toutesfois  pour  la  grant  joye  de  son 
cueur  tenir  ne  se  peut  que  devers  luy  devant  tous 
ne  s'approuchast,  et  luy  dist  :  «  Sire  Saintré, 
au  moins  quant  les  aultres  dames  vous  auront 
bien  festoyé,  que  nous  vous  voyons  à  nostre 
tour  ;  nous  avons  veu  le  temps  qu'on  vous 
tenoit  ung  gracieulx  escuj^er,  estes  vous,  à  cause 
de  voz  vaillances  et  que  l'on  vous  dit  monsei- 
gneur et  de  nouvel  chevalier,  point  changié.  » 
Et  en  disant  ces  parolles,  elle  print  son  espin- 
gle  et  en  fist  son  signal,  auquel  incontinent  le 
seigneur  de  Saintré  respondit,  et  en  soubzriant 
luy  dist  :  «  Ma  dame,  quoyque  soit  en  moy, 
ne  quel  que  je  soye  depuis  que  ne  me  veistes, 
je  suis  tout  tel  et  celuy  que  j'estoye  par  avant.  » 
Puis  illec,  présent  tous,  entrèrent  en  aultres 
parolles  jusques  à  l'heure  du  soupper  ;  dont 
furent  aucuns  qui,  après  que  les  tables  furent 
ostées,  parlèrent  de  dancer,  laquelle  chose  ouye, 
le  roy  et  la  royne  dirent  que,  pour  l'amour  des 
trespassés  dont  l'on  ne  devoit  mye  estre 
joyeulx,  jà  n'y  seroit  chanté,  ne  dances  faictes  ; 
mais,  pour  le  matin  estre  tous  à  l'Eglise, 
demandèrent  les  espices  et  le  vin  de  congié. 

CHAPITRE    LXIV 


Comment  Sainiré  reqnist  au  roy  que  pour  sa 
bien  vernie  coiichast  avecques  la  royne,  ce  qu'il 
luy  promit  ;  et  comment  la  royne  enfist  grande 
risée,  luy  demandant  pourquoy  il  avoit  faict 
celle  requeste.  Puis  enfin  comment,  sus  la 
minuyt,  il  alla  parler  a  la  dame  en  secret,  qui 
luy  fit  la  plus  grant  chiere  du  monde,  non  pas 
sans  plusieurs  baisers  et  accollemens . 

L'ACTEUR  ENCORES.  —  Et  quant  le  roj' 
fut  en  sa  chambre ,  le  seigneur  de 
Saintré  en  riant  luy  dist  :  «  Sire,  pour 
nostre  bien  venue,  je  vous  prie  que  ce  soir 
avecques  la  ro5'ne  dormiez.  »  Le  roy,  qui  très 
gracieulx  prince  estoit,  et  qui  tant  l'aymoit, 
en  riant  luy  dist  :  «  Tousjours  fustes  et  serez 
gracieulx,  et  du  party  aux  dames  ;  et,  pour 
l'amour  de  vous,  je  le  vueil.  »  Alors  tout  en 
riant  vint  à  la  royne,  et  luy  dist  :  «  Au  moins, 
ma  dame,  donnez  moy  ung  grant  mercy.  »  Et 
quant  la  royne  le  vit  ainsi  rire,  luy  dist  :  «  Et 
de  quoy,  Saintré,  vous  donneray  je  ung  grand 
mercy?  —  Ma  dame,  donnez  le  moy  et  puis  je 
le  dira}'.  —  Non  feray,  dist  elle,  car  vous  vous 

farceriez  de  moy.  —  Ma  dame,  c'est  chose  où 
le  roy,  vous  et  moy  prendrons  plaisir  ;  ne  vous 
fiez  vous  pas  en  moy  ?  —  Si  fais,  dist  elle,  et 
puis  qu'ainsi  est,  je  vous  dis  grant  merc}'.  » 
Alors  le  seigneur  de  Saintré  luy  dist  :  «  Ma 
dame,  faictes  bonne  chère,  car  j'ay  espouoir  que 
ceste  nu)'t,  s'il  n'est  faict,  vous  ferez  ung  très 
beau  filz  ;  car,  pour  notre  bien  venue,  le  roy 
m'a  accordé  de  dormir  avec  vous.  —  Hé!  dist 
la  royne,  que  vous  estiez  bon  !  il  n'a  que  yer 
entre  deux  que  je  dormys  avecques  luy.  Mais 
je  vous  prie  que  me  dictes  la  chose  qui  ores 
vous  a  esmeu  de  faire  ceste  requeste  à  mon- 
seigneur ?  —  Ma  dame,  dist  il,  je  le  vous  diray  ; 
vous  sçavez  que  quant  aucun  seigneur  ou 
dame  viennent  là  où  les  enfans  sont  à  l'escolle, 
par  coustume  à  leur  requeste  les  escolliers  sont 
délivrez  et  allent  jouer.  —  Ha  !  dist  elle,  Sain- 
tré, Saintré,  ce  n'est  mye  la  droicte  porte  par 
où  vous  cuydez  entrer  ;  je  vous  adjure,  sur 
armes  et  sur  amours,  que  me  dictes  vérité.  » 
Lors  le  prent  par  la  manche  et  dit  :  «  Tant 
que  je  le  sçaiche,  vous  ne  me  eschapperez.  » 
Alors  le  seigneur  de  Saintré  appella  ma  dame, 
et  luy  dist  :  «  Ma  dame,  vueillez  moy  ayder, 
car  veez  cy  la  royne  qui  me  veult  efforcer  ;  » 
et  luy  compta  la  requeste  faicte  au  roy,  et  ce 
qu'il  avoit  dit  à  la  royne,  tout  au  long.  Lors 
dist  ma  dame  à  la  royne  :  «  Hé!  ma   dame. 

laissez  le  aller,  car  il  vous  a  dit  la  vérité.  — 
Non  a,  dit  elle  ;  aultre  chose  y  a  soubz  le  mor- 
tier ;  car  monseigneur  me  dist  yer  qu'il  desiroit 
moult  sa  bien  venue,  pour  bien  avecques  luy 
deviser,  et  il  a  trouvée  ceste  façon  pour  aultre 
part  aller.  »  Ma  dame,  qui  se  doubtoit,  ainsi 
que  chose  vraye  faict  adoubter,  que  leurs  riz 
et  signeaulx  ne  la  feissent  souppeçonner,  pour 
bien  couvrir  leur  emprise,  dist  ainsi  au 
seigneur  de  Saintré  :  «  Hél  sire,  sire,  se  ma 
dame  me  croit,  avant  que  luy  eschappez,  vous 
luy  direz  la  vérité.  »  Alors  il  leur  dist  :  «  Et 
par  voz  foiz,  mes  dames,  se  je  le  vous  dis,  me 
laisserez  vous  aller  ?  —  Ouy  vrayment,  dist  la 
royne.  —  Et  vous,  ma  dame,  avec  la  royne 
le  me  promectez.  »  Lors  il  dist  :  «  Ma  dame, 
il  y  a  ung  moys  ou  six  sepmaines,  que  ne 
cessasmes  de  chevaulcher,  et  pource  que  le  roy 
me  vouldroit  arraisonner,  et  je  me  vouldroye 
dormir  et  reposer  ;  pource,  ma  dame,  suis  je 
ainsi  eschappé.  —  Ha  !  dist  la  royne,  à  ceste 
fois,  je  vous  croy.  »  Lors  dist  ma  dame,  en 
renouvellant  son  signal  :  «  Vrayement,  ma 
dame,  c'est  bien  faict,  vous  le  povez  bien  lais- 
ser aler.  » 

L'acteur.  — Et  quant  la  très  désirée  heure 
fut  venue,  que  bien  à  loysir  ma  dame  et  son 
amy  peurent  parler  ensemble,  que  vous  dirois 
je?  Là  furent  les    baisiers    donnés  et  baisiers 

rendus,  tant  qu'ilz  ne  s'en  povoient  saouller,  et 
demandes  et  responses  telles  qu'amours  voul- 
loient  et  commandoient.  Et  en  celle  très  plai- 
sant joye  furent  jusques  à  ce  que  force  leur  fut 
de  partir  ;  en  laquelle  retourner  ne  povoient,  se 
la  royne  ne  dormist  avecques  le  roy,  où  ilz 
s'employèrent  toutes  fois  que  au  roy  plaisoit. 
Que  vous  dirois  je  plus?  I!z  furent  ainsi  par 
quinze  mois.  Et  à  tant  laisseray  cy  à  parler 
de  leurs  amours  qui  furent  si  loyalles  et  secret- 
tes  que  oncques  plus  loyalles,  ne  mieulx  con- 
duytes,  en  ce  monde  ne  furent. 


CHAPITRE    LXV 


Comment  le  petit  Saintré  délibéra  de  porter  une 
visière  de  bassinet  d'or  par  l'espace  de  trois 
ans  :  et  comment  le  roy  luy  concéda,  nonobs- 
tant que  ce  fut  contre  sa  volonté. 

L'ACTEUR.  —  Advint  que  au    quinziesme 
mois  qu'il  fut  retourné  de   Prusse,  par 
maintes    fois    se   mist    en   ung    nouvel 
pensement,  et  en  soy  mesmes  disoit  :  «  Helas  ! 

povre  de  sens,  povre  d'avis  et  de  tous  biens, 
que  tu  es  !  oncques  par  toy  aucun  fait  d'armes 
ne  fut  empris  que  ta  très  noble  et  ,doulce 
déesse  ne  t'y  ayt  mys  ;  ores  vra3rement  je  me 
concluz  et  délibère  que,  pour  l'amour  d'elle,  je 
vueil  faire  aucun  bien.  »  Lors  s'appensa  de 
trouver  cinq  chevaliers  des  plus  puissants,  dont 
il  en  seroit  l'ung,  et  cinq  des  escuyers  les  plus 
suffisans  et  des  meilleurs  en  armes  qu'il  pour- 
roit  trouver  en  France  ;  lesquelx  il  requerroit 
estre  tous  ensemble  compaignons  et  frères,  à 
porter,  par  l'espace  de  trois  ans,  une  visière  de 
bassinet  d'or  pour  les  chevaliers,  et  d'argent 
pour  les  escuyers,  ausquelles  y  auroit  ung 
riche  dyamant  à  l'entrer  d'une  des  deux 
lumières  des  yeulx.  Si  vrayement  que  s'ilz  ne 
trouvoient  semblable  nombre  de  chevaliers  et' 
d'escuyers  qui  les  combattissent  jusques  à  oul- 
trance,  pour  estre  quictez  chafecun  desditz 
dyamans,  et  les  aultres  de  semblable,  et  que 
nulle  personne  ne  le  sauroit  jusques  au  der- 
nier jour  d'avril,  qu'il  feroit  sa  requeste  aux 
chevaliers  et  escuyers  qu'il  esliroit.  Et  quant  il 
fut  du  tout  délibéré  à  ce,  il  envoya  à  Flo- 
rance  ung  patron  de  toille  paint,  en  forme  d'un 
saptin  figuré  tout  blanc,  où  seroient  visières 
d'or  et  brochées  très  richement,  qui  seroient 
pour  leurs  rohbes  et  paremens  des  chevaulx. 
et  semblablement  seroient  parés  de  fin  damas. 

tout  blanc,  broché  à  semblables  visières  d'ar- 
gent, pour  les  robbes  et  paremens  des  chevaulx 
des  escuyers  ;  et  d'autre  part  fait  quérir  che- 
vaulx tous  blancs,  les  plus  beaulx  et  les  plus 
fringans  qu'on  pourroit  finer,  qu'ilz  fussent 
menez  et  tenuz  en  certain  lieu  secret.  Et 
encores  fist  faire  dix  les  plus  beaulx  et  nou- 
veaulx  chapptaulx  de  broderies  semblables, 
en  façon  de  plumes  d'ostrusse,  chargé  d'orfa- 
veries  d'or  pour  les  chevaliers,  et  d'argent  pour 
les  escuyers.  Et  quant  les  draps  de  soye 
furent  apportez  de  Florance,  et  lesdits  che- 
vaulx trouvez,  lors  fist  tailler  lesdictes  robes 
sur  personnes  semblables  de  corps  de  ceulx 
qu'il  vouloit  requérir,  et  aussi  des  draps  mes- 
mes  fist  faire  dix  très  beaulx  paremens,  à  grans 
franges  blanches  de  soye,  coupponnées  de  fil 
d'or  et  d'argent,  qui  tous  furent  faitz  secrette- 
ment.  Et  quant  lendemain  jour  d'apvril  fut 
venu,  il  semont  à  soupper  le  seigneur  de  Pre- 
signy,  le  seigneur  de  Bueil,  le  seigneur  de 
Mailly,  messire  Flues  de  Craon,  et  luy  cin- 
quiesme  des  chevaliers,  le  seigneur  de  Genly, 
le  seigneur  de  Moy,  le  seigneur  d'Herby,  le 
seigneur  des  Barres  et  le  seigneur  de  Cler- 
mont,  escuyers,  ausquelz  il  fist  très  bonne 
chiere  en  son  logis.  Et  quant  les  nappes  furent 
levées,  sans  oster  la  table,  tous  rendirent  grâ- 
ces à  Dieu  ;  il  appella  le  varlet  qui  gardoit  sa 

chambre,  et  se  fist  bailler  un  petit  coffret  ;  lors 
fist  vuyder  chascun  de  la  salle  pour  aller  soup- 
per,  et  alors  en  riant  dist  :  «  Messeigneurs  et 
mes  frères,  se  je  estoye  présomptueux  des 
choses  que  vous  vueil  dire,  chascun  me  par- 
donne, car,  sur  ma  foy,  je  vueil  estre  de  tous 
qui  cy  sommes  le  maindre,  et  ce  que  j'ay  en 
pensée  et  que  vous  vueil  dire  n'est  que  pour 
accroistre  noz  honneurs,  ainsi  que  tous  nobles 
cueurs  doyvent  désirer  de  faire  ;  et  pour  ce  que 
sur  tous  ceulx  du  royaulme,  je  vous  ay  choisis 
pour  estre  tous  ensemble  frères  et  compaignons, 
pour  faire  quelque  bien  en  armes,  pour  l'amour 
de  noz  dames  et  honneurs;  or  ça,  messei- 
gneurs et  mes  frères,  qu'en  dictes  vous?  » 
Alors  chascun  de  joye  regarde  l'ung  l'aullre 
pour  respondre  et  luy  faire  honneur,  en  disant  : 
«  Respondez.  —  Mais  vous  ?  »  Alors  le  sei- 
gneur de  Genly  qui  premier  parla,  dist  : 
«  Monseigneur  de  Saintré ,  die  chascun  sa 
voulenté,  mais  à  si  très  noble  compaignie,  et 
aussi  requeste,  me  semble  qu'il  ne  fault  point 
grant  delay  ;  quant  à  moy,  je  suis  celuy  qui  de 
ma  part,  à  l'ayde  de  Dieu  et  de  nostre  Dame, 
le  vous  accorde,  remerciant  quant  vous  m'avez 
en  tel  nombre  et  compaignie  prins  et  esleu.  » 
Et  en  ensuivant  ung  chascun  d'eulx  très  libe- 
rallement  se  offrirent.  Mais  tant  estoient  les 
vaillances,  comme  avez  oy,  les  largesses,  doul- 

ceurs  et  courtoisies,  qui  passoieiit  les  bornes  et 
mectez  de  tous,  dont  n'y  avoit  celluy  qui  n'eust 
mis  son  corps  pour  luy,  et  tant  plus  que  leroy 
l'amoit  par  dessus  tous,  dont  chascun  avoit 
joye  de  lui  faire  plaisir.  Alors  tous  les  remer- 
c}'^  en  la  meilleure  façon  qu'il  peut,  et  ouvrit 
son  coffret,  et  à  chascun  donna  sa  visière,  tou- 
tes pareilles  de  façon  et  de  diamans,  puis  leur 
dist  :  «  Or,  messeigneurs  et  mes  frères,  ou 
nom  de  Dieu  le  Père,  le  Filz  et  le  sainct  Es- 
perit,  aussi  de  la  benoiste  vierge  Marie  sa  fille 
et  mère,  je  les  vous  baille,  et  vous  les  prenez 
par  telle  condicion  que  chascun  de  nous  les 
portera  sur  son  espaule  senestre,  et  par  l'es- 
pace de  trois  ans,  se  dedans  ledit  terme  nous 
ne  trouvons  semblable  nombre  de  chevaliers  et 
d'escuyers  de  nom  et  d'armes,  sans  reprouche, 
qui  de  lances  de  giet,  de  haiches  d'armes,  d'es- 
pées  de  corps  et  de  dagues,  nous  aj^ent  com- 
battuz,  et  nous  eulx,  jusques  à  prendre  chascune 
partie  ses  quatre  poinctes,  ou  estre  portés  par 
terre  ;  et  la  partie  à  qui  Dieu  donnera  du  pire, 
chascun  de  nous  sera  quicte  pour  donner  son 
dyamant  en  sa  visière,  et  ilz  seront  quictes 
pour  donner  ung  semblable  dyamant,  que  sont 
les  nostres.  Et  du  poursuyr  noz  délivrances 
d'envoyer  à  la  court  du  roy  des  Romains,  puis 
en  Angleterre,  et  là  où  mieulx  nous  semblera, 
actendez  vous  en  à  moy  ;  aussi  je  m'employe- 

ray  devers  le  roy,  qui  nous  aydera  à  supporter 
nostre  despence.  »  Alors  chascun  de  bien  en 
mieulx  l'en  remercya.  «  Et  pour  mieuix  nous 
acquiter,  et  faire  noz  devoirs,  je  loue  que  chas- 
cun voyse  à  sa  dame,  et  pour  la  première  fois 
supplier  que  la  visière  luy  vueille  sans  plus  à 
la  main  asseoir  sur  l'espaulle  senestre,  sans  la 
lier  autrement  jusques  au  matin  que,  tous 
ensemble,  les  porteront  ;  mais  pour  faire  nostre 
chose  plus  nouvelle,  je  vous  prie  que  soyez 
cy  à  quatre  heures  au  plus  matin,  si  3Tons 
esveiller  le  roy  et  la  royne,  qui  coucheront 
ensemble,  et,  s'il  leur  plaist,  nous  les  merrons 
au  may.  »  Si  furent  tous  si  très  contens  que 
plus  ne  pouvoient.  Lors  fut  le  seigneur  de  M03-, 
qui  dist  :  «  Helas  !  et  comment  fera  celluy  qui 
n'a  point  l'octroy  de  dame  ?  »  Alors  le  seigneur 
de  Saintré  luy  dist  :  «  Ha  !  mon  frère  de  INIoy, 
tant  aura  il  plus  de  cause  de  franchement 
requérir  sa  grâce  et  merc)'  ;  car  se  elle  n'est  pas 
la  plus  fiere  des  aultres,  pour  ung  tel  bien 
jamais  elle  ne  le  refusera.  »  Et  alors  les  ungs 
des  aultres  prindrent  congié,  et  allèrent  chascun 
ou  dit  estoit.  Et  à  tant  laisseray  cy  à  parler  de 
ces  seigneurs  et  de  leurs  dames,  et  dira}-  com- 
ment il  en  print  au  seigneur  de  Saintré  envers 
sa  dame. 

CHAPITRE   LXVI 


Comment  Saintrê  fut  an  premi  parler  a  la  dame , 
et  luy  compta  son  entreprise  ^  dont  elle  fut 
moult  dolente  et  tnarrie  ;  toutes  fois  tant  la 
supplya  le  petit  Saintrê  que  a  sa  requeste 
ladicte  dame  luy  attacha  son  entreprise  sur 
l'espaule. 


LE  soir  qui  fut  la  veille  du  premier  jour 
de  ma}',  après  ce  que  le  roy  eut  prins 
les  espices  et  le  vin  de  congié,  le  sei- 
gneur de  Saintrê  s'approcha  de  la  royne,  puis 
appela  ma  dame,  et  en  riant  à  la  ro)'ne  dist  : 
«  Que  me  donrez  vous,  ma  dame,  se  cestenuyt 
je  fais  que  vous  dormez  avecques  le  roy?  — 
Hé  !  sire,  dist  la  royne  en  riant,  de  ce  je  ne 
vous  sçauray  jà  nul  gré.  »  Et  en  riant  de  ces 
parolles  il  fait  à  ma  dame  son  signal  ;  ma  dame, 
qui  bien  congneut  son  parler  que  ce  fut  pour 
l'adviser  du  coucher  du  roy  avec  la  royne,  ne 
fut  mye  sourde,  ne  muette  ;  car  incontinent  par 
son  signal  lu}'  respondit.  Et  quant  le  roy  fut 
en  son  lict,  et  le  seigneur  de  Saintrê,  ainsi 
que  de  coustume  estoit  aux  princes  et  princes- 

ses,  seigneurs  et  dames  d'estat,  que  les  cham- 
bellans aux  seigneurs  et  les  dames  aux  grans 
dames  leur  donnoient  de  l'eau  benoiste,  quant 
ilz  estoient  en  leurs  lits  ;  ce  que  à  plusieurs 
aujourd'huy  est  honte  et  chose  mal  faicte  tant 
sont  asseurez  de  l'ennemy  ;  et  quant  il  eut 
donné  de  l'eau  benoiste,  et  closes  les  couver- 
tures, et  donné  la  bonne  nuyt,  il  s'en  alla  en 
sa  chambre,  où  il  demeura  tant  que  la  très 
désirée  heure  vint  que  ma  dame  et  luy  furent 
ensemble.  Lors  de  baisier  et  de  rebaisier,  de 
jouer  et  deviser  aux  jeux  et  devises  que  le 
dieu  d'amours  leur  avoit  commandez  ;  et  quant 
ilz  eurent  grant  pièce  devisé,  le  seigneur  de 
Saintré  lors  à  genoulx  se  mist,  puis  à  ma  dame 
dist  :  «  A 1  ma  très  haulte  déesse  sans  per, 
tant  et  si  très  humblement,  comme  je  sçay  et 
puis,  grâce,  pardon,  mercy  et  miséricorde  vous 
requiers.  —  Et  de  quoy,  dist  ma  dame,  mon 
amy?  —  Ma  dame,  dist  il,  du  temps  qu'il  a 
que  je  suis  vostre  très  humble  serf  et  loyal  ser- 
viteur, oncques  en  mo}'  n'eut  tant  de  bien  que 
pour  l'amour  de  vous  j'eusse  nulz  faitz  d'ar- 
mes emprins  ;  mais  tous  ceulx  que  j'ay  faitz,  et 
où  je  me  suis  trouvé,  ont  esté  par  voz  com- 
mandemens,  par  voz  conseils  et  advis  ;  et  pour 
ce  que  je  me  congnois  si  grandement  avoir 
mespris  et  failly,  et  que.trop  mieulx  vault  faire 
bien  uirt  que  jamais,  pour  ce,  ma  dame,   très 

humblement  vous  suppl3'e  et  requiers  que  ceste 
emprise  que  pour  l'amour  de  vous,  moy 
dixiesme  ay  mise  avant  et  emprise  de  porter, 
vous  plaise  pour  la  première  fois  de  vostre 
main  l'asseoir  sur  mon  espaule  senestre,  ainsi 
que  tous  mes  compaignons  ont  fait  au  bon  gré 
de  leurs  dames,  lesquels  sont  telz,  et  telz,  et 
telz;  »  et  lors  les  nomma  tous.  Et,  en  ce  disant, 
tira  son  emprise  de  sa  manche,  enveloppée 
d'ung  délié  coeuvrechief,  et,  en  luy  présentant,  la 
cuyda  baisier.  Ma  dame,  quant  eust  oy  ces 
parolles,  très  grandement  se  coursa,  et  ne  le 
voult  approcher,  puis  luy  dist  :  «  Avez  vous 
levée  emprise  et  départie,  ça  et  là,  sans  mon 
sceu  et  congié?  Jamais,  tant  que  je  vive,  de 
bon  cueur  ne  vous  aymera}'.  »  Qui  fut  esbahy 
de  ces  parolles  ?  certes  ce  fut  il  ;  car  il  ne  sça- 
voit  pas  se  c'estoit  par  joieuseté,  ou  par  yre. 
Lors  se  print  à  la  regarder,  et  quant  il  veit 
qu'elle  tenoit  son  yre,  alors  luy  dist  :«  Helas! 
ma  dame,  veez  cy  povre  nouvelle,  quant  pour 
bien  faire  je  doy  estre  pugny,  moy  qui  vous  ay 
tant  et  si  loyaulment  servie,  et  ay  mis  mon 
cueur,  corps  et  vie,  pour  vous  obe3'r  ;  et  ores 
que  je  cuydoye  en  vostre  service  faire  mon 
honneur,  fault  que  je  perde  celle  à  qui  je  suis 
tant  atenu;  ha!  ma  très  redoublée  dame  sans 
per,  ayez  de  vostre  povre  serviteur  merc\-,  et 
ceste  fois  plaise  vous  moy   pardonner  ;  car   se 

jamais  j'y  retombe,  que  je  soye  bien  pugny.  » 
Alors  ma  dame  luy  dist  :  «  Allez  bien  tost 
rompre  votre  emprise  à  voz  compaignons.  — 
Helas  I  ma  dame,  et  comment?  car  elle,  est  jà 
si  avant  que,  se  c'estoit  ma  mort  ou  ma  vie,  je 
ne  puis  penser  qu'il  me  fust  possible  de  la 
rompre.  Vous  estes  celle  que  sur  toutes  je  doy 
obéir  le  plus  ;  et  pour  ce,  ma  dame,  à  genoulx 
et  à  mains  joinctes,  très  humblement  vous 
supplye  que  liement  et  de  bon  cueur  me  par- 
donnez, et  que  mon  emprise  mectez  icy  ;  et  du 
surplus  ne  vous  soucyez,  car  j'ay  espoir  en  Dieu 
et  en  nostre  Dame,  qu'ilz  nous  en  feront  con- 
tens.  »  Et  à  ces  parolles  ma  dame  tout  morve- 
ment  la  print,  et  sur  l'espaule  senestre  l'assist  ; 
et  puis  moytié  ouy,  moytié  non,  souffrit  qu'il 
la  baisast.  Puis  pour  l'heure  tarde,  d'elle  print 
congié  très  humblement,  et  s'en  partit.  Et  à 
tant  laisseray  cy  à  parler  de  ma  dame,  et  diray 
de  la  venue  des  neuf  compaignons  au  seigneur 
de  Saintré,  et  de  leur  très  belle  assemblée  en 
son  logeiz. 

CHAPITRE    LXVII 


Comment  les  neuf  compaignons  vindrent  le  matin 
devers  le  roy. 

L'acteur.  —  Lendemain,  qui  fut  le  pre- 
mier jour  de  may,  et  que  les  neuf 
compaignons,  bien  matin,  au  logeis  de 
Saintré  furent,  pour  abréger,  après  que  leur 
messe  fut  leans  oye,  le  seigneur  de  Saintré  en 
sa  chambre  les  fist  tous  venir.  Lors  à  chascun 
donna  sa  robbe  de  drap  de  soye,  avecques  les 
visières  d'or  et  d'argent  brochées,  ainsi  qu'avez 
oy  ;  puis  fist  venir  les  dix  chappeaulx,  si  beaulx 
et  si  apparens  comme  ilz  estoient,  et  puis  à 
chascun  son  cercle  d'or  et  d'argent,  pour  sain- 
dre  sur  leurs  robbes,  dont  tous  furent  esmer- 
veillez.  Alors  demanda  les  visières  ;  puis,  de 
sa  main,  à  chascun  pour  ceste  fois,  sur  leurs 
espaules  senestres  les  attacha,  et  en  riant  leur 
demanda  comment  chascun  estoit  content  de 
sa  dame,  Helasl  mais  il  ne  dit  mye  de  la 
sienne,  ne  de  la  saincte  douleur  que  son  triste 
cueur  portoit.  Et  quant  ilz  furent  pour  3-ssir 
tous  hors  de  l'hostel,  là  furent  les  dix  fringans 

et  tous  blancs  coursiers  qu'il  avoit  secrètement 
fait  achapter,  tous  enharnachez  richement,  et 
de  mesmes  draps  dont  leurs  robbes  estoient, 
qui,  au  bout  des  pendans,  ou  meillieu,et  par 
les  carrefours,  estoient  semez  de  visières  d'ar- 
gent dorées  pour  les  chevaliers,  et  blanches 
pour  les  escuyers.  Et  lors  fut  garny  de  trois 
dez,  et  dist  :  «  A  la  fortune  de  chascun  !  celuy 
qui  plus  aura  de  pointz  à  la  veue  de  l'œil 
choisira.  »  Lors  chascun,  qui  mieulx  peut  et 
sceut,  l'en  remercya,  disant  l'ung  à  l'aultre  : 
«  Ne  fut  oncques  tel  !  »  Et  au  monster  chas- 
cun fut  pourveu  de  nouveaulx  et  semblables 
espérons,  qui  dorez  estoient  pour  les  chevaliers, 
et  argentez  pour  les  escuyers,  dont  les  courrois 
estoient  de  tissus  de  soye,  comme  l'on  souloit 
au  bon  temps  porter.  Lors  à  r3'ssir  de  l'ostel, 
veissiez  chevaulx  saillir,  bondir  en  l'air,  crier, 
huer,  où  chascun  acouroit  ;  pour  tant  que  onc- 
ques chose  plus  joyeuse  à  veoir  ne  fut.  Et 
ainsi  s'en  allèrent  en  la  grant  court  de  l'hostel 
Sainct  Pol  ;  lors  chascun  sa  joye  conforta,  car 
bien  sçavoient  que  le  roy  estoit  esveillé.  Et 
quant  le  roy  ouyt  le  bruj't  des  gens,  fist  lever 
les  dara03-selles  qui  en  la  chambre  gisoient, 
pour  sçavoir  que  c'estoit.  Lors  allèrent  aux 
fenestres  treilliées,  et  incontinent  au  ro}'  dirent  : 
«  Ha!  sire,  sire,  venez  veoir  la  grant  merveille, 
que  oncques  si   belle   chose  ne  veismes.  »  La 

royne,  qui  pas  ne  dormoit,  désirant  veoir  que 
c'estoit,  dist  au  roy  :  «  Eh  I  monseigneur, 
allons  veoir  que  c'est.  »  Alors  reviendrent  les 
damoyselles,  de  joye  si  très  prinses,  que  à 
peine  sçavoient  elles  parler;  lors  le  roy  et  la 
royne  se  firent  abiller  ;  puis  le  roy,  atout  son 
abillement  de  nuyt  sur  sa  teste,  vint  à  la  grant 
fenestre,  et  la  royne  aux  treilliz.  Et  quant  les 
dix  compaignons,  qui  fringoient  et  chantoient, 
apperceurent  le  roy,  lors  tous  vers  lu  y  accou- 
rurent, et  puis  quant  ilz  apperceurent  la  royne, 
à  haulte  voix  s'escrierent  :  «  Sire,  sire,  et  vous, 
ma  dame,  le  très  bon  jour  et  le  très  bon  may 
vous  soit  huy  donné  !  »  Et  le  roy  leur  dist  ; 
«  Bon  jour,  bon  jour,  compaignons  !  »  Alors  le 
roy  et  la  royne  se  retrahirent  pour  eulx  abiller, 
et  les  dix  compaignons  descendirent  et  vin- 
drent  en  la  chambre  du  roy,  qu'ilz  trouvèrent 
accompaigné  de  ses  varlets  de  chambre  qui 
l'abilloient.  Alors,  tous  à  genoulx,  le  seigneur 
de  Saintré  commença  à  parler,  et  dist  :  «  Nos- 
tre  souverain  prince,  messeigneurs  mes  frères, 
qui  cy  sont^  et  moy  en  leur  compaignie,  avons 
tous  aujourd'huy  voué  que,  à  vostre  bon  congié 
et  licence,  nous  porterons  ceste  emprise  d'ar- 
mes sur  noz  espauUes  senestres,  que  cy  veez, 
par  l'espace  de  trois  ans,  et  le  surplus  ainsi 
qu'en  ceste  lectre  de  noz  armes  pourrez  plus  à 
plain  veoir  ;  vous   très  humblement  supplyant 

que  vostre  bon  plaisir  soit  la  nous  laisser 
poursuyr.  »  Et  quant  le  roy  entend  ceste  nou- 
velle, et  vit  sur  leurs  espauUes  leurs  emprises, 
ne  fut  mye  bien  content,  pourquoi  il  leur  dist  : 
«  iVles  amis,  vous  faictes  comme  celuy  qui 
espouse  sa  cousine,  puis  en  demande  dispen- 
sacion  ;  c'est  à  vous  chose  mal  faicte  d'entre- 
prendre, et  puis  d'exécuter,  sans  licence  de 
son  seigneur,  ou  de  celuy  qui  a  son  povoir  et 
sa  charge  ;  et  qui  vouldroit  regarder  à  la 
rigueur,  quelque  bien  qu'il  en  voulsist,  il  en 
devroit  très  griefvement  estre  pugny  qui  le  fait 
aultrement.  »  En  disant  icelles  parolles,  print 
leur  lectre  d'emprise,  puis  leur  dist  :  «  Je 
verray  qu'il  y  a  ;  et  quant  à  vous,  Saintré, 
vostre  cueur  et  vous  ne  cesserez  jamais  d'en- 
prendre  armes  et  voyages,  il  me  semble  que 
c'est  assez.  —  Ah  !  sire,  dist  Saintré,  ce  n'est 
mye  mon  cueur,  ne  moy,  maiz  c'est  honneur 
qui  à  ce  tous  nous  esmeut,  et  en  laquelle  vous 
partez.  »  Et  à  tant  le  roy  fut  prest,  et  s'en  alla 
à  la  messe.  A  ces  parolles,  arrivèrent  messei- 
gneurs  les  frères  du  roy,  qui  virent  les  dix 
compaignons  ainsi  abillez  et  leurs  nouvelles 
emprises,  ausquelz  firent  leurs  révérences, 
puis  leur  recommandèrent  leur  faict  ;  maiz  ilz 
dirent  :  «  Quant  au  faict  de  voz  emprises, 
monseigneur  a  très  bon  droit,  et  vous  avez 
mespris,  jaçoit  ce  que  avez  retenu  son  congié. 

plaisir  et  ordonnance  ;  car  se  aultrement  estoit, 
ce  seroit  très  simplement  besongné  ;  nous 
serons  avecques  luy  et  l'en  prierons.  »  Après 
le  roy  et  les  seigneurs,  ne  tarda  guieres  que  la 
royne  vint,  qui  a  très  grant  joye  les  receupt  ; 
après  venoit  ma  dame  qui  guieres  de  chiere 
ne  leur  fist.  Lors  furent  tous  au  service  de  la 
grant  messe  ;  là  veissiez  dames  et  damoyselles, 
chevaliers  et  escuj'ers  regarder  à  merveilles  ces 
compaignons.  Et  quant  le  ro}'  fut  en  sa  cham- 
bre, appella  mes  trois  seigneurs  ses  frères,  et 
leur  monstra  les  lectres  d'armes,  et  puis  leur 
demanda  conseil.  Et  pour  abréger,  la  conclu- 
sion fut  telle  que  pour  ceste  fois  le  roy  leur  en 
donna  congié  ;  et  que,  sur  peine  de  son  indi- 
gnacion  et  d'en  estre  pugnis,  eulx,  ne  aultre  de 
son  royaulme,  ne  portassent  emprises  avant  son 
bon  plaisir.  Alors  tous  vindrent  très  humble- 
ment le  remercier.  Quant  les  festes  furent 
passées,  ilz  ne  cessèrent  d'eulx  mectre  en  point, 
et  pour  tous  les  jours  de  la  sepmaine  firent 
robbes  pareilles  pour  leurs  corps  et  tous  leurs 
gens  d'une  livrée,  et  les  harnois  de  leurs  che- 
vaulx,  qui  estoit  moult  belle  chose  à  veoir.  Que 
vous  dirois  je  ?  tout  le  royaulme  en  bru3'oit  ; 
et  endementiers  qu'ilz  s'habilloient,  Saintré  et 
ses  compaignons  ordonnèrent  une  très  belle 
lectre  d'armes,  adressans  à  la  court  de  l'empe- 
reur, comme  la  principalle  des  aultres,  et  incon- 


LE  PETIT  JEHAN   DE    SAINTRÉ  33? 


tinent  par  le  roy  d'armes  de  Normandie  les 
firent  porter.  Et  icy  laisseray  à  parler  ung  peu 
de  ces  choses  pour  revenir  au  surplus  de  la 
matière. 


CHAPITRE  LXFIII 


Commetit  le  roi  parle  a  Saintrê,  et  des  dons  qu'il 
luy  fist  et  à  sa  compaignie. 


L'acteur.  —  Endementiers  qu'ilz  s'abil- 
loient,  tout  ainsi  qu'avez  ouy,  le  roy,  qui 
aymoit  tant  Saintré,  luy  dist  :  «  Saintré, 
qui  vous  a  esmeu  de  ceste  emprise  faire  sans 
mon  congié?  où  sont  les  scellez  des  promesses 
de  fortune  qui  tant  a  esté  pour  vous,  qu'elle  ne 
vous  puisse  revocquer  ?  et  d'autre  part,  la  yre 
de  nostre  Seigneur,  ne  la  craignez  vous  pas, 
qui  nous  deffend  telles  vaines  choses  ;  et  s'il 
vous  en  a  par  tant  de  fois  enrichy,  de  tant  luy 
en  estes  vous  plus  tenu,  et  vous  vous  devez 
garder  de  plus  le  offendre,  se  vous  estes  bon 
chrestien  ;  ores  que  ceste  chose  est  si  publiée 
que  ne  se  peult  retourner,  pour  ceste    fois  je 

m'en  contente,  et  vous  deffends  que  n'y  re- 
tournez plus.  —  Ah  !  sire,  dist  il,  me  soit  par- 
donné, s'il  vous  plaist.  —  Ores,  dist  le  roy,  je 
le  vous  pardonne  de  très  bon  cueur  ;  où  enten- 
dez vous  faire  voz  armes?  —  Sire,  nous  en- 
tendons les  signifier  à  la  court  de  l'empereur, 
et  se  là  ne  trouvons  qui  nous  vueille  délivrer, 
nous  les  signifierons  à  la  court  du  roy  d'En- 
gleterre,  espérant  que  en  l'ung  de  ces  deux  ne 
faillerons  mye.  —  Or  bien,  dist  le  roy,  quelz 
habillemens  ?  quel  nombre  de  gens  ?  ferez  vous 
tous  une  bourse,  ou  comihent  ?  »  Et  quant  le 
roy  eut  sceu  la  responce  de  tout,  il  luy  dist  : 
«  Je  vous  donray  quatre  mille  escuz,  et  à  chas- 
cun  de  voz  compaignons  mille  et  cinq  cens.  » 
Et  la  royne  luy  en  donna  mille  et  cinq  cens, 
une  pièce  de  veloux  cramoysy,  taint  en  pour- 
pre, et  cent  mars  de  vaisselle  d'argent  ;  et  à 
chascun  des  aultres,  six  cens  escuz;  aux  che- 
valiers à  chascun,  une  pièce  de  veloux  gris  ;  et 
aux  escuyers,  une  pièce  de  damas  aussi  gris. 
Messeigneurs  les  ducz,  chascun  mille  et  cinq 
cens  escuz  et  quarante  mars  de  vaisselle,  et 
aux  aultres  six  cens  escuz.  Et  ne  tarda  guieres 
que  leur  parlement  fut  ;  et  quant  le  jour  fut 
venu,  ilz  vindrent  tous  ensemble  prendre  con- 
gié  du  ro}^,  de  la  royne,  de  messeigneurs  et  de 
mes  dames,  dont  les  beaulx  parlers  qu'ilz  leur 
dirent,  et  de  leurs  biens  remercier,  je  me  passe, 

pour  venir  aux  secrets  pleurs  et  plains,  et  très 
angoisseux  souspirs  que  le  très  douloureux 
cueur  de  ma  dame  faisoit  du  parlement  de 
son  amy,  dont  plus  que  oncques  mais,  son 
parlement  lui  déplaisoit,  et  toutesfois  se  fail- 
loit  il  départir.  Et  à  tant  laisseray  à  parler  du 
congié  qu'ilz  ont  prins,  et  de  leur  voyage,  où 
ilz  vont  en  la  court  de  l'empereur  ;  et  diray 
du  dueil  que  ma  dame  maine,  et  d'un  aultre 
nouvel  party. 

DU   TRÈS   GRANT  DUEIL   DE  MA   DAME,    ET  DE 
SON   PARTEMENT    DE    LA    COURT 

L'acteur.  —  Ma  dame,  qui  est  ainsi  demeu- 
rée seulle  d'amy^  ne  voit  bahours,  ne  joustes, 
dances,  chasses,  ne  aultres  déduits  où  son 
cueur  peust  prendre  plaisir  ;  et  quant  elle  voit 
les  dames  per  à  per  deviser  ensemble,  lors  re- 
nouvellent toutes  douleurs  en  son  cueur.  Et, 
en  ceste  langoureuse  vie,  fust  ahurtée  telle- 
ment qu'elle  en  laissoit  le  boire  et  le  manger 
pour  jeusner,  et  le  dormir  pour  le  veiller  ;  et 
tellement  que  peu  à  peu  sa  très  vive  face  col- 
lorée  s'est  changiée  en  très  palle  coulleur, 
dont  chascun  s'esmerveiiloit.  La  royne,  qui  la 
veoit  mal  disposée,  pale  et  pensive,  plusieurs 
fois  luy  demande  qu'elle  a.  «  Ma  dame,  dist 
elle,  ce  n'est  riens  ;  vous  sçavez  qu'entre  nous 

femmes,  sommes  malades  quant  il  nous  plaist. 
—  Mais  à  bon  escient  dictes  nous,  Belle  Cou- 
sine, que  vous  avez  et  où  ce  mal  vous  tient,  et 
se  nous  vous  y  pourrions  ayder,  car  vous  devez 
estre  certaine  que  de  très  bon  cueur  nous  y 
emploierons.  —  A  !  ma  très  doulce  dame,  hum- 
blement je  vous  remercie.  »  Et  sur  ce,  finerent 
leurs  parolles  ;  mais  la  royne,  qui  bien  l'ay- 
moit,  n'oublia  pas  mander  à  son  medicin,  mais- 
re  Hues  de  Fisol,  très  suffisant  medicin  et 
phitlosophe,  qui,  de  par  la  royne,  se  informa  de 
fnn  mal,  et  luy  ordonna  qu'elle  gardast  son 
estât,  et  que  le  matin  la  viendroit  veoir  ;  et 
ainsi  fut.  Le  matin  que  maistre  Hues  eut  tout 
bien  veu  son  faict,  trouva  son  corps  sain  et 
nect  de  douleur  de  teste,  de  fiebvres  et  de 
tous  aultres  maulx,  fors  que  en  son  cueur  avoit 
douleur  enclouse;  que,  se  briefvementn'yestoit 
pourveu,  sans  remède  en  dangier  de  mort 
estoit  ;  car,  par  celle  estroicte  douleur,  en  elle 
se  mour  oient  tous  les  esperits  naturelz,  respon- 
dans  à  son  cueur,  et  que  jà  presque  tous 
estoient  oppillez  ;  toutesfois,  au  mieulx  qu'il 
peut,  il  la  reconforta,  puis  luy  dist  :  «  Ma 
dame,  au  regart  de  vostre  corps,  je  le  treuve 
très  bien  disposé  ;  mais  vostre  cueur  ne  l'est 
mye,  qui  a  en  soy  aulcune  grant  douleur  se- 
crète, que,  se  pourveu  n'y  est  briefvement, 
vous  tomberez  en   grant  langueur  très  forte  à 

guérir;    et  pour   ce,  ma   dame,  ostez  de  vous 
ceste  douleur,  et  je  penseray  du  surplus.  » 

CE    QUE    DIT    MA    DAME   A    MAISTRE    HUES,  ET 
COMMENT   IL   LA  RECONFORTA 

Quant  ma  dame  eut  ouy  maistre  Hues  ainsi 
de  son  mal  parler,  luy  dist  :  «  Maistre  Hues, 
lessez  moy,  je  n'ay  douleur  en  mon  cueur  que 
une,  en  laquelle  de  vostre  paroUe  seuUement 
me  povez  bien  ayder  ;  et  par  ma  foy,  se  ainsi 
vous  plaisoit,  je  vous  en  seroie  à  tousjours 
bien  atenue  ;  et,  en  oultre,  je  vous  donroye  ung 
bon  mantel  de  la  plus  fine  escarlate  que  l'en 
pourra  finer.  »  Quant  maistre  Hues  03^;  parler 
du  mantel,  à  très  chiere  lie  luy  dist  :  «  Ma 
dame,  commandez  moy,  car  il  n'est  chose  que 
pour  vous,  à  mon  povoir,  ne  face.  —  Voire, 
dist  ma  dame,  maistre  Hues,  et  nous  vous  en 
remercions  ;  medessins  sont  confesseurs  ;  et  ce 
que  vous  vueil  dire  ne  touche  à  vostre  des- 
honneur, ne  dommage,  si  vous  prie  que  le  ten- 
gniez  secret.  —  Ma  dame,  dictes  hardiment,  car, 
par  ma  foy,  jamais  parolle  n'en  sera  dicte.  — 
Or,  maistre  Hues,  nous  vous  disons  que  la  des- 
plaisance et  maladie  de  nostre  cueur  n'est  fors 
que  du  désir  que  nous  avons  d'aller,  deux  moys 
ou  trois,  veoir  noz  terres,  dont  il  est  grant  be- 
soing  ;  car  sont  plus  de  seize  ans  que  nous  n'y 

fusmes,  dont  noz  affaires  n'en  vallent  que  pis  ; 
et  nous  sçavons  que  se  ma  dame  sçavoit  que  de 
nous  venist,  suis  acertainée  qu'elle  n'en  seroit 
mye  contente.  —  Ho  !  ma  dame,  dist  maistre 
Hues,  j'en  prens  la  charge,  et  faictes  bonne 
chiere,  car  vous  yrtz,  et  sçay  bien  la  façon 
comment  ;  mais  il  faut  que  trois  ou  quatre 
jours  vous  tenez  en  chambre,  et  du  surplus 
laissez  faire  à  moy-  »  Maistre  Hues  vint  à  la 
royne,  et  luy  dist  :  «  Ma  dame,  je  viens  de 
veoir  ma  dame  vostre  cousine.  —  Helas!  dist 
la  royne,  maistre  Hues,  comment  le  fait  elle? 
—  Ma  dame,  pour  le  vous  dire,  très  petite- 
ment, et  n'y  voy  qu'un  seul  remède.  —  Las  ! 
que  dictes  vous,  et  quel  remède?  —  Pour  Dieu, 
ma  Dame,  qu'elle  s'en  voyse  esbattre  en  son 
air  naturel  deux  moys  ou  trois.  —  Helas  1  se 
elle  y  estoit,  seroit  elle  guarie  ?  —  J'espère  en 
Dieu  que  ouy,  et  je  voys  penser  de  ses  viandes 
et  d'aucuns  lectuaires  confortatifz.  »  La  royne 
s'en  va  incontinent  veoir  ma  dame,  qu'elle 
trouva  couchée  en  son  lict  ;  lors  la  reconforta 
au  mieulx  qu'elle  peut,  especialement  qu'elle 
seroit  tantost  guérie,  se  elle  estoit  en  son  air 
naturel,  comme  luy  avoit  dit  maistre  Hues,  et 
que  pour  Dieu  fist  bonne  chiere,  et  se  dispo- 
sast  d'aller  où  elle  vouldroit  pour  sa  santé  et 
guarison  trouver.  Ma  dame,  qui  autre  medicine 
ne  queroit  avoir  que   de  fuyr  les  desplaisirs 

que  son  cueur  sentoit,  quant  elle  veoit  les  aul- 
tres  amans  dancer,  chanter,  jouer,  et  les  ungs 
avecques  les  aultres  deviser,  et  elle  ne  povoit 
ainsi  faire  jusques  à  la  venue  de  son  très  par- 
fait amy,  si  print  en  elle  resconfort  de  s'en 
partir  ;  et,  pour  abréger,  le  plus  tost  qu'elle 
peut,  print  congié  du  roy  et  de  la  roj^ne.  La 
royne  ne  luy  donna  que  pour  deux  moys,  se 
elle  estoit  lors  en  bon  point,  luy  promectant 
de  revenir.  Et  lors  prent  congié,  et  s'en  va. 


CHAPITRE     LXIX 


Comment  ma    da^ne  est   en   son  hostel  venue  ; 
et  comment  on  la  va  festoyer. 

L'acteur.  —  Or  nous  fault  ycy  lesser  le 
nom  du  pais,  et  de  la  terre,  et  de  son 
hostel  où  elle  alloit,  car  l'istoire  s'en 
taist  pour  aucunes  causes  et  choses  qui  après 
viendront  ;  mais  faindray  que  son  principal 
hostel  fust  à  une  lieue  d'une  bonne  cité  ;  et  à 
une  lieue  de  son  dit  hostel  fust  une  abbaye  que 
ses  prédécesseurs  fondèrent,  et  de  celle  abbaye 

n'avoit  que  une  aultre  lieue  jusques  à  ladicte 
cité.  Dont  par  ainsi  l'ostel  de  ma  dame, 
l'abbaye  et  la  cité,  estoient  ainsi  come  en  ung 
trepier. 

DE    LA    VENUE    DE    MA    DAME,     ET    DE    LA    JOIE   ET 
BONNE    CHIERE   DES   GENS  DU  PAIS 

Quant  la  nouvelle  fut  par  le  pais  sceue  de  la 
venue  de  ma  dame  en  son  hostel,  seigneurs  et 
dames,  escuyers  et  damoyselles,  bourgeoys  et 
bourgeoyses,  la  vont  veoir  ;  dont  par  leur  ve- 
nue, peu  à  peu,  son  grant  dueil  commença  à 
passer.  Et  à  tant  laisseray  à  parler  aulcun  peu 
du  séjour  de  ma  dame,  et  diray  de  l'abbaye 
et  de  damp  Abbez. 

L'acteur  cy  parle  de  damp  abbez  et 
DE  SON  abbaye.  —  Comme  j'ay  dit,  ceste 
abbaye,  qui  cy  n'a  point  de  nom,  les  prédéces- 
seurs de  ma  dame  la  fondèrent  ;  et  tant  y  firent 
de  biens  que  aujourd'huy  elle  est  une  des  dix 
meilleures  abbayes  de  France.  Damp  Abbez, 
qui  pour  lors  estoit,  fut  filz  d'ung  très  riche 
bourgeoys  de  la  ville,  qui,  pour  dons  et  pour 
prières  de  seigneurs,  aussi  des  amys  de  la  court 
de  Romme,  donna  tant  que  son  filz  en  fut 
Abbez,  qui  de  l'aage  de  vingt  cinq  ans  estoit  ; 
grant  de  corps,  fort  et  abille  pour  luicter,  sail- 
lir, gecter  barres,  pierres,   à  la  paulme  jouer, 

né  trouvoit  moyne,  chevalier,  ne  escuyer,  ne 
bourgeoys,  quant  il  estoit  à  son  privé,  qui  son 
maistre  en  feust.  Que  vous  diroy  je  ?  En  toutes 
joyeusetés  s'employoit,  affin  qu'il  ne  fust  trop 
oyseulx;  et  d'aultre  part,  large  et  libéral  de 
tous  ses  biens,  dont  estoit  moult  amé  et  prisé 
de  tous  bons  compaignons.  Quant  damp  Abbez 
sceut  la  venue  de  ma  dame,  il  fut  très  joyeulz; 
lors  fist  ung  de  ses  chars  charger  de  cymiers  de 
cerfs,  de  hures,  de  costes  de  sangliers,  de  liè- 
vres, de  connins,  de  faisans,  de  perdriz,  de  gras 
chappons,  de  pouUailles  et  de  pigeons,  et  une 
queue  de  vin  de  Beaulne  ;  et  tout  envoya  pré- 
senter à  madicte  dame,  luy  supplyant  qu'elle 
print  en  gré.  Ma  dame,  qui  vit  ce  beau  présent, 
ne  demandez  mye  se  elle  fut  joyeuse,  et  com- 
manda festoyer  le  presenteur,  et  à  damp  Abbez 
remercyer.  En  celuy  temps  on  estoit  près  de 
karesme,  et  en  l'abbaye  estoient  de  grans  par- 
dons le  lundy,  le  mercredy  et  le  vendredy  de 
la  sepmaine.  Ma  dame,  esprinse  de  grant  dé- 
vouions, délibéra  d'y  aller,  mais  que  la  presse 
et  foison  du  peuple  fut  passée,  et  les  quinze 
premiers  jours.  Lors  manda  à  damp  Abbez 
qu'elle  seroit  demain  à  la  messe,  en  son  ab- 
baye, pour  gaigner  les  pardons.  Damp  Abbez, 
qui  oncques  ne  l'avoit  veue,  en  fut  très  bien 
joyeulx  ;  lors  ordonna  à  parer  le  grant  autel 
de  reliques,  l'oratoire  ou  la  chapelle  où  gisoient 

ses  prédécesseurs  ;  et  d'autre  part  l'Abbez,  à  la 
bonne  ville,  fist  retenir  lamproyes,  saulmons, 
et  d'autres  meilleurs  poissons  de  mer  et  d'eaue 
doulce  que  l'on  pourroit  trouver.  Puis  com- 
manda les  estables  à  chevaulx  appareiller  de 
toutes  choses,  et  fist  semblablement  appareiller 
viandes  de  diverses  façons,  et  faire  feuz  en  plu- 
sieurs chambres,  car  encores  en  estoit  de  sai- 
son. Et  quant  ma  dame  fut  venue  et  descen- 
due à  la  porte  du  moustier,  là  furent  les  offi- 
ciers, les  plus  nobles  religieux  de  l'église,  qui, 
de  par  damp  Abbez,  à  genoulx,  offrirent  tous 
les  beaulx  joyaulx  de  leans  avecques  leurs  ser- 
vices, ce  que  ma  dame  remercya  grandement. 
Et  quant  elle  eut  au  grant  autel  son  oblacion 
faicte,  fut  en  sa  chapelle  conduicte  pour  sa 
messe  oyr.  Lors  au  partir,  à  la  fin  des  heures, 
fut  damp  Abbez,  accompaigné  des  prieurs  et 
du  couvent,  qui  à  genoulz  luy  dist  :  «  Ma  très 
redoublée  dame,  vous  soyez  la  très  bien  venue 
en  nostre  maison,  bien  sommes  très  lyez  et 
joyeulx,  quant  Dieu  nous  a  donné  la  grâce  de 
vous  y  veoir  ;  comme  nostre  patronne  et  fon- 
deresse,  nous  vous  offrons  l'abbaye,  les  corps  et 
les  biens.  »  Alors  ma  dame  luy  dist  :  «  Abbez, 
à  très  bon  cueur  vous  remercions;  aussi  s'il 
estoit  chose  que  pour  vous  nous  puissions  faire, 
et  pour  tout  le  couvent,  nous  l'accomplirons 
de  très  bon  cueur.  »  Alors  ma  dame  demanda 

à  veoir  les  reliques  ;  damp  Abbez  se  leva,  qui 
à  genoulz  estoit,  lors  prent  les  chiefs,  les  bras 
et  les  ossemens  de  corps  saincts  à  grant  planté 
qui  là  estoient,  disant:  «  Ma  dame,  cy  gist  le 
très  vaillant  prince,  nostre  premier  fondeur, 
qui  des  premières  conquestes  de  la  Terre 
Saincte  apporta  cest  chief,  ceste  main  et  ces  os 
de  messire  sainct  tel  et  tel  ;  monseigneur  son 
frère  donna  céans  en  don  ces  machoueres  et 
ces  os  de  bras  de  monseigneur  sainct  tel  et 
tel,  et  saincte  telle.  Et,  pour  abréger,  ont  tous 
voz  prédécesseurs  donné  toutes  ces  relicques, 
et  faicte  ceste  église  et  grant  parti  du  surplus 
tel  que  voyez  ;  et  le  surplus  ont  faict  mes  pré- 
décesseurs Abbez,  et  les  seigneurs  et  dames, 
mes  voysins,  qui  gisent  céans.  »  Quant  ma 
dame  eut  les  relicques  baisiées,  et  donné  une 
chappe  et  deux  tunicques,  avec  le  parement 
du  grant  autel,  tout  de  fin  veloux  velouté  cra- 
moysy  et  très  richement  brodé  d'or,  et  ce  fait, 
elle  s'en  cuyda  retourner.  Et  tandiz  que  les 
chevaulx  des  charriotz,  et  aultres,  mengeoient, 
qu'on  hastoit  pour  brider,  damp  Abbez  mena 
ma  dame  en  sa  chambre  chauffer,  qui  estoit 
très  bien  tendue  et  necte,  tapissée,  verrée. 
Comme  celuy  qui  bien  aise  et  joyeusement  s'en 
tenoit,  et  comme  très  bon  compaignon,  dist  à 
chascun  :  «  Saillons  tous  hors,  et  laissons  ma 
dame  chauffer,  et  soy  un   peu   aiser   en    son 

privé  ;  »  et  ainsi  fut.  Et  quant  ma  dame  et 
toutes  les  dames  et  damoyselles  de  sa  compai- 
gnie  se  furent  très  bien  chauffées  et  aysées,  ma 
dame  fist  demander  se  les  charriotz  étoient 
prests.  Alors  damp  Abbez,  qui  jà  avoit  dit  au 
maistre  d'hostel  que  ma  dame  disneroit  leans, 
et  que  tout  le  manger  estoit  appareillé,  luy 
priant  qu'il  luy  voulsist  tenir  la  main,  à  ces 
parolles  entra  devers  ma  dame  ;  puis  la  mena 
en  sa  très  gente  sallette,  telle  comme  une  cham- 
bre de  parement  très  bien  tendue,  tapissée  et 
natée,  et  les  fenestres  verrées,  et  très  beau 
feu  ;  et  illec  estoient  trois  tables  couvertes  de 
très  beau  linge  merveilleusement,  et  le  dres- 
souer  garni  de  très  belle  vaisselle  à  grant  lar- 
gesse. Et  quant  ma  dame  vit  les  tables  ainsi 
mises,  dist  à  damp  Abbez  :  «  Abbez,  voulez 
vous  jà  disner  ?  —  Disner,  dit  il,  ma  dame, 
n'est  il  pas  temps  ?  veez  cy  l'hourloge,  »  qu'il 
avoit  fait  avancer  d'une  heure  et  demye,  et 
qui  sur  l'heure  de  midy  frappée  estoit.  Ma 
dame,  qui  oyt  sonner  mydy,  se  voult  haster 
de  partir  ;  et  damp  Abbez  luy  dist  :  «  Ma  dame, 
par  la  foy  que  je  vous  doy,  ne  partirez  jusques 
ayez  disné.  —  Disné,  dist  ma  dame,  certes  je 
ne  pouroye  demourer,  car  j'ay  moult  à  beson- 
gner.  —  Hé!  maistre  d'ostel,  et  vous,  mes  da- 
mes, souffrerez  vous  que  jesoye  de  marequeste 
reffusé?  »   Alors   les  dames  et  damoyselles,  et 

aulcunement  le  maistre  d'ostel,  qui  jeusnoient 
et  avoient  bon  appétit,  pensant  que  trop 
mieulx  disneroient  que  de  l'ordinaire  de  l'ostel, 
l'une  guignant,  l'aultre  boutant,  tant  prièrent 
pour  la  première  requeste  de  damp  Abbez,  que 
ma  dame  se  consentit.  Alors  damp  Abbez, 
comme  joyeulx,  gracieulx  et  amyable,  à  ge- 
noulx  prestement  se  mist,  et  ma  dame  remer- 
cya,  et  aussi  les  autres  dames  et  damoyselles. 
Lors  furent  les  chevaulx  es  estables  retournez, 
dont  toute  la  compaignie,  jaçoit  ce  qu'ilz  fus- 
sent bien  desjeunez,  si  en  furent  ilz  très 
joyeulx.  Alors  dist  damp  Abbez  :  «  Ma  dame, 
vous  estes  au  sainct  temps  de  pénitence,  et 
pour  ce  ne  vous  esmerveillez  point  se  vous 
estes  petitement  servie  ;  et  pour  aultre  raison 
que  jusques  au  soir  bien  tart,  de  vostre  venue 
n'en  sçavoye  riens.  —  Abbez,  dist  ma  dame, 
nous  ne  povons  que  bien  estre.  »  Alors  damp 
Abbez  demanda  l'eaue  pour  laver  les  mains, 
qui  estoit  toute  eaue  rose  tiède,  dont  ma  dame 
et  les  aultres  firent  grant  joye.  Ma  dame  voult 
que  damp  Abbez,  comme  prélat,  lavast  le  pre- 
mier, mais  il  ne  le  voult  oncques  faire  ;  mais 
pour  donner  aux  prières  de  ma  dame,  il  s'en 
alla  laver  au  dressouer.  Lors  fut  la  table  levée, 
et  ma  dame  dist  à  damp  Abbez  qu'il  se  seist, 
et  il  respondit  :  «  Ma  dame,  vous  estes  dame 
et  abbesse  de  céans,  seez  vous,  et  laissez  faire  à 

moy.  »  Quant  ma  dame  fut  assise,  et  au  bas 
bout  de  sa  table  ma  dame  Jehanne,  ma  dame 
Katherine  et  le  seigneur  de  Gency,  qui  avec- 
ques  elle  estoit,  y  furent  assis,  à  la  deuziesme 
table,  le  prieur  du  couvent,  Ysabel  et  aultres 
damoyselles  et  deux  ou  trois  escuyers,  et  mes- 
sire  Geoffroy  de  Saint  Amant  viz  à  viz  de  la- 
dicte  Ysabel  ;  alors  damp  Abbez,  une  serviette 
sur  son  col,  s'en  va  au  dressouer  au  vin,  et  fait 
servir  ma  dame  de  toustées  à  l'ypocras  blanc, 
et  aussi  toutes  les  tables,  puis  les  figues  de 
karesme,  avecques  le  succre  rosties  ;  à  ma  dame, 
qui  moult  le  prie  de  seoir  et  ne  le  puist  faire 
seoir,  disant  :  «  Ma  dame,  ne  vous  soit  à  des- 
plaisir, je  tiendray  compaignie  au  maistre 
d'ostel,  et  pour  ceste  fois  luy  monstreray  le 
chemin.  »  Et  quant  damp  Abbez  et  le  maistre 
d'ostel  furent  venuz,  et  le  premier  mets  assis, 
ma  dame  dist  à  damp  Abbez  :  «  Vrayement, 
Abbez,  se  vous  ne  vous  seoyez,  nous  nous  lè- 
verons. —  Or  bien,  ma  dame,  je  vous  vueil  et 
doy  obeyr.  »  Ma  dame  voult  faire  retirer  la 
table,  mais  damp  Abbez  dist  :  «  A  Dieu  ne 
plaise  que  la  table  en  bouge  jà  pour  moy.  » 
Lors  fist  apporter  une  escabelle,  et  viz  à  viz  de 
ma  dame,  ung  petit  plus  bas,  se  assist  ;  lors 
faict  servir  de  vin  blanc  de  Beaulne,  puis  du 
vermeil  de  trois  ou  de  quatre  façons,  dont  tous 
en   furent  serviz.   Que  vous   diroye  je?  Les 

prières  de  faire  bonnes  chieres,  et  de  boire  les 
ungs  aux  aultres  y  furent  bien  faictes  ;  et  telle- 
ment que  grant  temps  avoit  que  ma  dame 
n'avoit  faict  si  bonne  chiere.  Dont  en  beuvant, 
ma  dame  à  damp  Abbez,  et  damp  Abbez  à  ma 
dame,  les  3-eulx,  archiers  de  cueur,  peu  à  peu 
commencèrent  l'ung  des  cueurs  à  l'aultre  traire  ; 
et  tellement  que  les  pies,  couverts  de  la  très 
large  touaille  jusques  à  terre,  commencèrent 
de  peu  à  peu  l'ung  à  l'aultre  toucher,  et  puis 
l'ung  sur  l'aultre  marcher.  Alors  ce  très  en- 
flammé dart  d'amours  fiert  le  cueur  de  l'ung, 
et  puis  de  l'aultre,  tellement  qu'ilz  en  perdirent 
le  menger;  mais  damp  Abbez,  qui  de  ceste 
queste  nouvelle  estoit  sur  tous  le  plus  joyeulx, 
boj't  à  l'une,  puis  à  l'aultre.  Que  voulez  vous 
que  je  vous  d3'e  ?  Oncques  abbez  ne  fut  si 
joyeulx  ;  une  fois  se  lieve,  et  fait  porter  son 
escabelle  devant  les  dames,  et  là  aucun  peu 
s'assiet,  et  puis  va  devant  les  damoyselles,  et 
les  prie  de  mangier  et  faire  bonne  chiere 
joyeuse  ;  puis  va  aux  femmes  de  la  chambre, 
et  boyt  à  elles,  et  revient  à  ma  dame,  et  de  joye, 
viz  à  viz  d'elle,  se  siet.  Alors  recommencèrent 
leurs  archiers  d'amours  plus  fort  à  traire,  et 
leurs  pies  l'ung  sur  l'aultre  marcher  plus  qu'en- 
cores  n'avoient  faict.  Des  aultres  bonnes  chie- 
res, de  vins,  de  viandes,  de  lemproies,  de  saul- 
raonz,  de   mains  aultres  poissons    de   mer   et 

d'eaue  doulce,  pour  abréger,  dont  ilz  furent 
serviz,  je  laisse  tant  qu'à  présent  à  en  parler 
plus  avant,  pour  venir  au  surplus  de  l'istoire 
qui  est  gracieuse. 


CHAPITRE    LXX 


Comment  ma   dame  et  damp  Abbez  devisèrent 
et  comment  elle  le  remercya. 

L'acteur.  —  Quant  les  tables  furent 
levées,  et  le  maistre  d'ostel  et  tous  les 
aultres  furent  allez  disner,  ma  dame 
remercya  damp  Abbez  de  la  bonne  chiere  qu'il 
luy  avoit  faicte  ;  et  de  parolles  en  parolles,  de 
pas  en  pas  furent  à  l'aultre  bout  de  la  salle,  où 
devisèrent  de  joyeusetez  jusques  à  ce  temps 
que  tous  furent  disner.  Et  endementiers  que 
les  derniers  disnoient,  pour  reposer  ma  dame, 
damp  Abbez  fist  de  très  beau  linge  son  lict 
appareiller.  Et  quant  le  maistre  d'ostel  eut 
disné,  ma  dame  commanda  les  chariotz  traire. 
«  Comment,  ma  dame,  dist  damp  Abbez,  vou- 
lez   vous   rompre    les   bonnes   coustumes    de 

céans  ?  —  Et  quelles  sont  elles  ?  —  Ma  dame, 
elles  sont  telles  que  s'aucunes  dames  d'hon- 
neur ou  damoyselles  y  ont  disné,  il  fault 
qu'elles  et  leur  compaignie  se  couchent,  dor- 
mant ou  veillant,  soit  en  y  ver  ou  en  esté,  et 
celles  y  ont  souppé  ;  pour  celle  nuj't  je  leur 
laisse  ma  chambre,  et  m'en  voys  ailleurs  logier; 
et  pour  ce,  ma  dame,  l'usaige  de  ceste  vostre 
abbaye  ne  devez  m3-e  refuser.  »  Tant  furent  les 
prières  de  damp  Abbez  et  des  dames  que  ma 
dame  fut  gracieuse,  et  voult  entretenir  celle 
coustume.  Lors  ma  dame  entra  en  sa  cham- 
bre, et  là  fut  le  vin  et  les  espices  appareillés  ; 
la  porte  fut  fermée,  et  ma  dame  jusques  au 
vespre  s'en  va  reposer. 


CHAPITRE     LXXI 
Comment  damp  Abbez  fut  loué. 

QUANT  les  dames  et  damoyselles  furent 
appareillées,    lors    Ysabel    se  print  à 
parler,  et  dist  :  «  Vous  ne  dictes  riens, 
ma  dame,  ne  vous  aultres  sotes,  de  la  bonne 

chère  de  damp  Abbez,  et  comment  il  nous  a 
festoyees,  et  tenu  aises  de  bons  vins,  de  bonnes 
viandes  et  de  bons  poissons,  à  grant  largesse. 
—  Certes,  dist  ma  dame,  il  me  semble  estre 
homme  de  bien.  —  Comment  de  bien,  dist  ma 
dame  Jehanne,  oncques  si  gracieulx  moynne 
ne  vyz.  —  Et  vous,  ma  dame,  dist  Katherine, 
vous  vous  faisiez  prier  de  demeurer?  —  Ha! 
dist  Ysabel,  je  congneuz  bien  à  ses  prières  que 
la  chose  alloit  bien,  et  le  faisoit  de  cueur.  »  Alors 
les  dames  toutes  ensemble,  ainsi  que  femmes 
ont  accoustumé,  louèrent  les  largesses,  les 
joyeusetez  et  la  belle  personne  de  damp  Abbez, 
tant  qu'elles  ne  se  sçavoient  taire.  Ma  dame, 
qui  jà  en  estoit  férue,  et  qui  ses  dueilz  avoit 
oubliez,  dist  à  briesves  paroUes  :  «  Il  est  très 
homme  de  bien.  »  Et  endementiers  que  de 
damp  Abbez  parloient,  vespres  commencèrent 
à  sonner  ;  et  pour  y  estre,  sans  dormir  les  con- 
vint lever.  Et  quant  vespres  furent  dictes,  et 
que  ma  dame  cuyda  monter,  damp  Abbez  la 
print  par  la  main,  et  elle  luy  dist  :  «  Abbez, 
hé  !  où  nous  menez  vous  ?  —  Je  vous  prie,  ma 
dame,  dist  damp  Abbez,  que  je  vous  maine  à 
ung  peu  de  collacion,  car  il  est  temps  de  la 
faire.  »  Et  en  ce  disant,  damp  Abbez  la  vous 
print  par  dessoubs  le  bras,  et  en  estraingnant 
la  main,  la  maine  en  la  salle  basse  bien  tappis- 
sée  et  à  bon  feu,  où  estoit  le  dressouer  et  les 

tables  mises,  les  sallades  dessus,  cresson,  vin 
aigre,  plats  de  lemproyes  rousties  et  en  pastez, 
et  en  leurs  saulces  grantz  soUes  bolies,  frictes 
et  rousties  au  verguz  d'oranges  rouges,  bar- 
beaulx,  saulmons  roustis,  boulliz  et  en  pastez, 
grans  carreaulx  et  grosses  carpes,  plats  d'escre- 
vices,  grans  et  grosses  anguilles  renversées  à  la 
gallentine,  plats  de  divers  grains  couvers  de 
gellée  blanche,  vermeille  et  dorée,  tartres  bour- 
bonnoises,  talemouses  et  flans  de  cresmes 
d'amendes  très  grandement  succrées,  pommes  et 
poires  cuites  et  crues,  amandes  sucrées  et  pel- 
lées,  cerneaulx  pelez  à  l'eaue  rose,  aussi  figues 
de  Melicque,  d'Allegarbe  et  de  ^larseille,  et 
raisins  de  Corinthe  et  de  Orte,  et  maints  aul- 
tres  choses,  dont,  pour  abréger,  je  me  passe  ; 
tout  mis  par  ordonnance  en  façon  de  banc- 
quet. 

CHAPITRE   LXXII 

Comment  ma  dame  fis i  sa  collacion  fourrée. 


MA  dame,  qui  jeunoit  et  ne  pensoit 
prendre  que  des  espices  et  du  vin 
trouva  ses  tables  ainsi  garnies  ;  car  le 
traictre  dieu  d'amours  l'avoit  à  son  disner  si 
fièrement  assaillie,  que  de  ses  amoureux  dars 
l'eut  de  mangier  toute  remplie  ;  neantmoins 
nature  se  volt  acquiter,  qui  luy  donna  tel  appé- 
tit qu'elle  ne  se  fist  guieres  prier.  Et  quant  les 
aultres  de  sa  compaignie  virent  ma  dame  assise, 
et  damp  Abbez  ou  meilieu  de  la  table  viz  à  viz, 
chascun  ou  la  plus  grant  partie  se  laissèrent 
aux  prières  de  damp  Abbez  couler  et  consoler, 
aussi  pour  obeyr  à  ma  dame  et  l'accompaigner; 
aux  deux  boutz  de  la  table  et  des  deux  coustez 
tous  s'assierent,  et  pour  plus  estre  joieusement, 
quatre  ou  cinq  moynnes  des  plus  gracieulx 
entre  deux.  Lors  veissiez  boire  d'autant,  et 
menger  à  l'avenant.  Que  vous  dirois  je  ?  La 
joye  et  la  lyesse  y  fut  tant  que  à  tel  nombre  de 
gens  oncques  n'avoit  esté  faicte  ;  mais  il  fault, 
pour  celle  fois,  à  grant  regret  et  soupirs  de  ma 

dame  et  de  damp  Abbez,  départir.  Mais  au 
monter  au  chariot,  illec  fut  damp  Abbez  et  les 
prieurs  remercier  ma  dame  très  humblement, 
en  recommandant  l'église  et  le  couvent.  Lors 
ma  dame  dist  :  «  Nous  nous  verrons  assez  sou- 
vent, car  nous  entendons  acquérir  nostre  part 
de  voz  pardons  plus  grandement  ores  que  tous,  » 
dont  en  furent  très  contens  ;  «  mais  quant  à 
vous,  Abbez,  nous  vous  prions  que  de  voz  grans 
appareils  de  viandes  vous  despartez,  car  sans 
faulte  vous  en  avez  esté  trop  oultrageux,  et 
n'en  voulons  plus.  —  Et  bien,  ma  dame,  de  la 
tostée  à  la  pouldre  de  duc,  au  vin  blanc,  et 
ypocras  au  muscadet,  à  la  Granaiche,  à  la 
Malleveisie  ou  au  vin  grec,  tout  ainsi  qu'il 
vous  plaira,  après  la  messe,  pour  le  dangier  du 
temps,  ce  ne  défendez  vous  mye?  —  Si  faiz, 
dist  ma  dame,  car  à  ces  jours  nous  entendons 
jeusner.  —  Jeusner,  ma  dame,  jà  pour  ce  ne 
laisserez  vous  à  jeusner,  et  je  vous  en  donray 
l'absolucion.  »  Et,  à  ces  parolles,  damp  Abbez 
monte  à  cheval,  et  une  pièce  convoya  ma 
dame,  et  puis  print  congié  d'elle. 

CHAPITRE    LXXIII 


Comment  ma  dame  et  ses  jemmes  se  louèrent 
l'une  à  l'aultre  de  damp  Abbez. 


L'acteur.  —  Quant  damp  Abbez  fut 
party  et  retourné  en  son  abbaye,  com- 
mencèrent les  louanges  à  qui  mieulx  le 
povoit  ;  Ysabel,  qui  estoit  la  plus  joieuse, 
commença  la  première  à  parler,  etdist  en  riant  : 
«  Ha  !  ma  dame,  tant  je  vous  loueroye  quant 
vous  reffusez  le  bien  quant  il  vous  vient.  » 
Alors  dist  dame  Jehanne  :  «  Eh  1  vrayment, 
Ysabel,  vous  avez  tort  ;  ma  dame  entend  de  y 
venir  souvent,  dont  à  chascune  fois  y  doit  elle 
disner.'  —  L'une  et  l'autre  vous  avez  tort,  dist 
dame  Katherine,  il  n'y  auroit  point  de  raison 
que  à  chascune  fois  ma  dame  y  deust  disner  ; 
ne  aussi  ne  blasmerois  je  point  que  de  fois  à 
aultre  elle  print  en  gré  l'offre,  car  sur  ma  foy 
il  fait  de  très  bon  cueur,  se  je  ne  suis  deceue, 
et  voulentiers,  et  qui  ne  nuit  mye  à  jeu,  j'en- 
tends qu'il  a  bien  de  quoy  ;  et  qu'en  dictes 
vous,  ma  dame,  ne  dis  je  pas  bien  ?  »  Ma  dame. 

qui  les  avoit  toutes  oyes,  respondit  :  «  Il  souf- 
fist  de  prendre  soubz  brebis  la  laine,  et  pour 
ce  je  m'arreste  aux  tostées  et  à  la  pouldre  de 
duc,  à  l'ipocras  et  aultres  vins  estranges  et 
délicieux,  qui  nous  doyvent  bien  souffire  ;  mais 
vraj'ement  nous  entendons  à  gaigner  tous  ces 
pardons  ou  la  plus  grant  partie,  car  ne  savons 
se  y  pourrons  retourner  en  aultre  temps.  »  Et 
à  tant  sont  à  l'ostel  venuz.  Ma  dame,  qui  de 
ce  nouvel  feu  d'amours  avoit  son  cueur  en- 
flammé, toute  nuyt  ne  cessa  de  soy  plaindre, 
gémir  et  souspirer,  tant  désirant  estoit  de 
revoir  damp  Abbez,  et  à  lui  povoir  bien  devi- 
ser. Et  damp  Abbez  assailly  de  celles  mesmes 
amours  par  les  doulx  et  amoureulx  semblans 
et  regards  qu'ilz  avoient  l'ung  à  l'aultre  faictz, 
ne  fut  mye  toute  celle  nuyt  à  séjour,  car  sou- 
pirs et  désirs  de  ses  très  enflammans  amours  le 
gardèrent  bien  de  dormir.  Et  quant  le  très 
désiré  jour  fut  venu,  ma  dame  dist  à  ses  fem- 
mes que,  pour  mieulx  et  dignement  gaigner 
les  pardons,  que  vrayement  à  damp  Abbez,  qui 
prélat  estoit  de  grant  devocion,  se  vouloit 
confesser.  Lors  dist  dame  Jehanne  à  ma  dame  : 
«  Ce  seroit  bien  fait  ;  quant  à  moy,  je  y  fuz 
hier.  »  Lors  ma  dame  fist  monter  à  cheval  le 
petit  Perrin  de  sa  chambre,  et  manda  à  damp 
Abbez  qu'il  venist  incontinent  à  elle.  Damp 
Abbez  fut  diligent,  et  à  ma  dame  hastivement 

obeyt.  Lors  ma  dame,  faicte  la  révérence  par 
toutes  ses  femmes,  publicquement  luy  dist  : 
«  Abbez,  pour  mieulx  dignement  gaigner  voz 
pardons,  nous  sommes  disposées  de  nous  con- 
fesser. —  Ha!  ma  dame,  dist  damp  Abbez,  or 
estes  vous  avecques  Dieu  ;  et.  ma  dame,  qui 
est  vostre  confesseur,  pour  luy  donner  quelque 
puissance,  se  besoing  est  ?  »  Lors  dist  ma  dame  : 
«  Il  n'en  y  a  cy  nul  plus  digne,  ne  plus 
souffisant  que  vous.  —  Ha  !  ma  dame,  c'est 
donc  à  cause  de  la  crosse,  car  du  surplus  je 
suis  le  plus  ygnorant  de  tous.  »  A  ces  parolles 
ma  dame,  en  sa  chambre  d'atour  bien  tendue 
et  tapissée,  à  très  bon  feu,  entra,  et  damp 
Abbez  dévotement  la  suyt  ;  puis  fut  la  porte 
close  jusques  à  deux  heures,  elle  de  ses  bien- 
faicts  et  amours  loyaulx  très  repentant  et  con- 
tricte  ;  en  tout  bien  et  en  tout  honneur,  à  jeu 
sans  villennie,  damp  Abbez  la  confessa  très 
doulcement,  et  au  départir  qu'ilz  firent,  ma 
dame  alla  à  son  coffret,  et  print  ung  très  bel 
et  gros  rubyz  balloyz  en  or  lié,  que  en  son 
moyen  doigt  luy  mist,  disant  :  «  Mon  cueur, 
ma  seule  pensée  et  mon  vray  désir,  pour  mon 
tout  seul  amy  je  vous  retiens  et  espouse  de  cest 
annel.  »  Alors  damp  Abbez,  si  très  humble- 
ment que  il  peut,  l'en  mercia  ;  puis  se  pensa 
d'un  commun  proverbe  qui  dit  :  celuy  qui  sert 
et  ne  persert.  son  loyer  pert.  Lors  à  ma  dame 

donna  l'absolucion ,  et  par  charité  la  baisa  très 
doulcement,  et  print  congié  ;  et  au  passer  que 
il  faict  par  la  chambre,  tout  saigement  dist 
aux  dames  et  damoyselles  :  «  Jusques  à  ce 
qu'elle  appelle,  nulle  n'entre  leans  ;  mes  seurs 
et  mes  amyes,  jusques  au  retour,  à  Dieu  vous 
commende.  »  Ma  dame,  pour  reprendre  sa 
couleur,  que  des  pénitences  avoit  perdue,  de- 
meura seulle  aucunement.  Ses  dames  et  damoy- 
selles et  tous  ses  gens,  pour  oyr  messe, 
actendoient  tant  que  l'orloge  sonnast  unze  heu- 
res ;  lors  ma  dame  appella  Jehanne,  et  de  son 
plus  simple  atour  s'atourna  ;  et,  pour  mieulx 
couvrir  sa  face,  fist  mectre  son  grant  coeuvre- 
chief,  et,  en  cest  estât,  simple  et  coye  de  sa 
chambre  yssit  ;  les  yeulx  et  la  chiere  basse,  va 
à  la  messe  en  devocion,  et  puis  disner  ;  et  ainsi 
passa  ce  jour.  Lendemain  mercredy,  que  recom- 
mença le  pardon,  ma  dame  y  retourna  pour  les 
acquérir.  Damp  Abbez,  tout  plain  de  joye,  fist 
à  grant  foyson  testées  appareiller,  et  apprester 
ypocras,  vins  estranges  de  diverses  façons, 
harencs  blancs  et  soretz,  et  aultres  viandes 
pour  les  compaignons,  et  au  surplus  fist  très 
bien  penser  les  chevaulx.  Quant  ma  dame  eut 
messe  oye,  damp  Abbez  la  vous  prent  par  des- 
soubz  le  bras,  et  en  sa  chambre  à  bon  feu  la 
maine,  où  tout  le  desjeuner  estoit  appareillé. 
Et  quant  ma  dame  fut  bien  desjeunée,   damp 

Abbez  la  prent,  et  luy  dist  :  «  Ma  dame, 
entendis  que  vostre  compaignie  fait  bonne 
chiere,  je  vous  vueil  monstrer  mon  édifice 
nouvel.  »  Lors  de  chambre  en  chambre  tous 
deux  allèrent,  tant  que  les  dames  ne  les  sceu- 
rent  trouver.  Et  au  départir  de  la  chambre 
secrette,  damp  Abbez  donna  à  ma  dame 
une  pièce  de  fin  veloux  noir  et  plain ,  que 
depuis  secrètement  elle  envoya  quérir.  Et  lors 
ma  dame  en  la  grant  chambre  de  parement,  où 
tous  estoient,  revint;  et  quant  ses  femmes 
furent  venues,  ma  dame,  comme  courroucée, 
les  tensa,  disant  :  «  Hé!  d'où  venez  vous? 
avoye  dit  et  cuydoye  que  vous  me  suyvissiez  ; 
mais  vous  aymez  mieulx  garder  le  bon  feu  et 
les  tostées  que  moy  accompaigner.  —  Ma  dame, 
nous  ne  peusmes  si  tost  aller  après  vous  que 
trouver  vous  puissions.  —  Ah  !  ma  dame,  dist 
damp  Abbez,  pour  ceste  fois  il  leur  soit  par- 
donné. »  Alors  ma  dame  commença  les  édifices 
de  damp  Abbez  qu'elle  avoit  veuz  très  grande- 
ment à  louer  ;  puis  s'en  va  en  son  chariot 
monter  ;  illec  print  damp  Abbez  d'elle  congié. 
Que  vous  diroye  je  ?  Ne  passa  sepmaine  de 
karesme  que,  comme  dévote,  n'allast  les  par- 
dons gaigner  ;  et  maintes  fois,  sans  grant  com- 
paignie, premièrement  disner,  bancqueter  et 
soupper;  et,  après  son  dormyr,  aux  regnars, 
taissoQS,  et  aultres  deduitz,  par  les  bois  sou- 

ventesfois   chasser.   Et   par   ainsi    toute  celle 
karesme  passa  le  temps  joyeusement. 


CHAPITRE    LXXIV 


Comment  la  royne  escript   a  ma  dame   la 
première  fois. 


L'acteur,  —  Advint  que  les  deux  moys 
qu'elle  avoit  promis  de  retourner  à  la 
royne  furent  passés,  sans  faire  savoir 
nouvelles  d'elle  par  lectre,  ne  aultrement;  dont 
la  royne,  de  ce  très  esmerveillée,  luy  rescripvit 
une  lectre  en  la  manière  qui  s'ensuyt  : 

«  A  nostre  très  chière  et  très  amée  Cousine. 

«  Très  chiere  et  très  amée  Cousine,  actendu 
«  la  promesse  de  vous  à  nous,  dont  les  deux 
«  moys  et  demy  sont  jà  passés,  et  oncques 
«  puis  vostre  partement  une  seuUe  paroUe  de 
«  par  vous  ne  sceusmes,  dont  sommes  très 
«  esmerveillez,  vous  requérant  de  vostre  foy 
«  que  pour  tout  ce  présent  moys  vous  vueillez 

«  acquiter,  tant  avons  désir  de  vous  veoir  ;  et 
«  se  chose  voulez,  que  nous  peussions,  de  très 
«  bon  cueur  l'accomplirons,  ainsi  que  vous  dira 
«  nostre  vaillant  secrétaire  Julien  de  Broy, 
«  auquel  sur  ce  vueillez  adjouster  foy  comme 
«  à  nous  mesmes.  Très  chiere  et  amée  Cousine, 
«  notre  Seigneur  soit  garde  de  vous.  Escript 
«  en  nostre  ville  de  Paris,  le  huitiesme  jour 
«  d'apvril. 

«  Bonne.  » 


CHAPITRE    LXXV 

Comment  ma  dame,   sans  oyr  la  creafice,  fait 
à  la  royne  sa  responce. 

L'acteur.  —  Endementiers  que  ma 
dame  estoit  à  l'abbaye  pour  acquérir  les 
pardons,  arriva  ledict  maistre  Julien  de 
Broy,  secrétaire  de  la  royne,  qui  la  trouva  à 
table  assise,  où  elle  disnoit  ;  à  laquelle  fran- 
chement et  lyement,  comme  l'ung  de  ses  espe- 
ciaulx  amys  de  court,  pensant  avoir  très  bonne 
chiere,  luy  présenta  les  lectres  de  la  royne.  Ma 
dame,  qui  de  sa  venue  n'eut  que  desplaisir,  à 
très  peu  de  parolles  print  les  lectres  de  la 

royne  et  les  leut  ;  dont,  pour  plus  tost  estre 
délivrée  de  luy,  se  hasta  de  disner  et  lever  les 
tables  ;  puis  incontinent  s'en  va  en  son  hostel 
pour  rescripre  la  responce,  puis  dist  :  «  Ah  ! 
maistre  Julien,  disnez  et  incontinent  venez  à 
moy.  »  Damp  Abbez,  qui  gracieulx  estoit,  fist 
à  maistre  Julien  très  bonne  chiere,  et  s'assist, 
pour  deviser,  viz  à  viz  de  luy;  et  entandis 
qu'il  disnoit,  vint  à  damp  Abbez  ung  de  ses 
braconniers,  qui  dist  avoir  destourné  ung  très 
grant  cerf,  accompaigné  de  dix  ou  douze 
biches.  Pour  veoir  ung  si  bel  deduyt,  lors  dist 
damp  Abbez  :  «  Je  plains  que  ma  dame  n'est 
cy;  mais,  à  tout  prendre,  nous  actendrons  à 
demain.  —  Et  comment,  dist  maistre  Julien  à 
damp  Abbez,  ma  dame  va  elle  chasser  voulen- 
tiers  ?  —  Voulentiers,  dist  damp  Abbez  sans  y 
penser,  ouy,  deux  ou  trois  j ours  la  sepmaine,  tant 
à  pié  qu'à  cheval,  puis  à  une  chasse,  puis  à  l'autre. 

—  Et  monseigneur  l'Abbez,  dist  maistre  Julien, 
estes  vous  garny  de  bons  chiens  et  lévriers  ?  — 
Se  j'en  suis  garny  ?  oy,  et  de  très  bons  oyseaulx 
aussi  bien  que  prélat  de  France  quel  qu'il  soit. 

—  Saincte  Marie  !  dist  maistre  Julien,  ce  vous 
est  un  grant  honneur.  »  Et,  en  devisant  avec- 
ques  damp  Abbez,  il  vit  en  son  doy  le  bel  et 
gros  ruby  ballay  qu'il  avoit  autresfois  veu  à  ma 
dame,  si  n'en  dist  mot,  mais  pourtant  jà  n'en 
pensa  moins  ;  et  quant  il  eut  disné  et  retenu 

des  parolles  de  damp  Abbez  ce  qu'il  veult,  lors 
prent  congié,  le  remerciant  très  humblement  et 
très  grandement  ;  puis  monta  à  cheval,  et  alla 
à  ma  dame,  comme  elle  luy  avoit  dit,  à  laquelle 
il  dist  sa  créance  ainsi  que  sa  lectre  contenoit. 
Ma  dame,  qui  de  soy  en  délivrer  fut  deligente, 
luy  bailla  sa  lectre  de  responce  à  la  royne,  qui 
fut  telle  qui  s'ensuyt  : 

«  A  ma  très  redoubtée  et  souveraine  Dame, 
«  la  Royne. 

«  Ma  très  redoubtée  dame  et  souveraine,  à 
«  vostre  très  bonne  grâce  humblement,  tant 
«  que  je  puis,  me  recommande  par  maistre 
«  Julien  de  Broy,  vostre  secrétaire.  J'ai  receu 
«  voz  lectres  et  bien  veu  le  contenu  d'icelles, 
s<  dont  tant  humblement,  comme  je  puis,  vous 
«  supplie  que  de  ma  promesse  faillie  vous 
^<  plaise  moy  pardonner,  à  la  nécessité  qui  m'a 
«  tenue  jusques  à  cy  ;  combien  que,  Dieu 
«  mercy,  je  commance  fort  à  amander.  Et  ung 
«  peu  après  que  j'auray  besongné  avec  mes 
«  gens,  incontinent  seray  devers  vous,  pour 
«  acquiter  ma  foy  ;  et  au  surplus  vous  plaise 
«  moy  mander  et  commander  pour  très  liement 
«  à  mon  povoir  obéir.  Au  plaisir  du  sainct 
«  Esperit,  ma  très  redoubtée  et  souveraine 
«  dame,  que  vous  esjouissez  comme  desirez. 

«  Escript   de    ma    main,     le    seiziesme   jour 
«  d'apvril. 

«  Vostre  très  humble  et  obéissante.  » 


CHAPITRE   LXXPI 


Comment  ma  dame  bailla  ses  lectres  à  maistre 
Julien,  et  luy  dist  sa  créance. 

ET  quant  ma  dame,  par  sa  grant  deli- 
gence  pour  soy  au  plus  tost  délivrer  de 
maistre  Julien,  incontinent  luy  bailla  sa 
responce,  et  luy  fist  assez  bonne  chiere,  et  fait 
boyre  de  son  vin  sans  plus,  et  luy  dist  sa 
créance  telle  qu'il  luy  pleut  :  comme  quoi  en  la 
court  il  estoit  l'ung  de  ses  plus  obeissans 
amys  et  privé  d'elle,  et  pour  ce  la  royne  luy 
avoit  envoyé  ;  mais  du  grant  désir  que  ma 
dame  avoit  de  son  expedicion,  et  qu'il  s'en  fust 
allé,  oncques  ne  luy  demanda  du  roy,  ne  de 
seigneurs,  ne  de  dames  de  la  court,  mais  luy 
dist  tost  adieu.  Maistre  Julien,  qui  avoit  oyt 
de  ma  dame  et  de  damp  Abbez  les  deduiz  des 

chasses  qu'ilz  faisoient ,  n'en  pensa  guieres 
moins  de  la  vérité  ;  il  print  congié  d'elle,  et 
tira  son  chemin  là  où  il  peut  aller  le  soir  au 
giste  ;  et  erra  tant  par  ses  journées  qu'il  vint 
à  la  royne  qui  luy  dist,  de  tant  loing  qu'elle  le 
vit  :  «  Belle  Cousine  vient  elle,  maistre 
Julien?  —  Ma  dame,  dist  il  froidement,  elle  se 
recommande  très  humblement  à  vostre  bonne 
grâce,  et  dit  que  l'aurez  bien  briefvement.  » 
Lors  luy  présenta  sa  lectre,  et  puis  sa  créance 
dist  ;  et,  comme  saige,  pour  lors  ne  luy  dist 
plus  avant.  La  royne,  qui  de  la  responce  ne  de 
la  créance  ne  fut  gueres  contente,  à  maistre 
Julien  dist  :  «  Elle  est  en  bon  point  ?  —  En 
bon  point,  dist  maistre  Julien,  oncques  en 
meilleur  point  ne  la  vyz.  —  Et  que  fait  elle  ? 
en  quoy  est  elle  occupée  ?  —  Et  par  ma  foy, 
dist  maistre  Julien,  je  ne  sçay,  car  je  n'ay  mye 
arresté  une  heure  avecques  elle  que  je  ne  fuz 
despeschié,  ne  oncques  peus  parler  à  ma  dame 
Jehanne,  à  ma  dame  Katherine,  Ysabel,  à 
homme,  ne  à  femme  de  ses  gens,  fors  à  dire  : 
«  Vous  soyez  le  très  bien  venu  »  ;  et  au  retour  : 
«  A  Dieu  soyez.  »  —  Et  que  peut  ce  estre,  vous 
qui  estiez  des  principaulx  amys  qu'elle  ait  ?  » 
Lors  luy  compta  comment,  quant  il  avoit  esté 
vers  elle,  en  une  abbaye,  pour  gaigner  les  par- 
dons, il  la  trouva  avecques  damp  Abbez  viz  à 
à  viz  table,  à  bien  peu  de  gens  ;  et  comment  il 

luy  présenta  les  lectres,  et  que,  après  lectres 
receues,  elle  fist  très  mathe  chère,  tantost  fist 
oster  les  tables  et  brider  pour  soy  en  aller  en  son 
hostel  ;  comment  damp  Abbez  le  fit  seoir  à  table 
et  disner,  et  comment  le  braconnier  apporta  la 
nouvelle  d'avoir  destourné  un  grant  cerf  et  plu- 
sieurs biches,  où  ma  dame  devoit  aller  à  la 
chasse,  et  plusieurs  aultres  choses  luy  dist  ; 
mais  du  ruby  balay  qu'il  vit  au  doy  de  damp 
Abbez,  comme  saige,  n'en  parla  il  oncques.  La 
royne,  qui  entend  ces  parolles,  pour  ceste  fois 
se  teust,  et  luy  deffend  que  à  quelconques  per- 
sonne n'en  dye  riens,  pour  garder  l'onneur  de 
ma  dame,  en  disant  qu'il  se  falloit  aulcunes  fois, 
puis  es  ungs  puis  es  autres,  esbanoyer.  Et  à  ces 
parolles,  la  royne  toute  pensive  se  départit,  non 
cuydant  que  ma  dame  ainsi  mesprint,  ou  voul- 
sist  mesprendre  et  faire  faulte  ;  et  pensa  que, 
tout  ce  mois  et  demy  l'aultre,  actendroit  pour 
luy  renvo)'er  messaige,  ne  escripre.  Ce  moys 
et  l'aultre  furent  passez  que  ma  dame  devers  la 
royne  ne  vint,  ne  escripvit  aulcunement  ;  lors 
la  royne,  de  ce  esmerveillée,  fist  faire  une  aultre 
lectre  sur  la  substance  des  precedans.  Le  che- 
vaucheur  de  son  escurie  qui  porta  les  lectres, 
hasté  de  bien  tost  revenir,  fist  deligence  telle 
que  sur  les  champs  avec  damp  Abbez  la  trouva, 
et  présenta  ses  lectres  ;  ma  dame,  qui  avecques 
damp  Abbez  estoit  et  devoit  soupper  là  sur  les 

champs,  fist  sa  responce  par  escript,  qui  conte- 
noit  que  briefvement  seroit  à  elle.  Lors  le  che- 
vaucheur  print  congié  sans  boire,  sans  raangier 
et  sans  guieres  aultre  chose  dire,  et  fist  grant 
deligence  de  retourner.  La  royne,  receues  et 
bien  leues  les  lectres,  ainsi  qu'il  luy  dist  qu'il 
l'avoit  sur  les  champs  avec  damp  Abbez  trouvée, 
fut  dolente,  et  en  soy  pensa  que  plus  ne  luy 
escriproit,  et  que  elle  venist,  ou  demourast  tant 
que  elle  vouldroit.  Ma  dame,  qui  de  laissier  son 
beau  père,  luy  estoit  une  mortelle  douleur,  luy 
dist  :  «  Mon  seul  amy,  tant  que  je  pourray  fujrr 
et  retarder,  votre  désirée  compaignie,  soyez 
certain,  n'abandonneray.  »  Que  vous  diroye  je  ? 
En  chasses  et  en  vouUers,  en  gibiers  et  maints 
aultres  deduj-tz,  une  partie  de  l'esté  passèrent. 
Et  à  tant  laisseray  cy  à  parler  des  grans  plaisirs 
que  l'ung  et  l'aultre  prenoient,  et  retourneray 
au  seigneur  de  Saintré  et  à  ses  compaignons. 

CHAPITRE    LXXVII 


Commeni  le  seigneur  de  Sahitré  et  ses  compai- 
gnons  vindrent  a  la  court  de  l'empereur  ;  et 
comment  a  leur  grant  honneur  furent,  par  les 
seigneurs  ci  après  nommez,  délivrez  de  leurs 
armes ,  tous  hommes  nobles  de  nom  et  d'ar- 
mes. 


C'est  assavoir  :  le  conte  d'Estainbourg, 
qui  portoit  de  gueuUes  au  chief  d'ar- 
gent. 

Le  conte  d'Espenchen,  qui  portoit  escha- 
queté  d'or  et  de  gueulles. 

Le  seigneur  d'Escruvenosse ,  qui  portoit  à 
tourteaulx  de  gueulles  et  d'argent. 

Le  seigneur  de  Floraille,  qui  portoit  d'argent 
à  ung  saultouer  de  gueulles. 

Le  seigneur  d'Esmalle,  qui  portoit  d'or  à  une 
croix  de  sinople. 

Le  seigneur  de  Hufallaise,  qui  portoit  d'or  à 
une  croix  d'asur. 

Le  seigneur  de  Wassebech,  qui  portoit  d'or  à 
ung  escusson  de  sinople. 

Le  seigneur  de  Huppain ,  qui  portoit  de 
gueulles  à  trois  lousenges  d'argent. 

Le  seigneur  de  Congié,  qui  portoit  d'or  à  une 
faisse  de  gueulles. 

Le  seigneur  de  Feulx,  qui  portoit  de  gueulles 
à  une  croix  d'argent. 

Quant  la  nouvelle  fut  à  la  court  de  l'empe- 
reur que  dix  barons  de  France  venoient  et 
portoient  emprises  d'armes,  le  bru}^  qui  les 
delivreroient  en  fut  grant.  Lors  furent  les  sei- 
gneurs et  barons  cy  devant  nommez,  qui 
ensemble  furent  à  l'empereur  supplier  qu'il  lui 
pleust  consentir  qu'ilz  les  délivrassent  ;  et 
l'empereur  voulentiers  leur  octroya.  Alors 
chascun  se  mist  en  point  de  toutes  choses 
nécessaires,  tous  dix  ensemble  firent  aux  Fran- 
çois leur  gracieuse  responce  ;  et  n'y  eut  celuy 
qui  ne  donnast  au  roy  d'armes  robbes,  bagues 
et  vaisselle  d'argent.  Si  ne  tarda  mie  long 
temps  que  leurs  fourriers,  pour  prendre  leur 
logis,  vindrent,  puis  eulx  dedans  huyt  jours. 
L'empereur,  comme  très  saige  prince,  fist  à  luy 
venir  lesdits  seigneurs,  et  voult  savoir  s'ilz 
estoient  d'acord  lesquels  choysiroient  ;  si  fist 
mectre  en  escript  le  nom  des  Françoys,  ainsi 
que  en  la  lectre  nommez  estoient,  pour  les 
oster  du  desbat,  lors  fist  jouer  au  sort  celuy 
qu'ilz  choysiroient,  dont  chascun  fut  très 
content. 

CHAPITRE  LXXVIII 


Comment  les  Françoys  vindrent,  et  le  grant 
honneur  qu'on  leur  fist. 


QUANT  le  seigneur  de  Saintré  et  sa  très 
belle  compaignie  furent  de  la  cité  de 
Coulongnes  à  demye  journée  près,  place 
ordonnée  où  l'empereur  et  l'emperiere 
furent  venuz  pour  veoir  les  armes,  firent  à 
leurs  gens  savoir  que  là  estoient,  et  qu'ilz 
seroient  à  eulx  au  soupper.  Laquelle  venue 
sceue,  l'empereur  au  devant  eulx  envoya  son 
cousin  le  duc  de  Brunsvich,  pour  conduire  le 
seigneur  de  Saintré,  et  neuf  contes  viz  à  viz 
chascun  des  aultres,  et  avecques  eulx  plusieurs 
barons,  banneretz,  chevaliers  et  escuiers,  tous 
nobles  hommes  grandement  accompaignez  ;  et 
ainsi  fut.  Et  quant  ilz  furent  assez  près  de  la 
ville,  l'empereur  ordonna  que  les  deux  contes 
et  huit  barons,  qui  délivrer  les  dévoient,  feus- 
sent  tous  vestuz  pareilz,  ainsi  que  les  Françoys 
estoient,  et  au  devant  d'eulx  bien  et  grande- 
ment accompaignez  ;  et  ainsi  fut  que  très  grans 
joyes  et  honneurs  se  firent.  Lors,  ainsi  comme 

l'empereur  eut  ordonné,  chascun  d'eulx  à  la 
senestre  de  son  compaignon  se  mist,  quelcon- 
ques prières  que  les  Françoys  feissent,  et  à  la 
dextre  les  premiers  contes.  Et  en  celle  belle 
ordonnance  et  compaignie,  par  la  cité  et  devant 
le  palais  où  l'empereur  et  l'emperiere  estoient, 
furent  conduytz  en  leurs  hostels.  Des  aultres 
serimonies  et  ordonnances  des  heraulx,  des 
trompetes  et  des  menestriers,  pour  abréger,  je 
me  passe  ;  aussi  des  honneurs  et  des  bonnes 
chères  que  les  ungs  aux  aultres  firent,  par 
l'espace  de  quinze  jours  que  illec  séjournè- 
rent. 


CHAPITRE  LXXIX 


Comment  la   bataille  fut ,  et  l' ordonnance    de 
l'empereur. 


L'acteur.  —  Le  huitiesme  jour  après 
leur  venue,  fut  jour  ordonné  que  la 
bataille  seroit.  Les  lices  faictes,  l'empe- 
reur en  son  hourt,  accompaigné  des  princes  de 
sa  court,  et  d'aultres  princes  et  barons  venuz 

pour  veoir  les  armes,  et  l'emperiere  en  son 
hourt  à  la  senestre,  accompaignée  de  maints 
princes  et  d'aultres  dames  de  grant  façon, 
l'empereur  demanda  premier  le  cry  du  seigneur 
de  Saintré  nommément,  et  de  ses  neuf  compai- 
gnons,  lesquelz  au  second  appel  furent  venuz. 
Et  ainsi  fut  il  des  Allmans,  dont,  pour  abré- 
ger, à  très  belles  et  grandes  compaignies  vin- 
drent.  Et  quant  les  ungs  et  les  aultres  en  leurs 
pavillons  furent,  et  eurent  faits  leurs  sermens 
acoustumés,  l'empereur  les  fist  yssir  d'une  part 
et  d'autre,  leurs  coctes  d'armes  vestues,  que 
très  belle  chose  estoit,  et  Saintré  ou  meillieu 
des  siens.  Les  deffenses  furent  criées  ;  chascun 
Françoys,  qui  tenoit  sa  bannerolle  en  samuin, 
en  fist  un  grant  signe  de  la  croix,  puis  la  baisa 
et  la  bailla.  Lors  chascun,  armé  de  ce  qu'il 
d^voit,  prent  sa  peusine  en  sa  main  senestre, 
lors  baissa  sa  visière,  et  sa  lance  de  gect  en  sa 
dextre  main,  et  en  très  belle  et  joieuse  conte- 
nance, les  ungs  devant  les  aultres,  jusques  au 
commander  de  l'empereur  qu'ilz  feissent  leurs 
devoirs,  et  que  on  les  laissast  aller.  Alors,  tant 
d'ung  cousté  comme  d'aultre,  desmarchans 
comme  lions,  à  l'assembler  et  gect  de  lance, 
deux  Françoys  furent  blessiez,  mais  non  de 
chose  de  quoy  ilz  laissassent  à  besongner,  et 
trois  des  Allmans,  dont  l'ung  eut  le  pié  percé. 
Lors  commença  la  bataille  si  fiere  et  si  dure 

que  c'estoit  merveille,  et  tousjours  fut  combat- 
tue sur  la  partie  des  Allmans,  que  pour  tel 
nombre  de  gens  oncques  semblable  ne  fut,  qui 
dura  moult  longuement;  en  laquelle  le  sei- 
gneur de  Saintré  avoit  jà  son  compaignon 
desmarché  fort  arrière.  Quant  l'empereur  veit 
la  vaillance  de  ces  gens,  ou  que  l'ung  party 
ou  l'aultre  falloit  que  rompist,  alors  s'escrya,  et 
dist  :  «  Helas  !  où  estoit  mon  cueur  de  souffrir 
ung  tel  inconvénient  ?  »  Lors  hastivement 
gecta  sa  flesche,  en  disant  :  «  Hol  »  Lors 
furent  tous  prins  et  tirés  chascun  party  à  son 
pavillon.  Adonc  l'empereur  les  fist  tous  devant 
luy  venir,  et  de  leurs  chiefs  et  gantelets  desar- 
mer, et  ordonna  faire  appareiller  les  blessez; 
puis  fist  demander  à  tous  les  vingt  compai- 
gnons  leurs  prix  qu'ilz  dévoient  payer  l'ung  à 
l'aultre,  s'ilz  eussent  perdu,  lesquels  luy  furent 
apportez.  Lors  les  bailla  au  roy  d'armes  de 
l'empire,  et  ordonna  rendre  à  chascun  le  sien, 
et  de  sa  part  leur  dire  les  parolles  qui  s'en- 
suyvent. 

CHAPITRE  LXXX 


Comment  le  roy  d'armes  de  l'empire  rendit  les 
priz,  et  parla  aux  champions. 


L'acteur.  —  Les  paroUes  de  l'empereur 
finées,  le  roy  d'armes  descendit,  et  quant 
vint  aux  champions,  leur  dist  :  «  Mes- 
seigneurs  les  contes  et  aultres  seigneurs 
Allmans  et  Franço)'s,  tous  qui  estes  cy  ;  le  très 
chrestien  et  vertueux  prince  et  nostre  souverain 
seigneur,  le  roy  des  Romains  et  empereur,  qui 
est  cy,  m'a  commandé  tous  dire  que  vous  tous, 
tant  d'un  cousté  que  d'aultre,  Allmans  et 
Françoys,  avez  aujourd'hui  si  haultement  com- 
batu  et  si  honnourablement  faictes  voz  armes 
et  voz  devoirs,  que  ne  sont  aucuns  qui  l'eussent 
peu  mieulx  faire  ;  et  tant  que,  à  paine,  quant 
fustes  prins,  porroit  on  juger  lequel  de  vous 
tous,  ne  lequel  party  avoit  du  meilleur  ;  et 
pour  ce,  voult  et  ordonne  que  les  ungs  aux  aul- 
tres, chascun  à  son  compaignon,  donne  cour- 
te..ement  et  amiablement  son  pris,  comme  s'il 
avoit  gaigné;  mais  pour  ce  que,  vous,  messei- 

gneurs  les  Françoys,  par  voz  vaillances  avez 
sans  desmarcher  tenue  la  bataille  sur  le  party 
et  terrain  de  messeigneurs  les  AUmans,  l'em- 
pereur voult,  juge  et  ordonne  que,  pour  ce,  ilz 
s'acquictent  et  vous  paient  les  premiers,  et  puis 
vous  à  eulx,  affin  que  voz  très  belles  dames  ne 
perdent  mie  leurs  droits  ;  et  encores  que  au 
saillir  des  lices,  soiez  deux  à  deux,  per  à  per  ; 
et,  vous,  messeigneurs  les  Françoys,  pour  l'hon- 
neur de  voz  armes,  ystrez  à  la  main  dextre.  » 
Alors  tous  à  genoulz  à  l'empereur  remercièrent, 
puis  s'acquiterent  à  grans  honneurs,  les  ungs 
aux  aultres  de  leurs  pris  ;  et  puis,  comme 
ordonné  estoit,  ilz  yssirent  hors.  Lors  les  ungs 
des  aultres  prindrent  congié,  et  s'en  vont 
desarmer  en  leur  logeis  jusques  au  soir,  qu'ilz 
soupperent  avec  l'empereur,  et  le  lendemain 
disnerent  avec  l'emperiere  qui  leur  fist  très 
grant  chiere  et  honneurs  ;  et  les  ungs  avec  les 
aultres  disnerent  et  soupperent  tous  les  jours 
jusques  au  quinziesme  jour  de  leur  venue, 
qu'ilz  disnerent  de  rechief  avec  l'empereur.  Et 
lors  de  luy,  de  l'emperiere  et  des  aultres  sei- 
gneurs et  dames  prindrent  congié,  qui  leur 
donnèrent  drap  d'or  et  de  soye,  vaiselle  d'ar- 
gent et  de  beaulx  destriers,  et  maints  aultres 
beaulx  dons,  et  aussi  leurs  compaignons  à  eulx, 
et  eulx  à  leurs  compaignons.  Lors,  après  leurs 
congiés  prins,  à  cheval  montèrent,  très  grande- 

ment  accompaignez  de  plusieurs  seigneurs  une 
bonne  lieue;  alors  à  très  grans  honneurs  et 
courtoisies,  les  ungs  des  aultres  prindrent 
congié.  Et  par  maints  jours  après  louèrent  tous 
et  toutes,  leurs  grans  honneurs  et  vaillances,  et 
aussi  du  bel  estât  et  compaignie  qu'ilz  menoient, 
disant  les  ungs  aux  aultres  publicquement,  que 
se  l'empereur  eust  tant  soit  peu  tardé  de  les 
faire  prendre  et  départir,  que  vrayement  ilz 
estoient  au  dessoubs  ;  car  l'ung  estoit  fort 
blecié  au  pié  tout  oultre  tant  qu'il  n'en  povoit 
plus,  et  les  aultres  deux  avoient  jà  perdu  de 
leur  sang  tant  qu'ilz  estoient  presque  pasmez, 
et  oultre  avoient  perdue  place  grandement  ;  si 
que  la  journée  estoit  pour  eulx.  Et  à  tant 
laisseray  cy  à  parler  de  leurs  armes  et  de  leur 
très  joyeulx  retour,  et  diray  de  leur  venue 
devers  le  roy. 

CHAPITRE   LXXXI 


Comment  le  seigneur  de  Saintré  et  ses  compaignons 
sont  venuz  devers  le  roy. 


L'acteur.  —  Quant  le  seigneur  de  Sain- 
tré et  les  aultres  seigneurs  ses  compai- 
gnons vindrent,  par  Lusarches,  à  Sainct 
Cosme  et  Sainct  Damien  pèlerins,  puis  le  soir 
à  Sainct  Denys,  la  nouvelle  fut  par  tout  de 
leur  très  joieuse  et  désirée  venue  ;  dont  le  roy, 
la  royne,  les  seigneurs  et  dames,  et  ung  chas- 
cun  furent  très  joyeulx.  Au  devant  leur  furent, 
par  ordonnance  du  roy,  messeigneurs  les  ducs 
de  Berry  et  de  Bourgongne,  frères,  qui  ou 
meiilieu  d'eulx  menèrent  le  seigneur  de  Saintré. 
Et  y  furent  les  contes  de  la  Marche,  de  Flan- 
dres, de  Clermont,  de  ReLhel,  de  Brienne,  du 
Perche,  de  Beaumont,  d'Armignac  et  le  conte 
Dauphin  dAuvergne,  ordonné  chascun  de 
accompaigner  le  sien.  Et  quant  ilz  furent 
devers  le  roy,  il  leur  fist  très  bonne  chère, 
aussi  la  royne  et  les  aultres  seigneurs,  dames 
et  damoyselles,  et  tous  ceulx  de  la  court  ;  dont, 

pour  abréger,  quant  tous  eurent  faictes  leurs 
révérences  et  bonnes  chieres,  et  que  de  leur 
retour  furent  aucun  peu  réponses,  le  seigneur 
de  Saintré,  tout  esbay  et  esmerveillé  de  ce 
qu'il  ne  veit  ma  dame,  comme  celle  que  plus 
ou  monde  il  desiroit,  doubla  qu'elle  fut  malade  ; 
lors  se  traict  devers  ma  dame  de  Sainte  More, 
sa  cosine,  et  d'une  parolle  après  les  aultres, 
comme  se  riens  n'y  pensast,  luy  dist  :  «  Hé  ! 
vraiement,  ma  cosine,  quant  je  me  advise,  est 
ma  dame  malade,  car  elle  n'est  mye  ycy?  — 
Ma  dame,  dist  elle,  est  bien  malade  ;  quant  au 
cueur  de  la  royne,  elle  a  bien  pyssé  en  son 
Jacques  de  soye  ;  car  environ  trois  sepmaines 
après  que  fustes  party,  une  maladie  la  print 
telle  que  à  veue  d'oeil  elle  seichoit,  tellement 
que,  selon  le  dit  du  phisicien  de  la  royne,  elle 
estoit  bien  brief  ethicque  ou  morte,  se  son  ayr 
naturel  ne  l'eust  retournée.  Et  lors  pour  deux 
moys  la  royne  luy  donna  congié,  et  au  bout  de 
deux  moys  et  demy,  actendu  qu'elle  ne  venoit, 
la  royne  l'envoya  requérir  de  sa  foy,  et  luy 
escripvit  par  maistre  Julien  de  Broy,  et  depuis 
au  chief  d'aultres  deux  mo5'S  encores  luy 
escripvit,  et  elle  tousjours  dist  :  «  Je  viens,  je 
viens  ;  »  et  encores  est  à  venir.  »  Quant  monsei- 
gneur de  Saintré  entend  qu'elle  fut  ainsi  ma- 
lade, si  pensa  aux  choses  qu'elle  luy  avoit  dictes, 
c'est  que  jamais  son  cueur  n'auroit  joye  jusques 

il  feust  revenu  ;  si  s'apensa,  ainsi  que  vray  es- 
toit,  que  pour  oblier  ses  amoureuses  douleurs 
s'en  estoit  allée.  Lors  fut  assez  plus  joieulx 
qu'il  n'avoit  esté  ;  si  s'apensa  que  vrayement, 
avant  qu'elle  sceust  sa  venue,  par  laquelle  aussi 
tost  que  elle  le  sçauroit,  tantost  elle  retourne- 
roit,  mais  vraiement  il  convenoit  que  avant 
son  retour  il  l'allast  veoir,  pour  plus  à  loisir 
avec  elle  deviser.  Si  fut  en  ce  pensement  dix 
ou  douze  jours,  lors  dist  au  roy  :  «  Sire,  se 
c'estoit  vostre  plaisir  pour  aulcuns  jours  moy 
donner  congié  pour  aller  veoir  huit  ou  dix  jours 
ma  dame  ma  mare  qui  le  m'a  mandé,  très 
humblement  vous  en  vouldroye  supplier.  »  Le 
roy  luy  dist  :  «  Et  comment,  Saintré,  vous  ne 
povez  arrester?  mais  pour  ce  que  vostre  mère 
le  vous  a  mandé,  pour  ung  moys  nous  vous 
donnons  congié.  »  Et  quant  le  seigneur  de 
Saintré  l'eut  remercyé,  lors  jour  et  nuyct  ne 
cessa  de  faire  habiller  ses  gens,  et  luy  aussi, 
et  ses  chevaulx,  pour  plus  amoureusement 
complaire  à  celle  qui  tout  son  cueur  avoit. 
Puis  prent  congié  du  roy,  de  la  royne  et  de 
messeigneurs,  et  ne  cessa  oncques  tant  qu'il 
vint  à  la  bonne  ville,  à  une  lieue  de  l'hostel 
oîa  ma  dame  estoit,  et  là  disnast.  Puis  se  mist 
en  point  d'un  pourpoint  de  cramoisi  broché  de 
fin  or,  de  chausses  d'escarlate  brodées  de  très 
fines   perles,  aux   couleurs   et   devises  de  ma 

dame,  une  barecte  d'une  très  fine  escarlate, 
que  en  ce  temps  on  portoit,  où  estoit  ung;  très 
bel  et  riche  aficquet  ;  accompaigné  de  deux 
chevaliers  et  douze  escuiers  de  son  hostel,  bien 
en  point,  et  tous  vestus  de  semblables  robbes 
à  la  devise  de  ma  dame,  la  vint  veoir  en  son 
hostel.  Et  quant  il  fut  à  la  porte,  le  portier 
vint,  qui  leur  demanda  qu'ilz  vouloient  ;  et  il 
luy  dist  que  il  fist  assavoir  à  ma  dame  que  là 
estoit  monseigneur  de  Saintré.  «  Vraiement, 
dist  le  portier,  elle  est  allée  ce  matin  à  l'ab- 
baye oir  messe,  et  puis  disner  là.  »  Lors  s'en 
alla  en  celle  abbaye,  et  trouva  que  ma  dame  et 
damp  Abbez  estoient  allez,  après  disner  et  dor- 
mir, en  gibier  des  espreviers.  Lors  se  fist  mons- 
trer  quelle  part  il  les  trouveroit,  et  quant  il  fut 
ung  peu  eslongné,  il  appela  quatre  ou  cinq  de 
ses  gens,  et  leur  dist  :  «  Picquez  des  espérons, 
et  allez  là,  et  vous  là,  et  vous  là  ;  et  se  voyez 
dames  à  cheval,  venez  à  moy.  »  Lors  chascun 
alla  sur  les  champs,  et  ne  tarda  guieres  que 
l'ung  tout  courant  retourna,  et  dist  :  «  Mon- 
seigneur, j'ay  veu  environ  vingt  chevaulx,  où 
sont  sept  ou  huit  dames,  ou  damoyselles  attour- 
nées.  »  Alors  le  bon  chevalier,  qui  encores  les 
faulces  amours  de  ma  dame  n'avoit  sceues  ne 
pensées,  chevaucha  tant  que  cheval  peut  ga- 
lopper,  ne  cuydant  jamais  veoir  l'eure  que  sa 
très  belle  et  désirée  dame  il  peust  veoir.    Et 

quant  il  l'apperceut,  il  eut  tout  le  cœur  ravy 
de  joye,  ainsi  joly  qu'il  et  tous  ses  gens 
estoient,  brocha  son  bel  et  fringant  destrier 
droit  à  elle.  Là  estoit  ung  des  moynnes 
de  damp  Abbez,  qui  les  vit  et  s'approcha 
de  damp  Abbez  et  luy  dit.  Quant  damp 
Abbez,  qui  per  à  per  de  ma  dame  estoit,  vit 
chevaulx  courir,  qui  fut  seur  ne  fut  il  mye  ; 
car  il  pensa  que  ce  fussent  aulcuns  parens  de 
ma  dame,  qui  se  fussent  advisez  de  leurs 
amours,  et  luy  voulsissent  son  habit  fourrer. 
Lors  vira  .et  tallonna  sa  muUe  bien  tost  à 
cousté  ;  et,  son  esprevier  sur  le  poing,  lui, 
atout  ses  moynnes  qui  portoient  grans  bouteil- 
les et  le  gardemenger  pour  refrechir,  tant  qu'il 
peut  se  tira  à  l'^equart,  comme  se  il  n'osoit  de 
ma  dame  approcher;  et  de  faict  l'abandonna. 
Ma  dame,  pour  veoir  quelz  gens  c'estoient,  son 
esprevier  sur  le  poing,  et  sur  sa  grosse  hacque- 
née,  toute  coye,  avec  ses  gens  les  actendit.  Et 
quant  ses  gens  recogneurent  que  c'estoit  le 
seigneur  de  Saintré  :  «  Dieu,  dist  elle,  vous 
mecte  tous  et  toutes  en  malle  estrance  !  Faut  il 
que  pour  ung  homme  ainsi  desvoyez  ?  »  Et,  en 
disant  ces  paroUes,  le  seigneur  de  Saintré,  le 
cueur  ravy  de  joye,  prestement  descendit,  et 
quant  ma  dame  le  vit  à  terre,  commença  à  crier 
si  hault  que  plusieurs  l'entendirent,  et  luy 
dist  :  «  Ha!  sire,  le  très  mal  venu  soyez  vous.» 

Le  seigneur  de  Saintré,  qui  mye  n'entendoit 
ces  parolles,  à  très  grant  joye,  un  genoil  bas, 
luy  toucha  la  main,  et  dist  :  «  Ha  !  ma  très 
redoublée  dame,  comment  vous  est?  —  Com- 
ment, dist  elle,  faut-il  demander  ce  qu'on  voit  ? 
Ne  voyez  vous  pas  bien  que  je  suis  sur  ma 
hacquenée  et  tiens  mon  esprevier.  »  Alors 
vira  sa  hacquenée  et  appella  ses  chiens  pour 
giboyer,  comme  celle  qui  de  luy  ne  tint  compte, 
et  qui  le  mesprise.  Saintré,  qui  oyt  de  ma 
dame  sa  très  cruelle  responce,  ne  sceut  que 
penser,  fors  que  au  passer  que  les  dames  et 
damoyselles  firent,  à  toutes  toucha  la  main, 
accolla  et  baisa,  puis  monta  à  cheval  et  va 
après  ma  dame  ;  et  lors  chascun  luy  vint  faire 
la  révérence  et  saluer.  Et  quant  il  fut  approché 
de  ma  dame,  tout  pensif  luy  dist  :  «  Hé  !  ma 
dame,  esse  à  bon  escient,  ou  pour  moy  essayer, 
que  si  foible  responce  m'avez  faicte,  moy  qui 
suis  celuy  qui  tant  vous  ay  aymée,  et  suis  celuy 
qui  oncques  ne  vous  desobeys  ?  Hé  1  ma  dame, 
est  il  nully  qui  vous  ay  dit  le  contraire  ?  s'il 
est  aucun,  vous  en  verrez  la  vérité.  »  iVIa  dame, 
qui  desplaisir  prenoit  de  sa  compaignie  et  en 
toutes  ces  parolles,  luy  dist  :  «  Savez  vous 
aultre  chanson  que  ceste  ?  se  n'en  sçavez,  que 
vous  taisez.  »  Et  endementiers  que  ces  parol- 
les estoient,  damp  Abbez  fust  asseuré,  et  fist 
demander  au  maistre  d'hostel,  par  ung  de  ses 

moynnes,  qui  ce  seigneur  estoit.  Et  quant  damp 
Abbez  sceut  que  c'estoit  le  seigneur  de  Saintré, 
lors  le  vint  saluer,  et  dist  :  «  Mon  très  honoré 
seigneur,  vous  et  vostre  compaignie,  soyez  vous 
les  très  bien  venuz,    car,   sur  ma  foy,  j'avoye 
plus  grant  désir  de  vous  veoir,  que  seigneur  de 
ce  monde.  »  Le  seigneur  de  Saintré,  qui  à  ces 
parolies  comprint  que  c'estoit  l'Abbez,  et  aux 
moynnes  qui  derrière  lu}'  venoient,  luy  dist  : 
«  Damp  Abbez,  vous  soyez  le  très  bien  trouvé, 
et    aussi   vostre   compaignie.  —  Monseigneur, 
dist  damp  Abbez,  qui  du  tout  fut  asseuré,  et 
que  dictes  vous  de  ma  très  redouptée  dame, 
qui  tant  s'est  voulu  incliner  que  de  prendre  la 
patience  avec  son  povre  moynne,    pour   venir 
giboier.  —  Ma  dame,  dist  le  seigneur  de  Sain- 
tré, faict  comme  dame  de  tout  bien  et  de  tout 
honneur,  et  est  honnourable  occupacion  pour 
plus  joieusement  passer  le  temps,  et  si  a  tous- 
jours  amé  saincte  Eglise.  »  Et  à  ces  parolies, 
pas  à  pas  damp  Abbez  se  esloigna,  et  lessa  ma 
dame  et  le  seigneur  de  Saintré  ensemble,  car 
jà  estoient  vespres  sonnées.  Damp  Abbez  s'ap- 
procha de  l'ostel,   et  manda   par  ung   de  ses 
moynnes  au   maistre  d'ostel  qu'il   sceut  à  ma 
dame  se  on  retendroit   le  seigneur   de  Saintré 
au  soupper.  Le  maistre   d'ostel    s'approcha  de 
ma  dame,  et  luy  dist  ce  que  damp  Abbez  luy 
mandoit  ;  ma  dame,  qui  pas  bien  ne  l'entendit 

de  prime  face,  luy  demandoit  qu'il  disoit  ;  lors 
redist  si  hault  que  le  seigneur  de  Saintré  l'en- 
tendit. Et  quant  ma  dame  l'eut  entendu,  si 
pensa  ung  peu,  et  puis  luy  dist  :  «  Mandez  luy 
que  ce  qu'il  vouldra  en  face,  mais  ne  luy 
déchirez  mye  sa  robbe  de  trop  prier.  »  Le  sei- 
gneur de  Saintré,  qui  tout  ce  eut  oy,  et  qui 
congneut  bien  la  chose,  se  pensa  et  en  soy  dist 
qu'on  ne  luy  rompist  mie  sa  robbe,  que  pour 
bien  veoir  la  farce  au  premier  prier  se  consen- 
tiroit.  Ma  dame,  qui  de  ses  premières  amours 
ennuyée  estoit,  dist  qu'elle  estoit  traveillée,  et 
qu'on  tirast  à  l'ostel.  Damp  Abbez,  qui  estoit 
gracieulx  sire,  estoit  jà  devant,  qui  avoit  fait 
jà  tout  apprester.  Le  seigneur  de  Saintré  des- 
cendit de  dessus  son  cheval,  et  voult  à  ma 
dame  aider  à  descendre,  mais  elle  demanda 
ung  de  ses  gens  ;  et  quant  elle  fut  à  pié,  le 
seigneur  de  Saintré  voult  prendre  de  ma  dame 
congié;et  ainsi  qu'elle  luy  tendoit  la  main, 
damp  Abbez,  pour  monstrer  sa  courtoisie,  dist 
à  ma  dame  :  «  L'en  laisserez  vous  aller  ?  —  Je 
m'en  attens  à  vous  et  à  luy,  dist  elle.  »  Lors 
damp  Abbez  luy  dist  :  «  Hé  !  monseigneur  de 
Saintré,  ne  prendrez  vous  m.ye  avec  ma  dame 
la  patience  ?  et  je  vous  en  prie,  demourez.  » 
Alors  le  seigneur  de  Saintré  dist  à  damp 
Abbez  :  «  Monseigneur,  à  vostre  première 
requeste  ne  vueil  mye  desobeyr,  ne  reffuser.  » 

Lors  le  seigneur  de  Saintré  retint  deux  escuyers, 
ung  varlet  et  un  page  sans  plus,  et  le  surplus 
renvoya  à  la  bonne  ville  soupper,  et  au  maistre 
d'ostel  dist  que  bien  tost  à  l'hostel  de  ma  dame 
revensissent  devers  luy.  Lors  furent  les  tables 
mises,  et  le  soupper  tout  prest.  Ma  dame  lava 
ses  mains  seuUe,  damp  Abbez  et  le  seigneur  de 
Saintré  après.  Lors,  pour  cause  d'estat  et  de  la 
dignité,  damp  Abbez  fut  assis  au  hault  bout  de 
la  table,  le  viz  tourné  au  bas  bout  devers  ma 
dame,  et  le  doz  au  bout  du  banc  appu3'é  ;  ma 
dame  après,  et  puis  le  seigneur  de  Saintré, 
dame  Jehanne  et  dame  Katherine  après.  Lors 
tout  premier  furent  serviz  de  sallade  que  ma 
dame  et  damp  Abbez  mangeoient  voulentiers  ; 
puis  les  grans  platz  tous  combles  de  lapereaulx, 
de  perdriaulx  et  de  gros  pigeons  d'ostel,  et  de 
très  bons  vins  de  Beaulne,  de  Tournon  et  de 
Sainct  Boursain.  Et  quant  les  pances  furent 
comme  remplies,  à  l'eure  que  les  langues  com- 
mencèrent à  deslier,  alors  damp  Abbez  se 
commença  à  reveiller,  et  dist  :  «  Ho!  monsei- 
gneur de  Saintré,  reveillez  vous,  reveillez!  je 
boy  à  votre  pensée,  et  qu'est  ce  cy  ?  vous  ne 
faictes  que  penser.  »  Lors  le  seigneur  de  Sain- 
tré luy  dist  :  «  Monseigneur  l'Abbez,  je  me 
combas  à  tant  de  bonnes  viandes  et  de  bons 
vins  que  je  voy  devant  moy,  que  je  n'ay  loysir 
d'aultre  chose  faire.  —  Monseigneur  de  Sain- 

tré,  dis  damp  Abbez,  vous  ne  savez,  j'ay  plu- 
sieurs fois  pensé  si  peut  estre  que  entre  vous 
aul:res  nobles  hommes,  chevaliers  et  escuiers, 
qui  faictes  si  souvent  armes,  et  quant  ilz  revien- 
gnent,  ilz  dient  qu'ilz  ont  gaigné.  »  Lors  tourna 
son  parier  à  ma  dame,  et  luy  dist  :  «  Ma 
dame,  n'est  il  mye  ainsi  ?  — Vrayement,  Abbez, 
dist  ma  dame,  vous  dictes  vérité,  et  que  puisse 
ce  estre  ?  beau  sire,  dictes  nous  vostre  cuyder. 
—  Ma  dame,  dist  damp  Abbez,  voulez  vous 
doncques  que  je  vous  dye,  ce  sera  de  vostre 
congié  et  commandement,  je  ne  sçay  se  mon- 
seigneur de  Saintré  m'en  saura  aucun  mauvais 
gré  ;  mais  puisque  le  voulez,  ma  dame,  mon 
penser  est  tel  :  Hz  sont  plusieurs  chevaliers  et 
escuyers  en  la  court  du  roy  et  de  la  royne,  et 
d'aultres  seigneurs  et  dames,  et  aussi  d'aucuns 
aultres,  qui  dient  estre  des  dames  si  loyaulx 
amoureux  ;  et  pour  acquérir  voz  grâces,  s'ilz 
ne  les  ont,  pleurent  devant  vous,  souspirent  et 
gémissent,  et  font  si  les  douloureux  que  par 
force  de  pitié,  entre  vous,  povres  dames  qui 
avez  les  cueurs  tendres  et  piteux,  fault  que 
en  soyez  deceues,  et  que  tombez  en  leurs  désirs 
et  leurs  lacs  ;  et  puis  s'en  vont  de  l'une  à  l'aul- 
tre,  et  prennent  une  emprise  d'une  jartiere, 
d'ung  bracelet,  d'une  rondelle  ou  d'ung  navet, 
que  sçay  je  ?  ma  dame,  et  puis  vous  dient  ung 
tout  seul  à  dix  ou  douze  :  «  Hé  !  ma  dame,  je 

porte  ceste  emprise  pour  l'amour  de  vous.  »  Hé  ! 
povres  dames,  comment  estes  vous  abusées  de 
voz  amoureux  en  plusieurs  faitz,  desquelz  n'est 
mie  en  ce  cas  toute  loyauté  envers  sa  dame. 
Alors  le  roy,  la  royne  et  tous  les  seigneurs,  les 
louent  et  prisent,  et  donnent  de  leurs  biens 
largement,  dont  ilz  se  mectent  bien  en  point. 
Et  n'est  il  mie  vray?  ma  dame,  qu'en  dictes 
vous  ?  »  Ma  dame,  qui  de  ce  oyr  fut  bien  aise, 
en  soubzriant  luy  dist  :  «  Et  qui  le  vous  a  dit, 
Abbez?  quant  à  mo)',  je  croy  qu'il  soit  ainsi.  » 
Et  en  disant  ces  parolles,  elle  marchoit  sur  les 
pies  de  damp  Abbez.  «  Encores,  ma  dame, 
vous  dis  je  plus,  quant  ces  chevaliers  ou 
escuiers  vont  faire  leurs  armes,  et  ont  prins 
congié  du  ro)',  s'il  faict  froit,  ilz  s'en  vont  à 
ces  poiles  d'AUemaigne,  se  rigollent  avecques 
ces  filletes  tout  l'yver  ;  et  s'il  fait  chault,  ilz 
s'en  vont  en  ces  délicieux  royaulmes  de  Cecille 
et  d'Arragon,  à  ces  bons  vins  et  viandes,  à  ces 
fontaines  et  bons  fruictz,  et  à  ces  très  beaulx 
jardins,  et  tout  l'esté  repaistre  leurs  j'eulx  de 
ces  très  belles  dames  et  gentilzhommes,  qui 
leur  font  très  bonne  chiere  et  honneur 
assez;  puis  ont  ung  vieil  menestrier  ou 
trompeté  qui  porte  un  vieil  esmail,  et  luy 
donnent  une  de  leurs  vieilles  robbes,  et 
crye  à  la  court  :  «  Monseigneur  a  gaigné  ! 
Monseigneur  a  gaigné,  comme  vaillant,  le  pris 

des  armes  1  »  Et,  povres  dames,  n'y  estes  vous 
pas  abusées  ?  et  par  ma  foy  je  vous  plains.  » 
Ma  dame,  qui  de  ces  paroUes  estoit  si  a)'se 
que  plus  ne  povoit,  tourna  ung  peu  sa  teste, 
et  dist  au  seigneur  de  Saintré  :  «  Qu'en  dictes 
vous,  seigneur  de  Saintré  ?»  Le  seigneur  de 
Saintré,  très  desplaisant  de  la  charge  et  injure 
que  donnoit  aux  gentilzhommes  damp  Abbez, 
dist  à  ma  dame  :  «  S'il  vous  plaisoit  tenir  la 
part  des  gentilzhommes,  vous  sçavez  bien  le 
contraire,  ma  dame.  »  Lors  dist  ma  dame  : 
«  Nous  avons  bien  veu  d'aucuns  qui  n'ont  mye 
faict  ainsi;  mais  que  savons  nous  des  aultres? 
Quant  à  nous,  nous  sommes  de  l'oppinion  de 
l'Abbez.  »  En  disant  ces  paroUes,  elle  luy 
marchoit  sur  le  pié,  en  soubzriant,  et  guignoit 
à  damp  Abbez.  «  Ha!  ma  dame,  dist  le  sei- 
gneur de  Saintré,  vous  parlez  ores  bien  à  vostre 
voulenté  ;  si  prie  à  Dieu  que  congnoissance  par- 
faicte  vous  en  doint.  »  Lors  dist  damp  Abbez  : 
«  Et  quelle  congnoissance  voulez  vous  plus 
que  ma  dame  ayt  de  la  vérité  de  la  chose?  — 
De  la  vérité,  dist  le  seigneur  de  Saintré,  mon- 
seigneur l'Abbez,  au  parler  de  ma  dame  je  ne 
dyz  riens,  elle  peut  dire  que  luy  plaist  ;  mais 
je  répons  à  voz  parolles,  dont  avez  chargé  les 
chevaliers  et  escuiers,  que  se  vous  feussiez 
homme  à  qui  je  deusse  respondre,  que  trouve- 
riez à  qui  parler;   mais,  actendu  la  dignité  et 

celuy  à  qui  vous  estes,  je  ne  dy  plus  riens,  et 
par  avanture  quelque  fois  vous  sera  recordé.  » 
Damp  Abbez,  qui  estoit  du  feu  d'amours  tout 
alumé,  comme  par  moquerie  à  ma  dame  dit  : 
«  Ma  dame,  c'est  par  vous  que  je  suis  en  vostre 
ostel  menasse.  »  Et  en  ce  disant,  la  guerre  des 
pies  de  l'ung  à  l'aultre  estoit  sans  cesser.  Et 
quant  il  vit  ma  dame  soubzrire  et  guigner, 
sceut  bien  que  le  jeu  à  ma  dame  plaisoit,  si 
dist  :  «  Ho  !  monseigneur  de  Saintré,  je  ne 
suis  batailleur,  ne  homme  d'armes,  je  suis  ung 
povre  et  simple  moynne,  qui  vis  de  ce  que 
avons,  pour  l'amour  de  Dieu  ;  mais  s'il  estoit 
homme,  quel  qu'il  soit,  qui  voulsist  dire  le 
contraire  sur  ceste  querelle,  je  lucteray  à  luy. 
—  Feriez,  dist  tantost  ma  dame,  seriez  vous 
bien  si  hardi  ?  —  Ma  dame,  je  ne  puis  que 
tomber,  mais  j'espère  en  Dieu  et  en  ma  benne 
et  saine  querelle  que  je  viendray  au  dessus  ; 
avant,  a  il  icy  homme  qui  responde  de  très- 
tous  ces  batailleurs  ?  »  Le  seigneur  de  Saintré, 
qui  veoit  les  oultraygeuses  parolles  de  damp 
Abbez,  qu'il  luy  sembloit  de  part  en  part  avoir 
le  cueur  percé,  et  tant  plus  de  la  faveur  que 
ma  dame  luy  faisoit,  voulsist  estre  mort.  Ma 
dame,  qui  ce  veoit  sans  dire  mot,  luy  dist  : 
«  Hé!  seigneur  de  Saintré,  vous  qui  estes  si 
vaillant  et  avez  faict,  comme  on  dit,  tant  de 
belles  armes,  n'oseriez  vous  lucter  à  l'Abbez  ? 

certes,  se  vous  ne  le  faictes,  je  diray  comme 
luy.  —  Hé!  ma  dame,  vous  savez,  dist  il,  que 
oncques  je  ne  fuz  lucteur,  et  ces  seigneurs 
moynnes  en  sont  les  maistres,  aussi  de  jouer  à 
la  paulme,  gecter  barres,  pierres  et  paulx  de 
fer,  et  se  essayent  en  tout  quant  ilz  sont  à 
leur  privé  ;  et  pour  ce,  je  sçay  bien,  ma  dame, 
que  contre  luy  riens  je  ne  pourro3'e.  —  Et  je 
vous  en  prie,  dist  ma  dame,  or  verray  se  vous 
m'escondyrez  ;  et  par  ma  foy,  se  ne  le  faictes, 
en  toutes  places  je  vous  repprouveray,  et  tien- 
dray  pour  un  très  lasche  cueur  de  chevalier.  — 
Hé  !  que  dictes  vous  ?  ma  dame,  j'ay  assez  plus 
faict  pour  aulcune  dame  ;  mais  puisque  ainsi 
est,  j'accompliray  vostre  plaisir.  —  Qu'est  ce 
qu'il  dit,  dist  damp  Abbez?  —  Il  dist,  dist  ma 
dame,  qu'il  ne  vous  fauldra  mye  à  cest  besoing, 
et  qu'il  a  fait  plus  forte  chose.  —  Le  dit  il,  ma 
dame,  or  le  verrons.  »  Alors,  sans  plus  acten- 
dre,  ne  lever  aulcune  chose  dessus  les  tables, 
damp  Abbez,  tout  plain  de  joye,  saillit  le  pre- 
mier de  là,  puis  ma  dame  et  le  seigneur  de 
Saintré,  et  de  ce  furent  tous  les  aultres  esmer- 
veillez.  Lors  damp  Abbez  print  ma  dame  pre- 
mièrement, et  en  ung  très  beau  preau  la  maine, 
ou  quel  le  soleil  estoit  passé,  et  luy  dist  :  «  Ma 
dame,  seez  vous  cy  soubz  ce  bel  aubespin  cou- 
ronné, et  serez  nostre  juge.  »  Et  ma  dame 
s'assit  si  très  joyeuse  que  plus  ne  pouvoit,  et 

fist  ses  femmes  asseoir  emprès  elle  ;  des  choses 
qu'elles  appercevoient,   combien  qu'elles  dissi- 
muloient,  peu  y  en  avoit  à  qui  la  chose  pleust. 
Lors  fist  damp  Abbez  ce  que  sainct   Benoist, 
sainct    Robert,    sainct    Augustin,    ne    sainct 
Bernard,    qui  furent  prelatz  de  sainte   Eglise, 
n'eussent    mie   faicte  en   leur  vivant,  car  illec 
publicquement  se  mist  en  pourpoint,   destacha 
ses  chausses,  qui  en  ce  temps  ne  s'entretenoient 
mie,  et  les  avalla  soubz  les  genoulx  ;  après  vint 
devant  ma  dame  tout  le  premier,  et  après  sa 
révérence  faicte,   riseement  fist  ung  tour,  en 
saillant  en  l'air,  monstrant  ses  grosses  cuysses 
pellues  et  vellues  comme  ung  ours.  Après  vint 
le  seigneur  de  Saintré,  qui  à  ung  bout  du  preau 
s'estoit  deshabillié,  ses  chausses  estant  riche- 
ment  brodées   à  grosses  perles  ;  et  vint  à  ma 
dame   faire  sa  révérence,  en   feignant  la   très 
amere  douleur  qu'il  avoit  au  cueur.  Lors  l'ung 
devant  l'aultre  furent  ;  mais,  avant  que  la  lucte 
fust  commencée,   damp   Abbez  se   vira  à   ma 
dame,  et  par  mocquerie,  à  ung  genoul  à  terre, 
luy  dist  :  «  Ma  dame,  à  mains  joinctes,  je  vous 
prie  que  à  monseigneur  de  Saintré  me  recom- 
mandez. »  Ma  dame,  qui  congnoissoit  bien  la 
force  de  l'Abbez,  en  soubzriant  dist  au  seigneur 
de  Saintré  :  «  Hé!  seigneur  de  Saintré, je  vous 
recommande  nostre    Abbez,   et  vous  prie  que 
l'espargnez  un  peu.  »  Le  seigneur  de  Saintré, 

qui  congneut  bien  la  mocquerie,  dist  :  «  Hal 
ma  dame,  j'auroye  plus  ^ant  besoing  d'estre  à 
luy  recommandé.  »  Ces  parolles  finées,  damp 
Abbez  et  le  seigneur  de  Saintré  s'entreprin- 
drent,  et  tournoyèrent  ung  ou  deux  tours.  Lors 
damp  Abbez  estent  sa  jambe,  et  par  dedans  la 
lye  à  celle  de  Saintré,  puis,  tout  à  coup,  se 
deslie,  et  par  dehors  tellement  le  trousse  que 
les  pies  du  seigneur  de  Saintré  furent  assez 
plus  haults  que  la  teste  et  sur  l'erbe  l'abatit  ;  et 
en  le  tenant  soubz  luy,  damp  Abbez  à  ma  dame 
dist  :  «  Ma  dame,  recommandez  moy  au  sei- 
gneur de  Saintré  !  »  Lors  ma  dame,  en  très  fort 
riant,  luy  dist  :  «  Hé  1  seigneur  de  Saintré, 
ayez  pour  recommandé  nostre  Abbez.  »Mais  de 
joye  qu'elle  avoit,  et  de  rire,  à  peine  povoit 
elle  parler.  Lors  damp  Abbez  se  leva  et  se 
remist  sur  ses  pies,  et  en  riant  ma  dame  luy 
dist  :  «  Encores  une  aultre  fois,  »  si  hault  que 
tous  l'entendoient.  Alors  damp  Abbez  dist  : 
*  Ma  dame,  ce  que  j'ay  faict,  c'est  pour  l'amour 
de  la  querelle  dont  Dieu  et  amours  m'ont  esté 
tesmoings  ;  mais  se  le  seigneur  de  Saintré 
voulloit  soubztenir  qu'il  aymast  plus  loyaul- 
ment  sa  dame  que  je  ne  fais  la  myenne,  veez  cy 
ung  foible  et  simple  moynne  qui  à  ceste  bataille 
le  combatra.  —  Feriez,  dist  ma  dame  ?  —  Se 
je  le  feroye .'  par  Dieu,  ouy,  contre  tous  ceulx 
qui  vouldront  venir  à  moy.  »  Alors  ma  dame 


396  LE    PETIT   JEHAN   DE    SAINTRÉ 


au  seigneur  de  Saintré  dist  tout  en  riant  : 
«  Qu'en  dictes  vous,  beau  sire,  est  il  cueur  de 
gentilhomme  qui  n'y  respondist?  —  Ma  dame, 
dist  le  seigneur  de  Saintré,  il  n'est  cueur  de 
gentilhomme  qui  à  son  pareil  ne  respondist,  et 
en  la  façon  que  en  tel  cas  appartient.  »  Ce  sont 
excusacions,  dist  ma  dame,  aussi  vouliez  excu- 
ser de  l'aultre  querelle  ;  bien  fait  à  reproucher 
le  cueur  d'ung  gentilhomme  qui,  pour  une 
lucte,  n'ose  soubztenir  sa  loyaulté  ;  et  en  vérité 
je  croy  que  qui  bien  y  querroit,  en  vous  peu 
s'en  trouveroit.  «  Helas  !  ma  dame,  dist  le  sei- 
gneur de  Saintré,  et  pourquoy  dictes  vous  cecy  ? 
—  Je  vous  le  dy,  car  vous  vous  sentez  avoir 
tort,  et  il  est  ainsi.  »  Alors  le  seigneur  de 
Saintré  dist  :  «  Or  voy  je  bien,  ma  dame,  qu'il 
faut  recommencer,  et  qu'il  n'est  excuse,  tant  soit 
raisonnable,  qui  en  peust  desmouvoir,  et  puis 
qu'il  vous  plaist,  j'en  suis  content.  »  Damp 
Abbez,  qui  oyoit  toutes  ces  choses,  par  manière 
de  farce,  dist  :  «  Ha!  ma  dame,  je  n'oseroye, 
car  se  ne  fust  le  bon  droit  que  j'avoye,  il  m'eust 
foulé  et  mis  au  bas,  tant  ay  treuvé  de  force  en 
luy,  qu'il  n'est  mie  de  merveilles  s'il  a  tant  de 
gens  desconfit  ;  mais  puisque  j'en  ay  empris  la 
querelle,  je  la  vueil  soustenir.  »  Et  lors  crie  : 
«  Arrière  !  arrière  !  »  et  chascun  en  arrière  se 
retraict.  Damp  Abbez,  qui  estoit  esmouvé  et 
hors  de  toute  contenance  ou  sens  arresté,  se 

print  à  escryer  :  «  Ha  !  loyaulté,  garde  ton 
droit  !»  Et  à  ces  parolles,  au  seigneur  de 
Saintré  se  traict,  et  par  le  tour  d'une  estrappe 
à  bien  peu  qu'il  ne  l'emporta  ;  mais  tant  virè- 
rent et  tournèrent  que  d'une  aultre  trousse, 
assez  plus  forte  que  la  première,  le  seigneur  de 
Saintré  abatit,  et  puis  dist  à  ma  dame  «  Et 
nostre  juge,  ay  je  bien  fait  mon  devoir?  qui 
est  le  plus  loyal  ?  —  Qui  l'est,  dist  ma  dame, 
vous  qui  l'avez  gaigné.  »  Le  povre  seigneur  de 
Saintré,  qui  de  la  lucte  et  du  grant  plaisir  que 
ma  dame  y  avoit  prins,  et  mesmement  à  le 
veoir  le  plus  foible  sachant,  au  moins  de  luc- 
ter,  ne  sçavoit  ung  seul  mot  dire  ;  lors  chascun 
s'en  alla  re%'estir.  Les  deux  escuyers  qui,  pour 
le  servir,  demourez  estoient,  cuyderent  bien 
de  dueil  mourir,  quant  ilz  virent  que  ma  dame 
et  damp  Abbez  farçoient  et  derizoient  le  sei- 
gneur de  Saintré  qui  tant  estoit  honnorable  et 
vaillant  chevallier,  que  de  son  pareil  ne  peust 
on  mye  finer  ou  royaulme  de  France,  et  luy 
dirent  :  «  Vous  ne  seriez  mye  homme,  se  vous 
ne  vous  vengez  de  cette  dérision.  »  Et  il  leur 
dist  :  «  Ne  vous  en  souciez,  aiez  en  pacience 
comme  moy,  et  me  laissez  faire.  »  Le  seigneur 
de  Saintré,  qui  de  tous  poins  avoit  si  haute- 
ment perdu  l'amour  de  sa  dame,  par  la  des- 
loyauté d'elle,  que  tant  et  si  loyaulment  servie 
l'avoit,   comme  bien    attrempé,    print   en   soy 

manière  telle  comme  se  du  tout  ne  feust  riens 
esté.  Lors  à  grant  façon  de  lie  chiere  vint 
redoubler  la  liesse  de  ma  dame  avecques  celle 
de  damp  Abbez,  et  dist  :  «  Helas  !  ma  dame, 
et  que  ce  fut  un  grant  dommage  quant  ung  si 
bel  et  puissant  corps  d'omme,  comme  monsei- 
gneur l'Abbez  est,  n'a  esté  mis  aux  armes 
pour  tenir  en  une  frontière  contre  les  ennemys 
de  ce  royaulme  ;  car  je  ne  congnois  ne  deux  ne 
trois,  tant  soyent  puissans  hommes,  qu'il  ne 
les  eust  bien  mys  à  fin.  »  Damp  Abbez,  qui 
oji.  de  luy  telles  nouvelles  louanges,  se  lieve 
en  l'air,  et  tour  en  tour  saulte  un  saut  devant 
ma  dame  et  sa  compaignie.  Et  lors  il  com- 
manda le  vin  et  les  serises  pour  refreschir. 

DE  l'ambassade  DU    COUVENT 

L'acteur.  —  Et  endementiers  que  ces  pa- 
rolles  estoient,  les  prieurs  et  anciens  religieux 
du  couvent,  ausquels  la  vie  de  damp  Abbez 
desplaisoit  grandement ,  et  tant  plus  qu'ilz 
avoient  oy  parler  de  la  lucte  e;(  des  mocque- 
ries  de  ma  dame  et  de  damp  Abbez  qui  aussi 
ne  faisoit  mie,  ne  monstroit  les  œuvres  de  bon 
religieux,  mais  dissolue  et  chetive  vie,  ordon- 
nèrent que  deux  à  damp  Abbez  yroient  parler 
de  par  le  couvent,  et  luy  diroient  les  paroUes 
qui  s'ensuyvent  : 

«  Révérend  père  en  Dieu  et  mon  très  hon- 
noré  seigneur,  les  prieurs  et  administrateurs 
de  vostre  couvent,  una  voce  dicentes,  après 
leurs  humbles  et  convenables  recommandacions, 
à  vous  nous  envoyent  ;  ilz  ont  sceu  que  vous, 
par  plusieurs  fois,  avez  donné  à  nostre  très 
redoubtée  dame  mains  diners,  soupers  et  aul- 
tres  deduitz,  dont  en  tant  qu'elle  est  nostre 
patrone  et  fonderesse,  tout  le  couvent  en  est 
content  ;  et  de  tant  mieulx  quant  avez  à  ce 
soir  amené  ung  tel  seigneur,  comme  le  sei- 
gneur de  Saintré,  duquel  sont  par  tout  les 
belles  nouvelles,  et  qui  est  si  prochain  famil- 
lier  de  nostre  sire,  le  roy.  Mais  de  tant  que 
vous  estes  avancé  et  ingéré  de  l'avoir  requiz  à 
lucter,  et  plusieurs  fois  abatu  et  vous  en  estre 
mocqué,  ce  qui  n'appartient  pas  à  estât  de 
prélat,  ne  à  aultre  religieux,  de  faire  en  la 
façon  que  avez  faict,  ainsi  publicquement,  qui 
est  chose  à  vous  et  à  nous  deffendue  par  noz 
reigles  et  statuts,  dont  tout  le  couvent  en  est 
très  desplaisant  et  courcé,  vous  priant  et  sup- 
pliant que  vous  en  déportez,  et  que,  avant  son 
parlement,  faictes  tant  qu'il  n'ayt  cause  de 
soy  blasmer  de  vous,  ne  du  couvent  ;  ou  aul- 
trement,  le  couvent  par  nous  vous  fait  assa- 
voir que  s'aulcune  malle  vueillance  ou  nou- 
velle en  adviengne,  qui  au  couvent  porte  pré- 
judice ne  inconvénient,  quel  qu'il  soit,  il  s'en 

excusera   et  deschargera  du  tout  sur  vous,  et 
de  ce  vous  plaise  à  chascun  pardonner.  » 

LA   RESPONCE  DE  DAMP  ABBEZ,  Et  LE  REMEDE 
qu'il  y  PRINT 

L'acteur.  —  Damp  Abbez,  ayant  oy  les 
nouvelles  et  parolles  de  son  couvent,  leur 
respondit  :  «  Prieurs,  allez  au  couvent,  et  leur 
dictes  que  ce  que  j'ay  faict  n'a  esté  que  par 
jo3^euseté,  et  qu'ilz  ne  s'en  soucient  mie,  car 
aA'ant  qu'il  parte  je  mectray  bonne  fin  en 
tout.  » 


CHAPITRE   L XXX II 


Comment  damp  Abhez  rapaisa  le  seigneur 
de  Saintré. 


L'acteur.  —  Endementiers  que  l'am- 
bassade du  couvent  se  faisoit,  le  vin  et 
les  serises  furent  apportées  ;  lors  bu- 
rent les  ungs  aux  aultres,  par  aussi  bonne 
chère  que  gens    puissent    faire.  Et  quant  tous 

eurent  beu,  damp  Abbez  print  le  seigneur 
de  Saintré  par  la  main,  et  à  part  luy  dist  : 
«  Monseigneur  de  Saintré,  il  a  pieu  à  Dieu, 
moy  faire  tant  de  grâce,  que  une  foiz  je  vous 
voy  en  mon  hostel  qui  est  bien  vostre,  s'il 
vous  plaist,  laquelle  chose  je  desiroye  dès 
pieça,  pour  le  bien  qui  en  vous  est  ;  vous  sup- 
pliant que  demain  encores,  avec  ma  dame,  me 
faciez  tant  donneur  que  de  prendre  le  disner 
en  patience,  et  que  de  ce  ne  me  reffusez,  et 
en  vérité  me  ferez  très  singulier  plaisir.  » 

respon:e  du  seigneur  de  saintré,  et  les 
prieres  de  damp  abbez 

Saintré.—  «  Monseigneur  l' Abbez,  de  vostre 
souper  et  de  la  très  grande  et  bonne  chiere 
que  pour  la  première  fois  m'avez  faicte,  tant 
comme  je  puis,  vous  en  remercye^  aussi  de 
l'offre  de  vostre  disner  à  demain,  lequel  en  vé- 
rité, pour  les  affaires  que  j'ay  à  la  bonne  ville, 
ne  vous  en  puis  ores  accorder. 

—  Helas!  non,  dist  damp  Abbez,  monsei- 
gneur, se  par  joyeuseté  j'ay  fait  chose  qui  à 
vostre  deplaisance  soit,  vueillez  le  moy  par- 
donner ;  monseigneur,  j'ay  une  des  belles  et 
bonnes  mulles  de  ce  royaulme,  et  la  meilleure, 
ce  Eçay  je  bien  ;  et  ay  ung  des  bons  faulcons 
aux  hérons  et  à  la  rivière  que  on  peust  trou- 

ver,  et  aussi  ay  trois  mille  escuz,  aussi  bien 
que  le  pape  ou  que  le  roy,  et  non  plus  ;  si 
vous  requiers,  prie  et  supplie,  tant  comme  je 
puis,  que  l'une  des  trois  de  mes  offres  vous 
vueillez  prendre  en  gré,  et  que  je  demeure  en 
vostre  grâce,  et  me  pardonnez.  » 

Le  seigneur  de  Saintré,  qui  n'a  besoing  de 
ses  escuz,  d'oyseaulx,  ne  de  mulle,  très  gra- 
cieusement le  mercye,  et,  pour  le  contenter,  luy 
dist  :  «  Monseigneur  l'Abbez,  je  ne  monte  mye 
sur  mulle,  et  de  voz  trois  mille  escuz  je  m'en 
serviroye,  s'il  en  estoit  besoing,  et  de  vostre 
très  bon  faulcon,  pour  l'amour  de  vous,  je  le 
retiens,  par  ainsi  que  le  me  garderez,  affin  que 
s'aulcun  le  vous  demande,  que  puissiez  dire 
qu'il  est  mien  ;  mais  d'une  chose  vous  prie, 
que  pour  ma  première  requeste  ne  m'escondui- 
siez.  —  Et  quelle  ?  dist  damp  Abbez,  monsei- 
gneur, commandez  moy,  car  sur  ma  foy,  s'il 
m'est  possible,  je  l'accompliray  voulentiers.  — 
Ferez?  dist  monseigneur  de  Saintré.  —  Ouy, 
par  ma  religion.  »  Lors  luy  dist  :  «  Que  de- 
main, vous  et  ma  dame,  viendrez  disner  avec- 
ques  moy,  —  Cela,  dist  damp  Abbez,  et  je 
le  vous  prometz  pour  elle  et  pour  moy,  que 
vostre  plaisir  en  sera  faict  par  telle  façon  que 
ce  sera  disner  de  compaignon.  » 

L'acteur.  —  Lors  k  très  grande  et  lye 
chiere  sont  venuz    tous    deux  a  ma  dame,  et 

lors  le  seigneur  de  Saintré  la  prie.  Et  quant 
ma  dame  l'a  entendu,  prestement  luy  reffuse, 
disant  qu'elle  avoit  moult  à  besongner  ;  et  n'y 
vault  le  prier  du  seigneur  de  Saintré:  Lors 
damp  Abbez  à  part  la  tyre,  et  luy  dist  :  «  Ma 
dame,  vous  y  viendrez,  car  je  l'ay  pour  tous 
deux  promis  et  juré,  et  me  feriez  grant  honte 
et  desplaisir  de  moy  faire  ainsi  mentir;  aussi, 
ma  dame,  il  pouroit  penser  de  noz  amours  ce 
qui  en  est  ;  et  savez  que  c'est  de  ces  fringans 
et  rotiers  de  court,  comme  de  feu  s'en  convient 
garder.  Et  pour  ce,  ma  dame,  puisque  j'ay 
promis,  vous  y  viendrez,  car  par  ce  je  sera}-  son 
amy,  ou  je  cuyde  qu'il  soit  mal  de  moy,  à 
cause  de  la  lucte.  »  Ma  dame,  qui  ne  peut 
damp  Abbez  reffuser,  ne  esconduire,  luy  dist  : 
«  Puis  que  vous  le  voulez,  je  le  vueil.  »  Alors 
damp  Abbez  appella  joyeusement  le  seigneur 
de  Saintré,  et  luy  dist  :  «  Monseigneur,  ma 
très  redoubtée  dame,  que  veez  cy,  vous  a  ref- 
fuse, doublant  que  voulsissiez  faire  ung  trop 
grant  et  excessif  appareil,  et  une  grant  feste  et 
solemnité  oultrageuse  ;  mais  je  l'ay  asseurée 
que  non  ferez.  »  Lors  le  seigneur  de  Saintré 
dist:  «  Ma  dame,  et  vous,  monseigneur  l'Ab- 
bez,  entre  nous  gens  de  court,  laissons  à  vous, 
seigneurs  prelatz,  faire  ces  grans  festes,  et 
nous  en  passons  legierement  ;  bien  voulons 
aucun  peu  de  bonnes  viandes  et  de  bons  vins, 

se  en  povons  finer;  et  de  ce  que  trouver  se 
pourra,  ma  dame  et  vous  prendrez  en  gré.  » 
Et,  ces  paroUes  dictes,  les  hacquenées  et  les 
chevaulx  furent  tous  prests  ;  lors  ma  dame  et 
le  seigneur  "de  Saintré  à  damp  Abbez  remer- 
cièrent, et  jusques  à  demain  prindrent  congié. 
Et  quand  ma  dame  fut  sur  les  champs,  tant 
que  hacquenée  povoit  aller,  s'en  ala  battant  ; 
le  seigneur  de  Saintré,  en  galoppant  son  des- 
trier, de  fois  à  aultres  s'approcha  d'elle,  et  luy 
dist  :  «  Ha  !  ma  très  redoubtée  dame,  et  que 
vous  ay  je  meffait?  et  est  il  ou  monde  qui 
osast  dire  et  soubstenir  que  je  ne  vous  aye 
lc3'aument  servie,  et  aymée  de  tout  mon 
cueur  ?  —  Ha  1  sire,  dist  ma  dame,  que  vous 
l'avez  bien  à  vostre  lucte  monstre  !  Or  ne  par- 
lons plus  de  ces  choses,  et  me  laissez  en  paix.  » 
Le  seigneur  de  Saintré,  qui  tout  cler  veoit  la 
chose  telle  qu'elle  estoit,  ne  desiroit  mie  en 
sa  grâce  retourner,  ne  à  la  requeste  d'elle  ne 
l'eust  daignée  jamais  plus  a3"mer,  ne  servir  ; 
mais  bien  luy  vouloit  monstrer  le  villain  tort 
qu'elle  luy  tenoit  et  avoit  fait,  sans  rien  dire 
qu'il  se  fust  apperceu  de  ses  nouvelles  amours. 
Et  quant  ilz  furent  à  l'ostel  de  ma  dame  venuz, 
avant  que  de  descendre,  elle  luy  dist  :  «  Allez 
vous  en,  seigneur  de  Saintré,  car  j'ay  aucun 
peu  à  besongner,  et  aussi  avez  vous.  »  .Nin^.i 
eut  congié  et  adieu  jusques  à  demain.  Le  sei- 

gneur  de  Saintré,  qui  de  toutes  ces  nouvelles 
choses  fut  en  pansement,  se  mist  à  la  voye. 
avecques  ce  peu  de  gens  qu'il  avoit,  droit  à  la 
cité,  et  s'en  alla  où  ses  gens  estoient  ;  'si  ne 
erra  guieres  que  toute  sa  compaignie  trouva, 
comme  il  avoit  ordonné.  Lors  appella  son 
maistre  d'ostel,  et  luy  dist  que  ma  dame  et 
damp  Abbez  venoient  demain  en  son  logeiz 
disner,  et  qu'il  fist  toute  deligence  d'avoir 
bonnes  viandes  et  de  bons  vins  pour  en  estre 
bien  servis,  et  pour  leur  compaignie  de  mesmes 
vins  et  viandes  dont  ilz  seroient  serviz  large- 
ment ;  d'aultre  par  luy  ordonna  qu'il  eust  du 
tout  compté  et  bien  payé  à  son  oste  ce  qu'ilz 
avoient  despendu,  tant  de  bouche  que  les  che- 
vaulx,  et  que,  quant  seroit  bien  payé,  luy  don- 
nast  encores  dix  escuz  pour  le  faire  bien  con- 
tent, et  deux  escuz  pour  le  service  des  varlets 
et  meschines  de  l'ostel.  Et  si  ordonna  que  le 
bien  matin  ses  coursiers,  ses  bahus  et  la  plus 
grant  partie  de  ses  gens  s'en  voysent,  et  ne  de- 
mourassent  que  douze  de  ses  gens,  et  ainsi  fut 
fait.  Et  quant  il  fut  en  son  logeiz  descendu,  il 
fist  appeler  l'oste,  et  à  part  luy  dist  :  «  Bel 
hoste,  en  ceste  ville  a  il  nul  gentil  homme  ou 
bourgeois  de  la  forme  de  ce  grant  escuyercy?  » 
Et  luy  monstra  ung  de  ses  gens.  «  Monsei- 
gneur, dit  l'oste,  ouy,  assez.  —  Mais  fault  qu'ilz 
ayent    harnois    completz,     et    qu'ilz    soyent 

beaulx.  —  Hz  ont  harnois  completz  et  beaulx.» 
Lors  demanda  le  nom  de  celuy  qui  estoit  le 
mieulx  armé,  et  il  luy  pria  qu'il  le  fist  venir; 
et  ainsi  fist.  Et  quant  le  bourgeois  fut  venu, 
et  faicte  sa  révérence  au  seigneur  de  Saintré, 
auquel  gracieusement  s'acointa,  il  luy  dist  : 
«  Jacques,  qui  est  le  bourgeois  de  ceste  ville 
qui  est  le  mieulx  armé.  —  Monseigneur,  dist 
Jacques,  mains  en  y  a  ;  mais  jaçoit  ce  que  ne 
les  vaille,  si  suis  je  aussi  bien  armé,  pour  cinq 
ou  six  paires  de  harnoys  complets,  que  bour- 
geois de  ceste  ville,  ne  gentilhomme  de  ce 
pays.  —  Voire,  dist  monseigneur  de  Saintré, 
par  monseigneur  sainct  Jacques,  de  tant  plus 
en  estes  vous  à  priser  et  à  louer;  vous  avez  les 
harnois  pour  vostre  corps,  n'en  finerez  vous  pas 
bien  encore  d'ung  aultre  qui  servist  à  ce  che- 
valier que  veez  là  ?  »  Et  luy  monstra  ung  che- 
valier semblable  à  sa  personne.  «  Monsei- 
gneur, dist  il,  je  vous  fourniray  du  tout,  aussi 
beaulx  et  aussi  bons  que  vous  en  serez  con- 
tent ;  mais  voulez  vous  bacinets,  sallades  à 
banieres,  ou  heaulmes  ?  —  Jacques,  mon  frère, 
je  vueil  bacinetz,  et  aussi  deux  haches  appa- 
reilleez;  et  ne  vous  souciez,  car  vous  n'y  per- 
drez riens.  —  Par  Dieu,  dist  Jacques,  qui  très 
joieulx  estoit  d'avoir  la  congnoissance  du  sei- 
gneur de  Saintré,  tout  tant  que  j'ay,  monsei- 
gneur, est   vostre    et  à  voz  commandcmens  ; 

quant  vous  plaira  de  les  avoir  ?  —  Je  les  voul- 
droye  avoir  tout  maintenant  ;  mais  que  en 
coffres  ou  en  sacz  les  me  faictes  apporter,  que 
nul  ne  s'en  puisse  appercevoir.  »  Jacques  in- 
continent s'en  va  en  son  hostel,  et  les  deux 
harnois  beaulx  et  clers  avecques  les  haches 
secrètement  fait  apporter,  dont  ledit  seigneur 
de  Saintré  fut  très  content.  Et  quant  la  nui^ 
fut  passée  et  le  jour  fut  venu,  que  le  seigneur 
de  Saintré  eut  sa  messe  oye,  tout  son  bagaige 
et  ses  gens  partiz,  fors  les  douze  qu'il  avoit  re- 
tenuz,  la  viande  du  disner  fut  comme  preste 
et  les  tables  mises,  monta  à  cheval  avecques 
sa  compaignie  ;  lors  au  devant  de  ma  dame  va. 
Et  quant  eust  erré  environ  la  moytié  de  la 
voye,  trouva  ma  dame  et  damp  Abbez  sur  les 
champs  ;  lors  gracieusement  s'entresaluerent, 
et  damp  Abbez  commença  et  dist  :  «  Haro  ! 
qui  parle  du  loup,  il  en  voit  la  queue  ;  les 
oreilles,  monseigneur  de  Saintré,  vous  cor- 
noient  elles  point?  —  Je  ne  sçay,  dist  le  sei- 
gneur de  Saintré,  car  je  pensoye  à  la  grant 
pascience  que  prendrez.  Avez  vous  point  des- 
jeuné,  ma  dame  .'et  vous,  monseigneur  l'Abbez  ? 
—  Ouy,  dist  ma  dame,  pour  la  doubte  de  ces 
bruines  avons  desjeuné  des  testées  à  l'ypocras 
et  à  la  pouldre  de  duc.  —  Bon  preu  vous  puist 
il  faire,  dit  il  k  ma  dame,  et  à  monseigneur 
l'Abbez  aussi  !   »  Dont  en   devisant  tous  trois 

ensemble,  le  parler  de  ma  dame  toujours 
s'adressoit  à  l'Abbez.  Le  seigneur  de  Saintré, 
voj^ant  perdre  ses  parolles,  tint  sa  bride,  et  à 
ma  dame  Jehanne  voult  parler,  mais  elle  luy 
dist  que  arrière  d'elle  se  mist  ;  puis  va  à  ma 
dame  Katherine  et  à  Ysabel,  toutes  luy  dirent 
ainsi,  car  à  toutes  estoit  deffendu  de  parler  à 
luy;  lors  retourna  à  ma  dame  et  à  damp 
Abbez,  et  ne  tarda  plus  guieres  que  au  logeis 
sont  venuz.  Lors  le  seigneur  de  Saintré  print 
soubz  le  bras  ma  dame  et  en  sa  chambre 
elle  et  ses  femmes  mena  ;  damp  Abbez  tira 
en  ung  aultre.  Et  endementiers  que  en  leurs 
chambres  ilz  se  aisoient,  dist  à  son  maistre 
d'ostel  que  incontinent  qu'ilz  seroient  à  table, 
que  les  chevauls  fussent  sellez  et  bridez  en 
l'estable,  et  tous  prests  à  monter.  Lors,  pour 
abréger,  le  disner  fut  tout  prest  ;  et  quant  ma 
dame  et  damp  Abbez  eurent  leurs  mains  lavées, 
au  hault  du  banc  au  bout  de  la  table,  comme 
prélat,  damp  Abbez  fut  assis,  et  ung  peu  après 
ma  dame  qui  ne  le  voult  mye  de  loing  aban- 
donner, et  puis  les  aultres  deux  dames  au  bas 
bout  ;  et  luy,  pour  prières,  ne  volt  oncques 
estre  assis,  mais  mist  sur  l'espaule  la  serviette, 
et  va  ça,  puis  là,  trestous  bien  servir  de  bons 
vins  et  viandes,  largement  et  de  bonne  ma- 
nière, et  aussi  de  plusieurs  façons,  (jue  vous 
diroye  je  ?  Là  fut  la  joye  de  damp  Abbez  au 

seigneur  de  Saintré  telle  qu'à  peine  se  pour- 
roit  deviser.  Et  quand  les  pances  furent  bien 
plaines  et  farcies,  et  les  estomatz  bien  axrou- 
sez  et  bien  abruvez,  le  seigneur  de  Saintré 
demanda  à  damp  Abbez  s'il  fut  oncques  armé. 
«  Armé,  dist  damp  Abbez,  non,  vrayement.  — 
Hé  !  dist  monseigneur  de  Saintré,  que  ce  seroit 
belle  chose  de  vous  veoir  armé  !  Et  qu'en  dic- 
tes vous,  ma  dame?  n'est  ce  mye  vérité?  — 
Vrayement,  dist  ma  dame,  je  cuyde  bien,  et 
suis  certaine  que  s'il  estoit  armé,  tel  y  a,  qui 
de  luy  se  mocque,  qui  guieres  n'y  gaigneroit. 
—  Ma  dame,  je  ne  sçay  nul  qui  s'en  mocque, 
mais  je  dis  que  oncques  ne  veis  homme  qu'il 
fist  plus  beau  veoir  armé.  »  Et  lors  dist  à  Per- 
rinnet  de  sa  chambre  qu'il  feist  ce  qu'il  luy 
avoit  dit.  Lors  Perrinnet  dressa  au  bout  de  la 
salle  une  table,  puis  il  mist  dessus  le  plus  bel 
et  le  plus  grant  harnois,  sans  hache  ne  espée. 
Et  quant  damp  Abbez  veit  ce  très  bel  et  luy- 
sant  harnois,  auquel  il  print  grant  plaisir,  et 
s'estoit  ouy  si  grandement  louer,  pensa  que, 
pour  la  largesse  du  seigneur  de  Saintré,  il  luy 
donneroit  cest  harnois,  et  que  pour  ceste  cause 
l'avoit  il  fait  apporter.  Si  s'appensa  que  s'il  le 
requeroit  d'armer,  qu'il  n'en  seroit  mye  reffu- 
sant  ;  lors,  pour  monstrer  que  très  bien  il  ay- 
moit  ce  harnois,  le  commença  très  fort  à  louer. 
«   Et  puis   qu'il  est  à  vostre  gré,  dist  le  sei- 

gneur  de  Saintré,  s'il  vous  est  bien  en  point, 
vous  l'aurez.  —  L'aura}',  monseigneur  ? —  Ouy, 
damp  Abbez,  et  meilleure  chose,  se  le  me  vou- 
lez requérir.  —  Et  par  ma  foy,  pour  l'amour  de 
ma  dame,  je  ne  mangeray,  ne  beuveray  jusques 
à  tant  que  je  seray  armé.  »  Alors  s'escria  : 
«  Ostez,  ostez  ces  tables,  nous  n'avons  que 
trop  mangié.  »  Damp  Abbez,  tout  plain  de 
joye,  se  mist  en  pourpoint,  et  tost  le  seigneur 
de  Saintré  print  ung  poinçon,  et  mist  les 
esguilletes,  et  arma  de  corps  et  de  jambes  en- 
tièrement damp  Abbez,  et  le  bassinet  sur  la 
teste  luy  mist  bien  cramponné,  et  puis  en  ses 
mains  les  ganteletz.  Et  quant  damp  Abbez  fut 
ainsi  du  tout  armé,  si  se  tourna  devant  et 
derrière,  en  soy  coutoyant,  et  en  disant  à  ma 
dame  et  à  ses  femmes  :  «  Qu'en  dictes  vous  de 
veoir  ung  moynne  armé?  le  fait  il  bon  veoir? 
—  Moynne,  dist  ma  dame,  telz  moynnes  sont 
bien  clers  semez.  —  Hé!  Dieux,  que  n'ay  je 
une  haiche  et  ung  qui  me  voulsist  combattre  et 
oultraiger!  »  Puis  en  farsant  dist  à  ma  dame  : 
«  Vrayement  cest  harnois  poise  plus  que  le 
mien,  mais  il  me  souffit,  puisque  je  l'ay  gain- 
gné.  »  Et  en  disant  ces  paroles,  le  seigneur  de 
Saintré  luy  dist  :  «  Vous  ne  l'avez  mie  encores 
gaingné,  mais  tantost  le  gaingnerez.  »  Lors 
fist  aporter  l'autre  harnoiz,  duquel  il  fut  tantost 
armé.  Quant  ma  dame  oyt  ces  paroiles,  et  veit 

le  seigneur  de  Saintré  hastivement  armer,  se 
doubla  de  ce  qui  en  advint,  et  luy  dist  :  «  Sire 
de  Saintré,  que  entendez  vous  à  faire  ?»  —  Ma 
dame,  dist  il,  quant  il  fut  prest,  tantost  le 
verrez.  —  Je  le  verray,  dist  ma  dame,  sire 
couart,  voulez  vous  combatre  à  ung  Abbez  ?  » 
Le  seigneur  de  Saintré  estant  tout  armé,  or- 
donna à  ses  gens  de  bien  garder  l'huys  que 
aucun  n'entrast,  ne  yssit  hors  de  la  salle,  et 
dist  aux  dames  et  damoyselles,  aux  moynnes  et 
à  tous  aultres  qui  leans  estoient  :  «  Tenez 
vous  là  à  cest  huys,  et  n'y  ait  homme,  ne 
femme  qui  se  meuve,  car  qui  fera  le  contraire, 
je  luy  fendray  la  teste  jusques  aux  dens.  » 
Lors  veissiez  dames  et  moynnes  de  trembler, 
pleurer,  et  mauldire  l'heure  que  ilz  estoient  là 
assemblez.  Lors  il  vint  à  ma  dame,  et  luy 
dist  :  «  De  vostre  grâce  très  voulentiers  voul- 
sistes  estre  juge  de  la  lucte  de  damp  Abbez  et 
de  moy  ;  or  vous  prye  et  supplie,  si  très  hum- 
blement que  je  puis,  que  le  vueillez  estre  de  la 
lucte  à  laquelle  j'ay  apprinz  à  lucter,  et  que 
avec  moy  .so3'ez  à  faire  la  requeste  à  damp 
Abbez.  —  Je  ne  sçay  quelle  requeste,  dist  ma 
dame  ;  se  vous  luy  faictes  ung  seul  desplaisir, 
je  l'advoue  fait  à  moy,  et  le  prens  en  ma 
garde.  »  Le  seigneur  de  Saintré  vint  à  damp 
Abbez,  et  luy  dist  :  «  Damp  Abbez,  à  la  re- 
queste de  ma  dame  et  de  la  vostre,  je  luctay 

deux  fois  à  vous,  deux  saulx  de  trousse,  dont 
encores  me  sens,  et  n'y  valut  me  excuser  que, 
à  sa  requeste  et  à  la  vostre,  ne  passasse  par  là; 
ores  je  vous  requiers  et  prie,  aussi  pour  l'amour 
de  ma  dame  que  si  loyaulment  aymez,  que 
nous  luctons  à  la  façon  que  j'ay  apprins  à  luc- 
ter.  —  Ha!  monseigneur  de  Saintré,  dist 
damp  Abbez,  je  ne  sçauroye  lucter  armé.  » 
Alors  le  seigneur  de  Saintré  dist  :  «  Par  cy, 
ou  par  la  fenestre  passerez.  »  Ma  dame,  qui  de 
tous  poins  veoit  le  seigneur  de  Saintré  à  com- 
batre  meu  et  délibéré,  felonneusement  luy  dist  : 
«  Sire  de  Saintré,  nous  voulons  et  vous  com- 
mandons, sur  paine  d'encourir  nostre  indigna- 
cion,  que  incontinent  tous  deux  vous  desarmez; 
et  se  vous  ne  le  faictes,  comme  fel  et  couart, 
nous  vous  ferons  du  corps  et  de  la  vie  courcer 
et  pugnir.  »  Quant  le  seigneur  de  Saintré  se 
voit  ainsi  villainer  et  menacer,  à  la  faveur  et 
pour  l'amour  de  damp  Abbez,  luy  dist  :  «  Or, 
faulce,  desloyalle,  telle,  telle  et  telle  que  vous 
estes,  je  vous  ay  si  très  loyaulment  servie  lon- 
guement que  oncques  homme  puist  servir  et 
complaire  à  femme,  et  maintenant  pour  ung 
ribault  moj-nne,  dont  vous  estes  accointée  si 
faulcement  et  desloyaulment,  vous  estes  des- 
honnorée,  et  m'avez  habandonné  ;  et  à  celle  fin 
qu'il  vous  en  souviengne,  que  pour  luy  ne 
aultre  ne  me  devez  villainer  ne   menasser,  je 

VOUS  donray  tel  loyer,  non  mye  tel  qu'il  y 
affiert  à  l'exemple  des  aultres  desloyalles  fem- 
mes. »  Lors  la  prent  par  le  toupet  de  son  atour, 
et  haulsa  la  paulme  pour  luy  donner  une  cou- 
ple de  souffletz;  mais  à  coup  se  retint,  ayant 
mémoire  des  grans  biens  qu'elle  luy  avoit  faitz, 
et  qu'il  en  pouroit  estre  blasmé.  Et  tout  en 
pleurant,  et  comme  de  dueil  pasmée,  la  fist 
cheoir  sur  le  banc,  que  oncque  ne  s'en  osa 
mouvoir.  Lors  fist  apporter  deux  haiches  et 
deux  daignes,  qu'il  fait  saindre  et  bailler  es 
mains  de  damp  Abbez,  pour  en  prendre  choiz, 
puis  luy  dist  :  «  Damp  Abbez,  souviengne 
vous  des  injures  qu'avez  dictes  des  chevaliers  et 
escuiers  qui  vont  par  le  monde  faire  armes 
pour  leurs  honneurs  accroistre,  car  vous  le 
comparerez  ;  or  vous  deffendez,  damp  Abbez  !  » 
Et  lors  baissa  sa  visière,  et  fist  baisser  celle  de 
damp  Abbez,  et  desmarcha  contre  luy.  Et 
quand  damp  Abbez  vit  que  c'estoit  contre  luy, 
forcé  de  soy  combatre  et  re  van  cher,  haulsa  sa 
haiche,  et  par  telle  force  que  s'il  eust  actaint 
le  seigneur  de  Saintré,  à  la  puissance  qu'il 
avoit,  et  aussi  à  l'avantaige  d'estre  plus  grant, 
sans  nul  remède  il  l'eust  à  terre  porté  ou  na- 
vré ;  ce  que  ma  dame  eust  bien  voulu  ;  mais 
par  la  voulonté  de  Dieu  et  des  avantaiges 
qu'il  sçavoit  en  tels  faicts  d'armes,  il  se  cou- 
vrit et  receut  ce   coup   sur  sa   haiche  ;  et  ce 

fait,  le  seigneur  de  Saintré,  de  la  pointe  de  sa 
haiche,  l'enferra,  et  le  fist  à  force  reculler  jus- 
ques  à  ung  banc  viz  à  viz  de  ma  dame  ;  et  là 
tomba  à  la  renverse,  et  au  cheoir  se  donna  un 
tel  coup  qu'il  sembloit  que  tout  fondit  en  bas, 
criant  :  «  Mercy  !  mercy  !  mercy  !  ma  dame. 
Ah!  monseigneur  de  Saintré,  pour  Dieu, 
mercy  I  »  Le  seigneur  de  Saintré,  esprins  de  mal 
tallent  à  cause  des  villainies  et  mocqueries 
dont  a  esté  cy  devant  parlé,  délibéré  fut  de  le 
mectre  à  fin  ;  et  en  haulsant  sa  haiche,  en  mé- 
moire luy  vindrent  les  vers  qui  s'ensuivent, 
ausquelz  sont  contenues  les  sainctes  parolles 
que  nostre  Seigneur  dist  ou  vieil  Testament, 
au  neufviesme  chapitre  de  Genesis,  qui  dient  : 
Quicumçue  effuderit  hiimanum  sa7tguineni,fun- 
detur  sanguis  illius.  Encores  dist  en  la  Pas- 
sion :  Qui  gladio  percusserit ,  gladio  peribit. 
Encores  dist  il  à  David  :  Non  edificabis  michi 
domum,  quia  vir  sanguinis  es.  Encores  dist  il 
par  la  bouche  de  David  :  Vir  sanguineus  et 
dolosus  non  videbit  dies  suos.  Encores  par  la 
bouche  de  David  dit  :  Virum  sanguinum  et 
dolosum  abominabitur  Domtnics.  Encores  là 
mesme  dist  :  Si  occideris,  Deus,  peccatores  : 
viri  sanguinum,  declinate  a  me.  Et  tant  d'aul- 
tres  petiz  mercys  et  miséricordes  nous  a  il 
commandé  et  en  sa  propre  personne  monstre, 
que,  par  ce,  ledit  seigneur  de  Saintré  se  tint 

de  procédera  la  mort;  toutesfois  fut  par  ven- 
geance et  par  divine  voulenté,  que  à  cause  du 
si  très  évident  et  manifeste  pechié,  eust  per- 
mis ainsi  le  faire  pugnir,  il  gecta  au  loing  sa 
haiche,  et  print  sa  dague  en  sa  main  ;  puis  luy 
haulsa  sa  visière,  et  luy  dist  :  «  Ores,  damp 
Abbez,  congnoissez  que  Dieu  est  le  vray  juge, 
quant  vostre  force  et  vostre  maulvais  et  inju- 
rieux parler  n'ont  eu  povoir  que  ne  soyez  chas- 
tié,  et  présent  celle  de  qui  vous  vous  teniez  si 
fier,  pour  laquelle  avez  si  deshonnestement 
menty  et  parlé  contre  les  chevaliers  et  es- 
cuiers  ;  et  pour  ce,  celle  très  faulce  langue  le 
comparera.  »  Lors  luy  persa  de  sa  dague  la 
langue  et  les  deux  joues,  et  en  ce  point  le 
laissa,  et  luy  dist  :  «  Damp  Abbez,  ores,  avez 
vous  le  harnois  bien  et  loyaulment  gaigné.  » 
Si  se  fist  desarmer,  et  quant  il  fut  tout  desa- 
billé,  et  vit  ma  dame  deschevelée  et  son  atour 
renversé,  luy  dist  :  «  Adieu,  dame  la  plus 
faulce  qui  oncques  fut  !  »  Et,  en  ce  disant,  la  veit 
sainte  d'ung  tyssu  bleu,  ferré  d'or,  lors  la  des- 
saingnit,  disant  :  «  Et  comment,  ma  dame, 
avez  vous,  cueur  de  porter  sainture  bleue?  car 
couleur  bleue  signifie  loyaulté..  et  vraiment 
vous  estes  la  plus  desloyalle  que  je  congnoisse; 
plus  ne  la  porterez.  »  Lors  luy  osta,  puis  la 
ploya  et  mist  en  son  seing.  Puis  vint  aux  da- 
mes et  damoyselles,  aux  moynnes  et  aux  aul- 

très  gens  qui,  comme  brebis,  aux  coings  de  la 
salle  estoient  plourans,  si  leur  dist  :  «  Vous 
estes  tesmoings  des  choses  dictes  et  faictes, 
qui  à  mon  grant  desplaisir  sont  cause  d'avoir 
fait  ce  que  j'ay  fait  ;  et  quant  à  la  desplaisance 
que  avez  eue,  et  avez,  le  me  pardonnez,  je  vous 
en  prie,  et  à  Dieu  soyez  !  »  Lors  fut  l'huys 
ouvert,  et  descendit  en  bas,  et  à  l'oste  dist  : 
«  Se  damp  Abbez  veult  le  grant  harnoys,  si 
luy  laissez  ;  mais  le  petit  et  les  deux  haiches  à 
Jacques  les  rendrez,  et  luy  dictes  qu'il  vien- 
gne  à  moy  bien  brief;  bel  hoste,  estes  vous 
bien  content?  »  Et,  en  ce  disant,  il  monta  à 
cheval,  et  commande  à  Dieu  son  hoste.  Et  à 
tant  laisseray  cy  à  parler  de  luy  qui  s'en  va 
à  la  court  ;  et  diray  de  ma  dame,  de  damp 
Abbez  et  de  leurs  gens,  qui  demeurèrent  bien 
esbahys  et  en  très  grant  dueil  et  melencolie, 
n'en  fault  m3'e  doubter. 

CHAPITRE   LXXXIII 


Comment  ma  dame  et  damp  Ahbez  avec  leurs 
gens  sont  demeurez. 


QUANT  ma  dame  se  fut  atournée,  et 
que  toutes  eurent  assez  plouré,  et  que 
damp  Abbez  fut  desarmé,  fut  le  sur- 
'gien  mandé  ;  là  veissiez  pleurs  et  sou- 
pirs, et  mauldire  leurs  vies  quant  oncques 
s'estoient  là  arrivez.  Damp  Abbez,  qui  ne 
povoit  parler,  fut  devestu  et  couchié,  et  puis 
convint  ma  dame  despartir  et  laisser  son  amy. 
Et  qui  pour  ce  ouyst  ses  pleurs,  plains  et 
gemissemens  à  cause  de  damp  Abbez,  il  sem- 
bloit  que  tous  ses  prouchains  parens  et  amys 
fussent  mors.  Ses  femmes  disoient  :  «  Ha! 
ma  dame,  nous  n'en  pensasmes  oncques  moins, 
quant  nous  le  vismes  arriver,  et  que  meschief 
n'en  advenist  de  tant  charger  l'onneur  des 
gentilzhommes.  —  Voyre,  dist  l'aultre,  et  de 
l'avoir  ainsi  traictié  et  blecié  ;  et  à  ce  est  bien 
fait.  —  Ne  vous  chault,  dist  ma  dame,  il  en 
sera  bien  vengié,  mais  qu'il  en  soit  guery  ; 
aussi  qu'il   m'a    voulu  batre  et  m'a  villainée, 

puis  ma  sainture  emporté,  comme  meurdrier 
et  larron  qu'il  est.  »  Et  à  tant  laisseray  cy  à 
parler  de  ma  dame  et  de  la  guerison  de  damp 
Abbez,  qui  par  l'espace  de  deux  mois  s'estoient 
donnez  du  bon  temps  ensemble,  meilleur  que 
jamaiz  n'avoient  eu  par  avant,  et  en  fut  dure 
la  départie. 


CHAPITRE   L XXX IF 

Comment  ma  dame  revint  à  la  court. 

L'acteur  .  —  Endementiers  que  ma 
dame  et  damp  Abbez  ainsi  s'esbatoient, 
le  roy  d'ung  cousté,  et  messeigneurs  les 
ducz  s'esmerveilloient  de  ce  que  leur  Belle 
Cousine  demouroit  tant,  dont  une  fois,  entre 
les  aultres,  à  la  royne  en  parlèrent.  La  royne, 
jà  très  desplaisante  des  nouvelles  que  elle 
pressentoit,  pour  son  honneur  s'en  teust.  Lors 
luy  prièrent  qu'elle  luy  voulsist  escripre  par 
manière  qu'elle  vensist.  La  roj'ne  leur  dist  que 
desjà  par  deux  fo3-s  l'avoit  elle  fait,  et  escript 
par  deux  messaigiers  qu'elle  avoit  envoyez  vers 

elle  ;  et  que  vraiement  vensist  quant  elle  voul- 
droit,  mais  jamais  ne  luy  en  escriproit.  Mes- 
seigneurs,  qui  comprinrent  bien  les  paroUes 
de  la  royne  qui  très  mal  contente  d'elle  estoit, 
luy  escriprent  et  luy  renvoyèrent  l'ung  de  leurs 
chevaulcheurs.  Lors  fut  à  ma  dame  mortel 
desplaisir  de  laissier  doulx  Abbez,  et  donner 
jour  qu'elle  seroit  à  la  royne,  sans  point  faillir  ; 
et  par  ainsi  le  beau  pare  et  confesseur  print 
congié  d'elle,  et  elle  de  luy,  et  revint  à  la 
court. 

L'acteur.  —  Hé!  amours  très  faulces, 
maulvaises  et  traistres,  semblerez  vous  tous- 
jours  enfer  qui  d'engloutir  âmes  jamais  ne  fut 
saoul  ?  ne  serez  jamais  saoulez  de  traveiller 
cueurs  et  les  meurdrir?  Dieu  et  nature  vous 
ont  ilz  donné  telle  puissance  que  de  prendre, 
et  mectre  en  vos  lacs,  cueurs  de  papes,  de 
cardinaulx,  d'evesques,  d'archevesques,  d'em- 
pereurs, d'emperieres,  de  roys,  de  roynes,  de 
ducz,  de  duchesses,  de  patriarches,  de  marquis, 
de  marquises,  de  princes,  de  princesses,  cueurs 
d'abbez  et  d'abbesses,  de  contes,  de  contesses, 
et  de  gens  de  tous  aultres  estats,  et  religieuses 
espirituelles  et  temporelles  ?  Que  d'aulcuns  en 
avez  prins  les  cueurs,  ainsi  qu'en  maintes  his- 
toires se  treuve  par  escript,  dont  vous  en  estes 
très  faulcement  et  mauvaisement  serviz,  et 
puis  à  la  fin  habandonnez,  et  méritez  d'avoir 

perdu  leurs  âmes,  se  Dieu  n'en  a  mercy,  et 
leurs  honneurs;  tesmoings  ceulx  cy,  dont, 
pour  venir  à  mon  proposée  m'en  délaisse,  qui 
dit  ainsi. 

L'acteur.  —  Quant  ma  dame  par  telle  force 
fut  contraincte  de  laisser  damp  Abbez  et  soy 
départir,  tant  estoient  grans  leurs  douleurs  à 
souffrir  que  je  ne  sçauroye  reciter,  ne  escripre. 
Toutesfois  les  promesses  de  damp  Abbez  furent 
que  souventes  fois  en  habit  dissimulé  la  jToit 
veoir;  et  par  celle  doulce  espérance,  à  très 
grans  destresse  de  leurs  cueurs,  prindrent  con- 
gié  l'ung  de  l'aultre,  et  eust  esté  bonne  la 
compaignie,  se  ne  fust  le  départir. 


CHAPITRE   LXXXV 


Comment  ma  dame  fut    a  la  court,  et  la  bonne 
chiere  que  chascun  luy  fist. 

L'aCTETJK.  —  Ma  dame,  toute  pasmée  et 
dolente  de  ses  amours,  vint  à  la  court, 
acompaignée    de   plusieurs    seigneurs, 
contes,  barons,  chevaliers  et  escuyers,  qui  au 

devant  luy  furent  ;  et  quant  elle  fut  arrivée,  fist 
sa  révérence  au  roy  qui  assez  bien  la  recueillit, 
puis  va  à  la  royne  qui  luy  dist  :  «  Vostre  venue 
a  esté  bien  longue,  il  me  semble  que  bien 
aymez  l'air  du  pays.  »  Puis  va  à  messeigneurs 
les  ducz  qui  assez  gracieusement  la  receurent, 
puis  luy  dirent  :  «  De  vostre  venue  dictes  nous 
grant  merc}-.  »  Et  puis  les  aultres  dames  et 
damoyselles,  chevaliers  et  escuyers,  tous  luy 
vont  faire  la  révérence  et  festoyer;  et  ainsi 
passa  environ  ung  moys.  Advint  que  ung  soir, 
après  soupper,  estant  le  roy  et  la  royne  en  ung 
beau  preau,  en  grant  nombre  de  dames  et  de  sei- 
gneurs, lors  le  seigneur  de  Saintré  dist  à  la  royne 
et  aux  aultres  dames  :  «  Seez  vous  toutes  cy,  si 
vous  compteray  une  vraye  nouvelle  et  merveil- 
leuse histoire  qu'on  m'a  de  bien  loing  escripte. 
—  Avant,  dist  la  royne,  et  pour  Dieu,  que 
nous  le  saichons,  ma  dame,  seez  vous  là.  » 
Lors  appella  ma  dame  Belle  Cousine.  «  Et 
entre  vous  dames,  seez  vous  toutes  cy,  et 
escoutons  ceste  nouvelle  que  nous  veult  dire  le 
seigneur  de  Saintré.  »  Lors  la  royne  s'assist, 
et  fist  seoir  ma  dame  auprès  d'elle,  et  puis  les 
aultres  dames  ou  damoyselles  entremeslées 
d'aucuns  seigneurs,  chevaliers  et  escuyers  qui 
là  estoient.  Lors,  en  riant,  dist  la  royne  : 
«  Monseigneur  de  Saintré,  maistre  des  nou- 
velles, commencez  à  deviser.  » 

CHAPITRE   LXXXVI 

Comment  le  seigneur  de  Saintrê,  satis  riens 
nommer,  compta  Vistoire  de  ma  dame,  de 
damp  Abbez  et  de  luy ;  et  rendit  la  sainture 
a  ma  dame  devant  la  royne  et  plusieurs  aultres 
dames  et  damoyselles. 

L'acteur.  —  Le  seigneur  de  Saintré  lors 
commença  son  compte  en  la  meilleure 
façon  et  manière  qu'il  sceut,  et  dist  :«  Ma 
dame,  j'ay  naguieres  veu  unes  lettres  d'une 
ystoire  vraye  et  nouvellement  advenue  en  Al- 
maigne,  d'une  très  noble  et  puissante  dame  qui 
de  sa  grâce  print  plaisir  en  ung  jouvencel  bien 
gentil,  et  tant  de  biens,  d'amours  et  d'onneurs 
luy  monstra  que,  par  certain  espace  de  temps, 
elle  le  fist  ung  très  renommé  chevalier  ;  et  tant 
loyaulment  se  entre  amerent,  comme  la  lectre 
dit,  que  oncques  plus  loyaulx  amours,  ne 
amans  plus  secretz,  ne  furent. 

L'acteur.  —  «  Mais  la  fortune,  la  traîtresse 
comme  dit  le  bon  Boece, 

A  s.i  dextre  plaine  d'orgueil, 
Voult  SCS  sergeus  mectre  en  ducil  ; 
Plus  soudainement  les  surprent, 
Q.ue  le  flot  de  mer  ne  s'esprent. 

Et  les  trestourne  en  si  peu  d'eure 
Que  le  plus  bas  vient  au  desseure, 
Et  au  dessoubz  \ient  le  plus  hault; 
Ke  de  leurs  pleurs,  riens  ne  leur  chault. 

Et  quant  ont  plus  douleur  et  yre. 
Alors  se  prend  plus  fort  à  rire. 
Sa  joye  est  que,  en  peu  d'espace. 
Le  plus  heureux  le  chetif  fasse. 

Saintré.  —  «  Ainsi  fut  il,  ma  dame,  de  ce 
povre  maleureux  qui  tant  estoit  en  grâce  de 
sa  dame  que  oncques  avant  de  dames  ne  fut 
mieulx  amé.  Advint  que  par  la  voulante  de 
fortune,  pour  l'amour  d'elle  et  pour  accroistre 
son  honneur,  il  vint  en  France  faire  armes, 
dont  il  yssit  à  son  honneur.  Et  endementiers 
que  ces  choses  estoient,  sa  dame  s'accointa 
d'ung  grant,  gros  et  très  puissant  de  corps 
moynne  qui  estoit  damp  Abbez  d'une  abbaye 
bonne  et  riche,  et  tant  se  entre  amerent  qu'elle 
en  oublia  son  très  loyal  amy  et  serviteur  du 
tout.  —  Et  lors,  respondist  la  royne,  elle  fist 
sa  malle  joye  que  pour  ung  moynne  laisser 
celuy  qui  tant  l'aymoit.  —  Ma  dame,  il  fut 
ainsi,  car  je  l'ay  ainsi  veu  par  lectre  qui  mye 
ne  me  mentiroit.  Or,  escoutez,  ma  dame,  et 
orrez  la  raison  et  la  fin.  —  Or,  dictes  doncques, 
dist  la  royne,  et  achevez.  »  Et  lors  de  mot  à 
mot  l'istoire  compte  :  et  premier,  comment 
l'amant  les  trouva  au  gibier,  comment  l'Abbez 

manda  à  ma  dame  se  on  le  retiendroit  au 
soupper,  et  la  responce  qu'elle  en  fist  ;  com- 
ment l'amant,  pour  veoir  l'affaire,  ne  se  fist 
gueres  prier;  comment  l'Abbez  et  ma  dame 
blasonnerent  les  chevaliers  et  escuiers  qui  par 
le  monde  alloient  faire  armes  ;  comment  elle 
mist  sus  la  lucte,  et  en  fut  juge  ;  comment  ilz 
lucterent  et  se  desvestirent  en  pourpoint,  et  les 
beaulx  saulx  que  l'Abbez  faisoit  devant  ma 
dame  ;  le  ris,  les  jeux,  les  mocqueries  qu'ilz 
faisoient  à  l'occasion  de  la  lucte,  et  de  ce  que 
l'Abbez  en  avoit  l'onneur  ;  l'ambassade  que  le 
couvant  en  fist  ;  et,  pour  abréger,  comment  il 
fut  en  la  cité  disner,  comment  ilz  furent  armez, 
et  leur  bataille  ;  comment  à  l'Abbez  en  print, 
aussi  les  parolles  que  ma  dame  dist  à  l'amant, 
en  le  villainement  menassant  pour  l'amour  de 
son  nouvel  amy  ;  comment  il  mist  la  main  à 
son  toupet,  faisant  semblant  qu'il  la  voult 
frapper  ;  les  parolles  que  l'amant  luy  dist,  et 
comment  il  luy  osta  sa  sainture,  que  porter  ne 
debvoit  de  la  couleur  qu'elle  estoit,  pour  sa 
desloyauté.  Et  après  ce  qu'il  eut  conclu,  fut 
illecques  la  dame,  que  on  cuydoit  estre  d'Ail- 
maigne,  très  grandement  blasmee  et  mesprisée, 
et  fut  l'amant  de  sa  bataille,  qu'il  avoit  emprise, 
très  grandement  loué.  Et  de  ceste  belle  nou- 
velle fut  illecques  la  joye  si  grande  qu'à  peine 
se  povoit  on  départir,  ne  cesser  de  rire  ;  mais 

ma  dame,  là,  simple  et  coye,  sans  dire  mot,  à 
maie  chiere  escoutoit  tout.  Lors  le  seigneur  de 
Saintré  dist  à  la  ro3^ne  et  à  toutes  les  aultres 
dames  qui  là  estoient  : 

«  Ma  dame,  et  vous,  mes  dames,  l'istoire 
demande  qu'il  doit  estre  dit  de  ceste  dame,  se 
elle  a  bien  fait  ou  non  ?  et  à  vous,  ma  dame, 
j'en  demande  la  première.  »  Quant  ma  dame  la 
royne  ouyt  parler  des  amours  de  damp  Abbez 
et  d'une  dame,  doubla  aucun  peu  que  pour  sa 
Belle  Cousine  ne  fust  ;  mais,  pour  ce  qu'elle 
n'avoit  sceue  l'amour  d'elle  et  du  seigneur  de 
Saintré,  de  certain  ne  sçavoit  que  penser  ;  lors, 
pour  veoir  que  ma  dame  diroit,  le  commencer 
à  parler  d'icelle  dame  remist  à  elle.  Lors  elle 
respondit  :  «  Ma  dame,  il  me  soit  pardonné, 
car  à  ce  qu'il  a  devisé  riens  n'y  pensoye  ;  mais,- 
s'il  vous  plaist,  faictes  dire  les  aultres,  jaçoit  ce 
que  l'on  s'en  de^Toit  taire,  et  quant  vous  et 
toutes  en  aurez  dit,  je  diray  après  ce  qu'il  me 
semble.  •»  Alors  la  royne  dist  :  «  Mais  puisqu'il 
faut  que  comme  royne  nous  commençons, 
vrayment,  Saintré,  s'il  est  ainsi  que  vous  avez 
dit,  nous  disons  que  telle  dame  est  faulce  et 
maulvaise,  et  n'en  disons  plus.  » 

Saintré.  —  «  Or  ça,  ma  dame  de  Rethel, 
qu'en  voulez  vous  dire?  —  J'en  dit  ce  que  la 
royne  en  a  dit,  et  oultre  plus  que  on  la  devroil 
bannir  de  toute  bonne  compaignie,  se  elle  y 

esloit.  —  Or  ça,  vous,  ma  dame  de  Vendosme, 
qu'en  dictes  vous?  —  J'en  dis,  beaulx  amys, 
qu'on  la  devroit  lyer  sur  ung  asne,  le  viz  devers 
la  queue,  et  mener  par  la  ville  à  grant  déri- 
sion. »  —  Et  vous,  ma  dame  du  Perche,  quelle 
est  vostre  opinion  ?  —  Je  dis  que  la  royne  et 
les  dames,  qui  en  ont  jà  dit,  ont  si  bien  dit 
que  on  ne  porroit  mieulx,  et  si  dis  oultre  que 
telle  dame  debvroit  estre  despouillée  toute  nue 
dès  la  sainture  en  amont,  et  toute  rezée,  puis 
oincte  de  miel,  et  menée  par  la  ville,  affin  que 
les  mouches  luy  courrussent  sus,  et  la  picquas- 
sent,  la  faulce  dame  qu'elle  est,  se  elle  est  vive, 
d'avoir  laissé  son  si  parfaict  et  loyal  serviteur, 
chevalier  ou  escuyer,  pour  ung  moynne  ;  et 
benoist  soit  l'amant  qui  ainsi  la  pugnist.  » 
Lors  n'y  eut  dame  ne  damoyselle  qui  toutes 
n'en  rissent,  et  qui  ne  s'accordassent  esdictes 
oppinions  ;  desquelles  oppinions  furent  les 
dames  de  Beaumont,  de  Craon,  de  Graville,  de 
Maulevrier  et  d'Ivry;  les  hommes  qui  là  es- 
toient  escouterent  à  grant  deduyct  et  n'en 
dirent  riens.  Et  par  ainsi  devant  elle  furent 
données  ces  oppinions,  et  oyle  jugement  de  sa 
desloyaulté. 

Et  quant  le  seigneur  de  Saintré  eut  à  chas- 
cune  demandé,  et  en  eurent  dit  ce  que  dessus 
est  dit  et  assez  pis,  il  se  tourna  à  uui  dame,  et 
le  genoii  a  terre  luy  demanda  son   oppinion. 

comme  aux  aultres.  Ma  dame,  qui  moult  estoit 
esbahye  et  ne  sçavoit  que  dire,  comme  celle  à 
qui  l'istoire  touchoit  de  bien  près,  tant  fut  par 
la  royne  et  autres  dames  contraincte,  que  force 
luy  fut  qu'elle  en  dist  son  advis  comme  les 
aultres  ;  lors  dist  :  «  Puisque  il  faut  que  j'en 
dye,  il  me  semble  que  celuy  amant,  chevalier 
ou  escuyer,  quel  qu'il  soit,  fut  très  mal  gra- 
cieulx  d'avoir  dessainte  celle  dame  et  emporté 
sa  sainture,  comme  vous  avez  dit.  —  Voire,  ma 
dame,  dist  le  seigneur  de  Saintré,  vous  ne 
dictes  et  ne  respondez  riens  qui  soit  à  mon 
propoz,  ne  à  ma  demande  qui  est  cy  :  La  dame 
a  faict  bien  ou  non  d'avoir  ainsi  habandonné 
son  loyal  amant  et  serviteur  ?  et  n'y  sçavez 
vous  aultre  chose,  fors  que  pour  avoir  dessainte 
sa  très  faulce  dame  de  sa  sainture  bleue,  et 
emportée  comme  très  indigne  de  telle  couleur 
porter  ;  et  dictes  que  pour  ce  il  fut  très  mal 
gracieulx  ?  »  Lors  tira  de  sa  manche  la  sain- 
ture ferrée  d'or,  en  lui  disant  :  «  Ma  dame,  je 
ne  le  vueil  plus  estre  si  très  mal  gracieux.  »  Et 
devant  la  royne  et  sa  compaignie  de  dames, 
de  chevaliers  et  d'escuyers,  très  gracieusement 
un  genoil  bas,  il  la  luy  mist  en  son  giron.  Et 
quant  la  royne  et  sa  compaignie  virent  et 
oyrent  ceste  merveilleuse  chose,  par  merveilles 
et  grant  esbahyssement  l'ung  l'aultre  regarda  ; 
et  de  ma  dame  furent  tous  et  toutes,  comme 

chascun  le  peut  penser,  très  esbahys.  Et  ne 
fault  mye  à  demander  s'elle  estoit  bien  hon- 
teuse, car  illecques  elle  perdit  toute  joie  et 
honneurs.  Et  cy  commenceray  la  fin  de  ce 
compte,  priant,  requérant  et  suppliant  à  toutes 
dames  et  damo3'selles,  bourgeoises  et  aultres, 
de  quelque  estât  qu'ilz  soient,  que  toutes  prei- 
gnent  exemple  à  ceste  si  très  noble  dame 
oyseuse,  qui  par  sa  luxure  se  perdit,  et  vueil- 
lent  bien  penser  audit  commun  proverbe  qui 
dist  :  oncques  ne  fut  feu  sans  fumée,  tant  fut  il 
en  terre  parfond  ;  c'est  à  entendre  que  oncques 
ne  fut  bien  ou  mal,  tant  fust  il  secret,  repozé 
ou  obscur,  que  à  la  fin  ne  soit  sceu  ;  car  ainsi 
l'a  ordonné  le  vray  et  tout  puissant  juge  de 
toutes  choses,  auquel  ne  fault,  ne  ne  peut  on 
riens  celler,  pour  mériter  les  bons  et  les  justes, 
et  pour  pugnir  les  pécheurs  et  les  maulvais, 
soit  en  ame,  soit  en  corps  ou  en  honneur  ;  ainsi 
qu'il  fist  de  ceste  dame,  et  de  maints  aultres 
hommes  et  femmes  qui  sont  pugnis  pour  leurs 
desordonnées  voulentez.  Hz  sont  bien  des  fu- 
mées sans  feu,  c'est  à  entendre  qu'ilz  sont 
maintes  faulces  langues  desliées  de  flateurs  à 
gecter  les  fumées  sans  feu,  c'est  à  dire,  porter 
et  rapporter  faulces  et  mauvaises  nouvelles  et 
renommées  à  hommes  et  femmes,  sans  cause 
et  contre  raison  ;  mais  elles  ne  peuvent  porter 
le   feu  ;    c'est    la    véritable    preuve    dont    ilz 

demeurent  d'âme,  d'honneur  et  maintes  fois  du 
corps,  perduz  et  dampnez,  et  sont  par  derrière 
villainez  et  mocquez. 

Et  cy  donneray  fin  au  livre  de  ce  très  vail- 
lant chevalier,  qui,  oultre  les  armes  que  j'ay 
dictes,  fut  en  mainctes  aultres  batailles  par 
mer  et  par  terre,  et  fist  corps  à  corps  maintes 
aultres  armes,  et  en  especial  fut  l'ung  des  seize 
chevaliers  et  escuyers  qui  combatirent  au  Carre, 
devant  le  souldan,  vingt  deux  chrestiens  renoyez, 
et  les  desconfirent  pour  la  foy  de  nostre  sei- 
gneur Jésus  Christ  ;  et  voyagea  très  longue- 
ment, qui  seroit  trop  longue  chose  à  vouloir 
tout  reciter.  Et  quant  le  plaisir  de  Dieu  fut  à 
soy  vouloir  prendre  son  ame  par  la  mort  qui 
n'espargne  nully,  le  jour  qu'elle  clost  la  porte 
à  la  clarté  de  ses  yeulx,  il  estoit  le  plus  vaillant 
chevalier  tenu  du  royaulme  de  France  ;  lequel 
de  sa  vie  naturelle  fina  ses  jours  en  la  ville  de 
Sainct  Esprit  sur  le  Rosne,  ayant  prins  tous 
les  saincts  sacremens,  ainsi  que  tous  bons  et 
vrays  chrestiens  doyvent  faire  ;  duquel  si  très 
vaillant  chevalier,  plusieurs  nobles  preux  ont 
recordez  que  ceulx  qui  faisoient  sa  sépulture, 
ont  trouvé  ung  petit  escrinet  d'yvoire,  auquel 
avoit  ung  bresvest  qui  disoit  :  Cy  reposera  le 
corps  du  plus  vaillant  chevalier  de  France,  et 
plus,  qui  pour  lors  sera.  Duquel  plusieurs  dient 

qu'il  se  doit  entendre  le  plus  vaillant  du  monde 
qui  en  son  temps  fust.  Doncques,  pour  amour 
de  ses  vaillances,  j'ay  prins  plaisir  de  veoir  où 
son  corps  gist  ;  et,  de  la  lame  couchiée  sur  luy, 
prins  en  mémoire  les  lectres  entaillées  qui,  en 
latin,  disoient  ainsi  : 

HIC  JACET  DOMINUS  JOHANNES  DE  SAINTRE,  MILES 
SENESCALUS  ANDEGAVENSIS  ET  CENAMANENSIS,  CA- 
MERARIUSQUE  DOMINI  DUCIS  ANDEGAVENSIS,  QUI 
OBIIT  ANNO  DOMINI  MILLESIMO  CCC.LX.VIII.DIE  XXV. 
OCTOBRIS.  CUJUS  ANIMA  IN  PAGE  REQUIESCAT. 
AMEN. 

NOTES 


Page  3.  ligne  3.  —  Jean  d'Anjou,  fils  du  roi 
René  et  d'Isabelle  de  Lorraine;  descendant  direct 
de  Jean  le  Bon,  sous  le  règne  duquel  le  roman  se 
passe,  et  qui  y  joue  un  rôle  assez  important. 

5,  3.  —  Jean  II,  surnommé  le  Bon,  roi  de 
France  en  1550,  mort  à  Londres  en  1364. 

7,  14.  —  Bonne,  fille  de  Jean  de  Luxembourg, 
roi  de  Bohême,  qui  fut  tué  à  la  bataille  de  Crécy. 
Mariée  en  1532  à  Jean,  alors  duc  de  Norman- 
die, elle  mourut  à  l'abbaye  de  Maubuisson  le 
II  août  1349.  du  vivant  de  Philippe  de  Valois.  Jean 
se  remaria  le  9  février  1350  (nouveau  style),  avec 
Jeanne  de  Boulogne,  veuve  en  1346  de  Eudes^ 
duc  de  Bourgogne.  Antoine  de  La  Sale  substitue 
Bonne  à  Jeanne  comme  reine  de  France,  en  fa- 
veur de  son  «  très  redoublé  seigneur  »  Jean  d'An- 
jou, qui  descendait  de  Bonne. 

7,  16.  —  Qui  des  belles  cousines  de  France  estait. 
—  Beau  cousin,  belle  cousine,  titres  que  les  souve- 
rains donnaient  par  honneur  aux  personnes  de 
leur  entourage.  Les  anciens  commentateurs,  se 
méprenant  sur  le  sens  de  ces  mots,  ont  cherché  la 
dame  des  belles  cousines  parmi  les  proches  pa- 

rentes  du  roi  ;  mais  toutes  leurs  découvertes  (on  en 
compte  quatre  différentes)  reposent  sur  des  ana- 
chronismes. 

P.  27,  1.  21.  —  Talles  de  Milesie.  —  Talés  de 
Milet.  La  plupart  des  citations  qui  suivent  sont  de 
pure  fantaisie. 

40,  2.  —  Desqueli  aussi  font.  —  Traduisez  :  De 
ceux  qui  font. 

49,  II.  —  Vegece  en  son  premier  livre  de  V  Art  de 
Chevalerie.  —  Végèce  (Flavius  Vegetius  Renatus) 
vivait  au  iV  siècle  après  Jésus-Christ.  Le  titre 
de  son  ouvrage  est  :  De  re  militari.  Jean  de 
Meung,  qui  le  traduisit  en  1284,  donna  pour  titre 
à  sa  traduction  l'Art  de  Chevalerie  ;  elle  est  main- 
tenant perdue. 

61,  28.  —  Il  s'agit  de  saint  François  d'Assise. 
—  Frère  Lion,  frère  Léon. 

62,  9.  —  De  Genesis.  —  Les  manuscrits  don- 
nent de  Uteronomie  (Deuteronome)  :  erreur  de 
copiste  —  ou  de  l'auteur  —  que  hl.  Marie  Gui- 
chard  a  rectifiée.  Le  passage  cité  est  tiré  de  la  Ge- 
nèse, chap.  IX,  vers.  6. 

67,  5.  —  Albertus,  c'est  sans  doute  Albert  le 
Grand,  né  à  Lauingen,  en  Souabe,  en  1205,  mort 
à  Cologne  en  1280.  D'abord  provincial  des  Do- 
minicains, puis  évêque  de  Ratisbonne,  il  se  démit 
de  cette  dignité  pour  se  livrer  à  l'enseignement, 
et  acquit  par  ses  leçons  publiques  une  renommée 
immense. 

68,  19.  —  Les  manuscrits  portent  par  erreur 
derrain  livre  et  XXI  chapitre  :  correction  de 
M.  Marie  Guichard. 

76,  14.  —  Jacques  Martel.  —  «  Martelet  Du- 
menil,  premier  écuyer  et  maître  de  l'écurie  du 
roi  en  1364,  mourut  en  1375.  Tous  les  autres  ici 


445 


nommés  étoient  officiers  du   roi.  »   N.   de  Gueu- 
lette. 

P.  102, 1.  27.  —  Rois  d'armes  et  heraulx.  —  Le  roi 
d'armes  était  une  sorte  de  maître  des  cérémonies 
militaires.  Dans  tout  ce  qui  concernait  la  chevale- 
rie, les  rois  d'armes  portaient  la  parole  du  roi  ou 
du  seigneur  auquel  ils  étaient  attachés.  «  Ils  occu- 
paient les  premières  places  dans  les  solennités 
publiques,  dit  M.  Marie  Guichard,  présidaient  le 
chapitre  des  hérauts,  dressaient  les  généalogies 
et  dégradaient  les  gentilshommes  convaincus  de 
félonie  ;  ils  réglaient  les  conditions  des  tournois, 
portaient  les  défis,  préparaient  les  lices  selon  les 
lois  de  la  chevalerie,  et  proclamaient  les  vain- 
queurs. Les  rois  d'armes  prenaient  leur  nom  d'un 
cri  de  guerre,  de  quelque  ornement  héraldique, 
d'un  ordre  de  chevalerie,  ou  de  la  province  où  ils 
résidaient.  »  On  sait  que  le  roi  d'armes  de  France 
s'appelait  Mont joye- Saint-Denis  (voir  le  Glossaire  au 
mot  Montjoye).  «  Les  Hérauts  d'armes  participaient 
aux  fonctions  des  rois  d'armes  et  jouissaient 
d'une  partie  de  leurs  privilèges.  Le  roi  (d'armes) 
baptisait  les  hérauts  en  leur  versant  une  coupe 
d'or  pleine  de  vin  sur  la  tète,  et  il  fallait  avoir 
exercé  pendant  sept  années  la  charge  de  Poursui- 
vant d'armes  pour  parvenir  à  celle  de  héraut.  » 
Marie  Guichard. 

106,  17.  —  Alanus.  —  Alain  de  Lille  (xii°  siè- 
cle), auteur  de  V Anti-Claudianus  seu  de  officio  viri 
boni  et  perfecti,  libri  X,  ouvrage  auquel  Jean  de 
Meung  a  emprunté  une  grande  partie  du  discours 
de  Nature  dans  le  Roman  de  la  Rose. 

107,  18.  —  Dares  Phrigius.  —  Darès  le  Phry- 
gien, cité  par  Homère  dans  l'Iliade,  au  début  du 
\'e  chant  : 

«  Parmi  les  Troyens  vivait  Darès^  riche  et  irré- 

prochable  sacrificateur  de  Hèphaistos,  et  il  avait 
deux  fils^  Phygeus  et  Idaios,  habiles  à  tous  les 
combats.  »  (Trad.  de  M.  Lecomte  de  Lisle  ) 

Puis  le  poète  raconte  la  mort  de  l'un  des  fils 
et  la  fuite  de  l'autre,  enlevé  par  Hèphaistos  (Vul- 
cain),  «  afin  que  la  vieillesse  de  leur  vieux  père 
ne  fût  point  désespérée.  »  C'est  tout  ;  mais  un  nom 
suffit  à  la  légende  :  ce  Darès  passa  pendant  tout 
le  moyen  âge  pour  être  l'auteur  d'un  récit  de  la 
prise  de  Troie  {De  excidio  Trojce)  qui  partageait 
la  confiance  publique  avec  celui  —  non  moins  fa- 
buleux —  du  Cretois  Dyctis,  l'un  des  assiégeants. 
L'ouvrage  du  prétendu  Darès  a  été  deux  fois 
traduit  en  français^  en  vers  et  en  prose,  au 
xm»  siècle. 

P.  107,  1.  20.  — ArnobiusAfer  vivait  sous  Dioclé- 
tien  (iii^  siècle).  Maître  de  rhétorique,  il  eut  Lac- 
tance  pour  disciple.  Il  embrassa  le  christianisme 
et  écrivit  contre  les  Gentils. 

108,  2.  —  Victor,  évêque  de  Vite  (v*  siècle), 
auteur  d'une  histoire  des  persécutions  exercées 
contre  l'Église  d'Afrique  par  Genséric  et  Hunne- 
ric,  rois  des  Vandales  :  ouvrage  imprimé  à  Dijon 
(1665)  et  à  Paris  (1694). 

108,  2.  —  Pompeius  Trogus.  — Trogue  Pompée, 
historien  latin  du  siècle  d'Auguste,  auteur  d'une 
Histoire  phiUppiqite  qui  ne  nous  est  connue  que  par 
l'abrégé  qu'en  fit  Justin. 

119,  12.  —  Vous  ferei  porter  le  paon,  etc.  — 
Le  paon  était  autrefois  un  mets  fort  recherché, 
qui  se  servait  aux  dîners  d'apparat,  et  sans  doute 
son  plumage  contribuait  à  sa  bonne  réputation. 
Le  serment  prononcé  sur  le  paon  est  imité  de 
plusieurs  romans  de  chevalerie;  l'un  de  ces  ro- 
mans, du  commencement  du  xiv"  siècle,  a  pour 
titre  les  Vœiix  du  Paon. 


447 


P.  144, 1.  II.  —  «  Les  Poursuivants  d'armes  étoient 

de  la  dépendance  des  hérauts  et  assistoient  à  leur 
chapitre.  Un  seigneur  banneret  pouvoit  avoir  des 
Poursuivants  sous  l'aveu  de  quelque  héraut.  On 
les  baptisoit,  dans  les  fêtes  solennelles,  après  le 
souper,  de  quelque  nom  gaillard,  comme  Jolicœur, 
Verluisant,  Sansmentir,  Gaillardet,  Beausemblant 
Haut-le-Pied,  etc..  Leurs  cottes -d'armes  étoient 
différentes  de  celles  des  hérauts,  et  ils  avoient  des 
bâtons  sans  ornement.  »  (Dictionnaire  de  Tré- 
voux.) 

147,  27.  —  Façon  de  corps  et  honneste  de  parler, 
—  Redoublez  façon  :   honneste  façon  de  parler. 

172,  27.  —  Alarde,  «  mot  corrompu  qui  paroît 
signifier  à  la  corde.  Les  barrières  des  lices  où  com- 
battoient  les  chevaliers  dans  les  joutes  et  tournois 
n'étoient  souvent  que  des  toiles  tendues  de  drap 
ou  de  quelque  autre  étoffe;  ces  toiles  dévoient 
être  soutenues  par  une  grosse  corde  tirée  d'un 
bout  à  l'autre  de  la  barrière.  »  (Roquefort,  Glos- 
saire de  la  langue  romane,  suppl.,  p.  14.)  L'un 
des  manuscrits  porte  a  large. 

197,  ligne  dernière.  —  Oysellets  de  Chîppre.  — 
«  C'étoient  de  petites  balottes  de  toutes  gran- 
deurs, remplies  de  parfums  exquis,  et  qu'on  joi- 
gnoit  ensemble  avec  de  la  gomme  pour  leur  faire 
prendre  la  forme  de  certains  petits  oiseaux  de  la 
peau  desquels  on  les  composoit,  afin  de  les  faire 
crever  à  propos.  »  (Ducatiana). 

205,  3.  —  Bouciquault.  —  Jean  le  Maingre,  dit 
Boucicaut^  négociateur  du  traité  de  Brétigny 
(1360),  père  du  fameux  maréchal  de  Boucicaut. 
Voy,  dans  le  Livre  du  chevalier  de  La  Tour  Landry, 
chap.  XXin,  une  anecdote  dont  il  est  le  héros. 

208,   18.  —  Saint  Jacques  de  Compostelle,  en 

Galice,   le  plus  célèbre  lieu  de  pèlerinage  de  l'Es- 
pagne. 

P.  213,  1.  19.  —  Montjoye.  —  «  Le  roi  d'armes 
Mont- Joie  a  l'avantage  de  tenir  le  premier  rang  sur 
les  autres  rois  d'armes  des  marches  ou  provinces  ; 
lesquels  avoient  sous  eux  chacun  des  hérauts  et 
deux  poursuivants,  qui  composoient  un  collège, 
dont  le  chapitre  se  tenoit  à  Paris  en  l'église  du 
Petit-Saint-Antoine.  Il  est  distingué  des  autres  par 
sa  cotte  d'armes  de  velours  violet  cramoisi,  ornée, 
devant  et  derrière,  de  trois  grandes  fleurs  de  lis 
en  broderie  d'or,  surmontées  et  couvertes  d'une 
couronne  royale,  frangée  et  galonnée  d'or  ;  sur  la 
manche  droite  trois  fleurs  de  lis,  et  le  nom  et  le 
titre  de  Mont-Joie  écrit  en  broderie  d'or,  et  roi 
d'armes  de  France  sur  la  gauche.  Anciennement  il 
portoit  sur  sa  poitrine  un  camaieu  ou  émail  de 
cristal  rehaussé  d'or,  garni  et  bordé  de  pierreries 
fines,  où  étoient  peintes  les  armes  du  roi.  »  (Dic- 
tionnaire de  Trévoux.) 

220,  24.  —  Le  duc  de  Bcrry.  —  Jean,  troisième 
fils  de  Jean  le  Bon,  né  en  1340,  mort  en  I4i6;le 
moins  ambitieux  et  le  moins  avide  des  parents  de 
Charles  VI,  le  grand  bibliophile  et  le  grand  bâtis- 
seur du  XIV'  siècle. 

221,  23.  —  Le  duc  d^ Anjou  et  de  Thouraine.  — 
Louis  I"  d'Anjou,  deuxième  fils  de  Jean  le  Bon. 
Jeanne  I",  reine  de  Naples,  lui  légua  sa  couronne; 
mais,  vaincu  par  Charles  de  Duras,  il  ne  monta 
jamais  sur  le  trône.  Ses  successeurs,  jusqu'à  René, 
renouvelèrent  vainement  sa  tentative. 

246,  21.  —  Vous  tenei  ung  pas.  —  Pas  ou  pas 
d'armes,  divertissement  chevaleresque.  Un  cheva- 
lier plantait  sa  bannière  sur  une  route,  et  le  passage 
ainsi  défendu  devait  être  conquis  par  la  lance.  On 

se  réunissait  souvent  en  nombre  pour  exécuter  ces 
emprises. 

P.  254,  1.  17.  —  Franc-à-cheval,  monnaie  d'or 
frappée  sous  les  règnes  de  Jean  II  et  de  Charles  V. 

256,  28.  —  Porte  Baudoier.  —  Elle  avait  été  mé- 
nagée dans  l'enceinte  de  Philippe- Auguste,  et,  au 
temps  d'Antoine  de  la  Sale,  elle  faisait  communiquer 
le  Paris  ancien  avec  le  quartier  neuf  appelé  alors 
faubourg  Saint- Antoine,  où  s'élevait  l'hôtel  royal 
de  Saint-Pol,  Son  emplacement  peut  être  fixé  sur 
le  terre-plein  situé  rue  Saint-Antoine,  au  débou- 
ché de  la  rue  François-Miron  :  cette  dernière  rue 
s'appelait  alors  Grant  rue  de  la  porte  Baudoier,  et 
y  aboutissait  ;  c'est  à  cette  voie  que  la  place  Bau- 
ûoyer,  située  plus  près  du  centre,  doit  son  nom. 
Originairement  appelée  Porta  Bagaudarum  (Porte 
des  Bagaudes,  paysans  de  la  Beauce  révoltés  contre 
la  domination  romaine),  elle  devint  par  corrup- 
tion Porte  Baudéer  (Guillot,  Dit  des  Rues  de  Paris, 
vers  1500),  Baudoier,  Baudo\er;  de  ce  nom,  une 
nouvelle  altération  lit  Baudet  {Bodei^,,  Baudais 
dans  la  Fleur  des  Antiquités  de  Paris  de  G.  Corrozet, 
1532).  —  Il  est  question  de  l'auberge  de  l'Ours 
dans  une  charte  de  l'an  1577;  selon  Gueulette, 
elle  existait  encore  au  xvui=  siècle. 

258,  10.  —  Nicolle  de  Maltestes.  —  Niccolo  Mala- 
testa,  de  la  maison  de  Rimini. 

458,  14.  —  Galias  de  Mantua.  —  Galéas  de  Man- 
toue,  général  au  service  de  la  république  de  Venise, 
prit  Padoue  en  1405,  et  fut  tué  peu  après  d'un  coup 
de  flèche,  dans  un  combat.  (Andréa  Gataro,  Isto- 
ria  Padovana).  L'opinion  d'Antoine  de  la  Sale  parait 
donc  erronée;  les  historiens  ne  font  aucune 
mention  de  la  rencontre  de  Galéas  avec  Bou- 
cicaut. 

P.  265, 1.5. —  D'aller  m  Prusse  contre  les  Sarrasins. 

—  Au  moyen  âge,  on  donnait  le  nom  de  <r  Sarra- 
zins  »  à  tout  peuple  ennemi  de  la  foi  chrétienne  ; 
ici,  ce  mot  désigne  les  Lithuaniens  idolâtres,  qui 
étaient  souvent  en  guerre  avec  l'Ordre  Teutoni- 
que.  L'expédition  dont  parle  La  Sale  n'a  rien 
d'historique.  Il  y  eut  bien,  en  1545,  c'est-à-dire 
bien  avant  l'avènement  de  Jean  II,  une  croisade 
contre  les  Lithuaniens;  mais  la  France  n'y  en- 
voya aucun  contingent  :  l'Allemagne  seule  prit 
les  armes,  et  les  croisés  ne  rencontrèrent  pas  l'en- 
nemi, qui  profita  de  l'absence  des  chevaliers  teu- 
toniques  pour  ravager  la  Livonie  et  la  Prusse, 

273,  13.  —  Le  capptau  de  Bueil.  —  Le  captai  de 
Busch,  titre  donné  au  seigneur  du  château  de  Cap 
de  Busch,  aujourd'hui  La  Teste  de  Busch,  près 
d'Arcachon.  Il  appartenait  à  la  maison  de  Foix.  Ce 
nom  a  été  écrit  de  plusieurs  manières  difierentes  : 
on  trouve  5««/ (c'est-à-dire  hxuf)  dans  les  Chro- 
niques de  Saint-Denis. 

279,  8,  —  Monseigneur  Philippe  de  Bourbon.  —  La 
généalogie  de  la  maison  de  Bourbon  ne  signale, 
sous  le  règne  de  Jean  II,  aucun  membre  de  cette 
famille  qui  ait  porté  le  prénom  de  Philippe.  Par 
contre,  Antoine  de  La  Sale  a  pu  connaitre  deux 
personnages  de  ce  nom.  Ce  sont  :  1°  Philippe  de 
Bourbon,  seigneur  de  Beaujeu,  deuxième  fils  de 
Charles  I",  duc  de  Bourbon  et  d'Auvergne  (Char- 
les mourut  en  1456);  2»  Philippe  de  Bourbon, 
seigneur  de  Duisant,  troisième  fils  de  Jean  de 
Bourbon,  seigneur  de  Carency;  il  vivait  encore 
en  1492. 

281,  7.  —  Combien  qu'il  neftist  point  son  subject. 

—  Sous  le  règne  de  Jean  le  Bon,  et  jusqu'à  l'année 
1361,  le  duc  de  Bourgogne  était  Philippe  de  Rou- 

vre,  fils  de  Philippe  et  de  Jeanne,  devenue  reine 
de  France  par  son  second  mariage.  Philippe  de 
Rouvre  mourut  à  l'âge  de  treize  ans,  en  cette 
année  1361,  étant  encore  sous  la  tutelle  de  la 
reine  sa  mère.  Le  duché  de  Bourgogne  revint  alors 
au  roi  de  France,  qui  le  garda  jusqu'à  sa  mort.  Ce 
fut  Charles  V,  devenu  roi,  qui,  déférant  au  vœu 
de  son  père,  remit  ce  duché  à  son  frère  Philippe, 
en  échange  de  la  Touraine.  Le  serviteur  du  petit- 
fils  de  Philippe  le  Hardi  ne  s'est  pas  soucié  de  ces 
détails  historiques;  sa  phrase  naïve  n'en  a  que 
plus  de  prix  et  porte  un  témoignage  d'autant  plus 
curieux  des  prétentions  de  cette  famille. 

P.  295,  1.  20.  —  Ruyers.  —  Ce  mot  est  expliqué 
par  GoUut,  auteur  des  Mémoires  de  la  République  se 
quanoise,  dans  un  passage  qui,  en  même  temps,  nouS 
fait  connaître  la  patrie  d'Antoine  de  La  Sale  :  «  CeS 
rois  d'armes  et  tous  ceux  des  Gaules  estoient 
nommés  rois  cVarmes  Foyers,  à  la  différence  de 
ceux  de  l'Empire,  qui  estoient  appelés  Royers 
comme  Antoine  de  La  Sale,  de  nostre  pays,  ha» 
escript.  i> 

298,  17.  —  Le  vtaistre  de  Prusse  et  tout  l'ospital. 

—  Le  grand-maitre  de  l'Ordre  Teutonique  et  ses 
chevaliers. 

300,  25.  — De  cent  à  quarante  ou  cinquante  mille. 

—  Lisez  :  De  cent  quarante  à  cent  cinquante  mille. 

302,  15.  —  En  l'église  Saincte-Marie  de  Ruer.  — 
«  La  légende  rapporte  que  les  anges  transportèrent 
sur  le  mont  Sinaï  le  corps  de  sainte  Catherine 
d'Alexandrie.  Richard  Pokoke  {Voyage  en  Orient, 
Paris,  1772,  t.  I,  p.  439)  parle  d'une  chapelle  dé- 
diée à  sainte  Marie  et  située  entre  le  mont  Horeb 
et  le  mont  Sinaï.  Ruer  est  probablement  une  alté- 
ration de  copiste.  »  (Marie  Guicliard.) 

p.  304,  1,  q.  —  L'avant  garde  qui  estait  d'argent 
à  une  croix  de  sable.  —  C'est-à-dire  :  dont  la  ban- 
nière estoit  d'argent,  etc. 

305,  9.  —  Porteraient  chascun  ung  grant  pavays 
qui  se  appuyroient.  —  Il  s'agit  ici  de  grands  bou- 
cliers, défense  ordinaire  des  gens  de  pied,  qui,  la 
pointe  étant  appuyée  à  terre,  couvraient  encore  la 
poitrine:  c'étaient  de  bons  remparts,  mais  des  im- 
pedimenta fort  gênants  pour  l'attaque. 

320,  17.  —  Les  escallier^  sont  délivre:^  et  allent 
jouer.  —  Lisez  :  afin  qu'  ils  aillent  jouer.  Cette  ellipse 
n'est  point  rare  dans  notre  ancienne  littérature.  On 
a  dû  remarquer  déjà  que  l'auteur  —  ou  le  copiste  — 
a  partout  supprimé  \i  de  flexion  du  subjonctif. — 
On  peut  aussi  voir  dans  allent  une  forme  fantai- 
siste de  l'indic.   présent,  imitée  de  allons,  allex.. 

335,  5.  —  Par  les  carrefours.  —  C'est-à-dire  dans 
les  angles  formés  par  les  limites  de  l'étoffe  ou  par 
les  broderies  dont  elle  était  ornée. 

342,  12.  —  Comment  le  fait-ellei  —  Comment 
va-t-elle? 

360,  28.  —  Celuy  qui  sert  et  ne  percer t,  son  loyer 
pert.  —  Celui  qui  sert  et  ne  reçoit  rien,  perd  son 
salaire.  Perscrt  pour  perçoit. 

380,  6.  —  Sainct  Cosme  et  Sainct  Damien  pè- 
lerins. —  Les  restes  du  prieuré  de  Saint-Cosme 
sont  encore  visibles  au  sud  de  Luzarclies  (Seine- 
et-Oise)  ;  l'église  de  ce  bourg,  consacrée  à  saint 
Damien,  remonte  au  douzième  siècle  ;  mais  elle  a 
été  reconstruite,  en  grande  partie,  au  seizième. 

381,  13.  —  Quant  au  cueur  de  la  royne,  elle  a 
bien  pyssé  en  son  Jacques  de  soye  :  elle  a  beauco;ip 
perdu  des  bons  sentiments  que  la  reine  avait  pour 
elle. 

P.  384,  1.  8.  —  Qui  jut  seur  ne  fut  il  mye.  — 
Littér.  :  Il  ne  fut  point  celui  qui  fut  sûr  (tranquille). 

594,  9.  —  Ses  chausses,  qui  en  ce  temps  ne  s'en- 
tretenaient mie:  C'est-à-dire  qu'elles  ne  tenaient 
point  l'une  à  l'autre,  et  n'étaient  maintenues  que 
par  des  lacets. 

450,  7.  —  Voici  la  traduction  de  cette  épitaphe  : 
«  Ci  gît  monseigneur  Jean  de  Saintré^  chevalier, 
sénéchal  d'Anjou  et  du  Maine  et  chambellan  de 
monseigneur  le  duc  d'Anjou,  qui  mourut  l'an  du 
Seigneur  1368,  le  25°  jour  d'octobre.  Que  son 
âme  repose  en  paix!  Amen.  » 

Les  titres  que  l'auteur  attribue  ici  à  son  héros 
ne  doivent  pas  être  pris  au  sérieux.  En  effet,  il  ne 
faut  pas  oublier  à  quel  personnage  le  roman  est 
dédié.  Antoine  de  La  Sale  nous  a  tracé  le  portrait 
d'un  chevalier  accompli;  il  couronne  l'œuvre  en 
faisant  de  ce  chevalier  un  serviteur  de  la  maison 
d'Anjou.  Cela  n'est  pas  pour  déplaire  à  Jean,  son 
ancien  disciple  et  son  «  très  -  redoubté  sei- 
gneur. * 

Accointé.  —  Lié,  familier,  familiarisé. 

Accointer  (s').  —  Entrer  en  relations,  se  lier. 

AcERTENÉ.  —  Certain,  assuré,  convaincu, 

AcHAPTER.  —  Acheter. 

AcoNvoTER.  —  Accompagner,  escorter. 

Adonc.  —  Alors,  donc. 

Adoubter.   —  Douter,  craindre,  avoir  peur. 

Advenist.  —  Advint. 

Advis.  —  Esprit  de  ressource,  présence  d'esprit.  Pourvtu 
d'advis  :  nous  disons  encore  avisé. 

AFFicauET.  —  Objet  servant  à  la  parure,  ornement 
léger. 

Affiert  (il).  —  Il  convient,  il  appartient. 

Ahurter  (s').  —  Se  heurter,  se  bousculer. 

Aiguière.  —  Vase  à  mettre  de  l'eau  (aiguë,  eau,  du  1. 
aquaj, 

AiNs.  —  Mais,  au  contraire.  —  Ains  que,  avant  que. 

Alaine.  —  Haleine. 

Alarde.  —  Voy.  note  de  la  page  172. 

Allapie.  —  Le  pays  d'Alep,  entre  l'Asie  Mineure  et  la 
Syrie. 

Allegarbe.  —  Les  Algarves,  prov.  méridionale  du  Por- 
tugal. 

Aluaigne.  —  Allemagne. 

AuANCHÉ.  —  Emmanché. 

Amander.  —  Améliorer. 

Amesuré.  —  Réglé,  sage,  circonspect. 

Amont.  —  En  haut,  de  bas  en  haut. 


458  GLOSSAIRE 


Ancré.  —  (Blas.)  Se  dit  des  pièces  dont  les  extrémités 
sont  recourbées  en  forme  d'ancre. 

Andelosie.  —  Andalousie. 

Annelet.  —  Petit  anneau. 

Appareillé.  —  Préparé. 

Appenser  (s').  —  Délibérer,  concevoir  l'idée. 

Arcandolle.  —  Chemise. 

Armé.  —  (Blas.).  Se  dit  soit  d'un  homme  tenant  une 
arme  ou  couvert  d'une  armure,  soit  d'un  animal  pourvu 
de  grififes  dont  on  indique  l'émail. 

Armigéres  (armes).  —  Armes  de  guerre. 

Arraisonner.  —  Faire  entendre  raison;  questionner. 

Arrest.  —  Le  point  de  la  lance  appuyé  au  côté  du  com- 
battant, et  aussi  la  pièce  de  l'armure  qui  arrêtait  la 
lance. 

Arroy.  —  Arrangement,  train,  équipage  (Roi,  règle, 
mesure). 

Arsoir,  —  Hier  au  soir. 

Assebenoys.  —  Habitants  du  Hasbain  (Belgique). 

Assené.  —  Qui  est  d'accord,  en  communion  d'idées  ou 
de  sentiment  avec  quelqu'un  (de  assevs,  assentiment, 
accord).  On  a  dit  de  même,  au  moyen  âge,  séné  pour 
sensé  :  les  subst.  sens,  assens  perdaient  Vs  finale  au  cas 
régime. 

AssuBTiLLiER.  —  Rendre  subtil. 

Atour.  —  Toilette,  parure. 

Atourner.  —  Parer,  (substantiv.)  La  toilette. 

Atout.  —  Avec. 

Atraire.  —  Attirer. 

Attrempé,  attempré.  —  Tempéré,  modéré,  calme,  ré- 
fléchi. 

Attremprance.  —  Tempérance,  modération. 

Autruy.  —  Ce  qui  appartient  à  un  autre  (lat.  popul. 
alterui).  autruy  ciiyr,  le  cuir,  ou  la  peau  d'autrui.  — 
Substant.  Vaulniv,  le  bien  d'autrui. 

Avaller.  —  Descendre.  —  (Activ.).  Faire  descendre, 
abaisser  faval,  en  bas). 

Aver.  —  Avare. 

Bagues.  —  Bijoux,  bagages 

Bahour.  —  Siège  simulé,  divertissement  guerrier. 

Bahaigne,  Behaigne.  —  Bohême. 

Bailler.  —  Donner,  confier. 

Balaiz,  balloys.  —  Rubis  balais,  pierre  précieuse. 
Bande.  —  (Blas.)  Pièce  qui  traverse  l'écu  de  l'angle  droit 

du  chef  à  l'angle  gauche  de  la  pointe. 
Banerolle.  —   Banderolle,  petite  bannière  attachée  à  la 

lance. 
Bardes.  —  Harnois  de  guerre  qui  protégeait  le  poitrail  et 

les  flancs  du  cheval. 
Barecte,  barette.  —  Bonnet. 
Barre.   —  (Blas.)  Pièce  qui,  au   contraire   de   la   hande, 

traverse  l'écu  de  l'angle  gauche  du  chef  à  l'angle  droit 

de  la  pointe. 
Bassinet,  bacinet.  —  Coiffure  de  gtierre,  composée  d'un 

bonnet  de  mailles  et  d'une  visière  mobile  en  forme  de 

museau  pointu. 
Baston.  —  Ce  mot  servait  à  désigner  toute  espèce  d'arme 

offensive. 
Behaigne,  Behaingnb.  —  La  Bohême. 
Beignir.  —  Bénir. 

Bellemarine.  —  La  côte  Barbaresque. 
Bexeysson.  —  Bénédiction. 
Benoist.  —  Béni,  bienheureux. 
Besant.  —  Ancienne  pièce  de  monnaie.  — (Blas.)  Pièce 

ronde   de  métal,  c'est-à-dire  d'or   ou   d'argent.  —  On 

trouve   aussi   ce    mot    employé    pour    talent,   capacité, 

valeur. 
Bieneureté.  —  Bonheur. 
Bievre.  —  Peau  de  loutre  ou  de  castor. 
BiLLECTÉ.  —  (Blas.)  Semé  de  billettes.  — Billcltc,  pièce  en 

forme  de  carré  long,  posée  d'ordinaire  verticalement. 
BoLiES  (soLLEs).  —  SoUes  bouillies. 
BoucAiNGHAM.  —  Buckingham. 
BouESME.  —  La  Bohême. 
BouLGUERiE.  —  Bulgarie. 
BouLLAiNE.  —  Boulogne-sur-Mer. 
BouRDEUR.  —  Mauvais  plaisant. 
Bouter.    —  Jeter,    pousser.    Bouter  hors,   mettre   hors, 

retirer. 
Branle.  —  Risque.   —  Espèce  de  danse. 
Brigandine.  —    Armure  du    torse,   ayant  la  forme   d'un 

corset. 
Bruine.   —  Brume,  brouillard. 

Bruit.  —  Renommée.  //  lex'a  bruit,  il  acquit  du  renom. 
Brunette.  —  Espèce  d'étoffe  de  laine,  souvent  confon- 

due,  à  tort,  avec  la  bure,  étoffe  beaucoup  plus  grossière  : 

Car  ausinc  bien  sunt  amoretes 
Sous  buriaus  comme  sous  brunetes. 

(Roman  de  la  Rose), 

Bureau,  bure  de  l'espèce  la  plus  grossière. 
BuFFE.  —  Partie  du  heaume  qui  couvre  les  joues. 
BuRELLÉ  —  (Blas.)  se  dit  de  l'écu  couvert  de  burèles.  — 

Burèle,  fasce  diminuée  d'un  tiers. 
BusiNE.  —  Trompette. 

Cabasser.   —   Gaspiller.  —  Il  signifiait  aussi  intriguer, 

grapiller,  filouter. 
Cambruges.  —  Cambridge. 
Cahpake.  —  Cloche. 

Camponné.  —  Voy.  Coniponné,  qui  est  la  forme  régulière. 
Caours.  —  Cahors,  ville. 
Capponné.  —  Voy.  Componné. 
Capptad  de  Bueil.  —  Voy.  la  note  de  la  page  273. 
Carre  (le).  —  Le  Caire. 
Cecille.  —  Sicile. 

Chaule,  cbailloit.  —  Voy.  Chaloir. 
Chalis.  —  Bois  de  lit. 
Chaloir.  —  Importer.  —  Ne  vous  chaille,  qu'il   ne  vous 

importe  pas.  —  Non  chaloir,  indifférence. 
Cha»ipfrA)N.  —  Armure  qui  protégeait  la  tête  du  cheval. 
Chastier.  —   Corriger,    admonester,    instruire.   Ce   mot 

n'impliquait  pas  autrefois  l'idée  d'une  répression. 
Chastoy.  —  Enseignement,  remontrance. 
Chenevas.  —  Corbeille. 
Cheoir.  —  Choir,  tomber. 
Cheuz  (je).  —  Je  tombai. 
Cbetif.  —  Originairement  captif  (1.  caplivus ;  anc.  franc. 

caitis)  ;  puis  malheureux,  misérable,  méprisable,  débile. 

Cette  dernière  signification  lui  est  seule  restée. 
CuiEF.  —  Tête,  chef.  Au  chiej,  au  bout.  —  (Blas.)  Tiers 

supérieur  de  l'écu. 
Chiere,  CHERE.  —  Visage,  accueil. 
CHIQ.UETB.  —  (Blas.)  Echiqueté,  se  dit  de  l'écu  ou  d'une 

partie  de  l'écu  divisée  en  carrés  égaux  dont  l'ensemble 

figure  un  échiquier. 
Ciel.  —  Pavillon,  tente.  ' 

Clinsses.  —  Glisser. 

CoEUVRECuiEF.  —  CoiflFure,  enveloppe. 

CoGNOis  (je).  —  Je  connais,  je  reconnais. 

CoGNOissANCE.  —  Connaissance,  reconnaissance. 

CoiEMENT.  —  Tranquillement,  doucement,  sans  bruit  (coi, 

du  1.  quietus). 
Comparer.  —  Donner  compensation,  payer  au  figuré. 
CoMPONNÉ.    —   (Blas.)    Se    dit    des    pièces   formées    de 

compatis  (carrés]   d'émaux   alternés.   —  Franges   d'argent 

capponiiées  de  soie,   franges  où  l'argent  alterne   avec  la 

soie. 
Conformer.  —  Confirmer,  affirmer. 
CoNFEz.  —  Confessé. 
CoNNiN,  CO.NNIL.  —  Lapin. 
ContendRE.  —  Tendre  à,  avoir  pour  but. 
Convoyer.  —  Accompagner. 
Cop.  —  Coup. 

CosTissE    —  (Blas.)  Cottice,  bande   diminuée  d'un  tiers. 
CouLONGNE.  ^  Cologne. 
CouLPE.  —  Faute. 
CouRATiER.  —  Courtier. 
CouRCER,   COURSER.  —  Mettre  en  colère ,  chagriner.   Se 

courser,  se  courroucer. 
Courre.  —  Ane.  forme  de  l'inf.  Courir,  encore  employée 

dans  chasse  à  courre. 
CouRTOYSEs  (armes).  —  Armes   de    parade   servant  aux 

joutes,  aux  tournois. 
CoY.  —  Tranquille,  silencieux. 
Crueux.  —  Cruel. 

CuEURS.  —  (P.  26H).  Chœurs  d'églises. 
Cueillir.  —  Arranger,  disposer. 
CuYDER.  —  Croire. 

Damp.  —  Seigneur  (1.  Dominus),  titre  d'honneur  attaché 
à  certains  offices  ecclésiastiques.  On  disait  aussi  dan  et 
doin,  qui  s'est  conservé. 

Dangier.  —  Proprem.  Territoire  assujetti  (1.  Dominium) ; 
d'où  sujétion,  difficulté,  et  sens  actuel.  P.  43,  1.  4,  il 
signifie  Difficulté;  à  la  ligne  suivante,  il  a  le  sens 
actuel. 

Delaier.  —  Retarder,  remettre. 

Delict,  DELIT.  —  Plaisir,  agrément. 

Delicter  (se).  —  Se» plaire,  se  réjouir. 


462  GLOSSAIRE 


Denté.  —  (Blas.)  Se  dit  des  animaux  montrant  leurs 
dents,  dont  on  indique  l'émail. 

Départir.  —  Partager,  séparer,  distribuer.  —  Se  déparlir, 
se  séparer.  —  Substant.  :  «  Et  sur  ce  fut  leur  dé- 
partir. » 

Déporter  (se).  —  Se  distraire,  se  divertir;  se  dispenser. 

Derrain.  —  Dernier. 

Derrainement.  —  Dernièrement,  en  dernier  lieu. 

Deschiet  (il).  —  Il  tombe  (de  decheoir). 

Desconforté.  —  Triste,  affligé,  abattu. 

Desduyt,  DEDUIT.  —  Plaisir,  amusement. 

Desmarcher.  —  Se  mettre  en  marche,  marcher  ;  reculer. 
—  Activ.  Forcer  à  rompre,  à  reculer.  —  Sur  son  dts- 
marcher,  au  moment  de  se  mettre  en  marche. 

Despartir  (se).  —  S'élancer.  Voy.  Départir. 

Despendre.  —  Dépenser. 

Despiter.  —  Mépriser,  affecter  le  mépris. 

Despouillé    —  Déshabillé. 

Desroy.  —  Désordre  (anc.  franc.  Roi,  mesure). 

Desservir.  —  Mériter;  mal  servir,  trahir  la  confiance. 

Desseure,  desure  (au).  —  Au-dessus. 

Destresse.  —  Compression,  émotion  (1.  Strengtre).  Joyeuse 
destresse,  joie  vive. 

Destrier.  —  Cheval  de  bataille. 

DhSVOYER  (se).  . —  Quitter  le  bon  chemin,  se  détourner. 

Deuillez  (auE  vous  en).  —  Qjae  vous  en  ayez  du  chagrin 
(de  Douloir). 

Deviser.  —  Converser,  exposer,  raconter. 

Dextre.  —  (adj.)  Droit.  —  (Subst.)  Droite. 

Diapré.  —  (Blas.)  Damasquiné,  couvert  de  broderies. 

Diffamé  du  fait.  —  Réputé  coupable  du  fait. 

DisPOST.  —  Despote,  roi. 

DoiNT.  —  Donne  (subj.  prés.). 

DoLENTj  DOLANT.  —  Q.ui  souffre,  qui  se  plaint,  malheu- 
reux. 

D0LLOUERE.  —  Doloire  (blas.),  hache  sans  manche. 

DouBTE.  —  Crainte. 

DouBTER.   —  Craindre,  redouter. 

DouELLE.  —  Douille. 

DouLLAiT  (se).  —  Iraparf.  de  se  douloir,  avoir  du  cha- 
grin, se  plaindre. 

Dressouer.  —  Dressoir,  étagère. 

Droicturier.  —  Juste,  équitable. 

DuEiL.  —  Deuil,  tristesse,  affliction. 
Dye.  —  Dise  (subj.  prés.). 

Effroy.  —  Trouble,  esclandre. 

Embuscher  (s').  —  S'embusquer,  se  cacher.  «  Embuschée 
du  deul  souIjz  l'ombre  du  parler...  »  (page  227).  Tradui- 
sez :  dissimulant  (su  restorée  maladie)  sous  l'ombre  du 
chagrin  que  lui  causait  le  langage  de  la  reine, 

Empaindre.  —  Pousser  (1.  Impingen). 

Emperiere.  —  Impératrice. 

Empiece.  —  De  longtemps. 

Emprendre.   —  Entreprendre. 

Emprès.  —  Prés. 

Emprise.  —  Entreprise. 

Encheoir.  —  Tomber  dedans. 

Enchonne.  —  Ancône,  ville. 

Endenté.  —  Dentelé. 

Ende.mantiers.  —  Pendant  ce  temps-là.  Endemantiers  que, 
pendant  que. 

Endoussé.  —  Adossé,  dos  à  dos. 

Engin.   —  Esprit,  adresse,  invention  (1.  Ingenium). 

Ekgreslé.  —  (Blas.  )  Se  dit  des  pièces  bordées  de  dents 
fines,  à  intervalles  arrondis. 

Ensieuvir.  —  Suivre,  imiter. 

Ensuïvir  (s').  —  S'ensuivre. 

Entendis  auE.  —  Tandis  que. 

En2.  —  Dedans. 

Errer.  —  Voyager,  marcher. 

Es.  —  Dans  les. 

Esbanoyer  (s').  —  Se  divertir. 

EsBATEMENT.  —  Amusement. 

EsBAY.  —  Ebahi,  étonné. 

EscARTELÉ.  —  (Blas.)  Se  dit  de  l'écu  divisé  en  quatre 
carrés  égaux. 

EscHAauECTÉ.  —  V.  Chiqueté. 

EscuEVBR.  —  Eviter. 

EscLissER.  —  Glisser. 

EscoNDYRE.  —  Econduire,  refuser. 

Esco.ssER  (s').  —  Se  cacher,  disparaître. 

EsLE.  —  Aile. 

EsLESSÉ  —  (Blas.)  Alésé,  se  dit  des  pièces  honorables 
dont  les  extrémités  n'atteignent  pas  les  bords  de  l'écu. 

EsLEU.  —  Choisi. 

EsLiRE.  —  Choisir. 

EsHATER  (s').  —  S'émouvoir,  s'effrayer. 

EsPARTiR  (s").  —  Se  partager,  se  disperser. 

EsPERiT.  —  Esprit  (1.  spiritus). 

EspiCES.  —   Confiseries. 

EspRENDRE  (s').  —  S'agiter,  s'émouvoir. 

EsPRiNS.  —  Epris. 

EsauELLES.  —  (Pron.  contracte).  Dans  lesquelles. 

Esse.  —  Est-ce. 

EsTABLE.  —  Stable,  ferme,  constant. 

EsTAULx.  —  Echafauds. 

EsTRAPPE.  —  Croc-en -jambe. 

EsTRAiNCT.  —  Serré  (1.  stringere). 

EsTRANCE.  —  Subst.  formé  avec  le  verbe  Esire.  En  malle 

estrance,  en  mauvais  état,  en  mauvaise  situation. 
EsTRANGE.    —    Etranger.    Vins  esiranges ,   vins    de   pays 

étrangers. 
ExAULCiER.  —  Exalter. 
ExoYNE.  —  Empêchement,  accident. 
ExoTNÉ.  —  Empêché,  incommodé. 

Face  (de  prtme).  —  De  prime  abord. 

Failly.  —  Manqué.  Failly  gentil  homme,  faux  gentilhom- 
me ;  failly  cueur,  cœur  sans  générosité. 

Faisse.  —  (Blas.)  Fasce,  pièce  placée  horizontalement  sur 
l'écu. 

Faissé.  —  (Blas.)  Se  dit  de  l'écu  divisé  horizontalement 
en  plusieurs  parties  égales  fou  fasces)  d'émaux  alternés. 
Faissé  contre  faissé,  se  dit  de  l'écu  parti  (c. -à-dire  divisé 
verticalement  en  deux  parties  égales)  et  fascé,  les  émaux 
étant  opposés  de  la  droite  à  la  gauche. 

Fauldray,  FAUiDRA,  FAULDRONT.  —  Futur  de  Faillir. 
Quant  ils  fauldront,  quand  ils  seront  épuisés. 

Feable.  —  Fidèle,  digne  de  confiance. 

Feablement.  —  Fidèlement;  avec  confiance. 

Fel.  —  Dur,  impitoyable,  perfide. 

Ferir.  —  Frapper. 

Ferrures.  —  Bijoux. 

FlERT  (il).  —  11  frappe  (de  Ferir). 

Finer.  —  Finir,  achever,  et  aussi  trouver. 

Fondeur,  fonderesse   —  Fondateur,  fondatrice. 

Fors.  —  Excepté,  hors. 

FouTR.  —  Fuir. 

Fraindre.  —  Briser,  rompre. 

Frété.  —  (Blas.)  Se  dit  de  l'écu  couvert  de  cottices  ou 

bâtons  entrelacés,  au  nombre  de  six  au  moins. 
FaisauE.  —  Gaillard,  léger,  gracieux. 

Gaigne,  gaingne.  —  Gain. 

Gardebras.  —  Pièce  de  l'armure  couvrant  le  bras. 

Géhenne.  —  Tourmenté. 

Genêt    —  Petit  cheval  espagnol. 

Gent.  —  Gentil. 

Giet.  —  Action  de  jeter.   —  Espie  de  giet,   épée   qu'on 

lançait  à   son  adversaire  ;    elle    était    retenue    par  des 

courroies. 
Geronné.  —  (Blas.)   Gironné,  se  dit   de    l'écu   divisé  en 

huit  girons;    le  giron  est  un  triangle   isocèle   dont  la 

pointe  est  au  centre  de  l'écu. 
GoNFANON.  —  Bannière. 

GouLLE.  —  Gosier,  bouche  ;  par  extens.  Gourmandise. 
Granaiche.  —  Grenache. 
Gueulles.  —  (Blas.)  Rouge  (émail). 
Guigner.  —  Cligner  de  l'œil,  regarder  de  côté. 

HAcauENÉE.  —  Cheval  de  parade. 

Hannoyers.  —  Habitants  de  Hainaut. 

Hardement.  —  Hardiesse. 

Harnoïs.  —  Armure,  équipement 

Heaume.  —  Casque,  et  particul.  casque  fermé,  c'est-à-dire 
couvrant  le  visage,  avec  une  grille  devant  les  yeux. 

Hélasse.  —  Voy.  Las. 

Herberger.  —  Héberger,  loger. 

Hermenie.  —  Arménie. 

Hom.  —  Ane.  forme  de  Homme  (d'où  le  pronom  in- 
déf.  On). 

HouRT.  —  Tribune  dominant  la  lice  d'un  tournoi. 

Housé  —  Chaussé  (v.  franc.  Huexe,  heu\e,  hoiisc,  chaus- 
sure"). 

Housseure.  —  Harnois  du  cheval. 

HuY.  —  Aujourd'hui.  Huy  matin,  ce  matin. 

HuTS.  —  Porte. 

IlEC,  ILLECQ.UES.   —  Là 

Impugner.  —  Attaquer.  Impugner  vérité,  mentir. 
Ire.  —  Colère. 

REUX.  —  Enclin  à  la  colère. 

A    —  Déjà.  Avec  une  négation,  jamais,  aucunement. 

aço:t  ce  club.  —  Quoique  (anc.  ortogr.  :  jà  soit  ce  que). 

AcauEs.  —  Vêtement  de  dessus,  espèce  de  jaquette. 

EHENNÉ.  —  Tourmenté. 

ouxTE,  jousTE.  —  Près  de  (l.  juxta). 

us.  —  En  bas, 

Lambeaulx.  —  Plur.  de  Lambe!,  sorte  de  fasce  découpée 
dans  sa  partie  inférieure,  s'élargissant  vers  le  bas  et  ne 
touchant  pas  les  bords  de  l'écu.  Les  cadets  posent  un 
lambel  en  chef  sur  les  armes  de  leurs  maisons. 

Lames.  —  Pièces  composant  l'armure  et  engagées  les  unes 
sous  les  autres  comme  des  tuiles. 

Langue.  —  (Blas.)  Se  dit  d'un  animal  dont  la  langue  est 
visible  sur  l'écu. 

Langues  (gens  de  deux).  —  Interprètes. 

Las.  —  Fatigué,  malheureux,  désolé.  Hé!  las  moi  est 
devenu  Hélas  ! 

Lé.  —  Côté. 

Leal.  —  Loyal. 

Leans.  —  Là-dedans. 

Lectres.  —  Lettres,  devise. 

Lectuaire.  —  Électuaire,  élixir. 

Legier  (de).  —  Légèrement. 

Lesser.  —  Laisser. 

Lez,  LET2.  —  Côté,  bordure.  —  De  lex,  à  côté  de. 

Liement.  —  Joyeusement. 

Liepart.  —  Léopard. 

Liesse.  — Joie,  allégresse. 

Linge.  —  Âlenu,  délié,  fin. 

Losenge,  lousenge.  —  Losange;  (blas.)  pièce  héraldique 
présentant  cette  figure. 

Losenge.  —  Orné,  couvert  de  losanges. 

Luicter.  —  Lutter. 

Lte.  —  Gai,  réjoui.  —  Ung  diamant  lye ;  M.  Marie  Gui- 
chard  explique  ces  mots  p.ir  «  un  diamant  d'une  belle 
eau  »  ;  mais  plus  loin  nous  trouvons  Dyamans  lye-^  en 
or,  qu'il  faut  peut-être  traduire  par  «  enchâssés  dans 
l'or  »  ;  ailleurs  :  Rubis  halloys  en  or  lie. 

Machouere,  —  Mâchoire. 

Mail.  —  Maillet  ;  le  dos  de  la  hache. 

Maindre    —  Moindre. 

Mains.  —  Moins. 

Mais  de.  —  Malgré,  en  dépit  de.  —  Mais  que,  pourvu 
que  ;  dès  que,  avant  que,  plutôt  que. 

Mal  (fém.)  Mâle,  malle.  —  Mauvais. 

Malleveisie.  —  Malvoisie. 

Marche  .  —  Pays  de  frontière. 

Marchis.  —  Gouverneur  d'une  marche.  Marchis  et  marc- 
quis  :  c'est  le  même  mot  deux  fois  énoncé;  la  première 
forme  indique  la  fonction,  la  seconde  le  titre. 

Mathe.  —  Triste;  pour  Mate,  fém.  de  Mal,  battu,  dé- 
confit :  échec  et  mat. 

Mectez.  —  Limites. 

MELicauE.  —  L'île  de  Malte  (Melita). 

Melleu    —  Milieu. 

Mercï.  —  Grâce.  Vostre  mercy,  par  votre  grâce,  grâce  à 
vous. 

Mériter.  —  Revaloir,  rendre. 

Merlette.  —  (Blas  )  Petit  oiseau  sans  bec  et  sans  pattes. 

Merrons.  —  Mènerons. 

Mescuief.  —  Mésaventure,  malheur. 

Meschine.  —  Jeune  fille,  servante. 

Mesprendre.  —  Errer,  mal  agir, 

Melr.  —  Mûr. 

Mie,  .mye.  —  Pas,  point. 

MiSTE.  —  Gracieux,  élégant. 

MoLECTE.  —  (Blas  ]  Étoile  à  six  rayons. 

Montevillier    —  Montivilliers,  près  de  Harfleur. 

MoNTjoYE,  MONjoiE.  —  Cri  de  guerre  des  Français,  nom 
du  roi  d'armes  de  France.  Ce  mot  servit  d'abord  à  dé- 
signer des  monticules  de  pierres  et  de  débris  d'armes 
que  les  soldats  vainqueurs  élevaient  en  signe  de  réjouis- 
sance. De  là  la  signification  d'Abondance  (p.  86)  et  celle 
de  Modèle  (p.  18S). 

Morigéné  (bien).  —  Bien  élevé,  de  bonnes  mœurs.  (I. 
Mores). 

MoR[sauE.  —  Danse  mauresque. 

Morvement.  —  Tristement,  de  mauvais  gré,  de  mauvaise 
grâce. 

Moult.  —  Beaucoup,  très. 

MousTiER.  —  Monastère. 

Moyneauls.  —  Petits  moines,  novices. 

MussER.  —  Cacher. 

Navré.  —  Blessé. 

Nobles,  —  Monnaie  anglaise  créée  par  Edouard  III. 

NoYSE.  —  Bruit,  querelle. 

NoYSEUx.  —  Bruyant,  querelleur. 

OcciRRE.  —  Tuer. 

OcTROv.  —  Permission. 

Offendre.  — Offenser,  attaquer. 

Olifant.  —  Eléphant.  Par  extens.  Cor,  dans  les  textes 
anciens. 

ONcauES.  — Jamais  Oncques  puis,  jamais  depuis  lors,  ja- 
mais plus. 

Ongle.  —  (Blas.)  Se  dit  des  animaux  dont  les  ongles  ont 
un  émail  particulier. 

Oppilé.  —  Comprimé,  obstrué. 

Ores.  —  Maintenant. 

Orle.  —  (Rlas.)  Bordure  étroite  qui  ne  touche  pas  les 
bords  de  l'écu. 

Orphaverie.  —  Orfèvrerie,  ouvrage  d'orfèvrerie. 

Orrez.  —  Futur  de  Ouïr. 

OsT.  —  Armée,  camp. 

OsTERicu.   —  Autriche. 

OsTRUSSE.  —  Autruche. 

Ou.  —  Au,  en  le. 

OuTRAGEux.  —  Excessif,  qui  commet  des  excès.  —  Ou- 
trage, excès  (I.  ultra). 

Ouvrer.  —  Travailler,  mettre  en  œuvre. 

Oy.  —  Ouï,  entendu . 

Otl.  —  Oui. 

OïSELLET.  Petit  oiseau.  Voy.  la  note  de  la  page  197. 

Pal.  —  Pieu.  —  (Blas).  Pièce  posée  verticalement  sur 
l'écu. 

Palis.  —  Palissade. 

Pallé  CONTRE  PALLÉ.  —  (Blas.)  Sc  dit  de  l'écu  couvert  de 
pals,  quand  la  partie  inférieure  de  ces  pièces  diffère  de 
la  partie  supérieure. 

Paour.  —  Peur. 

Pardurable.  —  Eternel. 

Parememt.  —  Parure,  vêtement  paré.  Chambre  de  pare- 
ment, chambre  de  parade. 

Parfin.  —  Fin.  (Par,  préfixe  explétif). 

Parfond.  —  Profond. 

Part  (de).  —  (P.  14e,  1.  26).  De  la  part  de.  Di  par 
(p.  150,  1.  29),  même  sens.  La  seconde  de  ces  locu- 
tions, que  nous  employons  encore,  est  une  altération 
de  la  première. 

Partememt.   —  Départ. 

Partir.  —  Diviser,  partager  (1.  Pariiri).  «  L'honneur.  .  . 
dont  monseigneur  et  moy  y  partons  «(page  227),  auquel 
monseigneur  et  moi  avons  part.  —  Se  partir,  s'en 
aller. 

Pas.  —  Passage.  Voy.  la  note  de  la  page  24e. 

Passant.  —  (Blas.)  Se  dit  d'un  animal  qui  semble  mar- 
cher. 

Patin.  —  Espèce  de  soulier. 

Paulx.   —  Pieux  (plur.  de  pal), 

Pavaiz,  pavays.  —  Bouclier. 

Pavesme.  —  Bouclier 

Penar.  —  Flèche  (1.  Penna,  plume). 

Pener  (se).  —  Prendre  de  la  peine,  prendre  la  peine  de. 

Pensenent.  —  Pensée,  réflexion. 

Per.  —  Pair,  pareil.  «  Les  roys  d'armes  et  heraulx  du 
roy,  per  à  per  à  ceux  de  France  et  à  leur  basse  main  », 
c'est-à-dire  côte  à  côte  avec  eux,  par  couples,  et  à  leur 
gauche. 

Persert,  —  Voy.  la  note  de  la  page  360. 

Perti;is.  —  Ouverture. 

Peusine.  —  D'après  Le  Duchat,  ce  mot  serait  une  corrup- 
tion de  paioisine,  dimin.  de  pavois  ;  par  conséquent  la 
peusine  serait  un  petit  bouclier. 

PiCAUDE.  —  Piqûre. 

Pieça.  —  Jadis,  il  y  a  longtemps.  Dès  pieça,  depuis  long- 
temps (v.  franc.  Pièce,  espace  de  temps  :  il  y  a  grant 
pièce  a,  grant  pièce  a). 

Plaisance  (touaille  de).  —  Il  faudrait  sans  doute  un 
grand  P.  —  Plaisance,  ville  d'Italie. 

Plante.  —  Abondance,  grand  nombre. 

Pleige.  —  Caution,  répondant,  otage. 

Ploy.  —  Pli. 

PoiLE.  —  Poêle. 

Pom-melée  (croix).  —  Croix  dont  les  montants  se  termi- 
nent par  des  boules. 

Potences   (croisette).   —  (Blas.)  Petite   croix   dont  les 

montants  se  terminent  en  forme  de  potence  ou  de  T. 

PouLCEZ  (lances  aj.  —  Lances  servant  aux  joutes  à 
pied. 

PouLLAiN.  —  Polonais. 

PouLLAiNE.  —  Pologne. 

PouLx  DE  LANCE.    —   Action   d'engager   la  lance.    Voy. 

Poulce:^. 

PouRSUTVANT.  —  Voy.  notc  de  la  page  144. 

PooRSUYR.  —  Poursuivre. 

Prefix.  —  Fixé  d'avance. 

Preu.  —  Profit. 

Prins.  —  Pris. 

PuiLLOis  (coursier).  —  Cheval  de  la  Fouille,  prov.  d'I- 
talie. 

Pt'issETTE.  —  Poche. 


Quartier.  —  (Blas.)  Quart  de  l'écu  écartelé. 
Querre.  —  Pour  quérir,  chercher. 
Q.UEUE.   —  Ane.  mesure  de  capacité. 
Queux.  —  Cuisinier. 


Rame.  —  Branche,  rameau. 

Ramf.ntevoir.  —  Rappeler  à  l'esprit,  (1.  Mens). 

Rampant.   —  (Blas.)   Se   dit  d'un  animal  dressé  sur  ses 

membres  postérieurs. 
Record.  —  Témoignage. 

Recorder.  —  Rappeler  au  cœur,  (1.  Recordari). 
Recrois£tée  (croix).   — (Blas.)  Croix  dont  les  montants 

sont   coupés   par  des    traverses  formant  de  nouvelles 

croix . 
Recueil.  —  Accueil. 
Recueillir.  —  Accueillir. 
Remembrance.  —  Souvenir. 
Renoyé    —  Renégat. 

Reponst,  repost.  —  Caché  (part.  pass.  de  Repondre). 
Repozé.  —  Discret. 
RsauERRE.  —  Requérir. 
Restoré.  —  Guéri,  rétabli. 
Hetrahyrent.    —  Prétérit  de  Retraire. 
Retraire.  —  Retirer.   Se  retraire,  se  retirer,  s'en  aller. 

Retraist.  —  Prétérit  de  Relraire, 

REVEsauiT   (se).   —  Revint  à   la  vie  (prêt,  de  Revivre). 

Rezé.  —  Rasé. 

RiABLE.  —  (Mot  corrompu).  Risible  (?) 

RoMENiE.  —  La  Romélie  (presqu'île  des  Balkans). 

RuMOREUx.  — Médisant,  querelleur. 

RuYERS.  —  Voy.   note  de  la  page  29$. 

RuvssEL.  —  Ruisseau,  source. 


Sable.  — (Blas.)  Noir  (émail). 

Saillant.  —  (De  saillir).  En  parlant  d'un  cheval,  agile, 
vif,  bon  coureur. 

Saillik.  —  Sauter,  sortir,  jaillir. 

Sallade.   —  Espèce  de  casque. 

Sapience.  —  Sagesse. 

Saptin.  —  Satin,  étoffe  de  soie. 

Sault  (il).  — Ind.  prés,  de  saillir. 

Saultouer.  —  (Blas.)  Sautoir,  pièce  honorable  ayant  la 
forme  d'un  X. 

Scelle.  —  Sceau. 

ScisME .  —  Schisme. 

Se.   —  Si  (conjonction^. 

Sebeline  (martre.  —  Martre  zibeline. 

Seigner  (se).  —  Se  signer,  faire  le  signe  de  la  croix. 

Sk!GNEurir.  —  Dominer,  se  rendre  maître. 

Séjour  (à).    —  Au  repos,  à  l'aise,  à  loisir. 

Sembler.   —  Ressembler  à. 

Semondhb.  —  Inviter,  engager,  sommer. 

Senestre    —  Gauche. 

Seoir.  —  Etre  assis.  Se  seoir,  s'asseoir. 

Sergent.  —  Homme  d'armes  qui  n'était  pas  chevalier.  Il 
y  en  avait  de  toute  condition,  gentilshommes  et  rotu- 
riers. 

Servant.  —    Voy.  Sergent. 

Si.  —  Ainsi,  tellement,  dételle  sorte:  cependant,  pour- 
tant. —  Si  n'est  souvent  qu'explétif  —  Si  comme, 
ainsi  que. 

Sinople.  —  (Blas.)  Vert  (émail). 

So.MMiER.  —  Cheval  de  charge. 

SouLAS.  —  Plaisir. 

SouLERETz.  —  Partie  de  l'armure  qui  couvre  les  pieds. 

SoULLOiENT  (ils).  —  Imparf.  de  souloir. 

SouLiÉz  (vous).  — Imparf.  et  subj.  prés,  de  souloir. 

Souloir.  — Avoir  coutume. 

Sourdre.  —  Sortir,  jaillir.  (Activ.)  Tirer,  faire  lever 

Statik.  —  Stettin,  ville  de  Prusse. 

SuspECCiON.  —  Soupçon. 

SuRGiEN.  —  Chirurgien. 

SuRiE.  —  Assyrie. 

Sus.  —  Debout.  Mettre  sus,  grandir,  élever. 

SuTR.  —  Suivre. 

Tabart.  —  Manteau. 

Tabour.  —  Tambour. 

Tabourin.  —  Petit  tambour,  tambourin. 

Taisson.  —  Blaireau. 

Tallent,  talent.  —  Désir. 

Tant  (de)  qsb.  —  D'autant  que.  —  A  tant,  alors, main- 
tenant. 

Targe.  —  Bouclier  carré. 

Tieulx.  —  Tels. 

ToRRiN.  —  Thorn,  ville  de  Prusse. 

TouAiLLE.  —  Serviette,  nappe,  toile  Touailh  de  plaisance 
(Vo}'.   Plaisance). 

TouRTEAULx.  —  (Blas.)  Pièces  de  même  figure  que  le 
besavi,  mais  de  couleur,  et  non  de  métal. 

TOUSTÉE,  TOSTÉE.   —  Rôtie. 

Traire.  —  Tirer.  Se  traire,   aller,  se  diriger. 

Trapesonde.  —  Trébizonde. 

Traveillé.  —  Fatigué  (de  travailler,  iraveiller,  prendre  de 
la  peine,  souffrir). 

Treille.  —  Treillissé 

Trespasser  (au).  —  (P.  i6q).  En  dépassant  son  adver- 
saire, par  suite  de  l'élan  donné  au  cheval. 

Tressuer.   — Suer  abondamment. 

Trestourner.  —  Tourner  (un  objet)  en  tous  sens,  bou- 
leverser (l'esprit). 

Trestout,  trestous.  — Tout,  tous  sans  exception  (Très, 
1.  Trans,  au  delà). 

Trop.  —  Beaucoup.  Ce  mot  n'impliquait  pas  alors  l'idée 
d'excès. 

Trousse.  — Supercherie;  attaque  brusque,  inattendue. 

Ukgs,  unes.  —  Une  paire.  —  S'emploie  devant  les  mots 
pluriels  :  unes  lias,  unes  heures,  un  livre  d'heures . 


VaiR.  —  Changeant,  de  couleur  changeante  ou  de  diver- 
ses couleurs  (1.  varius).  —  (Blas.)  Fourrure  formant 
le  champ  de  l'écu,  alternativement  blanche  et  noire. 

Vaissel.  —  Vase,  verre. 

Valerius.  —  Valère  Maxime. 

Vallestain.  —  Wallenstein  ou  Walstein. 

Vaulsist  (il).  —  Imparf.  du  subjonct.  de  valoir,  —  Voy. 
ci-dessous . 

Vaulsist  (il).   — Vomt  voulsist.  Voy.  voulsisse. 

Vauit  (il).  —  lud.  prés,  de  valoir,  —  Prétérit  de  vou- 
loir, pour  voult  ;  «  Tant  le  voult  honnorer  que.  . .  le 
vault  faire  chief  de  cinq  cents  lances.  » 

Veez.  —  Voyez.  —  Fee^,  cy,  voici. 

Vemsisse,  vensist.  —  Imparf.  du  subj.  de  Venir. 

Verge.  —  Épingle,  broche,  ou  plutôt  Bague.  (Voy.  Cent 
Nouv.  nouv.,  III). 

Vergettb.  —  Dimin.  de  verge. 

Verne.  —  Orné. 

Virer  (se)  à    —  Se  tourner  vers. 

Viz.  —  Visage. 

Voir.  —  Voy.  Vair. 

VoiRÉ,  VAiRÉ.  —  (Blas.)  Se  dit  de  l'écu  chargé  de  vair. 

VoisE .  —  Aille,  subj .  présent . 

Voistrer  (se).  —  Tourner  sur  soi-même,  faire  une 
volte . 

Vouller,  vollbr.  —  Chasser  au  vol,  au  faucon,  à  Té- 
pervier.  Subst.  au  plur.  Voulters. 

Voulsisse,  voulsist.  — Imparf.  du  subjonct.  as  vouloir  : 
voulusse,  voulût.  Ce  temps  est  fréquemm.  employé 
pour  le  conditionnel . 

Voult,  vouldrent.  —  Voulut,  voulurent. 

Voulentierï.  — Adj.  Bien  disposé. 

Votre.  —  Vraiment,  certes. 

VoTS  (je).  —  Je  vais. 

VoïSE,  voTSENT.  —  Subj .  prés .  de  Aller  :  aille,  aillent. 

Vueillanxe  (malle).  —  Malveillance  [Je  vueil,  je  veux). 

Vlider.  — Vider;  priver,  dépouiller. 

VuïoÉ.  —  Vidé.  —  (Blas.)  Se  dit  des  pièces  ajourées  de 
manière  à  laisser  voir  le  champ  de  l'écu . 

Yre  —  Colère. 
YssiR.  —  Sortir. 
YsTRAi,  YSTRA.  —  Futur  de  Yssir. 

Zel.  —  Zèle. 

